
Candace 
BUSHNELL 
În jungla 
orasului 


Traducere din limba engleză 
i note de Mihaela Negrilă 


Candace Bushneli, una dintre cele mai apreciate 
scriitoare de chick-lit ale momentului, s-a născut în 1958 
în Glastonbury, Connecticut. La nouăsprezece ani s-a 
mutat în New York, unde a studiat la universităţile 
Rice şi New York și a început să scrie articole despre 
femei, relaţii și întâlniri amoroase pentru reviste pre- 
cum Mademoiselle, Self sau Esquire, dezvoltându-și 
un stil personal, încărcat de un umor negru fermecător. ` 
A devenit celebră la începutul anilor '90, odată cu 
publicarea în foileton, în ziarul The New York Observer, 
a romanului Sex and the City, care s-a bucurat de un 
succes de public imens, stând la baza serialului omonim 
(cunoscut în România cu titlul Totul despre sex). I-au 
urmat romanele 4 Blondes (2001), Trading Up (2003), 
Lipstick Jungle (2005; În jungla oraşului, Polirom, 
2011) — adaptat de NBC într-un serial de televiziune 
având-o în rolul principal pe Brooke Shields —, One 
Fifth Avenue (2008; Clubul de pe 5th Avenue, Polirom, 
2010) şi The Carrie Diaries (2010). 

În înalta societate newyorkeză, sub luminile reflectoa- 
relor de pe podiumul modei, de pe platourile de filmare 
sau dintr-un studio foto profesionist, trei prietene își 
împart poziţii-cheie: Victory Ford este o recunoscută 
creatoare de modă, care aspiră să intre în eșalonul 
haute couture; Wendy Healy scoate din anonimat casa 
de producţii Parador Pictures, a cărei directoare este, 
obţinând suprema distincţie: nominalizări la Oscar; 
Nico O'Neilly este editorul unei importante reviste mon- 
dene, Bonfire. Dar dincolo de strălucirea pe care o conferă 
întotdeauna puterea, cele trei prietene trec prin tipi- 
cele crize ale vârstei a doua: Victory, încă nemăritată 
la aproape 40 de ani, începe să iasă cu miliardarul 
Lyne Bennett, dar stilurile lor de viaţă radical diferite 
ameninţă să îi despartă; Wendy își neglijează soţul 
şi cei trei copii muncind zi şi noapte la Parador, ris- 
când să își piardă familia; Nico O'Neilly nu mai are 
cu soţul decât o legătură formală şi profesională, așa 
că soluţia provizorie pare a fi o aventură cu un foto- 
model masculin cu aproape douăzeci de ani mai tânăr. 


Pentru scumpul meu soț, Charles 


(Zo 


Manhattan-ul e splendid în septembrie, iar anul 
acesta nu făcea excepție. Temperatura era per- 
fectă — 24 de grade —, umiditatea scăzută, iar pe 
cerul albastru nici urmă de nor. Când te întorci 
în oraş după o vară trepidantă, vremea îţi amin- 
teşte întotdeauna că se pot întâmpla lucruri extra- 
ordinare şi că ceva grozav te așteaptă chiar după 
colț. Aerul freamătă de emoție și, într-o singură zi, 
orașul cel somnoros o ia razna. Traficul familiar se 
târăște pe Gth Avenue și Park Avenue, aerul zumzăie 
de conversațiile la telefonul mobil şi restaurantele 
sunt pline. Pentru restul ţării, Ziua Muncii mar- 
chează sfârşitul verii şi începutul anului școlar, 
însă, la New York, adevăratul an începe câteva 
zile mai târziu, cu acea venerabilă tradiţie cunos- 
cută sub numele de „Săptămâna Modei“. 

Pe 6th Avenue, în spatele Bibliotecii Publice, 
Bryant Park se transformase într-o ţară a minunilor, 
plină de corturi albe, unde urmau să aibă loc zeci 
de prezentări de modă. Trepte acoperite cu mochetă 
neagră duceau la uşi din sticlă şi, toată săptămâna, 
pe marginea acestor trepte s-au înșirat studenți și 
fani care sperau să îi zărească pe designerii sau vede- 
tele adorate, fotografi japonezi (pe care toată lumea 
îi considera mai politicoşi), paparazzi, agenţi de 
pază care aveau căști și walkie-talkie, tinerele de 

la PR (întotdeauna în negru, arborând un aer pre- 
ocupat) şi tot felul de participante pline de bani 
care ţipau în telefoanele mobile după mașinile lor. 
Lângă bordură erau aliniate mașini luxoase negre, 
mari cât trei automobile, de parcă ar fi urmat să 
aibă loc niște funeralii oficiale deosebit de impor- 
tante. În corturi, însă, viața se trăia la cote maxime 
de strălucire şi agitație. 

Erau întotdeauna cinci sau şase prezentări 
importante la care prezența era obligatorie pentru 
a-ţi asigura locul în ierarhia socială (sau doar pentru 
a le reaminti tuturor că încă exiști) și primul dintre 
aceste evenimente era prezentarea Victory Ford, 
ținută la ora şapte seara în prima zi de joi din 
Săptămâna Modei. La 6:45, în corturi era un haos 
controlat — șase echipe de filmare, aproximativ o 
sută de fotografi şi o mulțime de împătimite ale 
modei, persoane mondene, comercianţi și vedete mai 
puţin importante, așteptând cu nerăbdare prezen- 
tarea, cu emoția din seara unei premiere. O tânără 
mondenă care ţinea în braţe un căţeluș dachshund 
a fost lovită în ceafă de o cameră video; o altă mon- 
denă a fost călcată pe pantofii Jimmy Choo cu baretă 
de o fată de la PR, care mai că a dat-o jos ca să 
ajungă la cineva mai important. Cei care sperau 
să zărească vreun star de cinema nu avură, însă, 
noroc, căci starurile de cinema (și oamenii politici 
importanți, precum primarul) nu intrau niciodată 
prin față. Ei au fost escortaţi de agenţii de pază 
printr-o intrare laterală secretă care ducea în culise. 
Iar în această lume, unde viața se comprimă în 
cercuri din ce în ce mai mici ale exclusivităţii (sau 
cercurile infernului lui Dante, depinde cum pri- 
veşti lucrurile), unicul loc în care le-ai fi putut 
afla înaintea unei prezentări erau culisele. 

În colțul din spate al acestui spaţiu, ascunsă 
după un rastel de haine, era chiar Victory Ford, 
fumând pe furiș o ţigară. Victory se lăsase de fumat 
de mulţi ani, însă ţigara era un pretext ca să fie 

singură un pic. Timp de trei minute, toată lumea 
avea să o lase în pace, acordându-i câteva secunde 
pentru a se concentra şi a se pregăti pentru urmă- 
toarele șaizeci de minute, în care trebuia să se ocupe 
de amănuntele de ultim moment ale prezentării, 
să poarte discuţii de curtoazie cu celebrităţile care 
îi erau cliente şi să dea câteva interviuri pentru 
presă şi televiziune. Se încruntă, trăgând încet un 
fum din ţigară, vrând să savureze acest unic moment 
de pace. Lucrase câte optsprezece ore pe zi în cele 
patru săptămâni dinaintea prezentării şi, cu toate 
acestea, următoarea oră crucială avea să treacă 
precum o secundă. Aruncă mucul de ţigară într-un 
pahar de șampanie golit pe jumătate. 

Se uită la ceasul de mână — un elegant Baume & 
Mercier din oţel inoxidabil, cu un cerc de diamante 
micuţe pe cadran — şi răsuflă adânc. Era 6:50. La 
opt seara, după ce ultimul manechin își va fi termi- 
nat defilarea pe podium și Victory va ieși pe scenă 
să îşi facă plecăciunea, va şti care va fi soarta ei în 
anul care vine. Avea să fie ori pe culmi, ori la 
mijloc, supraviețuind, ori la coadă, încercând să-și 
recâștige poziţia. Ştia că își asumă un risc cu această 
prezentare şi mai ştia şi că nu fusese nevoită să 
facă asta. Orice alt designer ar fi continuat în 
aceeași manieră care îi adusese succesul în ultimii 
trei ani, însă Victory nu putea să facă asta. Era 
prea ușor. În seara aceea, spera să arate industriei 
modei o altă latură a talentului ei, o modalitate 
nouă de a privi felul în care s-ar putea îmbrăca 
femeile. Făcând haz de necaz, se gândi că era fie 
o eroină, fie o proastă. 

Când a ieşit de după rastelul de haine, a fost 
imediat acostată de trei dintre colaboratoarele ei, 
tinere inteligente care aveau un pic peste douăzeci 
de ani şi care munceau aproape la fel de mult ca 
ea. Purtau haine din noua colecţie, aveau câte un 
clipboard și căști cu microfon, iar pe față o expresie 
de panică. 


Victory zâmbi calm: 

— Lila, toboșarii sunt pe poziţii? zise ea, adre- 
sându-se uneia dintre fete. 

— Da, şi Bonnie Beecheck, cronicara de la rubrica 
de bârfe, a început să se agite — cică are probleme 
de auz şi trebuie să-i schimbăm locul. 

Victory înclină din cap. Bonnie Beecheck avea 
vreun milion de ani și era precum o vrăjitoare rea 
dintr-un basm al fraților Grimm — nimănui nu-i 
plăcea de ea, dar dacă nu o invitai, iţi asigurai 
publicitate negativă pentru tot restul anului. 

— Pune-o în locul lui Mauve Binchely. Mauve 
e atât de disperată să fie văzută, că n-o să-i pese 
unde stă. Dar fă-o repede, înainte să bage cineva 
de seamă, 

Lila dădu din cap şi o luă la fugă, în timp ce cele- 
lalte două tinere se întreceau în a-i capta atenţia: 

— Cei de la Extra vor să facă un interviu... 

— Vine Keith Richards şi nu avem un loc... 

— Şi lipsesc patru perechi de pantofi... 

Victory se ocupă rapid şi Gide de aceste 
probleme: 

— Cei de la Extra au două N Condu-l pe 
Keith în culise şi ţine-l acolo până în ultimul 
moment. Pantofii sunt într-o cutie sub masa de 
machiaj, 

Luându-și o expresie calmă, se apropie de echipa 
de filmare de la Extra, care stătea în mijlocul unei 
mulțimi de oameni care veniseră să-i ureze succes 
şi să o salute. Ea se deplasă printre ei cu iscusință 
graţioasă, simțindu-se de parcă ar fi plutit în afara 
corpului ei, oprindu-se pentru a săruta un obraz 
ici şi a purta o conversaţie de câteva secunde colo, 
dând mâna cu o fetiță în vârstă de zece ani, cu 
un aer solemn și uluit, a cărei mamă pretindea 
că fetița era deja un mare fan. 

„Sper că va rămâne fan şi după prezentare“, 
se gândi Victory sardonic, permițându-şi o scurtă 
clipă de nesiguranță. 

Însă în secunda următoare, echipa de la Extra 
era grămadă pe ea şi o tânără roșcată cu părul 
creț îi băgă microfonul în faţă. Victory se uită la 
expresia fetei și îşi adună toată forța. Cei şase 
ani de când dădea interviuri o învăţaseră să-și 
dea seama imediat dacă persoana care îi lua inter- 
viul era prieten sau dușman și, deși majoritatea 
celor din presa mondenă erau la fel de fermecători 
şi politicoşi precum cea mai experimentată cele- 
britate, când şi când aveai parte de câte o poamă 
rea. Victory își dădu seama după zâmbetul forţat 
şi disprețuitor al fetei că aceasta îi purta pică. 
Uneori, motivul era pur şi simplu faptul că iubitul 
o părăsise, dar adesea era unul cu bătaie mult 
mai lungă: un sentiment general de supărare pe 
lume pentru că nu era atât de uşor cum ai crezut 
să cucereşti New Yorkul. 

— Victory, zise tânăra cu aplomb, adăugând: 
nu te deranjează dacă îți spun „Victory“, nu-i aşa? 

Accentul intenţionat preţios îi spunea lui Victory 
că fata se considera, probabil, deasupra modei. 

— Ai 42 de ani... E 

— 43, o corectă Victory. Incă sărbătoresc zilele 
de naştere. 

Avusese dreptate — a începe un interviu cu între- 
barea legată de vârstă era o dovadă fățișă de 
ostilitate. 

— Şi nu eşti măritată, şi nici nu ai copii. Chiar 
merită să renunțţi la căsătorie și copii pentru cari- 
era ta? 

Victory râse. Oare de ce, indiferent de cât de 
multe realiza o femeie, dacă nu era măritată și nu 
avea copii era considerată totuși o ratată? Întrebarea 
fetei era total nepotrivită în situaţia dată și profund 
lipsită de respect, căci ce ar fi putut ști această 
fată despre capriciile vieţii și despre cât se chinuise 
ea, și despre toate sacrificiile pe care le făcuse 
pentru a ajunge o creatoare de modă recunoscută 
în lume, care avea propria ei companie reuşită 

care era, probabil, mult mai mare decât orice avea 
să realizeze vreodată această tânără urâcioasă? 
Dar Victory ştia că nu trebuia să se enerveze. 
Dacă o făcea, asta ar fi ajuns la televizor şi pro- 
babil în câteva articole cu bârfe. 

— În fiecare dimineaţă când mă trezesc, începu 
Victory, spunând o poveste pe care o spusese în 
interviuri de multe ori înainte (dar pe care, cu 
toate acestea, nici unul dintre ei nu părea să fie 
în stare să o priceapă), mă uit în jur şi ascult. 
Sunt singură şi aud... tăcerea. 

Fata îi aruncă o privire compătimitoare. 

— Dar stai, zise Victory ridicând un deget în 
sus. Aud... tăcerea. Și încet, dar sigur, mă cuprinde 
o fericire. O bucurie. Și îi mulțumesc lui Dumnezeu 
că am reușit, cumva, să rămân liberă. Liberă să 
mă bucur de viața și de cariera mea. 

Fata râse nervos. Își trecu mâna prin păr. 

— În bună măsură, a fi femeie înseamnă să 
spui minciuni, nu-i aşa? întrebă Victory. Să-ţi spui 
că vrei lucrurile pe care societatea îţi zice că ar 
trebui să le vrei. Femeile cred că supraviețuirea 
depinde de conformism. Însă, pentru unele femei, 
conformismul înseamnă moarte. Este o moarte a 
sufletului. Sufletul e un lucru preţios. Când tră- 
iești în minciună, îți ucizi sufletul. 

Fata se uită surprinsă la Victory şi apoi, încrun- 
tându-se în semn de aprobare, începu să dea energic 
din cap, când o asistentă a lui Victory, care vorbea 
emoţionată în cască, le întrerupse: 

— Avenit Jenny Cadine. Ajunge în aproximativ 
trei minute... 


Wendy Healy își împinse ochelarii pe nas și 
coborî dintr-un Cadillac Escalade, privind în jur 
la mulțimea de paparazzi care înconjurau acum 
SUV-ul. Indiferent de cât de multe ori se aflase în 
această situaţie, nu înceta niciodată să o uimească 
felul în care aceștia reușeau întotdeauna să descopere 

starul de cinema. Adulmecau celebritatea precum 
câinii de vânătoare. În ciuda vechimii ei în indus- 
tria filmului, nu putea încă să înțeleagă cum făceau 
față starurile la atâta atenţie şi știa că ea nu ar fi 
în stare (și, mai important, nu ar fi vrut să facă asta). 
Desigur, în poziţia ei, nici nu era nevoită să facă 
acest lucru. Era președinta casei de filme Parador 
Pictures și una dintre cele mai puternice femei din 
industria filmului, însă pentru fotografi ar fi putut 
la fel de bine să treacă drept asistenta cuiva. 

Wendy se întoarse spre SUV, trăgându-și instinctiv 
jacheta neagră Armani. Trăia în haine Armani 
negre pe care le putea purta în diverse combinaţii 
şi, brusc, își dădu seama că nu mai fusese la cum- 
părături de doi ani. Așa ceva era, probabil, impar- 
donabil, dat fiind că una dintre cele mai bune 
prietene ale ei era creatoarea de modă Victory 
Ford. Ar fi trebuit să se gătească pentru acest 
eveniment, dar venea de la birou şi, cu serviciul 
ei, trei copii şi un soț care era uneori el însuşi un 
copil, trebuia să renunţe la ceva, iar acest ceva 
era moda. Şi mersul la sală. Și mâncatul sănătos. 
Dar, la naiba! O femeie nu putea să le facă pe 
toate. Cel mai important lucru era că se afla acolo 
şi că, așa cum îi promisese lui Victory cu multe 
luni în urmă, a adus-o pe Jenny Cadine. 

Mulțimea de fotografi s-a îmbulzit mai aproape 
de SUV, în timp ce câţiva agenţi de pază au făcut 
un pas înainte, încercând să dea înapoi hoarda 
nerăbdătoare, care creştea cu fiecare secundă. Agenta 
personală de publicitate a lui Jenny, o femeie tânără, 
cu înfățișare ursuză, care era cunoscută doar după 
un singur nume — Domino — cobori din SUV. Domino 
avea doar 26 de ani, însă arbora genul de atitudine 
nu-te-pune-cu-mine, asociat, în general, cu bărbaţii 
musculoşi şi aroganţi, însoţit de o voce gravă, care 
sugera că mânca doar cuie la micul dejun. 

— Au spus „Înapoi!“, urlă ea, holbându-se în 
jos la mulţime. 

Și apoi apăru Jenny Cadine. Wendy se gândi 
că era şi mai izbitor de frumoasă în realitate decât 
în fotografii, dacă aşa ceva era posibil. Te lăsa cu 
gura căscată. Fotografiile prindeau întotdeauna 
trăsăturile ei uşor asimetrice şi faptul că nasul îi 
era un pic bombat la vârf. În realitate, însă, aceste 
defecte erau şterse de ceva inexprimabil, din cauza 
căruia era imposibil să nu te uiţi la ea. Era ca şi 
cum ar fi avut o sursă de energie proprie, care o 
făcea să fie luminată din interior, şi nu strica nici 
faptul că avea 1,75 metri înălțime și părul de un 
roșcat ușor auriu, ca al căpşunelor care nu s-au 
copt încă. 

Le zâmbi fotografilor, în timp ce Wendy se dădu 
la o parte pentru o clipă, privind-o. Oamenii din 
afara industriei se întrebau întotdeauna cum e să 
cunoşti o asemenea ființă și presupuneau că invi- 
dia ar face imposibilă o prietenie. Însă Wendy o 
știa pe Jenny de aproape cincisprezece ani, de pe 
vremea când amândouă își începuseră cariera, şi, 
în ciuda banilor și a celebrităţii lui Jenny, lui Wendy 
nici nu i-ar fi trecut prin cap să schimbe locul cu 
ea. Jenny avea ceva inuman — nu era niciodată 
extravagantă sau arogantă, nici prost-crescută sau 
egotistă. Dar avea un aer distant, ca şi cum n-ar 
fi avut suflet. Jenny era una dintre vedetele ei și 
Wendy știa că erau, probabil, atât de apropiate 
pe cât putea să fie Jenny faţă de cineva. Însă nu 
erau prietene cu adevărat aşa cum era Wendy 
prietenă cu Victory sau Nico O'Neilly. 

Agenţii de pază reușiră să creeze un mic spațiu 
în faţa lor, astfel încât să poată parcurge distanţa 
scurtă până la intrarea laterală în cort. Jenny era 
îmbrăcată într-un costum maro cu pantaloni ușor 
evazaţi și jachetă fluorescentă care, decise Wendy, 
era una dintre cele mai mişto ţinute pe care le 
văzuse vreodată. Făcea parte din noua colecţie a 
lui Victory şi Wendy știa că îl făcuse special pentru 
Jenny și că aceasta fusese la atelierul lui Victory 

de câteva ori pentru probe. Însă Victory fusese atât 
de ocupată în ultimele trei săptămâni, că Wendy 
nu putuse să vorbească despre asta cu ea sau 
despre ce părere îi făcuse Jenny. Cu toate acestea, 
îşi putea imagina ce ar spune Vic. Strâmbându-se 
ca un copil, ar zice: „Ştii, Wen, Jenny e o tipă 
grozavă. Dar nu prea poţi să o numești «drăguță». 
Probabil că este mai calculată decât noi — poate 
chiar mai calculată decât Nico“. Și apoi ele ar 
râde, deoarece erau întotdeauna de acord că Nico 
era, probabil, cea mai calculată femeie din oraș. 
Era o maestră la asta și cel mai genial lucru la 
Nico era că nu-ţi dădeai niciodată seama de magi- 
națiile ei. Tot ce ştiai era că te trezeai mort. 
Fusese ideea lui Nico să o aducă pe Jenny Cadine 
la prezentarea de modă a lui Victory, un lucru 
care era atât de evident, că Wendy fusese uşor 
jenată că nu se gândise ea însăși la asta. „E per- 
fect“, zisese Nico, în felul acela domol şi calm de 
a vorbi care făcea ca tot ce îi ieşea din gură să sune 
absolut corect. „Jenny Cadine e cei mai important 
star de cinema, iar Victory e cel mai important 
designer. În plus, Jenny poartă în general haine 
create de designeri bărbaţi. Am sentimentul că, 
sub toată strălucirea aia, ea e o feministă, mai 
ales după despărțirea de Kyle Unger“, a adăugat 
ea, referindu-se la vedeta din filmele de acțiune 
şi aventură care îi dăduse papucii lui Jenny în 
mod public, la un talk-show difuzat noaptea târziu. 
„Aş face apel la latura ei feministă, deşi mă îndo- 
iesc că va fi nevoie să faci asta. Nu are gusturi 
bune la bărbaţi, dar la haine e infailibilă.“ 
Fireşte, Nico avusese dreptate, iar Jenny accep- 
tase imediat să fie îmbrăcată de Victory şi să vină 
la prezentare, unde prezenţa ei avea să-i garanteze 
lui Victory şi mai multă publicitate. Iar acum, în 
timp ce o privea pe Jenny croindu-și lin drum 
prin mulțimea de fotografi (le putea observa pre- 
zența părând absolut naturală, ca şi când nici 

n-ar fi fost fotografiată), Wendy spera că apariţia 
lui Jenny garanta succesul prezentării lui Victory. 
Deşi nu ar fi recunoscut în fața nimănui, Wendy 
era foarte superstițioasă şi, de dragul lui Victory, 
purta chiloţii ei norocoși — nişte chiloți marca Fruit 
of the Loom, jenant de zdrenţăroși, mari și albi, 
pe care se întâmplase să-i poarte atunci când un 
film al ei fusese nominalizat la Oscar pentru prima 
oară, cu cinci ani înainte. 

Jenny intră în cort urmată îndeaproape de Wendy. 
Lăsându-şi mâna în jos, Wendy își încrucișă repede 
două degete, pentru noroc. Spera ca prezentarea 
lui Victory să fie nemaipomenită. Nimeni nu merita 
asta mai mult decât ea. 


Câteva minute mai târziu, exact la 7:15, o maşină 
luxoasă neagră, nou-nouţă, cu geamuri fumurii, 
opri în fața intrării de pe 6th Avenue. Un șofer 
cu părul negru, lins, pieptănat peste cap, îmbrăcat 
în costum cu dunguliţe, ocoli prin spatele mașinii 
și deschise portiera. E 

Nico O'Neilly coborî din mașină. Imbrăcată cum 
era, în pantaloni argintii şi cămașă creponată, peste 
care avea o jachetă din blană de nurcă de un 
auriu-roşiatic foarte asemănător culorii părului ei, 
nu încăpea nici o îndoială că Nico O'Neilly era o 
persoană importantă. De la o vârstă timpurie, Nico 
a foșt una dintre acele persoane care emană o 
importanţă ce îi face pe ceilalţi să se întrebe cine 
sunt și, la prima vodere, cu părul ei şocant și hainele 
superbe, ar fi putut trece drept un star de cinema. 
La o privire mai atentă, îţi dădeai seama că Nico 
nu era propriu-zis frumoasă. Însă își folosise la 
maximum atuurile şi, cum încrederea în sine şi 
succesul creează propriul lor gen de frumuseţe la 
o femeie, toţi considerau că Nico O'Neilly era a 
naibii de frumoasă. 

Mai era şi foarte exactă. Știind că prezentarea 
lui Victory nu va începe înainte de 7:30, ea își 

calculă sosirea astfel încât să nu întârzie, dar în 
același timp să petreacă minimum de timp aștep- 
tând ca prezentarea să înceapă. Ca editor-șef la 
revista Bonfire (şi una dintre cele mai importante 
femei din domeniul publicistic, potrivit celor de la 
Time), Nico O'Neilly avea garantat un loc în primul 
rând la orice prezentare de modă ar fi dorit să 
participe. Insă a sta pe locurile acelea, care erau 
la câțiva centimetri de podium, te făceau o ţintă 
sigură. Fotografii și echipele de filmare cutreierau 
podiumul ca nişte porci în căutare de trufe şi ori- 
cine putea pur şi simplu să vină să te acosteze, 
oferindu-ți orice, de la invitaţii la petreceri, la 
solicitări pentru întâlniri de afaceri sau doar mani- 
festându-și dorința de a schimba câteva vorbe de 
curtoazie. Nico ura întotdeauna aceste situaţii deoa- 
rece pur şi simplu nu se pricepea la pălăvrăgit, 
spre deosebire de Victory care, în două minute, 
discuta cu cel care îi parca maşina despre copiii 
lui. Rezultatul era că trecea adesea drept o snoabă 
sau o scorpie și, cum nu era bună de gură, Nico 
nu putea să explice că acest lucru nu era adevărat. 
Confruntată cu chipul nerăbdător, cerând ajutor, 
al unei persoane necunoscute, Nico înlemnea, nesi- 
gură ce anume voia aceasta cu adevărat, convinsă 
că nu va fi în stare să-i ofere acel lucru. Totuși, 
când era vorba de munca ei şi de marele public 
impersonal, fără chip, ea era genială. Ştia ce îi 
place marelui public — publicul individual era cel 
care o punea în încurcătură. 

Acesta era, în mod sigur, unul dintre defectele 
ei, însă, la 42 de ani, ajunsese să-şi dea seama 
că era inutil să te lupţi întruna cu tine însăţi și 
că era mult mai uşor să accepţi că nu eşti perfect. 
Cel mai bun lucru pe care îl puteai face era să 
reduci la minimum situaţiile neplăcute și să mergi 
mai departe. Astfel, uitându-se la ceasul de la 
mână și văzând că era 7:20, asta însemnând că 
va trebui să stea doar zece minute pe scaunul 

acela riscant, după care privirile tuturor vor fi 
îndreptate spre podium, începu să urce scările. 

A fost imediat asaltată de doi fotografi, care 
părură să țâșnească din spatele unui vas mare 
din ceramică pentru a-i face o poză. Încă de când 
a devenit editor-șef la venerabila (și prăfuita) revistă 
Bonfire cu şase ani în urmă şi a transformat-o în 
Biblia strălucitoare a culturii de masă pentru diver- 
tisment, media şi politică, era fotografiată la fiecare 
eveniment la care participa. La început, neștiind 
ce să facă, le poza fotografilor, dar şi-a dat seama 
repede că a sta în faţa tirului de bliţuri încercând 
să pară cât de cât naturală (sau ca şi cum i-ar fi 
făcut plăcere acest lucru) nu avea să fie niciodată 
unul dintre punctele ei forte. În plus, Nico nu voia 
să fie prinsă în capcana ideii greșite pe care o 
aveau cei care locuiau in acest oraş — că erai cineva 
doar dacă erai fotografiat. A văzut întâmplându-li-se 
asta prea multor oameni din meseria ei. Începeau 
să creadă că erau ei înşişi celebrităţi și, înainte 
să prindă veste, erau mai preocupaţi să fie vedete 
decât să-şi facă treaba. Pe urmă, îşi pierdeau con- 
centrarea şi ajungeau să fie concediaţi, aşa cum 
s-a întâmplat de curând cu un bărbat pe care îl 
cunoştea, care a trebuit să se mute în Montana. 

Și nimeni nu a mai auzit nimic de el. 

Astfel că Nico hotărâse că, deși nu îi putea evita 
pe fotografi, nici nu era obligată să le pozeze. În 
schimb, ea şi-a văzut pur şi simplu de treabă, pur- 
tându-se ca și cum fotografii nu existau. Rezultatul 
a fost că în toate fotografiile în care apărea, Nico 
O'Neilly era întotdeauna în mişcare. Mergând de 
la mașină spre cinematograf, mărșăluind în pas 
vioi pe covorul roșu, cu faţa prinsă de obicei doar 
din profil în timp ce trecea încrezătoare şi calmă 
pe lângă ei. Firește, asta a dus la o relaţie incomodă 
cu Presa şi, pentru o vreme, a fost numită „scorpie“. 
Însă anii de comportament consecvent („Consecvenţa 
este cheia succesului“, zicea Nico întotdeauna) au 

dat roade, şi acum, refuzul lui Nico de a poza era 
văzut ca un soi de excentricitate fermecătoare, o 
trăsătură definitorie a personalităţii ei. 

Trecu grăbită pe lângă cei doi fotografi şi intră 
pe ușa din sticlă, unde alţi paparazzi stăteau după 
un cordon din catifea. 

— Uite-o pe Nico! ţipă cineva cu entuziasm. 
Nico! Nico O'Neilly! 

Totul era foarte prostesc, se gândi Nico, dar 
nu cu adevărat neplăcut. De fapt, era chiar îndu- 
ioşător că erau atât de fericiți să o vadă. Desigur, 
îi zărea de ani de zile şi Bonfire cumpărase foto- 
grafii de la cei mai mulţi dintre ei. Le oferi un 
zâmbet amuzat în timp ce trecea pe lângă ei și, 
cu o mică fluturare din mână, le strigă: 

— Bună, băieţi. 

— Hei, Nico, cine ţi-a creat hainele? întrebă 
tare o femeie jovială cu părul blond și scurt, care 
probabil că fotografia astfel de evenimente de peste 
douăzeci de ani. 

— Victory Ford, răspunse Nico. 

— Am ştiut eu! zise femeia cu satisfacţie. Ea 
poartă întotdeauna Ford. 

Majoritatea mulţimii se afla deja în Pavilion — 
cortul cel mare în care urma să aibă loc prezen- 
tarea de modă a lui Victory — așa că Nico reuși 
să treacă rapid de cordonul din catifea. În Pavilion, 
însă, era cu totul altă poveste. O tribună alcătuită 
din opt rânduri se înălța până aproape de partea 
de sus a cortului și chiar în fața podiumului erau 
mai multe tribune izolate de o balustradă joasă 
din metal, în spatele căreia stăteau sute de foto- 
grafi care se luau la întrecere pentru o poziţie 
mai bună. Pe podium, care era acoperit cu plastic, 
totul avea aerul unui uriaș dineu. În aer plutea un 
entuziasm festiv, ca de început de an şcolar, în timp 
ce oameni care nu se mai văzuseră de la ultima 
mare petrecere din Hamptons se salutau de parcă 
fuseseră despărțiți ani de zile. Starea de spirit era 

molipsitoare, dar Nico se uita la mulțime cu groază. 
Cum avea să-și croiască drum prin așa ceva? 

Pentru o clipă, se gândi să plece, dar concedie 
rapid ideea. Victory Ford era cea mai bună prie- 
tenă a ei. Pur și simplu va fi nevoită să se lupte 
pentru a trece prin mulțime, sperând că va reuși. 

Ca şi cum ar fi simţit că e în dificultate, lângă 
ea apăru brusc o tânără: 

— Bună, Nico, zise ea vesel, de parcă erau vechi 
prietene. Pot să te conduc la locul tău? 

Nico arboră expresia folosită la evenimentele 
mondene — un zâmbet rigid, stângaci — şi îi dădu 
fetei invitaţia sa. Tânăra începu să se împingă prin 
mulțime. Un fotograf îşi ridică aparatul și o poză, 
câţiva oameni pe care îi cunoştea îi făcură veseli 
cu mâna şi se împinseră spre ea ca să o salute 
sau să se pupe în aer. Agenţii de pază urlau inutil 
la mulţime, încercând să-i facă pe oameni să-şi 
ocupe locurile. După câteva minute, Nico şi însoți- 
toarea ei ajunseră în dreptul mijlocului podiumu- 
lui, unde Nico își zări, în sfârşit, locul. Pe un 
cartânaș alb care avea bordura fantezistă ce apă- 
rea pe marca lui Victory Ford era tipărit numele 
ei, Nico O'Neilly. 

Nico se aşeză recunoscătoare. Imediat în faţa ei 
apăru un grup de fotografi, care îi făcură poze. Ea 
se uita fix înainte, spre cealaltă, parte a podiumu- 
lui, care părea să fie mult mai. “organizată decât 
sectorul ei — cel puţin toată lumea își ocupase 
locurile. Ambele locuri de lângă ea arau încă goale. 
Întorcând capul, prinse privirea lui, Lyne Bennett, 
mogulul industriei cosmetice. La vederea lui, Nico 
zâmbi în sinea ei. Nu că Lyne nu avea un motiv 
serios să se afle la o prezentare de modă, mai ales 
că industria cosmetică, cea a parfumului și cea a 
modei erau atât de legate între ele. Doar că Lyne 
era un om de afaceri atât de faimos pentru atitu- 
dinea sa de macho, că nu și-l putea imagina având 
un interes sincer pentru vestimentația de damă. 

Probabil că se afla acolo pentru a-și desfăta ochii 
cu manechinele, un hobby căruia puţini oameni 
de afaceri importanţi din New York păreau să fie 
în stare să-i reziste. El i-a făcut cu mâna şi, drept 
răspuns, Nico își ridică programul şi înclină capul 
spre el. 

Ea oftă şi se uită cu nerăbdare la ceas. Era 
aproape 7:30 și personalul încă nu îndepărtase 
folia de plastic de pe podium — semnalul că pre- 
zentarea era pe cale să înceapă. Aruncă o privire 
spre dreapta ca să vadă cine avea loc lângă ea şi 
se bucură când citi pe cartonaș „Wendy Healy“, 
cealaltă prietenă foarte bună a ei. Ăsta era un 
lucru pozitiv — nu o mai văzuse pe Wendy de cel 
puţin o lună, de pe la mijlocul verii, dinainte ca 
fiecare să plece cu familia în vacanță. Wendy ple- 
case în Maine, care era noul punct de atracţie pe 
timp de vară pentru oamenii din industria filmu- 
lui, deoarece nu era nimic de făcut acolo şi teoretic 
totul avea legătură cu natura. Totuşi, Nico bănuia 
că nici un om de la Hollywood care se respecta 
nu ar fi stat în ruptul capului într-o casă cu mai 
puţin de şase dormitoare şi cel puţin unul sau doi 
oameni de serviciu, chiar şi în sălbăticia din nord-est. 
Nico îşi dusese familia la schi la Queenstown, în 
Noua Zeelandă, destinaţie pe care Seymour, soțul 
ei, o sugerase susținând că era cel mai îndepărtat 
loc în care te puteai duce ca să te rupi de civilizaţie 
fără a părăsi cu totul civilizaţia. Cu toate acestea, 
tot au dat peste câțiva cunoscuți, ceea ce îți amin- 
tea că, indiferent cât de departe ai călători, nu poţi 
să scapi niciodată cu adevărat de New York... 

Se jucă nerăbdătoare cu programul, bănuind că 
întârzierea era provocată, cumva, de Jenny Cadine, 
al cărei loc era lângă Wendy. „Starurile de cinema 
par să fie un rău necesar al vieții moderne“, se 
gândi ea, şi, privind alene la numele de pe carto- 
naşul din stânga ei, înlemni. Pe acesta scria „Kirby 
Atwood“. 

Întoarse repede capul în altă parte, simțindu-se 
deopotrivă amețţită, vinovată, agitată și confuză. 
Era o coincidenţă? Sau era ceva intenționat? Știa 
cineva despre ea şi Kirby Atwood? Asta era impo- 
sibil. În mod sigur nu spusese nimănui şi nu-și 
putea imagina ca Kirby să fi făcut asta. Nici măcar 
nu s-a mai gândit la el de cel puţin o lună. Dar 
vederea numelui său acum îi aminti brusc de acel 
moment din baia clubului de noapte Bungalow 8. 

Asta a fost cu cel puţin trei luni în urmă și de 
atunci nici nu a mai vorbit cu el, nici nu l-a mai 
văzut. Kirby Atwood era un fotomodel celebru, cu 
care se întâlnise la petrecerea de după un eveni- 
ment organizat de Bonfire. Stătea singură la bar, 
când Kirby a venit la ea şi i-a zâmbit. Era atât 
de chipeș, că ea l-a expediat imediat, bănuind că 
o confundase cu altcineva — cineva care îl putea 
ajuta în carieră. lar apoi, pe când ea stătea la 
masa VIP-urilor, uitându-se la ceas şi întrebân- 
du-se cât de repede putea să plece fără să pară 
nepoliticoasă, Kirby s-a așezat lângă ea. A fost cu 
adevărat foarte drăguţ şi i-a luat ceva de băut, 
iar după ce a stat de vorbă cu el cinci minute, a 
început să se întrebe cum ar fi să facă sex cu el. 
Presupunea că Kirby nu ar fi interesat, însă nici 
o femeie nu putea să converseze cu un bărbat ca 
Kirby şi să nu-l dorească. Ştia că se află pe un 
teren periculos și, nevrând să rişte să se facă de 
râs, s-a ridicat să meargă la baie. Kirby s-a ţinut 
după ea. Direct în baie şi în cabină! 

Era ceva patetic, dar acele câteva minute din 
cabina din baie au fost unele dintre cele mai bune 
momente din viaţa ei. Săptămâni în șir după aceea 
s-a gândit întruna la asta. Felul în care arăta părul 
lui negru pe frunte, culoarea exactă a buzelbr lui 
pline (precum cireşele pârguite, cu o linie mai închisă 
acolo unde buzele întâlneau pielea, aproape ca și 
cum ar fi fost dat cu creion de buze) şi la cum 
simțise atingerea acelor buze pe gura ei. Moi, și 

catifelate, și umede. (Soţul ei, Seymour, întotdeauna 
își ţuguia buzele şi îi oferea mici săruturi uscate.) 
Toată fața ei s-a simțit ca şi cum ar fi fost învăluită 
de buzele alea — i s-au înmuiat picioarele la pro- 
priu — şi nu îi venea să creadă că încă mai putea 
să se simtă așa. La 42 de ani! Ca o adolescentă... 
Slavă Domnului, nu s-a întâmplat nimic după 
aceea. Kirby i-a dat numărul lui de telefon, dar 
ea nu l-a sunat niciodată. Să aibă o aventură cu un 
fotomodel care prezintă lenjerie intimă ar fi fost 
ridicol. Desigur, cel puţin jumătate dintre directorii 
căsătoriţi de la Splatch-Verner aveau aventuri și cei 
mai mulți dintre ei nici nu se deranjau să ascundă 
acest lucru. Iar ea nu făcea nici un secret din 
faptul că i se părea dezgustător comportamentul 
lor... Însă ce avea să facă acum, în public, în faţa 
a jumătate din New York? Să se poarte ca și cum 
nu l-ar cunoaște? Dar dacă el aducea vorba despre 
asta? Sau, mai rău, dacă el nu îşi aducea aminte? 
Victory, care era încă necăsătorită, ar ști cum să 
procedeze — probabil că se afla în situaţii ca aceasta 
tot timpul. Însă Nico era cu acelaşi bărbat de mai 
bine de paisprezece ani şi, când eşti cu același 
bărbat de atâta timp, îți pierzi capacitatea de a 
iesi din încurcături amoroase cu alți bărbați. 
„Asta nu e o încurcătură amoroasă“, își rea- 
minti ea cu severitate. Îi va spune „bună“ lui Kirby 
ca şi cum ar fi o cunoștință întâmplătoare (ceea ce 
și era), va urmări prezentarea de modă şi va merge 
acasă. Totul va fi perfect normal și nevinovat. 
Dar apoi, Kirby apăru în faţa ei. 
— Hei! exclamă el, tare și cu entuziasm, de parcă 
era mai mult decât plăcut surprins să o vadă. 
Ea ridică privirea plănuind să-și păstreze pe față 
o expresie calmă, neinteresată, dar de îndată ce îl 
văzu, începu să-i bată inima şi putea să jure că zâm- 
betul ei semăna cu cel al unei școlărițe emoționate. 
— Ce faci aici? întrebă el, ocupându-și locul 
lângă ea. 

„Scaunele erau înghesuite unul în altul, astfel încât 
aproape că nu avea cum să stea lângă el fără să li 
se atingă brațele. Se simţi ameţită de tulburare. 

— Victory Ford e una dintre cele mai bune pri- 
etene ale mele. 

Kirby dădu din cap: 

— Aş vrea să fi știut asta. Nu pot să cred că 
stau lângă tine. Te-am căutat peste tot. 

Asta era ceva atât de uluitor, că Nico nu ştiu 
ce să spună. Privind în jur ca să vadă dacă se 
uită cineva la ei, ea decise că, date fiind circum- 
stanţele, probabil că era cel mai bine să nu spună 
nimic. Dădu din cap şi, aruncând pe furiş o privire 
la chipul lui, îşi aduse imediat aminte de sărutul 
lor. Işi încrucișă din nou picioarele, începând să 
se simtă excitață. 

— Nu m-ai sunat, spuse el simplu. 

Tonul din vocea, lui o făcu să creadă că era 
sincer rănit. 

— lar eu nu puteam să te sun. 

Ea îşi întoarse capul în altă parte, sperând că 
va părea că poartă o conversaţie obişnuită. 

— De ce nu? întrebă ea. 

El se înclină ca să se apropie un pic şi îi atinse 
piciorul. i 

— Păi uite, zise el. E foarte stupid. Știam cine 
eşti — adică știam că eşti celebră şi toate alea —, 
dar nu am putut să-mi aduc aminte unde lucrezi. 

Expresia lui era în parte stânjenită, în parte 
amuzată, ca și cum nu ar fi avut de ales decât să se 
distreze pe seama propriei prostii, sperând că va face 
şi ea acelaşi lucru. Nico zâmbi, simțind brusc o lică- 
rire de speranţă. Dacă Kirby chiar nu ştia cine e, 
poate că, până la urmă, era sincer interesat de ea. 

— Revista Bonfire, șopti ea cu jumătate de gură, 

— Corect. Ştiam asta, zise Kirby. Dar nu-mi 
puteam aduce aminte. Și n-am vrut să întreb pe 
nimeni, pentru că pe urmă m-ar fi crezut cu ade- 
vărat prost. 

Nico se pomeni dând din cap compătimitor, de 
parcă s-ar fi aflat adesea într-o situație similară 
şi ar fi înţeles pe deplin sentimentele lui. 

Un fotograf sări în fața lor şi le făcu o poză. 
Nico întoarse repede capul. Ăsta era ultimul lucru 
de care avea nevoie — o fotografie cu ea şi Kirby 
Atwood. Trebuia să înceteze să flirteze cu el, își 
reaminti ea cu fermitate. Dar Kirby nu era genul 
de tânăr care să fie bun la a-și ascunde sentimen- 
tele. Îi atinse din nou piciorul ca din întâmplare 
ca să-i atragă atenţia: 

— M-am tot gândit că o să mă întâlnesc întâm- 
plător cu tine, își continuă el povestea. Şi că apoi 
am putea... Ei bine, ştii tu, zise el, ridicând din 
umeri într-o manieră seducătoare. Adică, doar ce 
te-am cunoscut şi mi-a plăcut de tine, ştii? Și mie 
nu-mi plac prea mulți oameni. Adică... ştiu o gră- 
madă de oameni, dar nu-mi place cu adevărat de 
ei... 

Ea îi aruncă o privire lui Lyne Bennett, care 
se uita curios la ea şi Kirby, întrebându-se probabil 
ce avea ea de discutat cu un fotomodel. Trebuia 
să pună capăt. 

— Ştiu exact ce vrei să spui, șopti ea, ţinându-și 
privirea îndreptată înainte. 

— Iar acum, iată-mă stând lângă tine la o pre- 
zentare de modă, exclamă el. Ăsta e cuvântul ăla... 
cum îi zice? Sorţi? 

— Soartă, zise Nico. 

Se foi pe scaun, cuvântul făcând-o brusc să 
vadă inevitabilul. „O să mă culc cu Kirby Atwood“, 
se gândi ea nebunește. Nu știa când sau unde se 
va întâmpla. Ştia doar că se va întâmpla. O va 
face o singură dată și nu va spune nimănui și nu 
va mai face asta niciodată. 

— Ăsta e. Soartă, repetă Kirby, zâmbindu-i. Îmi 
place asta la tine. Eşti deşteaptă. Ştii cuvinte. 
Majoritatea oamenilor nu mai știu cuvinte. Ai obser- 
vat asta? 

Ea dădu din cap, simțind că roşește. Spera că 
nimeni nu le acorda atenţie. Din fericire, în cort 
era foarte cald, așa că tulburarea ei nu ar fi părut 
neobișnuită. Voia să-şi facă vânt cu programul așa 
cum făceau alţii — în mod intenţionat, pentru a-şi 
arăta enervarea din cauza întârzierii prezentării —, 
dar hotărî că ar fi ceva prea nedemn. 

Ca şi cum ar fi simţit neastâmpărul mulțimii, 
un toboșar începu să bată o măsură, fiind urmat de 
ceilalți toboșari plasați în primul rând de o parte și 
de alta a podiumului. Se produse o mică agitaţie şi 
Jenny Cadine, înconjurată de patru agenţi de pază, 
ieşi din spatele paravanului care despărțea podiumul 
de culise și își ocupă locul, urmată de Wendy. 

Bătaia tobelor deveni mai puternică în timp ce 
Wendy se aşeză și începu să-i povestească lui Nico 
despre ţânțarii din Maine. Doi muncitori rulară 
rapid folia de plastic. Reflectoarele albe, orbitoare, 
de pe podium se aprinseră şi, pe neașteptate, își 
făcu apariţia primul fotomodel. 

Purta o jachetă fucsia scurtă cu guler ascuțit, 
completată de o fustă verde lungă, care se termina 
chiar deasupra gleznei, și primul gând al lui Nico 
a fost că efectul celor două culori împreună ar fi 
trebuit să fie strident. Însă așa, arăta tocmai bine — 
îndrăzneț, dar în mod subtil — ca și cum ar fi fost. 
perfect firesc ca toată lumea să combine aceste 
culori. După aceea, însă, s-a simţit pierdută. Nico 
se mândrea întotdeauna cu capacitatea ei de struc- 
turare, de a-şi controla atenţia şi de a-şi concentra 
mintea în mod deliberat pe chestiunea — sau per- 
soana — de care se ocupa, dar, pentru prima oară, 
faimoasa ei concentrare păru să o părăsească. Se 
uită ţintă la fotomodelul care defila prin fața ei, 
încercând să ţină minte detaliile ţinutei ca să poată 
discuta cu Victory despre asta mai târziu, dar cre- 
ierul ei refuza să coopereze. Bătăile tobelor îi înfrân- 
geau rezistenţa şi nu se putea gândi decât la Kirby 
şi la sentimentul extraordinar de a fi copleșită. 

Splendorile Săptămânii Modei au venit și au 
trecut, corturile au fost strânse și depozitate undeva 
în sectorul confecţiilor, iar oraşul intră în rutina 
lui obișnuită — muncă, muncă şi iar muncă. 

Într-o fostă zonă de depozite din Manhattan 
de pe Strada 26, chiar lângă 5th Avenue, familia 
Healy se afla în starea ei obișnuită de haos. Pe 
holul din mansarda nefinisată care constituia de 
trei ani căminul lui Wendy Healy, al soțului ei 
Shane, al celor trei copii ai lor și al unei varietăţi 
de pești, țestoase și hamsteri, erau încă agăţate 
de tavan panglicile multicolore de la petrecerea 
de aniversare a zilei de naștere din urmă cu o 
săptămână. Pe jos se aflau resturile sfâşiate ale 
baloanelor cu heliu. Un copilaș roșu la față, despre 
care nu se putea spune dacă e băiat sau fată, 
stătea şi urla pe canapea; ghemuit jos, un băieţel 
cu părul negru încerca să distrugă o maşină de 
pompieri din metal, lovind-o repetat de pardoseala 
zgâriată din lemn de esenţă tare. 

Uşa de la baie se dădu de perete şi Wendy 
Healy, cu ochelarii strâmbi și ţinând strâns în 
jurył corpului un chimono japonez, veni alergând 
în cameră. Îl ridică pe copilaş cu o mână, iar cu 
cealaltă smulse maşina de pompieri: 

— Tyler! îl dojeni ea pe băieţel. Pregăteşte-te 
de şcoală! 

Tyler se întinse pe burtă şi îşi puse braţele 
deasupra .capului. 

— Tyler..., îl avertiză Wendy. 

Nici un răspuns. Wendy îl apucă de bluza de 
pijama şi îl trase în sus. 

— Spune „te rog“, zise Tyler cu calm. 

Wendy legăna copilașul în timp ce încerca să 
cântărească starea de spirit a lui Tyler. Avea doar 
şase ani și ea nu voia să-i cedeze, însă dacă asta 
avea să-l facă să meargă în camera lui și să se 
îmbrace, merita umilirea. 

— Bine, oftă ea. Te rog. 

— Ce mă rogi? zise Tyler, încrezător în victorie. 

Wendy îşi dădu ochii peste cap: 

— Du-te, te rog, în camera ta și pregăteşte-te 
de şcoală. 

Băiatul afișă o expresie şmecheră: 

— Plătește-mă. 

— Ce? făcu Wendy, rămânând cu gura căscată. 

— Plăteşte-mă, repetă el pe un ton superior, 
întinzând mâna. 

Wendy se strâmbă. 

— Cât? 

— Cinci dolari. 

— Trei. 

— S-a făcut. 

Dădură mâna şi Tyler alergă în camera lui, bucu- 
ros că marcase încă o dată împotriva mamei lui. 

— Bani, zise copilașul. 

Copilașul era o fetiță, care avea un an şi cinci 
luni, iar primul ei cuvânt, jura Wendy, a fost „bani“, 
în loc de firescul „mami“. Dar ce puteai să faci? 

— Bani. Așa e, scumpo. Ba-nii. Sunt un lucru 
bun, zise Wendy intrând cu pași mari în dormitor. 

La fel ca restul mansardei, era mobilat auster, 
doar cu strictul necesar, și, cu toate acestea, avea 
un aer de dezordine inimaginabilă. 

— Banii sunt un lucru bun, nu-i aşa, iubito? 
zise ea în mod intenţionat, uitându-se urât la soţul 
ei, Shane, care era încă în pat. 

— Încerci să-mi spui ceva? întrebă Shane. 

O, Doamne. Îşi dădea seama din tonul vocii lui 
că iar avea să fie morocănos. Nu știa cât avea 

să-l mai suporte. Încă de la Crăciunul trecut, prac- 
tic de un an, deja, starea lui de spirit fluctua între 
uitare de sine şi ostilitate, ca şi cum devenise, 
cumva, ostatic în propria-i viață. 

— Poţi să mă ajuţi, iubitule? îl întrebă ea, cu 
vocea aproape enervată. 

Ridică storul ca un pirat care înalță un steag. 
Voia să ţipe la el, dar, după doisprezece ani de 
căsnicie, ştia că Shane nu reacţiona bine la agre- 
sivitatea feminină — dacă ar fi ţipat la el, el doar 
ar fi devenit şi mai încăpățânat. 

Shane se ridică în capul oaselor, se strâmbă, 
își întinse braţele și căscă fără jenă. În ciuda fap- 
tului că era un nemernic şi că era supărată rău 
pe el, Wendy simţi o pornire greţos de dulceagă 
de iubire pentru el. Shane era pur şi simplu atât 
de chipeş şi de sexy că, dacă n-ar fi ţinut copilul 
în braţe, probabil că ar fi încercat să facă sex cu 
el. Însă nu trebuia să-l răsplătească pentru com- 
portamentul rău cu o partidă de sex oral. 

— Tyler e un neastâmpărat, zise ea. Și n-am 
zărit-o pe Magda... 

— Probabil că e în camera ei, plângând, răs- 
punse Shane pe un ton nepăsător. 

— O să întârziem cu toţii. 

— Unde e bătrâna doamnă Cum-o-cheamă? 

— Doamna Minniver, îl corectă Wendy. Nu știu. 
Bănuiesc că şi ea întârzie. E o vreme de rahat... 
Poţi să ţii tu copilul, te rog? Ca să pot să fac și 
eu un duș? 

Impinse copilul spre el. Fetiţa îl apucă de părul 
tepos de metrosexual (Shane își făcuse transplant 
de păr cu șapte ani în urmă, pentru care plătise ea), 

şi trase cu bucurie, în timp ce Shane, la fel de 
bucuros, își frecă nasul de năsucul ei. Wendy rămase 
pe loc, mișcată de spectacolul emoţionant dat de 
tată şi fiică — putea exista un tată mai bun decât 
Shane? — însă starea de spirit i-a fost imediat 
spulberată când Shane zise: 

— Va trebui să duci tu copiii la școală astăzi. 
Am o întâlnire. 

— Ce întâlnire? întrebă Wendy pe un ton incre- 
dul. Întâlnire la nouă dimineața? 

— La 9:30. Dar e la restaurant. Așa că nu am 
timp să ajung de la școală până în cealaltă parte 
a orașului. 

— Nu se poate mai târziu? 

— Nu, Wendy, zise el aparent răbdător, ca şi 
cum i-ar mai fi explicat asta de multe ori. E cu 
antreprenorul. Și cu inspectorul în construcții. Știi 
cât de greu e să obţii o întâlnire cu tipii ăștia? 
Dar dacă tu vrei să reprogramez, o s-o fac. Şi pe 
urmă o să dureze cel puţin încă două luni până 
se va deschide restaurantul ăsta. Dar sunt banii 
tăi, ce naiba. 

„O, Doamne“, se gândi ea. „Acum o să se 
bosumfle.“ 

— Sunt banii noştri, Shane, zise ea tandru. 
'Ți-am spus asta de un milion de ori. Banii pe care 
îi câştig sunt pentru familia noastră. Pentru noi. 
Tu și eu. 

Dacă situaţia ar fi fost invers, dacă el ar fi fost 
cel care făcea toți banii și ea nu ar fi câştigat nici 
un bănuţ, atunci soţul ei nu ar mai fi bătut-o la 
cap cu așa ceva, spunând că toţi banii sunt ai lui. 
Ezită o clipă și adăugă: 

— Mă gândeam... poate că nu te bucuri că des- 
chizi restaurantul ăsta. Poate că ar trebui să te 
apuci din nou de scris scenarii... 

Asta a fost ca și cum ar fi fluturat un steag 
roşu în fața unui taur. 

— Fir-ar să fie, Wendy, explodă el. Ce vrei? 

Ea tăcu, încleștându-și fălcile. Primul ei gând 
a fost că voia o vacanţă departe de el şi de copii, 
însă își dădu seama rapid că nu voia o vacanţă, 
ci doar voia să facă mai multe filme. Dacă era să 
fie cu adevărat sinceră, voia ca unul dintre filmele 
ei să câştige Oscarul pentru cel mai bun film (până 
acum, cinci filme de-ale ei fuseseră nominalizate, 
dar nici unul nu câștigase) şi voia să păşească pe 
covorul roșu, să urce pe scenă și să mulțumească 
tuturor („Și aș vrea să mulţumesc în mod deosebit 
soțului meu iubitor, Shane, fără al cărui ajutor 
n-aș fi putut face asta“), iar după aceea să fie 
sărbătorită. În schimb, zise încet: 

— Vreau doar ca tu să fii fericit, Shane. 

După o clipă, adăugă: 

— Ca să putem fi cu toţii fericiţi. 

Se duse în baie, dădu drumul la robinete și se 
băgă sub duş. „Isuse Hristoase“, se gândi ea. „Ce 
naiba o să fac cu Shane?“ 

Clipi sub apa fierbinte, căutând pe bâjbâite 
șamponul și, ridicând recipientul ca să-l poată vedea, 
se simţi recunoscătoare că mai era încă un pic de 
şampon în el. Îşi dădu pe păr şi se întrebă ce ar 
mai fi putut să facă pentru a-l ajuta pe Shane. 
La urma urmei, era bărbat în toată firea. Avea 
39 de ani. (Deși, în general părea mai tânăr. Mult, 
mult mai tânăr. Ei îi plăcea să glumească spunând 
că Shane era cel de-al patrulea copil al ei.) Îl 
speria faptul că va împlini 40 de ani? Sau chiar 
avea legătură cu banii şi cu faptul că Shane nu 
mai câștiga nici un ban de cel puţin zece ani? 

Dar asta nu era nimic nou. Îl întreținea aproape 
din ziua în care s-au cunoscut, cu cincisprezece 
ani în urmă. Ea lucra la departamentul de dez- 
voltare al unei case de filme, iar el urma să devină 
un mare cineast. Nu regizor, cineast. Era cu trei 
ani mai tânăr decât ea, ceea ce era un lucru foarte 
îndrăzneţ pe vremea aceea — o femeie de 27 de ani 
cu un bărbat de 24 — şi era îndeajuns de frumos 

pentru a fi actor. Dar actoria nu era ceva suficient 
de intelectual. Era sub demnitatea lui. Locuia cu 
trei tipi într-o dărăpănătură de pe o stradă pie- 
tonală din Santa Monica, fapt care nu era prielnic 
pentru o relație (sau măcar pentru o aventură), 
așa că s-a mutat cu ea după două săptămâni. Era, 
spunea el, un geniu creator. Ea era cea pragmatică. 
Şi nu o deranja asta. El era superb. Și drăguţ. 
Însă întotdeauna un pic prea sensibil. Scria primul 
lui scenariu şi încerca să facă rost de bani pentru 
filmul lui independent. Ea l-a ajutat. A fost nevoie 
de doi ani şi de 300.000 dolari pentru a-l face şi, 
pe urmă, Shane s-a dus la Sundance, iar filmul 
a fost un succes, aşa că s-au căsătorit. 

Dar apoi, în maniera tipică de la Hollywood, 
nu s-a întâmplat nimic. Shane a primit comenzi 
pentru a scrie scenarii, însă nici unul nu a ajuns 
vreodată să fie ecranizat. Adevărul era că nu erau 
foarte bune, lucru pe care Wendy nu l-a împărtăşit 
cu nimeni. Își spunea că nu conta — el o sprijinea 
şi era un tată grozav şi se distrau, aşa că ei nu-i 
păsa. Şi, din motive pe care nu a putut niciodată 
să le înţeleagă pe deplin, cariera ei a avansat din 
ce în ce mai mult. De fapt, cariera ei era acum una 
de mare succes, dar lui Wendy nu-i plăcea să se 
gândească prea mult la asta. Poziţia ei era impor- 
tantă doar pentru că însemna că nu trebuiau să-și 
facă griji în legătură cu banii, deși, în taină, ea 
își făcea griji pentru bani tot timpul. Își făcea griji 
că va fi concediată sau că i se vor termina banii — și 
atunci, ce aveau să se facă? Iar acum Shane, care 
trecuse de la scrierea de scenarii la scrierea unui 
roman (nepublicat încă), încerca să deschidă un 
restaurant. Ea băgase deja 250.000 dolari. Nu știa 
prea multe despre proiect, pentru că nu avea timp. 
Probabil că avea să fie un dezastru. Însă atunci 
va putea să deducă banii din impozite... 

leşi de sub duș şi, în timp ce făcea asta, Shane 
intră în baie și îi dădu telefonul mobil. Il privi 
curios. 

— E Josh, zise el strâmbându-se. 

Ea oftă plictisită. Josh era unul dintre cei trei 
asistenţi ai ei, un tânăr arogant de 23 de ani care 
nu se obosea să ascundă faptul că credea că el ar 
trebui să aibă slujba ei. Wendy încercase să-l facă 
pe Josh să priceapă limpede că dimineţile erau 
timpul alocat familiei şi că nu voia să preia apeluri 
telefonice înainte de ora nouă decât dacă era o 
urgenţă. Însă Josh nu asculta niciodată şi, de regulă, 
o suna de cel puţin trei ori între 7:30 şi 9:15, 
când ajungea ea la birou. 

Işi puse telefonul la ureche în timp ce se ștergea 
cu prosopul pe picioare. 

— Vesel şi devreme, ca de obicei, Josh. 

Urmă un moment de tăcere care semăna cu o 
acuzaţie. Era ceva de neînțeles pentru Josh că 
oamenii ar putea avea o viaţă şi în afara muncii 
lor şi, dacă aveau, atitudinea lui părea să spună că 
ei nu artrebui să se afle într-o poziţie de putere — mai 
ales deasupra lui. 

— Vic-tor Mat-rick tocmai a sunat, zise Josh 
silabisind cu emfază. M-am gândit că probabil vei 
considera că asta e important. 

La dracu', vru ea să urle. La dracu, la dracu', 
la dracu’. Victor Matrick era directorul executiv 
Splatch-Verner, care deţinea acum Parador Pictures, 
unde ea era președintă. 

— Ce i-ai spus? 

:— l-am spus că nu ești disponibilă acum, dar 
că voi încerca să te contactez. 

Făcu o pauză. 

— Să încerc să-l sun acum? 

— O secundă, te rog. 

Se înfășură în prosop și ieşi grăbită din baie, 
pe lângă bucătăria deschisă. Doamna Minniver 
sosise şi, încruntată, le dădea copiilor să mănânce 
chifle cu cremă de brânză; în mod miraculos, Tyler 
şi Magda erau amândoi îmbrăcaţi pentru şcoală. 

— Bună dimineața, zise doamna Minniver fără 
chef, cu accentul ei englezesc tăios. 

Avea salariul de 150.000 de dolari pe an şi lui 
Wendy îi plăcea să spună în glumă că, în timp ce 
majoritatea bonelor erau plătite cu 100.000 de dolari, 
accentul doamnei Minniver costa 50.000 dolari în 
plus. Wendy îi făcu repede cu mâna şi intră zorită 
în cămăruţa din spate pe care o numeau „birou“. 
Înăuntru se aflau un birou din metal, un computer 
nou-nouț, câteva cutii nedespachetate, jucării, diverse 
DVD-uri, o bandă de alergare (folosită o singură 
dată) şi trei perechi de schiuri. Se așeză pe scaunul 
de birou tapisat şi spuse la telefon: 

— Acum poţi să încerci să-l suni pe Victor. 

Prosopul îi alunecă şi își privi pieptul. Dumnezeule, 
sânii ei chiar erau lăsați. Cândva fuseseră mândria 
şi bucuria ei, dar acum semănau cu două pere 
mari şi turtite. Trebuia să se gândească serios la 
chirurgia plastică... 

— Îl am pe Victor Matrick pe fir, se auzi vocea 
lui Josh, pe jumătate răutăcioasă, pe jumătate 
lingușitoare. 

— Bună, Victor, zise ea cu vioiciune. 

— Sper că nu te deranjez, susură Victor. 

— Deloc. 

— Filmul ăsta pe care o să-l vizionăm. Porcul 
bălțat. Presupun că e un film la care pot să-mi 
duc nepoţii, nu? 

Ce dracu'? Despre ce dracu' vorbea? 

— Bănuiesc că depinde de cât de mari sunt 
nepoţii tăi, Victor, zise ea cu precauţie. 

Era posibil ca el să nu ştie nimic despre film? 
Adăugă: 

— Este marea noastră comedie romantică pen- 
tru lansarea din decembrie... 

— Deci nu e un film pentru copii, zise Victor. 

— Nuuu, făcu Wendy cu grijă. E o comedie roman- 
tică a cărei acţiune se învârte în jurul unui resta- 
urant de fiţe din West Village. Vedetele care joacă 
în el sunt Jenny Cadine și Tanner Cole... 

— Știam că Jenny Cadine'joacă în el și m-am 
tot întrebat de ce a acceptat să joace rolul unui 

porc, exclamă Victor și (slavă Domnului, se gândi 
Wendy) râse zgomotos, în hohote. 

— Asta e ceva ce sunt sigură că majorităţii 
Americii i-ar plăcea să vadă, dar, de fapt, „Porcul 
bălțat“ e numele unui restaurant, Victor. 

— Ei bine, Wendy, zise Victor revenindu-şi din 
accesul de râs, de-abia aştept să te văd la cinci. 

— Exact, Victor. La ora cinci, zise ea mieros, 
vrând să urle. 

Proiecţia era programată pentru ora patru de 
două săptămâni. 

— Credeam că vizionarea e la patru, șuieră 
Josh de îndată ce Victor închise. 

Era o procedură standard ca asistenții să rămână 
pe fir, ca să poată lua notițe în timpul conversaţiei 
dacă era necesar. 

— Era, zise Wendy sarcastic. Dar acum bănu- 
iesc că e la cinci. Așa că va trebui să suni pe toată 
lumea ca să schimbi ora. 

— Şi dacă n-or să poată? 

— Vor putea, Josh, crede-mă. Le spui pur şi 
simplu că Victor Matrick a schimbat ora. 

Wendy închise şi se lăsă pe spătarul scaunului 
cu un geamăt. De ani de zile, lumea zicea că Victor 
Matrick, pe care toţi îl numeau „Bătrânul“, o lua 
razna, iar telefonul din această dimineaţă părea 
a fi o dovadă. Numai asta îi mai lipsea: dacă Victor 
înnebunea şi era silit să renunţe la funcţia de 
director executiv, compania avea să aducă pe cineva 
care să-l înlocuiască şi probabil că ea va fi prima 
persoană concediată. Cei aflaţi în funcţia ei întot- 
deauna erau concediaţi. Indiferent de realizările 
ei, președintele de la Parador Pictures avea să fie 
o alegere personală, arbitrară, a noului director 
executiv. Şi ce o să se facă atunci? Ce o să se 
întâmple cu copiii ei? Cu Shane? 

„Fir-ar să fie“, se gândi ea ridicând prosopul. 
Asta însemna că vă trebui să muncească și mai 
mult şi că va trebui să fie deşteaptă. Probabil că îl 

vor înlocui pe Victor din interior, ceea ce însemna că 
va trebui să înceapă să cultive relațiile cu diverșii 
preşedinţi de departamente şi cu directorii execu- 
tivi care îi raportau lui Victor. Momentul nu putea 
fi mai rău. Parador lansa şaisprezece filme pe an, 
care erau toate supervizate de ea — de la cumpă- 
rarea drepturilor de autor pentru material la anga- 
jarea scenariştilor, regizorilor, actorilor şi echipei 
de filmare, la aprobarea bugetelor, vizitarea pla- 
tourilor şi locaţiilor de filmare, vizionarea mate- 
rialului filmat zilnic şi furnizarea de îndrumări 
pentru editori, iar apoi deciziile privind bugetele 
pentru publicitate, promovarea și, în sfârşit, par- 
ticiparea la premiere — însă, pe lângă toate aces- 
tea, era în preproducţie filmul pe care îl considera 
cel mai important din cariera ei. 

Se numea Pelerini în zdrenţe şi filmările erau 
programate să înceapă în două luni. Pelerini în 
zdrenţe era Filmul cel Mare — filmul pe care toată 
lumea din industria cinematografică visa să-l facă 
într-o bună zi — genul de film pentru care trăiau 
oamenii ca ea, care te făcea să vrei să intri în 
industria filmului de la bun început. Insă, în acest 
moment, Pelerini în zdrenţe era asemenea unui 
bebeluș. Avea nevoie de atenţie permanentă — 
îmbăiere, hrănire și schimbarea scutecelor — dacă 
era să supravieţuiască următoarei etape de viață. 
Ultimul lucru de care avea ea timp acum era să 
se țină de conversații de curtoazie... 

Îi sună telefonul şi, uitându-se la numărul afi- 
şat pe ecran, văzu că era încă un apel din clădirea 
Splateh-Verner. Oare o suna din nou Victor? 

— Alooo? zise ea pe un ton vesel. 

— Wendy? se auzi o voce timidă, circumspectă, 
de partea cealaltă. Sunt Miranda. Miranda de la 
Ney... Asistenta lui Nico O'Neilly... 

Avea un ton de parcă ar fi avut toată ziua la 
dispoziţie (ceea ce probabil era adevărat, se gândi 
Wendy) și îi răspunse vioi: 

— Da, Miranda, ce mai faci? 

— Sunt bine..., zise Miranda încet. 

Apoi, dregându-și glasul, adăugă: 

— Nico m-a pus să verific dacă mai poți să iei 
prânzul cu ea astăzi la Michael's? 

— A, da. Prânzul. 

Wendy uitase de prânz şi probabil că l-ar fi 
anulat, din cauza vizionării, însă se răzgândi repede. 
Dacă Victor se autodistrugea, sprijinul lui Nico 
avea să fie neprețuit. Mai ales că Nico era în plină 
ascensiune la Splatch-Verner, încercând în taină 
să devină președinta întregii divizii de reviste, 
ceea ce ar fi plasat-o imediat sub Victor ca putere. 
Spera doar ca Nico să poată să-i facă rost de o 
slujbă înainte ca Victor să-şi piardă minţile. 


Stând dreaptă pe bancheta mașinii luxoase de 
serviciu care o ducea la eliportul East Side, Nico 
O'Neilly deţinea, credea ea, controlul perfect. Purta 
o cămașă creponată neagră care îi scotea în evi- 
denţă pielea aurie şi un costum bleumarin închis 
făcut la Paris de una dintre croitoresele speciale 
ale lui Victory. Costumul era înşelător de simplu 
şi frumuseţea era dată de croiala perfect ajustată 
pe corpul ei. Avea cel puţin cincizeci de astfel de 
costume (unele cu pantaloni), din ţesături care 
variau de la mătase albă la tweed maro, ceea ce 
însemna că nu putea să se îngrașe nici măcar- 
jumătate de kilogram, dar şi că nu trebuia nicio- ` 
dată să-şi facă griji în legătură cu ce să îmbrace 
dimineața. Consecvenţa ei vestimentară le oferea 
angajaţilor și colegilor săi sentimentul că știau 
întotdeauna la ce să se aștepte din partea ei, iar 
lui Nico îi oferea liniștea mentală de a şti că fie- 
care zi va începe la fel... 

„O, Doamne“, se gândi ea. 

Maşina se afla acum pe Șoseaua FDR și, întor- 
când capul, aruncă o privire la clădirile cafenii, 
mohorâte, ale proiectelor imobiliare care se întindeau 

pe cvartale întregi de-a lungul şoselei. Se deprimă 
la vederea acestei uniformităţi şi, dintmodata, se 
simți înfrântă. 

Se foi' stingherită pe banchetă. În al care 
trecuse, începuse să trăiască aceste momente de 
goliciune disperată, ca și cum nimic nu conta cu 
adevărat, ca şi cum nimic nu avea să se schimbe 
niciodată, ca și cum nu exista nimic nou; și putea 
să-şi vadă viaţa întinzându-se înaintea ei — o zi 
lungă, nesfârșită, după alta, în care fiecare zi era, 
în esenţă, la fel. Până una alta, timpul continua 
să curgă și tot ce i se întâmpla era că devenea 
mai bătrână și mai mică, iar într-o bună zi nu va 
fi mai mare decât un punct şi atunci avea pur şi 
simplu să dispară. Puf! Ca o frunzuliţă arsă sub 
o lupă ţinută la soare. Aceste sentimente erau 
şocante pentru ea, deoarece nu mai simţise obo- 
seala de lume. Nu avusese niciodată timp. Toată 
viaţa ei.se străduise din răsputeri să devină ceea 
ce era acum -— personajul puternic Nico O'Neilly. 
Iar apoi, într-o dimineaţă, timpul o ajunsese din 
urmă și se trezise acolo. Sosise la destinaţie și 
avea toate lucrurile pentru care muncise atât de 
mult: o carieră uimitoare, un soţ iubitor (ei bine, 
oarecum), pe care îl respecta, și o fiică minunată 
de 11 ani pe care o adora. 

Ar fi trebuit să fie în culmea fericirii. Însă se 
simţea obosită. Ca și cum toate acele lucruri apar- 
țineau altcuiva. 

Îşi înfipse cu putere tocul unui pantof în degetul 
de la celălalt picior. Nu va gândi aşa. Nu avea de 
gând să permită unui sentiment accidental, inex- 
plicabil, să o demoralizeze. 

Mai ales în această dimineață, care, îşi rea- 
minti ea, era atât de importantă, în mod potențial, 
pentru cariera ei. De trei luni se străduia să obțină 
o întâlnire cu Peter Borsch, noul director executiv 
de la Huckabees, giganticul lanţ de magazine care 
era pe punctul de a cuceri lumea. Huckabees nu 

își făceau publicitate în reviste, dar ăsta nu era un 
motiv ca acest lucru să nu se schimbe. Ei i se părea 
ceva firesc, însă era singura din divizia de reviste 
care se gândise să încerce să abordeze Huckabees, 
o companie pe care cei mai mulţi de la Splatch-Verner 
o considerau „inferioară“. Nico, însă, nu era o snoabă 
şi urmărise cariera lui Peter Borsch ani de zile 
prin intermediul Wall Street Journal. Peter era 
genul de om care se ridicase de jos, însă, în acelaşi 
timp, era absolvent al Facultăţii de Management 
al Afacerilor de la Harvard, unde beneficiase de 
bursă completă. Acum că Peter era instalat ca 
director executiv, era sigură că acesta avea să facă 
schimbări mari şi Nico voia să fie din start în 
miezul lucrurilor. Dar până și obținerea unei întâl- 
niri necesitase săptămâni în şir de curtare a lui 
Peter: îi trimisese bilete scrise de mână, articole 
şi cărţi de care ea se gândise că acesta ar putea 
fi interesat, inclusiv un exemplar rar din prima 
ediţie a Artei războiului — şi, în sfârșit, cu doar 
cinci zile în urmă, Peter însuși o sunase şi con- 
simţise să se vadă cu ea. 

Nico scoase o pudrieră și își retușă rapid machiajul. 
Obţinerea acestei întrevederi nu făcea întocmai 
parte din slujba ei (teoretic, intră în atribuţiile 
şefului ei, Mike Harness), dar, cu şase luni în urmă, 
Nico hotărâse că starea proastă care o încerca în 
ultima vreme era pur şi simplu rezultatul senti- 
mentului de a se afla într-un punct mort. Era 
minunat, și interesant, și incitant să fie editor-şef 
la revista Bonfire, însă deţinea această poziţie de 
şase ani, de când avea 36 de ani, atunci când 
devenise cel mai tânăr editor-şef din istoria de 
cincizeci de ani a revistei. Și, din nefericire, suc- 
cesul era precum frumusețea: nu mai era atât de 
incitant după ce stătuse în casă cinci zile, purtând 
şosete murdare. Așa că se hotărâse să avanseze în 
ierarhie în cadrul companiei. Cea mai importantă 
poziţie era cea de director executiv al Splatch-Verner, 

dar, pentru a obține această slujbă, trebuia să 
cucerească mai întâi poziția imediat următoare, 
devenind şefa diviziei de reviste. Singura piedică 
potențială era şeful ei, Mike Harness, cel care o 
angajase cu şase ani în urmă. Însă exista o regulă 
care trebuia încălcată: nici o femeie nu reuşise 
încă să ajungă în funcţia de director executiv la 
nici o divizie din cadrul companiei Splatch-Verner 
şi sosise vremea ca lucrurile să se schimbe. 

Iar Nico plănuia să facă această schimbare. 

Mașina trecu printr-o deschizătură în gardul 
de sârmă care înconjura locul de aterizare şi se 
opri la câțiva metri de elicopterul Sikorsky verde, 
care stătea liniştit pe pistă. Nico se dădu jos din 
maşină și se îndreptă în pas vioi către elicopter. 
Însă, înainte de a ajunge la el, se opri brusc, sur- 
prinsă de zgomotul unei mașini care se apropia 
din spate. Se întoarse și văzu un Mercedes albas- 
tru-închis care intra în viteză pe poartă. 

„Asta nu-i posibil“, se gândi ea, cu un amestec 
de mânie, supărare şi uimire. Mercedesul îi apar- 
ţinea lui Mike Harness, director executiv şi pre- 
şedinte al Verner Publications. Firește, ea îi spusese 
lui Mike despre întrevedere — de câteva ori, de 
fapt, şi chiar îi sugerase să meargă şi el —, dar 
Mike respinsese ideea în mod batjocoritor, afir- 
mând că avea treburi mai importante de care să 
se ocupe în Florida. Faptul că nu se afla în Florida 
şi că, în schimb, își făcuse apariția la eliport nu 
însemna decât un singur lucru: avea de gând să-şi 
asume meritele pentru întrevedere. 

Nico miji ochii în timp ce Mike cobora. Mike, 
care avea un pic peste 50 de ani și era înalt şi 
bronzat în mod nenatural din cauza utilizării exce- 
sive de produse autobronzante, se îndreptă spre ea 
cu un aer plouat. Fără îndoială, ştia că ea s-a ener- 
vat, dar într-o corporație ca Splateh-Verner, unde 
tot ceea ce spuneai, făceai şi purtai putea alimenta 
dozatoarele de apă, era întotdeauna imperativ să-ţi 

ascunzi emoţiile. Dacă l-ar înfrunta pe Mike, ar 
fi catalogată drept scorpie. Dacă ar ridica vocea, ar 
numi-o isterică. Iar apoi toată lumea ar vorbi des- 
pre cum s-a pierdut ea cu firea. În schimb, îl privi 
pe Mike afișând un zâmbet ușor nedumerit: 

— Îmi pare rău, Mike, zise ea. Cineva trebuie 
să fi încurcat programul. Asistentul meu a rezervat 
elicopterul acum cinci zile pentru întâlnirea de la 
Huckabees. 

„Acum mingea e din nou în terenul lui“, se 
gândi ea. Va fi nevoit să admită că dădea buzna 
la întâlnirea ei. 

— După toată munca depusă de noi ca să obţi- 
nem această întâlnire, am decis că ar fi mai bine 
să merg şi eu să-l văd personal pe Borsch ăsta, 
spuse Mike. 

„Ca pe urmă să te duci la Victor Matrick și să 
încerci să-i povesteşti cum ai aranjat tu însuți 
întâlnirea“, se gândi Nico, fierbând în tăcere. 

Ea dădu din cap, afişând expresia obişnuită de 
totală impasibilitate. Perfidia lui Mike era incalifi- 
cabilă, dar nu neașteptată — nu erau decât afaceri, 
ca de obicei, pentru directorii de la Splateh-Verner, 
unde, în esenţă, orice era permis, atâta png cât 
puteai să scapi cu faţa curată. 

— Să mergem, atunci, zise ea calm şi urcă trep- 
tele elicopterului. 

În timp ce se așeza pe scaunul somptuos din 
piele, se gândea că ei îi luase trei luni să aranjeze 
această întâlnire cu Peter Borsch, iar lui Mike îi 
luase vreo trei minute să o strice. Mike se așeză 
lângă ea, ca şi cum nimic nu s-ar fi întâmplat, și 
zise: 

— Hei, ai primit ultimul comunicat al lui Victor? 
Chiar că își pierde minţile, nu-i așa? 

— Mhm, făcu Nico pe un ton neutru. 

Comunicatul în discuţie era un e-mail trimis 
de Victor Matrick tuturor angajaţilor cu privire 
la jaluzele. „Toate jaluzelele trebuie să fie ridicate 

exact la jumătatea ferestrelor sau la fix un metru 
de pervaz“. Ca majoritatea celor care deţineau o 
funcţie de director executiv, Victor, care avea în 
jur de 75 de ani sau poate chiar 80, era deo 
excentricitate notorie. La câteva luni o dată făcea 
o plimbare neanunțată pe holurile din clădirea 
Splatch-Verner, iar rezultatul erau aceste comu- 
nicate. Din cauza vârstei şi a comportamentului 
său ciudat, toţi directorii erau convinşi că Victor 
era nebun și că nu putea să mai reziste mult. 
Însă spuneau asta de cinci ani deja, iar Nico nu 
era neapărat de acord. Victor Matrick era în mod 
sigur țicnit, dar nu în felul în care credea lumea. 

Nico luă un exemplar din Wall Street Journal 
şi îl deschise cu zgomot. Aproape toţi directorii 
mari de la Splatch-Verner ţinteau să ocupe poziţia 
lui Victor, inclusiv Mike și un alt director proble- 
matic, Selden Rose. Selden Rose era preşedintele 
diviziei de televiziune prin cablu şi, deși el și Wendy 
se aflau pe poziţii egale, Wendy își făcea tot timpul 
griji că Selden Rose încearcă să-și extindă terito- 
riul pentru a cuprinde şi divizia ei. Nico nu știa 
ce să creadă despre Selden Rose, dar într-o com- 
panie ca Splatch-Verner, oricine care se afla într-o 
poziţie de putere se putea întoarce împotriva ta 
într-o clipă. Nu era suficient să-ţi faci treaba în 
fiecare zi, trebuia, de asemenea, să petreci o gră- 
madă de timp protejându-ţi poziţia, în timp ce, în 
taină, complotai ca să avansezi. 

Nico fixa ziarul cu privirea, prefăcându-se că 
o interesează un articol despre vânzările cu amă- 
nuntul. Bănuia că Mike nu şi-ar fi putut închipui 
niciodată că ea voia poziţia de director executiv 
la Splatch-Verner. Din cauza intrigilor de tip bizantin 
şi a presiunilor enorme pe care le presupunea, nu 
era genul de slujbă la care să aspire majoritatea 
femeilor — sau a bărbaţilor, la urma urmei. Însă lui 
Nico nu-i era rușine de ambiția ei şi douăzeci de 
ani de viață corporatistă o convinseseră că putea 

să facă orice treabă la fel de bine ca un bărbat, 
ba poate chiar mai bine. 

„Uită-te la Mike“, se gândi ea, aruncându-i o 
privire. Aplecat în față, încercând să-i strige ceva 
despre sport pilotului, peste zgomotul motoarelor, 
care tocmai porniseră. Corporaţiile erau pline de 
bărbaţi ca Mike — bărbaţi care nu păreau a fi 
excepţional de deştepţi sau interesanți, dar care 
ştiau cum să joace jocul. Știau cum să se alieze 
cu alți bărbaţi puternici; erau întotdeauna cordiali 
şi loiali, erau „buni coechipieri“; îşi croiau drum 
în sus în ierarhia corporatistă, ştiind pe cine să 
pupe în cur și când. Nico suspecta adesea că Mike 
a devenit director executiv și preşedinte la Verner 
Publications deoarece reușea întotdeauna să-i facă 
rost lui Victor Matrick, care era obsedat de toate 
genurile de sport și competiţii, de bilete la toate 
evenimentele sportive importante la care se ducea, 
fireşte, și Mike. 

„Ei bine, Mike Harness nu e singurul care ştie 
cum să joace jocul“, se gândi ea supărată. Cu câţiva 
ani în urmă, nu s-ar fi simţit bine încercând să 
ia slujba șefului, mai ales unui șef ca Mike, care 
era, în general, o persoană rezonabilă. Însă în 
ultimul an, atitudinea lui Mike față de ea se schim- 
base. La început în mod subtil, cu mustrări în 
timpul şedinţelor, iar apoi mai direct, când a uitat 
intenţionat să o treacă pe lista participanţilor la 
întrunirea bianuală a corporației. „lar acum, asta“, 
se gândi ea: să încerce să preia controlul asupra 
întrevederii ei cu Huckabees — o întâlnire pe care 
Mike nu s-ar fi gândit niciodată să o organizeze 
el însuși şi, chiar dacă s-ar fi gândit, nu ar fi fost 
în stare să o pună în practică. 

Elicopterul se desprinse de sol brusc şi Mike 
se întoarse spre ea: 

— Tocmai am citit un articol despre Peter Borsch 
şi Huckabees în Journal, zise Mike. E o iniţiativă 
bună. S-ar putea ca Borsch să pice taman bine. 

Nico îi zâmbi indiferent. Articolul apăruse cu 
două zile în urmă și faptul că Mike avea de gând 
să sugereze că totul fusese ideea lui o umplu din nou 
de nervi. Nu mai putea nega evidenţa: Mike încerca 
să o zdrobească — în câteva luni, era posibil ca el să 
încerce chiar să o concedieze. Apariţia lui în această 
dimineaţă nu era nimic altceva decât o declaraţie 
de război făţişă. De acum încolo, era care pe care. 
Dar anii de viaţă corporatistă o învăţaseră să-și 
stăpânească sentimentele, să nu își lase niciodată 
adversarul să ştie ce gândeşte sau ce plănuiește să-i 
facă dacă ar fi fost necesar. Împături ziarul și îşi 
netezi fusta. Ceea ce Mike nu ştia era că ea făcuse 
deja demersuri pentru a-i zădărnici planurile. 

Cu o lună în urmă, când asistenta ei dăduse 
de urma acelui exemplar din prima ediție a Artei 
războiului, ea se dusese la Victor Matrick însuşi 
ca să-i dea o permisiune specială pentru cheltu- 
ielile de cumpărare a cărții, care costa peste o mie 
de dolari. Firește, a trebuit să-i explice de ce avea 
nevoie de carte și ce eforturi făcuse până atunci, 
iar Victor o lăudase pentru „abordarea creativă“. 
Ironia era că dacă Mike n-ar fi exclus-o de pe lista 
participanţilor la întrunirea corporației, probabil 
că ea nu s-ar fi gândit să-l lucreze pe la spate. Însă 
omiterea ei de pe listă a fost o insultă fățișă despre 
care s-a vorbit săptămâni în șir înainte și după 
eveniment. „Dacă Mike voia să mă zdrobească, ar 
fi trebuit să fie mai deştept“, se gândi ea. 

Dar Mike greşise şi acum tot ce avea ea de 
făcut era să-i cânte în strună. Dacă întâlnirea de 
la Huckabees mergea prost, nu avea să fie vina lui 
Mike. lar dacă mergea bine şi Mike chiar se ducea 
la Victor, Victor va ști imediat ce se întâmplă. 
Nimic nu scăpa ochilor înspăimântători, albastru 
cu galben, ai lui Victor, căruia nu i-ar plăcea faptul 
că Mike s-ar dovedi atât de meschin. 

Aceste gânduri, alături de conturul orașului 
care se profila la orizont, o făcură să se simtă din 

nou luptătoarea de altădată. Pe când elicopterul 
zbura jos, pe lângă clădirile înalte care semănau 
cu o pădure de tocuri, Nico simţi un frison ase- 
mănător cu excitarea sexuală, pe care îl trăia de 
fiecare dată când zărea familiarul peisaj din beton 
şi oțel. „Orașul New York e încă locul cel mai grozav 
din lume“, se gândi ea, și era, fără îndoială, unul 
dintre puţinele locuri din lume unde femei ca ea 
pat nu numai să supraviețuiască, ci să şi conducă. 
n timp ce elicopterul se avânta peste Podul 
Williamsburg, nu se putu abține să nu se gân- 
dească: „Am orașul ăsta la degetul mic“. Sau, în 
orice caz, aşa intenţiona, iar asta cât de curând. 


Cafetiera scoase gâlgâitul satisfăcut al unei 
creaturi care își golește intestinele atunci când 
scuipă apa prin filtru în recipient. 

„Până și cafetiera mea e mai fericită decât mine“, 
se gândi Victory tristă, turnându-și lichidul amar 
într-o cană albă, simplă. 

'Trase cu ochiul la ceasul de pe perete, nevrând 
de fapt să-şi amintească ce oră e. Era unsprezece 
dimineaţa şi ea era încă acasă, în pijamalele din 
mătase chinezească albastră imprimate cu desene 
haioase cu cățeluşi. Se gândi că asta ar fi putut 
să fie prin ea însăşi un soi de glumă chinezească, 
deoarece nimic nu le plăcea mai mult chinezilor decât 
să-l mănânce pe cel mai bun prieten al omului. 

„Fapt care e, de asemenea, în mod ironic, cât 
se poate de potrivit“, se gândi ea în timp ce își 
punea în cafea trei lingurițe cu vârf de zahăr. În 
ultimele trei săptămâni, s-a simţit de parcă ar fi 
fost ea însăși mâncată, doar că, în cazul ei, fusese 
și scuipată afară. 

Încercase ceva nou și eforturile nu fuseseră 
apreciate. Lumea era un loc foarte dur. 

Îşi luă cana şi ieşi agale din bucătărie, trecu 
prin camera de lucru, cu rafturi pentru cărți zidite 
în perete și plasmă, și prin foaier, și coborî treptele 

în livingul construit ceva mai jos, în care exista 
un şemineu funcţional. Apartamentul era ceea ce 
agenţii imobiliari numeau „o mică nestemată“ şi, 
privind în, sus la tavanul boltit, aflat la trei metri 
şi jumătate înălțime, de care era atârnat un splen- 
did candelabru vechi din cristal de Baccarat, ea 
se întrebă cât timp își va mai putea permite să 
locuiască acolo. 

Compania ei se afla acum în mod oficial în 
criză. 

De-a lungul ferestrelor cu zăbrele care dădeau 
spre stradă se afla un divan lung pe care se aşeză, 
obosită. În ultimele două săptămâni și jumătate 
călătorise, plecând din oraș la trei zile după dezas- 
truoasa prezentare de modă, iar pe măsuţa de 
mahon din sufragerie se afla încă un teanc ordonat 
cu ziarele în care apăruseră cronici despre pre- 
zentarea ei. Criticii nu au fost amabili. Trecuse 
aproape o lună, dar ea încă îşi amintea fiecare 
cuvânt usturător: „Nu e o victorie“, „A rătăcit dru- 
mul“, „Dezamăgitor“ și, cel mai rău: „Cine ar purta 
vreodată asemenea haine și, dacă ar purta, unde 
ar face-o?“. lar apoi, finalul neașteptat: „Victory 
Ford e mai mult un om de divertisment decât o 
creatoare de modă, un adevăr care a devenit cât 
se poate de limpede cu ocazia celei mai noi colecţii, 
în care a încercat să facă modă la nivel înalt...“ — 
cuvinte care persistau în mintea ei ca un miros urât. 
Ştia că mulţi artiști nu citeau cronicile despre ei, 
dar Victory nu putea să facă asta; nu își putea per- 
mite să ignore realitatea neplăcută. Era mai bine 
să știe adevărul şi să-l înfrunte. Probabil că ar fi 
trebuit să arunce cronicile, însă avea să le îndosa- 
rieze alături de celelalte, iar, într-o bună zi, le va reciti 
şi va râde. lar dacă nu va putea să râdă, nu va conta, 
pentru că nu va mai fi designer. lar dacă nu va 
fi designer, iar nu va conta, căci va fi moartă. 

Privi pe fereastră şi oftă. Probabil că era prea 
bătrână pentru a vedea lumea în alb și negru, 

pentru a mai crede că, dacă nu putea fi creatoare 
de modă, era mai bine să fie moartă. Însă așa 
simţise toată viața ei, din momentul acela când 
avea opt ani și, stând în sala de așteptare de la 
cabinetul stomatologic, pusese mâna pentru prima 
oară pe un număr din Vogue (mai târziu şi-a dat 
seama că dentistul ei trebuie să fi fost mai șic 
decât îl crezuse ea). Uitându-se la paginile nesfâr- 
şite cu modă, a fost transportată brusc într-o altă 
lume — un loc care părea să aibă posibilităţi neli- 
mitate, unde orice putea deveni realitate. Și apoi 
recepţionera îi strigase numele şi ea se uitase în 
sus, surprinsă să descopere că stătea pe un scaun 
verde din plastic turnat, într-o cămăruţă cu pereți 
coșcoviţi de culoarea muștarului, și fiecare detaliu 
din încăpere se mărise ca printr-o lupă şi ea avu- 
sese o revelaţie. Și-a dat seama brusc de menirea 
ei. Avea să fie creatoare de modă. Era destinul ei. 
Era o ciudată, desigur, însă pe atunci nu știa 
asta. Pe atunci era copil şi, mulți ani după aceea, 
a presupus că toată lumea era exact ca ea — şi că, 
la fel ca ea, toţi știau cu exactitate care era menirea 
lor în viață. Îşi amintea că, și la vârsta de zece ani, 
le spunea cu îndrăzneală altor copii că va fi creatoare 
de modă, deşi habar n-avea cum să ajungă acolo 
sau cu ce se ocupau exact creatorii de modă... 
„Acea ignoranță tinerească a fost, probabil, un 
lucru bun“, se gândi ea, ridicându-se şi plimbân- 
du-se de colo până colo pe covorul oriental din faţa 
şemineului. Această ignoranță îi permisese să-și 
urmeze plină de curaj visul nebunesc, în moduri 
în care acum nu ar fi îndrăznit să o facă. 
Clătină din cap, amintindu-și cu drag acele prime 
zile la New York. Pe atunci totul era atât de nou 
şi de incitant. Avea foarte puţini bani, dar nu-i 
era frică — exista un singur loc în care să meargă 
şi anume în sus. Chiar din primele ei zile la New 
York, orașul a părut să o ajute să își atingă visul. 
La 18 ani, s-a mutat la New York pentru a urma 

cursurile Institutului de Modă și într-o bună zi — 
era într-o zi de toamnă timpurie, când vremea era 
încă blândă, dar în aer se simţea șuieratul iernii, 
o zi nu cu mult diferită de cea de azi — mergea 
cu metroul şi o femeie a întrebat-o de unde şi-a 
cumpărat jacheta pe care o purta. Victory a privit 
părul vopsit în şuvițe al femeii şi costumul ei impe- 
cabil, asortat cu o cămaşă cu un mic papion încor- 
porat, care era la modă pe atunci, şi, cu aroganţa 
tinereţii, a răspuns cu îndrăzneală: 

— E făcută de mine. Sunt creatoare de modă. 

— Dacă ești creatoare de modă, a spus femeia 
ca şi cum nu ar fi crezut-o (și de ce ar fi crezut-o, 
se gândi Victory — era slabă şi cu pieptul plat ca 
un băiat și părea mult mai tânără decât cei 18 ani 
ai ei), atunci ar trebui să treci pe la mine. 

Femeia a scotocit în poşeta Louis Vuitton 
(Victory nu a putut uita niciodată geanta aia — o 
considerase foarte șic) și i-a dat o carte de vizită, 
spunând: 

— Achiziţionez haine pentru un magazin. Treci 
pe la mine la ora zece luni dimineaţă și adu-mi 
colecţia ta. 

Victory nu avea o colecţie, însă nu intenţiona 
să lase ca asta să-i stea în cale. Întâlnirea mira- 
culoasă cu femeia aceea ~ numele ei era Myrna 
Jameson — se întâmplase la cinci după-amiaza 
într-o miercuri. Până luni la 8:33 dimineaţa (ceea 
ce i-a lăsat suficient timp cât să facă un duș şi 
să ajungă în Cartierul Confecţiilor până la zece), 
Victory a conceput prima ei colecţie din şase piese, 
incluzând jacheta. A petrecut cele cinci zile dintre 
cele două întâlniri şi şi-a cheltuit toţi banii de 
chirie — două sute de dolari — desenând modele, 
cumpărând materiale și cosând hainele la maşina 
de cusut dăruită de părinţii ei la absolvire. A mun- 
cit zi şi noapte, dormind pe apucate pe canapeaua 
extensibilă uzată pe care o salvase de pe stradă. 
Orașul era diferit pe atunci — sărac și pe cale să 

se prăbușească — ținut în viaţă doar de hotărârea 
neabătută și cinismul de oţel al locuitorilor săi. 
Dar, sub ruine, trăia optimismul sănătos al posi- 
bilității şi, în timp ce muncea, părea că tot orașul 
pulsa împreună cu ea. Croia şi cosea pe fundalul 
sonor alcătuit de amestecul claxoanelor, strigătelor 
şi muzicii care se auzea din boxe fără întrerupere. 
Nu a luat în calcul posibilitatea eșecului. 

Myrna Jameson achiziționa marfă pentru Marshall 
Field's, celebrul magazin universal din Chicago, 
şi biroul ei era situat într-o clădire ca o peșteră de 
pe 7th Avenue şi Strada 37. Cartierul Confecţiilor 
era ca un bazar arăbesc. Străzile erau mărginite 
de magazine care funcționau ca afaceri de familie, 
în care se găseau ţesături, articole de mercerie, 
nasturi, fermoare şi lenjerie intimă de damă; cami- 
oane cu motorul pornit împrăștiau gaze de eșapa- 
ment în aer, în timp ce muncitorii împingeau 
rasteluri cu haine şi blănuri prin mulțimea de 
oameni. Hoţi de buzunare, vagabonzi și prostituate 
pândeau în apropiere de intrările clădirilor și Victory 
a strâns puternic la piept geanta în care era colec- 
ţia ei din şase piese, gândindu-se ce ironic ar fi 
fost să fi lucrat atât de mult la ea doar pentru 
a-i fi furată. 

Biroul Myrnei Jameson era alcătuit din două 
încăperi aflate la mijlocul unui coridor lung aco- 
perit cu linoleum deprimant; în prima încăpere 
era o tânără care semăna la faţă cu o albină furi- 
oasă, ale cărei unghii lungi scoteau un țăcănit 
zgomotos pe telefon. În spatele unei uși deschise 
era biroul Myrnei; Victory a zărit un picior acoperit 
cu un dres negru, într-un pantof elegant cu vârful 
ascuţit. Myrna era prima femeie de carieră pe care 
Victory o întâlnise vreodată şi, pe atunci, femeile de 
carieră nu trebuiau să fie amabile. Myrna a ieșit 
din birou şi a măsurat-o pe Victory cu privirea: 

— Așadar ai venit, a spus ea cu o voce tăioasă, 
dură. Hai să vedem ce ai pentru mine. 

Cele cinci nopți de nesomn și-au cerut brusc 
tributul şi Victory aproape că a izbucnit în lacrimi. 
Pentru prima oară, şi-a dat seama că era posibil 
ca Myrnei să nu-i placă hainele din colecţia ei şi 
gândul eşecului a fost devastator. Ruşinea ar fi 
putut să o nenorocească; ar fi putut să-i marcheze 
tot restul vieţii. Dacă ar fi continuat să încerce și 
să dea greș? Ar fi trebuit să se întoarcă acasă și 
să lucreze la centrul de fotocopiere, ca prietena ei 
cea mai bună din liceu, care nu reușise să plece 
din orășelul lor... 

— Astea sunt drăguţe, a spus Myrna exami- 
nând colecţia. 

Felul în care se uita la articole, ridicându-le, 
întorcându-le şi cercetând cu atenţie materialul, 
a făcut-o pe Victory să se simtă de parcă ea însăși 
ar fi fost analizată. În lumina orbitoare a neonului, 
a văzut că pielea Myrnei era ciupită de vărsat şi 
că încercase să o acopere cu un strat gros de fond 
de ten. 

— Bineînţeles că nu ai vreun istoric de vânzări, 
nu-i așa? Sau e ceva ce ar trebui să ştiu şi nu-mi 
spui? a zis Myrna privind-o cu suspiciune. 

Victory habar nu avea despre ce vorbea Myrna. 

— Nu..., a răspuns ea şovăitor. Eu doar... 

— Ai mai vândut vreodată în vreun magazin? 
a întrebat Myrna pe un ton nervos. 

— Nu, a răspuns Victory. Asta e prima mea 
colecţie. Nu e o problemă, nu-i așa? a întrebat ea 
începând să intre în panică. 

Myrna a ridicat din umeri: 

— Toată lumea trebuie să înceapă de undeva, 
corect? Înseamnă doar că nu pot să fac o comandă 
mare. Va trebui să încep cu o comandă mică şi, 
dacă se vând, vom cumpăra mai multe sezonul 
următor. 

Victory a dat din cap, uluită. 

După aceea, a ieșit alergând în stradă, ameţită 
de triumf. Avea să mai trăiască genul acesta de 

moment al succesului care schimbă viața, dar nu 
a mai fost niciodată la fel ca prima dată. A pornit-o 
cu pași mari pe Strada 37 către 5th Avenue, fără 
să știe încotro mergea, ci doar că voia să se afle 
în miezul lucrurilor. A mers pe 5th Avenue, făcând 
slalom cu bucurie printre trecători şi oprindu-se 
la Rockefeller Centre ca să-i privească pe patina- 
tori. Orașul era precum un Oz argintiu, plin de 
posibilităţi magice, şi abia când a ajuns în parc 
şi își consumase o parte din energie, s-a dus la o 
cabină telefonică şi a sunat-o pe prietena ei de la 
Institutul de Modă, Kit Callendar. 

— A spus că vrea să înceapă cu o comandă 
mică, dar mi-a cerut optsprezece articole! a excla- 
mat Victory. 

Comanda li s-a părut enormă amândurora și, 
în acel moment, nu și-ar fi putut închipui că într-o 
bună zi va primi comenzi pentru zece mii... 

Încă trei săptămâni de cusut până noaptea târziu 
au dus la finalizarea primei ei comenzi şi şi-a 
făcut apariţia la biroul Myrnei cu hainele în trei 
pungi de supermarket. 

— Ce cauţi aici? a întrebat Myrna. 

— Ţi-am adus lucrurile, a spus Victory cu 
mândrie. 

— Nu ai un curier? a întrebat Myrna, şocată. 
Ce să fac eu cu pungile astea? 

Victory zâmbi la această amintire. Pe atunci, 
nu ştia nimic despre aspectele tehnice ale meseriei 
de designer; habar n-avea că existau săli pentru 
croit şi pentru cusut, unde se făceau hainele desig- 
nerilor adevăraţi. Însă ambiția și dorinţa arzătoare 
(genul de dorinţă pe care își imagina că majori- 
tatea femeilor o aveau pentru bărbaţi) au purtat-o 
înainte. Și apoi a primit un cec prin poștă pentru 
cinci sute de dolari. Toate articolele se vânduseră. 
Avea 18 ani și avea o afacere. 

Între 20 şi 30 de ani, a ţinut-o tot așa. Ea şi 
Kit s-au mutat într-un apartament micuţ cu două 

dormitoare din Lower East Side, pe o stradă plină 
de restaurante indiene şi „magazine de dulciuri“ 
la subsol, în care se vindeau droguri. Croiau şi 
coseau până când le oboseau ochii şi apoi făceau 
turul vernisajelor de artă şi cluburilor de noapte 
întunecoase, unde dansau până la trei dimineața. 
Abia dacă făcea suficienţi bani pentru a-și acoperi 
costurile şi cheltuielile de întreţinere, însă nu conta. 
Știa că succesul cel mare se afla imediat după 
colţ. Deocamdată, a trăi în metropolă și a face 
ceea ce visase dintotdeauna era suficient. Apoi a 
primit prima ei comandă mare de la Bendel's, un 
magazin renumit pentru sprijinirea tinerilor desig- 
neri care se străduiau să se afirme. A fost un alt 
punct de cotitură — comanda era îndeajuns de mare 
pentru a-i garanta propriul spaţiu la etajul al treilea, 
cu numele şi logoul ei pe perete — dar exista o 
problemă. Costul producerii efective a hainelor nece- 
sita o cheltuială imensă de bani gheaţă, mai mult 
de 20.000 dolari, bani pe care nu-i avea. A mers 
la trei bănci pentru a încerca să facă un împrumut, 
dar, de fiecare dată, directorii băncii i-au explicat 
cu răbdare că, pentru a obţine un împrumut, tre- 
buia să ai o garanţie, ceva concret precum o casă 
sau o mașină pe care să ţi-o poată lua ca să o 
vândă, dacă nu le puteai da bânii înapoi. 

Nu vedea nici o ieșire din această încurcătură, 
dar, într-o bună zi, i-a sunat telefonul și era Myrna 
Jameson. Ea i-a sugerat lui Victory să-l sune pe 
un tip pe nume Howard Fripplemeyer. Myrna i-a 
explicat că era un nemernic, un adevărat afacerist 
din industria confecţiilor, dar se afla în branșă de 
treizeci de ani şi era posibil să o poată ajuta. 

Howard Fripplemeyer a fost exact cum îi spu- 
sese Myrna și chiar mai rău. Prima lor întrevedere 
a avut loc la o cafenea, unde Howard a înfulecat 
un sendviș cu pastramă fără să se deranjeze să 
şteargă urmele de muștar din colțul gurii. Avea 
haine maro și părul te băga în sperieți alarmant — 

purta o meşă care îi depăşea cu mult fruntea, ca 
o streaşină. După ce a terminat de mâncat, și-a 
luat exemplarul din Daily News şi a dispărut la 
toaletă timp de cincisprezece minute. Instinctul îi 
spunea lui Victory să plătească partea ei de con- 
sumaţie şi să fugă, dar era disperată. 

Când el s-a întors la masă, a spus că decisese 
că ea e o investiție bună — avea potenţial. Urma 
să bage 80.000 dolari în firma ei în cursul anului 
următor; în schimb, voia 30% din profit. Ei i s-a 
părut o afacere bună. Howard era groaznic și, pe 
lângă bădăranie, avea un miros ciudat, înțepător, 
dar ea și-a spus că nu era obligată să se culce cu 
el. In plus, avea nevoie de el. 

— Lasă-mă pe mine să-mi fac griji în legătură 
cu banii, puştoaico, a spus el trăgând din a zecea 
ţigară Newport pe care o fuma. Tu fă-ți griji în 
legătură cu moda. Sunt în branşa asta de treizeci 
de ani şi înțeleg personalităţile creatoare. Când 
te gândeşti la bani, te ia amețeala. 

Iar ea dăduse aprobator din cap, gândindu-se 
că da, exact asta pățea. 

Avea încredere în Howard, dar numai pentru că 
nu avea suficientă experienţă ca să nu aibă încre- 
dere în el. Howard i-a mutat „activitatea“ într-o sală 
mare dintr-o clădire din apropiere de 7th Avenue, 
unde sunetul avea ecou prin pereţii coridoarelor 
zugrăvite în gri industrial şi unde era nevoie de o 
cheie ca să intri la toaletă. Era o clădire care duhnea 
a disperare, a promisiuni şi visuri ce nu aveau să 
fie împlinite niciodată, dar, după ce lucrase în apar- 
tamentul ei micuţ, părea un uriaș pas înainte. 

Iar hainele ei se vindeau. Howard i-a spus că 
firma va face 200.000 dolari în anul acela, o sumă 
care părea greu de închipuit. „Desigur, asta înainte 
să scazi cei 80.000 dolari ai mei plus procentul 
meu de 30%. Asta înseamnă 60.000 plus 80.000 — 
140.000.“ Ei nu i s-a părut corect asta, dar era 
prea timidă ca să îl contrazică. 

— Te jupoaie! a spus Kit. 

În vecini locuia o femeie care era bancher și, 
într-o seară, Victory i-a explicat situaţia. 

— Nimeni nu face afaceri așa, a zis femeia clă- 
tinând din cap. În plus, nu ai nevoie de el. Este 
foarte simplu - cerere gi ofertă. Poţi să faci asta 
singură. 

Exista o singură problemă: nu se putea scăpa de 
Howard, cel puţin nu în mod legal. În entuziasmul 
ei de a rezolva problema banilor, Victory semnase 
un contract cu Howard, care îi dădea dreptul la 30% 
din profit pentru tot restul vieţii ei. 

Urma să fie legată veşnic de Howard şi de duhoa- 
rea lui. Nu-i venea să creadă ce proastă fusese şi, 
stând trează noaptea, întinsă în pat, se întreba 
dacă exista vreun mod de a scăpa de Howard în 
afară de a angaja pe cineva să-l ucidă. A jurat că, 
dacă avea să iasă din situaţia asta, nu-și va mai 
lua niciodată un asociat... 

Și atunci Howard a făcut ceva ciudat. A deschis 
o altă firmă de modă în clădirea de peste drum. 

Era ciudat, dar Victory nu s-a gândit prea mult 
la asta deoarece însemna că Howard nu mai era 
pe capul ei. În fiecare dimineaţă, el venea la birou 
făcând naveta din Five Towns de pe Long Island, 
îmbrăcat într-un trenci ieftin şi cărând o cutie din 
carton şi ziarul Daily News. Cutia conţinea întot- 
deauna trei cafele şi pateuri. Primul lucru pe care 
îl făcea era să se apuce de vorbit la telefon, ceea 
ce îi ocupa următoarele trei ore, până când mergea 
la cafenea pentru masa de prânz. Howard părea 
să aibă o rețea nesfârşită de amici în branșa con- 
fecţiilor, cu care vorbea în continuu şi Victory se 
întreba cum reușeau aceștia să facă vreo treabă. 
În principiu, nu o deranja, însă biroul era doar o 
sală mare, așa că nu aveai cum să scapi de Howard 
şi conversațiile sale. Iar când, în cele din urmă, 
termina cu telefoanele, îi critica modelele. 

— Ăsta nu e bun, zicea el. Cine o să poarte 
așa ceva în Minnesota? 

— Howard, eu sunt din Minnesota. Încerc să 
scap de Vestul Mijlociu... 

— De ce? Ca să îţi apară câteva poze drăguțe 
în Vogue? Pozele frumoase nu vând haine, să ştii. 
Să ai nevoie de ceva pentru o sâmbătă seara când 
ieși cu iubitul tău, ei da, asta vinde haine. Și 
nimic prea la vedere. Băieţii vor să-şi vadă fetele 
în ceva drăguţ, şi decent... 

— Chiar vreau să-mi văd hainele în Vogue, șuiera 
ea aprig. Și o să le văd, îţi promit... 

Apoi Howard se apleca spre ea, astfel încât 
mirosul lui specific îi înghiţea pe amândoi, și zâm- 
bea. Dinţii lui erau gri cu depuneri albicioase între 
ei, ca și cum nu se deranja cu spălatul pe dinţi. 

— Te uiţi vreodată cu atenţie la designerii din 
Vogue? o întreba el. Halston, Klein... chiar şi Scaasi, 
care obișnuia să fie Isaacs, dar a decis să-și orto- 
grafieze numele invers... sunt cu toţii poponari 
evrei. Ai văzut vreo femeie designer acolo? În nici 
un caz. Asta pentru că, atunci când e vorba de 
modă sau de orice altceva, până la urmă... cine- 
matografie, arhitectură, pictură — cei mai buni sunt 
tot bărbaţii. Și există un motiv pentru asta... 

Howard nu-i spunea niciodată care era acest 
motiv, iar ea nu întreba. Nu voia să audă răspun- 
sul lui. 

În schimb, îl înjura în gând și se întorcea la 
schiţele ei. „Într-o bună zi...“ se gândea ea. Şi îşi 
spunea că, dacă îi va face lui Howard suficienţi 
bani, poate că el va pleca şi o va lăsa în pace. 

Și, într-o bună zi, așa a și făcut. Nu a venit 
dimineaţa și și-a făcut apariția pe la patru 
după-amiaza. Aşa a continuat câteva săptămâni 
și Victory era atât de recunoscătoare să fie elibe- 
rată de prezenţa lui zilnică, încât nu a întrebat 
de ce. Dar a observat că, indiferent cât de târziu 
stătea ea să lucreze, Howard era întotdeauna în 
birou când pleca ea. 

Câteva săptămâni mai târziu, s-a întâlnit întâm- 
plător pe stradă cu Myrna Jameson. 

— Am văzut că Howard te-a băgat la Dress 
Barn, a spus ea. 

Victory a privit-o cu surprindere, scuturând din 
cap şi gândindu-se că Myrna se înşela. 

— Trebuie să fi fost un magazin. Bloomingdale's, 
poate... 

— Scumpo, a pufnit Myrna, punându-și mâna 
pe încheietura mâinii lui Victory. Îţi cunosc marfa. 
Ți-aş recunoaște modelele oriunde. Asta e meseria 
mea, ţii minte? 

— Dar asta e imposibil, a obiectat Victory. 

Myrna şi-a ridicat palmele în semn de protest: 

— Ştiu ce am văzut. Am fost duminică la Dress 
Barn-ul din Five Towns și aveau un rastel întreg 
cu rochii care arătau exact ca ale tale. Aveau chiar 
şi mănuşile din dantelă cu panglici de catifea... 
Și care-i treaba cu firma aia nouă pe care Howard 
a înființat-o vizavi, în 1411? 

Victory a scuturat din cap încercând să pri- 
ceapă. În Cartierul Confecţiilor, lumea se referea 
la clădiri doar după numărul lor, iar Broadway, 
nr. 1411, era cea mai proastă clădire din zonă. O 
mulțime de haine le erau vândute la licitaţie, ca 
nişte sclave, vânzătorilor cu amănuntul din lan- 
urile comerciale; clădirea era copilul vitreg cel 
urât al industriei, despre care nimeni nu voia să 
vorbească. Pe Victory a cuprins-o un sentiment 
groaznic de spaimă. Mulţumindu-i Myrnei, a aler- 
gat vizavi făcând salturi printre mașini. Nu se 
putea așa ceva, s-a gândit ea. Nici măcar Howard 
nu putea fi atât de prost încât să vândă în secret 
hainele ei în 1411. Asta ar ruina numele ei şi 
investiţia lui şi nu ar avea sens. Ea verificase 
declaraţiile de inventar luna trecută și nimic nu 
părea să fie în neregulă... 

Nu era posibil, s-a gândit ea încercând să se 
liniștească. 

Holul din 1411 puţea de grăsimea din milioa- 
nele de pungi de mâncare care trecuseră pe acolo 

în ultimii 70 de ani. Pe perete erau înșirate toate 
firmele din clădire, dar Victory nu știa ce căuta — 
Howard ar fi putut să-şi denumească oricum noua 
firmă şi, în mod sigur, era suficient de deştept 
să nu îşi folosească propriul nume. A decis să se 
îndrepte spre etajul al doilea, unde aveau loc lici- 
taţiile, şi, în mijlocul sălii cavernoase, pline cu 
rasteluri cu haine care îşi așteptau rândul la lici- 
taţie, a găsit două rasteluri cu haine care erau 
copii fidele ale modelelor ei. A pipăit țesătura și 
s-a cutremurat — diferența era că aceste haine 
erau executate din materiale ieftine care aveau 
să se strice după trei sau patru purtări și care 
aveau să intre la apă. A întors tivul şi a văzut că 
tighelul era inegal şi nefinisat. Apoi a verificat 
eticheta. Marca ei comercială era un pătrat roz 
cu cuvintele „Victory Ford“ brodate cu litere fan- 
teziste. Eticheta de pe aceste copii ieftine, de proastă 
calitate, era aproape la fel, singura diferenţă fiind 
numele propriu-zis, care era „Viceroy Fjord“. 

A lăsat haina din mână de parcă aceasta ar fi 
transmis vreo boală și a făcut un pas înapoi, punân- 
du-și mâna la gură, înspăimântată. 

S-a aplecat de durere. Nici măcar nu se deran- 
jase să schimbe numele. Cu siguranţă o credea o 
idioată. Chiar credea că ea o să-l lase să scape 
basma curată? Evident, asta credea. Probabil că 
o considera o fetiță proastă care ar face orice voia 
el, cineva de care putea să se folosească şi pe care 
putea să jecmănească şi de care apoi să se desco- 
torosească fără nici o consecinţă. 

Ei bine, avea să vadă el că n-o să-i meargă. 

A fost cuprinsă brusc de mânie. El îi furase 
copilul şi ea îl va ucide. Nu. Mai întâi avea să-l 
ciopârțească şi apoi să-l ucidă. Una era să-și bată 
joc de ea, dar era cu totul altceva să-și bată joc 
de afacerea ei, a decis ea. 

Aceste sentimente erau complet noi pentru ea. 
Habar nu avea că putea fi atât de furioasă. Ca şi 


57 


cum ar fi fost pe pilot automat, s-a întors în hol, 
a găsit numele „noii firme“ a lui şi a intrat cu 
pași mari pe ușă. Howard stătea cu picioarele ridi- 
cate pe un birou din metal, îşi îndesa în gură ceva 
ce părea să fie alcătuit în întregime din firimituri 
şi vorbea la telefon. 

— Ce e? a spus el ca şi cum ar fi fost enervat 
că îl întrerupea. 

— Nemernic afurisit! a urlat ea cât au ţinut-o 
plămânii, apucând ziarul de pe birou și azvârlin- 
du-l pe jos. 

— Ce dracu”, a spus el cu voce slabă, după care 
a vorbit în receptor: Te sun eu înapoi. 

— Cum îndrăznești? a ţipat ea, avansând spre 
el ca şi cum era pe cale să-l lovească și dorindu-și 
să fi fost bărbat ca să poată face asta. Am văzut 
hainele alea. La etajul al doilea... 

Înainte ca ea să poată continua, el a sărit în 
sus și a întrerupt-o: 

— Cum îndrăzneşti tu? a urlat el, îndreptân- 
du-şi arătătorul spre ea de parcă el era partea 
vătămată. Să nu care cumva să mai vii la mine 
în birou ţipând. 

Faptul că el se apăra a luat-o prin surprindere 
şi ea a deschis gura şi a închis-o la loc, brusc 
neștiind ce să spună. 

— Am văzut hainele alea... 

— Zău? Şi ce? a spus el, aplecându-se să ridice 
ziarul. Deci ai văzut nişte haine. Și pe urmă vii 
aici, urlând ca o femeie nebună... 

Mânia ei s-a aprins din nou: 

— Mi-ai furat modelele, a ţipat ea. Nu poţi să 
faci asta. Nu poţi să mă jecmănești. 

El s-a strâmbat, cu o expresie de dezgust: 

— Eşti nebună. Cară-te de aici. 

— Nu poţi să faci asta! 

— Ce nu pot să fac? ridică el din umeri cu 
dispreț. Afacerea asta înseamnă copiere — toată 
lumea știe asta. 

— Lasă-mă să-ţi explic ceva, Howard, a replicat 
ea pe un ton ameninţător. Cu mine să nu te pui. 
Şi să nu crezi că o să mai vezi vreun bănuț din 
profitul meu câştigat cu greu... 

— Nu zău? a spus el înroșindu-se la față. 

S-a apropiat de ea, i-a smucit braţul şi a tras-o 
spre uşă. 

— Am o bucată de hârtie semnată de tine care 
zice altceva. Aşa că nici măcar să nu te gândești 
la asta. 

n secunda următoare, s-a pomenit brusc afară 
pe hol, iar Howard îi închidea ușa în nas. 

Toate venele din cap i-au pulsat de furie şi umi- 
linţă. Preţ de câteva clipe, a rămas pe hol în stare 
de șoc, incapabilă să priceapă ce se întâmplase. 
Howard ar fi trebuit să se teamă de ea; el era cel 
care greșise şi ar fi trebuit să aibă cel puţin decența 
de a părea speriat. În schimb, el răstălmăcise cumva 
lucrurile astfel încât ea să pară căpcăunul, femeia 
țicnită, și, deodată, şi-a dat seama că îşi pierduse 
toată puterea în clipa în care începuse să ţipe. 

Și, fir-ar să fie, acum el știa că ea ştie. Mergând 
la lift, a lovit butonul cu pumnul de câteva ori, 
panicată, dornică să iasă din clădire. Nu voia ca 
Howard să iasă din birou și să o găsească acolo — nu 
era pregătită pentru încă o confruntare. Ar fi tre- 
buit să-și ţină gura despre faptul că o jecmănea 
până când ar fi obținut niște informații despre ce 
era de făcut. Uşa liftului s-a deschis, în sfârşit, 
cu un scârțâit și ea a intrat în cabină şi s-a spri- 
jinit de un perete al acesteia, în timp ce ochii i 
se umpleau de lacrimi. Nu era corect. Își petrecuse 
toată viața muncind pe brânci ca să încerce să 
creeze un nume și o companie, gândindu-se că va 
fi răsplătită pentru truda ei, dar singurul lucru 
care s-a întâmplat a fost că un nemernic venise 
și o jefuise. Nu-l putea lăsa să scape nepedepsit. 

— Trebuie să nu te mai porţi ca o fetiţă şi să te 
maturizezi, a sfătuit-o prietena ei bancheră. Eşti 

o femeie de afaceri. Nu intra într-o confruntare 
personală cu nemernicul ăsta. Arată-i fapte, nu 
vorbe. Dă-l în judecată. Du-l în instanţă şi dă-i 
în judecată curul ăla mare şi alb. 

— Nu pot să angajez un avocat, a spus ea. E 
prea de prost gust. 

Dar apoi s-a gândit la asta. Dacă voia să supra- 
vieţuiască în branșa asta, trebuia să trimită un 
mesaj industriei modei: dacă te puneai cu Victory 
Ford, ea se va răzbuna. Vor exista consecințe. 

A pus-o pe Kit să se dea drept cumpărător pen- 
tru un lanţ de magazine și a trimis-o să se vadă 
cu Howard la Viceroy Fjord. Kit s-a prefăcut că 
îi plăceau la nebunie hainele şi a făcut poze cu 
un aparat de fotografiat Polaroid. Pe urmă, Victory 
a făcut poze propriilor ei modele. Prin Myrna, căreia 
îi părea rău de ce pățise, a găsit un avocat. 

După trei luni l-a revăzut pe Howard în sala 
de judecată. Mirosea la fel de urât şi era la fel 
de prost îmbrăcat ca întotdeauna. Era complet 
lipsit de griji, de parcă genul ăsta de lucruri i se 
întâmpla tot timpul. Ea a prezentat fotografiile 
cu hainele lui Howard alături de cele cu modelele 
ei şi, când judecătorul a făcut o pauză pentru a 
da verdictul, avocatul lui Howard a fost de acord 
să cadă la o înţelegere. Dacă ea îi dădea înapoi 
lui Howard cei 80.000 dolari, ei aveau să renunţe 
la procentul lui de 30% şi ea urma să fie liberă. 

A fost nespus de ușurată. Era un preţ mic de 
plătit pentru o greşeală în afaceri atât de pros- 
tească, dar învățase o lecție importantă: oamenii cu 
care făceai afaceri erau la fel de importanţi ca afa- 
cerea în sine. Era o lecţie pe care fiecare designer 
trebuia să o înveţe pe pielea lui, deoarece nu te 
învățau așa ceva la școala de design vestimentar... 

Telefonul începu să sune și îi întrerupse reveria. 
Victory a fost cuprinsă imediat de groază. Probabil 
că erau vești proaste. In ultimele trei săptămâni 
nu avusese parte decât de vești proaste una după 
alta, care, adunate, alcătuiau un dezastru. 

Se gândi să nu răspundă, dar decise că ar fi o 
lașitate. Era o asistentă de-a ei, Trish, de la ate- 
lierul de creație. 

— Domnul Ikito a sunat de trei ori. Zice că e 
urgent. M-am gândit că poate vrei să știi. 

— Mersi. Il sun acum. 

Lăsă telefonul jos şi îşi încrucişă braţele la 
piept de parcă i-ar fi fost frig. Ce avea să-i spună 
domnului Ikito? A reuşit să-l amâne mai bine de 
o săptămână, folosind ca pretext faptul că era într-o 
călătorie, dar când era vorba de afaceri, japonezii 
erau insistenţi pentru a le încheia. „Imi place de 
dumneavoastră — luați decizii repede“, îi spusese 
domnul Ikito în urmă cu cinci ani, când au început 
să lucreze împreună. Totuşi, domnul Ikito voia să 
facă bani şi s-ar fi descotorosit de ea într-o clipă 
dacă ar fi simţit că nu are vânzări. Dar ceea ce 
oferea el ca soluţie era inacceptabil. 

Casa de modă Victory Ford nu era o companie 
uriașă precum Ralph Lauren sau Calvin Klein, 
dar, în cei cinci ani de când a început să facă 
afaceri cu japonezii, se dezvoltase, devenind un 
mini-conglomerat, extinzându-se mult dincolo de 
micuța afacere personală pe care o condusese din 
apartamentul ei. Avea 83 de magazine în Japonia 
şi, în acest an, ea și domnul Ikito urmau să se 
extindă în China, următoarea mare frontieră cu 
potenţiali consumatori. Domnul Ikito avea licenţă 
pentru modelele ei — care includeau nu doar haine, 
ci şi poşete, pantofi, ochelari de soare și alte acce- 
sorii — şi le producea el însuşi în Japonia, plătind 
costurile de producţie și dându-i ei un procent din 
profit. Cu adaosul din afacerea domnului Ikito, 
compania ei aducea acum profituri de aproape cinci 
milioane de dolari pe an. 

Domnului Ikito nu-i plăcuse colecţia de primă- 
vară — de fapt, îi displăcuse profund - astfel că, 
la două zile după prezentare, ea a zburat până la 
Tokyo pentru o întâlnire care s-a dovedit a fi un 


61 


exerciţiu de umilire. Domnul Ikito purta haine 
occidentale, dar păstra modul japonez de a face 
afaceri — aşezaţi în faţa unei măsuţe joase din 
lemn și asistând la o ceremonie a ceaiului tipică — în 
timp ce el răsfoia catalogul ei pentru sezonul de 
primăvară. Domnul Ikito era un bărbat micuţ, cu 
părul scurt, care încărunţea, şi o gură ca un peş- 
tişor tropical. 

— Domnişoară Victory, ce întâmplat cu dumnea- 
voastră? a întrebat-o el, dând paginile cu dezgust. 
De unde venit ideile astea? Asta nu dumneavoas- 
tră. Şi cine port hainele astea? Nici o femeie nu 
port fustă lungă primăvara. Nu e veselă, vapo- 
roasă. Femeile vor etaleze picioarele. 

— Domnule Ikito, a spus ea, plecându-și capul 
în semn de respect (ura că trebuia să facă asta, 
dar era important să respecte obiceiurile străine 
uzitate în afaceri), încercam ceva nou. Încerc să 
mă dezvolt. Să mă extind. Ca designer... 

— De ce vreţi faceţi asta? a întrebat-o domnul 
Ikito cu groază. Dumneavoastră mare succes. Ştiţi 
ce zice la voi în America — dacă nu-i stricat, nu 
repara. 

— Dar încerc să devin mai bună. Să îmi dau 
adevărata măsură în design. 

— Pfi! a exclamat domnul Ikito, fluturându-și 
mâinile ca şi cum ar fi alungat o insectă. Voi tot- 
deauna gândit la sine în New York. Aici, în Japonia, 
noi gândit la afacere. 

— Mă gândesc la afacere, a obiectat Victory cu 
fermitate, dar pe un ton plăcut. Dacă e să supra- 
viețuiesc ca designer pe termen lung, trebuie să-mi 
extind modelele. Ca să arăt că pot să fac 
haute-couture... 

— De ce vreţi faceți asta? a întrebat domnul 
Ikito. Nu bani în haute-couture. Toată lumea știu 
asta. Acum cinci ani, dumneavoastră zis că vrut 
să faci milioane de dolari... 

— Și încă mai vreau... 

— Dar acum dumneavoastră încerci să fii Oscar 
de la Renta. Sau poate domnul St. Laurent, a 
continuat domnul Ikito, retezându-i vorba. Lumea 
nu nevoie de St. Laurent. Lumea nevoie de Victory 
Ford. 

Chiar așa? s-a gândit Victory, uitându-se în jos 
la ceaiul ei. 

— Noi nu avem magazine Oscar aici. Bine, avem 
unul la Tokyo. Dar Victory Ford, ea are 83 de 
magazine doar în Japonia. Priceput ce zic eu? a 
întrebat domnul Ikito. 

— Da, domnule Ikito, dar... 

— Am un răspuns, a spus domnul Ikito. 

A bătut din palme şi secretara lui (Victory se 
îndoia că cineva ar considera-o asistentă) a dat 
la o parte paravanul din hârtie de orez şi, apro- 
piindu-şi palmele şi înclinând din cap, a întrebat 
în japoneză: 

— Da, domnule Ikito? 

Domnul Ikito i-a spus ceva în japoneză. Ea a 
dat din cap şi a închis uşa glisând-o uşor. Domnul 
Ikito s-a întors spre Victory: 

— Dumneavoastră o să mulțumit la mine. O 
să zis: „Domnul Ikito e un geniu!“. 

Victory a zâmbit stingherită. Simţea o vinovăţie 
care îi făcea rău, ca şi cum ar fi fost un copil care 
făcuse ceva groaznic. Ei bine, făcuse. Îl dezamăgise 
pe domnul Ikito. Ea nu voia să dezamăgească pe 
nimeni. Voia ca toată lumea să o iubească, să o 
laude şi să o mângâie pe cap ca și cum ar fi fost 
o fetiță cuminte. Se întreba de ce oare, indiferent 
cât de mult succes avea, nu reușea să depăşească 
acel instinct de a face plecăciuni în fața autorității 
masculine. Era o femeie în toată firea, cu propria 
ei afacere pe care o începuse din nimic, doar cu 
propria-i creativitate și hărnicie; avea chiar și un 
card American Express negru. Însă iat-o acolo, 
stând ca pe ace în fața domnului Ikito, așteptând 
soluţia lui, când ar fi trebuit să-i spună ea lui ce 

voia să facă. Însă nu îndrăznea să-l insulte. De 
ce nu putea să semene cu Nico? s-a întrebat ea. 
Nico ar fi spus: „Domnule Ikito, așa stau lucrurile. 
Acceptaţi sau nu...“ 

Și atunci, domnul Ikito a făcut ceva care i-a 
produs un gol în stomac. A ridicat ceainicul și, 
ţinând capacul cu mâna, i-a mai turnat ceai. 

Victory a înghiţit cu neliniște. În acel moment, 
a ştiut că nu avea să-i placă „soluţia“ domnului 
Ikito. În Japonia, turnarea ceaiului avea multe 
înțelesuri nuanţate, dar, în acest caz, era un act 
de conciliere, pregătirea pentru veşti neplăcute. 

Domnul Ikito şi-a luat ceașca și a sorbit din 
ceai, aruncându-i o privire care indica faptul că 
se aștepta ca ea să facă la fel. 

Ceaiul era fierbinte și ea s-a ars ușor la gură, 
dar domnul Ikito a părut încântat de supunerea ei. 
Apoi paravanul s-a dat din nou într-o parte și a intrat 
o tânără japoneză într-un costum bleumarin. 

— A! Domnișoara Matsuda! a exclamat domnul 
Ikito. 

— Bună dimineaţa, domnule Ikito, a spus tânăra, 
înclinându-şi capul. 

Vocea ei avea un uşor accent englezesc şi Victory 
a bănuit că urmase facultatea în Anglia, probabil 
la Oxford. 

— Domnişoară Victory Ford, a spus domnul Ikito, 
faceţi cunoștință cu noul dumneavoastră designer, 
domnişoara Matsuda. 

Victory s-a uitat de la domnișoara Matsuda la 
domnul Ikito, care zâmbea larg. I s-a făcut brusc 
greață, dar şi-a întins mâna, cu politeţe. 

În nici un caz nu putea să fie de acord cu asta. 

— Îmi plac la nebunie hainele dumneavoastră, 
a zis domnișoara Matsuda strecurându-se în spa- 
țiul dintre podea și măsuţa de lângă ea. Va fi o 
onoare să lucrez cu dumneavoastră. 

„N-am stabilit că vom lucra împreună“, a vrut 
Victory să spună, dar avea gâtul uscat şi nu a 

putut vorbi. A luat o gură de ceai, încercând să-şi 
redobândească stăpânirea de sine. 

— Domnișoara Matsuda designer foarte bun, a 
spus domnul Ikito uitându-se când la una, când 
la cealaltă. A desenat modele noi exact ca vechile 
modele Victory Ford. Aprobi la ele, desigur. Noi 
continuăm afacere şi toată lumea fericită. 

Victory tuşi scurt. 

— Sunt sigură că domnişoara Matsuda e un 
designer foarte bun, a spus ea cu precauţie, nevrând 
să respingă din start această propunere. Însă ar 
trebui să-i văd mai întâi schițele. Inainte să hotă- 
râm ceva, a adăugat ea. 

— Dumneavoastră vezi toate schiţele care vrei, 
a spus domnul Ikito, ridicându-și mâinile într-un 
gest expansiv. Ea bună, o să vedeţi. Ea copiază 
toată lumea. Ea fac Ralph Lauren mai bine decât 
Ralph Lauren însuşi. 

Singurul gând al lui Victory a fost că trebuia 
să plece de acolo. Era supărată şi jignită, dar ăsta 
era probabil doar orgoliu şi, când era vorba de 
afaceri, uneori îţi dădeai seama că puteai să te 
împaci cu idei care la început păreau vrednice de 
dispreț — dacă îţi puteai acorda suficient timp să 
te gândești la ele şi să treci peste insulta inițială. 
Cel mai important lucru pe care trebuia să-l facă 
în acel moment era să nu reacționeze și să pro- 
voace o ruptură ireparabilă. 

S-a ridicat în picioare. 

— Vă mulțumesc pentru soluția amabilă, dom- 
nule Ikito, a spus ea. Mai am o întâlnire. O să 
vă sun după prânz. 

Gestul în -sine era riscant, căci domnul Ikito 
se aştepta ca ea să stea cât timp considera el 
necesar. El s-a încruntat: 

— Nu place soluţia? 

— A, nu, e o soluţie foarte bună, a spus ea, 
îndreptându-se încet spre uşă în timp ce înclina 
din cap în mod repetat, ca o marionetă. 

Poate că dacă se înclina întruna, domnul Ikito 
nu avea să observe plecarea ei grăbită. Sau, cel 
puţin, nu avea să considere acest lucru o insultă 
grosolană. 

— Trebuie decizi, a spus el. Ofertă foarte bună. 

— Da, domnule Ikito. Foarte bună, a replicat 
ea. 

Dădu într-o parte paravanul şi, încă făcând 
plecăciuni, a ieşit cu spatele. 

— La revedere, a spus domnișoara Matsuda, 
făcându-i cu mâna. 

„La revedere, într-adevăr“, s-a gândit Victory 
zâmbind. 

Din nefericire, aceste cuvinte păreau să rezume 
întreaga situaţie. 

Nu putea permite ca numele ei să se afle pe 
modele care nu erau ale ei — sau putea face asta? 
s-a gândit ea ieşind pe trotuarul aglomerat. S-a 
întors pe jos la hotel, gândindu-se că mişcarea ar 
putea să o scape de sentimentul de claustrofobie. 
Insă zgomotul, oamenii, traficul şi clădirile care 
se înălțau ciudat ca niște țepușe spre un cer invi- 
zibil, au făcut-o să o facă să se simtă mai rău şi, 
în cele din urmă, a oprit un taxi. Portiera s-a 
deschis și ea s-a prăbuşit pe banchetă. 

— Hyatt Tokyo Hotel, a spus ea pierită. 

Ajunsă în camera ei, a fost şi mai rău. Camerele 
de hotel din Tokyo erau faimoase pentru dimen- 
siunile lor mici și, în mod obişnuit, își rezerva un 
apartament mic la Four Seasons, fără să o deran- 
jeze costul suplimentar. Însă cu acea ocazie, drept 
pedeapsă, se cazase într-o cameră micuță de la 
Hyatt, cu un pat dublu tare (japonezii aveau vizi- 
uni foarte diferite cu privire la confort) care abia 
avea loc în spaţiul mic al camerei. S-a dus în baie 
(un alt spațiu micuţ, cam de mărimea unui closet 
din New York) şi a udat un prosopel cu apă rece 
ca să şi-l pună pe faţă. Prosopelul era aspru și 
nu era făcut să absoarbă apa. Şi l-a dat jos de pe 
faţă, s-a uitat la el şi a început să plângă. 

Așa era întotdeauna, şi-a reamintit ea. Părea 
că de la începutul carierei ei întotdeauna plângea 
şi apoi se întorcea la muncă. Muncă, plâns, muncă, 
plâns, muncă, plâns, medită ea. 

Încă plângând, a mers în cameră și s-a aşezat 
pe patul tare. Își imagina că majoritatea oamenilor 
ar fi fost şocaţi de cât de mult timp petrecea plân- 
gând, deoarece masca ei publică era cea de femeie 
calmă, amuzantă și extrem de optimistă, crezând 
mereu că totul va ieşi bine și că o ocazie nouă şi 
interesantă se afla imediat după colț. Nu plângea 
niciodată în fața cuiva (deși asistentele o surprin- 
seseră cu fața umflată, ea pretindea întotdeauna 
că nu era nimic în neregulă), dar nu se cenzura 
niciodată. Era important să-ţi eliberezi emoţiile — 
altfel, sfârşeai prin a deveni oarecum dependent... 

Apoi s-a întins pe spate în pat, uitându-se în gol 
la tavanul care abia dacă avea doi metri înălțime. 
l-ar fi plăcut să sune pe cineva — pe Nico, sau pe 
Wendy, sau pe vreun iubit, ceea ce nu avea în acel 
moment — pe oricine care să-i asculte durerile şi să-i 
spună că era minunată şi să o facă să se simtă 
mai bine — însă nu avea pe cine să sune. Aşa că 
s-a gândit cum va trebui să rezolve singură situația 
şi la cum rezolvase întotdeauna totul singură. 

Nu l-a sunat pe domnul Ikito în după-amiaza 
aceea. A aşteptat până a doua zi dimineaţa și apoi 
s-a îmbarcat într-un avion spre Los Angeles. I-a 
spus că trebuia să se gândească la soluția lui câteva 
zile şi apoi a tot amânat decizia, concentrându-se 
pe ceea ce se întâmpla în magazinele care distri- 
buiau colecţia ei la Los Angeles, Dallas, Miami și 
Chicago. De peste tot a primit aceeași reacţie: 
colecţia de primăvară era „interesantă“. Însă cre- 
ase şi alte modele, în stilul ei obișnuit, pentru 
magazine, nu-i aşa? Nu, nu crease. Care era reacţia 
la New York, atunci? Bergdorf's luau colecţia? 

Da, asigura ea pe toată lumea, şi la fel și Barney's, 
însă ceea ce nu menţiona era că luau doar câteva 

articole. Pe cele mai conservatoare. Erau, după 
spusele celor care achiziționau marfa, „optimişti 
şi plini de speranță“. Însă nu ajuta pe nimeni 
dacă luau articole pe care, în cele din urmă, tre- 
buiau să le vândă cu 80% reducere. 

„Fir-ar să fie“, se gândi ea acum, aruncând o 
privire furioasă spre telefonul pe care îl pusese 
pe etajeră. Ce aveau cu toţii? De ce le era atât de 
frică? Ei nu-i păsa de ce spunea toată lumea. Ştia 
că această colecție de primăvară era cea mai bună 
dintre câte crease. Era ceva complet diferit, dar 
era exact așa cum îşi imaginase că ar trebui să 
fie, încă de când începuse să se gândească la ea 
cu un an în urmă. Iar adevărul era că se așteptase 
la cronici pozitive. Se așteptase să fie aplaudată 
şi să se vorbească despre ea. Nu ar fi recunoscut 
în faţa nimănui, dar au existat momente când a 
crezut că această colecţie o va lansa la un nou 
nivel şi îi va asigura, poate, locul în istoria modei. 
Când va muri, voia ca oamenii să spună despre 
ea: „A fost una dintre cele mai mari creatoare de 
modă din America“. 

Bine, era dispusă să trăiască fără asta, dar nu 
însemna că nu ar trebui să încerce. Asta era pro- 
blema cu succesul: după ce-i prindeai gustul, voiai 
tot mai mult. Și nimic nu semăna cu succesul la 
New York. Erai admirată, iubită şi uşor temută. 
Succesul îţi dădea siguranţă. Pe când eșecul... 

Scutură din cap. Nu voia să se gândească la 
asta. Nimeni nu venea la New York să dea greș. 
Veneau pentru a avea succes. Se aflase de multe 
ori în această situaţie, pe punctul de a eșua, și, 
de fiecare dată, teama o îndemnase să încerce şi 
mai mult. În trecut, însă, nu contase atât. Nu avu- 
sese atât de mult de pierdut. Acum, era esenţial 
să-și păstreze controlul. Nu putea să se piardă cu 
firea. Trebuia să rămână calmă și să continue ca 
şi cum nu s-a întâmplat nimic rău, ca și cum nu 
suferea și totul avea să fie bine... 

Trebuia să-l sune pe domnul Ikito, dar ce să-i 
spună? 

Nu avea să permită să-i fie luată munca și 
copiată de altcineva, de parcă ar fi fost un scenarist 
de la Hollywood. Nu voia să se treacă peste ea 
așa, iar dacă se răspândea vreodată zvonul că nu 
crease ea însăși colecţia pentru Japonia, asta i-ar 
distruge credibilitatea pentru care muncise atât 
de mult. Aceasta era graniţa şi ea nu voia să o 
treacă. Era o chestiune de onoare şi, într-o lume 
în care rămăsese foarte puțină onoare în toate 
domeniile, trebuia să aperi puţinele lucruri care 
mai erau adevărate. 

Pierderea veniturilor din străinătate avea să 
afecteze grav compania ei, însă va trebui să se 
descurce. O să apară altceva. Domnul Ikito va 
trebui să accepte creaţiile ei sau să se lase păgubaș 
şi asta era ceea ce ar fi trebuit să-i spună de la 
început. 

Luă telefonul să-l sune şi, în timp ce făcea 
asta, îi căzură ochii pe premiul Perry Ellis decer- 
nat de Asociaţia Creatorilor de Modă din America, 
expus cu mândrie în mijlocul etajerei de la şemi- 
neu. Premiul o făcu brusc să se gândească de două 
ori înainte. „E blestemul“, se gândi ea nebunește. 
Până la urmă, o ajunsese blestemul. Premiul Perry 
Ellis era cel mai râvnit premiu din industria modei 
şi se acorda din doi în doi ani celui mai promițător 
tânăr designer în onoarea lui Perry Ellis, care a 
murit de SIDA la sfârşitul anilor '80. Câştigarea 
premiului făcea ca tânărul designer să aibă o cari- 
eră, catapultându-l în lumina reflectoarelor, însă 
se zvonea că exista și o latură întunecată: câţiva 
dintre designerii care câștigaseră premiul dădu- 
seră faliment. Ca una dintre puţinele femei care 
câştigaseră acest premiu, ea glumea spunând că 
faptul că era femeie îi permisese să supraviețu- 
iască blestemului. Dar poate că asta nu era deloc 
adevărat — brusc, toată viaţa îi trecu pe dinainte. 

Se afla pe o pantă descendentă și următoarele 
două sezoane aveau să aducă aceeaşi reacţie ca 
sezonul de primăvară, iar comenzile magazinelor 
aveau să scadă şi lumea nu va mai cumpăra hai- 
nele ei, iar într-un an şi jumătate va fi lefteră, în 
stradă, și va trebui să se mute înapoi în orăşelul 
natal, necăsătorită și ratată la 43 de ani... 

Deodată, telefonul din mâna ei începu să sune 
şi ea tresări, apăsând în grabă butonul pentru a 
răspunde. Vocea femeii care se auzi nu îi era 
necunoscută. 

— Victory Ford? 

— Eu sunt, zise Victory cu precauţie, gândin- 
du-se că era probabil o persoană de la vreun maga- 
zin care își vindea produsele prin telefon. 

— Bună, sunt Ellen, de la biroul lui Lyne 
Bennett. 

Făcu o pauză, lăsând-o să digere informaţia că 
o suna marele miliardar Lyne Bennett, și Victory 
aproape că izbucni în râs. „De ce naiba m-ar suna 
Lyne Bennett?“ se întrebă în sinea ei. 

— Ştiu că asta e ceva total neașteptat, dar dom- 
nul Bennett se întreba dacă aţi vrea să vă întâlniți 
cu el la un pahar joi seara la ora şase? 

De data asta, Victory chiar râse. Ce fel de băr- 
bat îşi punea secretara să-i stabilească întâlnirile 
personale? Însă nu trebuia să tragă concluzii pripite. 
Probabil nu era o întâlnire amoroasă — îl întâlnise 
pe Lyne Bennett de mai multe ori de-a lungul 
anilor şi el nu-i acordase niciodată atenție. 

— Te superi dacă întreb de ce? zise ea. 

Ellen păru jenată și Victory o compătimi pentru 
asta. Ce slujbă... 

— Cred că... vrea să vă cunoască, de fapt. Tot 
ce știu e că mi-a cerut să vă sun să văd dacă vreţi 
să vă întâlniți cu el. 

Victory se gândi un moment. Bărbaţii bogaţi 
precum Lyne Bennett nu o interesaseră niciodată 
prea mult, dar, pe de altă parte, nici ea nu era 

genul de femeie care îi atrăgea. Era prea neîm- 
blânzită şi directă ca să-i poarte de grijă unui 
bărbat bogat și nu crezuse niciodată că banii unui 
asemenea personaj erau răspunsul la problemele 
unei femei. Însă faptul că Lyne Bennett se deranja 
să o caute însemna că era posibil ca el să fie diferit 
şi, dată fiind situaţia ei actuală, probabil că nu 
strica să fie măcar prietenoasă. 

— Aş fi încântată să-l întâlnesc, dar joia vii- 
toare am vernisajul Bienalei Whitney, zise ea. Nu 
ştiu dacă lui Lyne Bennett îi place arta... 

— O adoră, zise Ellen, părând ușurată. Are 
una dintre cele mai importante colecții din lume... 

Victory zâmbi, întrebându-se cum de nu i-a picat 
fisa. Bineînţeles că Lyne Bennett „adora“ arta. Doar 
era miliardar, nu-i așa? Și primul lucru pe care 
îl făceau bărbaţii când dădeau de bani (după ce 
ieşeau cu un top-model, desigur) era să-și cizeleze 
caracterul mai din topor cu artă şi cultură. 

Victory închise, simțindu-se brusc în toane bune. 
Interpretă telefonul de la Lyne Bennett ca pe un 
semn că urma să se schimbe ceva. Avea să se întâm- 
ple ceva nou și interesant — simţea asta. Sigură 
pe sine, se uită la telefon şi sună în Japonia. 

Victory îşi despături şervetul şi se uită în jur 
prin restaurant, cu ușurare. 

Chiar dacă ultima ei colecţie nu fusese un suc- 
ces, era totuşi minunat să se afle din nou în New 
York, unde femeile puteau fi ele însele. Unde 
puteau să fie directe și să spună „Vreau asta!“ și 
nimeni nu le trata de parcă erau Antihristul şi 
încălcau vreo lege sacrosanctă privind comporta- 
mentul feminin. 

„Spre deosebire de Japonia“, se gândi ea cu 
înverșunare. „Domnişoară Victory, dumneavoastră 
nu spui «nu» la propunerea mea!“, insistase dom- 
nul Ikito atunci când îl sunase. „Dumneavoastră 
femeie. Dumneavoastră ascultă la ce spune bărbat. 
Ce spune bărbat e mai bine.“ În final, fusese nevo- 
ită să cedeze, consimțind să-şi amâne decizia încă 
o zi. Ceea ce era cu adevărat enervant. „Dragă, pur 
şi simplu forțează magazinele să-ţi ia modelele“, 
îi spusese prietenul ei David Brumley, atunci când 
o sunase ca să o consoleze după acele cronici dezas- 
truoase. „Nu-i lăsa să te comande. Spune-le tu ce 
să facă. Dumnezeule.“ Desigur, pentru David era 
uşor să vorbească. El însuși era un designer de succes, 
dar era şi bărbat, şi gay. Și cunoscut ca fiind o divă. 
Oamenilor le era teamă de David. În timp ce nimă- 
nui nu părea să-i fie teamă de Victory Ford... 

Ei bine, nu avea să se gândească la asta. Nu 
acum, când urma să ia prânzul la restaurantul 
Michaels cu cele mai bune prietene ale ei. În ciuda 
tuturor urcuşurilor şi coborâşurilor, Victory nu se 
plictisea niciodată de viața din New York şi încă 
se emoţiona când lua prânzul la Michaels. Avea 
prețuri ridicol de mari și la fel de multe bisericuțe 
ca o cantină de liceu, însă ziua în care încetai să 
apreciezi lucrurile sublim de prosteşti din viață 
era ziua în care deveneai un rahat de om, bătrân 
şi vlăguit. Și atunci nu îți mai răspundea nimeni 
la telefon, 

A ajuns prima la masă și a profitat de ocazie 
pentru a se uita cu atenţie în jur. Michael's era 
cantina scumpă pentru cei care tăiau și spânzurau 
în oraș, dintre care unii erau atât de dependenți 
de acţiune, încât luau prânzul acolo în fiecare zi 
de parcă restaurantul ar fi fost un club exclusivist. 
Dacă voiai să aminteşti lumii de prezenţa ta, luai 
prânzul la Michael's, unde se zvonea că semnatarii 
articolelor mondene îi mituiau pe chelneri pentru 
a-i informa cine cu cine a luat prânzul și despre 
ce au discutat. Mesele cele mai bune aveau, la 
propriu, numere de la unu la zece și — probabil 
pentru că lua prânzul cu Nico O'Neilly şi Wendy 
Healy (Victory era prea modestă în legătură cu 
propria-i importanţă ca să-şi adauge numele la 
listă) — li s-a dat masa numărul doi. 

Situată la câţiva metri depărtare, izolată, se 
afla masa numărul unu, cea mai râvnită masă 
din restaurant. Nu numai că era considerată „Masa 
Puterii“, dar era şi cea mai intimă din restaurant, 
deoarece era suficient de departe de celelalte mese 
pentru a preveni trasul cu urechea. La masă erau 
aşezate cele trei femei pe care Victory le numea 
în taină „Reginele“. Mai în vârstă, mai înțelepte 
şi renumite pentru accesele lor ocazionale de iste- 
rie, ele erau cele mai tari femei de carieră care 
își croiau în forță drum în oraş de ani de zile. Se 

zvonea că ele conduceau, în secret, New Yorkul. 
Nu numai că erau în vârful ierarhiei în domeniile 
lor de activitate, dar pentru că trăiau la acest 
nivel de patruzeci de ani sau mai mult, aveau 
relaţii solide cu oamenii importanţi. Una dintre 
ele, Susan Arrow, era celebră pentru că spusese 
cândva că „Fiecare a fost un nimeni la un moment 
dat în viaţa sa, inclusiv primarul“. 

S-o fi apropiat Susan Arrow de 70 de ani, însă 
era aproape imposibil să-i ghiceşti vârsta reală 
când te uitai la ea. Se întâmpla ceva cu femeile 
de succes atunci când ajungeau la 40 de ani — era 
ca și cum timpul începea să dea înapoi și, cumva, 
ele reușeau să arate mai bine şi mai tinere decât 
atunci când avuseseră 30 și ceva de ani. Desigur, 
își făceau injecții cu botox la faţă, îşi ridicau pleoa- 
pele și uneori își făceau chiar și lifting facial, însă 
efectul era mai vizibil decât ce ar fi putut face 
cuțitul plasticianului. Succesul și realizările obţi- 
nute prin propriile eforturi erau ceea ce făceau, 
de fapt, ca femeile să strălucească — străluceau 
de preaplinul vieţii. Susan Arrow se luptase cu 
cancerul, îşi făcuse două liftinguri faciale şi, posi- 
bil, implanturi mamare, dar cui îi păsa? Era încă 
sexy, îmbrăcată într-un pulover crem din caşmir, 
cu decolteu în „V“ (dezvăluind un piept cu un aspect 
tineresc uşor deplasat), şi pantaloni crem din lână. 
Victory și Nico spuneau întotdeauna că speră să 
arate şi ele pe jumătate la fel de bine ca ea atunci 
când vor ajunge la vârsta ei. 

Susan era fondatoarea şi președinta companiei 
de relaţii publice ADL, care se bucura de un succes 
notoriu, şi stătea la masă cu Carla Andrews, fai- 
moasa jurnalistă de la știrile difuzate la ora de 
maximă audienţă, și Muffie Williams, care, la cei 
aproape 60 de ani ai ei, era cea mai tânără dintre 
cele trei. Muffie era președinta filialei americane 
a B et C, conglomeratul de articole de lux, ceea ce 
făcea din ea cea mai puternică femeie din industria 

modei a Statelor Unite. Înfăţișarea ei, însă, con- 
trasta izbitor cu numele ce avea sonoritate cati- 
felată WASP!. Muffie era o WASP (provenind dintr-o 
familie foarte înstărită din Boston), avea un aer 
inabordabil, de o severitate franțuzească. Părul 
negru era strâns la spate într-un coc mic şi purta 
întotdeauna ochelari Cartier cu lentile albăstrui 
montate, după cum se spunea, în rame din aur 
de 18 carate. Era o femeie de afaceri nemiloasă, 
care nu suporta proştii, şi putea să sprijine sau 
să distrugă cariera unui designer. 

Lui Victory îi stătuse inima în loc atunci când 
intrase prima oară la Michael's şi o văzuse pe 
Muffie — nu neapărat de teamă, ci mai mult de 
admiraţie. Pentru ea, Muffie era echivalentul lui 
Mick Jagger. Gustul ei era desăvârşit, iar stan- 
dardele ei aproape de neatins. Un cuvânt amabil 
din partea lui Muffie însemna totul pentru Victory 
şi, deşi poate că unora li s-ar fi părut o copilărie, 
Victory păstra în suflet cu duioșie diversele comen- 
tarii pe care Muffie i le făcuse de-a lungul anilor. 
După prima ei prezentare de modă importantă 
din corturi, în urmă cu șase ani, Muffie venise în 
culise, o bătuse pe umăr într-o manieră imperioasă 
şi fi şoptise, cu accentul ei preţios de pe Coasta 
de Est: „A fost foarte bine, dragă. Foarte, foarte 
bine. Ai potenţial“. 

În mod obișnuit, Victory s-ar fi dus la masa 
lor să le salute, însă bănuia că reacţia lui Muffie 
faţă de prezentarea ei era, probabil, asemănătoare 
cu cea a criticilor și, chiar dacă Muffie nu ar fi 
spus nimic despre prezentare, tăcerea ei ar fi fost 
la fel de grăitoare. Uneori era mai bine să nu te 
pui într-o situație posibil stânjenitoare, așa că, 
atunci când Muffie îi întâlnise privirea în timp ce 


1. White Anglo-Saxon Protestant — nume dat americanilor 
care provin din familii de origine nord-europeană și 
constituie cel mai influent grup din societate. 

Victory se așeza, ea s-a mulțumit să o salute cu 
o înclinare neutră. 

insă acum, în timp ce studia masa Reginelor, 
Muffie ridică brusc ochii şi îi întâlni privirea lui 
Victory. Victory zâmbi cu un aer jenat, dar Muffie 
nu părea ofensată. Se ridică și, lăsându-și șervetul 
pe scaun, se îndreptă spre ea. 

„Isuse“, se gândi Victory agitată. Nu-şi putea 
imagina că prezentarea ei fusese atât de proastă 
încât să o determine pe Muffie să facă un efort spe- 
cial pentru a-i aduce asta la cunoştinţă. În două 
secunde, Muffie stătea aplecată spre ea, cu trupul 
ei subțire ca o scândură înveşmântat în tweed cu 
paiete. 

— Scumpo, am tot vrut să te sun, îi şopti ea. 

Victory o privi surprinsă. Muffie nu o mai onorase 
niciodată cu un telefon. Înainte să poată răspunde, 
însă, Muffie continuă: 

— Vreau să ştii că prezentarea ta a fost exce- 
lentă. Criticii nu ştiu despre ce vorbesc — ei se 
înşală la fel de des pe cât au dreptate. Continuă 
ceea ce faci, dragă, şi, până la urmă, lumea o să 
te înţeleagă. 

Și, după ce îşi transmise declaraţia, Muffie o 
bătu ușurel pe umăr de două ori (cam ca o regină 
care conferă titlul de cavaler printr-o atingere cu 
spada, se gândi Victory) şi se întoarse la masa ei. 

Timp de câteva secunde, Victory rămase în stare 
de şoc, încercând să priceapă acest compliment neaş- 
teptat, şi apoi se simţi ca și cum avea să explodeze 
de fericire. Astfel de momente erau rare şi, indi- 
ferent ce se va întâmpla în viitor, știa că va preţui 
comentariul lui Muffie ca pe o bijuterie rară de 
familie, pe care o va scoate din când în când ca să 
se uite la ea, atunci când se va simţi demoralizată. 

În dreptul uşii se simţi un fior de energie şi 
își făcu apariţia Nico O'Neilly, care trecu rapid pe 
lângă şeful de sală, de parcă nici n-ar fi existat, 
şi se îndreptă direct spre masă. Chipul i se lumină 

când o zări pe Victory. Nico era aproape întot- 
deauna rezervată și adesea rece, însă niciodată 
cu prietenele ei. 

— Japonia? întrebă Nico, îmbrăţișând-o pe 
Victory. 

— Groaznic, răspunse Victory. Dar Muffie 
Williams tocmai mi-a spus că prezentarea mea a 
fost excelentă. O să pomenesc de asta când iau 
masa cu prietenii trei ani de-acum încolo. 

Nico zâmbi: 

— Nu vei fi nevoită, Vic. Eşti un geniu. 

— O, Nic... 

— Vorbesc serios, zise Nico, despăturindu-şi şer- 
vetul dintr-o mișcare. 

Se întoarse spre chelnerul care se învârtea pe 
lângă ea, așteptând momentul potrivit pentru a-i 
înmâna meniul: 

— Apă. Minerală, vă rog, zise ea. 

Victory îşi privi prietena cu afecţiune. Relaţia 
ei cu prietenele era nepreţuită, deoarece doar în 
prezenţa femeilor puteai să fii cu adevărat vulne- 
rabilă — puteai să ceri compasiune, fără să-ţi faci 
griji că vei fi crezută nesigură pe tine în mod 
iremediabil. Însă prietenia ei cu Nico era şi mai 
profundă. Cu ani în urmă, când avusese un an 
prost și nu mai avea suficienţi bani pentru a rea- 
liza următoarea ei colecţie, Nico îi împrumutase 
40.000 de dolari. Victory nu-i ceruse și nici nu 
s-ar fi gândit la asta. Dar, într-o seară, Nico îşi 
făcuse apariţia la atelierul ei ca o zână bună. „Eu 
am banii şi tu ai nevoie de ei“, i-a spus ea, scriind 
un cec. „Și să nu-ţi faci griji că nu vei putea să 
mi-i dai înapoi. Știu că vei putea.“ 

Victory se gândi că lucrul interesant la oameni 
era că niciodată nu știai ce se ascundea în străfundul 
lor, mai ales în cazul celor ca Nico O'Neilly. Când 
a cunoscut-o pe Nico, nu şi-a închipuit niciodată că 
ea o va învăţa ce e prietenia, că în spatele exte- 
riorului ei distant se afla o persoană de o loialitate 

aprigă. „De-ar şti chelnerul ce ființă uimitoare e 
Nico de fapt“, se gândi Victory, aruncând o privire 
amuzată la chipul acestuia, în timp ce el încerca 
să-i dea meniul lui Nico, care îl îndepărtă: 

— E în regulă. Ştiu deja ce vreau. 

Comentariul ei era destul de nevinovat, însă 
chelnerul arăta de parcă fusese mușcat. Ca majo- 
ritatea bărbaţilor puşi în fața unei femei care refuză 
să se angajeze în amabilităţile sociale obișnuite, 
chelnerul crezu, probabil, că Nico e o scorpie. 

Însă Nico era binecuvântată cu imunitate la 
părerile celorlalți și se aplecă peste masă cu nerăb- 
dare. Era neobişnuit de agitată. Întâlnirea cu 
Huckabees mersese extraordinar de bine, mai ales 
că Peter Borsch îl ignorase, aproape total, pe Mike 
Harness — iar apoi, entuziasmată de succesul ei, 
făcuse ceva nepândit şi îl sunase pe Kirby Atwood, 
stabilind în secret o întâlnire cu el după prânz. 

— Tocmai am făcut cel mai groaznic lucru, zise 
ea cu mândrie, de parcă nu ar fi crezut deloc că 
era groaznic. Am fost atât de furioasă pe Mike 
Harness în dimineața asta... 

— Sunt sigură că a meritat-o... 

— Păi, de fapt, nu are nici o legătură cu 
serviciul. 

Nico se sprijini de spătar și privi în jos, rea- 
ranjând șervetul în poală. 

— Mi-am dat seama că m-am închis într-un turn. 
Sunt intangibilă, așa că am făcut ceva groaznic... 

Victory râse: 

— Scumpo, tu niciodată nu faci ceva groaznic. 
Mai ales din punct de vedere social. Eşti întot- 
deauna perfectă. 

— Ba nu sunt. Sau, cel puţin, nu vreau să fiu 
întotdeauna. Așa că am... se întrerupse, privind în 
jur prin restaurant ca să se asigure că nu puteau 
fi auzite. 

În momentul acela, Susan Arrow le zări și se 
aplecă peste marginea mesei: 

— Bună, fetelor, croncăni ea ca o cioară 
bătrână. 

Brusc, Nico redeveni o profesionistă: 

— Scumpo, putem discuta despre clientul tău, 
Tanner Cole? întrebă ea. 

Tanner Cole, vedeta de cinema, era pe coperta 
numărului din noiembrie a revistei Bonfire şi insis- 
tase să aprobe personal fotografia. Ca să fie mul- 
țumit, fusese nevoie de trei şedinţe foto, iar apoi 
se părea că a îngrozit-o pe una dintre asistente 
sugerând că acesteia i-ar face plăcere să-i facă o 
felaţie în baie. 

— Scumpo, tipul a crescut într-un hambar. La 
propriu. Nu are deloc maniere, zise Susan. 

— Cine? întrebă Carla Andrews cu suspiciune, 
ducându-și mâna la ureche. 

Carla stătea în cealaltă parte a mesei şi detesta 
să fie lăsată pe dinafară — mulţi bănuiau că acesta 
era unul dintre motivele pentru care reuşea să se 
menţină în funcţie de atâta vreme, în timp ce femei 
mai tinere fuseseră determinate să se retragă. 

— Tanner Cole, un star de cinema, zise Muffie 
Williams cu dispreţ. 

n ciuda poveştii de dragoste dintre industria 
modei și Hollywood, Muffie se încăpăţâna să păs- 
treze o viziune demodată despre actori, şi anume 
că erau niște puști răsfăţaţi și plătiţi prea mult 
și că ar fi trebuit trataţi în consecinţă. 

— Ştiu că e un star de cinema, zise Carla, arun- 
cându-i lui Muffie o privire dispreţuitoare. I-am 
luat interviu de nouă ori. L-am intervievat când 
era, practic, un copil. 

— Eşti sigură că vrei să împărtăşeşti informaţia 
asta? întrebă Muffie ducându-și șervetul la buze. 

— Nu-mi pasă cine şi ce ştie. Nu mi-e frică de 
nimic, răspunse Carla. 

— Victory, a reuşit Lyne Bennett să te contacteze? 
întrebă Susan, ignorându-le pe Carla și Muffie. 

„Deci aşa a făcut rost de numărul meu“, se 
gândi Victory. Dădu din cap: 

— M-a sunat azi dimineaţă. 

— Sper că nu te superi, zise Susan. Nu dau 
niciodată numărul cuiva, dar Lyne m-a bătut la 
cap trei săptămâni cu asta. De când a mers la 
prezentarea ta. I-am tot zis că trebuie să te întreb 
mai întâi pe tine, dar aşa e Lyne — devine insis- 
tent. M-a sunat de cinci ori, afirmând că trebuie 
să te întâlnească... 

„Isuse“, se gândi Victory — acum tot restauran- 
tul va ști că Lyne Bennett voia să iasă în oraş cu 
ea. Însă nu conta cu adevărat — oricum, din clipa 
în care era văzută în public cu el, toată lumea 
avea să ştie. 

— Dar deja l-am întâlnit, zise Victory nedume- 
rită de purtarea lui Lyne. De cel puţin zece ori. 

— Probabil că l-ai întâlnit de sute de ori, pufni 
Susan. Dar Lyne nu ţine minte nimic. Are un 
creier ca o sită. Acum câţiva ani, l-a văzut pe cel 
mai important asociat al său la un eveniment şi 
nu l-a recunoscut. 

— Nu e chiar atât de prost. E miliardar, ştii, 
adăugă Carla. 

— Oricum, e inofensiv, zise Susan. 

— E un câine care latră, dar nu mușcă, aprobă 
Carla. Femeile se folosesc întotdeauna de el. Mai 
ales femeile deștepte. 

— E bărbat. Habar n-are ce vrea, şopti Muffie. 

— Se întâmplă să fie un foarte bun prieten 
de-al meu, zise Susan pe un ton afectat. N-o fi el 
perfect, dar cine este? Întotdeauna îmi spun că 
indiferent cât de mult mă înnebunește Walter, soțul 
meu, eu sunt probabil și mai rău... 

— A sosit Wendy, zise Nico ridicând privirea. 

— Bună. Imi pare rău că am întârziat, zise 
Wendy Healy când ajunse la masă. 

Avea ochelarii aburiţi și era ușor transpirată. 

— Scumpo, arăţi de parcă ai fi mers pe jos, 
cârâi Susan. Ăștia de la Splatch nu au grijă de 
tine? 

Wendy se strâmbă. Chiar venise pe jos de la 
birou — Josh, asistentul ei, o informase pe un ton 
relaxat că nu a putut să-i facă rost de o maşină. 

— Am ca asistent un bărbat, explică ea. 

— Am avut şi eu cândva ca asistent un bărbat, 
zise Victory. Purta pulovere roz pe care le cumpăra 
de la un magazin care vindea haine purtate, în 
scopuri caritabile, și trăgea câte un pui de somn 
după-amiaza. Pe canapea. Exact ca un copil. Mă 
tot gândeam că ar trebui să-l hrănesc cu lapte şi 
fursecuri. 

— Chiar au înnebunit toţi bărbaţii din orașul 
ăsta? întrebă Wendy. 

— Că veni vorba, l-ai văzut în ultima vreme 
pe Victor Matrick? întrebă Susan într-o doară. 

— Trebuie să mă văd cu el după-amiază, răs- 
punse Wendy. 

— Te rog transmite-i dragostea mea, dragă, zise 
Susan. 

— Desigur, spuse Wendy. 

— Poftă bună, zise Nico fluturând din mână. 

— Nu ştiam că Susan îl cunoaşte pe Victor 
Matrick, şopti Wendy așezându-se. 

— Pe vremuri ieşea cu el, zise Victory. Încă mai 
merg în vacanțe împreună la St. Barts. Bineînţeles, 
fiecare cu soţul, respectiv soţia. 

— Întotdeauna sunt uluită de unde ştii toate 
astea, zise Nico. 

— Mă învârt prin lume, zise Victory. M-am întâl- 
nit întâmplător cu ei la St. Barts anul trecut. 

— Cum era Victor pe atunci? întrebă Wendy. 

— Ciudat, răspunse Victory. Avea o crosă de 
golf îndesată la spate, în pantaloni. Și la St. Barts 
nu sunt terenuri de golf. 

— Victor mă îngrijorează în mod serios, zise 
Wendy. Părea nebun azi dimineaţă. Dacă pleacă 
el, am pus-o. 

— Cariera cuiva nu ar trebui să depindă de 
prezenţa sau absenţa unei persoane, zise Victory. 
Ar trebui să depindă doar de tine însăți. 

— Așa ar trebui. Dar tu ești norocoasă, nu lucrezi 
pentru o corporație. 

— Şi n-o să lucrez niciodată — tocmai din acest 
motiv, zise Victory. Însă Parador face bani. Și toată 
lumea ştie că asta ţi se datorează. 

— E ușor, zise Wendy ridicând din umeri. Trebuie 
să câștig un Oscar, atâta tot. Cu Pelerini în zdrenţe. 
Sau dacă nu, Nico trebuie să obţină slujba lui 
Victor. 

— Pentru asta, e nevoie de cel puţin câţiva ani, 
zise Nico, de parcă acest lucru ar fi fost cât se 
poate de posibil. Între timp, eu nu mi-aș face nea- 
părat griji în legătură cu Victor. 

li făcu semn chelnerului. 

— Victor e uşor de manevrat. Dacă știi cum 
să-l iei. 

— Da? întrebă chelnerul pe un ton ezitant. 

— Am vrea să comandăm. 

— Eu vreau o friptură din mușchi de vită, vă rog. 
Potrivit făcută, zise Victory pe un ton amabil. 

— Păstrăv, vă rog, zise Nico. 

— Eu o să iau salata cu ton Nicoise. Fără car- 
tofi, zise Wendy. 

— Garnitură de cartofi? întrebă chelnerul. 

— Fără cartofi deloc. Nici măcar pe farfurie, 
zise Wendy. De fapt, dacă aţi putea elimina toţi 
cartofii din restaurant, ar fi ideal. 

Chelnerul se uită la ea fără nici o expresie. 

— Trebuie să slăbesc un pic, le zise ea fetelor. 
Îmi atârnă țâţele până la buric. M-am uitat la ele 
dimineaţă şi m-a luat groaza. Nu-i de mirare că 
Shane n-a mai inițiat o partidă de sex de şase 
luni. 

— Ce mai face Shane? întrebă Nico mecanic. 

— O, nu ştiu, răspunse Wendy. De-abia dacă 
îl văd. Probabil că restaurantul lui se duce pe apa 
sâmbetei, așa că e tot timpul prost dispus, excep- 
tând atunci când e cu copiii. Jur că uneori mă 
gândesc că ar fi fost mai bine pentru Shane dacă 

s-ar fi născut femeie. În orice caz, ne vedem doar 
în pat și ştiu că sună groaznic, dar nu mă deran- 
jează prea mult. La un moment dat, nu voi mai 
munci şi atunci vom avea tot restul vieţii ca să 
petrecem fiecare clipă împreună și să ne scoatem 
din sărite unul pe altul. 

— Eşti norocoasă, zise Victory. Shane e adorabil. 
Singura perspectivă pe care o am e Lyne Bennett 
şi pot să vă asigur că n-o să ne petrecem restul 
vieţii împreună. 

— Nu se ştie niciodată, zise Nico cu ceea ce 
lui Victory i se păru un aer visător care nu-i stătea 
în fire. Dragostea poate să vină din senin. 

— Cred încă în dragostea adevărată, zise Wendy 
dând din cap. Dar nu neapărat cu un bărbat care 
are 50 de ani şi nu a fost niciodată căsătorit. Adică, 
zău așa, care-i treaba? 

— Nu ştiu, zise Victory. Oricum, eu nu cred în 
dragostea adevărată. Cred că totul e o păcăleală. 

— Toată lumea crede în dragostea adevărată, 
spuse Wendy. Trebuie să credem. Vreau să zic — ce 
altceva ne face să mergem mai departe? 

— Munca, afirmă Victory. Dorinţa de a construi 
ceva. Plus necesitatea de a ne hrăni și îmbrăca 
şi de a avea un acoperiş deasupra capului. 

— Explicaţia asta e foarte dură, obiectă Wendy. 
Dacă oamenii n-ar crede în dragostea adevărată, 
n-ar mai merge nimeni la film! 

— Asta demonstrează exact ce spuneam, zise 
Victory. Este un concept de marketing. Creat să 
vândă produse. 

— Nu te lua după ea, zise Nico uitându-se cu 
afecţiune la Victory. Se contrazice intenţionat. 

— O, ştiu, spuse Wendy. Într-o bună zi o să se 
îndrăgostească... 

Victory oftă: 

— Sunt prea bătrână pentru asta. Am acceptat 
faptul că tot restul vieţii — sau, probabil, încă zece 
ani, oricum, până când toţi bărbații vor înceta să 

vrea să fie cu mine — o să am relaţii distante, 
politicoase, cu bărbaţii, în care nimeni nu va ridica 
vocea, dar în care nimănui nu-i va păsa cu ade- 
vărat de, celălalt. 

„E adevărat ?“, se întrebă Nico. Puteai să ajungi 
prea bătrână pentru dragoste şi dorinţă? Acest gând 
o făcu să nu se simtă în largul ei şi vru să schimbe 
subiectul. Credea că renunţase cu multă vreme 
în urmă la imaginea romantică despre iubire. 

— În orice caz, continuă Victory, nu-mi pot închipui 
de ce vrea Lyne Bennett să-mi dea întâlnire. Nu 
sunt deloc genul lui. 

Nico şi Wendy se uitară una la alta. Wendy 
oftă: 

— Vic, tu eşti genul tuturor, nu știi asta? Eşti 
frumoasă, deşteaptă şi amuzantă... 

— Şi toate celelalte lucruri pe care şi le spun 
femeile una alteia când nu pot să găsească un 
bărbat, zise Victory. E o prostie. Bărbaţii se dove- 
desc a fi întotdeauna o dezamăgire, oricum — cum 
ar putea să nu fie așa, cu toate aşteptările pe care 
le avem de la ei? Şi pe urmă îţi dai seama, încă 
o dată, că ţi-ar fi fost mai bine dacă ai fi acordat 
timpul petrecut cu acel bărbat muncii tale. Imi 
pare rău, dar nu există nimic care să se compare 
cu satisfacția pe care ţi-o dă crearea unui lucru 
cu mâinile şi mintea ta... E ceva ce nimeni nu-ţi 
poate lua, indiferent ce se întâmplă. 

Se gândea la conversaţia ei cu domnul Ikito. 

— Încă ador să mă giugiulesc cu Shane, zise 
Wendy gândindu-se cu melancolie că n-a mai făcut 
asta de ceva vreme. Încă îl iubesc. E tatăl copiilor 
mei. Noi am făcut copiii ăia. Legătura e foarte 
profundă. 

— Tu simţi asta pentru Seymour? o întrebă 
Victory pe Nico. 

Menţionarea numelui lui Seymour o făcu brusc 
pe Nico să se simtă vinovată pentru ceea ce avea 
de gând să-i facă. Să le spună fetelor despre Kirby? 

Avea de gând să-i spună lui Victory, dar apoi se 
gândise mai bine la asta. Deocamdată, nu era nimic 
de povestit, de fapt. Iar Victory ar fi îngrozită. Ar 
fi cu siguranţă dezamăgită de ea. Victory nu fusese 
niciodată căsătorită şi, ca majoritatea oamenilor 
care nu au avut niciodată această experienţă, era 
idealistă în privinţa asta. Avea idei rigide despre 
cum ar trebui să se poarte oamenii căsătoriţi. Nu 
o judeca pe Victory, doar că dacă Victory s-ar supăra 
pe ea, nu ar şti ce să facă. Și nu era corect să 
facă din Victory sau Wendy complicele ei. 

Trebuia să schimbe subiectul: 

— In legătură cu Victor, zise ea. E în stare de 
orice. Totuşi, nu cred că el e problema. Cred că 
problema e Mike Harness. 

Şi se apucă să le povestească totul despre cum 
încercase el să-și asume meritul pentru întreve- 
derea cu Huckabees. 


— Înapoi la Splatch-Verner? întrebă şoferul. 

— Hmm, nu. Nu acum, zise Nico. Trebuie să mă 
opresc undeva. Să iau ceva pentru fiica mea. 

Transmise această informaţie cu autoritatea ei 
obișnuită, dar își dădu seama imediat că era un 
pretext stupid. Căutând adresa în poşetă, se gândi 
că orice ar fi luat nu avea cum să dureze mai mult 
de câteva minute. Dar poate că o să stea înăuntru 
doar câteva minute. Poate că, în clipa în care o 
să-l vadă pe Kirby Atwood, o să-și dea seama că 
toată chestia asta e o greșeală și o să plece. 

— Am putea merge la o plimbare în parc, îi 
spusese Kirby nerăbdător atunci când îl sunase 
dimineaţă de la birou. Parcul e foarte aproape de 
casa mea. Îmi place la nebunie în parc, ţie nu? O 
să-ţi cumpăr chiar și un hotdog, frumoasă doamnă. 

— Kirby, a şoptit ea cu răbdare, nu pot fi văzută 
în Central Park cu tine. 

— De ce nu? 

— Pentru că sunt măritată, mai ţii minte? 

— Și ce, nu poţi să te plimbi în parc cu un 
prieten? 

— Poate că aş putea să mă văd cu tine în apar- 
tamentu] tău, zise Nico, spunându-și că asta era 
ceva la care ar fi trebuit să se gândească el, sigur, 
dacă nu cumva, până la urmă, el nu era de fapt 
interesat să facă sex cu ea. 

— Pfiu, făcu Kirby. Ar fi trebuit să mă gândesc 
eu la asta, așa-i? 

Faptul că şi-a înţeles greșeala i-a dat speranţă. 

Găsi bucata de hârtie pe care scrisese adresa 
lui (o bucată de hârtie pe care intenţiona să o 
arunce după ce îl vedea) și se uită la ea. Apartamentul 
lui Kirby nu era deloc aproape de parc — era tocmai 
în partea estică a Străzii 79 şi 2nd Avenue. Însă 
își spuse că, dacă erai un bărbat tânăr, cinci cvar- 
tale lungi nu însemnau nimic. 

— Mergem pe Strada 79 Est, nr. 302, îi spuse 
şoferului. 

Dumnezeule, ce făcea? 

Îşi deschise telefonul mobil. Nu putea să nu fie 
disponibilă la telefon multă vreme pentru cei de la 
birou. O sună pe Miranda, asistenta ei, ca să-i preia 
mesajele. Să-i spună Mirandei aceeași minciună pe 
care i-o servise șoferului? Mai bine să fie laconică. 

— Trebuie să trec pe undeva, zise ea privindu-şi 
ceasul de la mână. 

Era aproape două fix. 

Dacă ea şi Kirby chiar o făceau, cât timp o să 
ia asta? Cincisprezece minute? Insă va trebui să 
stea de vorbă cu el un pic înainte și după. 

— Mă întorc la birou pe la trei, îi spuse Mirandei. 
Poate trei și jumătate, în funcţie de trafic. 

— Nici o problemă, zise Miranda. Ai o întâlnire 
la patru. Anunţă-mă dacă întârzii. 

Nico se gândi că, slavă Domnului, Miranda avea 
o minte brici. Era, cu siguranţă, suficient de deş- 
teaptă pentru a ști când să nu pună întrebări. 
Înţelegea că nu avea nevoie decât de informaţiile 
strict necesare. 

Nico dădu două telefoane şi apoi maşina se 
blocă în trafic pe Strada 59. De ce n-o luase șoferul 
prin parc? Dar, desigur, parcul era închis la ora 
prânzului. Ce regulă stupidă, de-a dreptul frus- 
trantă „Grăbește-te, grăbeşte-te, te rog“, se pomeni 
gândind. Odată ce luase decizia de a-l suna pe 
Kirby, nu mai era cale de întoarcere şi trecea întruna 
prin momente de nerăbdare extremă, când abia 
aștepta să-l vadă și, în același timp, era îngrozită 
de asta. Era ca şi cum avea din nou 18 ani şi se 
pregătea să meargă la prima întâlnire. Se simţea 
ușor ameţită. 

„Ar trebui să-l sun pe Seymour“, se gândi ea. 
Nu voia să o sune el cât era la Kirby acasă, ca 
apoi să trebuiască să-l mintă și pe el. 

— Da, zise Seymour răspunzând la telefonul 
din reședința lor. 

Încă de când Seymour se hotărâse să se apuce 
de creșterea câinilor de rasă în urmă cu doi ani, 
adoptase nişte fandoseli ciudate, una dintre ele 
fiind acest nou mod de a răspunde la telefon. 

— Bună, zise Nico. 

— Care-i treaba? Sunt ocupat, spuse Seymour. 

Nico ştia că nu era nepoliticos în mod intenţio- 
nat. Așa era felul lui şi nu se schimbase din noaptea 
aceea când l-a cunoscut la o petrecere, cu paispre- 
zece ani în urmă, şi a convins-o să plece de la 
petrecere cu el pentru a merge, în schimb, într-un 
bar, după care o întrebase când avea de gând să se 
mute cu el. Seymour era absorbit de sine însuși, de 
gândurile și activităţile lui; se considera infinit 
de fascinant și asta era suficient pentru el. Nico 
îşi spunea că, de fapt, toți bărbaţii erau ca el. 

— Cu ce? întrebă ea. 

— Prelegerea. Pentru subcomisia Senatului. 
Strict secret, răspunse Seymour. 

Nico dădu din cap. Seymour era un geniu și de 
curând începuse să consilieze Guvernul în legătură 
cu terorismul pe internet. Seymour era o persoană 

secretoasă, aşa că noua slujbă i se potrivea. Profesia 
lui oficială era cea de profesor de ştiinţe politice 
la Universitatea Columbia, unde preda un curs 
pe săptămână, însă, înainte de asta, fusese un 
director important în publicitate. Consecința era 
că nimeni nu-i punea vreodată la îndoială pregă- 
tirea sau opiniile şi era considerat una dintre cele 
mai strălucitoare minţi din lume. „Ei vin la tine 
pentru strălucire şi fascinația culturii pop“, i-a spus 
Seymour odată. „Și la mine pentru conversaţie.“ 

Nico a știut că ar fi putut să ia asta drept o 
insultă, însă nu a făcut-o. În mare parte, Seymour 
avea dreptate. Amândoi aveau puncte tari și puncte 
slabe şi acceptau aceste diferenţe, știind că împre- 
ună alcătuiau o echipă formidabilă. Asta făcea să 
funcţioneze căsnicia lor. Când Nico a început să 
câştige foarte mulţi bani, au hotărât împreună ca 
Seymour să-și dea demisia pentru a-și urma ade- 
văratele pasiuni, devenind profesor la Universitatea 
Columbia. Lui Nico îi plăcea la nebunie faptul că, 
datorită ei, Seymour putea să aibă o carieră plină 
de însemnătate, chiar dacă prost plătită. Deși, se 
gândi ea cu un zâmbet deopotrivă trist și amuzat, 
existau ocazii când se întreba dacă Seymour nu 
pusese asta la cale în secret de la început, din 
ziua în care a cunoscut-o, încurajând-o și pregă- 
tind-o cu privire la cum să reușească şi cum să 
urce în ierarhia corporatistă, astfel încât el să-şi 
poată da demisia. 

Desigur, ea se dovedise a fi o elevă silitoare şi 
iscusită. Nu era ca şi cum Seymour a trebuit să 
o convingă să aibă succes. 

— Deci nu ai timp să vorbim despre petrecere? 
îl întrebă ea. 

Dădeau o petrecere o dată la două săptămâni 
la reședința lor, variind de la cine restrânse pentru 
douăsprezece persoane, la bufete pentru cincizeci 
de persoane sau la dineuri pentru o sută de persoane. 
De fapt, petrecerile erau chestiuni de afaceri, menite 

să o menţină pe Nico în atenţie, să faciliteze for- 
marea de alianțe şi să le dea siguranţa că știu 
tot ce se întâmplă înainte ca asta să apară la 
ştiri. Lui Nico nu-i prea plăceau petrecerile, dar 
ştia că Seymour are dreptate, aşa că făcea asta 
ca să-i facă lui pe plac. Iar pentru ea nu prezenta 
nici o dificultate. Seymour aranja cu firmele de 
catering, comanda băuturile și alegea meniul, deşi 
nimeni nu bea foarte mult la ei acasă. Seymour 
ura beţivii. Detesta când oamenii își pierdeau con- 
trolul și, în afară de asta, avea o regulă cum că 
trebuiau să fie în pat în fiecare seară cel mai 
târziu la zece şi jumătate. 

— Putem vorbi despre asta diseară, zise Seymour. 
Vii acasă acum? 

— Nu ştiu. E o chestie pentru prevenirea can- 
cerului la sân. 

— Mai bine te-ai duce, zise Seymour. Ar trebui 
măcar să-ți faci apariţia. 

Seymour închise şi Nico se simţi deodată obo- 
sită. Nu se mai distra deloc. Lucrurile nu stătuseră 
întotdeauna așa. La început, pe vremea când era 
în ascensiune şi totul era nou, viaţa era super. 
Fiecare zi era plină de mici emoţii delicioase și ei 
doi simţiseră din plin sentimentul minunat că învin- 
geau şi cucereau. Problema era că nimeni nu-ţi 
spunea că trebuie să continui să cucereşti. Nu te 
puteai opri niciodată. Trebuia să continui la nesfâr- 
şit. Dar se gândea că, până la urmă, asta însemna 
viaţa. Indiferent unde te aflai, trebuia să cauţi 
permanent în tine voinţa de a continua. Iar când 
nu mai puteai să continui, mureai. 

Și toată lumea te uita. 

Desigur, ea nu va mai fi în preajmă atunci 
când va fi uitată, așa că oare chiar conta? 

Se uită afară pe geam. Înaintau în sfârșit spre 
3rd Avenue, dar traficul era încă enervant de lent. 
Nu trebuia să fie ursuză. In doar câteva minute 
îl va vedea pe Kirby. Și-l imagina drept un factor 

neprevăzut în viaţa ei, un bufon în costum viu 
colorat, o acadea minunat împachetată. 

— Aţi spus Strada 79 Est, nr. 302? întrebă șofe- 
rul, întrerupându-i gândurile. 

Clădirea lui Kirby era un bloc mare din cără- 
midă de culoare maro-roșcat, cu o alee pentru mașini - 
care se desprindea din Strada 79, formând o buclă. 
Era o clădire pentru clasa de mijloc, însă aleea, 
care probabil mai mult încurca decât folosea, era 
menită să dea clădirii un aer de rafinament. Sub 
consola de la intrare se aflau două uși turnante 
şi una automată, ca cele de la aeroport. Inăuntru 
era un birou mare, la care stătea un portar cu un 
aer ţâfnos. 

— Kirby Atwood, vă rog, zise Nico. 

— Poftim? spuse portarul, pe un ton intenționat 
nesuferit. 

Nico oftă: 

— Kirby Atwood. 

Portarul se uită urât la ea, fără nici un motiv 
anume în afară de faptul că părea să-l deranjeze 
că trebuia să-și facă meseria, și răsfoi un biblioraft. 
Ridică receptorul și formă un număr. 

— Cum vă numiţi? 

Nico ezită, amintindu-și că nu mai făcuse nici- 
odată așa ceva și nefiind sigură de protocol. Să-și 
dea numele adevărat și să se expună astfel posi- 
bilității de a fi prinsă? Însă dacă își dădea un 
nume fals, probabil că Kirby nu s-ar prinde şi 
asta ar duce la și mai multă stânjeneală. 

— Nico, şopti ea. 

— Poftim? întrebă portarul. Nicole? 

— Corect. 

— Vă caută o Nicole, spuse portarul în receptor 
şi, uitându-se suspicios la ea, îi zise: Urcaţi. 25 G. 
Faceţi la dreapta când coborâţi din lift. 

Clădirea de la nr. 302 de pe Strada 79 Est era 
imensă, cu apartamente ca niște cutii de pantofi 
puse unele peste altele. Blocul avea 38 de etaje, 

cu 26 de apartamente pe palier, care erau indicate 
prin literele alfabetului. Asta însemna 988 de apar- 
tamente în total. Ea și Seymour locuiseră într-o 
clădire exact ca asta când s-au căsătorit. Însă ei 
se mutaseră repede de acolo şi avansaseră. 

Auzi cum se deschide o ușă, sunetul răspân- 
dindu-se cu ecou pe coridorul îngust. Se aşteptă 
ca frumosul cap al lui Kirby să apară pe una dintre 
uşi, însă pe coridor alergă spre ea un câine uriaș, 
săltând vesel fie de bucuria companiei, fie pentru 
că reușise să scape din cușca lui. Animalul avea 
aproape 45 de kilograme şi o blană vărgată și sufi- 
cient de lucioasă pentru ca Nico să presupună că 
era pe jumătate ogar și pe jumătate dog german. 

Nico se opri, pregătită să se apere prinzând 
câinele de gât dacă încerca să sară pe ea, dar 
chiar înainte ca animalul să ajungă la ea, Kirby 
apăru pe hol şi spuse cu severitate: 

— Cuţu! Şezi! 

Câinele 'se opri imediat și se așeză, gâfâind 
fericit. * ” 

— Căţel cuminte, zise Kirby venind agale spre 
ea cu un rânjet plin de încredere în sine. 

Purta o cămaşă albastru-închis descheiată, cu 
excepţia unui singur nasture pe care îl încheiase 
la mijlocul pieptului, de parcă tocmai atunci ar fi 
îmbrăcat cămașa, dezvăluind un abdomen foarte 
plat şi tare. Pe Nico o impresionă trupul lui, însă 
şi mai mult priceperea lui de a dresa câini. Era 
nevoie de un anumit tip de răbdare și de autoritate 
blândă pentru a dresa așa bine un câine mare, se 
gândi ea. 

— Ce mai faci, frumoasă doamnă? o întrebă 
Kirby pe un ton obişnuit, de parcă era ceva perfect 
normal ca o femeie mai în vârstă să vină în apar- 
tamentul lui în mijlocul după-amiezii pentru o 
partidă de sex. 

Nico se simţi brusc intimidată. Cum trebuia 
să se poarte? Cum se aștepta Kirby să se poarte 

ea? Cum o vedea — și cum îi vedea el pe ei doi? 
Neavând alte repere pentru a-și reprezenta situ- 
ația, ea speră că el îi vedea ca pe Richard Gere 
şi Lauren‘ Hutton în American Gigolo. Poate că, 
dacă se prefăcea că e Lauren Hutton, va fi în 
stare să treacă prin asta. 

Și ce era cu apelativul ăsta: „frumoasă doamnă“? 

— Îmi pare rău că am fost aşa de prost în legă- 
tură cu venirea ta la mine, zise Kirby începând 
să meargă de-a lungul coridorului. 

Se întoarse și îi aruncă un zâmbet care era 
atât de plin de remușcări, că îi topi inima. 

— Şi chiar voiam să-mi vezi apartamentul, ştii? 
Din clipa în care te-am întâlnit, nu știu, pur şi 
simplu m-am gândit: „Mi-ar plăcea foarte mult să 
ştiu cum i se pare apartamentul meu“. Ciudat, 
nu? Cum se poate să vrei să ştii ce gândeşte cineva 
pe care abia l-ai cunoscut? Pentru că mă gândesc 
să mă mut. În centru e mai mişto, dar tocmai am 
terminat de renovat apartamentul ăsta şi pare 
oarecum prostește să trec din nou prin balamucul 
unei mutări, nu crezi? 

Nico îl fixă cu o privire lipsită de expresie. 
Cum trebuia să răspundă la asta? Ea şi Seymour 
locuiau în centru, într-o reședință mare din West 
Village, pe Strada Sullivan. Bănuia că era „mişto“, 
însă adevăratul motiv pentru care locuiau acolo 
era faptul că era un loc liniștit şi plăcut, la o 
aruncătură de băț de școala Katrinei. Poate că ar 
trebui să-l compătimească în legătură cu perspec- 
tiva renovării unui apartament. Renovarea casei 
lor durase un an, însă ea nu fusese cu adevărat 
implicată. Seymour făcuse toată treaba. Stătuseră 
la Mark Hotel timp de trei zile, cât au venit oame- 
nii care se ocupau de mutat şi cât a făcut deco- 
ratorul ultimele retușuri. Cineva le dăduse un set 
de chei și, într-o bună zi, după serviciu, se dusese 
în casa cea nouă în loc să meargă la Mark Hotel. 

A fost o chestiune de confort, însă, gândindu-se 
acum la asta, își dădu brusc seama că părea un 
răsfăţ şi că va fi percepută drept una care se crede 
superioară. Zâmbi cu stângăcie: 

— Chiar nu știu, Kirby..., murmură ea. 

— Păi, să-mi spui, zise Kirby, deschizând ușa 
cu un gest larg și ţinând-o cu braţul ca ea să 
poată trece pe dedesubt. 

Corpul ei se atinse de pieptul lui şi senzaţia o 
făcu să roşească. 

— Vrei nişte vin sau apă? întrebă el. Mi-am 
zis: cred că bea vin alb, aşa că am mers să iau o 
sticlă. 

— Nu trebuia, Kirby, zău aşa, zise ea simţin- 
du-se ca o școlăriţă care nu poate vorbi de emoție. 
Nu ar trebui să beau în mijlocul zilei. 

— O, ştiu. Eşti o tipă ocupată, zise Kirby intrând 
în bucătărie, care era un spaţiu îngust situat chiar 
în dreapta uşii. 

Deschise frigiderul şi scoase o sticlă cu vin. 

— insă trebuie să te mai şi relaxezi, să știi. 
Nu e bine să mergi întotdeauna cu o sută de kilo- 
metri pe oră. 

Se întoarse și zâmbi larg. 

i zâmbi şi ea. Brusc, capul lui țâșni înainte 
ca al unui șarpe şi el o prinse în capcană, apro- 
piindu-și gura de a ei. Încă ţinând sticla cu vin 
într-o mână, el o trase mai aproape cu mâna cea- 
laltă. Dornică, ea își arcui trupul spre el, gândin- 
du-se că gura lui semăna cu un fruct moale şi 
suculent — papaya, poate — în timp ce corpul lui 
ferm crea un contrast irezistibil. Sărutul dură un 
răstimp care păru câteva minute, dar care proba- 
bil, fusese doar treizeci de secunde, iar după aceea 
ea începu să se simtă copleșită şi sufocată, ca și 
cum nu putea respira. Își puse palmele pe pieptul 
lui și îl împinse. 

El făcu un pas înapoi şi se uită la ea cercetător, 
încercând să interpreteze reacţia ei. 


93 


— Un pic prea mult, prea repede, hmm, zise 
el atingând-o tandru pe obraz. 

Însă în clipa următoare, el schimbă foaia, ca un 
copil care descoperă pe neașteptate o altă jucărie. 

— Hai să bem niște vin, bine? spuse el, legă- 
nând sticla şi punând-o pe blatul de bucătărie de 
parcă ar fi fost plăcut surprins să descopere că o 
ținea în mână. 

Deschise dulapul și scoase două pahare pentru 
vin. 

— Tocmai le-am luat de la Crate & Barrel. Ai 
fost vreodată acolo? Au reduceri la orice. Astea 
au fost doar cinci dolari bucata și sunt din cristal, 
zise el destupând sticla şi turnând vin în pahare, 
după care continuă pe un ton vioi, tineresc: odată 
m-am dus pe iahtul unui tip bogat... Și toate paha- 
rele, chiar și paharele de suc, erau de cristal. Da’ 
ce-mi place la nebunie la New York e că poţi să 
faci rost de chestii cu adevărat grozave la preţuri 
foarte mici. Te-ai gândit vreodată la asta? 

Ii întinse un pahar şi ea aprobă din cap, urmă- 
rindu-i mişcările, incapabilă să-i vorbească. Dorinţa 
o amuţise. 

Din fericire, câinele se strecură în bucătărie, 
distrăgându-le atenția. Nico îl mângâie pe cap, apoi 
pe piept şi îi ridică în sus capul, ca să o privească 
în ochi. Animalul se uită la ea fix, supus. 

—E un câine cuminte, zise ea. Are și un 
nume? 

Kirby zise timid: 

— Aşteptam să văd ce personalitate are înainte 
să-i dau un nume. Uneori îi dai câinelui un nume 
fără să îl cunoşti şi pe urmă îţi dai“seama că nu 
e numele potrivit, dar nu mai ai ce face. Nu poţi 
să schimbi numele unui câine? Nu sunt atât de 
deştepţi şi devin derutaţi, zise el. Precum copiii. 
Ce s-ar întâmpla dacă un copil ar avea cinci ani 
și, dintr-odată, părinţii i-ar schimba numele? 

Probabil că n-ar şti nici măcar la ce școală ar 
trebui să meargă. 

Kirby se uită la ea plin de speranţă și Nico râse, 
ceea ce păru să-l încânte. Nu ştiuse la ce să se 
aștepte, dar în nici un caz la această... dovadă de 
inteligenţă? naivă, fermecătoare. „Ei bine, poate 
că nu inteligenţă“, se gândi ea. Insă, în mod cert, 
exista ceva la Kirby care era mai interesant decât 
crezuse ea. 

— Hei! Am uitat, zise brusc Kirby. Tocmai mi-am 
adus aminte că trebuia să-ţi arăt apartamentul 
meu. Cu asta te-am ademenit aici, nu? Doar că 
am fost distras. De o frumoasă doamnă. 

Se uită la ea cu subînţeles și Nico tresări ușor. 
Poate că nu era prost, dar chiar își dorea ca el 
să nu mai folosească acest apelativ. O făcea să se 
simtă bătrână, de parcă ar fi fost mama lui sau 
ceva de genul ăsta. 

— Kirby, eu... 

El trecu pe lângă ea şi se întoarse, îmbrăţișând-o 
din nou pe neașteptate și dându-i un sărut lung. 
„Poate că le numește pe toate femeile «doamnă»“, 
se gândi ea, în timp ce el îi scoase bluza și îşi 
trecu mâna în sus pe spatele ei, desfăcându-i suti- 
enul ca un adevarat expert. „În orice caz, cu sigu- 
ranță nu mă tratează ca pe mama lui“, se gândi 
ea, în timp ce mâna lui îi cuprindea tandru sânul. 
Știa cum să atingă o femeie şi, pe când îi încercuia 
delicat sfârcul cu degetul, ea simţi că se abandonează 
așa cum nu făcuse niciodată cu Seymour... 

Se panică brusc, îl împinse din nou și își întoarse 
capul. Ce făcea? Seymour... Kirby... în câteva clipe, 
el o să-i dea hainele jos și ce-o să creadă despre 
corpul ei? Probabil că obișnuia să se culce cu foto- 
modele care aveau 25 de ani. 

Kirby își retrase mâna. 

— Hei, ești bine? o întrebă el. Pentru că nu 
trebuie să... știi tu. 

— Vreau, șopti ea. Doar că... 

El dădu din cap ca și cum ar fi înțeles: 

— Prima oară? 

Se uită la el nedumerită, nesigură la ce se 
referea. 

— Ştii tu, zise el. Când îţi înșeli soțul. 

Ea deschise gura de uimire și el profită de 
ocazie să se repeadă la ea pentru un alt sărut. 

— Nu te îngrijora în legătură cu asta, murmură 
el. Gândește-te că ai motivele tale, corect? 

Își puse deodată mâinile în jurul taliei ei şi o 
ridică de parcă era un copil, punând-o cu fundul 
pe blatul de bucătărie. El veni spre ea şi ea se 
retrase, nepregătită încă să-i cedeze, mai ales după 
remarca aceea despre înșelat. „De ce a trebuit să 
spună asta atât de direct?“ se întrebă ea. Însă era 
adevărul. Chiar își înșela soțul. Poate că acest lucru 
îl făcea pe Kirby să i se pară şi mai excitant. 

— Iar în caz că te întrebi, ai un corp grozav, 
șopti el, împingându-i fusta în sus și încercând să-şi 
bage mâinile între picioarele ei ca să le depărteze. 

Ea se împotrivi, gândindu-se ce bine se simţea 
pentru că el o voia suficient de mult încât să o 
convingă să-i cedeze şi ştiind, de asemenea, că, 
dacă se împotrivea, se va putea minţi pe ea însăși 
mai târziu, spunându-și că nu a avut ce face — că 
a fost copleșită. Pe neașteptate, îl lăsă să-i desfacă 
picioarele și el își trecu mâinile în sus şi în jos 
pe interiorul coapselor ei, privindu-i chipul. „Noroc 
cu Seymour“, se gândi ea, noroc că o obliga să facă 
exerciţii câte o jumătate de oră în fiecare dimi- 
neaţă la ora șase, în sala lor de sport de la subsol. 
Îi zicea că e din motive de sănătate, nu estetice, 
pentru a-și păstra vigoarea și concentrarea. li trecu 
deodată prin cap că Seymour o trata mai mult ca 
pe un cal de curse decât ca pe o ființă umană. 

— Ai nevoie de ăştia? întrebă Kirby, trăgând 
de betelia de la dresul ei. 

Il privi perplexă. 

— Sau pot să-i tai? întrebă el cu îndrăzneală. 
Vreau să-i tai cu foarfeca, și să pot ajunge la tine, 
dar poate că asta o să creeze suspiciuni mai târziu, 
hmm? Dacă te duci acasă fără dres... 

— E în regulă, șopti ea, întinzându-se pe spate 
ca să-i permită să înceapă lucrul. 

„Asta nu-mi stă deloc în fire“, se gândi ea, dar 
nimeni nu avea să știe vreodată ce a făcut ea în 
bucătăria lui Kirby. Mai avea o pereche de ciorapi 
în micuțul dressing lipit de baia de la birou şi 
nimeni nu va observa că s-a întors la birou fără 
dres... 

Kirby scoase o foarfecă de bucătărie dintr-un 
suport de ceramică înflorată, în care erau tot felul 
de linguri şi spatule din lemn. „Nu doar că e gro- 
zav în pat, mai și gătește“, se gândi ea. El îşi 
trecu mâna pe abdomenul ei şi pe partea interioară 
a coapselor, tachinând-o, după care, trăgând de 
dres, începu să taie în jos cu o lentoare agonizantă. 
Când ajunse în dreptul pubisului, el lăsă jos foar- 
feca şi, cu ambele mâini, sfâșie dresul. 

Ea se gândi că o va ucide nerăbdarea. 

Cu blândeţe, el trase într-o parte de porţiunea 
dintre picioare a chiloţilor ei (care, ce noroc erau 

. drăguţi — plasă de mătase bleu de la La Perla) şi 
îşi trecu degetul, cu o mișcare circulară, peste 
labiile ei. Lui Nico nu-i plăcea să vorbească în 
timpul sexului — de fapt, prefera să nu scoată nici 
un sunet — însă se pomeni, cu surprindere, că 
scoate un geamăt slab, gutural. Era un picuţ jenant 
şi se gândi că se comportă ca într-un film porno, 
dar pe Kirby nu îl deranja. Îi dădu şi mai mult 
chiloţii într-o parte, şi apoi îi desfăcu labiile cu 
degetele. 

„O, Doamne“, se gândi ea. „Dumnezeule, chiar 
mă simt bine.“ Se putea mai bine de atât, mai 
bine decât să facă sex cu un afurisit de fotomodel 
pentru lenjerie intimă Calvin Klein? 

Cum de a dat un asemenea noroc peste ea? 

Pe neașteptate, simţi un fior de vinovăţie. Dacă 
Seymour ar fi încercat să-i facă așa ceva, i-ar fi spus 
s-o lase baltă. Îl îndepărtase întruna pe Seymour, 
din ce în ce mai mult în cursul anilor, astfel încât 
acum el aproape că nu mai era interesat de ea. 

— Ai o păsărică frumoasă, zise Kirby şi începu 
să o lingă, vârându-și degetele în vaginul ei în 
timp ce făcea asta. Data viitoare o să te pun în 
genunchi, zise el cu înflăcărare, făcând-o să uite 
de Seymour și să-și închipuie, în schimb, tot felul 
de poziţii cu Kirby. O, fir-ar, nu mai pot să aştept, 
spuse el. 

Luă foarfeca şi, cu o singură tăietură energică, 
îi tăie chiloţii. Băgă mâna în buzunar şi scoase 
un prezervativ, al cărui ambalaj îl sfâşie cu dinţii. 
În câteva secunde, își desfăcu fermoarul de la pan- 
taloni, scoțând un penis tare ca piatra (OK, era 
un clișeu, se gândi ea, dar chiar nu exista nici o 
altă modalitate de a-l descrie), care părea a fi un 
pic mai mare decât media. Sau, oricum, mai mare 
decât al lui Seymour... 

Își puse prezervativul cu pricepere și ea aproape 
că izbucni în râs de jenă feciorelnică. Prezervative! 
Uitase cu totul de ele. Nu a fost niciodată cu un 
bărbat care să folosească aşa ceva, deoarece de 
paisprezece ani (chiar mai mult, pentru că nu fusese 
cu nimeni cel puţin șase luni înainte să-l cunoască 
pe Seymour) era cu un singur bărbat. Şi a fost 
doar cu cinci bărbaţi în toată viața ei, fără a-l 
pune la socoteală pe Kirby. 

— Nu te deranjează, nu-i aşa? o întrebă el. E 
mai bine așa. Ca să nu trebuiască să ne facem 
griji. Şi ești atât de udă... 

Ea scutură din cap, anticipând senzaţia pe care 
o va avea când el o va penetra. 

Căzu pe spate cu un geamăt de plăcere, lovin- 
du-se cu capul de perete. El îi ridică picioarele în 
sus, astfel încât tălpile ei aproape că se sprijineau 
de marginea blatului de bucătărie. Era complet 

vulnerabilă. Faptul că îşi dădea voie să fie atât 
de deschisă era excitant în sine, deoarece ea nu 
era niciodată așa... nu cu Seymour... 

Și atunci îl izgoni pe Seymour din mintea ei. 
Nu avea să-l lase pe soțul ei să-i strice acea clipă 
de plăcere. 


După aceea, zăcu răvăşită pe blatul de bucă- 
tărie ca o păpușă din cârpă. 

— A fost grozav, nu-i așa? întrebă Kirby, aju- 
tând-o să se dea jos. 

Se ridică în picioar, netezindu-și fusta. În vâl- 
toarea pasiunii își pierduse nu numai chiloţii și 
dresul, ci şi pantofii. 

— Ce-ai mai ţipat când ţi-ai dat drumul, zise 
Kirby. 

Ea se simţi brusc ruşinată. 

— Zău? întrebă ea, recuperându-şi un pantof 
din colț. De obicei, nu fac asta. 

— Ei bine, azi ai făcut-o, zise Kirby cu cordialitate 
fraternă. Nu-ţi face griji. Mi-a plăcut. 

Ridică dresul și o întrebă: 

— Ai nevoie de ăștia? 

— Nu prea cred, zise ea, întrebându-se ce cre- 
dea el că ar mai putea face cu ciorapii ăia — poate 
să-i repare cu ace de siguranţă? 

— O să te fâţâi în fundu” gol tot restul după-amie- 
zii, zise Kirby cuprinzându-i fața cu palmele. O 
să mă gândesc la tine aşa. Și de fiecare dată, o 
să mi se scoale. 

Ea râse nervos. Nu era obișnuită ca bărbaţii 
să se gândească la ea ca la un obiect sexual. Oare 
asta însemna că Kirby voia să ọ mai vadă? 

„Sper că da“, se gândi ea, sprijinindu-se cu o 
mână de umărul lui, în timp ce se încălța. Și acum 
ce? Să plece pur şi simplu? Aruncă o privire la 
ceas. Era două și jumătate. Dacă pleca imediat, 
putea să ajungă înapoi la birou până la trei. Însă 
Kirby s-ar simţi jignit? 

— Și acum chiar că o să-ţi fac un tur al apar- 
tamentului, zise Kirby. Îţi vine să crezi că n-am 
apucat să ieșim din bucătărie? Foarte tare, nu? 

Nico ridică privirea spre el, uitându-se ţintă 
la faţa lui. Era frumos cu adevărat. Trăsăturile 
lui erau perfect proporţionate, însă era ceva mai 
mult decât atât. Era vigoarea tinereţii. Unele 
lucruri nu puteau fi rezolvate cu bisturiul plasti- 
cianului sau cu acul dermatologului, iar aici intrau 
culoarea pielii și fermitatea mușchilor, mai ales 
în zona gâtului. Gâtul lui Kirby era foarte catifelat 
şi pielea era ca untul. Era suficient să se uite la 
gâtul lui ca să se excite din nou. Teoria că femeile 
nu sunt atrase de un bărbat datorită înfățișării 
şi tinereţii lui era o minciună sfruntată... 

Se întrebă deodată dacă el făcea asta cu multe 
femei. Însă nu putea să-l întrebe așa ceva, nu? 
Nu trebuia să pară nesigură pe ea. Mai bine i-ar 
cânta în strună. 

— Mi-ar face mare plăcere să văd restul apar- 
tamentului, zise ea. 

Nu era mare lucru, doar un living, un dormitor 
şi o baie standard pentru New York, însă mobila 
era surprinzător de drăguță. 

— Beneficiez de un discount de 80% la Ralph 
Lauren, aşa că e grozav, spuse el. 

- Kirby se așeză pe canapeaua din piele întoarsă 
şi ea se ghemui lângă el. Portofoliul lui era pe măsuţă 
şi ea începu automat să-l răsfoiască. Erau foto- 
grafii pentru reclame la aftershave, altele în care 
Kirby aşezat pe o motocicletă pentru o firmă de 
confecţii din piele, Kirby la Veneţia, Kirby la Paris, 
Kirby cu o pălărie de cowboy undeva în Vest, poate 
în Montana. El își puse mâna peste mâinile ei: 

— Nu te uita, zise el. 

Ea îl privi, dorindu-și să poată să se cufunde 
în ochii lui. Nu erau căprui, de fapt, ci aveau o 
culoare maro-roșcat deschis, cu mici pete de auriu. 
Încearcă să îi pătrundă gândurile. 

— De ce nu? întrebă ea. 

Avea un ton ciudat. Aruncând o privire în jos, 
la o pagină din portofoliul lui (Kirby pe un cal), 
nu-i veni să creadă ce făcuse cu el. Era un soi de 
miracol. Cine s-ar fi gândit că mai putea să facă 
sex așa, la vârsta ei, cu un bărbat care era atât 
de tânăr și de superb? 

— Urăsc modellingul, zise Kirby. Detest felul 
în care mă tratează. Ca pe o bucată de carne, 
ştii? De fapt, nu le pasă nici cât negru sub unghie 
de mine ca persoană, 

„Cum ar fi să mă îndrăgostesc de Kirby Atwood“, 
se întrebă ea uitându-se lung la el, cu groază plină 
de compasiune. Bine că Kirby nu putea să-i audă 
gândurile! 

— Asta e groaznic, zise ea, drama lui părân- 
du-i-se extrem de emoţionantă. 

„Nimic nu e mai intens decât să descoperi că 
şi cei frumoși sunt la fel de vulnerabili ca restul 
lumii“, se gândi ea. 

— Dar te pricepi foarte bine la asta. 

— Cum adică mă pricep? N-ai la ce să te pri- 
cepi. Ei îndreaptă un aparat de fotografiat spre 
mine şi îmi spun să par fericit. Sau puternic. Sau 
vreo altă tâmpenie. Dar uneori, zise el, atingând-o 
jucăuș cu braţul, le ofer ceva diferit, ştii. Încerc 
să par gânditor. Ca și cum mă gândesc la ceva. 

— Arată-mi' expresia aia acum, zise Nico 
încurajator. 

„isuse, ce fac? Trebuie să mă întorc la birou.“ 

— Da? făcu Kirby. 

Îşi lăsă capul în jos şi apoi îl ridică, aţintindu-şi 
privirea în gol. Păstră această poză câteva secunde. 
Părea ușor meditativ, dar, altfel, expresia lui nu 
transmitea nimic. „O, Doamne“, se gândi Nico. 

— Te-ai prins? întrebă el cu nerăbdare. Ţi-ai 
dat seama că mă gândeam? 

Nu voia să fie crudă. 

— O, da. A fost grozav, Kirby. 

— "Ţi-ai dat seama la ce mă gândeam? 

Nico zâmbi. Era atât de copilăros, încât asta 
o relaxa. 

— Spune-mi tu. 

— Sex! exclamă Kirby cu un rânjet. Partida pe 
care tocmai am avut-o. OK, probabil că te gândeşti 
că ar fi trebuit să par foarte fericit. Dar te-am păcălit, 
pentru că mă gândeam că sper să te pot vedea 
din nou, dar nu eram sigur dacă ai vrea asta. 

— O, făcu Nico incapabilă să vorbească. 

Kirby o lua întruna prin surprindere. Nu s-a 
priceput niciodată la declarații amoroase. 

— Chiar vreau să te mai văd. Dar, Kirby, zise ea 
uitându-se la ceas, trebuie să mă întorc la birou. 

— Mda, ar trebui s-o iau şi eu din loc. Am și 
eu niște treburi de făcut, 

Rămaseră în picioare o clipă, cu un aer stin- 
gherit, apoi Kirby se aplecă să o sărute. 

— A fost foarte distractiv, nu? zise el. 

— A fost grozav, murmură ea, dorindu-și să-i 
poată spune cât de minunat a fost de fapt. 

— Cuţu! zise el, desprinzându-se de ea. 

Câinele veni tropăind din dormitor. 

— Șezi! îi porunci Kirby. Dă noroc! 

Câinele ridică laba. Nico i-o strânse. 


Wendy Healy stătea în fundul sălii de proiecţie 
de la etajul 43 al clădirii Splateh-Verner. 

Sala de proiecție avea cincizeci de locuri — fotolii 
mari, confortabile, îmbrăcate în piele neagră — și 
lambriuri din lemn deschis la culoare. Fotoliile 
aveau suporturi pentru pahare pe cotiere și de par- 
tea dreaptă aveau prinse măsuţe din lemn raba- 
tabile pentru cei care voiau să facă însemnări. În 
încăpere erau în jur de douăsprezece persoane: 
Peter și Susan, cei doi directori care îi erau sub- 
alterni; Selden Rose, șeful diviziei de televiziune 
prin cablu, cu doi dintre directorii lui; Cheryl și 
Sharline, directoarele de publicitate de pe Coasta 

de Est și de Vest; regizorul şi iubita lui; şi trei 
dintre actorii din film — Tanner Cole și Jenny 
Cadine, plus „novicele“ Tony Cranley, un tânăr 
scund, cu înfățișare sfioasă, căruia toţi îi preziceau 
că va ajunge vedetă şi care nu mergea nicăieri 
fără agenta lui de publicitate, Myra, o blondă cu 
părul de culoarea mierii, voinică, având aerul că 
e mama tuturor. 

— Bună, scumpo, zise Myra, sărutând-o pe 
Wendy pe obraz după ce îl instală pe Tony într-un 
fotoliu din primul rând, lângă Tanner. 

— Stai cu noi, o invită Sharline pe Myra. 

— Doar un minut, zise Myra. 

Se uită la Tony, care se prefăcea că boxează pe 
la urechile lui Tanner. 

— Cum merge? întrebă Wendy, împingându-şi 
ochelarii. 

Era ușor agitată şi ochelarii îi alunecau întruna 
pe nas. 

Myra îi aruncă o privire lui Tony, îşi dădu ochii 
peste cap şi ridică din umeri, un gest care le făcu 
pe Sharline și Wendy să râdă. 

— Ba nu, zău, merge grozav, spuse Myra. 

— Am văzut articolul ăla din Pagina şase, zise 
Sharline. 

Articolul ăsta se referea la faptul că Tony o 
pipăise pe o starletă celebră la o decernare de 
premii și se alesese cu palme peste faţă. 

— Urăsc actorii, oftă Wendy. 

— Tu, zise Sharline îndreptând un deget spre 
ea, iubeşti actorii. Eşti cunoscută ca producătoarea 
care e de partea actorilor. Te adoră cu toţii. Și tu 
îi adori la rândul tău. 

— Sharline pleacă în India, zise Wendy. 

— Doamne, aş vrea să pot face și eu asta, sus- 
pină Myra. 

— Poţi, zise Sharline cu înflăcărare. Adică, ce te 
oprește? Acum o lună, m-am trezit, m-am uitat în 
jur şi m-am gândit: ce dracu’ înseamnă viaţa mea? 

Ce fac? Și mi-am dat seama că trebuie să trăiesc. 
Dincolo de toate astea. Trebuie să am şi eu un ţel. 

— La asta se rezumă tot, nu-i așa? consimţi 
Wendy. Să ai un ţel. 

— Poţi să vii şi tu, zise Sharline. 

— O, dar nu poate. Cum să poată, cu copiii şi 
toate cele? întrebă Myra. 

— M-am gândit la asta, crede-mă, spuse 
Wendy. 

— Prefă-te că mergi să cauţi locaţii, zise 
Sharline. 

Wendy zâmbi. „Nu voi putea face niciodată o 
astfel de călătorie“, se gândi ea. Însă gândul unei 
astfel de călătorii... era genul de lucru la care 
visase întotdeauna când era copil. Să vadă lumea. 
Locuri exotice... Alungă repede din minte acest 
gând. Privi prin sală, împingându-și ochelarii îna- 
poi pe nas. 

— Pe cine aşteptăm? întrebă Myra. 

— Pe Victor Matrick, răspunse Sharline, făcân- 
du-i cu ochiul lui Wendy. 

Wendy îi aruncă un zâmbet fioros. Ura această 
parte a muncii ei. Momentele agonizante dinaintea 
începerii vizionării, când, indiferent cât de bun 
credeai că e filmul, ştiai că, în două ore, puteai 
constata că te-ai înșelat complet, că filmul, pe care 
îl credeai inteligent, amuzant sau clar, nu stârnea 
nici o reacţie publicului. Și atunci, indiferent cât 
de multe filme ai produs, indiferent cât de multe 
succese ai avut (şi ea a avut destule; ştia că, poate, 
a avut chiar mai multe decât i se cuveneau), eşe- 
curile te pândeau ca moartea. Ştia că nu ar trebui 
să se implice emoţional în producerea filmelor ei 
(că asta era ceea ce susțineau bărbaţii că fac feme- 
ile), dar era imposibil să te dedici astfel unui pro- 
iect fără să iți fie drag. Astfel că, atunci când un 
film nu prindea, era exact ca și cum un prieten 
bun ar fi avut un eșec. Se putea ca prietenul să 
fie total dezorientat sau să fie un dezastru complet 

şi un ratat, dar asta nu însemna că nu-l iubeai 
şi că nu voiai să reușească. 

Și atunci când aveau un eşec, când mureau, 
timp de câteva zile după, se ascundea întotdeauna 
într-o gaură neagră secretă a rușinii. Nu filmul 
era cel care dăduse chix, ci ea. Se dezamăgea pe 
ea însăși şi pe toţi ceilalți implicaţi... 

— O, Wendy, spunea Shane întotdeauna, dân- 
du-și ochii peste cap cu un oftat dezgustat. De 
ce-ţi pasă atât de mult? E doar un film stupid de 
la Hollywood. 

Iar ea zâmbea și spunea: 

— Ai dreptate, iubitule. 

insă, de fapt, el se înșela. Cheia vieţii era că 
trebuia să-ţi pese — să-ţi pese cu adevărat — de 
ceva. Trebuia să îţi iei un angajament față de 
pasiunile tale... 

li sună telefonul mobil. 

— Shane, le şopti ea fetelor. 

— Norocoaso. 

Sharline dădu din cap şi zâmbi. Nici Sharline, 
nici Myra nu avuseseră o relaţie serioasă de peste 
cinci ani, o realitate care părea să fie exilată undeva 
la granița cu subconștientul. 

Wendy se ridică să preia apelul pe hol. Ușile 
capitonate ale sălii de proiecţie se închiseră silen- 
tios în urma ei. 

— Bună, zise ea cu înflăcărare. 

Era prima dată când vorbeau în ziua aceea. 

— Eşti ocupată? o întrebă el, un pic cam rece, 
se gândi ea. 

Nu știa că era pe cale să înceapă o vizionare? 
Dar poate că nu i-a spus. 

— E totul în regulă, scumpule? întrebă ea, pe 
un ton cald şi mămos. 

— Trebuie să vorbim. 

— Copiii sunt bine? Magda n-a pățit nimic, nu? 

— Copiii sunt bine, i-o tăie el. Noi trebuie să 
vorbim. 

Asta nu suna bine. Prin minte îi trecură zeci 
de scenarii. Cineva cunoscut a murit; au primit 
o scrisoare de la fisc pentru impozitele restante; 
asociaţii lui.l-au dat afară din restaurant... Ridică 
privirea. Victor Matrick venea pe hol în pas vioi. 
Cum se făcea că bărbaţii şi mamele păreau să 
aibă un al şaselea simţ care îi făcea să sune în 
momentul cel mai nepotrivit? 

— Va trebui să te sun înapoi. După vizionare, 
zise ea pe un ton cât putu de normal și închise. 

— Bună, Wendy, zise Victor strângându-i mâna. 

— Mă bucur să te văd, Victor. Ne bucurăm mult 
că ai putut să vii. 

Rămase stingheră o clipă, încercând să-i facă 
loc, astfel încât să poată intra primul în sala de 
proiecţie. Era femeie, dar el era mai în vârstă și 
mai influent. „Vârsta înaintea frumuseţii“, se gândi 
ea. După atâţia ani în branșă, încă nu știa cum 
să relaţioneze cu bărbaţi ca Victor Matrick — băr- 
baţi albi în vârstă, aflaţi în poziţii de putere. Ura 
autoritatea masculină. De fiecare dată când ajun- 
gea faţă în față cu un bărbat ca Victor, se simțea 
de parcă ar fi fost din nou fetiţă şi trebuia să 
treacă printr-o confruntare cu tatăl ei. Nu au avut 
o relaţie bună. El era distant şi disprețuitor, ca 
şi cum niciodată nu se aştepta ca ea să facă prea 
multe parale (încă era surprins că avea o slujbă 
şi era chiar mai uimit de suma de bani pe care o 
câștiga — când a aflat că ea câştigă peste trei 
milioane de dolari pe an, singurul lui comentariu 
a fost: „Nu mai înţeleg deloc lumea asta“). Nico, 
pe de altă parte, ştia exact ce să facă în privinţa 
bărbaţilor ca Victor. Folosea o lingușeală subtilă. 
Le vorbea la nivelul lor. Se purta ca și cum era 
una dintre ei. Wendy nu putea niciodată să facă 
asta. Nu era „una dintre ei“, aşa că nu avea sens 
să se prefacă. 

— Crezi că o să aibă succes filmul ăsta, Wendy? 
întrebă el. 

Victor era unul dintre acei corporatiști bătrâni 
care îți spun numele întruna, chipurile pentru a 
te face să te simţi important, însă probabil mai 
mult ca să te intimideze, reamintindu-ţi că ei au 
o memorie perfectă şi tu nu. 

— Victor, o să aibă, zise ea. 

— Asta îmi place să aud de la directorii mei. 
Entuziasm, spuse Victor, lovind cu pumnul în palma 
stângă. Hai să batem mingea! 

Wendy îl urmă pe Victor în sala de proiecție 
şi se aşeză pe rândul din spatele lui. Ecranul prinse 
viață, lumina albă căzând pe ceafa lui Victor, aco- 
perită cu păr scurt, de un cenușiu-gălbui. Wendy 
se lăsă pe spătarul scaunului, întrebându-se pen- 
tru o clipă cum ar fi reacționat Victor dacă ea s-ar 
fi dus la el să-i spună: „Sigur, Victor! Hai să ne 
jucăm cu păpuşile Barbie!“. 


După exact 111 minute, Tanner Cole se aplecă 
să o sărute pe Jenny Cadine într-o trăsură trasă de 
un singur cal, care gonea prin mallul din Central 
Park. Wendy văzuse sfârşitul de sute de ori în 
camera de montaj, dar tot simți același fior de 
satisfacţie până la lacrimi, care poate fi obținut 
numai atunci când publicul crede că lumea a fost 
făcută mai bună cu ajutorul iubirii adevărate. Ar 
fi trebuit să fie finalul cel mai ușor de realizat, 
dar, de fapt, era cel mai dificil. Regulile erau rigide: 

"un bărbat de condiție foarte bună se îndrăgostește 
de o fată de condiție modestă, însă capabilă și 
plină de merite. (Sau de o fată. Asta era încă și 
mai bine.) Cincizeci de ani de feminism, educaţie 
şi succes nu făcuseră mai nimic pentru a eradica 
puterea acestui mit și existau ocazii când faptul 
că vindea femeilor această prostie o făcea pe Wendy 
să nu se simtă în largul ei. Însă ce avea de ales? 
Se afla în branșa divertismentului, nu a adevăru- 
lui, și, în plus, câte femei s-ar arăta dornice să se 
înroleze pentru varianta opusă: femeie cu poziţie 

importantă (deşteaptă, puternică, plină de succes) 
se îndrăgosteşte de un bărbat de condiție modestă... 
şi ajunge să aibă grijă de el? Nţţ. Pur şi simplu 
nu ar avea același impact. 

Sharline se aplecă şi o lovi ușurel pe Wendy 
pe umăr: 

— Vreau să mi se întâmple şi mie aşa ceva, se 
smiorcăi ea, arătând spre stop-cadrul cu sărutul 
dintre Tanner Cole și Jenny Cadine, peste care 
începuse să se deruleze genericul. 

— Nouă nu o să ni se întâmple așa ceva niciodată, 
pufni Myra. Încă nu te-ai prins de asta? 

— Dar eu vreau să se întâmple, obiectă 
Sharline. 

— Şi eu vreau iaht şi avion particular, dar nici 
pe astea n-o să le am niciodată, rosti printre dinți 
Myra. 

Toată lumea începu să se ridice. 

— E fantastic, dragă, ţipă Tanner Cole din pri- 
mul rând. 

— Aţi făcut cu toții o treabă grozavă, zise Victor 
Matrick. Cu adevărat de înaltă clasă. Selden, tu 
ce zici? Un succes? 

Wendy zâmbi. Stomacul îi tresări de neliniște 
amestecată cu teamă şi mânie. Era filmul ei, nu 
al lui Selden Rose. Selden nu avusese nici o legă- 
tură cu filmul în afară de a citi scenariul şi de a 
da câteva telefoane pentru a-l convinge pe Peter 
Simonson să regizeze. lar acum, Selden se dusese 
la Victor şi îi strângea mâna, linguşindu-l, de parcă 
el făcuse totul. Afurisitul ăla afectat de Selden 
Rose, cu părul lui creţ și rânjetul ăla de nătărău 
(unele femei din companie îl considerau un tip fru- 
mos, dar Wendy nu era deloc de acord cu asta), 
încerca să se bage ca să-și asume din meritele ei... 

leşi pe culoar, așezându-se exact în fața lui 
Victor și a lui Selden. Era esenţial să-și facă sim- 
ţită prezenţa. Nu se afla adesea în aceeași încăpere 
cu Victor Matrick şi trebuia să profite de fiecare 

secundă posibilă. Își înclină capul într-o parte şi 
îi zâmbi lui Selden, prefăcându-se că îl ascultă. 
Il știa pe Selden Rose de ani de zile, de pe vremea 
când el se afla încă în L.A. Selden era cunoscut 
ca fiind nemilos de ambițios. Ei bine, şi ea era la 
fel. Putea şi ea să facă jocul ăsta. 

— Victor, zise ea pe un ton lingușitor (era un 
lucru greţos, dar trebuia făcut), dă-mi voie să te 
felicit pentru sprijinirea lucrurilor de înaltă cali- 
tate. Inteligența de la Splatch-Verner transpare 
în tot filmul ăsta... 

Ochii lui Victor luciră — fie din cauza scânteii 
de nebunie, fie din cauza bătrâneţii, fie din cauza 
combinației dintre amândouă — şi zise: 

— Wendy, inteligența mea constă în a-i angaja 
pe cei mai buni oameni din lume pentru a-mi con- 
duce companiile. Faceţi amândoi o treabă grozavă. 

Wendy zâmbi. Cu colţul ochiului văzu că Jenny 
Cadine și Tanner Cole veneau pe culoar spre ea. 
Cam în treizeci de secunde, Jenny va fi grămadă 
pe ea... şi atunci conversaţia ei cu Selden și Victor 
se va încheia. Jenny îi va solicita atenţia. Era un 
star de cinema şi, prin urmare, avea întâietate 
faţă de toţi ceilalți. 

— Îţi mulțumesc, Victor, zise Selden, întâlnin- 
du-i privirea lui Wendy. Eu şi Wendy lucrăm foarte 
bine împreună. 

Wendy aproape că rămase cu gura căscată, con- 
tinuând să zâmbească forţat. Așadar ăsta era jocul 
lui Selden. Brusc, înțelese totul: Selden voia să 
încorporeze Parador în divizia lui, MovieTime. Țintea 
să conducă atât MovieTime, cât şi Parador, şi să 
ajungă șeful ei — așa ceva era scandalos! Cu trei 
ani în urmă, când Splatch-Verner a achiziționat 
Parador şi ea a devenit preşedintă, Selden Rose 
nu a vrut să aibă nimic de-a face cu Parador... a 
existat un soi de încurcătură nasoală cu fosta lui 
soţie... şi se zvonea chiar că Selden îşi dorea ca 
Parador să eșueze. Dar, apoi, ea a pus Parador 

pe picioare, producând cinci filme de succes în 
ultimii doi ani, în timp ce MovieTime încă mergea 
şchiopătând — nu era de mirare că Selden dorea 
răzbunare. . 

Jenny Cadine era aproape lângă ea. Wendy 
trase adânc aer în piept, sperând să-i dea creie- 
rului ei un plus de oxigen. Dacă îl lăsa pe Selden 
să scape nepedepsit cu asta în faţa lui Victor, el 
avea să-și bage degeţelele soioase în fisură şi să 
tot tragă până când va rupe totul. Trebuia să-i 
dea peste degete cu ușa! 

— Selden mi-a fost de foarte mare ajutor, Victor, 
zise Wendy dând din cap aprobator, ca şi cum ar 
fi fost de acord cu comentariul anterior al lui Selden. 
Am avut doar câteva întâlniri pentru Porcul bălţat, 
dar Selden ne-a pus în legătură cu Peter Simonson, 
regizorul. 

Zâmbi de parcă întregul succes al filmului se 
datora unui singur telefon amărât şi încheie: 

— Care a făcut o treabă extraordinară. 

Făcu o pauză, felicitându-se pentru perfecţiu- 
nea împunsăturii ei. Era suficientă pentru a-i 
da de înţeles lui Selden că, dacă intenţiona să 
întreacă măsura, avea să aibă de furcă, şi, în ace- 
laşi timp, pentru a-i reaminti lui Victor că, atâta 
timp cât se afla ea la conducere, rămânea o per- 
soană care lucrează în echipă. lar sincronizarea 
era excelentă. În secunda următoare, Jenny Cadine 
veni și o luă pe Wendy de umeri, ceea ce însemna 
că orice conversaţie care nu avea legătură cu Jenny 
era încheiată. 

— Wen..., murmură Jenny pe un ton seducător. 
Sunt obosită. Vreau să vin la tine acasă la cină 
în seara asta. Imi faci faimoasa ta lasagna? 

Wendy lovi uşurel braţul lui Jenny: 

— Îl cunoşti pe Victor Matrick, nu-i aşa? 

Jenny, care avea 1,73 metri înălțime și vreo 
57 kilograme (incluzând cel puţin două kilograme 
de implant mamar cu soluție salină, se gândi Wendy), 

se descolăci cu eleganța unui şarpe şi întinse un 
braţ lung şi alb. 

— Bună, Șefu”, zise ea, luând mâna lui Victor şi 
apoi aplecându-se ca să-l pupe zgomotos pe obraz. 

Victor radie de bucurie. „Dumnezeu s-o bine- 
cuvânteze pe Jenny“, se gândi Wendy. Ştia întot- 
deauna cu cine să se pună bine. 

— Mi-a plăcut la nebunie, Șefu', zise Jenny cu 
entuziasm exagerat. 

Grupul se îndreptă spre lifturi. 

— Wendy lucrează la un nou scenariu grozav 
pentru mine, îi zise Jenny lui Victor. 

Ochii ei albaştri erau imenși și, atunci când îi 
deschidea larg, emfatic, era imposibil să te uiţi în 
altă parte. 

— Însă e unul serios. Noi credem că are poten- 
țial de Oscar... 

— Vorbeşte cu Wendy despre asta, zise Victor 
bătând-o ușurel pe umăr. Nu mă îndoiesc niciodată 
de directorii mei. 

Zâmbi spre grup şi o luă pe hol spre biroul lui. 

Selden Rose apăsă butonul liftului. Sala de pro- 
iecţie era la penultimul etaj, împreună cu liftul 
secret care urca la biroul și sufrageria personale 
ale lui Victor, dedesubt fiind birourile diverselor 
divizii ale Splatch-Verner. Etajul lui Wendy era 
primul. O sărută pe Jenny pe obraz și îi spuse să 
vină la ea acasă pe la opt. Selden stătea în partea 
din faţă a liftului, jucându-se cu telefonul mobil, 
şi Wendy se întrebă dacă era supărat. Însă nu 
conta. Acum că l-a îngropat, își putea permite să 
fie generoasă. 

— Felicitări, Selden, zise ea și adăugă fără iro- 
nie: ai făcut o treabă grozavă. 

Selden ridică privirea. 

— E proiectul tău, zise el ridicând din umeri. 

Asta era ceva uşor surprinzător. Wendy mai 
avusese de-a face cu bărbaţi ca Selden Rose (aceştia 
erau pretutindeni în industria filmului) şi, de obicei, 

acest gen de luptă internă subtilă conducea la o 
declaraţie de război nerostită. Dar poate că Selden 
nu era un rechin atât de mare pe cât se zvonea — sau 
poate că ea l-a pus pur și simplu la colț îndeajuns 
de mult încât el să o lase în pace câteva luni. Din 
partea ei, era foarte bine așa — avea o mulțime 
de alte treburi pentru care să-și facă griji. În timp 
ce mergea pe hol spre biroul ei situat pe colț, 
telefonul mobil î începu să sune. În ultimele două 
ore, i se strânseseră cincisprezece mesaje noi, prin- 
tre care cinci de la Josh, unul de la fiica ei și trei 
de la Shane. Ce era cu el? Probabil voia bani.. 
Shane avea dreptate. Trebuiau să stea de vorbă. 
Ea nu era bancomat. 

Apăsă tasta de apelare rapidă cu numărul de 
mobil al fiicei ei. 

— Bună, maaamă, zise Magda, prelungind „a“-ul 
emfatic. 

— Bună, Contesă Cootchy-Coo. 

— Cred că va trebui să cumperi un ponei pentru 
moi. 

— Zău? făcu Wendy, aparent indignată. 

Bănuia că asta însemna că lecţia de echitație 
a Magdei cu Katrina, fiica lui Nico, mersese bine, 
ceea ce era exact ce sperase. Magda era tare ciu- 
dăţică. I-ar fi prins bine să aibă ceva de făcut cu 
prietenele, ceva de care să fie încântată. Și, în 
plus, cât de mult putea să coste un ponei? Era 
doar un cal în miniatură, nu-i așa? Două, poate 
trei mii de dolari? 

— De ce nu găsești niște anunţuri pentru ponei 
pe internet şi o să discutăm despre asta, zise 
Wendy. 

Magda oftă, enervată: 

— Maaamă. Nu așa găseşti un ponei. Pe 
internet. 

Dezgustul din vocea Magdei era cât se poate 
de evident. Trebuie să mergi cu avionul particular 

la Palm Beach şi acolo e un tip care îţi aduce cei 
mai buni ponei din ţară... 

Isuse Hristoase! O singură lecţie de echitație şi 
vorbea de parcă o să meargă la Jocurile Olimpice. 
De unde aflase toate prostiile astea? 

— Scumpo, n-o să luăm un ponei din Palm Beach, 
spuse Wendy cu răbdare. Sunt sigură că putem găsi 
un ponei foarte drăguţ chiar aici, în... New York. 

Era posibil? La urma urmei, de unde dracu 
veneau poneii? Dar trebuiau să fie ponei pe undeva. 
Că doar New Yorkul era căminul a tot felul de 
paraziți, umani sau nu... nu trăiau aici tot soiul 
de animale și insecte de care nimeni nu ştia? 

— Discutăm când ajung acasă. Jenny C. vine 
la cină. 

— Jenny cum? întrebă Magda cu viclenie. 

Wendy oftă: 

— Actriţa, Magda. Mai ţii minte? E una dintre 
preferatele tale. A fost Prinţesa Nas-Cârn în filmul 
ăla care ţi-a plăcut foarte mult. . 

— Maaamă, ăla era un film de animaţie. 

— Ea a fost vocea, zise Wendy, dându-se bătută. 
Tati e acasă? 

— Nu. 

Telefonul lui Wendy o avertiză că mai are un 
apel. Shane. 

— E tati pe linia cealaltă. Te sun eu înapoi. 

Apăsă pe tastă. Shane îi trimitea un mesaj. 

„Vreau divorţ“, zicea mesajul. 

Era aşa clar că voia doar să-i atragă atenţia, 
încât Wendy aproape că izbucni în râs. Shane n-ar 
putea să vrea niciodată să divorţeze. Unde să se 
ducă? Ce să mănânce? Cum ar putea să-și permită 
cămăşile alea scumpe de la Dolce & Gabbana care 
îi plăceau atât de mult? 

„Nu fi prostuţ“, scrise ea. „Te iubesc.“ 

„Vorbesc serios.“ 

„Amână divorțul“, mai scrise ea. „Jen c vine la 
cină.“ 

Clădirea de la nr. 5-50 de pe 7th Avenue era 
cea mai celebră din Cartierul Confecţiilor. Situată 
între Străzile 39 şi 40, era o clădire îngustă cu 
dotări de o eleganţă discretă — clădirea în sine 
era construită din marmură, iar o ușă turnantă 
din aramă strălucitoare ducea în foaierul mic. Pe 
perete era o listă cu ocupanţii clădirii, un anuar 
al personalităţilor din industria modei: Oscar de 
la Renta, Donna Karan, Ralph Lauren -— și, în 
mijlocul listei, Victory Ford. 

Victory oftă privindu-şi numele și intră în lift. Se 
mutase în clădire de patru ani, dintr-o mansardă 
dezordonată de pe o stradă lăturalnică, transmi- 
ţând industriei modei că sosise. Atelierul ei era 
unul mic — doar o parte dintr-un etaj, spre deosebire 
de cele trei etaje ocupate de Ralph Lauren — însă, 
în industria modei, jumătate din bătălie privea per- 
cepția. Era unul dintre motivele pentru care un 
designer putea să pară a fi în centrul atenţiei într-o 
zi, iar a doua zi să dea faliment. Nu a uitat nici- 
odată după-amiaza în care s-a întors de la prânz 
şi i-a găsit în foaier pe muncitorii de la firma care 
se ocupa de mutări și a aflat că William Marshall 
a închis... 

Dar Willy avusese investitori, îşi reaminti ea, 
în timp ce ușa liftului se închidea încet. Deasupra 
ușii liftului era o bandă lungă cu logourile tuturor 
designerilor din clădire — logourile se luminau pe 
măsură ce liftul ajungea la etajele respective. Se 
zvonea că William încă făcea bani, dar nu îndea- 
juns pentru a-i mulţumi pe investitori, așa că aceş- 
tia tăiaseră finanţarea. Crima lui nu a fost nimic 
altceva decât trei sezoane slabe la rând... 

„Mie n-o să mi se întâmple așa ceva“, se gândi 
ea cu înverșunare. În plus, William fusese uriaș. 
Ea nu a ajuns încă acolo. Deocamdată. 

Liftul scoase un clinchet şi logoul fantezist cu 
„Victory Ford“ se aprinse. leşi din lift și parcurse 
cei câţiva paşi până la ușa din sticlă mată inscrip- 
ționată cu logoul ei. I se făcu un gol în stomac de 

frică. Chiria pentru spaţiu era de 20.000 de dolari 
pe lună. Asta însemna 240.000 de dolari pe an... 

— Bună, Clare, o salută ea vesel pe recepţio- 
neră, ca şi cum nimic nu era în neregulă. 

Clare era tânără și drăguță, o fată foarte mun- 
citoare, care era încă extaziată de faptul că pusese 
mâna pe o slujbă de vis în industria strălucitoare 
a modei. 

— Bună, răspunse Clare cu elan. Cum a fost 
călătoria? 

— Grozavă, răspunse Victory dându-și haina 
jos. 

Clare se pregăti să i-o ia, dar Victory o împie- 
dică printr-o fluturare a mâinii. Nu se va simţi 
niciodată în largul ei să le ceară subalternilor să 
facă acele lucruri pe care orice om normal ar trebui 
să le facă singur. 

— Cum a fost în Japonia? 

— Foarte cald, zise Victory. 

— Au sosit două pachete imense pentru tine, 
o anunţă Clare. 

Victory aprobă din cap. S-a temut de sosirea 
lor toată dimineaţa, încă de când a vorbit cu dom- 
nul Ikito şi el a reiterat ce genial era planul lui 
de a o angaja pe domnișoara Matsuda să creeze 
modelele. El i-a spus că, de fapt, aceasta le făcuse 
deja şi că urmau să ajungă în cursul zilei la biroul 
ei. „Nu accept spuneţi «nu»“, zisese el. 

Începea cu adevărat să-l urască. Cum de nu își 
dăduse seama până acum cât de nesuferit îi era? 

— Mulţumesc, Clare. 

Vizavi de biroul recepţionerei se afla showroomul 
elegant în care achizitorilor și celebrităților le era 
prezentată colecţia. Pereţii și mocheta erau de un 
roz închis, iar din tavan atârnau două candelabre 
mici din cristal de Baccarat. Durase săptămâni 
în șir pentru a se obține exact culoarea potrivită. 
Ideea de roz era genială — femeile aveau o atracţie 
naturală pentru această culoare gi se potrivea bine 

cu aproape toate tipurile de piele — însă, în realitate, 
rozul era de obicei un dezastru. Dacă era prea aprins, 
era pueril, în timp ce nuanţa greşită amintea tutu- 
ror de pastilele împotriva acidității gastrice. Însă 
acest roz, amestecat cu o nuanţă de bej, era per- 
fect, creând o atmosferă sofisticată și liniştitoare 
deopotrivă. 

Cu toate acestea, în faţa showroomului exista 
un element perturbator: un rastel aproape plin 
cu mostre din colecţia de primăvară. Hainele fuse- 
seră trimise la Neiman Marcus din Dallas cu doar 
trei zile înainte și nu trebuiau să se întoarcă decât 
la sfârşitul săptămânii. Lui Victory i se făcu un 
gol în stomac. 

— Clare? Când s-a întors colecţia? 

— O, făcu Clare ridicând privirea cu neliniște. 
S-a întors în dimineaţa asta... 

— Cei de la Neiman au sunat? 

— Nu cred, răspunse Clare. 

Adăugă cu un aer plin de speranţă: 

— Dar eu a trebuit să ies până la farmacie. 
Poate că a preluat Zoe mesajul. 

— Mulţumesc, spuse Victory, încercând să păs- 
treze un aer nonşalant. 

O luă pe coridorul lung spre biroul ei, trecând 
pe lângă atelierul mare pentru croit, unde patru 
femei stăteau la mașinile de cusut, pe lângă alte 
două încăperi în care birourile erau separate de 
paravane și în care stăteau diverşi agenţi de publi- 
citate, asistenţi şi stagiari, pe lângă un birou mic 
care aparținea persoanei de legătură cu mediul 
corporatist şi mass-media, şi ajunse, în sfârşit, la 
un birou micuţ din spate ocupat de Marcia Zinderhoff, 
administratoarea şi contabila ei. Ca de obicei, uşa 
de la biroul acesteia era închisă și avea un semn 
de avertizare: „Atenţie! Pisică rea“. Victory ciocăni 
şi intră. 

— Bună, zise Marcia pe un ton obişnuit, ridi- 
când privirea de la computer. 

Avea doar cu câţiva ani mai mult decât Victory, 
însă era una dintre acele femei care păreau, pro- 
babil, să aibă vârstă mijlocie încă de pe vremea 
liceului. Trăia în acelaşi cartier din Queens unde 
crescuse şi avea acelaşi iubit de cincisprezece ani. 
Era ştearsă, dar era sclipitoare la cifre şi Victory 
se considera norocoasă că o avea. „Ai putea să-ți 
faci rost de o slujbă la o firmă mare de contabili- 
tate de pe Wall Street, Marcia“, îi spusese cândva. 
„Probabil că ai avea mai multă siguranţă a locului 
de muncă.“ 

„Cea mai bună siguranţă a mea e să mă asigur 
că registrele tale sunt făcute bine“, îi replicase 
Marcia. Lui Marcia nu-i plăcea schimbarea și Victory 
ştia că ar fi putut, probabil, să o plătească mai 
puţin. insă credea cu tărie în faptul că, atunci 
când era vorba de angajaţi, primeai cât plăteai și 
că se cuvenea ca oamenii să fie plătiţi cu cât meri- 
tau. Marcia câştiga 100.000 dolari pe an, plus 5% 
din profit. 

— Cred că o să avem o problemă, spuse Victory, 
așezându-se pe micul scaun rabatabil din fier aflat 
în faţa biroului lui Marcia. 

Marcia ar fi putut să aibă un birou mai mare, 
cu mobilă mai frumoasă, dar spunea că îi plăcea 
biroul ei așa cum era — ieftin și dezordonat — deoa- 
rece descuraja vizitatorii. 

— Mda, dădu Marcia din cap, scoțând o gumă 
de mestecat din sertar. . 

— Rahat, zise Victory. Speram să-mi spui că 
totul nu e decât în imaginația mea și să nu-mi 
fac griji, că totul va fi bine. 

— Totul e în imaginația ta, zise Marcia mes- 
tecând de zor. Ştii treaba asta la fel de bine ca și 
mine, aşa că... ei bine, ştii şi tu. 

Apăsă câteva taste la computer. 

— Dacă licența japoneză merge ca anul trecut, 
ar trebui să fim în regulă. Însă vânzările din maga- 
zine au scăzut cu 50% față de anul trecut. 

— Aoleu, făcu Victory. 

— Doare, nu-i aşa, spuse Marcia, dând din cap. 
Nemernicii. Asta ne duce unde eram cam acum 
trei ani. 

— Şi dacă Japonia e tot un dezastru...? 

— Asta n-ar fi prea bine. Anul trecut a însem- 
nat profituri de 2.700.000 de dolari. N-am vrea 
să pierdem asta. 

— Nemernicii, zise Victory. 

Marcia se uită la ea întrebător şi Victory simţi 
că i se face rău. 

— Totuși, sunt şi vești bune, spuse Marcia. 

nghiţi guma şi scoase alta. Marcia mânca gumă 
de parcă ar fi fost mâncare şi Victory se cutremură 
gândindu-se cum trebuie să fi arătat intestinele 
ei. 

— Accesoriile pe care le-ai făcut primăvara tre- 
cută, pentru magazinele duty-free, alea merg foarte 
bine. Umbrelele, cizmele de ploaie şi mănușile. 
Până acum, avem un profit de 589.000 de dolari 
şi o să fie o vreme nasoală de iarnă cel puţin încă 
cinci luni. 

— Cizme de ploaie şi umbrele, spuse Victory. 
Cine s-ar fi gândit? 

— Asta e genul de lucruri de care ai nevoie 
când călătoreşti şi pe care întotdeauna uiţi să le 
pui în bagaje. Și e foarte greu să găseşti umbrele 
drăguţe. | 

Victory dădu din cap, încruntându-se ușor la 
cuvântul „drăguțe“. O să scape vreodată de cuvân- 
tul ăsta? „Victory Ford este atât de drăguță!“ seri- 
sese educatoarea ei în primul ei carnet de note. 
Cuvântul a urmărit-o din Minnesota în Manhattan. 
„Drăguţ! Drăguţ! Drăguţ!“ A fost titlul primului 
ei interviu din Women's Wear Daily. Nu a reuşit 
niciodată să scape de el. 

„Drăguţ“, se gândi ea cu silă. Cu alte cuvinte, 
neameninţător. Plăcut, dar nu suficient de bun 
pentru a fi luat în serios... 

— Colecţia de primăvară nu a fost drăguță, 
zise ea. 

— Nu. N-a fost. 

Marcia se uită ţintă la ea. 

— Ce-ai crezut despre ea? Pe bune, întrebă 
Victory, urându-se pentru că părea nesigură în 
faţa lui Marcia. 

— Am crezut că era... diferită, zise Marcia neu- 
tru. Zău așa, ştii? 

Înghiţi încă o bucată de gumă. 

— Fustele lungi nu sunt prea practice. Mai ales 
dacă trebuie să iei metroul în fiecare zi. 

Victory aprobă din cap. Simţi o înţepătură de 
vinovăţie. A dezamăgit pe toată lumea încercând 
să facă altceva și până și Marcia cea loială era 
dezamăgită. 

— Mersi, spuse ea ridicându-se. 

— Ce-o să facem? întrebă Marcia. 

— Ne gândim noi la ceva, răspunse Victory cu 
mai multă încredere decât simţea în realitate. Ca 
întotdeauna. 

Se duse în biroul ei. Spaţiul ei de lucru era 
situat într-un colț însorit din partea din față a 
clădirii, cu vedere spre 7th Avenue. Era zgomotos, 
însă lumina făcea să merite efortul. Conţinea stric- 
tul necesar — un birou mare în stilul de pe vremea 
misionarilor şi o masă lungă și îngustă pe care 
își făcea schiţele. Un perete era acoperit cu un 
panou din plută, în care erau înfipte modele aflate 
în diverse stadii de evoluţie. În centrul încăperii 
se afla singura concesie făcută opulenţei: patru 
scaune Art Deco dintr-o reședință din Palm Beach, 
îmbrăcate în piele albă, așezate în fața unei măsuțe 
de cafea din fier forjat și sticlă. Măsuţa era plină 
de reviste şi ziare şi deasupra teancului erau două 
plicuri mari din hârtie maro pe care era scris ordo- 
nat numele ei, cu marker argintiu. 

Oftă și se aşeză pe un scaun, desfăcând plicul 
de deasupra. Înăuntru erau câteva desene făcute 

pe hârtie de desen albă. Se uită prin ele rapid, 
apoi le puse înapoi pe teanc, rezemându-se de spă- 
tarul scaunului și apăsându-şi ochii cu degetele. 
Aşa cum se âştepta, schițele domnișoarei Matsuda 
nu erau bune de nimic. 

Se uită apoi lung la al doilea plic. Scrisul argin- ` 
tiu îi păru brusc de rău augur. Il întoarse, ca să 
nu fie nevoită să-l privească, și deschise plicul. 

Acestea erau și mai proaste decât primele! Îşi 
petrecuse cea mai mare parte din viață privind 
desene, analizându-le, încercând să-și dea seama 
ce nu mergea și cum ar fi putut, schimbând dimen- 
siunile cu câţiva milimetri, să creeze ceva mai 
bun şi mai plăcut din punct de vedere estetic. Îi 
luă doar câteva secunde să-și dea seama că dese- 
nele domnișoarei Matsuda erau o catastrofă. 

Puse desenele peste teanc și se ridică, tremu- 
rând de mânie. Asta era o insultă. Fata nu avea 
talent deloc și, în încercarea de a copia stilul lui 
Victory, preluase detaliile caracteristice acesteia 
şi făcuse o parodie. Asta era atunci. Domnișoara 
Matsuda luase decizia în locul ei. Cu ani în urmă, 
Nico îi spusese lui Victory ceva ce aceasta nu a 
uitat niciodată și, aruncând o privire în jos la 
desenele domnișoarei Matsuda, își reaminti: „Când 
e vorba de afaceri, trebuie să ţii minte un singur 
lucru. Trebuie să te trezești dimineaţa şi să fii în 
stare să te priveşti în oglindă. Desigur, toată gme- 
cheria e să înţelegi ce poţi şi ce nu poți să tolerezi 
în comportamentul tău“. Pur și simplu i-ar fi fost 
imposibil să se privească în oglindă, ştiind că mode- 
lele alea ieşiseră în lume cu numele ei pe ele. 

De parcă ea ar crea vreodată ceva atât de 
groaznic. 

Domnul Ikito avea să fie pus la curent. Se sătu- 
rase de abuzurile lui. Putea să o sprijine și să-și 
asume riscurile cu colecţia ei de primăvară sau 
putea să rămână fără marfă în magazinele Victory 
Ford... | 

Își privi ceasul. Era în jur de unu noaptea la 
Tokyo; prea târziu pentru a suna. lar domnul Ikito 
nu era singura ei problemă. Magazinele univer- 
sale — pâinea ei în ultimii douăzeci de ani — păreau 
să se întoarcă și ele împotriva ei. 

Pentru o clipă, își imagină cum ar fi să-i sune 
pe toţi cei pe care îi cunoştea în industria modei 
ca să ţipe la ei, însă mânia nu funcționa dacă erai 
femeie. Dacă cineva din branșă ar fi văzut cât de 
rănită, furioasă şi speriată era din cauza primirii 
groaznice pe care o avusese ultima ei prezentare, 
ar fi spus ca e înverșunată şi terminată. Numai 
rataţii se plângeau de eșecurile și ghinionul lor, 
dând vina pe oricine și pe orice mai puţin pe ade- 
văratul vinovat: propria persoană. 

Se duse la panoul din plută și îşi examină schi- 
ţele iniţiale pentru colecţia de primăvară. În ciuda 
spuselor criticilor, ea le considera totuşi frumoase; 
îndrăzneţe, originale și noi. De ce restul lumii nu 
văzuse ce văzuse ea? 

— Uite ce e, Vic, îi spusese Wendy la prânz. Am 
văzut asta întâmplându-se de un milion de ori cu 
regizori, actori şi scenariști. Odată ce ai avut ceva 
succes, lumea vrea să te pună într-o cutie şi să te 
eticheteze. Când încerci să faci ceva diferit, brusc 
reprezinţi o ameninţare. Primul instinct al criti- 
cilor e să te ucidă. Şi cum nu pot să te omoare la 
propriu, ei fac cel mai apropiat lucru de acesta — 
încearcă să-ţi omoare spiritul. E ușor să gestionezi 
succesul, a continuat Wendy, mestecând o bucată 
de salată verde. Adevăratul test este cum gestio- 
nezi eșecul. 

Victory a mai avut eșecuri, dar pe atunci nu 
contaseră. Nu existau atât de multe așteptări, iar 
eșecurile ei nu fuseseră atât de publice. 

— Mă simt de parcă toată lumea râde pe la 
spatele meu. 

— Ştiu, spusese Wendy dând din cap. E nasol. 
Dar trebuie să ii minte că ej mai 

mulți dintre oameni sunt prea prinşi de ei înşişi 
ca să fie atenţi cu adevărat... 

Zoe, asistenta ei, intră grăbită: 

— Bună! Sandy Berman de la Neiman Marcus 
la telefon. Clare a spus că eşti aici, dar nu te-am 
găsit. 

— Eram cu Marcia, zise Victory. 

— Să-i spun că eşti plecată? întrebă Zoe, sim- 
ţindu-i ezitarea. 

— Nu. O să vorbesc cu ea. 

Se așeză la birou. Urma să fie o conversaţie 
neplăcută, la fel de dificilă pentru Sandy pe cât 
avea să fie şi pentru ea însăși. Făcea afaceri cu 
Sandy de zece ani și spuneau adesea că au crescut 
împreună în branșă. Îşi adună puterile şi ridică 
telefonul: 

— Sandy! Bună, spuse ea ca şi cum nimic nu 
era în neregulă. 

— Trebuie să fii epuizată, murmură Sandy pe 
un ton plăcut. Ai călătorit, nu-i aşa? 

— Japonia, Dallas, L.A., ca de obicei, zise Victory 
ridicând din umeri. Dar sunt bine. Ce mai faci? 

— Mai bine, acum că Săptămâna Modei s-a 
terminat. 

Chicotiră amândouă, cu aer de cunoscătoare, 
şi apoi urmă o pauză. Victory se simţi tentată să 
o umple, însă hotărî să o lase pe Sandy să facă 
lucrurile neplăcute. 

— Ştii că la Neiman ești iubită, începu Sandy. 

Victory aprobă din cap în tăcere, gâtuită de 
teamă. 

— Şi mie, personal, mi-a plăcut la nebunie colec- 
ţia de primăvară, continuă Sandy. Însă părerea 
generală e că această colecţie nu e la fel de van- 
dabilă precum celelalte colecţii ale tale. 

— Zău? se arătă Victory surprinsă. Zău așa, 
Sandy, credeam că e cea mai bună colecţie pe care 
am făcut-o vreodată. 

Se încruntă. Detesta să fie nevoită să se vândă 
celor de la ia prea universale. I se părea o 
chestie ieftină. Însă nu putea ca pur şi simplu să 
se dea la o parte. 

— E un pic diferită... adăugă ea. 

— Nu zic că nu e frumoasă, o întrerupse Sandy. 
Însă a existat un soi de îngrijorare generală refe- 
ritoare la cine o să o poarte. Dacă ar fi după mine, 
nu ar fi o problemă. Dar clienţii de la Neiman 
sunt mai conservatori decât crezi. 

— Înţeleg de ce le este teamă, zise Victory pe 
un ton plin de compasiune. Insă oamenilor le este 
întotdeauna teamă de ceva nou. Cred cu adevărat 
că ar trebui să dați o şansă colecţiei. Cred că veţi 
sfârși prin a fi surprinşi. 

— Știu cât de talentată ești — nu asta e pro- 
blema, zise Sandy liniștitor. Vestea bună e că vom 
lua totuși zece articole. 

— Foarte multe, din 36... 

— Ei bine, nu este comanda noastră obișnuită, 
consimţi Sandy. Însă colecţia de primăvară s-a 
vândut foarte greu. Sincer, Vic, a trebuit să mă 
lupt să-i fac să ia chiar și zece. 

Nodul coborî dureros pe esofagul lui Victory, 
adăpostindu-se în mijlocul pieptului. 

— Apreciez cu adevărat eforturile tale, Sandy, 
zise ea curajoasă. 

— Ascultă, Vic, am avut mult succes cu tine 
la Neiman și ştiu că o să lucrăm împreună mult 
timp de acum încolo. Aşteptăm cu nerăbdare colec- 
ţia ta de toamnă, spuse Sandy, evident uşurată 
că a transmis vestea cea proastă. 

„Dacă n-o să dau faliment“, se gândi Victory 
posomorâtă şi închise. 

Rămase câteva secunde nemişcată, încercând 
să proceseze ce îi spusese Sandy şi ce însemna 
asta pentru companie. Mesajul era foarte clar: ar 
face bine să se întoarcă la ce făcea înainte, înapoi 
la ceea ce era sigur, sau o încurca. 

— Dar nu vreau să fac asta, zise ea cu voce 
tare. 

— E o femeie la telefon, spuse Zoe băgând capul 
pe uşă. , 

Victory se uită la ea exasperată. 

— Ellen nu-știu-cum... De la biroul unei tipe. 
Lynn, parcă. 

— Lyne Bennett? întrebă Victory. 

— S-ar putea, răspunse Zoe. 

— Mersi, zise Victory scurt. 

În mod normal, nu se supăra când Zoe nu reți- 
nea corect numele oamenilor. Dar și asta era vina 
ei — era prea informală și de treabă, rezultatul 
fiind că asistentele ei nu făceau niciodată treburile 
perfect. 

— Ăsta e miliardarul ăla bătrân? întrebă Zoe, 
cu o expresie de dezgust. 

Victory oftă şi dădu aprobator din cap. Pentru 
o femeie tânără ca Zoe, probabil că Lyne Bennett 
părea într-adevăr groaznic de bătrân. Speră, brusc, 
că Ellen suna pentru a anula întâlnirea şi, dacă 
nu, Victory se gândi să o anuleze chiar ea. Nu 
putea ieşi în oraş acum cu un bărbat ca Lyne 
Bennett, nu când întreaga ei viață se ducea de 
râpă. Și, chiar dacă ar fi fost în culmea gloriei, 
ce rost avea? Era o pierdere de timp și probabil 
că Lyne Bennett s-ar dovedi a fi un bătrân groaznic 
de plictisitor... 

— Bună, Ellen, zise ea în receptor. 

— Am vorbit cu Lyne și a zis că vernisajul 
Whitney ar fi perfect, zise Ellen. O să te sun cu 
câteva zile înainte, pentru a confirma. 

— E în regulă, se pomeni Victory spunând, prea 
slabă ca să obiecteze. 

Închise telefonul, ştiind că a făcut o greşeală. 
Nici măcar nu fusese încă la întâlnire, dar putea 
deja să spună că Lyne Bennett avea să fie o mare 
bătaie de cap. Asistenta lui nu avea lucruri mai 
bune de făcut decât să-i aranjeze viața socială? 

Însă așa se purtau acum burlacii bogaţi. Își 
transformau angajatele în soții surogat. 

Se ridică și se duse la masa lungă la care desena. 
Așezate într-un teanc ordonat pe colțul din dreapta 
se aflau schițele pe care le începuse pentru colecţia 
de toamnă. Luă una şi o examină cu ochi critic. 

Liniile se amestecau în faţa ei şi începu să se 
panicheze. Nu își dădea seama dacă schiţa era 
bună sau nu. O puse jos și luă alta, una dintre 
preferatele ei. Se uită lung la ea, clătinând din 
cap. Nu știa. Pur şi simplu nu mai știa. Nu a mai 
păţit niciodată așa ceva. Indiferent cât de rău stăteau 
lucrurile, putea întotdeauna să se bazeze pe gustul 
şi pe instinctele ei. Dacă ele o părăseau acum, era 
moartă. 

— Vic? 

Tresări. Zoe era din nou în biroul ei. 

— E din nou femeia aia. De la biroul lui Lynn. 

„Isuse Hristoase“, se gândi ea. Se duse mâni- 
oasă la telefon şi răspunse. 

— Da, Ellen, zise ea cu asprime. 

— Scuze că te deranjez, spuse Ellen. Tocmai 
am vorbit cu Lyne şi vrea să ştie dacă e OK să 
luaţi cina după aceea la Cipriani. 

— N-am ştiut că luăm cina, zise Victory. 

Ellen coborî vocea: 

— De obicei, nu merge la cină la prima întâl- 
nire, dar se pare că e foarte interesat. 

— Chiar așa? întrebă Victory, gândindu-se cu 
amărăciune că, dacă era, se afla în minoritate. 

Insă probabil că el nu citea ziarele de modă. 

— Dacă nu poţi, e OK, spuse Ellen. O să-i spun 
că ai deja alte planuri. 

Victory se gândi un moment. Probabil că n-ar 
strica să fie văzută în oraș cu Lyne Bennett acum. 
Ar da lumii ceva nou despre care să vorbească, 
distrăgând atenţia de la colecţia ei dezastruoasă. 
Detesta să fie calculată când era vorba de chestiuni 
amoroase, însă erau împrejurări când trebuia să 

faci orice era necesar pentru a-ţi salva afacerea. 
În plus, nu era obligată să se culce cu el. 

— Spune-i lui Lyne că aş fi încântată să iau 
cina cu el, spuse ea. 


— Tot ce vreau e iubire, zise Jenny Cadine, 
oftând teatral. 

— Asta şi un Oscar, spuse Wendy, cu aer de 
cunoscătoare. 

Ea şi Jenny stăteau pe canapelele din zona de 
living a mansardei, bând vin alb și fumând. Jenny 
era la fel ca majoritatea starurilor de cinema care 
erau femei: în public, afirma că nu fumează și nu 
bea, însă le făcea pe amândouă dacă se afla într-un 
spaţiu privat. Wendy bănuia că Jenny probabil 
fuma şi iarbă ocazional, însă nu era ea cea care 
să judece — ea şi Shane încă mai fumau iarbă de 
câteva ori pe an. Se încruntă şi își privi ceasul 
de la mână. Era nouă și jumătate. Unde dracu 
era Shane...? 

— Dacă tu nu poţi să găsești iubirea, nu ştiu 
cine poate, adăugă Wendy, luând o gură de vin. 

Acest comentariu avea un rol pur conciliator. 
Jenny era considerată una dintre cele mai frumoase 
femei din lume, însă nu mai avusese o relaţie de 
peste trei ani, ceea ce chiar nu o mira pe Wendy. 
Nu era uşor să ieși cu un star de cinema. Trebuia 
să fii un tip special de persoană (bolnavă, credea 
Wendy) căreia să-i placă să fie urmărită de papa- 
razzi; şi, pe urmă, starurile de cinema călătoreau 
tot timpul. Şi fiecare platou de filmare devenea un 
fel de celulă familială cu viaţă intensă, cu intrigi 
şi drame. Nu prea era loc pentru un soț în viața 
unei vedete de cinema și asta era ceva ce majo- 
ritatea bărbaţilor înțelegeau foarte repede. 

— Eşti foarte norocoasă că îl ai pe Shane, zise 
Jenny. 

— Da. Păi..., începu Wendy. 


126 


Shane nu venise acasă la cină, ceea ce nu-i 
stătea deloc în fire, şi nu răspunsese la telefonul 
mobil. Începea să se enerveze. Îi lăsase două mesaje, 
însă nu voia să-l tot bată la cap, deoarece dacă 
el era cu adevărat supărat din cine ştie ce cauză, 
asta nu ar fi făcut decât să înrăutățească lucrurile. 
Shane încă se purta ca un tip de 25 de ani care 
are nevoie de „spaţiul“ lui. 

Tyler intră în cameră urlând ca un tren de 
marfă. 

— M-am plictisit, anunţă el. 

— Ar trebui să fii în pat, omuleţule, spuse 
Wendy, dojenindu-l cu jumătate de gură. E nouă 
şi jumătate. 

— Nu, spuse el. 

— Ba da, insistă ea. 

— Nu! ţipă băieţelul. 

Dumnezeule, era la o vârstă dificilă. Magda 
fusese o scumpă la şase ani. Îl apucă de braţ şi 
îl trase spre ea, uitându-se ţintă în ochii lui: 

— Te porţi ca un prost-crescut în faţa lui Jenny. 
Nu vrei să creadă că eşti un prost-crescut, nu-i 
așa? 

— O, nu mă deranjează, zise Jenny pe un ton 
nepăsător. 

— Te duci la culcare? întrebă Wendy. 

El se smuci şi se eliberă: ui 

— Nuuuu, zise el sarcastic, alergând în spatele 
canapelei. 

— Îmi cer scuze, îi zise Wendy lui Jenny, 
ridicându-se. 

Acum că îi spusese lui Tyler să meargă la cul- 
care, trebuia să-l facă să se bage în pat. 

Unde naiba era Shane? 

— Nu-ţi face griji pentru mine, zise Jenny, tur- 
nându-şi în pahar ultimele picături de vin. 

Ridică sticla goală: 

— O să deschid altă sticlă. 

Wendy dădu din cap, alergând după Tyler. Oftă 
în sinea ei. De obicei, nu ar fi deranjat-o că Jenny 
rămânea acolo. Însă, de obicei, Shane nu dispărea 
pur şi simplu. O, Doamne. Dacă se droga pe 
ascuns...? ` 

Îl apucă pe Tyler din spate şi îl ridică, în timp 
ce acesta lovea din mâini și din picioare și ţipa. 
Il duse în camera lui. 

Toate camerele copiilor erau un fel de încăperi 
provizorii cu pereţi din rigips. l-ar fi plăcut să 
trăiască într-un apartament adevărat, cu pereţi 
adevăraţi, însă Shane insistase ca ei să locuiască 
într-o mansardă, deoarece era „mişto“. Uneori, dis- 
cutau despre amenajarea locuinței sau mutare, 
însă ea nu avea timp, iar privirea lui Shane se 
înnegura la sugestia unor antreprenori sau agenţi 
imobiliari. Aşa că locuiau în continuare aşa şi, cu 
fiecare zi, mansarda se rablagea și mai mult. 

Îl puse pe Tyler în pat. El începu să sară. Unde 
era Shane? El îl culca de obicei pe Tyler, după 
care ea intra să-l pupe de noapte bună. Când era 
acolo, desigur. Uneori nu era acolo, era la filmări, 
şi, chiar dacă nu ar fi recunoscut în faţa nimănui, 
exceptându-le, poate, pe Nico, Victory sau pe câteva 
dintre celelalte prietene ale ei, existau ocazii când 
chiar nu îi era dor de familia ei, când era foarte 
fericită să fie singură, mulțumită de realizările 
ei, fără obligaţii familiale care să-i atârne ca niște 
tinichele de coadă... Tyler îşi acoperi urechile cu 
mâinile şi ţipă. 

— Exact așa mă simt eu, băiete, zise Wendy, 
trăgându-l de bluză. 

Și atunci el se repezi la ea și o lovi. Drept în 
faţă. Cu pumnul. 

Wendy rămase cu gura căscată și făcu un pas 
înapoi, uluită. Primul ei gând a fost că era impo- 
sibil ca el să fi făcut asta intenționat. Însă acum 
venea din nou spre ea, agitându-și braţele mici, 
slăbănoage, de copil de șase ani. Nu-i venea să 

creadă. Auzise de băieţei care își loveau mămicile 
(şi chiar şi de băieţi adolescenţi). Insă nu și-a 
imaginat niciodată că propriul ei fiu se va întoarte 
împotriva ei, că băieţelul ei de şase ani ar abuza 
de ea ca de o... servitoare. 

Voia să plângă. Era jignită. Rănită. Chiar acolo, 
la vedere, erau milioane de ani de lipsă de respect 
din partea bărbaţilor faţă de femei, de convingere 
că era dreptul lor... Brusc, se simţi cuprinsă de o 
mânie sfâșietoare. Îl ura pe micuțul nemernic. 
Respirația ei era întretăiată. Îl apucă de încheie- 
turile mâinilor şi i le ţinu. 

— Să nu care cumva să o mai lovești pe mami 
vreodată! îi zise ea, chiar în față. Ai înţeles? Să 
nu cumva să mai dai în mami! 

El păru... confuz. Ca şi cum nu înţelegea cu 
adevărat ce a greşit. „Și probabil că nu înțelege“, 
se gândi Wendy, eliberându-i mâinile. 

— La culcare, Tyler. Acum, zise ea tăios. 

— Da'..., protestă el. 

— Acum! ţipă ea. 

El se băgă supus în pat, cu hainele pe el. Lui 
Wendy nu-i păsă. Shane putea să-i pună pijamalele 
mai târziu. Sau Tyler putea să doarmă îmbrăcat 
toată noaptea. Nu avea să moară din cauza asta. 

Ieşi din cameră și închise uşa în urma ei. Încă 
tremura de mânie. Se opri și îşi puse mâna peste 
gură. Ochii i se umplură de lacrimi. Îşi iubea fiul. 
Chiar îl iubea. Bineînţeles că îşi iubea toți copiii. 
Dar poate că era o mamă groaznică. În mod evi- 
dent, Tyler o ura. 

Nu putea să suporte toate aceste emoţii. Asta 
însemna să ai copii. Emoţii nesfârşite. Și, multe 
dintre ele, nu grozav de plăcute. 

Simţi o vinovăţie copleșitoare. 

Se duse spre living. Din perspectiva oferită de 
holul îngust, o zări pe Jenny Cadine în living de 
parcă ar fi fost un tablou, asemenea unei fete 
frumoase dintr-o fotografie de modă. Părul ei ondulat 

era prins în sus cu agrafe, într-un mod neglijent; 
picioarele lungi îi erau întinse comod în faţă. Pentru 
o clipă, Wendy o urî. O urî pentru viața ei de 
libertate, pentru lucrurile cu care nu trebuia să 
aibă de-a face. Oare ştia cât de bine îi era? 

Wendy coti brusc spre bucătărie, deschise fri- 
giderul şi scoase o sticlă de votcă. 

„De ce am făcut copii?“ se întrebă ea, tumân- 
du-şi puţină băutură într-un pahar. Dacă n-ar fi 
avut copii, ea şi Shane probabil că nu ar mai fi 
împreună. Însă nu ăsta era motivul. Inchise ușa 
frigiderului trântind-o. Frigiderul era decorat cu 
desenele copiilor — la fel cum frigiderul din casa 
în care crescuse era acoperit cu operele ei şi ale 
celor patru frați mai mici. A făcut copii pur şi 
simplu pentru că era cel mai firesc lucru — nu 
pusese niciodată la îndoială această posibilitate. 
Chiar şi atunci când ea însăși era copil, la vârsta 
pe care o avea Magda acum, se gândea că de-abia 
aștepta să fie „mare“ (21 de ani), astfel încât să 
poată începe să aibă copii (în mod sigur, mama 
ei trebuie să-i fi spus că asta era vârsta la care 
femeile puteau avea copii); de asemenea, de-abia 
așteptase să facă sex. Începuse să se sărute cu 
băieții la 13 ani și şi-a pierdut virginitatea la 16. 
li plăcuse la nebunie. Avusese orgasm din clipa 
în care băiatul o penetrase. 

— Totul e în ordine? strigă Jenny. 

— Da, e în regulă, răspunse Wendy adunân- 
du-se și mergând în living. 

Va trebui să facă sex cu Shane în noaptea aia. 
Sex adevărat. În ultimele câteva luni, Shane deve- 
nise foarte leneș în ceea ce privea sexul sau poate 
că era pur şi simplu răsfăţat. O lăsa să-i facă sex 
oral, dar după aceea se rostogolea într-o parte şi 
se culca. Asta o deranja cu adevărat, însă nu-i 
plăcea să-l bată prea mult la cap. Când erai căsă- 
torită de doisprezece ani, înțelegeai că toate cuplu- 
rile trec prin anumite faze... 

Auzi cum se învârte cheia în broască şi, brusc, 
lumea redeveni așa cum trebuia. 

Shane intră în living, debordând de obișnuita 
lui voie bună băiețească. Mai era încă ușor bronzat 
din vacanţa lor de Crăciun în Mexic și obrajii lui 
erau roz de la frig. Shane avea întotdeauna ceva 
delicios de masculin care făcea ca energia să se 
schimbe atunci când intra în casă. Aerul părea să 
se dilate, casa părea mai plină... 

— Bună, zise el aruncându-şi haina pe un 
scaun. 

— Shane, dragule, zise Jenny, lovind uşurel perna 
de lângă ea. Tocmai vorbeam despre tine. 

— Zău? făcu el, aruncând o privire fugară spre 
Wendy. : 

Pentru o clipă, ochii lor se întâlniră. In privirea 
lui era ceva aspru, însă Wendy hotărî să o ignore. 
Probabil se simţea vinovat că lipsise la cină şi se 
aștepta ca ea să-i dea de furcă. Ei bine, o să-l 
păcălească. O să ignore faptul că a întârziat; nici 
măcar n-o să-l întrebe pe unde a fost. 

— Vorbeam despre cât de norocoasă e Wendy 
că te are pe tine, spuse Jenny, cochetând. 

Shane înlemni. 

— Mai e vin? întrebă el. 

— Tone, dacă ţi-ai amintit să comanzi, zise 
Wendy. 

Dintr-odată, simţea nevoia să preia controlul 
situaţiei. 

— Ei bine, nu mi-am amintit, zise Shane. 

— Ei, bănuiesc că nu contează, spuse Wendy. 

Se simți un pic vinovată, aşa că se ridică, se 
duse în bucătărie, luă un pahar pentru Shane, îi 
turnă nişte vin şi îi dădu paharul. 

— Mersi, zise el. 

O privea cu răceală, de parcă era o străină. 

— Filmul nostru o să fie un succes, spuse Jenny 
aplecându-se şi atingându-l pe Shane pe picior. 
Wendy ţi-a povestit despre asta? 


131 


— Bineînţeles că o să fie un succes, zise Shane, 
luând o înghiţitură mare de vin. Dacă ești tu în 
el. 

Jenny plecă după 45 de minute. Shane o con- 
duse jos la mașină. Când se întoarse, în aparta- 
ment păru să coboare un val de frig. 

Fără să se uite la ea, Shane se duse în bucă- 
tărie şi își turnă un pahar cu votcă. 

— Ce faci? întrebă Wendy. 

Vru să-l atingă, să facă în așa fel încât totul 
să fie bine, însă în jurul lui era un zid. Se dădu 
bătută. 

— Nu ştiu care e problema ta, Shane, zise ea. 

Și atunci, enervarea puse în sfârşit stăpânire 
pe ea: 

— Dar îţi sugerez să-ţi revii. 

El luă o gură de votcă şi privi în jos: 

— N-am glumit, Wendy. Vreau să divorţez. 

„Săraca Wendy“, se gândi Victory pentru a nu 
ştiu câta oară în săptămâna aceea. 

Au trecut vreo zece zile de când Shane a arun- 
cat bomba despre divorț şi a părăsit apartamentul. 
Wendy a sunat-o în seara aia la 11:30, beată și 
în stare de şoc, și Victory şi-a aruncat o haină 
peste pijamale şi a dat fuga acolo. Nu exista nici 
o explicaţie pentru purtarea lui Shane, iar apar- 
tamentul era un haos. Magda se dăduse jos din 
pat şi insista să știe ce se întâmpla, iar fetiţa cea 
mică, simțind ceva în neregulă, încerca întruna 
să sugă, cu toate că era înţărcată de peste un an. 
Wendy nu avea lapte, dar a lăsat-o să sugă oricum, 
gândindu-se că, dacă asta o făcea pe fetiță să se 
simtă mai bine, merita efortul. 

— Uită-te la mine, a exclamat ea, aşezată pe 
canapea cu cămașa desfăcută şi cu o cupă a suti- 
enului trasă în jos, cu copilul lipit de sfârc. Asta 
e afurisita mea de viaţă. Muncesc şaptezeci de ore 
pe săptămână şi soțul meu tocmai m-a părăsit 
fără nici un motiv. Cum dracu' am ajuns în situația 
asta? 

Victory a privit-o pe Wendy cu îngrijorare: 

— N-ai de gând să faci pe Sarah-Catherine cu 
mine, nu-i așa? 

Din fericire, Wendy a râs. 

Sarah-Catherine era exemplul tipic pentru genul 
de fată care venea la New York, o ducea bine 
pentru o vreme și apoi era mâncată de vie. Își 
croise drum. cu ghearele până în vârful ierarhiei 
unei afaceri hoteliere și Bonfire chiar publicase 
un articol de șase pagini despre ea. Însă într-o 
noapte, din senin a luat-o razna, zgâindu-se dez- 
brăcată la vitrinele de pe 5th Avenue la patru 
dimineaţa. 

— N-o să înţeleg niciodată de ce a înnebunit 
Sarah-Catherine, i-a spus Victory lui Wendy. Poves- 
tea asta mă sperie uneori. I s-ar putea întâmpla 
oricui. 

Wendy a pufnit, cu copilul încă lipit de sânul 
ei: 

— Era nebună de la început. Însă avea succes, 
așa că nu a observat nimeni. S-a descurcat așa. 

— Cine e Sarah-Catherine? a vrut Magda să 
ştie. 

— Cineva care nu vrei să fii când o să creşti 
mare, a spus Victory. 

— Când o să fiu mare, o să fiu exact ca maa- 
ama, a zis Magda în felul acela neobișnuit al ei 
de a vorbi. O să fiu regină şi o să comand pe toată 
lumea. 

Wendy şi Victory s-au uitat una la alta. 

__— Mani nu comandă, scumpo. Le spune oame- 
nilor ce să facă. Face parte din munca ei. 

— Pe tati îl comandai. Toată lumea zice că îi 
plăcea la nebunie, dar de-asta a plecat. 

Victory a reuşit să o ducă pe Magda la culcare, 
dar numai promițându-i că o va lăsa să vină la 
showroomul ei. Săraca Magda era la vârsta aceea 
groaznică, aflată la graniţa dintre a fi fetiță şi 
adolescentă. Era micuță şi îndesată și începeau 
să-i crească sânii. Lui Victory îi era milă de ea, 
dar ce puteai să faci? 

„Săraca Wendy!“ se gândi ea din nou, uitân- 
du-se pe geam. 

Era așezată pe bancheta unui SUV marca 
Mercedes, cu motor foarte puternic, simțindu-se 
nițeluş cam ca un miel dus la tăiere. Intimidantul 
vehicul îi aparţinea lui Lyne Bennett și fusese 
trimis special să o ia. Incercase ea să-i explice lui 
Ellen, asistenta lui Lyne, că putea să ajungă la 
întâlnire şi singură, dar aceasta o implorase să 
accepte maşina. „O să se înfurie pe mine dacă n-o 
accepți“, spusese ea. 

„Lyne Bennett“, se gândi ea. „Iată un exemplu 
de persoană care comandă.“ 

Işi luă telefonul și o sună pe Wendy. 

— Sincer? zise Wendy în telefon, cu vocea un 
pic înăbușită, de parcă mânca. Am fost atât de 
ocupată în ultimele două zile, că n-am prea avut 
timp să mă gândesc la Shane. E aiurea, nu? 

— E bine, spuse Victory. Indiferent ce se întâm- 
plă cu Shane, măcar ai cariera ta. Şi copiii. 

— Nu mă crede nimeni, dar sunt sigură că o 
să se întoarcă. 

— [l cunoşti mai bine decât oricine, zise Victory. 

Se gândi că Wendy era fie curajoasă, fie obtuză. 
Sau poate că avea dreptate. Probabil că Shane se 
va întoarce. Unde ar putea să se ducă? Nu avea 
bani, asta dacă nu găsise vreo altă femeie care 
să aibă grijă de el. Victory fusese atentă să nu-i 
atragă atenţia lui Wendy cu privire la asta şi să 
nu-i arate ce credea ea cu adevărat despre Shane. 
Dacă într-adevăr se împăcau, nu voia ca părerea 
ei despre Shane să fie o problemă. 

— Ai vorbit cu el azi? 

— Ieri, răspunse Wendy evaziv. 

— Şi? 

— Zice că se gândeşte. Aşa că încerc să-l las 
în pace. 

___— Probabil că doar are o criză a vârstei mijlocii. 
Implinește 40 de ani anul ăsta, așa-i? 

— Da, zise Wendy. Ai naibii bărbați. De ce ei 

au voie să aibă crize ale vârstei mijlocii şi noi nu? 

Într-o zi o să las baltă totul şi o să merg în India 
într-o călătorie spirituală. Să vedem dacă îi place. 
Unde eşti? întrebă ea. 

Victory se uită la ceafa șoferului. 

— Am întâlnirea aia. Cu Lyne Bennett, șopti 
ea. Sunt în maşina lui. 

— Asta ar trebui să fie distractiv, spuse Wendy 
cu amărăciune. Măcar el poate plăti pentru cină. 
Da’ probabil că trebuie să ia Viagra ca să facă 
sex. 

— Crezi? întrebă Victory. 

Nu se gândise atât de departe în legătură cu 
Lyne. 

— Toți tipii ăştia iau Viagra. Sunt obsedaţi de 
asta. Mai ales ăia de la Hollywood, zise Wendy 
cu dezgust. Știu că Lyne Bennett trăiește la New 
York, dar e foarte ă la Hollywood. Toţi prietenii 
lui cei mai buni sunt staruri de cinema. Îl vezi 
tot timpul în tribuna oficială la meciurile echipei 
Laker. E o chestie înfiorătoare. 

— Baschetul? 

— Viagra, zise Wendy. Adică, dacă nu ţi se scoală 
fără ajutor medical, nu e ăsta modul naturii de 
a-ţi spune că probabil n-ar trebui să faci sex? 

Victory râse. „Wendy chiar este supărată pe 
Shane, în ciuda a ceea ce spune“, se gândi ea. 
Nu-i stătea în fire să fie atât de înverşunată în 
privința bărbaţilor. 

Victory închise şi se uită pe geam. SUV-ul se 
deplasa pe Madison Avenue, pe lângă toate maga- 
zinele de firmă scumpe, de 450 de metri pătrați, 
gen Valentino. Se încruntă, gândindu-se la situaţia 
lui Wendy şi a lui Shane. Se temea pentru Wendy — se 
temea de ceea ce s-ar întâmpla dacă Shane nu se 
întorcea și era în egală măsură îngrijorată de cum 
va fi viaţa lui Wendy dacă el se întorcea. 

Cu ani în urmă, când l-a întâlnit prima oară 
pe Shane, venit cu Wendy la un dineu din Los 
Angeles, îl văzuse pe acesta așa cum trebuie să-l 

fi văzut Wendy. La început, a fost surprinsă să 
afle că Wendy e măritată. Wendy era directă şi 
băieţoasă — nu se machia şi uniforma ei obișnuită 
era alcătuită din blugi, cizme, o cămaşă bărbă- 
tească încheiată cu nasturi micuţi şi un sacou 
marinăresc. Victory s-a întrebat dacă Wendy se 
masculinizase în mod intenţionat, ca să fie luată 
în serios în industria filmului, însă a bănuit că 
Wendy chiar așa era. Avea o căldură și o famili- 
aritate dezinvoltă care îi aminteau lui Victory de 
genul de fete care îi fuseseră bune prietene când 
era copil. Ca adult, Wendy era genul de femeie 
care li se pare frumoasă altor femei și pe care 
bărbaţii abia dacă o observă, iar în prima săptă- 
mână în care Victory o cunoscuse, ea nu a dat de 
înţeles nici măcar o dată că ar avea pe cineva. 

Victory a fost uimită când Wendy și-a făcut 
apariţia la cină cu un tânăr adorabil. Shane avea 
o claie de păr dezordonat şi o faţă rotundă, ange- 
lică. Nu era foarte înalt, dar la un bărbat atât de 
drăguţ ca Shane, asta nu conta. La început, relaţia 
lor i s-a părut complet absurdă. Shane avea pur- 
tarea unui băiat care nu pare suficient de matur 
pentru a fi căsătorit și înfăţişarea unui bărbat 
care nu are nevoie să fie însurat. Victory a fost 
imediat suspicioasă — s-a întrebat dacă Shane era 
gay în secret sau dacă se folosea de Wendy. 

— N-am știut că eşti măritată, a exclamat Victory, 
uitându-se surprinsă de la unul la altul. 

— Sunt marele ei secret, a spus Shane privind-o 
cu adoraţie pe Wendy. Mă lasă să ies doar în zilele 
bune. 3 

Wendy a râs cu mândrie și Victory s-a simţit 
ca o idioată. Fusese proastă că nu se gândise la a 
treia posibilitate, aceea că Shane era pur și simplu 
îndrăgostit de Wendy. Şi de ce n-ar fi fost? Pe 
atunci, o cunoștea pe Wendy doar de câteva săp- 
tămâni și era ea însăşi îndrăgostită, practic, de 
Wendy. Faptul că Shane era îndeajuns de deştept 

să vadă cât de minunată e Wendy a fost suficient 
pentru a o face pe Victory să-l iubească și pe el. 

Insă adoraţia ei nu a durat mult. După ce tre- 
ceai de frumuseţea lui, Shane era precum un tacâm 
ieftin din argint care, odată pătat, îşi pierde per- 
manent luciul. Era foarte mieros, linguşindu-i mereu 
pe prietenii lui Wendy care erau vedete de cinema 
și pe colegii ei. Wendy muncea pe brânci, în timp 
ce Shane îşi vedea de diversele lui hobby-uri — golf, 
schi şi chiar „datul“ cu skateboardul — şi era exact 
ca o fată când era vorba de înfățișarea lui. L-a văzut 
de mai multe ori la Wendy acasă dându-se mare 
cu noile haine cumpărate de la Dolce & Gabbana, 
Ralph Lauren sau Prada, și odată a apărut cu o 
pereche de pantofi din piele de crocodil de la Cole 
Haan care costaseră 1.500 de dolari. Wendy doar a 
râs. I se părea amuzant modul în care Shane se 
ducea la saloane de înfrumusețare și își făcea masaj, 
manichiură şi pedichiură. Ba chiar și-a decolorat 
părul lui ţepos la vârfuri. Și şi-a injectat botox — 
Wendy nici măcar nu îşi injectase botox (nu că ar 
fi avut nevoie — nu avea riduri, căci avea genul 
acela de piele albă care nu poate fi expusă la 
soare). Și Shane vorbea de o operaţie estetică la 
ochi, la un renumit chirurg de la Hollywood. 

— Wen, a întrebat-o Victory odată, cu precauţie. 
Nu te superi că Shane îţi cheltuie toţi banii? 

Asta a fost de Revelion, în urmă cu câţiva ani. 
Wendy şi Shane dăduseră o petrecere şi era târziu, 
şi cei mai mulţi dintre oaspeţi plecaseră. Shane 
se dusese la culcare, iar Wendy, Victory şi Nico 
stăteau pe canapeaua rablagită a lui Wendy, bând 
şampanie și stând de vorbă despre cele mai pro- 
funde sentimente ale lor. 

— N-ai fost niciodată măritată, aşa că nu înţe- 
legi, i-a spus Wendy. Când ești căsătorit, totul 
înseamnă de fapt să împarţi. Vrei ca persoana 
cealaltă să fie fericită. Eu nu sunt poliţist. Nu 

vreau să controlez comportamentul lui Shane și 
nu vreau ca el să-l controleze pe al meu. Îl iubesc. 

Wendy a vorbit cu atâta pasiune, că Victory 
nu a uitat niciodată momentul acela. Îi amintea 
permanent că Wendy avea această latură care era 
bună, generoasă și cumsecade. „E o persoană atât 
de mămoasă“, se gândi Victory şi se întrebă cum 
de e posibil. Îşi dorea să poată să semene mai mult 
cu Wendy, dar se îndoia că va fi vreodată așa. Era 
prea preocupată de ce era corect şi echitabil și, 
când era vorba de relaţii cu bărbaţii, ţinea scorul. 
Experții spuneau că nu trebuie să faci asta, dar 
ea nu se putea abţine niciodată. La sfârşitul zilei, 
voia să simtă că bărbatul a depus o cantitate egală 
de efort în relaţie. De obicei, bărbaţii nu făceau 
asta și ăsta era motivul pentru care se încheiau 
toate relaţiile ei... 

Îi sună telefonul mobil. ÎL luă şi se uită la număr. 
Isuse. Era tot Ellen, probabil pentru a cincea oară 
în ziua aia. 

— Bună, Ellen, zise ea resemnată. 

— N-o să-ţi vină să crezi, dar până la urmă 
Lyne vrea să vii la birou. 

Victory își dădu ochii peste cap. 

— Bine, spuse ea cu precauţie. Eşti sigură? 

— De data asta suntem siguri, confirmă Ellen. 

Se auzi zgomotul unei mici învălmășeli şi pe 
urmă Lyne Bennett însuși vorbi la telefon. 

— Bună, puștoaico, unde eşti? întrebă el. Mişcă-ţi 
fundu' aici, pe Strada 72. 

— Ajung acolo imediat, spuse Victory, încercând 
S stăpânească iritarea din glas. 

chise şi se uită la şofer. 

— Era Ellen, îi zise ea. Până la urmă, trebuie 
să mergem pe Strada 72. 

Se rezemă de banchetă. Zău așa! Era prea mult. 
De ce nu putea omul ăsta să ia o decizie și să se 
ţină de ea? Deţinea două case construite în oglindă 

care se întindeau pe lungimea unui întreg cvartal, 
de pe Strada 72 pe Strada 73, și locuia pe latura 
de pe Strada 73, în timp ce pe Strada 72 îşi avea 
birourile. Ellen o sunase toată după-amiaza, mai 
întâi ca să-i spună că Lyne voia să se întâlnească 
la reședința lui, apoi că s-a răzgândit şi voia să 
se întâlnească la birou. După aceea, a vrut să se 
întâlnească la Muzeul Whitney. Acum se răzgân- 
dise din nou şi voia să se întâlnească la birou. 

„Nu e un mod prea subtil de a spune că timpul 
lui e mai preţios decât al meu“, se gândi ea. 

Mașina se opri şi șoferul cobori ca să-i deschidă 
portiera. Victory a fost însă prea rapidă pentru el 
şi o deschise singură, cobori și rămase pe trotuar, 
uitându-se în sus la clădirea lui Lyne. Era oarecum 
o monstruozitate, construită din marmură albă, cu 
un mic turn ieşit în afară într-o parte. Putea să jure 
că a zărit chipul unei femei la fereastră, trăgând cu 
ochiul afară cu îngrijorare. Apoi chipul a dispărut. 

Pentru o clipă, ea ezită. Avea să fie cu adevărat 
o pierdere de vreme. Nici măcar nu îl cunoștea 
pe Lyne Bennett, dar deja nu-i plăcea de el. „Sun-o 
chiar acum pe Ellen şi spune-i că te-ai răzgândit“, 
o îndemnă o voce din capul ei. „Ce-o să facă? O 
să se supere și o să-ți ruineze afacerea?“ 

Însă atunci se deschise o poartă masivă, din 
fier forjat, cu ţepuşe în partea de sus, şi un bărbat 
corpolent îmbrăcat în costum, care avea o cască 
în ureche, veni spre ea cu paşii mari, ameninţători, 
ai celor prea bine făcuţi. Victory își spuse că păşea 
de parcă ar fi avut caca în pantaloni. 

— Aţi venit să-l vedeţi pe domnul Bennett? 
întrebă el. 

— Da... 

— Veniţi cu mine, spuse el. 

— Așa îi întâmpinați pe toți vizitatorii? întrebă 
ea. 

— Da, răspunse el în timp ce o conducea 
înăuntru. 

— Cum adică dacă e frumușşică? Bineînţeles că 
e frumuşică. E superbă, zise Lyne Bennett arun- 
cându-i o privire fugară lui Victory, în timp ce 
trăncănea în receptor. 

Stătea pe un scaun rotativ din piele întoarsă 
maro, fumând un trabuc, în timp ce își sprijinea 
comod un pantof englezesc masiv, cu şireturi, pe 
birou, de parcă ar fi avut toată ziua la dispoziţie 
şi ea nu stătea acolo să-l aștepte. Biroul era ame- 
najat după ceea ce decoratorul considera biblioteca 
unui gentleman adevărat, cu lambriuri, rafturi pen- 
tru cărţi, covor oriental și o scrumieră mare, smăl- 
uită, de la Dunhill. Victory era cocoţată incomod 
pe un mic fotoliu franțuzesc, tapisat cu o țesătură 
care imita blana de leopard. Zâmbi curajoasă. 

Cât timp o să trebuiască să suporte scena asta? 
A intrat în biroul lui Lyne de cel puţin trei minute 
şi el încă vorbea la telefon. Poate că ar trebui să 
plece pur și simplu. 

— E chiar aici, zise Lyne la telefon. O cheamă 
Victory Ford. Corect, dădu el din cap, făcându-i 
cu ochiul lui Victory. Creatoarea de modă. Mhm. 
Este o femeie frumoasă. 

Lyne puse mâna peste receptor: 

— Tanner Cole ştie cine ești şi aprobă. Poftim, 
zise el, întinzându-i telefonul. Salută-l. Fă-i o bucu- 
rie. N-o duce prea bine în ultima vreme la capitolul 
dragoste. 

Victory oftă și se ridică, luându-i telefonul din 
mână. Era o chestie atât de puerilă! Ura când 
lumea făcea asta, silindu-te să vorbeşti la telefon 
cu o persoană pe care nu o cunoșteai. Chiar dacă 
era un star de cinema. 

— Bună, spuse ea în receptor. 

— Nu-i da voie să-ţi dea bătăi de cap, susură 
vocea lui Tanner Cole în urechea ei. 

— N-o să-l las, spuse ea uitându-se la Lyne. 
Dacă o să facă asta, pur și simplu va trebui să-mi 
dau întâlnire cu tine în locul lui. 

Lyne îi luă telefonul din mână cu supărare pre- 
făcută. 

— Ai auzit asta? întrebă el, aruncându-i un 
zâmbet lui Victory. 

Victory observă că dinţii lui erau mari și orbitor 
de albi. | 

— A spus că poate ar trebui să-și dea întâlnire 
cu tine. E evident că nu știe de mărimea cocoge- 
lului tău. 

Victory oftă şi se așeză din nou în fotoliu. Se 
uită ostentativ la ceasul de mână, gândindu-se ce 
mult îi plăcea lui Lyne să facă pe grozavul. Era o 
chestie patetică. Dar poate că Lyne era nesigur pe 
el. Era greu de crezut, dar posibil. Nesiguranţa era, 
probabil, imboldul care l-a mânat să facă un miliard 
de dolari. Privi în jur prin birou și zări trei desene 
fanteziste în tuș — Alexander Calders, în valoare de 
sute de mii de dolari. Probabil că Lyne regizase 
toată scena asta ca să o impresioneze, asigurându-se 
că vorbeşte la telefon cu bunul lui amic Tanner 
Cole atunci când Ellen o va conduce înăuntru. 

Işi încrucișă din nou picioarele. „Măcar el simte 
nevoia să facă un efort“, se gândi ea. Brusc, simţi 
un pic de milă pentru el. 

— Bine, omule, ne vedem mâine seară. Ai dra- 
cului Yankees, ţipă el, închizând telefonul. 

Era sezon de baseball. Fără îndoială, Lyne avea 
o lojă privată pe Stadionul Yankees. Spera doar 
că el nu o să vorbească despre sport toată seara. 

— Ce mai faci? întrebă el, de parcă în sfârşit 
şi-a dat seama că ea e în cameră. 

Se ridică şi ieşi de după birou, luându-i mâinile 
și strângându-le şi aplecându-se să o sărute pe 
obraz. 

— Arăţi grozav, murmură el. 

— Mulţumesc, zise Victory cu răceală. 

— Nu, vorbesc serios, spuse el fără să-i dea 
drumul la mână. Sunt foarte bucuros că ai fost 
de acord să faci asta. 

— Nici o problemă, zise Victory pe un ton înţe- 
pat, întrebându-se dacă se simţea și el la fel de 
stingherit ca ea. 

— Ellen! strigă el brusc. Maşina e jos? 

— Ştii bine că da, se auzi vocea lui Ellen de 
după colț. 

— Da, dar este chiar în faţa intrării? Vreau să 
pot să ies din clădire şi să intru direct în mașină. 
Nu vreau să stau pe trotuar uitându-mă după 
Hârtoapă. 

— li spun că o să coborâţi acum, zise vesel 
Ellen. 

— Hârtoapă? făcu Victory, întrebându-se ce vor 
găsi de discutat toată seara. 

— Şoferul meu, îi explică Lyne. Domnul Gropi. 
Dacă e o groapă pe o rază de cinci sute de metri 
de la mașină, Hârtoapă o s-o găsească. Nu-i așa, 
Ellen? zise el ieşind din birou. 

Victory îl privi, întrebându-se dacă glumește 
sau vorbește serios. 

Ellen stătea în picioare lângă biroul ei, ţinând 
o haină neagră din cașmir. Lyne își băgă braţele 
în mâneci. 

— Șampania? întrebă el. 

— Aici, zise Ellen arătând o sticlă de Cristal 
pe biroul ei. 

— La Whitney se serveşte întotdeauna o şam- 
panie de rahat, zise Lyne întorcându-se spre Victory 
ca să-i explice. Le-am spus să ofere ceva mai bun, 
măcar Veuve, dar sunt nişte ticăloși zgârciţi. Așa 
că acum îmi duc șampania mea. 

Ellen îi urmă până jos la SUV, ducând sticla 
de șampanie şi două pahare. „O femeie nici n-ar 
visa să-i ceară secretarei să îndeplinească genul 
ăsta de muncă“, se gândi Victory uitându-se urât 
la Lyne. El se aşeză pe banchetă, în timp ce Ellen 
îi dădu sticla. 

— Distracţie plăcută, copii, zise ea. 

Victory se uită lung la Ellen, prinzându-i privirea. 
Aceasta ridică din umeri cu un aer dezarmat. 

Victory se uită spre Lyne, care desfăcea cu pri- 
cepere poleiala aurie de pe sticla de șampanie. Își 
miji ochii. Chiar dacă nu avea să iasă nimic din 
seara aia, va trebui să-i dea o mică lecţie lui Lyne 
Bennett. 


„Lyne Bennett ăsta e un ticălos“, se gândi Nico, 
uitându-se urât la prima pagină din New York 
Post. Ştirea zilei anunţa că „Red Sox conduce“, 
dar într-un anunţ de deasupra era o poză cu Lyne 
Bennett cu un titlu care spunea: „Miliardar impli- 
cat în altercaţie canină. Vezi pagina 3“. 

„Sper să-l fi mușcat un câine“, se gândi Nico, 
dând pagina. Însă articolul se dovedi ușor dezamă- 
gitor. Era doar despre cum încerca Lyne Bennett 
să împiedice transformarea curţii școlii de lângă 
casa lui în spaţiu pentru câini după ora șase seara. 
Lyne Bennett menţiona „condiţiile neigienice“, în 
timp ce posesorii din vecinătate îl numeau pe Lyne 
Bennett „un tiran care urăște câinii“. Nico trebuia 
să fie de acord cu ei, dar și cu faptul că nu există 
nimic mai rău decât un bărbat care urăște câinii. 

l cunoştea pe Lyne Bennett de ani de zile şi, de 
fiecare dată când îl vedea, îşi spunea că a fost 
genul de copil care loveşte cu piciorul un câine 
atunci când nu se uită nimeni. Gândindu-se la 
bărbaţi și la câini însă, își aminti de Kirby şi 
câinele lui. Și de ceea ce a făcut cu Kirby de două 
ori cu o săptămână în urmă. Îşi promisese că nu 
o să se gândească la Kirby când e acasă și Seymour 
e în preajmă, deoarece nu era corect față de Seymour. 
Așa că închise ziarul şi îl aruncă pe jos. 

Era ora zece duminică dimineaţa. Nico era în 
„peşteră“ — sala de sport de la subsolul casei, pe 
care Seymour o construise special. Încăperea era 
situată cu un nivel mai jos faţă de parterul unde 
se aflau bucătăria, grădina și cuștile pentru câini 

şi iniţial fusese un labirint fără ferestre de cămă- 
ruțe pentru depozitare. Seymour a acoperit par- 
doseala cu rogojină din sisal și a construit un duș, 
saună, baie cu aburi, care au costat 150.000 de 
dolari, fără a pune la socoteală aparatele pentru 
exerciţii ultramoderne. La un astfel de aparat lucra 
Nico acum, ceva numit „aparat de antrenament 
multifuncțional“. Invenţia impunea ca persoana 
care îl folosea să fie prinsă cu curele şi, de fiecare 
dată, Nico se simţea de parcă era subiectul vreunui 
experiment științific bizar. Ceea ce, medită ea, 
probabil că și era. 

Se uită în jos la afișajul electronic. Mai avea 
încă zece minute. Se uită lung la ea însăşi în 
oglinda care acoperea tot peretele. Gâfâia și se 
încruntă, concentrată. „Poţi să o faci“, se îndemnă 
singură. Doar... încă nouă minute. Și după aceea 
vor fi opt şi tot așa, până va termina. Ura să facă 
sport, dar trebuia. Nu doar de dragul lui Seymour. 
Făcea parte din slujba ei, la propriu. Victor Matrick 
avea un edict ca directorii lui nu numai să mun- 
cească din greu, ci să și joace dur. De două ori pe 
an, el programa pentru cei mai importanţi două- 
zeci de directori ai săi o scurtă vacanţă cu sporturi 
extreme, de la rafting pe trasee cu dificultate de 
gradul patru și sărituri cu parașuta din avion (fri- 
coșii puteau beneficia de un instructor prins cu 
curele de spatele lor) până la ciclism montan în 
Utah. Soții sau soțiile erau bine-veniţi, însă nu 
indispensabili dar Seymour o însoțea întotdeauna 
şi de fiecare dată strălucea. „E imposibil să aibă 
cineva timp să se antreneze special pentru aceste 
lucruri“, îi spunea Seymour. „Așa că șmecheria 
este să fii întotdeauna pregătit. Atâta timp cât 
ești întotdeauna în formă, vei fi în stare să con- 
curezi.“ Așa se explică sala de sport. 

Mobilul lui Nico începu să sune. Era atârnat de 
un mic cârlig pe laterala aparatului și, pentru o 
clipă, ea se chiori la el cu nervozitate. In împrejurări 

normale, şi-ar fi lăsat telefonul sus, mai ales că 
era duminică. Însă cum acum avea ceva cu Kirby 
(nu îndrăznea să recunoască în faţa ei înseși că 
era o aventură), nu voia să-și asume vreun risc. 
li spusese lui Kirby că în nici un caz nu trebuia 
să o sune seara sau în weekend, dar Kirby era 
genul care putea deveni brusc copleșit de pasiune 
şi să uite. Verifică numărul. Era Wendy. 

— Bună, zise ea, desfăcându-și curelele de la 
aparat. 

— Victory se întâlneşte cu Lyne Bennett, spuse 
Wendy, cu un amestec de groază a admirație. E 
peste tot în ziare. 

— Ştiu că a avut o întâlnire cu a el... 

— S-a dus cu el la meciul de baseball de sâm- 
bătă seara, zise Wendy scandalizată. Dumnezeule! 
Sper că n-o să se transforme în Sarah-Cătherine. 
Şi Sarah-Catherine se întâlnea cu el. 

Nico îşi şterse un firicel de transpiraţie de pe 
ceafă. De ce naiba se gândea Wendy deodată la 
Sarah-Catherine? Mai ales că nu mai auzise nimeni 
de ea (slavă Domnului) de cel puţin trei ani. 

— Nu mă dau în vânt după Lyne Bennett, dar 
Vic nu seamănă deloc cu Sarah-Catherine, spuse 
Nico. Ea are o afacere adevărată. Și talent 
adevărat. 

Se gândi că Wendy se afla în acel spațiu groaz- 
nic în care pot să cadă femeile atunci când viaţa 
lor se duce de râpă și presupun că şi ceilalți sunt 
în aceeași situaţie. 

— Vrei să luăm prânzul? întrebă ea, deși ştia, 
că ar trebui să mai lucreze ceva. 

— Nu cred că e bine, zise Wendy. 

— Nici eu nu cred. La Da Silvano la unu? O 
s-o sun pe Victory. 

Închise telefonul și luă ziarul, răsfoind repede 
paginile. Era acolo, la pagina 6 — o fotografie color 
pe un sfert de pagină cu Victory şi Lyne Bennett, 
purtând şepcile celor de la Yankees. Victory era 

în picioare, aclamând, în timp ce Lyne, cu o față 
lunguiaţă care semăna, după părerea lui Nico, cu 
o pastilă de tuse, avea un pumn ridicat în aer, 
triumfător. 

„Bi bine, se pare că habar nu aveau că Yankees 
erau pe cale să piardă“, se gândi Nico. 

Luă ziarul pe bancheta pentru ridicat greutăţi 
şi se așeză într-un capăt, ţinând ziarul la distanță 
ca să citească titlul. O lăsa vederea — o realitate 
inevitabilă a depășirii vârstei de 40 de ani — și putu 
să citească doar cuvintele „Legătură din dragoste“ 
și, mai jos, „Or fi pierdut cei de la Yankees, dar asta 
nu pare să-i deranjeze pe miliardul Lyne Bennett 
şi pe creatoarea de modă Victory Ford. Cei doi au 
fost zăriţi împreună prin tot Manhattanul...“ 

Cum s-a întâmplat asta? Ultima dată când a 
vorbit cu Victory a fost vineri dimineaţă și aceasta 
i-a spus că s-a distrat de minune cu Lyne Bennett, 
dar nu în sensul în care credea ea. De fapt, a 
spus că se îndoia că Lyne Bennett o să o mai 
caute vreodată. Nico studie poza cu mai multă 
atenţie. În mod sigur, Victory arăta ca şi cum s-ar 
fi distrat de minune. Nico clătină din cap, gân- 
dindu-se cât de mult reuşeau prietenele ei să o 
uimească în mod constant. 


Ceea ce s-a întâmplat a fost că Lyne Bennett s-a 
îndrăgostit oarecum de Victory şi Victory de el. 

„OK, «îndrăgostit» e un cuvânt mult prea puter- 
nic pentru asta“, se gândi Victory. Dar ar fi putut 
fi începutul „îndrăgostelii“. Sentimentul cald, con- 
fuz, afectuos, pe care îl aveai pentru un bărbat 
când descopereai brusc că îți place de el, că e OK 
sau chiar mai mult decât OK, că era, probabil, un 
bărbat extraordinar. Era un sentiment asemănător 
cu bucuria Crăciunului. Intim şi confortabil la inte- 
rior şi frumos și strălucitor la exterior. 

— O să fiu la parter. Aşa că dacă ai nevoie de 
ceva, vino jos. Sau cheamă-l pe Robert, zise Lyne. 

Robert era majordomul, unul dintre cei cinci 
membri permanenţi ai personalului, care includea 
doi bodyguarzi, o menajeră și un bucătar. El se 
aplecă să o sărute. Victory își întoarse faţa în sus 
şi îşi strecură mâna pe după gâtul lui, simțind în 
palmă pielea proaspăt rasă. 

— Trebuie să dau niște telefoane, murmură ea. 
Așa că nu-ţi face griji pentru mine. 

— Asta e ceva ce ştiu că nu e nevoie să fac, 
zise el sărutând-o mai insistent, astfel încât ea 
căzu pe spate în pat. 

După o clipă, îl împinse la o parte. 

— Nu vrei să întârzii. Pentru George, zise ea. 

— Pe dracu'. Ticălosu! ăla mic poate să aștepte. 
E terenul meu. 

Cu toate acestea, el se ridică în secunda urmă- 
toare. „E un obsedat în a-și respecta obligațiile, 
exact ca mine“, se gândi Victory. Ii displăcea total 
să nu se ţină de cuvânt. 

— Ne vedem peste o oră, spuse Lyne. 

— Distracţie plăcută, zise ea, observând că Lyne 
arăta deosebit de bine în dimineaţa aceea, îmbră- 
cat în haine albe pentru antrenament şi cu pantofii 
de tenis. 

Se ducea să joace squash cu George Paxton, 
un alt miliardar, pe terenul de squash situat, se 
pare, undeva în spatele casei. Îi făcu semn cu 
mâna, simțindu-se ca o soţie care îi face cu mâna 
soţului ei când acesta pleacă la serviciu. 

Se ghemui la loc sub plapumă și se uită în jur. 
Avea să se scoale imediat. Însă, Dumnezeule, patul 
lui Lyne Bennett era confortabil. Așternuturile 
erau foarte moi şi la spatele ei erau trei perne 
imense de aveai impresia că ai căzut într-un nor. 
Așternuturile și plapuma erau toate albe, desigur, 
mocheta era albă, draperiile grele din mătase erau 
albe, iar mobila era Biedermeier — Biedermeier 
adevărat, din aceea pe care o puteai găsi doar în 
Europa sau la o licitaţie de la Sotheby — spre 

deosebire de imitația de Biedermeier pe care o 
găseai în cartierul antichităţilor din Village. Numai 
mobila Biedermeier valora, probabil, jumătate de 
milion de dolari. Însă aşternuturile alea! 

Cum se făcea că numai oamenii foarte bogaţi 
aveau aşternuturi ca alea? Ea se dusese la ceea 
ce credea că era cel mai scump magazin de pân- 
zeturi de pe Madison Avenue — Pratesi — şi a plătit 
o mie de dolari pentru un set de lenjerie (de fapt, 
cinci sute, erau reduse la jumătate de preţ) şi 
așternuturile tot nu erau la fel de moi ca acestea. 
„Cearșafurile lui Lyne sunt diferenţa dintre a fi 
milionar și a fi miliardar“, se gândi ea, şi o aducere 
aminte a faptului că, indiferent cât de mult succes 
credeai că ai, exista întotdeauna cineva care avea 
mai mult. 

„O, dar cui îi pasă?“ se gândi ea. Poate că Lyne 
avea, tehnic vorbind, mai mulți bani, însă ea era 
o femeie cu experienţă, care și-a făcut singură un 
nume şi care avea propria ei afacere și o viaţă 
interesantă. Nu avea nevoie de Lyne sau de banii 
ori aşternuturile lui, la o adică. Însă asta făcea 
să fie distractiv faptul că era cu Lyne. Era un tică- 
los, însă unul amuzant. Lăsându-şi capul să se 
cufunde la loc în perne (care se ridicară de o parte 
şi de alta a capului ei, mai să o sufoce), Victory 
rememoră evenimentele din ultimele câteva zile. 

A început să se certe cu Lyne de îndată ce 
mașina s-a pus în mișcare în seara acelei prime 
întâlniri aproape dezastruoase. 

— Chiar crezi că este necesar să o pui pe asis- 
tenta ta (a evitat în mod intenţionat cuvântul „secre- 
tară“) să-ți care sticla de șampanie până jos la 
mașină? l-a întrebat ea. 

— De ce s-ar supăra? a spus el, scoțând dopul: 
cu un pocnet. E cea mai bine plătită secretară din 
New York. Mă iubeşte. 

— Doar pentru că e nevoită să te iubească. Și 
de ce o pui să-ţi aranjeze întâlnirile amoroase? 
De ce nu suni chiar tu? 

Victory ştia că e nepoliticoasă, dar nu-i păsa. 
Lyne o făcuse să stea acolo, în timp ce el termina 
de vorbit la telefon cu Tanner Cole, iar asta era 
şi mai nepoliticos. 

— Păi..., a făcut Lyne, turnând șampanie într-un 
pahar care se afla într-un suport din lemn lustruit 
în mijlocul banchetei. Timpul meu valorează în 
jur de 5.000 de dolari minutul. Nu zic că nu meriţi, 
dar dacă te-aș suna şi tu m-ai refuza, asta m-ar 
costa aproape 20.000 de dolari. 

— Cu siguranţă poți să-ţi permiţi asta, a spus 
ea cu dispreţ. 

— Nu e vorba că nu-mi pot permite, e vorba de 
ceea ce vreau să-mi permit, a zis el cu un rânjet. 

Ea i-a zâmbit înapoi cu cinism. Lyne era atră- 
gător, însă avea un zâmbet ca de rechin. 

— Asta e cea mai patetică scuză pe care am 
auzit-o vreodată, a spus ea. 

A hotărât că avea să se ducă la Whitney cu el, 
iar apoi se va duce acasă. El nu o putea obliga 
să meargă la cină. 

— Însă nu am fost respins, a spus el. 

— Vei fi. 

— Chiar ești supărată că am pus-o pe Ellen să 
te sune pentru a aranja o întâlnire? a întrebat 
el. 

Cel puţin avea decența să pară foarte con- 
trariat. 

— Nu, a răspuns ea. Sunt foarte supărată pen- 
tru că m-ai făcut să stau acolo până ai terminat 
de vorbit la telefon cu Tanner Cole. 

— Așadar te aștepți să închid telefonul de fie- 
care dată când intri în cameră? 

— Da, a spus ea. Asta dacă nu se întâmplă să 
fiu eu însămi la telefon. Caz în care e OK. 

S-a uitat la el, întrebându-se cum o să pri- 
mească asta. O să o dea jos din mașină? Dacă o 
făcea, ea nu s-ar fi supărat. Însă el nu părea să o 
ia câtuși de puţin în serios. Pe neaşteptate, telefonul 

lui a început să sune și el l-a ridicat, chiorându-se 
la număr. 

— Așadar n-o să mă lași să preiau acest apel 
de la președintele Braziliei? a întrebat el. 

Ea a zâmbit cu răceală: 

— Când eşti cu mine, președintele Braziliei poate 
să aștepte. 

— Cum spui tu, a spus el, apăsând tasta de 
respingere a apelului. 

Pentru un răstimp, au mers în tăcere încăpă- 
țânată. Nici măcar nu-l cunoștea, așa că de ce se 
certau de parcă ar fi avut o relaţie? Victory a 
început să se simtă vinovată. Nu-i stătea în fire 
să fie așa o scorpie. Existau bărbaţi ca Lyne Bennett ' 
care puteau să scoată ce era mai rău dintr-o femeie, 
însă ea nu trebuia să cedeze. 

— Chiar era preşedintele Braziliei? a întrebat 
ea. 

— Era Ellen, a răspuns el şi a izbucnit în râs. 
Unu-zero pentru mine. 

Victory şi-a mușcat buza, încercând să nu zâm- 
bească: 

— Deocamdată. 

— De fapt, e unu-zero pentru tine. Pentru că 
era într-adevăr președintele Braziliei. 

„O, Doamne, e nebun“, s-a gândit ea. 

SUV-ul a cotit şi a intrat pe Madison Avenue. 
În faţa Muzeului Whitney erau o mulţime de maşini 
şi Lyne a devenit brusc obsedat în a se asigura 
că Hârtoapă va opri chiar în faţa intrării. 

— Bagă-te acolo, Hârtoapă! a strigat el încura- 
jator. 

— Încerc, domnule Bennett. Dar e o limuzină 
în fața noastră... 

— Dă-o dracu' de limuzină, a exclamat Lyne. 
E a bătrânului Shiner. Căcăciosu'”, cum îi zic eu, 
i-a spus el lui Victory. Când am intrat în afaceri, 
mi-a spus că n-o să fac niciodată un bănuţ. Nu 
l-am lăsat nici eu să uite vreodată. Dacă limuzina 

lui Căcăciosvw' nu se dă la o parte în cinci secunde, 
loveşte-o, Hârtoapă. 

— Pe urmă o să vină Poliţia. Şi asta o să dureze 
mai mult, a mormăit Hârtoapă. 

— Ce mare scofală? Ştii cum să procedezi cu 
Poliţia..., a spus Lyne. 

Victory se săturase. 

— Vrei să încetezi? a spus ea întorcându-se 
spre Lyne. Te porţi complet ca un nebun. E jenant. 
Dacă nu poţi să mergi pe jos cinci metri până la 
bordură, ai o problemă serioasă. 

Lyne nici n-a clipit. 

— Ai auzit asta, Hârtoapă? a întrebat el, lovin- 
du-l pe şofer cu palma peste umăr. Suntem împre- 
ună doar de zece minute, dar deja mă cunoaşte. 
Haide, a spus el, luând-o pe Victory de mână. 
Știam eu că o să fii distractivă. 

Ea s-a strâmbat. Lyne Bennett era, în mod 
limpede, un bărbat care nu putea fi insultat cu uşu- 
rință. A decis că începea să-i placă de el un picuţ. 

Ceea ce a fost bine, deoarece chiar dacă ar fi 
vrut să scape de el în acel moment, nu ar fi putut. 
De îndată ce au coborât din maşină, au fost încon- 
juraţi de fotografi. Bienala Whitney era cea mai 
mare expoziţie a unui grup mic de artiști foarte 
contestaţi, selectaţi de comisia Bienalei. Era unul 
dintre cele mai importante și controversate eve- 
nimente artistice din ţară, dar Victory uita mereu 
că era, de asemenea, un eveniment extrem de mon- 
den. Toată lumea avea să presupună nu numai 
că ea şi Lyne ieșeau împreună, ci și că probabil 
făceau asta de ceva vreme. A apărea împreună la 
Bienala Whitney era genul de lucru pe care un 
cuplu îl făcea când voia să facă un anunţ public 
că erau oficial împreună. 

lar Lyne o ţinea de mână în fața fotografilor, 
de parcă erau iubiţi. Nu o deranja să fie văzută 
cu el, dar nu voia ca lumea să creadă că făceau 
sex. A încercat să-şi retragă încet mâna, însă el 
i-a strâns-o mai tare. 

— Te-ai gândit vreodată la posibilitatea că s-ar 
putea să suferi de sindromul atenţiei deficitare la 
adult? a întrebat ea, gândindu-se la comporta- 
mentul lui din mașină. 

— Cum zici tu, a spus el aruncându-i o privire 
fugară. Haide, puștoaico, a zis el trăgând-o de mână. 
Dacă te-ai săturat de paparazzi, hai să intrăm. 

Exact ca și cum ar fi fost o fetiță! 

Chiar dacă Victory era pe tocuri, el era cu cel 
puţin cincisprezece centimetri mai înalt decât ea, 
aşa că nu prea putea să protesteze din punct de 
vedere fizic. Asta a adăugat încă un punct pentru 
el la scorul pe care îl ţinea. Apoi ea l-a întrecut 
la Vagine. „Însă lovitura de graţie a fost momentul 
acela de la Cipriani...“, se gândi ea, cu un aer 
încrezut. 


— Vagine gigantice? La Whitney? întrebă 
Wendy. 

Nu era șocată — „nimic nu m-ar putea goca acum“, 
se gândi ea, însă îi era greu să se concentreze 
asupra conversaţiei. In dimineaţa aceea, Shane a 
sunat-o şi a cerut să-i ia pe copii în vizită la părin- 
ţii lui, care locuiau în Upper West Side. Gândul 
că Shane se distra cu copiii şi bunicii acestora 
fără ea o făcea să se simtă rău. 

Stătea cu Nico şi Victory la râvnita masă din 
faţă, de pe colţ, de la Da Silvano. Restaurantul 
era foarte aglomerat și uşa era deschisă întruna 
de oameni care intrau doar pentru a li se spune 
că nu mai erau mese disponibile, stârnind un curent 
rece care îi bătea în ceafă. 

Își tot aranja șalul, însă afurisitul aluneca 
întruna. Şalurile nu mai erau la modă, dar asta 
a fost tot ce a putut să facă pentru a arăta decent 
într-o zi de duminică. 

Se aplecă mult în faţă, încercând să pară inte- 
resată. Oare Shane le-a spus părinţilor săi? Vorbeau 
despre ea? Mamei lui Shane nu i-a plăcut niciodată 

de ea. Probabil că îi spunea lui Shane că nu eo 
mamă bună... 

— Ei încearcă să facă în fiecare an ceva șocant, 
spunea Nico. Acum câţiva ani, a fost o casetă video 
cu un tip dat cu vopsea albastră pe tot corpul, 
care se juca... cu penisul. 

— Acum şochează la fel de mult, zise Victory, 
cufundând o grisină într-o farfurioară cu ulei de 
măsline. Au vagine gigantice cu păpuși din plastic 
înfipte în deschizătură. 

— Nu foarte bine realizate, spuse Nico. 

— Le-ai văzut? întrebă Wendy. 

— A trebuit, răspunse Nico. Le băgăm în numă- 
rul din decembrie. 

Wendy dădu din cap, simțindu-se lăsată pe 
dinafară. Tot ce făcea ea era să producă filme și 
să aibă grijă de familia ei. Nu avea viaţă culturală, 
nici un fel de viaţă în afara micii plute a existenţei 
ei, care necesita fiecare dram din energia ei pen- 
tru a o menţine la suprafață. Se uită la Victory, 
care radia ca o fată de 25 de ani. Aveau aceeaşi 
vârstă, dar Victory încă mergea peste tot şi făcea 
de toate — încă mai avea întâlniri. Brusc, lui Wendy 
îi trecu prin minte că ea nu a mai avut o întâlnire 
de peste cincisprezece ani. Gândul o făcu să se simtă 
şi mai rău. Dacă era nevoită să înceapă din nou 
să-şi dea întâlniri? Habar n-ar avea ce să facă... 

Victory spuse: 

— Artista, o tânără din Brooklyn, se pare că 
tocmai a făcut un copil şi a fost îngrozită de această 
experienţă. A spus că nimeni nu-ţi povestește vreo- 
dată cum este de fapt. 

— Te rog, zise Wendy scurt. Cum se face că 
toate cele care fac un copil se poartă de parcă ar 
fi singurele care au făcut vreodată așa ceva? 

— Cred că ea doar a reacţionat la faptul că 
femeile sunt cele care trebuie să nască, zise Nico. 

— Oricum, Lyne s-a speriat de-a binelea, con- 
tinuă Victory. A spus că o să i se facă rău. 

— Și ăsta e un bărbat cu care te întâlneşti? 
întrebă Wendy. 

— Wen, erau foarte nasoale, zise Victory. Nu 
subiectul în sine, ci felul în care erau făcute. Ei 
bine, am hotărât să-i joc o festă, să mă răzbun 
pe el pentru că era un nemernic. L-am convins 
că sculpturile cu vaginul vor fi într-o bună zi la 
fel de importante ca Venus din Willendorf — sta- 
tueta fertilității din era preistorică — şi el chiar 
m-a crezut. A cumpărat o sculptură cu vagin cu 
20.000 de dolari. 

Victory se rezemă de spătarul scaunului, poves- 
tind amănunţit momentul de la Whitney când și-a 
bătut joc de Lyne, care bombănea ca un şcolar 
despre „starea artei în America astăzi“. 

— Ştii că lucrările alea or să ajungă într-un 
muzeu, i-a spus ea. La început, nici conservele 
Campbell cu supă ale lui Wandy Warhol nu au 
fost luate în serios de nimeni. 

— Eşti nebună, a spus el. 

— Oi fi eu nebună, dar mă îndoiesc că Brandon 
Winters este. 

Brandon Winters era custodele de la Muzeul 
Whitney, pe care Victory îl cunoștea puţin și cu care 
vorbise în faţa lui Lyne, ca să facă pe grozava. 

— N-ai auzit ce-a spus Brandon? a întrebat ea. 
Există un interes enorm din partea Muzeului de 
Artă Contemporană din Chicago, ca şi din partea 
a două muzee din Germania. Brandon a spus că 
ei au comparat sculpturile cu vagine cu Venus din 
Willendorf... 

Brandon nu spusese așa ceva, dar ea a hotărât 
că era genul de prostioară pe care el ar fi putut 
să o spună. 

— Venus de unde? a întrebat Lyne. 

Ea s-a uitat la el ca și cum ar fi fost nedume- 
rită. 

— Venus din Willendorf. Dumnezeule, Lyne, cu 
interesul tău pentru artă... aş fi crezut că ai auzit 

de ea. Desigur, nu are decât vreo 25.000 de ani 
vechime, așa că poate ţi-a scăpat... 

Și atunci Lyne a căpătat o expresie ciudată pe 
faţă şi a luat-o înapoi cu paşi mari prin mulțimea 
de privitori, care erau strânși în jurul instalaţiei 
cu vagin. A schimbat câteva vorbe cu Brandon 
Winters, a cărui expresie deveni brusc surprinsă, 
încântată şi servilă. Lyne i-a dat un card. 

— Ei? a spus ea. 

Lyne a luat-o de braţ, ducând-o de acolo cu un 
aer conspirativ: 

— Am cumpărat una. 

— Cu cât? 

— 20.000 de dolari. 

Victory s-a gândit cu satisfacţie că asta repre- 
zenta cam aceeaşi sumă de bani pe care el ar fi 
pierdut-o dacă s-ar fi deranjat să o sune personal 
şi ea l-ar fi respins. A decis ca până la urmă să 
meargă la cină cu el, fie numai și pentru a vedea 
ce alte renghiuri i-ar mai putea juca. 

La Cipriani, li s-a dat o masă romantică pe 
colţ. Primul lucru pe care l-a făcut Lyne a fost să 
comande o sticlă de Cristal, pe care a băut-o ca 
pe apă. Victory începea să creadă că el chiar avea 
sindromul atenţiei deficitare, deoarece nu putea 
să stea locului — se ridica întruna să stea de vorbă 
cu lume de la alte mese. Însă ea nu a spus nimic 
despre asta, deoarece singurul mod de a-l face pe 
un bărbat să înţeleagă faptul că nu se comporta 
cum trebuie era să-i plătești cu aceeaşi monedă. 
Când s-a întors la masă pentru a treia oară, ea 
s-a ridicat şi s-a dus la bar. Acolo era un cuplu 
pe care îl cunoștea şi a zăbovit suficient cât să-și 
comande o băutură cu ghimbir și să stea de vorbă 
cu cei doi despre renovarea apartamentului lor. 
Apoi s-a întors la masă. 

— Ai fost plecată ceva vreme, a spus Lyne 
supărat. 

— Am văzut niște oameni importanţi pe care 
îi cunosc, a ridicat ea din umeri. 

Chelnerul a venit să le ia comanda. 

— Aș vrea o sută de grame de caviar Beluga, 
a spus ea pe un ton agreabil, de parcă asta ar fi 
fost ceva perfect normal. 

Lyne a încercat să nu pară supărat, fiind mili- 
ardar şi toate cele, însă ea şi-a putut da seama 
că era cam șifonat. 

— Majoritatea oamenilor se mulțumesc cu cinci- 
zeci de grame de caviar, a remarcat el pe un ton 
iritat. 

— Eu nu sunt majoritatea oamenilor, a spus 
ea. Şi, în afară de asta, mi-e foame. 

Apoi a comandat un homar și, ca desert, un 
sufleu de ciocolată. L-a făcut să-i vorbească despre 
copilăria lui — despre cum l-a părăsit tatăl lui 
atunci când avea 14 ani şi despre faptul că avea 
doi frați mai mici şi a trebuit să meargă să lucreze 
într-o băcănie, minţind în legătură cu vârsta ca 
să primească slujba — și ei a început să-i placă 
de el un pic mai mult. În spatele ostentaţiei lui 
ridicole, Victory simţea că el era probabil un tip 
de treabă. Era mare păcat că se simţea obligat să 
se poarte ca un nemernic în majoritatea timpului. 

Când a sosit desertul, ea s-a ridicat să se ducă 
la toaletă. Chiar s-a dus la toaletă, dar mai întâi 
l-a căutat pe şeful de sală şi i-a dat cardul ei 
American Express negru, spunându-i să încaseze 
nota de plată din contul ei. Plănuise din capul 
locului să achite ea nota, însă dacă voiai să faci 
asta, nu trebuia niciodată să aștepți până când 
nota era adusă la masă. O făceai dinainte, fără 
mare vâlvă. În felul acesta, nu puteau exista dis- 
cuţii cu privire la acest gest. 

A ieşit de la toaletă și a semnat chitanţa. Era 
peste o mie de dolari, dar nu-i păsa. O fi fost 
afacerea ei în criză, dar nu era nevoie ca Lyne să 
ştie asta. Și, în plus, merita efortul — fie și numai 
ca să vadă expresia de pe faţa lui când avea să 
descopere că ea s-a ocupat deja de nota de plată. 

S-a întors la masă și a așteptat, sporovăind cu 
jovialitate despre diverşi cunoscuţi comuni. Poate 
că era o chestie puerilă, dar adevărul era că a 
achita nota de plată te punea într-o poziţie de 
putere şi, chiar dacă era ceva ce majoritatea feme- 
ilor nu înțelegeau pe deplin, pentru oamenii de 
afaceri ca Lyne era cel mai elementar gest de con- 
trol. Victory a descoperit că, din clipa în care ea 
a preluat puterea, comportamentul lui Lyne nu a 
mai deranjat-o deloc. 

— Nota de plată, vă rog, a spus Lyne, făcându-i 
semn șefului de sală. 

Victory şi-a împăturit șervetul şi a zâmbit, urmă- 
rindu-l cu privirea pe șeful de sală care venea 
grăbit la masa lor, uitându-se de la ea la Lyne cu 
o expresie îngrijorată pe chip. Când a ajuns la 
Lyne, s-a aplecat şi a murmurat: 

— Nota a fost deja plătită. 

— Zău? Cine? a întrebat Lyne, privind în jur 
cu o expresie de neîncredere ultragiată. 

— Se spune „de către cine“, dragă, a zis Victory, 
corectându-l pe un ton neutru. E un complement 
de agent. 

— Poate să fie orice, din partea mea, a spus Lyne. 
Eu vreau să știu cine a plătit nota mea. 

Arăta cu adevărat de parcă era gata să pocnească 
pe cineva. 

Șeful de sală, care era obișnuit, fără îndoială, 
să aibă de-a face cu crizele de temperament ale 
clientelei sale sus-puse, și-a împreunat palmele și 
și-a înclinat capul: 

— De către tânăra doamnă. Doamna Ford. 

— Cine? a spus Lyne, încă uitându-se prin resta- 
urant de parcă ar fi uitat că lua cina cu ea. Apoi 
a priceput. 

— O, a făcut el. 

Ea a zâmbit, expirând lung. Reușise în sfârşit 
să-l reducă la tăcere. 

El nu putut vorbi în următoarele câteva minute, 
în timp ce şi-au pus hainele pe ei şi au coborât 

scările. Când au ieșit afară, el a spus pe un ton 
arțăgos: 

— Nu trebuia să faci asta, să știi. 

— Nu trebuie să fac nimic, a zis ea. Eu fac ce 
vreau. 

— Voiam să te invit la mine să mai bem ceva, 
dar presupun că asta înseamnă că ai alte planuri, 
a spus el. 

„Doamne, ce copil e!“ s-a gândit ea. 

— Nu am alte planuri, a replicat ea, iritată de 
deducţia lui. Dar chiar trebuie să plec. Noapte 
bună, Lyne, a spus ea întinzându-i mâna. Mi-a 
făcut plăcere. 

— Și mie mi-a făcut plăcere, a mormăit Lyne, 
în timp ce se ducea spre mașină. 

Hârtoapă stătea ţinând portiera deschisă, uitân- 
du-se la ea curios. 

Ea a ridicat mâna și a chemat un taxi. „Ei 
bine, am aflat tot ce trebuia să știu despre el“, 
s-a gândit ea, așezându-se pe banchetă. Avusese 
parte de câteva momente amuzante cu el, însă nu 
era deloc un gentleman. Nu a așteptat ca ea să 
ia un taxi şi nici măcar nu i-a mulţumit pentru 
cină. Poate că a fost prea jignit în orgoliul lui 
masculin ca să o conducă la taxi, dar, chiar şi așa, 
un bărbat adevărat nu şi-ar uita niciodată mani- 
erele. Orgoliul lui era chiar atât de fragil? Asta 
nu avea sens. La începutul carierei sale, Lyne 
Bennett a cumpărat companii şi le-a ciopârţit fără 
milă. Probabil de ciudă, își dădea ea seama acum. 
O voce firavă i-a şoptit: te joci cu focul. 

Brusc, şi-a adus aminte expresia de pe chipul 
lui atunci când i-a zis că se gândea să o invite 
înapoi la el acasă. Pentru o clipă păruse înfrânt, 
ca şi cum își dăduse seama încă o dată cât de 
lipsit de sens era să ieşi la întâlniri în New York 
şi cât de fără rost era să încerci. Şi, pentru un 
moment, ea s-a simțit tristă. 

Totuși, nu s-a gândit prea mult la asta, crezând 
că acesta avea să fie sfârșitul poveştii şi că el 
oricum nu o va mai suna niciodată. 

— Însă bineînţeles că avea să te sune din nou, 
interveni Nico. Nu avea încotro. 

— Ei bine, a sunat, continuă Victory, aplecân- 
du-se peste masă ca să fie sigură că nu auzeau 
şi alţii. 

La 7:30 sâmbătă dimineaţă. Între timp, aproape 
că uitase cu totul de el. Toată lumea din New York 
avea întâlniri ciudate și ştia că, atunci când se 
va întâlni întâmplător cu el, amândoi se vor purta 
ca şi cum nimic nu s-ar fi întâmplat vreodată. 

nsă Lyne nu era pregătit să renunțe. 

— Alo? a spus ea somnoroasă în receptor, gân- 
dindu-se că atât de devreme ar fi putut să fie 
numai Wendy. 

— Vreau să ştii că, practic, pierd 20.000 de dolari 
sunându-te eu însumi, s-a auzit vocea lui Lyne. 

Ea a râs fără să vrea, surprinsă să descopere 
că era încântată, de fapt, să-l audă. 

— Chiar așa? a întrebat ea. Așadar încă mai 
faci cinci mii de dolari pe minut, chiar și în week- 
end. Da! ce eşti, compania de telefonie? 

— Ar vrea ei. Sunt mai bogat decât compania 
de telefonie, a spus el cu o voce blândă. 

— În caz că uitam... 

— În orice caz, obţin un procent bun. Chiar 
dacă mă respingi, a spus el. Mai ţii minte sculptura 
aia hidoasă pe care m-ai făcut s-o cumpăr? Am 
vrut doar să știi că ai avut dreptate. Am vândut-o 
muzeului ăluia din Chicago cu 40.000 de dolari. 
Aşa că m-am gândit că beneficiezi de timp în valoare 
de 20.000 de dolari ca să mă refuzi. Din care mai 
ai — a făcut o pauză — exact 92 de secunde. 

— Ai vreo propunere? a întrebat ea. 

— Meciul Yankees-Red Sox. Ultimul din cam- 
pionatul Ligii Americane. Diseară, la ora șapte. 

— S-a făcut, a spus ea. 

S-a gândit că el nu putea fi atât de groaznic 
dacă era nu numai dispus să-și încerce din nou 
norocul cu ea, dar să-și şi schimbe purtarea. 

Desigur, Lyne Bennett avea să fie întotdeauna 
un nemernic, dar, în seara aceea, când au mers 
la meciul de baseball, a fost un nemernic oarecum 
drăguţ. El era deja în mașină când a venit Hârtoapă, 
ceea ce însemna că a fost dispus să meargă tot dru- 
mul până în centru ca să o ia pe ea. Pe urmă au 
mers cu mașina până la eliportul de pe East River. 

— Ştiu că eşti bogat, i-a spus Victory în timp 
ce mergeau spre elicopterul argintiu. Dar nu crezi 
că e un pic cam prea mult să iei elicopterul până 
în Bronx? 

— Ba da, a spus el ajutând-o să urce. Dar meciul 
e în Boston. 

— O, a făcut Victory. 

Și, din motivele obișnuite, care sunt la fel de 
vechi ca bărbatul şi femeia, seara a evoluat minu- 
nat din acel moment. 


„Bi bine, ce ar trebui să fac acum?“, se gândi 
Nico punându-şi mănuşile. 

Un vânt rece, tăios ca un cuţit, bătea pe 6th 
Avenue în faţa restaurantului. Ținându-și răsu- 
flarea, se uită la ceas și văzu că era doar 2:30. 
Katrina, fiica ei, avea să fie la manej cel puţin 
până la ora patru, exersând pentru un concurs, de 
ale cărui detalii organizatorice se ocupa Seymour. 
De fapt, probabil că Seymour se afla chiar atunci 
la manej, împreună cu alți părinţi care îşi priveau 
copiii călărind. Această dragoste misterioasă pen- 
tru cai era ceva ce Seymour şi Katrina aveau în 
comun, ceva pentru care Nico a recunoscut cu multă 
vreme în urmă că nu avea vreo pasiune. Chiar şi 
pe când era copil, ea nu le-a înţeles niciodată pe 
fetele acelea pasionate de cai, care veneau la școală 
cu părul murdar, puţind a balegă. Desigur, Katrina, 
care călărea cinci zile pe săptămână la manejul 

din Chelsea Piers (la un preţ de 250 de dolari pe 
oră), nu mirosea — făcea duș în fiecare dimineaţă 
și o dată pe lună își făcea părul şi unghiile la 
salonul de frumuseţe de la magazinul Bergdorf 
Goodman. Dar când Katrina și Seymour începeau 
să vorbească despre cai, ea nu se putea preface: 
ochii ei rămâneau opaci din cauza plictiselii. 

Ideea era că, în următoarea oră şi jumătate 
cel puţin, nici Seymour, nici Katrina nu aveau să 
se întrebe unde era ea. 

Sau ce făcea. 

Aruncă din nou o privire pe furiș la ceas, cu 
inima bătându-i cu putere fie din cauza frigului, 
fie de agitaţie. Îndrăznea? Dacă îndrăznea, nimeni 
nu avea să știe. O să spună că se duce la birou și 
pe urmă chiar se va duce acolo. Nu era nimic sus- 
pect în asta. Lucra adesea în weekend. Și Wendy 
tocmai se dusese la o întâlnire neașteptată cu un 
scenarist, iar Victory spusese că se ducea la atelier 
să deseneze. 

Dacă avea de gând să o facă, era mai bine să 
o facă repede. 

Se urcă într-un taxi, întorcând rapid capul ca 
să vadă dacă o privea cineva. Era paranoică. Nu 
era nimic suspect în a urca singură într-un taxi. 
Mai nou, existau tot timpul câţiva paparazzi în 
faţă la Da Silvano şi aceştia făcuseră câteva instan- 
tanee când ea și Victory ieșiseră din restaurant. 
Însă acum uitaseră de ea, stând cocoțaţi ca nişte 
ciori pe o bancă din faţa localului. 

— Columbus Circle, îi spuse şoferului. 

Dacă Kirby era acasă, putea oricând să-şi modi- 
fice traseul. 

şi scoase telefonul mobil din geantă și se uită 
la el. Poate că era mai bine să nu-l sune. Devenea 
din ce în ce mai îndrăzneață, încălcând promisi- 
unile pe care şi le făcea sieşi de fiecare dată când 
i se oferea ocazia. După acel prim episod, şi-a spus 
că nu o să o mai facă niciodată. Dar după două 

zile, l-a sunat, s-a dus la el acasă şi a făcut din nou 
sex cu el. De două ori într-o singură după-amiază! 
Cea de-a doua partidă de sex a fost cea decisivă. 
Dacă ar fi făcut-o o singură dată, poate că ar fi 
fost în stare să evite şi să nu mai meargă niciodată 
acolo, dar a doua oară, corpul ei probabil că tânjea 
aşa de tare după o partidă de sex adevărată, încât 
ea şi-a dat drumul şi mai tare — mai tare decât 
își amintea să o fi făcut vreodată. lar după aceea, 
indiferent cât de mult a încercat să se controleze, 
corpul ei părea să aibă o voinţă proprie. Găsea 
întruna modalităţi de a merge din nou la Kirby 
pentru mai mult. 

Tot timpul cât Victory a vorbit despre Lyne la 
prânz, singurul lucru la care s-a putut gândi a 
fost să meargă la toaletă şi să-l sune pe Kirby. 
Singurul lucru care a împiedicat-o să facă asta a 
fost gândul că probabil Kirby nu era acasă. Era 
un tânăr superb și era duminică după-amiază. 
Probabil că era în oraș cu prietenii, oricine ar fi 
fost aceştia, și poate că era cu o prietenă. Kirby 
jura că nu avea una şi că nu-l interesa, însă ea 
nu-l credea neapărat. Nu era logic. 

— Hei, eu nu înșel, să ştii. Îmi place să i-o 
trag unei singure femei, a afirmat el. 

Asta a făcut-o să tresară un pic, faptul că el 
se gândea la ea doar ca la femeia căreia „i-o tră- 
gea“. Era ceva atât de grosolan! 

Dar sexy. 

Își ţinu răsuflarea și formă numărul lui. 

El răspunse după ce telefonul sună de trei ori. 
Își dădu seama după zgomotul de fundal că nu 
era acasă. Se demoraliză. 

— Bună, zise el uşor surprins. Hei, e duminică. 

— Știu, spuse ea. Am o mică pauză și mă gân- 
deam că poate ne vedem. Dar pari să fii ocupat... 

— Nu sunt, zise el repede. Adică sunt. Sunt la 
masă... 

— Nu-ţi face griji, zise ea încercând să-şi ascundă 
dezamăgirea. Ne vedem săptămâna viitoare. 

— Așteaptă, spuse el coborând vocea. 

Se auzi zgomot de râsete şi clinchet de tacâ- 
muri, apoi tăcere. 

— Eşti acolo? întrebă Kirby. 

— Alo? 

— Sunt la toaletă. Unde eşti? 

— Mă înqrept spre centru. 

— Mişto, zise el. 

„Bi, asta ce înseamnă?“ se întrebă ea nemul- 
ţumită. Se vedeau sau nu? Kirby era întotdeauna 
foarte vag, de parcă n-ar fi înţeles niciodată că 
limbajul putea fi folosit pentru a transmite chestii 
concrete. 

— Poţi să te vezi cu mine? insistă ea. Sau nu? 

— Da. Sigur. De ce nu? spuse Kirby. Adică nu 
chiar în clipa asta. Aştept să-mi vină ouăle 
Benedict. 

Nico se simţi tentată să-i atragă atenţia că o 
oră cu ea ar fi trebuit să fie mai importantă decât 
o porție de ouă, dar s-a abținut. 

— Deci cum să facem? întrebă ea. 

— De ce nu vii să te întâlneşti cu mine aici ca 
să-mi mănânc prânzul și apoi mergem la mine? 

Ea se văzu stând într-un local și privindu-l pe 
Kirby cum își mănâncă porţia de ouă, în timp ce 
prietenii lui se holbau la ea, întrebându-se ce dracw 
făcea Kirby cu o femeie suficient de în vârstă ca 
să fie maică-sa. 

— Kirby, ştii că nu pot să fac asta, spuse ea pe 
un ton care i se păru chiar și eu un pic disperat. 

Se întrebă cum de reușeau tinerii să stabilească 
vreo întâlnire. 

— Stai puțin. Lasă-mă să mă gândesc, zise 
Kirby. i 

Urmară câteva secunde de tăcere. În cele din 
urmă, el zise: 

— Ştiu. Întâlneşte-te cu mine în faţa restauran- 
tului. Sună-mă chiar înainte să ajungi aici. Probabil 
că până atunci o să-mi termin şi eu prânzul. Putem 
merge pe jos până la apartamentul meu... 

Era un plan riscant, dar după ce se imaginase 
toată ziua făcând sex cu el, nu putea renunţa. Nu 
cunoștea pe nimeni care să locuiască în cartierul 
lui Kirby... Probabil că va fi în regulă. 

— OK, zise ea cu precauţie. Dar Kirby, când 
te sun, să ieși imediat. 

— Hei, nu sunt prost, şopti Kirby pe un ton 
seducător. 

Ea închise şi se sprijini de banchetă, cu inima 
bătându-i tare la gândul de a-l vedea. Acum, că 
ştia că o să-l vadă, era în același timp ușurată şi 
agitată. Dacă îi vedea cineva mergând împreună 
pe trotuar? Dacă o vedea cineva intrând în blocul 
lui... cu el? 

„El mănâncă ouă“, se gândi ea. Ouă Benedict 
într-o duminică la prânz. Era ceva mişcător de 
banal în asta. Era ceva emoţionant de simplu. 
Kirby era un puşti; puştii mâncau ouă în weekend. 
Spre deosebire de bărbaţi ca Seymour. Seymour 
se purta de parcă ouăle erau otravă. Probabil că, 
în ultimii șapte ani, nu se atinsese de aga ceva. 


Taxiul coti şi intră pe 2nd Avenue. Era la o 
distanţă de doar două cvartale de blocul lui Kirby. 
Poate că ar fi trebuit să intre în hol şi să aştepte. 

nsă asta ar fi fost ceva şi mai inexplicabil decât 
să stea pe stradă. 

Nico plăti șoferului și coborî din mașină. „Asta 
o să fie ultima oară“, se jură ea. 

— Bună, zise ea, sunându-l pe mobil. Am ajuns. 
Sunt în faţa... — se uită în sus — unui magazin 
numit Sable's. | 

— Vin imediat, zise el. 

işi strânse haina mai bine pe lângă ea, ridicând 
gulerul din blană în jurul gâtului. Privi în vitrina 

magazinului. Era un magazin mic în care se vindea 
caviar şi pește afumat. „Incercaţi salata de homar!“ 
invita un anunţ din vitrină. „Cea mai bună din 
New York!“ 

n magazin era lume multă. De fiecare dată 
când cineva intra sau ieșea, se auzea clinchetul 
unui clopoțel. 

— Nu mă pot abţine, șopti ea cu voce tare. 

Se vedea spunându-i lui Seymour scuza asta 
dacă era prinsă. „Scuze, iubitule, dar era tânăr și 
superb și nu m-am putut abţine. Femeile sunt 
femei, ştii? E un imperativ biologic.“ Era aceeaşi 
scuză jalnică pe care bărbaţii o foloseau dintot- 
deauna în faţa femeilor. Ea nu a crezut-o niciodată; 
nu accepta că ar putea fi adevărată. Acum, însă, 
începea să înţeleagă. Se putea întâmpla. Puteai 
să-ți pierzi capul din cauza unei dorințe fizice mai 
puternice decât tine, mai puternice decât raţiunea. 
Tot ce trebuia să facă era să-i pună capăt înainte 
să afle cineva. Dacă nu ştia nimeni despre asta, 
chiar conta? 

Aruncă o privire în lungul străzii, sperând să 
vadă silueta înaltă a lui Kirby, mersul lui săltat. 
Unde era? Dacă nu apărea într-un minut sau două, 
va trebui să plece. 

„Nu e corect“, se gândi ea disperată. Nu voia 
decât să aibă parte de sex ca lumea înainte să 
moară. Înainte de a ajunge prea... bătrână pentru 
a fi considerată atrăgătoare... 

Se auzi clopoţelul de deasupra ușii. 

— Nico? spuse o voce de bărbat. 

nlemni. Se gândi că era inevitabil. În orice 
clipă, Kirby avea să apară și totul se va termina. 

Se întoarse. 

— Bună, Lyne, zise ea afabil, ca şi cum nu ar 
fi fost câtuşi de puţin surprinsă să se întâlnească 
întâmplător cu el. 

„Ce dracu’ caută aici, pe 2nd Avenue?“ se întrebă 
ea agitată. Ar face bine să nu-l întrebe, căci, pe 

urmă, el i-ar pune aceeaşi întrebare. Și atunci ce 
i-ar zice? „Mă întâlnesc cu amantul meu“? Creierul 
ei trecu pe pilot automat: 

— Azi te-am văzut din nou în Post, zise ea, cu 
un zâmbet strâmb, uşor acuzator. 

— Nu era o poză proastă, hm? spuse el, lovin- 
du-i uşurel braţul cu un ziar făcut sul, de parcă 
ea ar fi fost un amic de-al lui. 

Știa că ea şi Victory erau prietene foarte bune? 
Mai bine nu aducea vorba despre asta. Simţea un 
fior de teamă în spate. Kirby trebuia să apară în 
orice clipă... 

— Mă refeream la spaţiul pentru câini, zise ea 
calm. 

Chipul lui împietri. Victory îl considera pe Lyne 
„drăguţ“ și putea fi așa atunci când voia. Însă ea 
suspecta că era mai mult o prefăcătorie. Lyne 
Bennett era un rechin fără inimă căruia nu-i plă- 
cea să fie călcat pe coadă. 

— Au exagerat foarte mult în articolul ăla, spuse 
el. Eu am criticat faptul că oamenii nu strâng 
căcatul câinilor lor. Și că municipalitatea nu se 
mai deranjează să aplice legea. 

„De ce am adus vorba despre asta?“ se întrebă 
ea, zâmbind rigid. Acum, probabil că el o să ţină 
o întreagă diatribă despre căcatul de câini. Trebuia 
să scape de el... 

Înălţă din umeri, dându-i răspunsul standard: 

— Municipalitatea e o harababură. 

Asta funcţionă. El o atinse din nou ușurel pe 
umăr cu ziarul şi spuse replica obișnuită: 

— Şi o să fie din ce în ce mai rău. 

El se întoarse să plece și Nico scoase un suspin 
de ușurare. 

— Pa, zise el. 

Nico îi făcu semn cu mâna. Însă atunci el se 
întoarse: 

— Ia spune, apropo de harababură, ce se întâm- 
plă la Splatch? 

„O, nu, vrea să discutăm afaceri.“ Dacă se apu- 
cau să discute afaceri, asta ar fi durat cel puţin 
încă două sau trei minute până să poată să se 
descotorosească de el. Și în mod sigur Kirby avea 
să apară până atunci. 

— Ar trebui să luăm prânzul cândva şi să vor- 
bim, spuse ea, de parcă asta avea să se întâmple 
vreodată. R 

El nu muşcă momeala. In schimb, veni mai 
aproape, luându-și o poziție relaxată, ca şi cum 
s-ar fi pregătit să stea la palavre. 

— Ce crezi despre Selden Rose? vru el să ştie. 

„O, Doamne.“ Trebuia să inventeze ceva cu neru- 
şinare. Întrebarea lui Lyne necesita un răspuns, 
dar exista o întrebare şi mai neliniștitoare: de ce 
era Lyne Bennett interesat de Selden Rose? Prin 
creier îi trecură rapid câteva posibilități, inclusiv 
ideea că Lyne credea că Selden Rose s-ar putea 
să preia poziţia lui Victor Matrick. Îi făcu rău şi 
o înfurie un pic gândul ăsta. 

ntoarse capul. Kirby venea pe trotuar spre ei. 
Era la mai puţin de o sută cinzeci de metri dis- 
tanţă... 

Se întoarse înapoi spre Lyne ca și cum nu l-ar 
fi văzut pe Kirby. Îşi simţea inima bătându-i cu 
putere, de parcă ar fi avut-o în gât. Tuşi, ducân- 
du-și mâna înmănușată la gură. 

— Asta depinde de motivul pentru care vrei să 
ştii, Lyne, spuse ea. 

— Eram doar curios, replică el. 

Nico simţi prezenţa lui Kirby chiar în spatele 
ei. Muşchii picioarelor i se înmuiară brusc. 

— Lyne! exclamă Kirby, lovindu-l uşor cu pum- 
nul pe Lyne. 

Lyne se întoarse, expresia de pe faţa lui schim- 
bându-se din iritare într-un fel de plăcere mascu- 
lină plină de cordialitate. 

— Ei! Kirby, omule, spuse Lyne, adoptând deo- 
dată purtarea unui tip de 25 de ani şi bătând 
palma cu Kirby. 

Apoi se îmbrăţișară, bătându-se ușor pe spate. 

— Ce mai faci, omule? întrebă Kirby, evitând 
să se uite la Nico. 

Ea îşi luă o mină de iritare răbdătoare. 

— Vii la St. Barts anv’ ăsta? îl întrebă Lyne. 

Kirby se legănă de pe un picior pe celălalt, cu 
mâinile în buzunare, făcând ca haina din tweed 
să-i stea strâns peste fund. Nico nu se putu abţine 
să se uite. 

— Depinde, zise Kirby. Mă inviţi pe iahtul tău 
anu' ăsta? 

Lyne evită în mod isteţ să-i răspundă, întor- 
cându-se spre Nico: 

— O cunoşti pe Nico O'Neilly? întrebă el. 

Ea se uită la Kirby cu cea mai rece expresie 
pe care şi-o putu lua. „Te rog, Kirby, nu fi prost 
în clipa asta“, se rugă ea. 

— Mda..., zise Kirby, privind-o şovăitor, ca și 
cum nu era sigur sau nu își putea aduce aminte. 
Cred că s-ar putea să ne mai fi întâlnit. 

— Poate, zise Nico sec, neîntinzându-și mâna 
în mod intenţionat. 

Lyne se întoarse înapoi spre Kirby să-şi ia la 
revedere şi Nico profită de ocazie ca să plece. 

— Mă bucur că te-am văzut, Lyne, zise ea, ară- 
tând spre pescărie. Trebuie să plec... 

— O, da, spuse Lyne, făcându-i cu mâna. Cele 
mai bune preţuri la caviar din tot orașul. 

Ea dădu aprobator din cap ca şi cum ar fi ştiut 
asta şi deschise ușa. Un val de aer cald, înțepător, 
năvăli spre ea. Clopoţelul scoase un clinchet. 


— Uite-ţi cadoul, zise ea, dându-i lui Kirby o 
cutie cu caviar Beluga. Pentru că eşti un băiat 
atât de cuminte. 

— Mersi, zise el, luând cutia de la ea și punând-o 
pe măsuţa de sticlă. 

Stăteau în picioare, în livingul din apartamen- 
tul lui. Kirby scăpase în cele din urmă de Lyne 


169 


şi se dusese acasă, iar ea îl urmase după ce aștep- 
tase în magazin timp de 15 minute. El își lipi 
corpul de al ei. 

— Dacă aş ști că primesc caviar ca să-l mint 
pe Lyne Bennett, aș face asta în fiecare zi, spuse 
el cu faţa lipită de gâtul ei. 

— Nu mi-aş face un obicei din asta, scumpule, 
zise ea. 

— Dar ce zici dacă mi-aș face un obicei din 
asta? întrebă el, împingând-o brusc în jos, aple- 
când-o cu faţa peste cotiera canapelei. 

li cuprinse picioarele între picioarele lui, în 
timp ce mâinile lui o cuprindeau pentru a-i desface 
fermoarul de la pantaloni. 

— Eşti o fată rea, nu-i așa? zise el, băgându-și 
mâinile pe lateralele pantalonilor ei şi trăgându-i 
în jos până la glezne. 

li frecă fundul gol cu palma. 

— Ţi-a plăcut aia? întrebă el. Aproape că ai 
fost prinsă. Eşti o fată foarte rea... 

El o plesni peste fund. Nico ţipă de uimire și 
plăcere. El o ridică şi o puse pe jos, așezându-se 
în spatele ei. 

— Nu, zise ea cu glas slab. 

— Nu, ce? spuse el. 

O plesni din nou peste fund. 

Şi acolo, pe covorul lui cu imprimeu care imita 
blana de leopard, luat cu 80% reducere de la Ralph 
Lauren, ei avură cea mai tare partidă de sex de 
până atunci. 

— Vezi? spuse Kirby după aceea, așezându-se 
pe canapea dezbrăcat, cu un picior așezat relaxat 
peste celălalt. Ți-am spus că aş putea să fiu actor. 

Zo 


Nico se gândi că sexul îți dădea un anumit 
sentiment de putere. Dacă erai stăpânul vieții tale 
sexuale, stăpâneai lumea. Sau, oricum, așa părea. 

n ultimele șase săptămâni, încă de când şi-a 
început prietenia necuviincioasă cu Kirby, se afla 
în culmea fericirii. Mergea în pas elastic, făcea 
remarci ironice. Zâmbea mult şi făcea glume. Își 
epilase și îşi aranjase diverse părți ale corpului. 
Era plină de dorință — nu doar pentru Kirby, ci 
pentru viață în general. 

Iar alţii începuseră să observe. 

Nu şi-ar fi închipuit niciodată, dar Kirby Atwood 
o ajuta, fără să ştie, în carieră. 

'Trecuse vreo lună din acea duminică după-amiază 
când s-au întâlnit întâmplător cu Lyne Bennett. 
A fost cât pe ce, dar, așa cum a bănuit ea, Lyne nu 
a considerat această întâlnire suficient de impor- 
tantă pentru a-i pomeni de ea lui Victory. Totuşi, 
fiorul spaimei de a fi aproape prinsă, și apoi să 
scape, a fost excitant şi ea a devenit din ce în ce 
mai îndrăzneață, aranjând în secret ca Kirby să 
apară la unele dintre petrecerile şi evenimentele 
la care ea trebuia să fie prezentă aproape în fiecare 
seară. Nu au făcut niciodată nimic în public în afară 
de a sta de vorbă, însă faptul că Kirby era acolo, 
că o privea şi că ea putea să-i arunce priviri pe 
furiș, făcea mult mai interesantă o ocazie care altfel 

ar fi putut fi o seară plictisitoare. Îi plăcea la nebunie 
sentimentul de putere pe care i-l dădea acest lucru, 
sentimentul de a avea un secret pe care nimeni 
nu-l bănuia. În decembrie, în timp ce se deplasa 
prin încăperile calde, excesiv decorate, în care se 
țineau petreceri, făcând afaceri, purtând conver- 
saţii de curtoazie, întotdeauna promovându-se în 
mod subtil, dar calculat, s-a simţit invincibilă. 

A existat acea scurtă lovitură emoţională din 
timpul concediului de Crăciun petrecut la Aspen, 
când s-a simţit epuizată, goală și singură, chiar 
dacă ea, Seymour și Katrina au stat grămadă în 
apartamentul acela micuţ de două camere de la 
Hotelul Little Nell. Insă uşoara depresie a trecut 
din clipa în care au aterizat pe JFK. Până la urmă, 
săracul Kirby nu s-a dus pe iahtul lui Lyne (întot- 
deauna a surprins-o că el îl cunoştea pe Lyne, 
însă tinerii frumoşi ca Kirby se învârteau, în gene- 
ral, în multe cercuri) şi, în schimb, s-a dus acasă 
la familia lui, în St. Louis. S-au întâlnit, în sfârşit, 
în prima zi de joi după Anul Nou -— ea a reușit 
să scurteze un prânz şi a dat o fugă până la apar- 
tamentul lui. În primele zece minute, el a fost 
prost dispus; a stat pe canapea încercând să pună 
o baterie nouă într-o telecomandă și, din când în 
când, a ridicat privirea spre ea cu o expresie sum- 
bră pe chip. A reuşit, în cele din urmă, să pună 
bateria şi a dat drumul la televizor. 

— Deci..., a spus el, prefăcându-se interesat de 
emisiunea „Ellen DeGeneres Show“. Te-ai culcat 
cu el? 

— Cu cine? a întrebat ea, gândindu-se că dacă 
el nu își revenea din starea asta şi nu începeau 
partida de sex, ea avea să plece cu buza umflată. 

— Ştii tu, a spus el pe un ton acuzator. Soţul 
tău. 

— Seymour? 

— Da. Seymour, a zis el, de parcă simpla pro- 
nunţare a numelui acestuia îi provoca suferință. 

„E gelos!“ s-a gândit ea. Gelos pe Seymour. 
Numai de-ar fi ştiut... 

— Nu, nu m-am culcat, a răspuns ea. 

— Din cauza mea? a întrebat el. 

— Da, dragă. Din cauza ta. 

Nu era din cauza lui, însă el nu trebuia să ştie 
asta. Nico se gândi, făcând haz de necaz, ce ironie 
era că relaţiile ei conjugale cu Seymour constituiau 
un secret mai mare şi mai jenant decât aventura 
ei ilicită cu Kirby. Ea și Seymour nu mai făceau 
sex adevărat de cel puţin trei ani. Treceau luni 
în șir fără să facă deloc şi, când făceau, era evident 
pentru amândoi că o făceau din obligaţie, nu din 
dorinţă. Însă actul sexual în sine era cea mai mică 
dintre probleme. Nici măcar nu se mai atingeau, 
cu excepţia pupăturilor ocazionale pe care şi le 
dădeau sau când se întâmpla ca picioarele lor goale 
să se atingă în pat. Seymour întotdeauna își apăsa 
degetele de la picioare de degetele ei pentru o 
secundă, iar apoi se retrăgea. Ştia că ar trebui să 
discute despre asta, însă era ceva în purtarea lui 
Seymour care nu invita la acest gen de discuţii 
intime, de cuplu. Oricum, ştia ce ar spune el: „Nu 
prea mă interesează sexul. Nu are nici o legătură 
cu tine, dar nu am de gând să fac ceva ce nu 
simt“. Ba bănuia că dezvăluirea misterelor și moti- 
velor din spatele atitudinii lui vizavi de sex (și 
sex cu ea) ar fi dureroasă şi dăunătoare pentru 
căsnicia lor, așa că pur şi simplu a lăsat lucrurile 
așa cum erau. La început, a fost confuză și jignită, 
dar, până la urmă, lunile au trecut și ea a desco- 
perit că asta nu-i lipsea prea mult. Și-a spus că 
putea să trăiască fără o viaţă sexuală, mai ales 
când existau atât de multe alte lucruri mai impor- 
tante. Și atunci a apărut Kirby... 

Era în jur de 10:30 seara, iar ea era așezată pe 
bancheta maşinii de serviciu de la Splatch-Verner, 
în drum spre casă. Era o seară umedă și rece — mai 
devreme plouase şi temperatura scăzuse acum sub 

zero grade, făcând ca străzile să scânteieze în lumina 
albă a iluminatului stradal şi a vitrinelor. Îşi aranjă 
din nou rochia mulată, lungă şi neagră, strângând 
mai bine.în jurul ei haina lungă din blană de 
nurcă. Fusese la o gală dedicată strângerii de fon- 
duri pentru educaţie, la care ţinuta fusese obliga- 
torie, iar Kirby se aflase și el acolo. Nu la masa 
ei, desigur — asta ar fi fost mult prea riscant. Însă 
Susan Arrow, veterana din domeniul PR-ului, fusese 
mai mult decât încântată să-l pună pe Kirby la 
masa ei — căci la aceste evenimente erau mereu 
un deficit de tineri superbi. În decembrie, Nico 
aranjase ca Kirby să o cunoască pe Susan, pentru 
că ea ar fi putut să-l ajute cu actoria. Între Susan 
şi Kirby s-a înfiripat o amiciţie, aşa că a fost ceva 
firesc să-i sugereze lui Susan că, dacă avea vreo- 
dată nevoie de escortă, el era disponibil. Astfel că 
Kirby a stat la masa de lângă ea, fără ca nimeni 
să ştie că Nico era răspunzătoare, în secret, pentru 
prezența lui. 

Nico îşi lăsă capul pe spate, sprijinindu-se de 
banchetă. A reuşit să stea de vorbă cu Kirby doar 
de două ori în timpul serii şi numai pentru câteva 
secunde. Dar nu ăsta era scopul. Ea voia ca iubitul 
ei să o vadă în toată splendoarea — cu părul strâns 
în vârful capului şi cu colierul de diamante și 
rubine pe care şi l-a cumpărat în urmă cu trei 
ani, când a câştigat un bonus de jumătate de milion 
de dolari. 

— Arăţi minunat, îi şoptise Kirby când ea s-a 
aplecat să-l salute. 

— Mulţumesc, îi răspunsese ea tot în şoaptă, atin- 
gându-l pe umăr pentru o fracțiune de secundă. 

Insă nu doar înfăţişarea ei exterioară era ceea 
ce voia ea ca el să remarce. Voia ca el să înțeleagă 
cine era ea în lume și cât de sus s-a ridicat. Voia 
ca el să o vadă acolo, în mediul ei, așezată la 
masa principală, lângă Victor Matrick. Şi, mai 
târziu, sus pe podium, primind un premiu pentru 

eforturile ei de a strânge bani pentru computere 
destinate sălilor de clasă... 

Nu îi era rușine că voia să-l impresioneze pe 
iubitul ei, mai ales că nu își putea impresiona 
soţul, cel puţin nu în acest fel. Seymour refuza 
să meargă cu ea la aceste evenimente, spunând 
că nu voia să fie privit ca domnul Nico O'Neilly. 
Cândva, şi asta a rănit-o, dar şi-a revenit. Nu 
avea nici un rost să se gândească prea mult la 
lucruri care, privite mai atent, nu erau decât un 
caz de orgoliu un pic rănit. 

Se foi pe banchetă, lăsându-se copleșită în sfâr- 
şit de importanţa serii. Seymour nu fusese acolo, 
dar asta nu conta. El va fi totuși încântat de ea, 
mai ales când îi va povesti ce s-a petrecut la masă 
cu Victor Matrick şi Mike Harness. 

Ochii i se îngustară de bucurie, în timp ce pri- 
vea pe geamul fumuriu la magazinele impozante 
aliniate pe 5th Avenue ca nişte aisberguri de un 
galben strălucitor. Să-l sune pe Seymour să-i dea 
vestea cea bună referitoare la ce îi spusese Victor? 
Nu. Şoferul ar fi putut să audă fără să vrea şi să 
bârfească împreună cu alți şoferi. „Nu poţi să ai 
încredere în nimeni“, se gândi ea. A văzut cariere 
ruinate din cauza lăudăroșeniei indiscrete. Era 
mult mai bine să-i spună lui Seymour în persoană. 
Poate că el a făcut focul şi atunci ea se putea 
descălța ca să discute despre ce s-a întâmplat. 

Zâmbi uşor, rememorând momentul din timpul 
dineului de la gală când Victor Matrick s-a întors 
spre ea și i-a spus încet: „Aş vrea ca tu şi Seymour 
să veniţi în weekend la St. Barts“. Ea a priceput 
imediat că nu era o invitaţie mondenă, ci o întâl- 
nire strategică secretă, care trebuia să aibă loc 
departe de priviri indiscrete, şi, pentru o clipă, 
timpul a stat în loc. A aruncat o privire spre Mike 
Harness. Mike își îndesa în gură o bucată mare 
de pâine (la aceste dineuri, mâncarea era întot- 
deauna necomestibilă) şi părea iritat de faptul că 

fusese așezat lângă însoţitoarea lui Selden Rose — 
o tânără atrăgătoare la vreo 30 de ani pe care 
Mike o considera, fără îndoială, total lipsită de 
importanță. 

Iar Nico s-a gândit: „Mike, drăguţule, ești pe 
cale să ţi-o iei“. 

Şi ea urma să fie cea care îi va da lovitura de 
graţie. 

Acest gând era deopotrivă scârbos şi profund 
satisfăcător. „Până la urmă, Mike s-a dus la Victor 
în legătură cu întâlnirea de la Huckabees“, s-a 
gândit ea şi, așa cum bănuia, Victor a fost scârbit 
de perfidia lui evidentă. Ea şi-a dus șervetul la 
buze şi a dat din cap: „Desigur, Victor. Ne-ar face 
mare plăcere să mergem acolo“, i-a răspuns ea cu 
un murmur. 

Mașina viră pe Strada Sullivan și, fără a aştepta 
ca șoferul să-i deschidă portiera, Nico se dădu jos 
din maşină. Un bărbat fercheş îmbrăcat cu o geacă 
groasă de schi cu glugă și încălțat cu apreschiuri 
pufoase cobora treptele alunecoase din faţa casei, 
cu atenţia concentrată asupra celor trei căţeluși 
Dachshund aflaţi în lese. De când Seymour se 
apucase să crească aceşti câini din rasa Dachshund 
cu trei ani în urmă (spera să câştige cel puţin 
premiul pentru cea mai bună rasă la Concursul 
Canin de la Westminster de anul acesta), se ambi- 
ționa să trăiască în oraş ca și cum ar fi fost vreun 
nobil la ţară, de aceea purta cizmele. 

— Seymour, zise ea cu nerăbdare. 

Seymour ridică privirea şi, după o clipă de ezi- 
tare, veni spre ea. 

— Cum a fost dineul? întrebă el. 

Nico se aplecă spre câini, care se cățărau voioși 
cu lăbuţele pe poala rochiei ei. Gheruţele lor deli- 
cate apucau întocmai ca picioarele de păianjen și 
ea se aplecă, luând un căţeluș în braţe. 

— Bună, Spidey, zise ea, sărutând câinele pe 
creștetul capului. 

Se uită la Seymour, zăbovind o clipă pentru a-i 
permite să se pregătească pentru vestea ei bună: 

— Cred că Mike o să dispară. 

— Super. 

Ochii lui Seymour se măriră în timp ce dădea 
aprobator din cap. 

— Şi... Victor ne-a invitat în weekend la casa lui 
din St. Barts, adăugă ea pe un ton triumfător. 

Își strânse haina în jurul corpului şi urcă 
scările. 

Casa avea cinci etaje, cu un lift și grădină în 
spate. O cumpăraseră într-o stare deplorabilă cu 
patru ani în urmă, cu 2,5 milioane de dolari, băga- 
seră 750.000 de dolari în lucrările de renovare, 
iar acum valora peste cinci milioane. Totuşi, ipo- 
teca de 1,5 milioane, care însemna în jur de 15.000 
pe lună, atârna uneori greu pe umerii ei, mai ales 
că Seymour nu contribuia la ratele lunare. Nu-i 
purta pică pentru asta — Seymour pusese jumătate 
la avans şi la cheltuielile de renovare şi făcuse 
cea mai mare parte din muncă, dar când Nico se 
gândea la asta, i se părea cumplit că trebuie să 
plătească lunar atâţia bani. Dacă era concediată? 
Sau se îmbolnăvea de cancer? Până la urmă, orice 
carieră era efemeră. Aveai zece, poate cincispre- 
zece ani grozavi, şi apoi timpul curgea mai departe 
şi lumea mergea mai departe, lăsându-te în urmă. 
„Uită-te la Mike“, se gândi ea. 

Însă în seara aceea, în timp ce răsucea mânerul 
rotund al ușii casei, era convinsă că totul va fi 
bine. Poate că Mike era terminat, dar ea nu era. 
Trebuia să baţi fierul cât e cald. Și dacă obținea 
poziţia lui Mike (şi avea să o obţină), atunci nu 
trebuia să-şi facă griji în legătură cu ipoteca şi 
banii pentru cel puţin șapte ani. 

Intră în foaier şi se simţi din nou ușor scârbită 
de triumf. 

Casa era decorată mai mult ca o casă de ţară 
din Vermont decât ca o reşedinţă din New York, 

cu pardoseală din cărămidă în hol şi pereţi cu 
lambriuri pline de cârlige din lemn, de care erau 
agăţate haine şi eşarfe. În aer se simţea un miros 
vag de prăjituri, ceea ce nu o surprinse. De curând, 
Katrina devenise obsedată de gătit şi insista ca 
Seymour să o ducă la toate restaurantele de patru 
stele din Manhattan. Trecu prin hol — aveau un 
cuplu care îi ajuta la menaj și care locuia acolo, 
în cele două camere mici cu baie din dreapta — și 
intră în bucătăria deschisă. Seymour construise o 
seră din sticlă în spate, care funcţia și pe post de 
cușcă, așa cum îi plăcea lui să spună. Apăsă buto- 
nul liftului şi urcă la etajul al treilea. 

Etajul al treilea era alcătuit dintr-un dormitor 
matrimonial şi baie, iar în spate, cu vedere spre 
grădină, era biroul lui Seymour. Nico se duse în 
dormitor şi îşi desfăcu fermoarul de la rochie. De 
obicei, la ora asta era somnoroasă, însă invitaţia 
secretă a lui Victor la St. Barts o făcea să nu aibă 
astâmpăr. Vedea întruna chipul lui Mike, cu pielea 
aceea de culoarea mahonului, schimonosit într-o 
expresie de enervare. Oare el avea habar de ceea 
ce urma să i se întâmple? Nico își imagina că nu. 
Niciodată nu ştiai. Bănuiai, chiar te gândeai, ca 
o posibilitate, că vei fi dat la o parte. Dar, de obi- 
cei, alungai astfel de gânduri. Și ei (ei fiind ea şi 
Victor, în acest caz) exact pe asta contau: elemen- 
tul-surpriză. 

Se dezbrăcă de rochie şi o aruncă neglijent pe 
un fotoliu tapisat. Pentru o clipă, îi păru rău de 
Mike, însă adevărul era că şi ea păţise cândva 
același lucru. Fusese concediată, în mod șocant şi 
pe neaşteptate, în urmă cu zece ani, pe când era 
editor-șef la revista Glimmer — şi când, pe deasu- 
pra, tocmai rămăsese însărcinată cu Katrina. Cu 
două săptămâni înainte de groaznicul eveniment, 
avusese un interviu secret pentru a obține slujba 
de editor-șef la o altă revistă de modă, cu un tiraj 
mai mare și cu un salariu mai bun, și crezuse că 

a fost atentă. Însă nu fusese suficient de atentă. 
Intr-o dimineaţă, la ora unsprezece, la scurt timp 
după interviu, asistenta ei a intrat la ea în birou. 
Avea o expresie stranie pe chip şi ţinea o coală 
de hârtie. Prin uşa deschisă din spatele ei, Nico 
a zărit cum se strângea o mică mulţime. A ştiut 
că se întâmplă ceva groaznic, dar abia când asis- 
tenta i-a înmânat faxul şi a citit cuvintele şi-a 
dat seama că era ceva care avea legătură cu ea. 

„Ratz Neste anunţă cu părere de rău demisia 
lui Nico O'Neilly din funcţia de editor-șef al revis- 
tei Glimmer“, scria în fax. „Devotamentul și vizi- 
unea doamnei O'Neilly sunt foarte preţuite la Ratz 
Neste, însă ea renunţă la poziţia sa din motive 
personale. Demisia doamnei O'Neilly intră în vigoare 
imediat. Un succesor va fi numit în scurt timp.“ 

Chiar şi după ce a citit anunţul, ea s-a gândit, 
foarte ferm şi încrezător, că era vorba de o greşeală 
monumentală. Nu avea nici o intenţie să demisio- 
neze. Informaţia transmisă prin fax avea să fie 
rectificată sau poate că era vreo glumă, caz în 
care acea persoană va fi concediată. Însă după 
cinci secunde, la propriu, i-a sunat telefonul. Era 
secretara lui Walter Bozack, care era proprietarul, 
preşedintele şi director executiv de la Ratz Neste 
Publishing; acesta o chema în biroul lui. Imediat. 

Mulțimea se împrăștie în grabă, fiecare întor- 
cându-se la biroul său cu un aer vinovat. Știau 
ce se întâmplă. Nici unul nu s-a uitat la ea în 
timp ce mergea cu paşi mari pe hol, ţinând în 
mână faxul împăturit. Freca hârtia întruna cu 
degetul mare şi, când a ajuns în lift, a privit în 
jos şi a văzut că îi curgea sânge din deget. 

— Poţi să intri, îi spusese secretara lui Walter — 
„dna Enid Veblem“, potrivit plăcuței de pe biroul 
ei. 

Walter Bozack a sărit de pe birou când a intrat 
ea. Era înalt și avea un aer straniu de rozătoare. 

Pentru o clipă, ea s-a uitat fix în ochii lui, gân- 
dindu-se cât de mici şi roşii erau. Apoi a spus: 

— Înţeleg că asta nu e o glumă. 

Habar nu avea în ce stare se aştepta să fie ea — 
poate să plângă — însă a părut deosebit de ușurat. 

— Nu, nu este, a spus el. 

A zâmbit. Zâmbetul era cea tot ce avea mai 
urât, dezvăluind dinţi mici, pe jumătate formaţi, 
de un galben-cenuşiu, care abia dacă ieşeau din 
gingii — o caracteristică pe care o aveau toţi cei 
din clanul Bozack, ca şi cum ar fi fost inferiori 
din punct de vedere genetic, neputând produce tot 
calciul de care era nevoie pentru forma dinţilor. 

Insă, la banii lor, se putea lipsi de asta. 

Walter a înaintat să-i strângă mâna: 

— Apreciem toată munca excelentă pe care ai 
făcut-o pentru companie, dar, după cum vezi, nu 
mai avem nevoie de serviciile tale. 

Mâna lui era moale, lipicioasă și fără vlagă 
precum o labă deformată. 

— Doamna Veblem va aranja să fii condusă de 
câţiva oameni la tine în birou şi să fii escortată 
afară din clădire, a spus el. 

Apoi i-a aruncat încă unul dintre zâmbetele lui 
îngrozitoare. 

Nico nu a spus nimic. A stat pur și simplu 
acolo şi s-a holbat la el fără nici o expresie, fără 
a-i fi deloc teamă, şi ceea ce gândea era: „O să te 
omor într-o bună zi“. 

Privirea ei fixă a început să-l facă să nu se 
simtă în largul lui. El a făcut un pas înapoi. Fără 
să clipească, ea s-a aplecat și a pus faxul pe biroul 
lui, spunându-i rece: 

— Mulţumesc. 

Apoi s-a întors și a ieșit din birou. 

Cei doi bărbaţi în costume ieftine așteptau lângă 
biroul doamnei Enid Veblem. Feţele lor erau aspre 
şi inerte ca și cum ar fi făcut asta în fiecare zi şi 
erau pregătiţi pentru orice. Ea a avut un moment 

de luciditate. Putea fi dată afară, însă nu avea 
să fie umilită sau făcută de rușine. Nu va merge 
pe holuri ca o criminală trimisă la ghilotină. Nu 
își va împacheta lucrurile din birou sub privirile 
celor doi malaci, în timp ce personalul ei — per- 
sonalul ei — se furișa temător în birouri. 

— Sun-o pe asistenta mea şi pune-o să-mi tri- 
mită lucrurile acasă, a spus ea tăios. 

Doamna Veblem a obiectat: 

— Acești doi oameni... 

— Fă cum ţi-am cerut. 

Doamna Veblem a aprobat din cap. 

Nico a părăsit clădirea. Era 11:22 dimineaţa. 

Abia când a ajuns la colț şi-a dat seama că nu 
avea nici geanta, nici telefonul, nici cheile, nici 
bani. Nici măcar o monedă ca să-l sune pe Seymour 
de la un telefon public. 

A stat lângă un tomberon, încercând să se gân- 
dească ce e de făcut. Nu se putea întoarce la birou — 
probabil că o puseseră deja pe vreo listă secretă 
cu oameni care nu trebuiau să intre în clădire — și 
nu avea nici un mijloc de a ajunge acasă. Se gândi 
să meargă pe jos, însă apartamentul ei era la 
patruzeci de cvartale distanţă de centru spre est, 
pe York Avenue, şi nu credea că ar fi o idee bună 
în starea în care era. Era însărcinată în trei luni 
şi suferea de grețuri matinale, deși greaţa putea 
să o cuprindă la orice oră şi pe neașteptate. S-a 
aplecat să vomite în tomberon şi, în timp ce vomita, 
făra vreun motiv anume, s-a gândit la Victory Ford. 

Ea şi Seymour fuseseră la o petrecere în man- 
sarda lui Victory Ford cu o săptămână înainte. 
Mansarda nu era departe, era chiar pe cealaltă 
parte a lui 6th Avenue, iar ea și Victory ajunseseră 
să stea de vorbă într-un colț despre carierele lor 
timp de mai bine de o oră. Pe atunci, Victory era 
o creatoare de modă promițătoare şi avea acel aer 
subtil de încredere în sine și concentrare, de obicei, 
un semn al viitorului succes. Nico nu întâlnea 

multe femei ca Victory şi, când au început să dis- 
cute, a fost de parcă doi câini şi-au dat seama că 
sunt de aceeași rasă. 

„Eram atât de tinere pe atunci!“ se gândi Nico 
acum, dându-și dresul jos. Nu aveau mai mult de 
32 sau 33 de ani... 

Nico își aminti foarte clar cum şi-a făcut apa- 
riţia acasă la Victory în dimineaţa aceea — strada 
plină de camioane, trotuarele pline de chipurile 
obosite ale celor care lucrau în Cartierul Confecţiilor. 
Era o zi foarte caldă de la mijlocul lui mai — erau 
în jur de 32 de grade. Mansarda lui Victory era 
într-o clădire care fusese cândva o mică fabrică. 
In vestibul erau mai multe sonerii vechi, negre, 
care nu prea păreau funcționale. Numele de lângă 
sonerii erau ale unor companii obscure care pro- 
babil că dăduseră faliment de ani de zile, însă 
aproape de capăt era un „V.F.“ tipărit discret pe 
un cartonaş alb. 

A avut o scurtă ezitare. Probabil că Victory nici 
măcar nu era acasă, iar dacă era, ce ar fi crezut 
despre o femeie pe care abia o cunoscuse la o 
petrecere şi care venea pe neaşteptate la ea acasă, 
în mijlocul zilei? 

Însă Victory nu a fost surprinsă şi Nico își 
amintea întotdeauna cum arăta Victory când îi 
deschisese uşa gri, masivă, a mansardei, deoarece 
primul ei gând fusese: „Ce frumoasă e!“. Părul ei 
scurt şi negru era tuns băiețeşte — când aveai o 
faţă ca a lui Victory nu aveai nevoie de nimic 
altceva — și îşi purta trupul cu ușurința unei femei 
care ştie că are o siluetă atrăgătoare. Nico simțea 
că era genul de fată care putea să trezească invidie 
altor femei, însă exista ceva generos în aerul lui 
Victory care făcea ca invidia să pară absurdă. 

— Mă bucur mult să te văd, a exclamat Victory. 

In lumina zilei, mansarda era veselă şi boemă 
într-un mod nepretenţios, părând a spune că se 
putea trăi şi altfel. Realitatea faptului că fusese 

concediată a început să pătrundă în conștiința lui 
Nico, însă în loc să simtă disperare, ea avea o 
senzaţie ciudată, de plutire, ca şi cum ar fi pășit 
într-un univers paralel unde tot ce considerase 
cândva important nu mai conta. 

S-a ascuns în mansarda lui Victory până la 
sfârșitul zilei, așteptând ora la care era probabil 
ca Seymour să fie acasă. Când a intrat ea, Seymour 
era panicat. Auzise vestea — tot orașul vuia, iar 
cei de la ziare şi de la rubricile mondene sunau 
întruna. Se părea că a fi concediată de la Ratz 
Neste era mai interesant şi mai demn de a deveni 
ştire decât atunci când fusese angajată acolo, cu 
doi ani înainte. Săptămâni în şir după aceea, a 
trebuit să suporte să citească minciuni și jumătăţi 
de adevăr care speculau cu privire la motivele 
concedierii ei și la posibilele defecte ale persona- 
lităţii şi ale stilului ei de conducere. A fost şocată 
să descopere că existau oameni pe care ea îi anga- 
jase care o urau — oricum, suficient de mult pentru 
a se plânge Presei despre „răceala“ ei. A fost şi 
mai uimită că Presa era interesată. Nu își dăduse 
seama că era atât de „importantă“. 

A vrut să dispară, dar Seymour a insistat că 
trebuia să fie văzută în public. Era important să 
arate că rămăsese în picioare, că nu avea să fie 
înfrântă. Seymour spunea că presa proastă era 
doar un test. Astfel, trei seri pe săptămână, se gătea 
şi își târa burta tot mai mare afară din aparta- 
ment, mergând cu Seymour la șirul de petreceri, 
vernisaje, premiere şi dineuri, care alcătuiau țesă- 
tura mondenă a lumii publicistice din New York. 

„Bi bine, Seymour a avut dreptate“, se gândi 
ea, punându-și pijamalele. A fost un test. Au exis- 
tat oameni pe care îi credea apropiaţi şi care au 
îndepărtat-o. Și au existat alţii, precum Victory 
şi Wendy, care i-au fost alături, cărora nu le păsa 
dacă a fost sau nu concediată de la Ratz Neste. 
La sfârşitul acestor seri, ea și Seymour analizau 

ce se întâmplase, pe cine văzuseră, ce spuseseră 
aceştia şi care ar fi putut să fie posibilele lor-pla- 
nuri. Seymour spunea că era esenţial să știi ce 
voiau oamenii, de ce anume aveau nevoie şi cât 
de departe' ar merge pentru a obține asta. Era o 
chestiune de moralitate personală... 

La început, aceste discuţii îi făceau capul să 
plesnească. Nu a fost niciodată prea interesată să 
ştie ce se află în capul altora, așa că se gândea 
că nici ei nu erau interesaţi să ştie ce e într-al 
ei. Voise doar să facă din Glimmer o revistă foarte 
bună. Așa înţelegea ea. I se părea că munca asiduă 
şi rezultatele bune ar trebui să ducă în mod direct 
la răsplată, iar dacă ceilalți oameni aveau cât de 
cât minte, ar fi trebuit să vadă asta. Însă Seymour 
îi explica întruna că lumea — lumea marilor afaceri, 
în orice caz — nu funcționa așa. Existau milioane 
de oameni talentaţi care erau zdrobiţi în fiecare zi, 
deoarece nu înțelegeau că nu despre talent era 
vorba, ci despre percepție și poziționare. Trebuia să 
fii în stare să interpretezi imediat orice situaţie. 

Într-o seară, se aflau la un cocteil pentru lan- 
sarea unui nou stilou Mont Blanc, când un bărbat 
spre 50 de ani s-a apropiat de ea. Pe Nico au 
frapat-o două lucruri: avea pielea pătată, de o 
culoare mahon-închis din cauza autobronzanțului, 
şi purta cravată în dungi argintiu cu negru. 

— Voiam doar să-ţi spun că făceai o treabă gro- 
zavă la Glimmer! Ratz Neste a făcut o mare gre- 
şeală, a murmurat el. 

— Mulţumesc, a spus Nico. 

Cine era? Avea sentimentul că ar fi trebuit să-l 
cunoască. ` 

— La ce lucrezi acum? În afară de ceea ce este 
evident, a spus el, aruncând o privire în jos, spre 
burta ei. 

— Am câteva oferte interesante, a răspuns Nico. 

Era ceea ce îi spusese Seymour să zică atunci 
când o întreba cineva. 

— Crezi că ai fi interesată să stai de vorbă cu 
noi la un moment dat? a întrebat bărbatul. 

— Desigur, a dat din cap Nico. 

„Abia când bărbatul s-a îndepărtat, Nico şi-a 
dat seama cine era: Mike Harness, care tocmai 
fusese promovat ca director executiv al diviziei de 
publicaţii de la Splatch-Verner. 

— Vezi? a croncănit Seymour în taxi, în drum 
spre casă. De-aia trebuie să ieși în New York. 
Acum nu trebuie decât să așteptăm. 

— Poate că n-o să sune, l-a contrazis Nico. 

— O, o să sune, a spus Seymour încrezător. Nu 
m-aș mira dacă ar vrea să te angajeze să o înlo- 
cuieşti pe Rebecca DeSoto la revista Bonfire. Rebecca 
nu e angajată de el, înţelegi? O să vrea să-și pună 
omul lui. Ca să-și consolideze poziţia. 

Nico o cunoştea un pic pe Rebecca DeSoto și 
îi plăcea de ea. N 

— Săraca Rebecca, a spus Nico. 

— Nici o „săraca Rebecca“, a luat-o Seymour 
în râs. Trebuie să înveți să îngroși obrazul. Nu e 
ca şi cum ai avea ceva personal împotriva ei. Nici 
măcar n-o cunoşti. Sunt doar afaceri. 

La trei luni după ce s-a născut Katrina, 
Splatch-Verner a anunţat că Nico O'Neilly o înlo- 
cuia pe Rebecca DeSoto în funcţia de editor-șef la 
Bonfire. Nico credea că nici Rebecca nu s-a așteptat 
la așa ceva. 

Apoi, după ce a ajuns din nou în vârf, oamenii 
au ieşit de prin ascunzișuri, trimițându-i flori şi 
mesaje de felicitare. Seymour a stăruit ca ea să 
răspundă fiecăruia, chiar şi celor care o ocoliseră 
atunci când fusese concediată. Insă primul mesaj 
pe care l-a trimis a fost către Rebecca DeSoto, în 
care îi spunea că a făcut o treabă minunată și îi 
ura succes în viitor. Nico se gândea că nu avea 
nici un rost să-ţi faci dușmani dacă nu e cazul. 
Mai ales atunci. când aveai de învins adversari 
reali. 

După două săptămâni de când era în funcţie, 
Nico şi-a dat seama că primul ei duşman de moarte 
era cineva care ar fi trebuit să-i fie aliat — Bruce 
Chikalis, editorul de la Bonfire. Bruce era un tânăr 
arogant la vreo 35 de ani, care era considerat 
băiatul-minune al lui Mike Harness, lucru pe care 
îl amintea mereu. 

El şi Nico s-au urât din prima. 

Pentru Bruce, importanţa unei femei era dată 
de felul în care relaţiona cu el. Existau doar două 
feluri de femei pe lume: femei care erau „futabile“ 
şi femei care nu erau. lar dacă nu erai, era ca și 
cum nu ai fi existat pentru el. După părerea lui, 
femeile trebuiau să fie frumoase, cu sânii mari, 
slabe şi supuse — asta însemnând că erau dispuse 
să i-o sugă oricând voia el. Nu ieşea niciodată la 
rampă să spună asta, desigur, însă nici nu era 
nevoie. Nico putea să-i simtă disprețul pentru femei 
în tot ceea ce spunea. Prima oară când Nico l-a 
întâlnit, el a intrat în biroul ei, a arătat cu degetul 
spre un manechin de pe coperta ultimului număr 
din Bonfire şi a spus: 

— Tot ce vreau să știu este: poţi să-mi faci rost 
de o întâlnire cu asta? 

— Poftim? a spus Nico. 

— Dacă poţi să-mi faci rost de o întâlnire cu 
ea, poţi să-ţi păstrezi slujba, a spus el cu un rânjet 
care arăta că era obișnuit ca femeile să-i cadă la 
picioare. 

— Cu atitudinea asta, cred că tu eşti cel care 
trebuie să-și facă griji, i-a replicat Nico. 

— Mai vedem noi. Ultimul editor-șef n-a rezis- 
tat mult, a spus Bruce așezându-se şi aruncându-i 
un zâmbet de o ştrengărie înșelătoare. 

Nico s-a ridicat. 

— Nu sunt ultimul editor-șef, Bruce. Acum te 
rog să mă scuzi, am o întâlnire cu Victor Matrick. 

Și a ieșit din birou, lăsându-l acolo pe scaun, 
să se gândească la soarta lui. 

Nu avea întâlnire cu Victor Matrick, desigur, 
însă Bruce nu putea să dovedească asta. În schimb, 
s-a dus la toaletă şi s-a ascuns într-o cabină timp 
de zece minute, gândindu-se. Avea să fie nevoită 
să-l elimine pe Bruce Chikalis. Nu punea la îndo- 
ială aluzia lui că Rebecca DeSoto eşuase din cauza 
lui. Dar, mai ales, simţea că lui Bruce nu-i păsa 
deloc de Bonfire. Pentru el, era doar o treaptă în 
drumul spre o poziţie mai importantă, care însemna, 
în consecință, mai mulţi bani și femei mai bune. 
Dacă și ea eșua, acest lucru avea să întărească 
faptul că nu el era de vină și, în același timp, el 
va ieşi neşifonat. Insă Bruce se luase de cine nu 
trebuia. Ea nu avea de gând să riște să fie con- 
cediată de două ori la rând. O dată — era o întâm- 
plare; de două ori însemna că era o ratată. Cariera 
ei s-ar fi sfârşit și ce ar fi spus Seymour? Ce ar 
fi gândit despre ea fetiţa ei? 

Răspunsul era simplu: va trebui să-l distrugă 
pe Bruce Chikalis. 

Înainte de a fi concediată şi înainte de a-l întâlni 

pe Bruce, nici nu i-ar fi trecut prin minte să se 
gândească la cariera ei în felul acela. Şi-ar fi spus 
că eliminarea adversarilor e sub demnitatea ei. 
nsă asta doar pentru că nu știa dacă îi putea 
distruge. Nu ştia dacă avea curajul. Însă, în timp 
ce stătea acolo pe vasul de toaletă, gândindu-se 
la asta, și-a dat seama nu doar că nu avea de 
ales, ci că era posibil să-i şi placă. 

O să șteargă de pe chipul lui Bruce Chikalis 
rânjetul ăla batjocoritor, dispreţuitor, misogin. 

A doua zi, a sunat-o pe Rebecca DeSoto. Ea şi 
Seymour petrecuseră o oră discutând unde să aibă 
loc întâlnirea. Seymour considera că ar fi trebuit 
să fie un loc secret, dar Nico nu a fost de acord. 
În plus, nu putea să o invite la prânz pe Rebecca 
DeSoto şi să o ducă într-un local obscur — Rebecca 
ar fi considerat asta o insultă, iar Nico ţinea minte 
cât de ocolită se simţise după ce fusese concediată. 

Nu putea să încerce să obțină informaţii de la 
Rebecca în timp ce se purta ca şi cum i-ar fi fost 
ruşine să fie văzută cu ea. 

S-au dus să ia prânzul la Michaels. 

— Eşti singura persoană care a avut decenţa 
să-mi trimită un mesaj, a spus Rebecca. 

Stăteau la una dintre mesele din faţă, în văzul 
întregului restaurant, și Nico simţea privirile curi- 
oase ale celorlalţi clienţi fideli. 

— Trebuie să te păzești de Bruce. E periculos, 
a spus Rebecca pe un ton precaut. 

Nico a aprobat din cap şi a zis: 

— În ce fel, mai exact? a întrebat ea. | 

— Publicitatea, a spus Rebecca. Programează 
întâlniri importante cu cei care cumpără spaţiu 
publicitar şi apoi le schimbă, dar asistenta lui 
„uită“ să-ţi spună. 

A doua zi, Nico s-a întâlnit întâmplător în lift 
cu Mike Harness. 

— Am auzit că ieri ai luat prânzul cu Rebecca 
DeSoto la Michaels, a spus el în treacăt. 

Lui Nico i s-a strâns stomacul, dar şi-a spus din 
nou că alesese Michaels intenţionat, ca să se ducă 
vorba. Voia ca lumea să ştie că nu era înspăimân- 
tată. 

— Așa e, a spus ea pe un ton afabil. 

Nu a oferit nici o explicaţie sau scuză. Mingea 
era din nou în terenul lui. 

— O alegere neobișnuită ca parteneră pentru 
prânz, nu-i aşa? a întrebat Mike, scărpinându-se 
pe sub guler. 

— Da? E o prietenă de-a mea. 

— Aş avea grijă dacă aș fi în locul tău, a spus 
Mike, uitându-se la pielea portocaliu-închis de pe 
mâna lui. Am auzit că e o mincinoasă. 

— Mulţumesc. O să ţin minte, a zis Nico. 

„Ticălosul“, s-a gândit ea, în timp ce îl urmărea 
îndepărtându-se de lift. Bărbaţii ţineau întotdeauna 

unii cu alţii, indiferent de cât de mult greșeau. 
Ei bine, şi femeile puteau face la fel. 

Două săptămâni mai târziu, ea a început să-și 
pună planul în aplicare. 

Victor găzduia o „petrecere a primăverii“ într-o 
duminică după-amiază pe proprietatea lui din 
Greenwich, Connecticut, care era o tradiţie anuală 
pentru anumiţi directori de la Splatch-Verner. 
Casa era un conac din piatră cenușie, cu turnulețe, 
construit în anii '20 şi plasat pe o suprafaţă de 
douăzeci de hectare, lângă o rezervaţie. Pe atunci, 
ea și Seymour aveau un jeep Wagoneer şi, în timp 
ce opreau pe un loc de parcare de la capătul aleii 
de un kilometru şi jumătate lungime, Bruce Chikalis 
a sosit zgomotos într-un Porsche 911 de epocă. Nico 
a coborât din jeep, ţinând-o în braţe pe Katrina, 
în timp ce Bruce s-a dat jos tacticos din Porsche, 
zăbovina pentru a-și şterge ochelarii de soare cu 
un șerveţel special. Și-a pus cu grijă ochelarii, s-a 
uitat la Nico şi a zâmbit — exact când Victor Matrick 
venea agale de pe partea laterală a casei, îmbrăcat 
în echipament de tenis. 

— Ei, uite aşa te văd eu pe tine cu adevărat, 
Nico, a comentat Bruce cu voce tare. Ca mamă. 
Nu că e minunat, Victor? 

Nico a vrut să-l ucidă, dar, în schimb, a căutat 
privirea lui Victor. Victor l-a bătut pe Bruce pe 
spate, spunându-i: 

— Ar trebui să te gândeşti să faci copii cât de 
curând, Bruce. Întotdeauna am fost de părere că 
familiştii sunt directori mai buni. 

Asta a fost tot ce avea nevoie Nico să audă. 

La un moment dat în timpul după-amiezii, ea 
a dus-o pe Katrina în una dintre camerele de oas- 
peţi de la etaj ca să o alăpteze şi, când s-a întors 
înapoi la petrecere, a dat întâmplător peste Victor 
pe hol. 

— Îți mulțumesc pentru mai devreme, a spus 
ea calm, referindu-se la incidentul de la mașină. 

Părea că Victor a tras un pic mai mult aer în 
piept. 

— Trebuie să-i pui la punct pe tinereii ăștia, 
a spus el. Apropo, cum merge? 

Aproape că ajunseseră la scări. În câteva secunde 
urmau să se despartă. Asta ar fi putut să fie sin- 
gura ei ocazie să stea de vorbă cu Victor între 
patru ochi. 

— O să avem un prim număr extraordinar, a 
spus Nico pe un ton încrezător, mutând copilul de 
pe un șold pe celălalt. Și ştiu că vom continua să 
creștem atâta timp cât vom ţine minte că Bonfire 
e o revistă care promovează femeile. Când cei care 
cumpără spaţiu publicitar văd intrând la întâlniri 
un editor bărbat, ei bine, nu sunt sigură că asta 
trimite un mesaj suficient de puternic. 

Victor a aprobat din cap și a spus: 

— S-ar putea să ai dreptate. O să mă gândesc 
la asta. 

Ea s-a ţinut de chestia asta, puţin câte puţin, 
profitând de fiecare prilej când se afla în prezența 
lui Victor pentru a-i aduce aminte de trimiterea 
mesajului corect către cei care cumpărau spaţiu 
publicitar, în timp ce era mereu în gardă în ceea 
ce-l privea pe Bruce. Au trecut câteva luni fără 
nici un progres real, dar, până la urmă, așa cum 
se întâmplă întotdeauna, ocazia a bătut la ușă. 

Unul dintre giganţii produselor cosmetice orga- 
niza un eveniment de promovare şi o petrecere de 
o săptămână la o staţiune de lux pentru schi din 
Chile. Aduceau celebrități, manechine și jurnaliști 
într-un Boeing 747 particular pentru o „vacanță“ 
exclusivistă — era genul de eveniment pentru care 
trăia Bruce. Din nefericire, Splatch-Verner nu per- 
mitea ca directorii să călătorească în locuri înde- 
părtate, în caz că ar fi trebuit chemaţi înapoi de 
urgenţă. Nico ştia că, dacă Bruce avea minte, va 
refuza călătoria. Șmecheria era să-l convingă să 
facă taman pe dos şi să-și asume riscul. Dar cum? 

— Lucrurile astea sunt mai ușoare decât crezi, 
i-a spus Seymour. Bărbaţii gândesc simplu. Spune-i 
pur și simplu că nu poate să meargă. 

— Nu prea am căderea să-i spun ce poate și 
ce nu poate să facă, a spus Nico. 

— Asta e şi ideea, a zis Seymour. 

Miercurea dimineaţa, Nico avea întâlnirea săp- 
tămânală cu Bruce şi cu subalternii lui cu funcții 
mai importante. La sfârşitul întâlnirii, ea a adus 
vorba de evenimentul din Chile. 

— Nu vreau să mergi, a spus ea cu vocea ei 
neutră, lipsită de emoție. Cred că timpul tău ar 
fi mult mai bine folosit dacă ai rămâne în New 
York în săptămâna aceea. 

Bruce a ridicat din sprâncene, înfuriat, dar şi-a 
revenit repede. 

— Faci din nou pe mămica? 

Suna ca şi cum ar fi glumit, dar era o nuanţă 
tăioasă în vocea lui. 

Peste zece minute, el se afla în biroul ei. A 
închis ușa. 

— Trebuie să vorbim, a spus el. Să nu-mi spui 
niciodată ce pot şi ce nu pot să fac în faţa subal- 
ternilor mei. 

— Sunt şi subalternii mei, a spus Nico pe un 
ton egal. Trebuie să mă asigur că revista asta 
respectă programul stabilit. 

— Mă ocup eu de programul eu. 

— Treaba ta, a. înălțat Nico din umeri. Eu doar 
încercam să te protejez. 

El a pufnit neîncrezător şi a ieşit afară. 

Bineînţeles, a mușcat momeala. În timp ce el 
schia în Chile alături de manechine în bikini, Nico 
și Victor au ales un înlocuitor pentru el — o femeie. 
Mike Harness ar fi putut să-l protejeze pe Bruce, 
însă Nico ştia că Victor se folosea de incidentul 
cu Bruce pentru a-l pune pe Mike la punct, insis- 
tând că Bruce trebuia să dispară. 

Era programat ca Bruce să primească vestea 
concedierii a doua zi după ce s-a întors din Chile. 
Trebuie să fi suspectat că s-a întâmplat ceva în 
absenţa lui, deoarece în după-amiaza când s-a întors, 
el a sunat-o pe Nico şi a stăruit să ia cina în seara 
aceea ca să pună la cale „strategii“. 

A fost o propunere căreia Nico nu i-a putut 
rezista şi unul dintre primele momente extraor- 
dinare din cariera ei. O să-şi amintească mereu 
seara aceea, când a stat la masă faţă în faţă cu 
Bruce, în timp ce el turuia întruna despre cum 
începuseră ei cu stângul, dar că ar trebui să încerce 
să lucreze împreună, ca o echipă. Ea dădea din 
cap și era de acord cu el, știind în acelaşi timp 
că a doua zi, până în ora prânzului, el avea să 
fie terminat şi evacuat din clădire, şi că ea va fi 
câştigat. Au existat câteva momente scurte în tim- 
pul cinei când i-a fost milă de el, când s-a gândit 
chiar să-i spună adevărul. Însă a alungat pe loc 
gândul. Simţea senzaţia dulce a puterii. Asta erau 
marile afaceri, iar Bruce era băiat mare. Trebuia 
să înveţe să-și poarte singur de grijă. Exact așa 
cum făcuse și ea. 

La 12:30, la o jumătate de oră după ce s-a 
făcut anunţul, Bruce a sunat-o. 

— Aici a fost mâna ta, nu-i așa? a întrebat el 
pe un ton de felicitare încărcat de amărăciune. Ei 
bine, jos pălăria. N-am crezut că eşti capabilă de 
asta. Nu credeam că ai curaj. 

— Sunt doar afaceri, Bruce, a spus ea. 

Dumnezeule, a fost un sentiment ameţitor. Nu 
mai trăise niciodată aşa ceva în viaţa ei. În mod 
ciudat, era ceva care o echilibra. Din afara conștiinței 
ei, ştia că, în calitate de femeie, ar fi trebuit să se 
simtă vinovată. Ar fi trebuit să se simtă prost sau 
înspăimântată pentru că nu era „drăguță“. Şi, pentru 
o secundă, i-a fost frică. Dar de ce îi era frică? De 
puterea ei? De ea însăşi? Sau de arhaica idee că a 
făcut ceva „rău“ şi, prin urmare, va fi pedepsită? 

În acea după-amiază, în timp ce stătea în biroul 
ei după ce tocmai terminase de vorbit la telefon 
cu Bruce, şi-a dat brusc seama că nu va fi pedep- 
sită. Nu existau reguli. Ceea ce majoritatea feme- 
ilor credeau că erau „regulile“, erau pur și simplu 
idei preconcepute, menite a le ţine pe femei la 
locul lor. „Drăguţ“ era o cutie comodă, liniștitoare, 
despre care societatea le spunea femeilor că, dacă 
rămâneau acolo, dacă nu se aventurau afară din 
cutia cu eticheta „drăguţ“, vor fi în siguranţă. Însă 
nimeni nu era în siguranță. Siguranţa era o min- 
ciună, mai ales când era vorba de afaceri. Singurele 
reguli adevărate erau cele care priveau puterea: 
cine o avea şi cine putea să o exercite. 

Iar dacă puteai să o exerciţi, o aveai. 

Pentru prima oară, a simţit că era egală cu 
oricine. Era şi ea o jucătoare în acest joc. 

n seara aceea, a cumpărat caviar Beluga și 
şampanie Cristal şi a sărbătorit cu Seymour. Iar 
mai târziu, Seymour a vrut să facă sex, dar ea nu. 
Își amintea foarte limpede sentimentul: nu voia 
pe altcineva înăuntrul ei. Ea părea să fi umplut 
toate ungherele goale și, pentru prima oară, pro- 
pria ei fiinţă îi era de-ajuns. 

nsă mai era? 

Se duse până ia fereastra dormitorului și privi 
afară. În anii care trecuseră de la incidentul cu 
Bruce Chikalis, îşi exercitase cu grijă puterea, folo- 
sindu-i forța completă doar când era absolut nece- 
sar. A învăţat să nu.se dea mare cu succesele ei 
sau chiar să nu şi le recunoască, deoarece puterea 
adevărată venea din folosirea unei mâini nevăzute, 
întotdeauna controlate. Nu putea să nu simtă un 
fior când câştiga, dar asta nu însemna că și alții 
trebuiau să știe. 

Gândul la Mike şi la ceea ce urma să-i facă îi 
provocă inevitabilul fior al victoriei iminente. Totuși, 
era ceva uşor superficial și un picuţ trist. Era o 
parte din ea care încă spera că oamenii din fruntea 

corporațiilor se vor comporta cumsecade, dar expe- 
riența o învățase că, atunci când era vorba de 
bani și putere, era întotdeauna aceeaşi poveste. 
Ce bine ar fi fost dacă Mike era mai în vârstă şi 
nerăbdător să se pensioneze... Însă nu era şi, dacă 
nu-l elimina, el îi va face viața groaznică. O lovise 
deja de două ori; următoarea lui lovitură putea 
să fie un knockout. 

Plecă de la fereastră şi se plimbă de colo până 
colo pe covorul oriental. „Sunt doar afaceri“, îşi 
spuse ea. Mike Harness știa cum mergea treaba 
la Splatch-Verner. Trebuia să știe că într-o zi era 
posibil ca Victor să-i taie capul. Și nu era ca și 
cum Mike nu avusese porția lui de capete tăiate... 

Însă întotdeauna credeai că li se va întâmpla 
altora. Nu te gândeai niciodată că ţi se va întâmpla 
ție. 

„Poate că asta e diferenţa dintre mine și ceilalţi 
directori de la Splatch-Verner“, se gândi ea. Știa 
că i s-ar putea întâmpla ei. Iar după ce va lua 
funcţia lui Mike, era posibil, în funcţie de împre- 
jurări, să reușească să o păstreze doi ani, poate 
cinci, iar dacă era cu adevărat norocoasă, posibil 
zece. Însă, în cele din urmă, și ea avea să fie dată 
la o parte. 

Asta dacă nu obținea poziţia lui Victor 
Matrick. 

Privi în jos spre strada întunecată şi zâmbi. 
„Nico O'Neilly, director executiv la Splateh-Verner“, 
se gândi ea. Era o posibilitate concretă. 

Zo 


Wendy se trezi, tresărind. Avea același vis. Era 
undeva (oriunde) şi era slăbită și bolnavă. Abia 
putea să meargă. Cineva îi spunea că trebuie să 
intre în lift. Nu reușea să facă asta. S-a prăbușit 
pe jos, rămânând nemişcată într-un mod dramatic. 
Nu se putea ridica. Forţa vitală o părăsea. Pierduse 
controlul. Acum că știa că era pe moarte, nu-i 
păsa. Era atât de liniștitor să zacă acolo, ştiind 
că singura variantă era să se dea bătută... 

Deschise ochii. Fir-ar să fie. În cameră era încă 
întuneric. Ştia că e patru dimineaţa, însă era hotă- 
râtă să nu se uite la ceas. În câteva ore, avea să 
fie o altă zi. Ziua 43, pentru a fi mai exactă. Erau 
de acum 43 de zile şi cinci ore de când Shane 
distrusese micuța lor familie perfectă. 

Un firicel sinistru, negru și alunecos de ruşine 
înaintă în sus pe torsul ei și i se înfășură în jurul 
gâtului. Strânse din ochi și își încleștă dinţii. 
Cunoştea o grămadă de oameni care divorțaseră, 
dar nimeni nu îţi povestea vreodată cum era cu 
adevărat. Auzeai despre decepţie şi despre cum, 
brusc, nu îl mai cunoșteai pe partenerul tău. Auzeai 
despre mânie şi purtare nebunească. Dar nimeni 
nu vorbea despre rușine. Ori vinovăţie. Ori senzaţia 
copleșitoare de eșec, care te făcea să te întrebi 
dacă viaţa avea vreun rost. 

Ruşinea era precum un cuțit. Simţise tăișul 
ruşinii pe pielea ei de câteva ori de-a lungul căs- 
niciei de zece ani, când ea și Shane fuseseră foarte 
supăraţi unul pe altul şi gândul divorțului îi tre- 
cuse prin minte. Însă durerea şi tăișul ruşinii fuse- 
seră întotdeauna suficiente pentru a o face să se 
răzgândească. Pentru a o face să creadă că, indife- 
rent cât de groaznică era căsnicia ei în acel moment, 
a-i pune capăt ar fi fost şi mai rău. 

Apoi, a doua zi, sau a treia zi, sau a şaptea zi, 
când ea și Shane erau din nou în regulă (de obicei 
după una dintre partidele lor speciale de sex), ea 
simţea că îl apreciază și mai mult pe Shane și 
căsnicia lor. Nu era una obișnuită, dar cui îi păsa? 
Funcţiona. Cunoştea câteva femei care ar fi înne- 
bunit să plătească ele totul, însă ei îi plăcea. Îi 
plăcea la nebunie să facă bani. Foarte mulţi bani; 
şi îi plăcea la nebunie că era o femeie de succes 
în lumea nebunească, crudă, a divertismentului, 
care era întotdeauna, la propriu, distractivă (deși 
adesea frustrantă și înspăimântătoare, însă ea își 
spunea întotdeauna că prefera să fie înspăimân- 
tată decât plictisită). Știa întotdeauna că putea 
să facă faţă deoarece avea echilibru. Familia era 
acest factor de echilibru. 

Se răsuci pe o parte şi îşi strânse picioarele la 
piept. Nu avea să plângă. Însă totul era pierdut 
şi nu înțeleagă de ce. Întotdeauna s-a gândit că 
ea, Shane şi copiii se simt minunat împreună. Și, 
din nu se știe ce motiv, se gândi deodată la peşti- 
şorul lui Tyler, Dragonul albastru. Ea îi cumpărase 
peștișorul-luptător chinezesc la începutul verii tre- 
cute şi el a stăruit să-l ia cu ei la Dark Harbor, în 
Maine, unde petreceau două săptămâni, deoarece 
acolo se duceau toţi cei de la Hollywood. Dragonului 
albastru i se acordase statutul de membru al fami- 
liei și cea mai mare parte a drumului cu maşina 
spre Maine constase în a-l ţine în viaţă pe afuri- 
situl de peşte, mai ales după ce Shane i-a provocat 

accidental o stare de şoc punându-l în apă rece 
ca gheaţa în chiuveta de la hotel. Supravieţuirea 
Dragonului albastru a devenit un laitmotiv al vacan- 
tei lor, genul de istorioară de care Wendy își închi- 
puia că vor râde peste vreo douăzeci de ani, când 
copiii vor fi mari și vor veni acasă de sărbători. 
Remușcarea îi cuprinse corpul ca o otravă. Asta 
nu avea să se mai întâmple niciodată acum. Fără 
Shane, cum avea să arate viitorul familiei? Ce se 
va întâmpla cu istorioarele? 

Nu avea de gând să mai doarmă. Acum fiecare 
zi era așa — răsuna de supărările necunoscutului. 
Era înspăimântată. Îşi dădu seama că şi-a petrecut 
o bună parte din viaţă fiindu-i în secret teamă. 
Teamă de a fi singură, de a nu avea un bărbat. De 
a părea insuficient de bună pentru a avea un băr- 
bat. Oare acesta era unul dintre motivele pentru 
care a muncit atât de mult ca să aibă succes? Ca 
să-şi poată cumpăra un bărbat? Se gândi cu amă- 
răciune că, dacă a putut să-și cumpere un bărbat, 
erau mari șanse să-și poată cumpăra altul. 

Avea să se scoale să muncească. Demult, şi-a 
dat seama că singurul mod de a reduce teama era 
să muncească mai mult. Acum era cinci dimineața. 
O oră grea, întunecată, se gândi, însă își impuse 
să se dea jos din pat ca să se spele pe dinţi. Se 
duse în bucătărie să facă un ibric de cafea. Îşi luă 
cana în birou şi se așeză la biroul modest din 
metal. Biroul fusese al lui Shane pe vremea când 
era la facultate şi el:'refuzase să se despartă de 
acesta din motive sentimentale. Ea nu l-a bătut 
niciodată la cap să scape de el. Din respect, i-a 
permis întotdeauna lui Shane să aibă ciudăţeniile 
lui. Ea ar fi detestat să aibă un soț care să-i spună 
ce să facă şi, în cel de-al doilea an al căsniciei ei, 
își dăduse seama că, pentru a face să meargă o 
căsnicie, cheia era să tratezi pe cineva așa cum 
voiai să fii tu tratat. 

Dar se pare că asta nu a fost suficient. 

Luă un scenariu de deasupra teancului cu sce- 
narii. Își dădu seama că teancul de scenarii era 
un factor permanent în viaţa ei de peste douăzeci 
de ani. Erau trimise acasă prin curier ca să le 
citească în weekend sau expediate prin FedEx în 
locurile exotice de la filmări, fiind transportate în 
valize cu mașini, trenuri şi autobuze. lar ea le 
citea pe toate. Până acum, trebuie să fi citit la 
viaţa ei în jur de cinci sute de scenarii. Și nu se 
întrevedea un sfârșit. Pe neașteptate, avu o vizi- 
une deprimantă a viitorului ei. Avea să fie aproape 
exact la fel cum era acum, doar că va fi mai bătrână, 
mai obosită şi singură. Erau zile când fantaza să 
meargă la culcare pentru o săptămână. 

Deschise scenariul, citi cinci pagini şi îl puse 
jos, iritată de o scenă în care o mamă își ceartă 
fiica în vârstă de 25 de ani pentru că încă nu s-a 
căsătorit. Se uită pe copertă, ştiind că scenariul 
era scris cu siguranţă de un bărbat și, probabil, 
de unul tânăr — doar bărbaţii mai credeau că ceea 
ce voiau mamele pentru fiicele lor era o căsătorie 
bună. Însă scenariul era scris de o femeie: Shasta 
nu-știu-cum. „Ce fel de nume e «Shasta»?“ se gândi 
ea, enervându-se și mai mult. Și, mai important, 
ce fel de femeie era Shasta? Nu ştia că clișeul cu 
mame disperate din cauza fiicelor necăsătorite era 
depăşit? 

Scrise un „Nu“ pe copertă şi împinse scenariul 
la o parte. 

Luă următorul scenariu din teanc și își potrivi 
ochelarii pe nas ca să poată vedea mai bine. În 
ultima vreme, observase că nu se mai putea con- 
centra asupra paginilor. De fapt, nu se mai putea 
concentra la nimic. Se gândi la mama Shastei. 
Desigur, existau încă astfel de femei, femei care 
credeau că singurul mod în care se putea defini 
cu adevărat o femeie era prin intermediul unui 
soț şi al copiilor. Se simţise întotdeauna descum- 
pănită de acest gen de femeie — genul care credea 

că era bine să fii casnică, dependentă de un bărbat. 
Până de curând, părerile ei despre „acele“ femei 
erau susținute la fel de înfocat precum convingerile 
politice și religioase în care nu poate exista nici 
un compromis moral. Însă acum nu mai era atât 
de sigură. 

Catalizatorul pentru reevaluarea ei a fost o 
conversaţie pe care o avusese cu mama ei cu două 
zile înainte. Și-a sunat mama ca să-i spună că ea 
şi Shane se despărțeau, încrezătoare în sprijinul 
mamei ei. Ani de zile, Wendy crezuse că mama ei 
era cel mai mare susţinător al ei și își spusese că 
avea succes datorită influenţei ei. Era convinsă 
că în timpul copilăriei și al adolescenţei, mama o 
încurajase indirect să nu ajungă ca ea — casnică — și 
să nu depindă de un bărbat, mai ales de unul ca 
tatăl ei. Mama lui Wendy avea patru copii şi nu 
a lucrat niciodată, şi au existat zile, atunci când 
Wendy era adolescentă, în care mama ei nu era 
în stare să se dea jos din pat. Era deprimată, 
bineînţeles, însă pe vremea aceea acest diagnostic 
nu se punea uşor, iar a sta în pat toată ziua era 
ceva ce li se întâmpla mamelor din suburbii. Ar 
fi putut să o deteste pe mama ei pentru asta — pen- 
tru orele jenante când o aştepta să vină să o ia 
de la şcoală şi ea nu apărea — însă Wendy îşi 
iubea mama cu acel soi de pasiune oarbă la defecte. 
Mama ei avea probabil o personalitate de tip bor- 
derline, era probabil isterică, însă tot ce ţinea minte 
Wendy era că mama ei'era frumoasă şi fermecă- 
toare, cea mai elegantă şi strălucitoare femeie din 
cartier atunci când voia să fie așa, și că o încu- 
rajase pe Wendy să devină o femeie de succes. 

Sau, oricum, asta era ceea ce Wendy crezuse 
până când a vorbit cu mama ei despre Shane. 

— Of, Wendy, a oftat mama ei. Bănuiesc că era 
doar o chestiune de timp. 

— O chestiune de timp? a întrebat Wendy 
şocată. 

Se așteptase la compasiune din partea mamei 
ei, nu la critici aspre. 

— Am știut că, până la urmă, asta o să se 
întâmple., Acest gen de căsătorie nu funcţionează 
niciodată. Nu este firesc. 

Wendy a fost uluită. 

— Credeam că tu și tati îl iubeaţi pe Shane. 

Mama ei a oftat: 

— Ne-a plăcut de el ca persoană. Nu ca soţ. 
Noi n-am crezut niciodată că această căsnicie va 
merge bine. 

Wendy a rămas fără aer. 

— A mers doisprezece ani, a spus ea. 

— Doar pentru că Shane este foarte leneș. Eu 
şi tatăl tău ne-am gândit mereu că într-o zi Shane 
o să se sature şi o să plece. Am tot vrut să te 
previn de ani de zile, însă mi-am zis să te supăr. 

— Mă superi acum, a spus Wendy. Încerc doar 
să-mi dau seama de ce. 

— Îmi doresc doar să te fi măritat cu un bărbat 
de succes şi să nu trebuiască să munceşti atât de 
mult, i-a spus mama ei. Atunci nu s-ar fi întâmplat 
asta. 

Wendy a rămas cu gura căscată. 

— Credeam că voiai ca eu să am succes. 

O înţepau ochii. Propria ei mamă o abandona? 

— Bineînţeles că voiam să ai succes, a spus 
mama ei. Însă nu trebuie să cucerești lumea pen- 
tru a avea succes. Am vrut să fii fericită. Întotdeauna 
am crezut că ai fi putut fi foarte fericită dacă te-ai 
fi căsătorit cu un avocat sau cu un bancher. Ai fi 
putut să ai copii şi să lucrezi totuşi dacă voiai. 

Wendy era atât de uluită, că a trebuit să se 
apuce de marginea biroului ca să se sprijine. Ăsta 
era viitorul pe care mama ei îl visase pentru ea? 

— Voiai să lucrez la un serviciu de doi bani? 
a întrebat ea, cu vocea tot mai ridicată din cauza 
supărării. 

— N-ar fi trebuit să fie de doi bani, a spus 
mama ei pe un ton calm. Dar soţul tău ar fi putut 
fi cel care întreţine familia. 

A făcut o pauză și a adăugat: 

— Știu că tu nu crezi asta, scumpo, însă căs- 
niciile merg bine doar atunci când bărbatul este 
cel care câştigă mai mulţi bani. Bărbaţii au nevoie 
de acest fel de stimulent pentru a rămâne într-o 
căsnicie. li face să se simtă bine faţă de propria 
persoană. 

— Şi cu mine cum rămâne? a întrebat Wendy 
nevenindu-i să creadă, pe un ton ridicat. Eu n-am 
dreptul să mă simt bine faţă de a ui per- 
soană? 

Mama ei a oftat: 

— Nu înţelege greșit tot ce-ţi spun, a zis ea și 
Wendy și-a dat seama că exact asta făcea, de ani 
de zile. Femeile au multe modalităţi de a se simți 
bine faţă de sine, a continuat mama ei. Au copiii 
şi casa. Bărbaţii au un singur lucru — slujbele lor. 
Iar dacă o femeie îi ia asta, nu te poţi aștepta ca 
bărbatul să rămână prin preajmă. 

Chiar era mama ei cea care vorbea? s-a întrebat 
Wendy cu groază. Nu se putea ca mama ei să 
creadă ce spunea. Însă î își dădu brusc seama că, 
în ultimii douăzeci de ani, ea şi mama ei nu avu- 
seseră niciodată o discuţie adevărată despre sex 
sau relaţii. Mama ei nu își exprimase niciodată 
opiniile despre bărbați și femei şi despre rolurile 
pe care ei ar trebui să le joace, așa că Wendy 
presupusese, în mod firesc, că ea și mama ei vedeau 
lucrurile la fel. Era posibil ca tot ce presupusese 
despre toate relaţiile ei să fie greșit? 

— De ce ești atât de rea, mamă? a întrebat ea. 

— Păi, văd toate aceste cupluri drăguţe din 
oraş, a spus mama ei. O mulţime de cupluri de 
vârsta ta, cu copii. Bărbaţii au cariere. Şi femeile 
lucrează. Însă ele au timp să-și ducă şi copiii la 
sport... 

— Dacă spui îmi privez copii de ceva..., a început 
Wendy. 

— O, ştiu că au de toate, Wendy, s-a răstit mama 
ei. Prea multe. Insă nu asta e ideea. Cuplurile 
astea par fericite. 

— Dar cine sunt ele? Cu ce se ocupă? Sunt 
președintele unui important studio de film? 

— Asta nu e important, a spus mama ei pe un 
ton afectat. 

— Este important, s-a răţoit Wendy. Este sin- 
gurul lucru important. E tot ce contează... 

— Nu înseamnă că nu poți avea o relaţie nor- 
mală, a spus mama ei. 

— Am avut o relaţie normală. 

_.- —.„.cu un bărbat care întreţine familia, a spus 
mama ei. Bărbaţii au orgolii. Chestia asta cu femeia 
care să deţină controlul... a toate... nu funcţionează 
într-o căsnicie. 

Wendy a şovăit. 

— Câţi bărbaţi există care să aibă mai mult 
succes decât am eu? a întrebat ea și, ciudat, s-a 
gândit imediat la Selden Rose. 

— Poate că nu trebuie să ai chiar atât de mult 
succes. 

Asta era ceva care nu intra în sfera ei de repre- 
zentare, așa că Wendy nu s-a încumetat să răs- 
pundă. A închis. 

Ura să se certe cu mama ei. Durea prea mult. 
Chiar îi făcea rău. În toți acești ani, muncise pe 
brânci nu doar ca să-i întreţină pe Shane și pe 
copiii ei, ci și ca să se asigure că va putea să aibă 
grijă de mama ei la bătrâneţe. 

Wendy își luă cana cu cafea și se duse la fereas- 
tră. Nu mai vorbise cu mama ei de când îi închisese 
telefonul, iar acest lucru era încă o sursă de durere. 
De ce-i pierdea pe taţi cei care îi erau apropiaţi? 
De ce era pedepsită? 

Aruncă o privire în întunericul cenușiu al zori- 
lor. Voia să nu ia în seamă nimic din ce-i spusese 

mama ei, dar se pomeni gândindu-se la anumite 
adevăruri incomode și inevitabile. Dacă ar fi fost 
în stare să găsească un tip care să o fi „întreţinut“ 
(îh, ura cuvântul ăla, „a întreţine“), ar fi făcut 
această alegere? Nu ştia răspunsul, deoarece această 
posibilitate nu i se păruse niciodată o opțiune — un 
adevăr dureros pe care, își dădea seama acum, 
mama ei nu l-ar înţelege niciodată. 

Toată lumea spunea mereu că femeile au de 
ales, dar nu era așa. Femeile nu aveau sacul de 
opţiuni pe care toată lumea zicea că îl aveau — o 
realitate supărătoare pe care Wendy a început să 
o înţeleagă la facultate. Până să ajungă în anul 
al doilea, hotărâse că pe lume existau, în esenţă, 
două tipuri de femei: femeile după care bărbaţii 
înnebuneau, de care se îndrăgosteau și cu care, 
în cele din urmă, se căsătoreau și pe care le între- 
țineau; și femeile după care nu se aprindeau căl- 
câiele bărbaţilor — cel puţin nu genul de mari 
pasiuni care să-l facă pe un bărbat să „întreţină“. 
Inţelesese imediat că ea se încadra în a doua cate- 
gorie şi că, dacă era să obţină vreodată un anga- 
jament din partea unui bărbat, va trebui să aibă 
ceva în plus de oferit. 

Planul ei a fost întotdeauna să le distragă aten- 
ţia bărbaţilor de la lipsa ei de frumuseţe printr-o 
eficienţă sârguincioasă, prin independenţă și capa- 
citatea de a-şi purta singură de grijă — şi, prin 
urmare, de ei. 

Și a mers. Odată cu toate acele ore petrecute 
ca asistentă, suportând abuzuri, muncind până la 
miezul nopţii, cărând scenarii și, în cele din urmă, 
urcând în ierarhia industriei de divertisment, a 
venit şi răsplata. Bani, apartamente, haine și mașini 
de calitate, toate plătite cu mândrie doar de ea. 
Îşi spunea că nu avea „nevoie“ de un bărbat, că 
nu „trebuia“ să joace jocuri. 

Însă şi asta era o minciună. 

Jucase jocul. Încercase de la început să-l influ- 
enţeze pe Shane, deşi suspectase că nu ţinea nea- 
părat. Se convinsese pe ea însăşi că va fi în stare 
să-l cucereâscă treptat şi să-l facă să-i vadă valoa- 
rea. Când el avea să înţeleagă cât de multe putea 
face ea pentru el, va fi nevoit să o iubească. La 
început, pe vremea când se străduia să-l cuce- 
rească, se uita în altă parte când bănuia că flirta 
cu alte femei. Nu-l critica niciodată; îi spunea 
întotdeauna că e un geniu (când, zău așa, el ar 
fi trebuit să-i spună ei că e un geniu). Era mămoasă. 
Ba mai mult: era întotdeauna dornică să-i ofere 
o masă caldă și o păsărică fierbinte. Și, în cele 
din urmă, el cedase. Ea i-a spus că îl iubeşte după 
primele două luni. Lui i-a luat doi ani ca să spună 
aceste cuvinte. 

Il cumpărase şi, în calitate de cumpărătoare, 
crezuse că e în siguranţă. 

Mama ei avea dreptate. Ce proastă încrezută 
fusese... 

Împietri la gândul acestei realități îngrozitoare, 
care îi invada ființa ca o otravă. 

Susţinuse întotdeauna că ea și Shane au un 
tip nou, modern de căsnicie — căsnicia viitorului! 
Însă, în realitate, nu era nimic mai mult decât o 
răsturnare a raportului de forțe din căsnicia tra- 
dițională — şi nu au existat ocazii când ea l-a 
numit în glumă pe Shane „soţia perfectă de direc- 
tor în industria filmului“? 

Expresia stârnea întotdeauna chicote de amu- 
zament din partea colegilor ei directori care erau 
bărbaţi şi aprecieri din partea prietenelor. Era 
întotdeauna atentă să nu o rostească niciodată în 
faţa lui Shane, dar el trebuie să fi simţit aceste 
atacuri subtile la orgoliul lui masculin. Și să nu-i 
fi plăcut. 

Îşi sprijini capul în mâini. Cum se transformase 
relaţia lor într-un asemenea dezastru? Nu era ca 
şi cum ea nu vrusese ca Shane să lucreze. L-a 

sprijinit în tot ce a încercat să facă. Problema era 
că pur şi simplu el nu era prea bun la nimic. Nu 
era perseverent, avea aşteptări nerealiste şi nu 
suporta criticile. Era arogant. Oamenii îi dădeau 
o şansă (de obicei ca un favor față de ea) şi, după 
ce el nu se ţinea de cuvânt la timp, se contrazicea 
şi se dădea mare, ei pur și simplu refuzau să mai 
lucreze cu el. Ea vrusese să-i explice că nu era 
suficient de talentat ca să-i meargă cu genul ăsta 
de teatru, dar cum puteai să spui asta cuiva, mai 
ales cuiva care era soțul tău? 

Și dacă ei ar fi depins de venitul lui? Ea clătină 
din cap. Ar fi murit de foame. În mod cert, nu ar 
fi avut toate astea... 

Se uită în jur, cu dezgust dulce-amar, la biroul 
jalnic, dezordonat. Restul apartamentului era exact 
la fel — nimic mai mult decât spaţiu nefinisat, cu 
pereţi subțiri din rigips ridicați de mântuială pen- 
tru a crea un simulacru de camere. Ca parte a con- 
tractului ei cu Parador, studioul (sau, mai degrabă, 
Splatch-Verner) era obligat să plătească 50% din 
costurile unei renovări, în cuantum de maximum 
jumătate de milion de dolari; în plus, compania 
o obligase să amenajeze o cameră de proiecţie. Cu 
doi ani în urmă, îl însărcinase pe Shane cu reno- 
varea (gândindu-se că asta îi va face bine, dându-i 
de făcut ceva constructiv, bărbătesc și flatant pen- 
tru orgoliul lui), însă Shane nu s-a descurcat. A 
început imediat să se certe cu fiecare dintre cei 
trei antreprenori de construcții pe care el îi anga- 
jase, așa că toți au renunţat în două săptămâni; 
apoi el a spus că putea să facă o treabă mai bună 
singur. Apoi nu a făcut nimic. 

Ar fi putut să se ocupe ea însăși de proiect, să-l 
pună pe asistentul ei Josh să găsească pe cineva 
care să preia lucrarea, dar, din cauza lui Shane, 
a avut întotdeauna reţineri. Nu voia să-l facă să 
se simtă ca şi cum a dat greș din nou și se stră- 
duia mereu să nu fie autoritară (lucru justificat 

pentru că ea câștiga toţi banii) în faţa lui. Astfel 
că, oricât ar fi fost de supărător, apartamentul 
rămăsese la fel. Ea justifica asta spunându-și că 
era în regulă; mai mult, în felul acesta nu-l sub- 
mina pe Shane cu reușşitele ei evidente (şi, pentru 
el, de neatins). El îşi putea păstra iluzia că nivelul 
ei în carieră se menținea într-o zonă accesibilă și 
lui — cel puțin, dacă el chiar începea să câștige, 
acest lucru i-ar fi permis să creadă că el chiar își 
putea permite apartamentul lor. 

„Bi bine, se pare că nici o stratagemă de-a mea 
n-a fost suficient de inteligentă pentru a-l întrece 
în deșteptăciune pe Shane Healy“, se gândi ea cu 
amărăciune. Toată lumea spunea mereu că existau 
avantaje în schimbare, dar ce? Știa că, acum că 
Shane plecase, nu va mai trebui să se închine în 
fața doleanţelor meschine ale orgoliului lui. Își 
putea acorda și ei atenţie. Primul lucru pe care 
avea să-l facă era să aranjeze ca lumea aparta- 
mentul. Să construiască pereţi adevăraţi; să anga- 
jeze un decorator pentru a face locul ăla pe gustul 
ei. Poate că o să-și facă un dormitor complet alb. 
Când era copil, visase să locuiască într-o casă albă 
şi curată, cu perdele din voal, care să fluture. 
Renunţase la această fantezie, ştiind că lui Shane 
nu i-ar plăcea. 

„Însă acum sunt liberă“, se gândi ea cu preca- 
uţie. Moralul i se ridică un pic, asemenea unui 
căţeluș nou-născut care amuşină în jur, spre a se 
obişnui cu locul. Poate că plecarea lui Shane nu era 
întru totul ceva rău. Se putea dovedi o oportuni- 
tate, o a doua şansă pentru a-și urma acele dorințe 
pe care şi le cenzurase de dragul lui Shane. 

Cu un nou avânt, luă scenariul scris de tânăra 
pe nume Shasta, pregătită să-i ofere o a doua 
șansă. Regula lui Wendy era să nu respingă un 
scenariu până când nu citea 25 de pagini din el 
(unii directori se opreau la zece pagini, dar ea se 
gândea că, dacă cineva făcea efortul de-a scrie un 

scenariu întreg, putea să facă și ea un pic mai 
mult efort pentru a descoperi posibilele merite ale 
acestuia), iar acum nu era momentul să-şi coboare 
standardele, ci să le ridice. Deschise scenariul, 
gata de citit, şi, în timp ce dădea pagina, prinse 
cu coada ochiului un morman de plicuri care fuse- 
seră puse unul peste altul sub scenariu. 

Oftă şi puse scenariul jos. Era numai cores- 
pondenţă, probabil de luna trecută. Î pusese pe 
Shane să se ocupe de corespondenţă și de plata 
facturilor, iar acum că el plecase, probabil că mena- 
jera le aruncase pe toate pe birou. Hotărî să le 
trieze rapid, separând facturile ca să se ocupe de 
ele mai târziu. 

Câteva plicuri erau de la American Express. La 
început, a fost nedumerită. Nu se putea să fie corect. 
Avea doar două carduri American Express — un 
cont cu un card negru pe firmă (la care Shane 
avea drept de extragere pentru situaţii de urgență) 
şi un cont personal cu un card Platinum. Un plic 
era gros și patru erau subţiri. Cele subţiri erau 
cele care o îngrijorau: erau dintre cele amenință- 
toare emise când contul tău era descoperit. „Dar 
asta nu se poate“, se gândi ea și, încruntându-se, 
deschise unul dintre plicuri. 

Extrasul era pentru contul ei Centurion şi, citind 
rapid până jos la suma datorată, simţi deodată 
că o ia ameţeala. Trebuia să fie o greșeală. Acolo 
scria 214.087,53 de dolari. 

Începu să-i tremure mâna. Asta nu putea să 
fie corect. Vreun funcţionar trebuie să fi greșit cu 
zerourile. Luă plicul cel gros și îl deschise, iar 
gura ei se deschise într-un țipăt mut când verifică 
extrasul. 

Erau cheltuieli de 14.087, 53 de dolari, ceea ce 
era normal. Însă, în plus, era o linie de credit de 
200.000 de dolari plătiţi în contul lui Shane. 

Se ridică, lăsând să-i cadă extrasul pe birou, 
şi se plimbă 'de colo-colo apăsându-și tâmplele cu 

degetele de parcă încerca să-şi împiedice creierul 
să explodeze. Cum a putut să facă asta? Practic, 
putea să o facă — avea propriul card şi singurul 
lucru care îl împiedica să facă cheltuieli uriașe în 
fiecare lună era faptul că ea avea încredere în el. 
Însă ar fi trebuit să ştie și, cu o senzaţie de leşin, 
îşi dădu seama că se așteptase la asta. Era ine- 
vitabil. În sinea ei, întotdeauna a bănuit că Shane 
o să-i facă ceva de genul ăsta într-o bună zi. 

ta era supremul „du-te dracu“. Ultimul cui 
în coşciugul căsniciei lor. Dacă ea îşi făcuse vreo 
speranţă ca ei să se împace, Shane luase măsuri 
ca acest lucru să nu se întâmple niciodată. 

Și atunci totul deveni negru şi furia preluă 
controlul. 200.000 de dolari însemnau de fapt 
400.000 de dolari înainte de scăderea impozitelor. 
400.000 de dolari câștigați cu trudă. Shane avea 
habar de cât de mult efort era nevoie pentru a 
câștiga atâţia bani? 

Avea să-l ucidă. Va insista ca el să-i dea banii 
înapoi, fiecare cent, chiar dacă i-ar fi luat douăzeci 
de ani... 

Luă telefonul și formă numărul lui de mobil. 
Nu-i păsa cât de devreme era — pentru prima oară, 
avea să-i tragă o săpuneală s-o ţină minte. Desigur, 
a intrat căsuţa vocală. 

Inchise. Nu voia să lase un mesaj — avea să 
meargă la el la apartament să-l înfrunte. Se va duce 
chiar acum, în pijamalele ei vechi şi pufoase. Se duse 
furioasă în dormiter, unde îşi vâri picioarele goale în 
tenişii Converse vechi pe care îi purta prin casă. 

Apoi se opri. Nu putea să plece. Avea trei copii 
în casă. 

Prin minte îi trecu un gând groaznic. Copiii 
dormeau duși. Putea să dea o fugă până la Shane, 
să urle la el și să se întoarcă în treizeci de minute. 
Copiii nu aveau să afle niciodată. 

Ezită şi se uită în jos, la picioare, tenişii 
din pânză neagră ițindu-se inegal de sub cracii 

pantalonilor de pijama din flanel albastru. Shane 
o înnebunea. A lăsa copii mici singuri în casă era 
ceea ce făceau oamenii săraci. Oamenii săraci care 
simțeau că nu aveau de ales sau erau atât de 
epuizați de absurditatea vieţii, încât nu le păsa. 
Citeai tot timpul despre ei în New York Post. Îşi 
lăsau copiii singuri şi se întâmpla ceva şi copiii 
mureau. De obicei, bărbații erau cei care erau de 
vină. Mamele erau plecate la serviciu și taţii hotă- 
rau că trebuiau să bea o bere cu amicii. 

Se uită la ceasul de la mână. Era aproape ora 
şase. Doamna Minniver avea să ajungă peste o 
oră. Putea să aștepte până atunci ca să-l înfrunte 
pe Shane. 

Însă o oră întreagă! Era măcinată din nou de 
furie. Nu avea să fie în stare să se gândească la 
nimic altceva. Nu avea nevoie de asta. Trebuia să 
muncească. Trebuia să se concentreze. Acum, colac 
peste pupăză, va trebui să meargă la bancă la 
nouă dimineaţa ca să scoată numele lui Shane de 
pe toate conturile lor. 

Iar ăsta era bărbatul pe care îl alesese să fie 
tatăl copiilor ei. 

Se ridică și merse cu pași mari la baie. Shane 
avea să plătească. Dacă el avea de gând să-i ia 
banii, ea îi va lua copiii. Va angaja un avocat azi 
și va cheltui oricât va fi necesar pentru a se asigura 
că el ieșea din viaţa ei definitiv. Las să vadă și el 
cum era în lumea reală, în câmpul muncii. Să pri- 
ceapă şi Shane cum era cu adevărat să fii bărbat. 

Intră la duș şi, în timp ce apa fierbinte îi lovi 
faţa, îşi aduse brusc aminte: era sâmbătă. Doamna 
Minniver nu venea. lar Shane spusese că va pleca 
în weekend și că era „imposibil de contactat“. 

Nu exista nici o consolare. 

Și atunci un strigăt izbucni din ea, ca o forță 
vitală necunoscută, o revărsare uriașă de emoție, 
care o făcu să se simtă ca şi cum stomacul ei era 
pe cale să se rupă în două şi o făcu să se apuce 

de perdeaua de la duș ca să se sprijine. Se lăsă 
jos în cadă, cu picioarele încrucișate sub apa care 
o lovea şi legănându-se înainte și înapoi ca o nebună. 
O parte din ea era pur animalică, plângând în 
hohote întruna. Însă o altă parte din ea era deta- 
şată, ca şi cum ea s-ar fi aflat în afara corpului 
ei. „Deci de asta se chema «inimă frântă»“, se gândi 
partea detașată. Ciudat cum descrierile sentimen- 
tale ce constituiau un clișeu erau atât de potrivite 
în puţinele ocazii când le trăiai cu adevărat. Inima 
ei se frângea la propriu. Toate lucrurile în care 
inima ei crezuse, pe care contase, în care avusese 
încredere, îi erau smulse. Ani întregi din ceea ce 
credea că erau adevăruri sentimentale irefutabile 
erau frânţi asemenea unor crenguţe fragile. Nu 
avea să fie în stare niciodată să creadă din nou 
în ceea ce a crezut înainte. 

Însă în ce naiba trebuia să creadă în schimb? 


Telefonul din biroul lui Wendy de la Parador 
Pictures avea cinci linii şi, în momentul acela, 
erau aprinse ledurile de la toate cinci. Așa fusese 
toată dimineaţa. De fapt, toată săptămâna. Cam 
așa era tot timpul. 

Se uită la ceasul electronic de pe birou, care 
avea un afişaj ce arăta nu doar minutele și secun- 
dele, ci şi zecimile de secundă. Se afla în această 
teleconferință de 15 minute, 32 secunde şi 4 zecimi 
de secundă. Dacă voia să-și respecte programul, va 
trebui să-i pună capăt în 3 minute, 27 secunde şi 
câteva zecimi de secundă. Nu era chiar atât de bună 
la calcule ca să socotească zecimile de secundă. 

— Aveţi nevoie de mai multă poveste, băieți. 
Mai multă intrigă, zise Wendy în receptor. 

Era joi dimineaţă. Joia dimineaţa era timpul 
alocat pentru teleconferinţe, ca să se discute pro- 
gresul diverselor scenarii pe care Parador le avea 
în lucru. În orice moment dat, acest număr putea 
să varieze de la patruzeci la șaizeci de scenarii 

şi, din cele şaizeci, ea dădea undă verde la treizeci 
pentru a intra în producţie şi, dintre cele treizeci, 
probabil cincisprezece urmau să fie mari succese, 
asta însemnând că ei aveau să câştige bani. Cele 
mai multe studiouri puteau să conteze pe zece 
succese pe an. Rezultatele ei fuseseră întotdeauna 
un pic peste medie. 

nsă asta doar pentru că ea consacra mai mult 
timp scenariilor! 

— Povestea e descoperirea existențială a puş- 
tiului ăstuia. Despre viață. Ceva de genu’: care 
este sensul vieţii? interveni Wally, unul dintre 
scenariști. 

„Bună întrebare“, se gândi Wendy. Oftă. Ce naiba 
ştiau despre viață doi tipi în vârstă de 27 de ani? 

— Ce înţelegeţi prin „existenţial“? Mai exact? 
întrebă ea. 

„O, de ce, de ce am cumpărat scenariul ăsta 
pe baza unei prezentări?“ se întrebă ea. Pentru 
că trebuise să o facă. Wally şi partenerul lui, Rowen, 
erau consideraţi echipa de scenariști cea mai tare 
a momentului. Chiar scriseseră scenariile pentru 
două filme de succes, fapt despre care Wendy înce- 
pea să creadă acum că fusese o întâmplare noro- 
coasă. Ori asta, ori succesul li se urcase la cap şi 
fumau iarbă tot timpul, probabil conducând prin 
L.A. în mașini Porsche şi Hummer şi crezând că 
aveau toate răspunsurile. 

— Asta e întrebarea, știi? spuse Rowen. 

El și Wally bătură apa în piuă pe această temă 
încă un minut. Wendy făcu semn prin ușa deschisă 
spre Xenia, cea de-a treia asistentă a ei, care stătea 
şi asculta convorbirea. Citindu-i gândurile, Xenia 
luă în grabă un mic exemplar din dicţionarul 
Webster şi intră repede în birou, ținând pagina 
deschisă la litera „E“. 

— Existenţialism, citi Wendy cu voce tare, între- 
rupându-l fie pe Wally, fie pe Rowen, nu își dădu 
seama pe care dintre ei, este un sistem filosofic 

centrat pe existenţa individuală și responsabilita- 
tea personală pentru actele liberului arbitru, în 
absenţa unei anumite cunoașteri a ceea ce este 
corect şi greşit. 

Făcu o pauză. Cumva, asta părea a fi un rezu- 
mat perfect al vieţii ei din acel moment. Habar 
n-avea ce era corect sau greșit şi era răspunzătoare 
pentru tot. Inclusiv de scenariul acela dezastruos 
al lui Wally şi Rowen. Wendy continuă: 

— Este o idee admirabilă, dar, din păcate, publi- 
cul nu știe ce este existenţialismul. Și nici nu se 
duce la film ca să afle. Lumea merge la film să 
vadă o poveste. Să se identifice cu o poveste care 
îi conectează cumva cu propriile lor gânduri și 
trăiri emoționale. 

Rămase tăcută o clipă. Isuse, spunea la fel de 
multe tâmpenii ca ei. Nimeni nu știa de ce publi- 
cului îi plăceau anumite filme şi nu altele. Nimeni 
nu știa nimic, de fapt. Dar trebuia să te prefaci. 

— Băieți, cred că trebuie să o luaţi de la început 
şi să puneţi la punct un rezumat al momentelor 
dramatice importante din scenariu, le zise ea, des- 
fătându-se în secret cu faptul că îi făcuse „băieți“. 

La celălalt capăt al firului se lăsă un moment 
de tăcere. „Probabil că spumegă şi nu se încumetă 
să răspundă“, se gândi Wendy. 

Afișajul electronic arăta că trecuseră trei secunde 
şi două zecimi de secundă. „N-or să îndrăznească 
să mă contrazică“, se gândi Wendy. Industria filmului 
era precum curtea lui Ludovic al XIV-lea — con- 
trazicerea unui superior însemna închisoarea sau 
moartea. Nu exista nici o șansă ca Wally şi Rowen 
să conteste spusele președintei de la Parador 
Pictures. Însă probabil că aveau să închidă tele- 
fonul şi să o facă scorpie. 

Nu-i păsa. Avea dreptate — sau, cel puţin, avea 
mai multă dreptate decât ei — şi de-aia ea era 
şefa de la Parador, iar ei nu. 

— O să-ţi trimitem rezumatul imediat, spuse 
Wally. 

— Îţi mulţumim foarte mult, zise Rowen, tot 
numai şarm şi supunere. Suntem foarte recunos- 
cători. 

— Wendy? Primul ei asistent Josh, interveni 
pe fir. Am următorul tău apel. 

— Mersi, Josh, spuse ea. 

Această convorbire era cu un regizor şi un sce- 
narist care lucrau la un film de acţiune şi aventură 
aflat în faza de preproducţie. Instrucţiunile ei au 
fost că aveau nevoie de mai multe secvențe de 
acţiune. 

— Primul act, o bubuitură, zise ea. Al doilea 
act, trei bubuituri. Al treilea act, cinci bubuituri 
mari, una după alta. Bum. Am terminat, am ieşit 
din cinematograf și, să sperăm, avem în weekendul 
de după premieră treizeci de milioane de dolari. 

Regizorul și scenaristul chicotiră, lingându-și 
buzele cu gândul la o asemenea pradă. 

În timp ce vorbea la telefon, Maria, a doua ei 
asistentă, intră grăbită cu un bileţel pe care scria 
„Charles Hanson nu poate ajunge la prânz“. Wendy 
se uită în sus, curioasă. 

— Avionul lui a plecat cu întârziere de la Londra, 
murmură Maria. 

„Să-l ia naiba!“ scrise Wendy în josul bilețelu- 
lui. „Reprogramează cât mai curând posibil“, adă- 
ugă ea. Reveni la convorbirea ei telefonică, în timp 
ce se gândea că avionul cu întârziere era, probabil, 
un şiretlic care să-i ofere lui Charles Hanson încă 
o zi pentru a amâna încheierea târgului lor. Probabil 
că analiza ofertele unui alt studio. „De investigat 
Hanson“, scrise ea pe un blocnotes mare şi galben 
care se afla întotdeauna pe biroul ei. 

Făcu încă două teleconferinţe. În mijlocul uneia 
dintre ele, sună Shane. Maria se năpusti înăuntru 
cu mesajul „SHANE?“ scris pe acelaşi tip de bloc- 
notes galben pe care îl avea pe biroul ei. Wendy 


213 


dădu aprobator din cap. Îl tinu în aşteptare pe 
Shane timp de 4 minute, 45 secunde și 3 zecimi 
de secundă. 

— Da? zise ea cu răceală. 

— Ce faci? întrebă el. 

— Lucrez, răspunse ea apăsat. 

— Vreau să zic: ce îmi faci? spuse el. 

Acest comentariu era atât de extraordinar de 
egocentric, încât Wendy nu ştiu ce să spună. 

— Ai scos toţi banii din contul nostru comun, 
zise Shane pe un ton acuzator. 

— Zău? făcu Wendy. Mă bucur că ai observat. 

— Nu fi scorpie, Wendy. Se apropie cea de-a 
douăsprezecea aniversare a zilei de naștere a Magdei. 
Trebuie să-i iau fiicei noastre un cadou. 

— Încearcă să-ţi iei o slujbă, replică Wendy şi 
închise. 

Mai avu încă trei convorbiri telefonice. Apoi se 
făcu ora unu. 

— Ce vrei să faci la prânz? întrebă Xenia, arun- 
când o privire în biroul ei. 

Wendy se holba, însă fără să vadă, la numărul 
de dimineaţă din Hollywood Reporter. Articolele 
erau încercuite cu markere fosforescente în ordi- 
nea importanţei: rogu pentru cele care aveau legă- 
tură cu Parador și oricare dintre proiectele lor, 
galben pentru cele despre proiectele concurente şi 
verde pentru orice altceva ar fi putut să prezinte 
interes. 

Wendy tresări. 

— Prânz? zise ea. 

— Charles Hanson a contramandat. Așa că mă 
întrebam dacă vrei să comanzi ceva aici. 

— O, făcu Wendy. Lasă-mă un minut. 

Luă distrată numărul din Hollywood Reporter, 
recăpătându-şi încet stăpânirea de sine şi conști- 
entizând unde se afla. De fiecare dată când muncea 
patru ore în felul ăsta, jonglând cu convorbirile 
telefonice una după alta, intra întotdeauna într-un 

fel de transă. După aceea, îi lua câteva minute 
să coboare înapoi pe pământ. Cobori acum, cu un 
zgomot surd. 

Brusc, îşi aduse aminte de telefonul lui Shane. 

Isuse. Chiar fusese scorpie. 

„Să-l ia naiba“, se gândi ea, luând blocnotesul 
galben şi ridicându-se în picioare. Cum îndrăznea? 
Ei bine, cel puţin începea să priceapă mesajul. 
Fusese atât de supărată pe faptul că el o jecmă- 
nise, că intenţionase să angajeze un avocat spe- 
cializat în divorțuri la prima oră luni dimineaţă. 
Insă pe urmă ziua a început și ea nu şi-a mai 
văzut capul de treburi, şi tot ce a reuşit să facă 
a fost să transfere toți banii din contul lor comun 
în contul ei personal. A fost surprinsă că Shane nu 
s-a gândit primul la asta şi că nu i-a făcut-o. 

— 200.000 de dolari nu sunt o așa mare scofală, 
i-a spus Shane luni dimineaţă, când a decis în 
sfârşit, să o sune înapoi. 

— Poftim? îi răspunsese ea. 

— Faci peste trei milioane de dolari pe an, Wendy, 
a zis el, de parcă asta era vreun fel de crimă. 
Oricum, banii sunt deductibili din impozit. 

— Aşa e, Shane. Dar eu i-am câștigat! aproape 
că a ţipat ea. Eu sunt cea care decide ce vreau 
să fac cu ei. 

În mod evident, Shane nu s-a putut gândi la 
un răspuns bun, deoarece tot ce a spus a fost 
„Du-te dracu'!“ şi a închis. 

Realizarea faptului că relaţia lor se deteriorase 
până la punctul în care nu puteau nici măcar să 
fie politicoși unul cu altul îi făcea rău. 

— Maria? spuse ea. 

Aceasta intră grăbită. 

— Trebuie să aflu dacă Charles Hanson are 
vreo altă înţelegere în curs de negociere pe undeva. 
Poţi să-i suni pe niște prieteni de-ai tăi asistenţi 
ca să afli? 

Maria, care era înaltă, suplă şi isteață foc, dădu 
din cap. În vreo șase luni, Wendy avea să poată 
să o promoveze şi să scape de Josh. Acum visa să 
se descotorosească de toţi bărbaţii. 

— Aş încerca mai întâi la Disney, sugeră 
Wendy. 

— Ştiu exact pe cine să sun, spuse Maria. 
Prânzul? 

— A, eu... începu Wendy. 

Sună telefonul. 

— Shane! strigă Josh din celălalt birou. 

Wendy simți cum stomacul îi tresări într-un 
spasm de furie. Incepu să ducă mâna spre telefon, 
dar se gândi mai bine. Aceste certuri nu puteau 
să continue în faţa subalternilor ei. Deja începeau 
să aibă o bănuială că se întâmpla ceva grav. Aveau 
să vorbească și, în câteva zile, toţi cei de la 
Splateh-Verner vor şti că ea divorța. 

— O să-l sun eu înapoi, spuse ea tare. 

Se ridică și îşi luă geanta, traversând celălalt 
birou ca să iasă în hol. 

— O să mănânc ceva în sala de mese a direc- 
torilor, zise ea pe un ton normal. Mă întorc în 
treizeci de minute. Dacă aveţi nevoie de mine, 
sunați-mă pe mobil. 

— Ar trebui să iei o gură de aer proaspăt, aprobă 
Maria dând din cap. 

Wendy zâmbi. Nu exista aer proaspăt nicăieri 
în clădire. Asta era problema. 

Se duse la lifturi, gândindu-se să-l sune pe Shane 
de pe mobil. Dar şi asta era prea riscant — putea 
să vină cineva şi să audă din greşeală ceea ce cu 
siguranță avea să fie o ceartă urâtă, chiar dacă 
scurtă. Fără să se gândească, intră în lift şi apăsă 
butonul pentru etajul 39, care adăpostea nu numai 
sala de mese a directorilor, ci şi sala de sport 
destinată acestora, pe care nimeni nu o folosea 
vreodată. Liftul anunţă cu un clinchet sosirea la 
etajul 39 şi Wendy ieși. 

Se gândi aproape imediat să se întoarcă în lift, 
însă ușile se închiseră repede în spatele ei. Ce 
făcea? Detesta sala de mese a directorilor. Fusese 
amenajată în ideea că ea va întreţine o camaraderie 
neoficială în rândul directorilor de la Splatch-Verner, 
însă lui Wendy i s-a părut întotdeauna la fel de 
înspăimântătoare ca o cantină de liceu, din cauza 
distincţiilor nu foarte subtile de rang și sex. Puteai 
susține că oamenii sunt egali, dar, lăsate de capul 
lor, ființele umane se întorceau la vechiul obicei 
al constituirii de bisericuțe, specific adolescenților. 

Ușa de la lift se deschise și apărură doi directori 
de la departamentul de publicitate. Înclinară din 
cap spre Wendy şi ea le răspunse la fel. Acum 
chiar că se purta ca o adolescentă. Nu putea să stea 
pur și simplu acolo, indecisă. Va trebui să intre. 

„Poţi să faci asta“, îşi zise ea, urmându-i pe 
hol pe cei doi directori. „De-acum înainte, viața 
ta va însemna să accepţi tot felul de provocări 
noi. Cum ar fi mâncatul singură“, se gândi ea cu 
amărăciune. Își dorea ca măcar să fi luat la ea 
un scenariu. Atunci nu ar fi trebuit să stea acolo 
singură ca o toantă. 

Sala de mese era concepută să semene cu un 
bistrou parizian. Pereţii aveau lambriuri din lemn 
închis la culoare, mesele erau acoperite cu feţe de 
mese cu pătrăţele albe şi roșii. Puteai să comanzi 
salată și băuturi unui chelner, dar în rest trebuia 
să mergi la o linie de autoservire pentru mâncă- 
rurile calde, care cuprindeau un fel pe bază de 
pui, unul pe bază de peşte (de obicei somon) şi o 
friptură. Wendy îşi puse geanta pe o masă liberă 
din colțul de lângă fereastră şi, simțindu-se de 
parcă toată lumea o privea, se așeză la rând. 

Nu o privea nimeni, desigur, iar sala de mese 
nici măcar nu era foarte aglomerată. Luă o tavă 
din lemn şi, punând o farfurie pe ea, se pomeni 
brusc delectându-se cu una dintre noile ei fantezii 
preferate. Ce-ar fi dacă într-una din zile l-ar găsi 

pe Shane în noul lui apartament, dintr-o clădire 
înaltă dărăpănată şi fără lift (pentru care bănuia 
că, plătea tot ea, deşi Shane nu-i ceruse bani de 
chirie — depcamdată), şi l-ar descoperi în pat cu 
altă femeie? Nu l-ar omori ea însăși, ar angaja 
pe cineva să o facă. Exista un mafiot care fusese 
consultant la un film de-al ei cu doi ani în urmă 
şi putea foarte ușor să-i caute numărul de telefon 
fără să stârnească suspiciuni. O să-l sune pe tipul 
ăsta de la un telefon public din Gara Penn şi o 
să-l roage să se întâlnească cu ea la Sbarro's. Va 
purta o perucă, dar va trebui să fie o perucă foarte 
bună — perucile proaste ieşeau în evidenţă. Oamenii 
își aduceau aminte întotdeauna de cineva cu perucă 
proastă. Dar ce culoare? Blondă, se gândi ea. Dar 
nu blond platinat. Va trebui să fie ceva natural. 
Un blond spre şaten, poate... 

O zgâlțâire a tăvii o aduse brusc cu picioarele 
pe pământ. Cineva îi lovise tava. Se uită imediat 
în jos și văzu o mână de bărbat pusă pe marginea 
tăvii ei. Era o mână cu o formă frumoasă, catife- 
lată şi uşor bronzată și o făcu să se gândească 
deodată la sex. Apoi ridică privirea şi înlemni. 
Mâna îi aparținea lui Selden Rose. 

„Asta e tipic!“ se gândi ea. 

— Încerci să-mi dai tava la o parte din drum? 
întrebă ea pe un ton nepoliticos. 

— O, Wendy, zise el tresărind. Îmi cer scuze. 
Nu mi-am dat seama că ești tu. 

— Deci dacă ai fi știut că sunt eu, nu mi-ai fi 
lovit tava? 

— Nu, zise el. Aș fi lovit-o și mai tare. Tu poţi 
să faci față. 

Ea respiră puternic, dar fără să se audă. Asta 
era ceva atât de ieșit din comun (încerca să flirteze 
cu ea sau o ameninţa făţiș?), încât nu ştiu ce să 
spună. 

În schimb, se uită bine la el. În ultima lună, 
trebuie să-şi fi lăsat părul să crească, deoarece 

era mai lung decât de obicei și îl avea dat după 
urechi. El zâmbi. 

— Bănuiesc că amândoi suntem aici pentru ace- 
laşi lucru, zise el. 

„Suntem?“ se gândi Wendy. Despre ce vorbea? 
Chiar că arăta drăguţ. Nici într-un milion de ani 
nu s-ar fi gândit că ar flirta cu Selden Rose, însă 
se pomeni răspunzând: 

— Zău? Şi care ar putea fi acel lucru? 

— Carne proaspătă, răspunse Selden. 

Se aplecă spre ea, vorbind cu glas scăzut aproape 
de urechea ei. 

— E unul dintre cele mai bine păstrate secrete 
din New York. Joia, sala de mese a directorilor 
de la Splatch-Verner. 

Făcu o pauză și adăugă: 

— Friptura de vită specială. Direct de la ferma 
din Colorado a Bătrânului. 

— Zău? întrebă Wendy, pomenindu-se impresio- 
nată şi brusc curioasă într-un fel care o dezavan- 
taja. 

Cum se făcea că Selden Rose știa întotdeauna 
genul ăsta de amănunte și ea nu? Și de ce era 
dintr-odată atât de prietenos? „Ha! Pe cine vreau 
să păcălesc!“ se gândi ea. Toţi cei care ajungeau 
la nivelul lor puteau fi extrem de fermecători când 
voiau ceva. Pentru a nu fi mai prejos, zise: 

— Mulţumesc, Selden. O să ţin minte sugestia 
ta. 

— Plăcerea e de partea mea, Wendy. Sunt întot- 
deauna fericit să-i incit pe oameni la delicii gas- 
tronomice. 

Wendy îi aruncă o privire tăioasă. Era o aluzie 
sexuală acolo? El ridică din sprâncene şi zâmbi 
ca și cum asta era o posibilitate, iar lui Wendy îi 
trecură prin cap câteva răspunsuri legate de „alte 
posibile delicii“. Dar hotărî să nu spună nimic. 
Selden Rose era dușmanul și nu putea avea încre- 
dere în el. i 

Conversaţia păru să se fi încheiat, aşa că ei 
continuară să înainteze fără a vorbi, tăcerea deve- 
nind tot mai grea şi mai stânjenitoare. Când ea 
ajunse, în sfârşit, la capătul liniei de autoservire, 
se simţi ușurată. 

Se aşeză la masa ei, despăturind cu stângăcie 
șervetul şi punându-şi-l în poală. Șervetul alunecă 
pe jos şi ea se aplecă jenată să-l ridice. In timp 
ce făcea asta, zări picioarele unui bărbat în costum 
care venea spre ea. Selden Rose. Din nou! 

— Te superi dacă stau cu tine? întrebă el. Voiam 
să discut cu tine despre ședință. 

Asta era perfect rezonabil și ea nu putea să 
fie scorpie cu el fără nici un motiv. 

— Desigur, zise ea, fluturând cu şervetul recu- 
perat spre scaunul din faţa ei. 

Selden se aşeză. Brusc, ea se pomeni zâmbin- 
du-i încurajator, ca și cum ar fi fost încântată să 
ia prânzul cu el. În timp ce el era ocupat să-şi 
aranjeze tava, ea îi mai aruncă o privire pe furiş. 
Întotdeauna şi-l imaginase pe Selden Rose un pic 
cam anost, însă acum nu mai era aşa sigură. Poate 
era din cauza felului în care era îmbrăcat. Costumul 
lui bleumarin, făcut la comandă, purtat cu o cămașă 
albă descheiată la gât, transmitea mesajul de putere 
nepăsătoare. Ea își luă furculiţa. 

— N-ai nevoie de un pretext ca să stai cu mine, 
Selden, zise ea. 

— Asta-i bine, spuse el, aşezându-se în faţa ei. 
Apropo, nu căutam un pretext. Pur şi simplu nu 
voiam să te deranjez. 

— Zău? făcu ea, gândindu-se că, în trecut, el 
nu arătase asemenea scrupule în legătură cu sen- 
timentele ei. Asta e o premieră. 

— O, Wendy, zise el, privind-o de parcă îl înțe- 
lesese complet greșit. 

Ridică mâna și îi făcu semn chelnerului. 

— Am tot vrut să te sun în legătură cu Tony 
Cranley. 

Wendy simţi o scânteie de mânie inexplicabilă. 
Aproape totul părea să o scoată din sărite în ultima 
vreme. 

— Tony? întrebă ea, după care râse aspru, ca 
şi cum n-ar fi dat importanţă. 

— Ştim cu toţii că e un ticălos, zise Selden cu 
glas mieros. Dar un ticălos foarte mişto. 

— Da? făcu Wendy. 

— Nu e? zise Selden. Credeam că e genw' de 
tip după care voi, femeile, vă daţi în vânt. 

Wendy îi aruncă o privire dezgustată. Încerca 
Selden să-i spună că era el însuși ticălos şi că ea 
ar trebui, prin urmare, să-l placă? Sau era vreun 
test? Incerca să spună că, dacă ei îi plăceau tică- 
loşii, nu i-ar plăcea de el? Ce se petrecea? Selden 
ştia că ea îl credea un ticălos. Chiar ştia? 

— Bărbaţii sunt foarte proşti, zise Wendy. 

— Nu-ţi plac ticăloşii? întrebă Selden cu îngâm- 
fare. 

Se referea cumva la Shane? Nu, se gândi ea. 
Nu avea cum să știe deja despre asta. Probabil 
că doar era obraznic. Cel mai probabil, se purta 
pur și simplu ca... un ticălos. 

— Ție nu-ţi plac scorpiile care vânează averi? 
izbucni ea. ` 

Asta nu atrase însă reacția pe care ea o anti- 
cipa. În loc să o tachineze şi el, Selden lăsă fur- 
culița jos şi privi afară pe fereastră. Părea cu 
adevărat... trist. 

— Selden? zise ea cu precauție. 

— Am fost însurat cu una, spuse el cu simpli- 
tate. 

— O, făcu Wendy, luată prin surprindere. Îmi 
pare rău. 

şi aduse aminte brusc că a auzit zvonuri vagi 
despre o femeie nebună cu care Selden Rose fusese 
căsătorit, dar Selden nu vorbea niciodată despre 
ea. 

El ridică din umeri: 


— Asta-i viaţa. 

— Da, spuse ea gândindu-se la Shane. Mie-mi 
spui? 

— Necazuri în paradis? întrebă el. 

— S-ar putea spune asta, spuse ea evaziv. 

Simţi un nod în gât. Zâmbi forţat. 

— Am trecut prin asta, zise el, nu e uşor. 

Ea clătină din cap. Isuse Hristoase. O să plângă. 
Și totul din cauză că Selden Rose era drăguţ cu 
ea. Fapt care constituia, în sine, o aducere aminte 
că lumea nu era fundamental rea. Dar ca Selden 
Rose să fie purtătorul acestei veşti bune... ei bine, 
asta ar fi trebuit să fie suficient ca să o facă să 
râdă. 

— Ascultă, știu că asta nu ajută, dar el trebuie 
să fie complet dus cu capu. 

— Dus cu capu’? spuse Wendy, tresărind la auzul 
acestei expresii. N-am mai auzit asta din anii '70, 
zise ea pe un ton ușor dispreţuitor. 

— O readuc în actualitate, spuse el. E o expre- 
sie prea bună ca să se piardă. 

— Zău? făcu ea. Mai ai şi alte cuvinte pe care 
intenționezi să le readuci în actualitate? 

— Vrei să vorbeşti despre asta? întrebă el cu 
delicateţe, tăind din friptura de vită. 

Ea strânse din buze. Chiar voia să vorbească 
despre asta. Selden era bărbat și, uneori, bărbaţii 
aveau intuiţii bune cu privire la aceste situaţii. 
Însă el era şi colegul ei, unul care probabil nu putea 
fi demn de încredere. Insă oare așa avea să-și 
trăiască viața, neîncrezându-se din nou în cineva? 
La un moment dat, el oricum avea să afle asta. 

— Se pare că soțul meu divorțează de mine, 
spuse ea în cele din urmă. 

— Nu pari convinsă, zise el. 

Privirile lor se întâlniră. Fir-ar să fie. Iată-l 
din nou. Fiorul acela ascuns cu implicaţii sexuale. 
Era imposibil să fie doar în imaginaţia ei. Și pe 
urmă — a fost foarte sigură că ochii lui s-au îndreptat 

pentru o clipă la sânii ei. Era îmbrăcată cu o cămașă 
albă şi un cardigan din cașmir. Cămaşa era strâmtă 
şi sânii îi erau scoși în evidenţă de un sutien push-up. 
Nu purta sutienul ăla în mod intenţionat. Fusese 
singurul ei sutien curat. Asta și o pereche de chiloţi 
mari, roz, din bumbac. 

— Nu este... ăăă... definitiv sau ceva. Nici măcar 
nu mi-am găsit un avocat. 

Se uită în farfurie, prefăcându-se că e intere- 
sată de friptura ei. El nu zise nimic, dar când ea 
ridică din nou privirea spre el, ochii lui păreau 
să fie plini de înţelegere. is 

— Încă speri că totul se va rezolva? întrebă el. 

— Doar că... nu pricep nimic, zise ea neajuto- 
rată. 

Se rezemă de spătarul scaunului. 

— El ce zice? : 

— Nu vrea să spună nimic. În afară de faptul 
că s-a terminat. 

— Consiliere? întrebă Selden. 

— Refuză. Zice că n-are rost. 

— Pentru el, probabil că nu are rost. 

— Am fost împreună doisprezece ani. 

Selden se încruntă, cu un aer de compasiune. 

— Doamne, Wendy. Îmi pare rău. Deci practic 
aţi crescut împreună. 

— Păi... 

Wendy râse scurt, cu amărăciune. 

— Ai putea spune că eu am crescut. El nu. 

Selden dădu din cap cu un aer înțelept. 

— Nu vreau să fiu indiscret, dar cu ce se 
ocupa? 

n mod normal, în acest punct ar fi fost defen- 
sivă. Ar fi spus că Shane a fost scenarist (lăsând 
pe dinafară cuvântul „ratat“) şi că lucrează foarte 
mult pentru a deschide un restaurant. Însă brusc 
nu-i mai păsă. 

— Cu nimic, răspunse ea. Nu făcea, de fapt, 
nici un afurisit de lucru. 

— Asta e ceva ce n-am înţeles niciodată, spuse 
Selden. 

Wendy râse. 

— Nici mama mea n-a înțeles asta niciodată. 

Buzele lui Selden se curbară într-un zâmbet 
sardonic. Nu-i observase niciodată gura până atunci. 
Avea buzele pline și arcuite, ca două perne de un 
roz-roşiatic. „Aș putea să sărut gura asta“, se gândi 
ea deodată. 

— Ştiu prin ce treci, spuse el. 

El îşi trecu mâna prin păr, împingând o șuviţă 
în spatele urechii. Zâmbi. Există încă o fulgerare 
de tensiune sexuală. Oare din cauză că ea era 
brusc disponibilă? Emitea vreun fel de miros? 

— Te simţi ca şi cum ai fi plină cu sticlă spartă 
pe dinăuntru, spuse el. 

Ea aprobă din cap. Da, exact așa se simţea. 
Era o uşurare să știe că nu era singura. Nu era 
o ciudată. 

— E greu, însă asta trebuie să faci, spuse el. 
Trebuie să iei o decizie și să te ţii de ea. Şi apoi 
să mergi mai departe. Indiferent cât de prost te 
simţi, chiar dacă el vrea să vină înapoi, şi o să vrea, 
tu să rămâi la decizia ta. Când cineva te-a trădat 
o dată, întotdeauna o să te trădeze din nou. 

Ea nu zise nimic, uitându-se ţintă în ochii lui, 
şi, pentru o clipă, își ţinu răsuflarea. Apoi, el luă 
furculiţa şi zise: 

— Asta e o lecţie pe care am învăţat-o pe pielea 
mea. 
— Întotdeauna crezi că viaţa o să devină mai 
uşoară când îmbătrâneșşti, dar nu e așa, zise ea 
încercând să se poarte ca şi cum totul era normal. 

— Așa e, nu? spuse el ridicând privirea și arun- 
cându-i un zâmbet atât de încărcat de tristeţe, că 
ea aproape că rămase fără aer. 

In schimb, luă o gură de friptură. Mestecând 
stânjenită, se gândi la cât de nebunește era că 
puteai să crezi că cunoşti o persoană, dar să te 

înșeli cu desăvârşire. Selden Rose trecuse prin 
suferință. De ce nu se gândise niciodată la asta 
până atunci? Şi probabil că simţea și el același 
lucru în legătură cu ea. 

Poate că era doar impresia ei, dar îi trecu prin 
minte că ea şi Selden semănau foarte mult. 

„Cum ar fi să fii măritată cu Selden Rose?“ se 
întrebă ea. 

Își terminară prânzul şi coborâră împreună cu 
liftul. Selden începu să vorbească despre o emisiune 
TV la care lucra. Wendy dădu din cap cu entuziasm, 
însă nu îl asculta. Se întrebă ce ar fi fost dacă, 
printr-o răsturnare ciudată de situaţie, ea și Selden 
ajungeau să fie împreună? Înainte de acest episod, 
întotdeauna s-au urât unul pe altul, dar dacă asta 
se datora faptului că, în secret, erau atraşi unul de 
celălalt? Auzeai că se întâmplă astfel de lucruri. 
Mai ales în filme, desigur. Dar asta nu însemna 
că nu se puteau întâmpla în viaţa reală. 

Işi mușcă interiorul buzei. Dacă era adevărat, 
asta ar face ca întregul fiasco legat de Shane să 
aibă sens. Toată lumea spunea că dura ani de zile 
să-ți revii după un divorţ, dar dacă nu era așa? 
Dacă întâlneai următoarea persoană potrivită ime- 
diat şi începeai o viaţă nouă, fericită şi mai bună? 
Unde scria că trebuia să suferi? Ea era o persoană 
bună. Era iubitoare. De ce să nu aibă viaţa extra- 
ordinară, plină de iubire şi dăruire pe care o visase 
întotdeauna? 

Liftul se opri. 

— Mulţumesc pentru prânz, zise Selden pe un 
ton lejer. 

„E o urmă de ceva mai mult în vocea lui?“ se 
întrebă ea. 

— Nici o problemă, răspunse ea. 

Și atunci Selden făcu ceva. Făcu un pas înainte 
şi o îmbrăţișă. Ea înţepeni. Sânii i se striviră de 
pieptul lui. Putea să simtă și el asta? O, nu. Dacă 
avea o erecție? 

Dacă nu avea? 

— Dacă ai nevoie de un avocat, sună-mă, spuse 
el. 

Ea dădu din cap, cu ochii măriţi de uimire. 
Începu să facă un pas înapoi, dar o şuviță din 
noul păr lung, misterios, al lui Selden i se prinse 
de ochelari. Își trase brusc capul într-o parte și 
gura ei ajunse, practic, pe gâtul lui. 

— lmi cer scuze..., murmură ea, trăgându-se 
repede înapoi. 

Ochelarii îi căzură pe jos. 

Selden se aplecă, ridică ochelarii și îi dădu lui 
Wendy cu o clătinare din cap: 

— E vina mea, spuse el, dându-și spre spate 
şuviţa de păr. 

Selden Rose nu avea părul aşa înainte. ŞI-L 
îndreptase? se întrebă ea curioasă. 

Își puse ochelarii la loc pe nas şi privirile lor 
se întâlniră. 

Iar simțea tensiunea aceea! Sex! 

Din fericire, uşa liftului se deschise şi ea ieşi. 

O luă de-a lungul holului, cu inima bătându-i 
puternic. Ce se întâmplase? Căci ceva se întâmplase, 
era sigură de asta. Cu Selden Rose! Cu siguranţă 
o lua razna. Era femeie în toată firea — preşedinta 
de la Parador Pictures, pentru Dumnezeu — şi 
uită-te la ea, se purta ca o şcolăriță prostuţă. Însă 
asta era partea inevitabilă din a fi femeie, partea 
pe care nimeni nu o înţelegea. Indiferent cât de 
bătrână erai, în ciuda faptului că „știai mai mul 
puteai totuşi să redevii o adolescentă care chico- 
tește atunci când e pusă faţă în față cu un bărbat 
sexy, într-un moment vulnerabil. Avea legătură cu 
speranţa, bănuia ea. 

„Cu speranţa şi cu convingerea specific umană 
că e posibil să o iei de la capăt şi să încerci din 
nou“, se gândi ea intrând în birou. Și poate să o 
faci cum trebuie de data asta. 

Zo 


Ultimele treizeci de ore au trecut după cum 
urmează: 

Mă trezesc şi îmi dau seama că până la pre- 
zentarea de modă pentru sezonul de toamnă mai 
sunt acum 16 zile, 11 ore şi 32 minute. Simt nevoia 
imperioasă de a vomita, dar nu o fac. Dau fuga la 
atelier — nu mi-am spălat părul încă, dar nu-mi 
pasă. Iau un taxi, dând la o parte cu umbrela din 
calea mea un om de afaceri. O sun pe Nico dis-de-di- 
mineață, ca în fiecare zi. Panică în glas. 

— Despre ce e vorba? 

— Peter Pan, zice Nico pe un ton calm. 

— Gulere Peter Pan? mă mir eu, rămânând 
fără aer. 

Asta nu va fi o ținută bună pentru toamnă. 

— Nu, noi. Femeile care se poartă ca Peter 
Pan. Ne încăpățânam să nu ne maturizăm. 

— Dar conducem companii şi avem copii, zic 
eu, deşi nu am copii, dar am în schimb angajați, 
ceea ce s-ar putea să fie același lucru. 

— Cu toate astea, vrem să fugim departe, zice 
Nico. 

Mä întreb despre ce vorbeşte. Sunt îngrijorată 
în legătură cu Nico, dar nu avem ocazia să dis- 
cutăm în detaliu despre chestiunea cu fugitul, căci . 
amândouă primim alte apeluri. 

Dimineaţă: mă uit descurajată la materialele 
cumpărate de la Premiere Vision din Paris în sep- 
tembrie. Unde mi-o fi fost capul? Toţi ceilalți desig- 
neri au cumpărat materiale cu imprimeu ca blana 
de leopard — din nou — dar eu nu am „simţit“ 
leopard pentru toamnă. De asemenea, alți desig- 
neri au cumpărat fetru verde ca lămâia și lână roz, 
dar eu nu „simt“ culori pentru toamnă. Oricum, 
e prea târziu. Trebuie să lucrez cu materialele 
deja cumpărate sau compania va da faliment, cu 
siguranţă, din cauza cheltuielilor în exces. Mă întind 
pe jos şi îmi pun mâinile peste ochi. Asistenta mă 
descoperă în această poziţie, dar nu se miră — e 
„obișnuită“ cu purtarea nebunească din partea șefei. 
Mă ridic şi mă uit din nou lung la materiale. 

Prânz: alerg la prânzul oficial anual al Baletului 
din New York. Nu ar trebui să merg (nu ar trebui 
să fac nimic altceva decât să sufăr cumplit pentru 
artă), dar mă duc oricum, în căutare de inspiraţie. 
La prânzul oficial e plin de cele mai puternice 
femei de carieră din oraș: senatoarea din New 
York, două judecătoare importante, femei din dome- 
niul bancar, avocate, personalităţi de televiziune, 
„noile“ socialiste (tinere fete mondene care lucrează — 
ei, asta e ceva nou), reginele, feministele (femei 
la vreo cincizeci şi ceva de ani care nu „fac“ modă 
şi nici nu își fac părul şi care sunt atât de puter- 
nice încât nu le pasă), nevestele Prada (femei care 
au lucrat cândva, dar s-au măritat cu bărbaţi bogaţi 
şi acum au bone și își fac tratamente faciale non- 
stop) şi fetele metropolei (hotărâte să avanseze și 
care ştiu că baletul este acum locul în care să faci 
asta) și toată lumea poartă blană şi ţesături cu 
imprimeu de leopard și broşele bunicilor lor (o, 
urăsc trendul ăsta) sau, dacă nu, sunt îmbrăcate 
în chestii drăguţe, drăguţe, drăguţe, adică în rochii 
pastel, acoperind corpul cu poale nefinisate, care 
se destramă peste tot (ceea ce ar putea fi o meta- 
foră pentru modă în acest moment- se destramă 

şi nu e destinată să ţină mai mult de o purtare 
sau două) şi mă gândesc întruna că asta e complet 
greşit. Dar ce e potrivit? 

După prânzul oficial, afară era frig și ploua, o 
vreme ca de început de februarie. Victory îşi dădu 
seama că a uitat să comande o maşină şi că toate 
celelalte femei urcau în mașini cu șoferi aliniate 
ca trăsurile în faţa Centrului Lincoln. Era ceva 
foarte straniu de strălucitor şi luxos în asta — toate 
femeile alea care câștigau propriii lor bani și își 
plăteau singure hainele (cu excepția nevestelor 
Prada, care nu plăteau pentru nimic) şi care aveau 
maşinile lor, şi șoferii lor, şi care hotărau în spețe 
de la Curtea Supremă. Ar fi trebuit să fie o sursă 
de inspiraţie, dar Victory nu „simţi“ nimic. Din 
fericire, îşi făcu apariţia Muffie Williams, căreia 
i se făcu milă de ea şi se oferi să o ia cu mașina 
ei. Victory urcă pe bancheta luxosului Mercedes 
S 600, rozându-și la propriu unghiile din cauza 
fricii privind viitorul ei. Işi dădu seama că avea 
oja sărită de pe unghii și că nu fusese la mani- 
chiură de patru săptămâni. Se întrebă dacă Muffie 
a băgat de seamă că avea părul nespălat. 

— Ce simţi pentru toamnă? întrebă Muiffie. 

Femeia voia să fie amabilă, dar întrebarea 
aproape că o făcu pe Victory să se înece, pentru 
că îi provocă un val de greață, care îi urcă în sus 
pe esofag. Încă nu „simţea“ nimic pentru toamnă, 
dar zise pe un ton încrezător: 

— Simt pantaloni. 

Muffie aprobă din cap cu un aer înţelept, ca 
şi cum asta avea sens, și spuse: 

— Toți ceilalți simt leopard. 

— Momentul leopard s-a terminat. 

— Lungimea fustelor? 

— Prea multe fuste. Pantaloni, cred eu. Nimeni 
nu ştie dacă economia o ia în sus sau în jos. 

— Succes, șopti Muffie și mâna ei bătrână, 
încărcată cu inele cu pietre preţioase de cel puţin 

zece sau douăsprezece carate, apucă pentru o clipă 
mâna lui Victory şi i-o strânse. 

Muffie coborî din mașină în fața clădirii stră- 

lucitoare, luxoase, a companiei B et C, cerându-i 
şoferului ei să o ducă pe Victory mai departe la 
birou... 
„„„ unde toată lumea stătea pur și simplu, aștep- 
tând ca ea să vină cu creaţiile finale pentru pre- 
zentarea din toamnă sau, cel puţin, o viziune 
oarecare, astfel încât ei să se poată apuca de tre- 
burile lor. Îngrijorarea şi preocuparea erau expri- 
mate subtil pe chipurile lor tinere şi catifelate. 
Victory înţelese că, probabil, auziseră bârfele cum 
că ea era pe cale să dea faliment, chiar dacă se 
întâlnea cu miliardarul Lyne Bennett, pe care sus- 
pectau că îl căutase din disperare, ca să-i cerșească 
bani pentru a-și ţine compania pe linia de plutire. 
„O să-mi tai venele înainte de a-i cere bărbatului 
ăluia vreun bănuţ“, se gândi Victory. 

— Ce zici de balet? întrebă cineva. 

— Tutu-uri? Nu. Toată lumea a făcut tutu-uri 
pentru primăvară. 

„Cu excepția mea și de-aia are necazuri com- 
pania“, se gândi Victory. Însă baletul îi aduse aminte 
de prânzul oficial, iar prânzul îi aminti de un film 
prost, intitulat Center Stage, unde profesorul îi 
spunea unei eleve care studia baletul că trebuie 
să se întoarcă la bară. Să o ia de la capăt cu 
elementele de bază. Și Victory se duse ca un cada- 
vru ambulant în atelierul de cusut şi se holbă din 
nou la materiale. Luă un sul de țesătură vintage 
portocaliu cu maro, acoperită cu paiete micuţe, 
transparente, și se așeză la o mașină de cusut. 

ncepu să coasă o pereche de pantaloni doar așa, 
de amorul artei, deoarece ăsta era singurul lucru. 
pe care știa cum să-l facă. Majoritatea creatorilor 
de modă nu se mai deranjau să se aşeze să coasă, 
întorcându-se de unde au început, unde era nepe- 
riculos, unde erai necunoscut și nu aveai nimic 

de pierdut, și unde nu erai nimic mai mult decât 
un adolescent ciudat care avea un vis... 

Iar apoi, era a doua zi imediat după prânz şi 
Victory stătea pe peronul de la metrou din staţia 
West Fourth Street. 

Nu mai fusese la metrou de ani de zile, însă 
se plimba pe 6th Avenue după o noapte aproape 
nedormită, în care se chinuise cu privire la colecţia 
ei, şi a zărit o fată într-un trenci verde elegant. Fata 
arăta interesant, așa că Victory s-a ţinut după ea 
şi a coborât treptele murdare din ciment care duceau 
la metrou, după care a urmărit-o prin mulțimea 
de călători agitaţi şi iritaţi. Fata trecu prin portița 
rotitoare şi Victory se opri, uitându-se după ea, 
întrebându-se cum era oare să fii o fată într-un 
trenci verde elegant, în vârstă de 25 de ani şi com- 
plet lipsită de griji, fără greutatea ameţitoare de 
a trebui să reuşeşti din nou, de a trebui să cauţi 
cu disperare în tine însăţi, să te ridici, să rişti... 

Înaintă câţiva paşi. Lumea trecea pe lângă ea 
împingând-o, uitându-se la ea cu suspiciune — o 
femeie care nu mergea nicăieri, lipsită de ţintă. 
În subteran, asta echivala cu moartea, căci acolo, 
trucul pentru a supravieţui era să pari întotdeauna 
că te îndrepți undeva, undeva unde e mai bine 
decât acolo. Telefonul mobil îi vibră în mână — îl 
ţinea strâns în mod inconștient, ca pe un colac de 
salvare. „O, slavă Domnului“, se gândi ea. Avea 
semnal. 

„Unde ești?“ spunea mesajul. Era de la Wendy. 

„la metrou“ 

„tu!?“ 

„caut inspirație“ 

„inspiraţie la Michaels? 1 p.m.? vești mari.“ 

„ce?“ 

„cred că merg în România + l-am primit înapoi 
pe Shane.“ 

De uimire, Victory aproape că scăpă telefonul 
din mână. 

„eşti acolo? poți să ajungi?“ 

„Da!!!“ tastă Victory. 

Se strâmbă. Ce însemna asta — că Wendy îl 
primea înapoi pe Shane? Nu își putea închipui... 
dar însemna că, brusc, avea ceva mai important 
la care să se gândească decât afurisita ei de colec- 
ţie pentru toamnă. Wendy avea nevoie de ea şi, 
ce noroc, se putea duce la ea. Stătu nerăbdătoare 
la coadă la ghișeu și cumpără o cartelă, introdu- 
când-o în aparat pentru a activa portiţa rotitoare. 
O pală de aer jilav, stătut, veni dinspre șine şi 
un tren își făcu apariţia cu zgomot, zguduind pero- 
nul de beton. Se simţi cuprinsă de senzații tuibu- 
rătoare, dar, în mod ciudat alinătoare — ani de 
zile înainte de a avea succes mersese cu metroul 
în fiecare zi peste tot și își aminti toate vechile 
ei trucuri, deplasându-se repede într-o parte, la 
marginea uşilor deschise, unde era mai uşor să 
te strecori pe lângă mulţime în vagon, și împin- 
gându-se spre mijloc, ocupând o poziţie în laterala 
unei bare. li trecu deodată prin minte că totuşi 
criticii ei au avut dreptate în legătură cu ultima 
ei colecție. Nu puteai să porţi fuste lungi la metrou. 
Aveai nevoie de pantaloni şi cizme. Și de atitudinea 
potrivită. Se uită în jur la chipurile din vagonul 
aglomerat, cu mine inexpresive, străini înghesuiți 
prea mult unul în altul pentru a se simţi confor- 
tabil, singura soluţie fiind să te prefaci că nimeni 
altcineva nu exista... 

Și atunci s-a întâmplat inimaginabilul. Cineva 
o atinse pe umăr. 

Victory nu reacționă. Probabil că era o greșeală. 
Cu puţin noroc, persoana respectivă avea să coboare 
la stația următoare. Se lipi şi mai mult de bară, 
indicând, dacă era necesar, că era dispusă să se 
miște. 

Bătaia pe umăr se repetă. Asta era enervant. 
Acum va fi nevoită să se ocupe de asta. Se întoarse, 
anticipând o posibilă ceartă. 

— Hei, fato. 

Persoana care o bătuse pe umăr era o tânără 
cu pielea închisă la culoare, cu ochelari. 

— Da? zise Victory. 

Fata se aplecă ușor spre ea: 

— Îmi plac pantalonii tăi. Paiete în timpul zilei. 
Mişto. 

Victory privi în jos. Pantalonii! A uitat complet 
că poartă pantalonii pe care i-a făcut ieri, după-amiază 
şi seara. Cuvintele „îmi plac pantalonii tăi“ îi răsu- 
nară în creier ca un slogan vesel. „Hei, fato, îmi 
plac pantalonii tăi.“ Totuşi, era vorba despre mai 
mult decât pantaloni. Era vorba despre Modă cu 
„M“ mare — limbajul internaţional al comunicării 
între fete, cel care spărgea gheaţa, complimentul 
şi cuvântul măgulitor, accesul automat în club... 

— Mulţumesc, zise Victory cu amabilitate, sim- 
tind căldură şi emoție față de această tânără care 
era o necunoscută, dar nu atât de străină acum, 
că aveau ceva în comun: amândurora le plăceau 
pantalonii ei. 

O, Doamne, aproape că strigă ea, având o clipă 
subită de inspiraţie care a fost cât pe ce să o facă 
să cadă de pe tocurile ei înalte. 

Trenul se opri şi ea ieși alergând, gonind în 
sus pe scări și ieşind din stație pe 6th Avenue. 

Avea încă mobilul în mână și formă numărul 
de la birou. 

— Zoe? îi spuse asistentei ei. 

Făcu o pauză şi adăugă: 

— În sfârșit simt toamna, anunţă ea. 

Începu să meargă cu pas vioi pe trotuar, evitând 
cu iscusință aglomeraţia. 

— Simt Wendy, ca în Peter Pan. Femei mature 
ca Wendy Healy — femei care au totul și care plă- 
tesc pentru tot; director executiv, femei care pot 
să aibă grijă de tot... călătoresc, copii, poate chiar 
un copil bolnav. Văd o înfăţişare de băieţoi: oche- 
lari și păr care nu e aranjat. Costume din stofe 

bleumarin din lână și cămăși albe cu nasturi micuţi 
din ştrasuri și croieli noi, ușor lărguțe, nimic strâns 
pe talie, deoarece un mijloc neîncorsetat este semn 
de putere. Cămăși fluturânde, asortate şi panta- 
loni cu ceva paiete, și pantofi... pantofi... din satin, 
decupaţi în spate, cu tocuri de circa șapte centi- 
metri, în stilul lui Ludovic al XIV-lea, cu modele 
din ștrasuri... 

Continuând în acelaşi fel pe parcursul a încă 
şase intersecţii, Victory Ford ajunse la restauran- 
tul Michae/s și, încheind în sfârşit convorbirea 
telefonică, își luă o expresie calmă și deschise ușa, 
simțind un val puternic de aer cald și o senzaţie 
de ușurare și triumf. 


Tot dezastrul cu Shane era, probabil, cel mai 
interesant lucru care s-a întâmplat în relaţia lor 
de ani de zile, explica Wendy, așezată în faţa lui 
Victory la Michael's. Ei i s-au întâmplat o mulțime 
de lucruri interesante în afara acestei relații, dar 
îşi dădea seama cu tristeţe că, poate, acest lucru 
nu i s-a întâmplat și lui Shane. Insă asta nu era 
vina ei, nu-i aşa? Și, oricum, în legătură cu ce naiba 
putea el să se plângă? Îi avea pe copii! Era norocos. 
Putea să petreacă împreună cu copiii cât timp voia. 
Nu ştia cât de preţios era acest lucru? Și putea 
să petreacă acest timp cu copiii datorită ei. 

Victory aprobă din cap, cu aerul cuiva care ştia 
acest lucru. 

— Apropo, l-ai văzut pe Selden Rose? El ieşea 
când intram eu și în mod clar şi-a făcut ceva la 
păr. li stătea ca şi cum l-ar fi îndreptat. Tehnica 
aia japoneză nouă. Trebuie să stai la salon ore în 
Şir. 

La menţionarea numelui lui Selden Rose şi în 
special a părului lui, Wendy roși. 

— Selden e OK, zise ea. A fost drăguţ, în legă- 
tură cu Shane. 

— Crezi că a fost... interesat? 

Wendy scutură din cap hotărât, cu gura plină 
de salata ei Nicoise. 

— Sunt sigură că are o iubită, zise ea, înghi- 
țind. Shane a angajat un consilier marital! 

— Ce e cu România? 

— Nu sunt sigură că trebuie să mă duc. Voi 
şti într-o oră sau două. Dacă afurisitu' ăla de regi- 
zor mă sună odată, zise Wendy. 

Luă mobilul şi se uită la el cu suspiciune, apoi 
îl puse jos lângă farfurie, ca să fie sigură că nu 
va rata apelul. 

— În plus, asta e terapie, știi? Ţipăm unul la 
altul o oră și apoi mă simt ca și cum totul e OK 
și pot supravieţui încă o săptămână. 

Telefonul sună și ea îl înhăţă: 

— Da? 

Tăcu şi îi aruncă o privire lui Victory, expresia 
de pe chipul ei indicând că nu era telefonul pe 
care îl aştepta. 

— Da, îngeraş, zise ea, pe un ton un pic prea 
vesel. Sună minunat. O să-i placă la nebunie... 
Nu, nu ştiu încă... Doar pentru câteva zile. Probabil 
că aş putea să fiu înapoi sâmbătă pe la prânz. 

Se strâmbă. 

— O, îngeraș? Mulţumesc că ai aranjat asta. 
'Te iubesc. 

— Shane? întrebă Victory. 

Wendy dădu din cap cu ochii mari ca și cum 
nu-i venea să creadă ceea ce auzise. 

— Plănuieșşte o excursie în Pennsylvania în week- 
endul ăsta. Ca să caute un ponei pentru Magda. 

Ezită, sesizând expresia de pe fața lui Victory. 

— E mai bine așa, pe cuvânt. Săptămâna tre- 
cută, Tyler a făcut caca în pantaloni și el n-a mai 
făcut asta de cel puţin trei ani... 

Victory dădu din cap cu înţelegere. Probabil că 
era mai bine pentru Wendy că Shane s-a întors, 
chiar dacă el era versiunea masculină a unei neveste 
casnice, bogate şi răsfățate, care se dă mare în 

societate pomenind tot felul de nume celebre. 
Singurele lui pasiuni, în afară de el însuşi, erau 
oamenii faimoşi pe care el şi Wendy îi cunoscuseră, 
şi petrecerile strălucitoare şi locurile la modă în 
care mergeau în vacanţă, şi cât de mult costase 
totul, fapt care devenea cu atât mai enervant cu 
cât ştia că el avea această viaţă fabuloasă fără 
nici un efort. Chiar și când mergeau la un resta- 
urant, Wendy plătea întotdeauna — istorioara des 
vehiculată, dar probabil neadevărată, era cea legată 
de o ocazie când cineva îl rugase pe Shane să dea 
cinci dolari pentru un bacșiș în numerar şi Shane 
ridicase din umeri şi spusese cu veselie: „Imi pare 
rău, n-am nici un ban“. 

„Nu avea nici măcar cinci dolari!“ exclamase 
Nico, nevenindu-i să creadă. „Da' cine e? Regina?“ 

Amândouă au fost de acord, însă, că purtarea 
cea mai scandaloasă a lui Shane fusese la petre- 
cerea de ziua lui de anul trecut. Wendy îi cum- 
părase un scuter Vespa şi aranjase să fie livrat 
la Da Silvano, unde îi organizase un prânz festiv. 
Lui Wendy trebuie să-i fi luat foarte multe ore ca 
să plănuiască toate astea, deoarece sincronizarea 
a fost perfectă. Imediat după ce a sosit tortul, o 
dubă albă pe care scria „Vespa Motors“ a oprit în 
faţa restaurantului, ușa din spate s-a deschis și 
a apărut Vespa lui Shane, legată cu fundă roşie. 
Toată lumea din restaurant a ovaţionat, însă pen- 
tru Shane nu a fost suficient. Vespa era albastru 
deschis şi Shane a avut tupeul să remarce: „La 
naiba, Wen, eu voiam una roşie“. 

Insă Wendy spunea întotdeauna că Shane é un 
tată grozav (de fapt, uneori se plângea că era prea 
bun și de aceea copiii îl solicitau pe el, nu pe ea, 
ceea ce o făcea să se simtă ca o ratată) și era mai 
bine pentru copii să aibă un tată acasă. Așa că 
Victory zise: 

— Cred că e minunat că l-ai primit înapoi, Wen. 
Trebuia să faci asta. 

Wendy dădu din cap agitată. Era întotdeauna 
agitată când se afla în pregătirea unui film impor- 
tant, însă acum părea deosebit de irascibilă. 

— Shane se îndreaptă, zise ea ca şi cum s-ar 
fi liniştit pe ea însăși. Chiar cred că această psi- 
hoterapeută ar putea fi de ajutor. 

Victory murea de curiozitate să audă mai multe 
despre povestea asta cu psihologul, însă în clipa 
aceea îi sună telefonul. 

— Te distrezi? o întrebă Lyne Bennett cu o voce 
joasă şi sexy. 

Victory se întoarse — Lyne stătea la două mese 
mai încolo, cu George Paxton, miliardarul grăsan. 
Amândoi se întoarseră şi îi făcură cu mâna. 

— Bună, zise Victory, foarte fericită să-l vadă. 

Nu-l mai văzuse de cel puţin o săptămână din 
cauza programului lor. 

— George vrea să știe dacă vrem să mergem 
la casa lui din St. Tropez, zise Lyne cu vocea lui 
joasă şi mieroasă. 

— Și nu puteai să vii încoace să mă întrebi 
asta? È 

— E mai sexy aşa. 

Victory râse și îi închise. Îi trimise un mesaj: 
„sunt cam ocupată. mai ţii minte? prezentarea de 
modă?“. Se întoarse din nou spre Wendy. Mai vor- 
biră câteva minute şi apoi telefonul lui Victory 
sună din nou. 

— Doar așa, ca să știi, eu nu agreez mesajele, 
susură Lyne. 

— Nu te pricepi la tehnologie? Mă bucur să 
aflu că sunt unele lucruri pe care nu le poţi face. 

— Nu vreau să le fac. 

— De ce n-o pui pe Ellen să trimită mesaje în 
locul tău? zise Victory, întorcându-și capul astfel 
încât Wendy să nu o poată vedea zâmbind. 

Inchise. 

Mobilul lui Wendy sună. Ea îl luă și se uită la 
număr. O căutau de la birou. 

— Ăsta e, zise ea sumbru. 

Se ridică să preia apelul afară. Dacă chiar era 
Bob Wayburn, regizorul, conversaţia probabil că 
avea să se încingă. 

— Da? zise ea. 

Era Josh, asistentul ei. 

— Am apelul ăla pentru tine. 

— Bob? întrebă ea. 

— Nu, Hank. 

— La naiba! zise ea. 

Hank era asistentul ei de producţie. Asta însemna 
că Bob Wayburn, regizorul, refuza probabil să stea 
de vorbă cu ea, folosind acest truc ca pe un joc 
de putere ca să o facă să meargă în România. 

— Fă-mi legătura, îi ceru ea lui Josh. 

— Wendy? 

Legătura nu era foarte bună, însă ea îşi dădu 
seama, totuşi, că Hank era speriat. 

— Nici asta nu era bine. Sunt chiar lângă rulota 
lui. 

Adică rulota lui Bob Wayburn. 

— Și? zise Wendy. 

— A trântit ușa. A zis că e prea ocupat ca să 
vorbească la telefon. 

— Uite ce vreau să faci, spuse Wendy, ieșind 
din restaurant pe trotuar. Vreau să te duci în rulota 
lui, să-i întinzi telefonul şi să-i spui că sunt eu 
la telefon. Și că ar face bine să vorbească. 

— Nu pot să-i spun așa ceva, zise Hank. O să 
mă dea afară din platou. 

Wendy inspiră adânc, impunându-și să aibă 
răbdare. 

— Nu fi pămpălău, Hank. Ştii că asta face parte 
din meserie. 

— Poate să-mi facă viaţa un iad. 

— Și eu pot asta, zise Wendy. Urcă treptele și 
deschide ușa. Şi să nu baţi la ușă. Trebuie să știe 
că nu poate să scape așa uşor. O să aştept, zise 
ea după o scurtă pauză. 

Își frecă un braț ca să se încălzească, apropi- 
indu-se de zidul clădirii ca și cum acesta ar fi 
putut să-i ţină de cald. Două mașini de Poliţie 
goneau pe 6th Avenue, cu sirenele pornite, în timp 
ce la 16.000 de kilometri depărtare auzi bocănitul 
estompat al cizmelor de lucru ale lui Hank pe 
treptele metalice care duceau la o rulotă din mun- 
ţii României. 

Iar apoi răsuflarea greoaie a lui Hank. 

— Ei? zise ea. 

— Uşa e încuiată, spuse Hank. Nu pot să intru. 

Lumea se turti brusc şi avu senzaţia că se uită 
într-o gaură neagră. Inspiră adânc, spunându-şi 
să nu explodeze. Nu era vina lui Hank că Bob nu 
voia să discute cu ea, dar şi-ar fi dorit ca Hank 
să-și poată face treaba. 

— Spune-i lui Bob că mă văd cu el mâine, zise 
ea pe un ton sever. 

Hank închise. > 

— Josh? zise Wendy în telefon. Ce zboruri sunt? 

— E un Air France spre Paris la cinci, cu un 
zbor de legătură spre București la şapte dimineața. 

ta ajunge acolo la zece dimineața şi de acolo 
transportăm pe toată lumea la Braşov cu un eli- . 
copter. Durează cam o oră. Altfel, pentru cei cărora 
nu le place să zboare cu un elicopter rusesc vechi 
de treizeci de ani, există tren. Dar asta înseamnă 
vreo patru ore. 

— İnchiriază elicopterul şi trimite-mi maşina 
să mă aştepte în fața restaurantului peste două 
minute, apoi sună la Air France și aranjează ca 
cineva de la serviciile speciale de pe aeroport să 
mă aștepte chiar în faţă. 

Se uită la ceas. Era aproape ora două. 

— Nu voi putea să ajung la aeroport înainte 
de ora patru. 

— Bine, şefa, zise Josh cu insolenţă și închise. 

— România? întrebă Victory când Wendy veni 
grăbită la masă. 

— Îmi pare rău. Am un zbor spre Paris la 

— Nu-ţi face griji, scumpo. Trebuie să lucrezi. 
Du-te, o îndemnă Victory. Mă ocup eu de notă. 
Sună-mă din România... 

— Te iubesc, zise Wendy îmbrăţişând-o pe Victory 
puternic și repede. 

„De-ar putea fi și Shane la fel de înțelegător 
ca prietenele mele“, se gândi ea, luându-și geanta 
şi ieșind în grabă pe ușă. 

Victory se ridică şi se îndreptă agale spre sepa- 
reul lui Lyne. Faptul că Lyne lua prânzul cu George 
Paxton oferea o ocazie interesantă de a face un 
pic de investigaţii în favoarea lui Wendy, ceea ce 
era mult prea ispititor ca să ignore. Povestea des- 
pre cum George Paxton încercase cu patru ani în 
urmă să cumpere Parador şi fusese luat la licitaţie 
de Splatch-Verner era bine cunoscută, însă ceea 
ce nu ştia toată lumea era felul în care Selden 
Rose, așa-zisul „cel mai bun prieten“ al lui George, 
îl lucrase pe acesta pe la spate pentru a aranja 
târgul, crezând că va obţine Parador pentru el 
însuşi. Lucrurile n-au ieșit așa — Victor Matrick, 
director executiv de la Splatch-Verner și şeful lui 
Selden, a aflat despre jocul dublu al acestuia şi, 
deşi era fericit că a achiziţionat Parador, el detesta 
neloialitatea și și-a zis că, dacă Selden îi putea 
face așa ceva celui mai bun prieten, va încerca 
până la urmă să i-o coacă și lui Victor însuşi. 
Astfel, ca să-i amintească lui Selden să nu practice 
așa ceva și la locul de muncă. Victor adusese pe 
cineva din afară ca să conducă Parador: pe Wendy. 
Nico obținuse această informaţie chiar de la Victor 
Matrick, când ea și Seymour au mers într-o călă- 
torie secretă la casa lui Victor din St. Barts, şi, 
fireşte, ea le spusese lui Wendy şi Victory. Și, deşi 
George şi Selden se pare că se împăcaseră (în mod 
evident, ei considerau că totul era permis în dta- 
goste şi în afaceri), era posibil ca întregul incident 

Parador să fie încă o sursă de iritare pentru George. 
După toate mașinaţiile lui, nici el, nici Selden nu 
obținuseră Parador — şi, pe deasupra, fuseseră 
întrecuţi de o femeie. 

— Bună, puștoaico, zise Lyne, trăgând-o în jos 
pe Victory ca să o sărute. 

— Vă savuraţi prânzul? întrebă ea. 

— Întotdeauna îl savurez, răspunse Lyne. Dar 
nu la fel de mult cum îl savurează George pe al 
lui. George s-a îngrăşat, nu-i așa? 

— Ei, și tu..., zise George Paxton cu o voce care 
suna ca și cum ar fi venit din fundul unui puț. 

— Cu cine luai prânzul? întrebă Lyne, dându-i 
apă la moară. 

— Wendy Healy, răspunse ea nonșalant, uitân- 
du-se cu inocenţă la George Paxton și întrebân- 
du-se cum o să reacționeze la această informație. 
Președinta de la Parador? 

George o privi pe Victory cu ceea ce probabil 
că era cea mai bună expresie neutră a lui. „Așadar 
încă îl deranjează“, se gândi ea cu bucurie; acest 
fapt se putea dovedi a fi o informaţie utilă la un 
moment dat. 

— O cunoști pe Wendy Healy, nu-i aşa, George? 
întrebă Lyne Bennett pe un ton detaşat, schim- 
bând o scurtă privire conspirativă cu Victory. 

Ea se gândi că Lyne se delecta cu asta probabil 
la fel de mult ca și ea, deoarece îi dădea ocazia 
să-l zgândăre niţeluș pe George, care era mai bogat 
decât el cu câteva sute de milioane. 

— O, da, dădu din cap George Paxton, ca şi 
cum până la urmă decisese să-și amintească numele 
lui Wendy. Cum se descurcă Wendy? 

— Se descurcă grozav, răspunse Victory cu genul 
de entuziasm hotărât care indică faptul că nu există 
altă posibilitate. Umblă vorba că Parador o să 
aibă câteva nominalizări la Oscar anul ăsta. 

De fapt, nu auzise o astfel de informaţie, dar 
în acest gen de situaţii, cu bărbaţi de soiul ăsta, 

era necesar să zugrăvești imaginea cea mai roz 
posibilă. Și apoi, Wendy a spus că probabil vor 
obţine niște nominalizări la Oscar, ceea ce era 
destul de aproape de adevăr. În plus, merita efortul 
doar ca să vadă expresia uimită de pe chipul lui 
George Paxton. În mod evident, el sperase că Wendy 
va da greș. 

— Păi, spune-i că o salut, zise George. 

— O să-i spun, zise Victory cu amabilitate. 

După aceea, simțind că a obținut tot ce se putea 
din această situaţie, ea se scuză și se duse la 
toaletă. 

Wendy se prăbuși pe locul ei de la clasa întâi, 
cu inima încă bătându-i cu putere din cauza aler- 
gatului pe culoarul de îmbarcare. Se uită la ceas. 
Erau încă mai bine de zece minute până la deco- 
lare. Cu toate că şi-a spus întruna, în timp ce 
alerga prin aeroport, că avionul nu va pleca fără 
ea, o altă voce repeta la nesfârșit, ca un copil 
obraznic de șase ani: „Și dacă pleacă? Dacă pleacă?“. 
„Dacă pleacă, am pus-o“, a urlat ea la vocea aceea. 
Însemna că nu va ajunge la locul filmărilor decât 
mâine noapte, iar asta era pur şi simplu prea 
târziu... 

„Cel puţin, Josh n-a dat-o în bară cu privire 
la persoana de la serviciile speciale“, se gândi ea 
respirând adânc. Persoana de la serviciile speciale 
a fost o doamnă foarte cumsecade care nu și-a 
pierdut calmul deloc, nici măcar când şi-a dat seama 
că Wendy e pe cale să-și piardă cumpătul cu func- 
ţionarul de la vamă care trebuia să-i pună viza 
pe paşaport. Acesta răsfoia întruna paginile, de 
parcă ar fi căutat dovezi incriminatoare. 

— Călătoriți mult, a spus el. Care este natura 
călătoriei dumneavoastră? 

Pentru o clipă, l-a privit fără nici o expresie, 
întrebându-se dacă era posibil să-i explice că un 
regizor de primă mână omora în mod intenţionat 

filmul ei de 125 de milioane de dolari şi avea să 
pună capăt, probabil, și carierei ei. Însă credea 
că asta putea să fie un pic prea mult, aşa că i-a 
răspuns cu răceală: 

— Sunt producătoare de filme. N 

Filme! Isuse, a fost cuvântul magic. In loc să 
se simtă insultat, atitudinea tipului s-a schimbat 
brusc. E 

— A, da? a întrebat el cu solicitudine. Îl cunoaş- 
teți pe Tanner Cole? 

Wendy i-a aruncat un zâmbet crispat. „A încer- 
cat să mă sărute la cea de-a treizeci şi noua ani- 
versare a mea într-o toaletă“, s-a gândit ea să-i 
spună, ceea ce era adevărat, însă s-a mulțumit să 
îngâne: 

— E unul dintre cei mai buni prieteni ai mei. 

lar apoi, ea şi tipa de la serviciile speciale (nu 
i-a reţinut numele) au urcat într-o mașinuță din 
aia de golf de pe aeroport care a mers până la 
poarta de îmbarcare cu ceea ce ei i s-a părut în 
jur de trei kilometri la oră. Wendy s-a gândit să 
întrebe dacă ar putea să meargă mai repede, dar 
i s-a părut că ar fi un pic prea nepoliticos, chiar 
şi pentru ea. Cu toate acestea, nu s-a putut abține 
să nu se uite la ceas la fiecare treizeci de secunde, 
în celelalte treizeci de secunde aplecându-se într-o 
parte şi făcându-le semn cu mâna oamenilor să 
se dea la o parte din drum. 

— Șampanie, doamnă Healy? întrebă însoţitoa- 
rea de zbor. 

Wendy ridică privirea, tresărind, conştientă deo- 
dată de felul în care trebuie să fi arătat. Gâfâia 
ca un câine, părul îi ieşise pe jumătate din elas- 
ticul cu care era prins, iar ochelarii îi spânzurau 
la propriu pe faţă. „Trebuie să-mi iau o pereche 
nouă într-una din zile“, îşi zise ea, împingându-i 
în sus pe nas. 

— Arătaţi ca şi cum v-ar prinde bine, zise înso- 
ţitoarea de zbor, în spirit de glumă. 

Wendy îi zâmbi, brusc recunoscătoare pentru 
ceea ce i se păru, în comparaţie cu restul zilei, 
un imens act de bunătate. 

— Ar fi minunat... 

— Dom Perignon e OK? 

„O, da“, se gândi Wendy, lăsându-se pe spate 
şi respirând adânc pentru a se calma. Într-o clipă, 
însoțitoarea de zbor se întoarse cu un pahar de 
şampanie cocoțat pe o tavă din argint. 

— Veţi lua cina diseară sau preferaţi să dor- 
miți? 

— Voi dormi, răspunse Wendy epuizată deodată. 

Insoțitoarea de zbor se duse în partea din față 
a avionului și reveni aducând un set pentru dor- 
mit, împachetat în plastic — un tricou mare, cu 
mâneci lungi, şi pantaloni comozi, lălâi. 

— Mulţumesc, zise Wendy. 

Privi în jurul ei. La clasa întâi erau zece locuri, 
majoritatea ocupate de oameni de afaceri care își 
etalau deja ţinuta pentru dormit. Semăna cu o 
petrecere în pijamale, cu excepţia faptului că toți 
se ignorau intenţionat unii pe alții. Îşi luă valiza — o 
veche geantă Cole Haan din piele neagră, cu o 
tăietură mică în partea de sus, acolo unde geanta 
fusese tăiată „accidental“ de un funcţionar vamal 
din Maroc — și se duse într-una dintre toalete. 

Rupse punga din plastic şi îşi dădu jos sacoul 
şi bluza. Purta încă același costum Armani cu 
care se îmbrăcase dimineaţă ca să meargă la ser- 
viciu şi probabil că avea să-l poarte și în urmă- 
toarele trei zile. Își trase peste cap bluza pentru 
dormit, recunoscătoare că o avea. Avusese la dis- 
poziție doar vreo trei minute pentru a-și face baga- 
jele și, în drum spre aeroport, şi-a amintit că își 
uitase pijamalele. Asta însemna că avea să poarte 
şi ţinuta pentru dormit în următoarele trei zile. 
Va fi frig în munţii României; filmau acolo toate 
scenele de iarnă. Ar face bine să încerce să-și 

cumpere nişte şosete groase de pe aeroportul din 
Paris... 

Îi sună mobilul. 

— Mamj. 

Vocea slabă a lui Tyler, băieţelul ei de șase ani, 
era serioasă. 

— Da, scumpule? întrebă ea, înălțându-șşi umă- 
rul pentru a ţine telefonul lipit de ureche, în timp 
ce își desfăcea fermoarul de la pantaloni. 

— Cum se face că Magda primește un ponei şi 
eu nu? 

— Vrei un ponei? întrebă Wendy. Un ponei 
înseamnă multă muncă. Nu e ca Dragonul albas- 
tru. Trebuie să-i dai de mâncare și... ăăă... să-l 
plimbi, zise ea, gândindu-se: „Așa o fi? Trebuie 
să plimbi poneii ca pe câini? Isuse, cum de-am 
ajuns să permit chestia asta cu poneiul?“. 

— Pot să-l hrănesc, mami, zise Tyler încetișor. 
O să am mare grijă de el. 

Wendy se gândi că glăsciorul lui era atât de 
seducător, încât ar fi putut cu ușurință să-l facă 
pe Tanner Cole să trudească pentru banii lui. 

I se frânse inima la gândul că îl părăsea, chiar 
dacă era vorba doar de câteva zile. 

— De ce să nu luăm o hotărâre în weekend, 
scumpule? Când mergem în Pennsylvania. Te poţi 
uita la ponei şi, dacă tot o să mai vrei unul, putem 
să vorbim despre asta. 

— Chiar te întorci, mami? 

Ba închise ochii. 

— Bineînţeles că mă întorc, scumpule. Întotdeauna 
mă întorc. Doar ştii asta. 

„Doar că poate nu în acest weekend“, se gândi 
ea, simțindu-se groaznic de vinovată. 

— Tati pleacă din nou? 

— Nu, Tyler. Tati rămâne. 

— Dar a mai plecat înainte. 

— Acum rămâne, Tyler. N-o să mai plece. 

— Promiţi? 

— Da, scumpule. Promit. Tati e acolo? Poţi să 
mi-l dai la telefon? 

Shane veni la telefon. 

— Ai prins avionul? întrebă el. 

— Da, îngeraş, răspunse Wendy, pe tonul dulce 
şi intenționat neprovocator pe care trebuia să i 
se adreseze acum. 

Dr. Vincent, consiliera maritală angajată de 
Shane, a cărei clientelă era alcătuită, în general, 
din staruri de cinema și vedete sportive (nu numai 
că făcea vizite la domiciliu, ci şi zbura oriunde în 
lume, cu condiţia să i se ofere transport cu avion 
privat sau la clasa întâi), zicea că tonul tăios al 
vocii lui Wendy îl făcea adesea pe Shane să se 
simtă ca un angajat. Prin urmare, unul dintre 
„exerciţiile“ lui Wendy era să-i vorbească lui Shane 
ca şi cum el ar fi fost „cel mai iubit din lume“. 
Asta era enervant, mai ales că ea făcuse tot ce-i 
stătea în putere în ultimii zece ani pentru a-l face 
fericit pe Shane, însă nu a avut inima să se con- 
trazică. În acest punct, era mai uşor să cedeze — în 
faţa lui Shane și a doctoriței Vincent — și să încerce 
să-şi vadă de filmul ei. 

— Ce mai faci? întrebă ea cu drăgălăşenie, cu 
toate că îl văzuse cu doar două ore în urmă, când 
şi-a făcut bagajele în mare grabă în apartament. 

— OK, zise Shane, cu vocea lui obișnuită, uşor 
morocănoasă. 

Apoi trebuie să-şi fi amintit şi el directiva doc- 
toriței Vincent, deoarece adăugă: 

— Iubito. 

— Am vrut doar să-ţi spun cât sunt de recu- 
noscătoare că ești acolo pentru copiii noștri, zise 
Wendy. Nu m-aş putea descurca fără tine. 

— Iar eu vreau să-ţi mulţumesc pentru că mun- 
cești atât de mult pentru familia noastră, replică 
Shane, de parcă citea acest răspuns de pe un car- 
tonaș cu instrucţiuni. 

Ca parte din „reabilitarea căsniciei“ lor, dr. Vincent 
le pusese la dispoziţie două seturi de cartonașe cu 
expresii care redau sentimente recunoscătoare de 
apreciere, pe care ei trebuiau să le introducă în 
orice conversaţie. Un teanc avea eticheta „cel care 
întreținea familia“, iar celălalt „cel care poartă de 
grijă“. 

— În mod normal, bărbatul primește cartonașele 
pentru cel care întreţine familia, le-a spus dr. Vincent 
cu un zâmbet vesel, dezvăluindu-și dinţii acoperiţi 
cu un smalţ special care îi făcea să semene cu 
niște pastile mari de gumă de mestecat. 

Dr. Vincent, care în timpul primei lor ședințe 
i-a anunţat că are 57 de ani, avea trăsăturile dis- 
cordante ale cuiva care și-a făcut prea multe ope- 
raţii estetice proaste. 

— Dar în acest caz, cred că Wendy ar trebui 
să primească aceste cartonașe pentru întreţinător. 
Dacă asta te face să te simţi incomod, Shane, putem 
discuta despre asta, a spus ea, lovind ușurel brațul 
lui Shane cu o mână care semăna cu ghearele unei 
mici păsări pictate. Insă descopăr că, mai nou, 
dau tot mai multor femei cartonaşele pentru între- 
tinere, așa că în mod cert nu ești în minoritate. 

— Eu chiar fac cea mai mare parte din treabă 
pe aici, a spus Shane apăsat. Sunt tată 24 de ore 
din 24, şapte zile pe săptămână. 

Wendy nu a menţionat că doamna Minniver şi 
menajera făceau cea mai mare parte dintre tre- 
burile grele. i 

— Asta-i bine, Shane, a spus dr. Vincent apro- 
bând din cap. Acceptare, Apreciere şi Afecţiune — 
aceștia sunt cei trei de „A“ din căsnicie. Iar împreună, 
la ce duc? a întrebat ea. Perfecțiune! 

Wendy s-a cutremurat. Se uitase la Shane, spe- 
rând că dr. Vincent i se părea şi lui la fel de ridicolă 
pe cât i se părea ei și că asta ar putea deveni una 
dintre glumele lor secrete. Insă Shane se holba cu 
atenţie ia dr. Vincent cu înfățișarea triumfătoare 

a unei persoane care se așteaptă ca în orice moment 
să se demonstreze că are dreptate. În ultimul an, 
căsnicia lor trecuse de la faza glumelor secrete la 
cea de iad personal. 

Iar acum, stând în picioare în micuța toaletă 
din avion, cu dresul pe ea și cu pantalonii în jurul 
gleznelor, ea îi zise: 

— Apreciez aprecierea ta, îngeraș. 

— Bine, spuse el bosumflat, ca un copil care 
tocmai a hotărât să se dea bătut într-o ceartă. 

Ea oftă: 

— Shane, putem să lăsăm baltă chestia asta? 
Nu putem să fim din nou așa cum eram înainte? 

— Pentru mine nu funcţiona, Wendy. Știi asta, 
zise el cu o nuanţă de avertisment în glas. Te 
întorci sâmbătă? E important. 

„Colaborare, Consultare şi Concesie în asuma- 
rea unui angajament“, se gândi Wendy, amintin- 
du-şi cei trei „C“ dintr-o căsnicie fericită despre 
care dr. Vincent le vorbise la ultima lor ședință. 

— O să fac tot ce pot, zise ea. Știu că e impor- 
tant. 

Trebuia să lase lucrurile aşa și apoi să-și demon- 
streze angajamentul, pe măsura importanţei aces- 
tuia, fiind prezentă acolo. Însă, fir-ar să fie, Shane 
i-a anunţat această excursie în Pennsylvania fără 
nici o Consultare — dinadins, se gândi ea, căci ştia 
că acest film era crucial pentru cariera ei. 

— Dar şi filmul este important, Shane, spuse 
ea, încercând să nu pară prea dură şi, dând în 
impresia unei smiorcăite. 

„Smiorcăială, Șovăială și Slăbiciune — interdic- 
țiile care, dacă nu sunt respectate, îţi strică şi 
mai mult căsnicia“, se gândi ea, auzind în minte 
cuvintele dr. Vincent. 

— Bine, zise Shane pe un ton degajat de parcă 
spera să primească acest răspuns, după care 
închise. 

— Te sun mâine. Imediat ce aterizează avionul, 
spuse Wendy în eter. 

Închise telefonul și îl azvârli în valiză. Se duse 
înapoi la locul ei şi se așeză. „Nu te gândi la asta“, 
spuse în sinea ei, scotocind în geantă. „Nu poţi face 
nimic.“ Scoase o mască pentru dormit din mătase 
roșie (un cadou de la Magda de la Crăciunul trecut), 
o cutiuţă metalică în care erau dopuri pentru urechi 
şi o sticluță cu somnifere, pe care le aranjă în 
micul compartiment din cotiera fotoliului ei. 

Avionul se îndepărtă de culoarul de îmbarcare 
cu o mică zdruncinătură. Wendy se aplecă şi își 
lipi fruntea de geam. Răceala plasticului era plă- 
cută. Respiră adânc, încercând să se calmeze. Avea 
în față șapte ore de libertate — șapte ore minunate 
în care nu putea fi contactată la telefon sau pe 
e-mail... 

Deodată, auzi în minte vocea lui Shane. „Fără 
mine, totul s-ar duce de râpă. De-aia am plecat. 
Ca să-i arăt lui Wendy cum ar fi fără mine.“ 

El îi dezvăluise doctoriței Vincent această infor- 
maţie surprinzătoare la începutul primei lor şedinţe. 
Wendy nu a fost în stare decât să zâmbească pierit 
la acest comentariu. Adevărul era că Shane avea 
dreptate. 

Ceea ce a trebuit să recunoască în seara în 
care a venit acasă și l-a găsit pe Tyler cu caca în 
chiloţi. 

Avionul prinse viteză pe pistă şi se ridică de 
la pământ cu motoarele scoțând un zgomot asur- 
zitor. Huruitul deveni un zumzet scăzut. „Zzz“, 
zumzăiau ele, persiflând-o. Însoţitoarea de zbor îi 
mai aduse un pahar cu șampanie. Wendy luă un 
somnifer, dându-l pe gât cu o înghiţitură mare 
din băutura acidulată. Apăsă butoanele ca să-și 
coboare fotoliul în poziția întinsă, își puse două 
perne sub cap, se acoperi cu o pilotă pufoasă și 
închise ochii. 

„Izz. Zzz“, auzi ea. 

O mulțime de gânduri o năpădiră de-a valma: 
Selden Rose, Pelerini în zdrențe, Bob Wayburn, 
Shane (și comportamentul lui din ce în ce mai 
ciudat), dr. Vincent, un ponei bălţat, Victory şi 
Lyne Bennett (de ce naiba se gândea la asta?), 
chiloţii cu caca ai lui Tyler... 

Asta a fost într-adevăr groaznic. El își dăduse 
jos pantalonii de pijama și din chiloţi îi ieşise 
caca, murdărind așternuturile. Se pare că Tyler 
nu fusese la baie toată ziua (dr. Vincent a explicat 
că el se ţinuse, în încercarea de a arăta că e puter- 
nic) şi, când s-a băgat în pat, şi-a pierdut, în cele 
din urmă, controlul. 

Aceea a fost ziua cea mai groaznică dintre toate, 
apoteoza rezultatului plecării lui Shane. 

În după-amiaza aceea, au ajuns, în sfârşit, sec- 
venţele filmate în primele două zile din Pelerini 
în zdrenţe, deja cu două zile întârziere faţă de 
programul stabilit, iar ea a trebuit să le vizioneze 
neapărat. Nu erau bune — patru ore de căcat care 
vor trebui, probabil, filmate din nou (la un cost de 
jumătate de milion de dolari — după numai trei zile 
de filmări, depășeau deja bugetul) — și ea petrecuse 
următoarele două ore în convorbiri telefonice agitate 
cu România și Coasta de Vest. A plecat de la birou 
la nouă, fără să fi rezolvat nimic şi cu sentimentul 
apăsător că cinci ani de muncă erau pe cale să se 
ducă pe râpă, şi a ajuns acasă în şi mai mult 
haos. Tyler stătea în picioare în vârful patului, 
urlând; Magda încerca să-i astupe urletele uitân- 
du-se la un reality show despre chirurgia plastică 
având volumul dat la maximum; doamna Minniver 
era în camera lui Tyler, cu Chloe agăţată de piciorul 
ei, plângând. lar administratorul bătea la ușă — 
existau plângeri de la vecinul de dedesubt. 

Camera lui Tyler puţea a rahat şi, pentru o 
clipă, Wendy s-a gândit că s-ar putea să vomite. 
Doamna Minniver a desprins-o pe Chloe de ea şi 
i-a dat-o lui Wendy. 

— Micul Tyler a avut un accident în pantaloni, 
a spus ea acuzator, ca şi cum era vina lui Wendy, 
ceea ce, şi-a dat ea seama, așa era. Oamenii nu 
ar trebui să facă atâţia copii dacă nu pot să aibă 
grijă de ei. Mai bine l-ai face pe soţul tău să vină 
înapoi, drăguță. 

— Îl vreau pe tati! a ţipat Tyler. 

Wendy s-a uitat la doamna Minniver ca pentru 
a-i spune: „Femeie fără inimă, uite ce-ai făcut!“. 
Însă doamna Minniver nu avea de gând să accepte 
nici o învinuire. A strâns din buze și a clătinat 
din cap, convinsă că Wendy nu era o mamă bună 
și că asta era problema. 

— Acum că ești acasă, o să-mi iau la revedere, 
a spus ea pe un ton apăsat. 

Wendy a reușit să-i ducă pe Chloe și Tyler în 
baie şi să-l bage pe Tyler la duș. Nu s-a putut ocupa 
de așternuturile lui, aşa că l-a lăsat să doarmă cu 
ea în pat. Ăsta era un lucru total nerecomandat, 
însă oamenii care au inventat regulile alea n-ar 
fi putut să-şi închipuie niciodată situaţia ei. Tyler 
s-a zvârcolit toată noaptea, când agățându-se de 
ea ca un crab, când lovind-o în somn. Ceva trebuia 
făcut, dar ce? 

La şase dimineaţa a fost trezită de un apel 
telefonic de la Hank, asistentul ei de producţie la 
Pelerini în zdrenţe. Hank avea sarcina ingrată de a 
fi la cârma producţiei în primele câteva săptămâni 
şi o parte din munca lui era să raporteze în fiecare 
dimineaţă cu privire la ce se întâmpla la filmări. 
Wendy a răspuns la telefon buimacă de epuizare. 

— Bob Wayburn bea, a spus el, referindu-se la 
regizorul genial, dar dificil. A tras la măsea până 
la trei dimineaţa cu niște localnici. Între Jenny 
Cadine şi Bob există deja tensiuni. Jenny vrea s-o 
suni. Vrea ca sora ei să vină pe platou și ca Bob 
să renunţe la regula asta „fără vizitatori“. Ea a 
spus unui cameraman că Bob încearcă s-o filmeze 
din unghiuri proaste în mod intenţionat. Știu pentru 

că tipul zice că a făcut sex cu ea noaptea trecută 
şi ea n-a vrut s-o facă decât anal... s 

Litania a continuat în aceeaşi manieră încă 
zece minute, după care Hank a spus: 

— Uite ce e, eu nu mai pot să mă descurc. Va 
trebui să vii încoace. 

Ea s-a uitat spre Tyler, care dormea în sfârșit 
liniștit, cu mâinile sub bărbie şi cu gurița deschisă. 
S-a întrebat dacă atunci când va creşte mare va 
sforăi ca Shane... 

— Wendy? 

— Da, Hank, a spus ea. 

Nu-i putea zice că în momentul acela era impo- 
sibil să plece de lângă copii — s-ar fi dus vorba şi 
atunci Bob Wayburn ar fi presupus că are mână 
liberă. Dacă situaţia ei familială nu se îmbună- 
tățea, el avea să aibă mână liberă, dar, deocam- 
dată, ea trebuia să tragă de timp, așa că a spus: 

— Voi hotărî după ce văd următoarele două 
zile din materialul filmat. 

Și-a dorit să se poată întinde ca să doarmă din 
nou, dar a tras de ea şi s-a dus la baie să facă 
un duş. În trecut, putuse întotdeauna să plece 
când avea loc o criză, dar asta deoarece Shane 
era acolo. Iar plecarea lui Shane se combina cu 
faptul că Pelerini în zdrenţe.nu era un film oare- 
care. Dacă Pelerini în zdrențe, cu bugetul său de 
125 de milioane de dolari, dădea greș, cariera ei 
pur şi simplu se încheia. Shane ştia care era miza, 
s-a gândit ea obosită; fără îndoială că şi-a sincro- 
nizat dispariţia în aşa fel încât să provoace cât 
mai mult rău posibil. Trebuia să-l facă să vină 
înapoi. Poate dacă îi cumpăra o mașină... ceva 
extravagant, ca noul SUV Porsche... 

— Doamnă Healy? 

Era doamna Minniver, care ciocănea în ușa de 
la baie. 

— Aş vrea să discut cu dumneata despre situ- 
aţia asta. 

Doamna Minniver avea de gând să o părăsească 
şi ea? Poate că era mai bine să o mituiască pe 
doamna Minniver cu o mașină, nu pe Shane. 

— les imediat, a strigat ea. 

I-a sunat telefonul mobil. Era Jenny Cadine. 

— Nu vreau să fiu o nemernică, dar nu sunt 
fericită, a spus ea. 

Wendy s-a gândit că Jenny chiar voia să fie o 
nemernică, dar nu a spus nimic. 

— Știu totul și o să îndrept lucrurile, a spus 
Wendy, atentă să nu trădeze nici o urmă de iritare 
în voce. Trebuie să-l sun pe Bob şi o să te sun 
înapoi de îndată ce am vești de la el. 

— Ar fi bine să fie acum... 

— Doamnă Healy! a solicitat-o doamna 
Minniver. 

— În maximum zece minute, a spus Wendy în 
telefon şi a închis. 

A urmat-o pe doamna Minniver în bucătărie. 
„Isuse, nici măcar nu-i ştiu prenumele. Oare are 
vreunul?“ s-a întrebat Wendy. 

— Nu putem să repetăm ce s-a întâmplat ieri, 
a spus doamna Minniver. Eu am programul meu 
şi trebuie să mă ţin de el. De la şapte dimineaţa 
la cinci după-amiaza. Poate că dumneata nu știi de 
programul meu deoarece Shane mă ruga, când şi 
când, să stau mai mult şi, de obicei, îi îndeplineam 
rugămintea. Însă el întotdeauna își îndeplinea înda- 
toririle în ceea ce privește îngrijirea copiilor. 

Wendy nu a ştiut ce să spună. Din cauza vino- 
văţiei, a simţit imboldul de a fi servilă. Până şi 
zâmbetul şi l-a simţit mieros. 

— Îmi pare rău..., a spus ea. 

— Nu e vorba de scuze, a spus doamna Minniver 
îmbufnată, umplând cu apă filtrul de cafea. De 
obicei, nu consider că ţine de mine să-mi critic 
clienţii, dar casa asta e un dezastru. Copiii sunt 
niște epave şi probabil că au nevoie de consiliere 
psihologică. Magda are nevoie de un sutien... 

— O să-i iau sutien..., a șoptit Wendy, în week- 
endul ăsta... 

— Zău că nu ştiu ce-o să te faci, a oftat doamna 
Minniver, turnându-și o ceașcă de cafea. 

Doamna Minniver era cu spatele şi Wendy s-a 
uitat la ea cu ură. Stătea acolo, în uniforma ei 
gri impecabilă, cu ciorapii ei medicinali (doamna 
Minniver era o bonă din vechea gardă și nu te 
lăsa niciodată să uiţi asta), în timp ce ea, Wendy, 
angajatoarea, a cărei viaţă trebuia să fie făcută 
mai ușoară de către această persoană, stătea acolo 
cu părul ud, într-un capot vechi, pufos, cu viața 
destrămându-se în fața ei. Wendy s-a gândit că 
avea două alternative. Putea să urle la doamna 
Minniver, caz în care aceasta probabil că ar fi demi- 
sionat, sau putea să se lase la mila acestei engle- 
zoaice cu inimă de piatră. A ales a doua variantă. 

— Vă rog, doamnă Minniver, a spus ea pe un 
ton rugător. Nu e ca şi cum aş avea de ales. Nu 
pot să nu mai lucrez, nu-i așa? Cum aș putea să 
cumpăr de mâncare pentru copiii mei? 

— Asta nu prea e problema mea, nu-i așa? a 
întrebat doamna Minniver, aruncându-i lui Wendy 
un zâmbet superior. Deşi bănuiesc că e doar o ches- 
tiune de dobândire a controlului asupra muncii. 

Wendy a simţit nevoia nebunească de a râde. 
De când devenise doamna Minniver expertă în 
ceea ce era necesar pentru a supravieţui în indus- 
tria filmului? 

— Poate că ar trebui să angajez pe cineva în 
plus, a spus Wendy pe un:ton precaut. Cineva care 
să vină la cinci şi să preia totul pe durata serii. 

Isuse Hristoase. Două bone. Ce fel de viață era 
asta pentru copii? 

— Ar putea fi o idee, a spus doamna Minniver. 
De asemenea, ai putea să iei în considerare o şcoală 
cu regim de internat. 

— Cum se face în Anglia? a întrebat Wendy, 
cu un ton ridicat de neîncredere. 

— Magda e în mod sigur suficient de mare. Iar 
Tyler va fi în curând. 

Wendy a auzit un suspin adânc în spatele ei. 
S-a întors.. Magda stătea în spaţiul deschis dintre 
bucătărie şi camera de zi. Cât auzise? Suficient, 
pare-se, judecând după expresia de îndurerare și 
confuzie de pe chipul ei. 

— Magda! a spus Wendy. 

Magda s-a întors şi a fugit. 

Wendy a găsit-o pe Magda în pat, ghemuită 
lângă Tyler. Tyler plângea în hohote. Magda s-a 
uitat la Wendy cu o expresie de triumf acuzator. 

— De ce, mami? a întrebat Tyler, între două 
hohote de plâns. De ce ne trimiţi de acasă? 

— Pentru că ai făcut caca pe tine, prostule, a 
spus Magda. Acum vom fi amândoi trimişi de 
acasă. 

A sărit jos din pat şi a adăugat: 

— Ca nişte orfani. 

Umerii lui Wendy s-au lăsat în jos. 

— Nimeni n-o să fie trimis de acasă, copii, 
bine? 

— Nu asta a spus doamna Minniver. 

— Doamna Minniver mințea. 

— Când vine tati acasă? 

Chloe, fetița în vârstă de doi ani, a intrat alergând 
în cameră, urlând, urmată de doamna Minniver. 

Şi pe urmă ceea ce s-a întâmplat a fost exact 
ca în filme, deoarece Wendy a luat haina doamnei 
Minniver din dulap şi i-a spus că nu mai are nevoie 
de serviciile ei. Sentimentul plăcut a durat vreo 
două minute, până când s-a uitat la cei trei copii 
speriaţi ai ei și s-a întrebat ce naiba o să facă. 

— Mami, ai de gând să ne concediezi și pe noi? 
a întrebat Tyler. 

L-a sunat pe Shane. Nu avea încotro. „De-asta 
există foștii soţi“, s-a gândit ea cu amărăciune. 

Îi fusese teamă că Shane nu o să răspundă. 
De săptămâni în șir îşi afirma independenţa 

nerăspunzând la telefon şi sunând-o după aceea 
înapoi când avea chef. 

— Da? a spus el. 

— Ghici ce? a spus ea cu veselie, încercând să 
facă o glumă din asta. Am concediat-o pe doamna 
Minniver. 

— La opt dimineaţa? a spus Shane, căscând 
somnoros. i 

Ea şi l-a închipuit în pat, întrebându-se dacă 
era cu altă femeie și dorindu-și să poată face schimb 
de locuri cu el. 

— Deșteaptă mișcare, a spus el. 

— Voia să-i trimit pe copii la internat! a spus 
Wendy scandalizată. 

Shane a ajuns la apartament în treizeci de 
minute, și-a descuiat singur cu cheia lui şi a intrat 
cu pas lejer, ca și cum nu plecase niciodată, ci 
doar se întorcea după ce s-a dus să ia ziarele. În 
seara aceea, când a venit ea acasă la șapte, în 
casă era restabilită ordinea. Copiii făcuseră baie 
și mâncaseră; Magda și Tyler își făceau temele. 
Cât fusese plecat Shane, când ajungea ea acasă, 
copiii erau ca nişte pui de pasăre lăsaţi în cuib, 
plini de nevoi disperate. Liniştea a enervat-o un 
pic. Crezuse că ea era cea pe care o voiau, însă, 
de fapt, era Shane. Dar nu avea de gând să se 
plângă. Auzise despre mame care o luau razna 
când copiii lor îl cereau pe „tati“ în loc să o ceară 
pe „mami“ (într-adevăr, acesta era un „moment“ 
esenţial din scenariu, în care femeia trebuia să-şi 
dea seama că copiii ei erau mai importanți decât 
cariera), însă considerase întotdeauna astfel de 
sentimente drept egotiste şi imature şi, în cazul 
ei, extrem de prostești. Ce conta, atâta timp cât 
copiii erau fericiţi? 

Dar cât timp aveau să fie fericiţi? Cum putea 
să-l facă pe Shane să rămână? 

S-a dus în baie şi a văzut că Shane îşi pusese 
periuța de dinţi în locul ei obișnuit, într-o mică 

băltoacă de apă de lângă robinet, pe marginea 
chiuvetei. A luat periuța şi s-a dus cu ea în camera 
de zi. 

— Rămâi? a întrebat ea. 

— Da, a spus el ridicând privirea de la DVD-ul 
la care se uita. . 

Era un film de acțiune cu buget mare, nelansat 
încă pe piață. 

—0! 

A ezitat, nevrând să pună în pericol decizia lui. 

— Atunci de ce-ai plecat? 

— Aveam nevoie de o pauză. Ca să mă gândesc. 

— Zău? a spus ea. 

Nu i-a atras atenţia că a-ți părăsi familia pen- 
tru că ai nevoie să te gândești nu era o opţiune 
pentru femei. 

— Şi ce-ai hotărât? 

— Că o să am grijă de copii. Cineva trebuie 
să-i crească. 

Asta era un pic surprinzător și, a bănuit Wendy, 
o ironie la adresa capacităţii ei de a se descurca 
şi cu serviciul, şi cu copiii. Însă nu avea de gând 
să se plângă. De fapt, a simţit o vinovăţie incomodă 
pentru că totul se rezolvase cu foarte puţină bătaie 
de cap pentru ea. 

Iar Shane s-a ţinut de cuvânt. A angajat o bonă 
nouă, Gwyneth, o irlandeză de aproape 30 de ani, 
care lucra doar de la 12 până la 5, Shane susţi- 
nând că nu voia ca pe copiii lor să îi crească bonele. 
Wendy suspecta că el stătuse de vorbă cu unele 
dintre soțiile casnice din industria divertismentu- 
lui, care discutau tot timpul despre cele mai noi 
tendinţe în creşterea copiilor. Bănuia că tot de 
acolo a făcut rost de numele și numărul de telefon 
al doctoriței Shirlee Vincent, consiliera maritală. 
Dr. Vincent lua cinci sute de dolari pe ședință 
(„Ştiu că pare mult“, a spus ea, cu buzele ei mărite 
măcăind ca un cioc de rață, „însă e cât aţi plăti 
pentru o tunsoare bună. Dacă puteţi plăti atâta 

pentru părul dumneavoastră, ar trebui să fiţi dis- 
puşi să plătiţi cel puţin la fel de mult pentru 
relația dumneavoastră. Părul creşte la loc, relaţiile 
nu!“) şi declarase căsnicia lor în stadiul de „alertă 
maximă — cod roşu“, recomandând două sau trei 
şedinţe pe săptămână la început. 

— Shane s-a întors, i-a spus Wendy mamei ei. 
A hotărât să devină un TNI. 

— Lucrează pentru vreo florărie? a exclamat 
mama ei, neînţelegând. 

— Tătic cu Normă Întreagă, a spus Wendy. 

— Cu tot ajutorul ăla? a întrebat mama ei. 

— Acum Shane face cea mai mare parte din 
treabă. 

— Aşadar nu munceşte deloc? 

— A avea grijă de copii înseamnă muncă, mamă. 
E ca o slujbă, ţii minte? 

— O, ştiu, scumpo, a spus mama ei. Numai ţine 
minte că asta este exact ceea ce spun toate femeile 
alea care ajung să primească alocaţii imense. 

„Nu pot să câştig“, s-a gândit Wendy. 

— Shane e bărbat, mamă, a luat-o ea peste 
picior. 

— Da, este, a oftat mama ei. Și sunt sigură că 
şi-a dat seama că e mult mai convenabil să fie cu 
tine decât singur. 

Asta i-a adus aminte de apartamentul unde stă- 
tuse Shane în timpul absenței sale, pe care ea nu 
l-a văzut deloc, dar la care trimisese pe unul dintre 
asistenţi să-l ajute pe Shane să-și strângă lucrurile. 
Era un apartament subînchiriat pe care îl obținuse 
cu chiu, cu vai de la un barman (Wendy nu a întrebat 
dacă era vorba de un bărbat sau de o femeie) — o 
garsonieră micuță, cu saltea pe jos și gândaci în 
baie — care i-a adus aminte de cei 200.000 de dolari 
furațţi, încasaţi de Shane de pe cardul American 
Express pentru restaurantul lui. Ei nu discutaseră 
despre asta, în afară de faptul că Shane recunos- 
cuse că toată chestia aia cu restaurantul era o 

greşeală şi că avea de gând să o lase baltă. Acesta 
părea a fi un semn că şi ea ar trebui să o lase baltă. 
Cu toate acestea, o deranja un pic. Era precum una 
dintre acele misterioase mâncărimi crunte care te 
trezesc exact când ești pe punctul de a adormi. 

— Bună, a spus Selden Rose într-o după-amiază, 
intrând în biroul ei. 

Încă de la acel prânz, Selden căpătase obiceiul 
de a-şi face apariţia pe neașteptate în biroul ei, 
trecând rapid pe lângă cele două asistente din 
biroul de la intrare şi pe lângă Josh din biroul de 
la mijloc. De fiecare dată când intra agale, cu mâinile 
vârâte neglijent în buzunare, ea era întotdeauna 
la telefon și se pomenea că nu se putea abține să 
joace un pic de teatru în faţa lui. După-amiaza 
aceea nu a fost o excepţie, chiar dacă Shane se 
întorsese. Cu microfonul de la cască sub bărbie, 
şi-a dat ochii peste cap spre Selden și apoi s-a 
uitat în jos la birou, încruntându-se uşor, după 
care şi-a sprijinit cotul pe scaun, lăsându-și capul 
să se sprijine în palmă; apoi şi-a încrucișat picioa- 
rele și a ridicat din sprâncene, surprinzându-i pri- 
virea şi schițând un zâmbet neîncrezător. 

Iar apoi s-a rotit într-o parte şi a vorbit pe un 
ton ferm în microfon. 

— Uite ce e, Ira, Sam Whittlestein e un nemer- 
nic şi noi n-o să facem afaceri în felul ăsta. Nu 
am de gând să accept o întârziere. E o încălcare 
a contractului şi, dacă el nu vrea să joace corect, 
noi o să mergem în altă parte. 

Și-a scos casca și s-a ridicat, ocolind biroul și 
sprijinindu-se de marginea acestuia. 

— Ai naibii impresari. 

— Trăiesc pe spinarea altora, a consimţit 
Selden. 

— Ira ar prefera să strice o învoială decât să 
nu fie cum vrea el. 

— Ca majoritatea tipilor. 

— Sper că nu și tu, Selden, a spus ea râzând 
într-o manieră sexy, autoritară, în timp ce întindea 
un braţ spre spate pentru a apăsa butonul inter- 
fonului. 

— Morse Bleeber? a întrebat Josh. 

— Spune-i să aștepte. 

Apoi şi-a concentrat întreaga atenţie asupra 
lui Selden: 

— Cum merge premiera? 

— Întrebarea e: cine vine? a spus Selden. 

Și-a ridicat pantalonii şi s-a așezat cu picioarele 
depărtate pe un fotoliu ticsit cu tot felul de lucruri. 

Privirea lui Wendy s-a furișat între picioarele 
lui, acolo unde materialul pantalonilor forma o 
cută. Însă asta nu însemna nimic. Probabil că era 
doar materialul. 

— Cum adică? a întrebat ea. 

— Tony Cranley zice că e ocupat. 

— O, sunt sigură că e ocupat. Sau, oricum, plă- 
nuiește să fie, a spus Wendy încrucișându-și bra- 
ţele. Cu o prostituată. 

— Nu se ştie niciodată. Ar putea fi o actriță 
dornică de afirmare. 

— Vrei să-l sun eu? a întrebat ea. 

— Dacă tu crezi că asta ar putea să ajute... 

— Da. Ştiu exact ce să-i spun. Tony e un scump, 
dar e prostănac. 

Privirile lor s-au întâlnit şi ei s-au uitat repede 
în altă parte, știind că această discuţie ar fi putut 
să aibă loc cu ușurință la telefon sau prin e-mail. 
S-a gândit că era datoare să-i spună despre Shane. 

— Tu ar trebui să vii, a spus el, întinzând nece- 
remonios un braţ. 

Ea a aprobat din cap, prefăcându-se interesată 
să aranjeze maldărul de scenarii de pe birou. Invi- 
taţia lui o luase prin surprindere. Era fie o aluzie 
subtilă la o întâlnire, fie o mișcare strategică șireată, 
fie, foarte posibil, un pic din amândouă. Cu trei 
luni în urmă, Selden Rose nu ar fi îndrăznit să-i 

sugereze să apară la o premieră de-a lui — parti- 
ciparea ei era echivalentul unei declaraţii publice 
că ea sprijinea total proiectul lui şi credea în el. 
În orice caz, ar face cu siguranţă ca lumea să 
vorbească, mai ales că ea nu participase la pre- 
mierele lui în trecut. 

— Aş putea face asta, a spus ea neutru. Dacă 
mă întorc din România. 

— Necazuri? a spus el pe un ton normal. 

Ea l-a privit cu atenţie. Oare auzise despre 
dezastruoasele materiale filmate zilnic? 

— Chestiile obișnuite, a ridicat ea din umeri. 
Probabil că voi fi plecată doar trei-patru zile. 

— Bine. Ne vedem la premieră, a spus el ridi- 
cându-se să-şi ia la revedere. Întotdeauna spun 
că nimeni nu poate refuza o invitaţie personală. 

— Rămâi dator, a spus ea. 

— Deja îți sunt dator, a spus el. Dacă îl faci 
pe Tony să vină. 

Trebuia să-i spună despre Shane. El era aproape 
la uşă, când ea a spus repede: 

— Apropo, Shane s-a întors. 

El s-a oprit o clipă şi s-a întors şi, fără nici o 
ezitare, a spus: 

— O, bine. Oricum, e bine pentru tine. Face 
lucrurile mai uşoare. Adu-l și pe el. 

„Fir-ar să fie“, s-a gândit ea luând casca. „De 
ce a fost atât de nonșalant?“ Brusc, şi-a dat seama 
că voia ca el să fi fost un pic bulversat. 

Tot timpul cât el a stat acolo, ea s-a gândit la 
sex, comparând în secret sentimentele ei pentru 
Selden cu cele pentru Shane. Din nefericire, în 
acel moment, Selden câştiga. Practic, însă, nu era 
nici un concurs: de când Shane se întorsese, ea 
nu-l mai găsea deloc atrăgător din punct de vedere 
sexual. Asta nu a împiedicat-o, totuşi, să-i facă o 
felaţie chiar înainte de a pleca în România, fapt 
care a constituit motivul pentru care nu a avut 
timp să-şi facă bagajele. 

— Asta e cam nasol, Wendy, îi spusese Shane în 
acea după-amiază, venind după ea în dormitor. M-am 
întors de o săptămână și tu hotărăști să pleci? 

— Ce vrei să fac, îngeraș? Să le spun să oprească 
o producţie de 125 de milioane de dolari ca'să pot 
eu să-mi pun căsnicia înapoi pe drumul cel bun? 

— Da, a spus Shane. Dacă vrei ca mariajul 
nostru să meargă, trebuie să fii prezentă. 

De ce o tortura? 

— Îngeraș, a spus ea cu răbdare. Ştii ce înseamnă 
Pelerini în zdrenţe. Pentru noi. Pentru noi toți. 

— Pentru tine, Wendy, a spus el și a adăugat 
răutăcios: Intotdeauna e vorba despre bani, nu-i 
așa? 

„Asta a fost o lovitură sub centură“, s-a gândit 
Wendy. Cum se făcea că atunci când bărbații erau 
preocupaţi să facă bani, erau de admirat, în timp 
ce femeile aflate în aceeaşi situaţie erau conside- 
rate suspecte? Iar când era vorba de bani — banii 
ei câştigaţi cu trudă — Shane cu siguranţă nu părea 
să aibă o problemă cu a-i cheltui. Sau pur şi simplu 
cu a-i lua, 

Acesta era un subiect prea important şi prea 
urât ca să-l aprofundeze în acel moment, aşa că 
şi-a ținut gura. Așa cum spunea dr. Vincent: „A 
înjosi, a critica şi a te plânge nu fac decât să-ți 
înrăutăţească mariajul“. 

Ea oftase, scoțând valiza de sub un maldăr de 
pantofi din dulap. 

— Trebuie să întreţin familia. Ți-aminteşti ce 
a spus dr. Vincent? Încerc doar să fac partea mea. 
Să întrețin familia. 

Shane a fost prea isteţ pentru ea: 

— Dr. Vincent zice că există o diferenţă între 
a întreţine familia și a evada. 

Prin minte i-a trecut un gând groaznic. Dr. Vincent 
avea dreptate. Voia să evadeze. Să scape de Shane, 
„soţioara“ ei cicălitoare. S-a întrebat când va ajunge 
dr. Vincent la acea parte din program. 

Însă, pe neașteptate, s-a simţit vinovată. Nu 
trebuia să se gândească niciodată la Shane în felul 
acela. El încerca doar să facă tot ce putea şi ce 
era cel mai. bine pentru familie. Aşa că ea s-a 
întors spre el şi a început să-i facă felaţie. Oricum 
era în genunchi, aşa că... ce naiba. . 

— Trebuia să ne vedem cu Shirlee diseară. N-o 
să fie fericită, a spus el după aceea. 

A ieșit din cameră şi s-a întors după câteva 
minute, spunând: 

— Până la urmă, e OK. Shirlee a spus că putem 
să reprogramăm o ședință la telefon mâine. Așadar 
la ce oră e bine pentru tine...? 

Din România? 

Zzz. Zzz, se auzea zumzăitul motoarelor. 

Wendy deschise ochii şi îşi smulse masca de 
dormit. Era foarte agitată acum. Se uită la ceas. 
Șapte seara la New York. Unu noaptea la Paris 
şi două noaptea în România. Pastila nu îşi făcuse 
efectul și acum nu va mai reuşi să doarmă deloc. 

Se ridică în capul oaselor, apăsând butonul pen- 
tru a ridica patul în poziție de şedere. Scoase din 
valiză două scenarii. Unul era scenariul integral 
de la Pelerini în zdrenţe, plin cu însemnările ei, 
iar celălalt era decupajul tehnic al scenariului, cu 
secvențele rearanjate pe zile. Împreună, aceste 
documente erau biblia ei. Apoi își scoase laptopul, 
îl porni şi introduse un CD. 

CD-ul conţinea secvențele filmate în ultimele 
două săptămâni. Pelerini în zdrenţe era filmat pe 
peliculă şi la fiecare două zile un curier special 
de la departamentul de producţie venea cu avionul 
din România la New York pentru a transporta 
pelicula la centrul de procesare din Queens. Apoi 
aducea pelicula în clădirea Splatch-Verner, unde 
ea o viziona. După aceea, era copiată digital pe un 
CD, pentru ca ea să poată să o vadă din nou şi să 
o studieze cu mai multă atenţie pe laptopul ei. 

Își puse în poală decupajul tehnic al scenariului 
și începu să vizioneze materialele filmate, com- 
parând notițele ei cu ceea ce vedea pe ecranul 
laptopului. 

Strânse din dinţi de supărare, provocându-și o 
durere ascuţită în maxilar, chiar sub ureche. Asta 
era tot ce-i mai trebuia acum — o criză de ATM. 
I se întâmpla asta uneori de ani de zile și întot- 
deauna când era foarte stresată. Își apăsă puternic 
maxilarul, încercând să relaxeze mușchii. Nu putea 
să facă nimic decât să suporte durerea. 

Privi din nou ecranul cu atenţie. „Am dreptate, 
până acum materialul filmat e un dezastru“, se 
gândi ea. Era în branșa asta de aproape 25 de ani 
şi avea încredere absolută în părerile ei. Problema 
nu era că actorii nu spuneau replicile corect, ci 
că modul în care le spuneau și tonul secvenţelor 
erau profund greșite. Aceasta era partea dificilă 
a producerii unui film, arta realizării filmului, 
într-un anumit sens: să-ţi transpui viziunea şi 
ceea ce era în capul tău pe ecran. Însă acea dis- 
tanţă era un abis, umplut cu sute de oameni — și 
toţi își aveau propriile idei. 

Ca de exemplu Bob Wayburn, regizorul. Wendy 
se strâmbă. Ea și Bob nu se aflau pe aceeași lun- 
gime de undă când era vorba de Pelerini în zdrențe, 
iar el știa asta. Acesta era motivul pentru care 
Bob refuzase să vorbească la telefon cu ea în ulti- 
mele două săptămâni. Era ceva scandalos, dar nu 
neobișnuit, şi, în anumite împrejurări, ea ar fi 
trecut cu vederea asta. Dacă, de exemplu, Bob 
avea dreptate — dacă tatona o nuanță din scenariu 
pe care ea nu o anticipase — sau dacă era suficient 
material în filmările zilnice pentru a repara filmul 
la montaj. Întotdeauna făcea vizite la locaţiile şi 
platourile fiecărui film pe care îl producea Parador 
şi, dacă împrejurările ar fi fost ușor diferite, ar fi 

putut să-și amâne deplasarea în România cu 
câteva zile, până după weekend, după ce Magda 
îşi alegea poneiul. Însă Pelerini în zdrențe nu era 
un film obişnuit. Era genul de film care apărea o 
dată la cinci-zece ani, un film cu suflet, inteligenţă 
şi personaje fascinante. Pe scurt, era ceea ce colegii 
din branșă numeau un film „care merită toate 
eforturile“. 

Citi câteva replici din scenariu, nu că avea nea- 
părată nevoie. Știa pe de rost fiecare replică, fie- 
care indicație regizorală. Lucra la acest proiect de 
cinci ani, de când cumpărase drepturile de ecranizare 
a cărții, când aceasta era în formă de manuscris, 
cu șase luni înainte de a deveni o carte propriu-zisă. 
Nimeni, nici măcar editorul, habar nu a avut că 
Pelerini în zdrenţe avea să ajungă un bestseller 
internaţional, rămânând timp de peste un an pe 
primul loc în topul bestsellerurilor făcut de New 
York Times. Însă ea ştiuse. Sigur, oricine din branşă 
se putea gândi să ecranizeze o carte care devenea 
un bestseller, dar a şti ce va ajunge un succes 
înainte ca acest lucru să se întâmple necesita un 
gen special de talent. incă mai ţinea minte sen- 
timentul pe care l-a avut când a citit primul para- 
graf din Pelerini în zdrențe, urcându-se în pat cu 
manuscrisul, epuizată, dar trăgând de ea să mai 
lucreze încă o jumătate de oră. Era după unspre- 
zece şi Shane era lângă ea, uitându-se la televizor. 
Avusese o zi groaznică. Pe atunci lucra în altă 
parte — era producător la Global Pictures, cu pro- 
pria ei companie de producţie — și Global tocmai 
angajase un nou preşedinte. Umbla zvonul că acesta 
voia să facă doar filme pentru tineret, dedicate 
publicului masculin, şi că Wendy avea să fie prin- 
tre primele persoane care urmau să plece. 'Ținea 
minte că s-a întors spre Shane, disperată. 

— Nu ştiu dacă mai merită, spusese ea. Nimeni 
nu pare să vrea să facă genul de filme pe care aş 
vrea să le văd. 

— O, Wendy, a oftat Shane fără să-şi ia ochii 
de la televizor. Întotdeauna eşti foarte dramatică. 
Revino-ţi. 

Ea se uitase urât la el şi începuse să citească. 
Aproape imediat, inima a început să-i bată puter- 
nic de entuziasm. A dat prima pagină cu mâna 
tremurândă. După trei pagini, s-a întors spre Shane 
şi a spus: 

— Asta este. 

— Ce? a întrebat el. 

— Filmul. Cel pe care îl așteptam. 

— Nu spui mereu asta? a întrebat el și a căscat. 

S-a răsucit pe o parte și a stins lumina. 

Ea s-a dus în bucătărie. A stat toată noaptea 
trează şi a citit, aşezată pe un taburet în fața 
barului. 

Pelerini în zdrenţe prezenta aventurile picante 
ale trei infirmiere americance aflate în Europa în 
timpul Primului Război Mondial, cu nuanţe în genul 
lui Hemingway. La nouă dimineaţa l-a sunat pe 
impresar şi a făcut o înțelegere să cumpere dreptul 
de ecranizare cu 15.000 de dolari, folosind pentru 
achiziţie propriile ei economii. „A fost una dintre 
cele mai deștepte investiţii pe care le-am făcut 
vreodată“, se gândi ea. Pelerini în zdrenţe putea 
fi un câștigător de Oscar — „va fi un câștigător de 
Oscar“, îşi spuse ea — și, prin faptul că a folosit 
banii ei, își asigurase implicarea în acest proiect. 
Însemna că atunci când îl va duce unui studio, ei 
nu aveau cum să i-l ia. 

După șase luni, Pelerini în zdrențe a devenit 
bestseller, iar ei i s-a oferit funcţia de președinte 
la Parador Pictures. A adus Pelerini în zdrenţe la 
Parador şi şi-a petrecut ultimii patru ani luptân- 
du-se pentru el. Luptându-se să obţină un scenariu 
perfect (fusese nevoie de trei ani și de șase sce- 
nariști), iar apoi zbătându-se pentru proiect, insis- 
tând că va avea un succes uriaș. Problema a fost 
bugetul — locaţiile şi costumele au transformat 

filmul într-unul de 125 de milioane de dolari — cei 
mai mulți bani investiţi vreodată de Parador într-un 
film. 

Toţi cei 'de la Parador erau speriaţi, în afară 
de ea. Însă de-aia ea era președintă și ei nu. Și 
până de curând, până în ultimele două săptămâni, 
când au început să filmeze, ea a fost ferm convinsă 
că filmul va fi genial, că va aduce bani și va fi 
nominalizat la cel puţin zece premii Oscar. Şi pe 
urmă a văzut materialele filmate. 

Filmul era unul feminist, iar ea își dădea seama 
după materialele filmate că Bob Wayburn era un 
bărbat care ura, în taină, femeile. Bob Wayburn 
era singura ei gafă, însă una mare, și ea fusese 
prea sigură pe sine când l-a angajat, crezând că 
el va aduce filmului o perspectivă echilibrată. De 
fapt, îl distrugea. Nu se putea avea încredere în 
Bob Wayburn și el nu putea fi lăsat de capul lui. 

Lucrurile urmau să devină nasoale. Vor fi nevo- 
iți să o ia de la început şi să filmeze din nou toate 
secvențele pe care le-au filmat deja, iar Bob Wayburn 
o să facă o criză. Însă ea mai avusese de-a face 
cu tipi aroganțţi şi creativi, iar strategia era sim- 
plă: ori ca mine, ori pe aici ţi-e drumul, amice. 
Bob va avea două săptămâni la dispoziţie ca să 
vadă lucrurile cum voia ea, iar dacă nu, urma să-l 
concedieze. Exista, desigur, posibilitatea ca el să-şi 
dea demisia — într-adevăr, până va ateriza elicop- 
terul ei la poalele munţilor românești, se putea 
ca el să fi făcut deja pe grozavul cu acest gest. 
Însă era pregătită pentru asta. Îşi petrecuse ulti- 
mele trei zile vorbind întruna la telefon, investi- 
gând în secret alţi regizori care ar fi interesaţi de 
slujbă şi care puteau efectiv să o facă, și avea 
deja unul pe listă. 

Făcu nişte însemnări pe decupajul tehnic al 
scenariului şi simţi o înțepătură dureroasă de vino- 
văţie. Era un fapt incontestabil că l-a minţit pe 
Shane, că şi-a minţit familia şi că va fi nevoită 

să o mintă pe dr. Vincent. Nu exista nici o posi- 
bilitate să poată ajunge acasă în weekend. Să repună 
filmul pe calea cea bună avea să-i ia cel puţin 
zece zile și pe urmă probabil că va trebui să revină 
în România pentru încă zece zile cândva, mai târ- 
ziu. Era greşit să mintă (poate că „să născocească“ 
era un cuvânt mai bun), însă în viaţă existau ocazii 
când trebuia să faci alegeri dificile încrezându-te 
că, într-o bună zi, cei la care ţineai vor înţelege. 

„Și nimeni n-ar trebui să înţeleagă asta mai 
bine decât Shane“, se gândi ea supărată. El se 
afla în jurul acestei industrii de suficient de mult 
timp (ba chiar făcuse parte din ea) pentru a înţe- 
lege cum mergeau lucrurile. Eșecul filmului Pelerini 
în zdrenţe era inacceptabil și ea își luase angaja- 
mentul moral de a face tot ce-i stătea în putere 
pentru a face din acest film o reușită. Avea să 
sară din avion, dacă trebuia ; va munci 24 de ore 
pe zi, îşi va tăia mâna dreaptă dacă de asta era 
nevoie. Dacă nu s-ar duce să rezolve problema, 
nu ar fi concediată — oricum, nu imediat. Dar când 
peste nouă luni se va lansa filmul și va fi un eșec, 
iar Parador va pierde bani (50 sau 60 de milioane sau, 
posibil, mai mult), va fi dată afară în două secunde. 
Dacă se întâmpla asta, ar putea reuşi să obţină 
o slujbă mai puţin importantă la un alt studio mare. 
Insă asta ar însemna să-și mute familia la Los 
Angeles — să-i smulgă pe copii din New York şi de 
la şcolile lor şi să-i ducă departe de societatea în 
care trăiau. Exista un singur studio mare la New 
York şi o singură poziţie de vârf ca președinte. Și 
ea o avea. De acolo, singura direcţie era în jos. 

Iar asta nu avea să se întâmple. Nu după ce 
investise peste douăzeci de ani de trudă. 

Ei bine, nu se temea să mai investească niște 
ani. Muncea — şi asta era tot. Era ceea ce iubea 
şi lucrul pentru care fusese făcută. 

Continuă să lucreze toată noaptea, prin întu- 
nericul de deasupra Atlanticului şi în zorii rozalii 

de deasupra Parisului. Avionul ateriză la 5:20 dimi- 
neaţa ora locală. Wendy îşi deschise telefonul mobil, 
schimbând frecvenţa pe reţeaua mobilă europeană. 
Telefonul începu imediat să sune. Apăsă butonul 
pentru căsuţa vocală. 

„Aveţi... 32 de mesaje noi“, o anunţă plăcuta 
voce înregistrată. 

Era sfârşitul lui martie şi ningea din nou, pen- 
tru a cincea oară în zece zile. Pretutindeni pe 
străzi erau autobuze, zăpadă fleșcăită, maşini care 
claxonau și toată lumea era sătulă de zăpadă (spe- 
rau că era ultima din acel an), iar în taxi era 
foarte cald şi umed, cu bălți pe jos, astfel că Victory 
stătea cu genunchii ridicaţi, cu vârful cizmelor 
din piele întoarsă înfipt în scaunul din faţă, ca să 
nu se ude prea tare. 

„De ce nu-ţi iei o mașină cu şofer?“ o întreba 
Nico tot timpul. Probabil că şi-ar fi putut permite, 
însă Victory nu se simţea în largul ei când era 
vorba de cheltuieli care nu erau necesare. Era 
important să-ţi aduci aminte cine ești şi de unde 
provii, indiferent cât de sus ajungeai. Dar acum, că 
era pe cale să primească o ofertă de la B et C de 
cumpărare a companiei ei, se gândea că ar putea 
să-și ia o maşină cu șofer. Poate ceva foarte ele- 
gant — un Mercedes cum avea Muffie Williams... 

Însă nu trebuia să se entuziasmeze prea tare. 
Nimic nu era stabilit... deocamdată. 

Ding. Telefonul ei scoase un sunet plăcut și ea 
își verifică mesajul. 

„Ține minte că stăpâneşti acest oraș. Baftă!“ 
Era de la Nico. 

„Mersi!“ 

„Agitată?* 

„Nuuu. E floare la ureche.“ 

„Sună-mă după. O să ne uităm la bijuterii.“ 

Victory privi telefonul cu un zâmbet crispat. 
Se gândi că Nico era aproape mai încântată de 
perspectivele ei decât era ea însăşi. De când Nico 
aflase despre prima întâlnire, la Paris, cu cei de 
la B et C, ăsta era practic singurul lucru despre 
care vorbeau, Nico încurajând-o şi pregătind-o ca 
o cloșcă mândră. 

— Poţi să faci asta, Vic, îi spunea întruna. Şi, 
pe deasupra, meriţi. Nimeni nu merită să câștige 
treizeci de milioane de dolari mai mult ca tine, 
ținând cont de cât de mult ai muncit... 

— Insă probabil că e mai puţin de treizeci de 
milioane. Și s-ar putea să trebuiască să plec din 
New York şi să mă mut la Paris... 

— Şi ce, te muţi la Paris, a spus Nico pe un 
ton care nu admitea replică. Poţi oricând să te 
întorci. 

Nico se afla în showroomul roz închis al lui 
Victory, comandându-şi hainele pentru toamnă, și 
ieșise din micuța cabină de probă într-un costum 
bleumarin cu pantaloni, cu croială băieţească. 

— E grozav, a spus Victory. 

— Toată lumea o să poarte asta? 

— Probabil, a zis Victory. Magazinele au luat-o 
razna... 

— Vezi? a spus Nico, băgându-şi mâinile în buzu- 
narele din faţă şi mergând agale spre oglindă. 
Suntem femei moderne. Dacă trebuie să o luăm 
din loc și să ne mutăm la Paris pentru carieră, o 
facem. Este incitant. Câţi oameni au parte de genul 
ăsta de oportunităţi? Vreau să zic... 

Nico păruse pe punctul de a dezvălui ceva impor- 
tant, dar apoi se răzgândi şi începu să se joace 
cu fronseul din față al cămășii. 

— Tu te-ai muta? a întrebat Victory. 

— Într-o clipită. 

— Şi l-ai lăsa pe Seymour? 

— În două secunde, a spus Nico întorcându-se. 

Victory s-a gândit că expresia ei era doar pe 
jumătate neserioasă. 

— Desigur, aş lua-o pe Katrina cu mine... Ideea 
e, Vic, că trebuie să profiți de ocazie... 

Iar apoi lui Nico i-a intrat în cap ideea că, dacă 
Victory chiar primea oferta, trebuia să meargă la 
Sotheby's să-și cumpere o bijuterie „importantă“, de 
cel puţin 25.000 de dolari, pentru a marca evenimen- 
tul. Așa se explică mesajul referitor la bijuterii. 

Taxiul viră pe Strada 57 și Victory apăsă mai 
puternic cu vârfurile în scaunul din față ca să nu-şi 
piardă echilibrul. Nico fusese foarte ciudată în 
ultima vreme, însă Victory credea că era doar din 
cauza situaţiei strict secrete de la muncă a lui Nico. 
Se gândi că ar fi incredibil dacă, în următoarele 
câteva săptămâni, şi ea, şi Nico ar deveni brusc 
mult mai bogate şi mai realizate. Nico era pe punctul 
de a prelua poziţia lui Mike Harness la Splatch-Verner, 
ceea ce însemna nu numai un salariu mai mare 
(probabil două milioane de dolari!), ci și acțiuni, 
şi bonusuri, care puteau să se ridice la câteva 
milioane. Desigur, situaţia lui Nico era extrem de 
secretă, în timp ce propria ei situație părea a fi 
cunoscută de tot orașul. Chiar în dimineaţa aceea, 
în Women's Wear Daily, mai apăruse un articol 
despre faptul că Victory Ford era în negocieri secrete 
cu B et C pentru cumpărarea companiei ei, iar 
ştirea fusese preluată și de Post şi Daily News. 
Victory nu suflase o vorbă nimănui — în afară, 
desigur, de Nico şi Wendy și câtorva oameni-cheie, 
precum contabila ei, Marcia — însă presa de modă 
aflase știrea până la ultimul amănunt. Inclusiv 
faptul că purta discuţii cu B et C de două săptă- 
mâni şi chiar se dusese la Paris de două ori pentru 
întâlniri. 

Ei bine, nu existau secrete în industria modei 
şi, oricum, nu conta. Industria modei se dădea în 

vânt după zvonuri şi, până la un anumit punct, 
aparenţa chiar era mai importantă decât realitatea. 
Din punctul de vedere al celor din branșă, Victory 
Ford era din nou „super-tare“. Mai întâi apăruse 
un articol în Women's Wear Daily despre felul în 
care linia ei de accesorii — umbrelele și cizmele 
de ploaie — dispăruse de pe rafturi. Apoi prezen- 
tarea ei de modă a fost declarată reușită, consi- 
derată o direcţie nouă, inovatoare, pentru toamnă. 
Și, imediat după aceea, a avut loc o serie nebu- 
nească de întâlniri cu cei de la B et C, aranjate 
de Muffie Williams. Noroc cu Muffie — și mai ales 
cu Nico! Nu existau mulţi oameni cu care să poţi 
discuta posibilitatea de a câştiga milioane de dolari, 
iar Lyne nu fusese de nici un ajutor. 

— Îi urăsc pe afurisiţii de broscari! bombănea 
el întruna. 

— Asta nu prea mă ajută, îi replicase ea. 

— Bi bine, va trebui să hotărăști singură, puş- 
toaico. 

— Sunt conștientă de asta. 

Nico îi spusese cu calm: 

— În astfel de situaţii, mai întâi afli care e 
oferta și apoi decizi. 

Iar Victory şi-a adus aminte din nou de faptul 
că, atunci când era vorba de lucrurile importante 
din viaţă, ca sex şi afaceri, numai prietenele tale 
puteau să înţeleagă. 

Taxiul opri în faţa clădirii strălucitoare a B et C, 
care semăna cu un castel din basme contemporan, 
așa cum se înălța acolo în zăpadă, și Victory coborî 
având sub braţ un portofoliu plin cu schiţele pen- 
tru următoarele două sezoane. Mahării de la B et 
C vruseseră să vadă nişte posibilităţi pentru sezoa- 
nele următoare și ea muncise ca un câine în ulti- 
mele câteva săptămâni ca să le termine, atunci 
când găsise un pic de răgaz între călătoriile cu 
avionul la Paris și desfăşurarea activităţii ei obiș- 
nuite. Era o axiomă a vieţii că, pe măsură ce erai 

mai apreciat, trebuia să munceşti mai mult, iar 
ea muncea între 12 și 16 ore pe zi, șapte zile pe 
săptămână. Însă dacă B et C făcea oferta și ea o 
accepta, viața ei putea deveni mai uşoară — ar 
avea mai mulţi angajaţi și nu ar mai trebui să-şi 
facă griji în legătură cu banii pentru a acoperi 
costurile de producţie. Așa cum stăteau lucrurile 
acum, cu comenzile mari care veneau de la maga- 
zine pentru colecţia ei de toamnă, avea nevoie de 
fiecare bănuţ dintr-un capital suplimentar pentru 
a acoperi producţia. 

Și ce ușurare ar fi fost să nu trebuiască să-și 
facă griji în permanenţă în legătură cu banii! Asta 
era adevăratul lux în viaţă. 

Trecu prin ușa turnantă și se opri la biroul 
agentului de pază. Cei de la B et C nu glumeau — 
agentul în uniformă avea o armă vârâtă în tocul 
care ieșea de sub sacou. 

— Pierre Berteuil, vă rog, zise ea numele direc- 
tor executiv al companiei. 

Agentul apăsă pe un buton pentru a-i deschide 
ușa spre un mic foaier cu trei lifturi. Ea apăsă 
butonul; una dintre uși se deschise și Victory intră 
în lift. Stătu cu hotărâre în mijlocul cabinei, care 
era șic, neagră cu accente cromate, şi își dădu 
capul pe spate pentru a privi afişajul care indica 
etajele. „Ăsta va fi noul meu cămin?“ se întrebă 
ea. Era atât de neaglomerat, elegant și glacial... 

nsă, indiferent ce se întâmpla, legătura ei cu 
B et C o ajutase deja enorm. Asistenta lui Pierre 
Berteuil o pusese în legătură cu trei dintre cele 
mai exclusiviste firme de textile din Italia, com- 
panii care produceau ţesături atât de scumpe şi 
de calitate, încât nu se încurcau să lucreze decât 
cu creatori de modă care aveau buzunare adânci — cu 
alte cuvinte, finanțatori care puteau să garanteze 
plata a peste jumătate de milion de dolari doar pen- 
tru materiale! Reprezentanţii de vânzări veniseră 
la showroomul ei şi ce experienţă diferită a fost 

faţă de înghesuiala de la toate standurile din cadrul 
Première Vision din Paris. Era precum diferența 
dintre a te lupta cu alţi cumpărători într-un talcioc 
şi a face cumpărături la un magazin exclusivist. Tot 
timpul cât a atins materialele, ferită în sanctuarul 
propriului ei showroom, s-a gândit întruna că, pentru 
prima oară, reușea să intre în liga cea mare. 

Uşa liftului se deschise şi Victory aproape că 
se ciocni de Pierre Berteuil însuși. 

— Bonjour, Victory, zise el cu căldură, cu un 
accent franțuzesc cultivat. 

Se aplecă, o sărută zgomotos şi umed pe ambii 
obraji și apoi o luă de braţ, conducând-o prin alte 
uşi încuiate. O strânse de braţ cu veselie, ca şi 
cum era mai mult un prieten decât un partener 
de afaceri, fapt care ar fi fost considerat un com- 
portament scandalos la un american, dar era ceva 
obișnuit la francezi, care erau, cel puţin la supra- 
față, mult mai intime cu oamenii de afaceri. 

— Eşti pregătită pentru marea întâlnire? Da? 
susură el. 

— Sunt emoţionată, zise ea. 

— Totul este foarte emoţionant, nu? zise el, 
uitându-se la Victory de parcă perspectiva de a face 
afaceri împreună i se părea incitantă din punct 
de vedere sexual și, încă o dată, Victory a fost 
frapată de cât de diferiţi erau oamenii de afaceri 
europeni de cei americani. 

Pierre Berteuil era genul de bărbat care în tine- 
rețe ar fi fost numit „devastator de chipeș“; la 
50 de ani, era încă, în mod clar, un bărbat obişnuit 
să fie considerat atrăgător de către femei şi care 
nu se putea abţine să nu seducă toate femeile pe 
care le întâlnea. 

— ţi place zăpada? întrebă Pierre. 

— O, m-am săturat de ea, zise Victory cu sin- 
ceritate, cu o voce care i se păru, chiar şi ei, slabă 
şi aspră în comparaţie cu accentul catifelat al lui 
Pierre. 

„Dacă mă mut la Paris, va trebui să-mi îmbu- 
nătățesc modul de a vorbi“, se gândi ea. 

Însă Pierre nu păru să bage de seamă. 

— O, mie îmi place zăpada la nebunie, zise 
Pierre cu înflăcărare. Mă face să mă gândesc la 
schi. Știi, noi, francezii, iubim schiul. Ştii Megève, 
da? Familia mea are acolo o cabană superbă. Când 
suntem în Franţa, mergem în fiecare weekend. E 
imensă, explică el depărtându-şi mâinile pentru 
a sublinia acest lucru. Câteva aripi, altfel ne omo- 
râm unii pe alţii, corect? 

Îşi puse mâinile în dreptul inimii şi privi spre 
tavan: 

— O, dar este atât de frumos! Data viitoare 
când vii la Paris, te duc acolo în weekend. 

Victory zâmbi, ignorând aluzia sexuală din spa- 
tele acestei remarci. Pierre era fermecător în acel 
mod în care numai francezii pot fi — făcea orice 
femeie să creadă că i se părea atrăgătoare din 
punct de vedere sexual şi că, dacă i s-ar fi oferit 
cea mai mică ocazie, s-ar fi culcat cu ea — dar, cu 
toate acestea, reușea să transmită asta într-un 
mod curtenitor, nu grosolan. „Nu ăsta este, însă, 
principalul lui farmec“, se gândi Victory. Cel mai 
atrăgător lucru la el era faptul că era pe cale să 
o facă bogată. 

— N-o inviţi la vechea ta cabană din Megève, 
prin care suflă vântul, nu-i așa? şopti Muffie 
Williams, apropiindu-se din spatele lor. E groaz- 
nică. Nu există încălzire. 

— E mai sănătos aşa, pară Pierre. 

Victory sesiză un fior de enervare în privirea 
lui când se aplecă să o sărute pe Muffie pe ambii 
obraji. 

— E foarte intim noaptea. Dacă... cum spuneţi 
voi... te giugiulești? zise Pierre pe un ton tăios. 

Muffie se uită de la Pierre la Victory şi își 
îngustă ochii. 

— Haideţi să ne giugiulim la întâlnirea asta, 
bine? 

Intrară în sala de şedinţe, care emana o lumină 
verde, nu foarte puternică, de la spoturile încas- 
trate în tavan. În centru era o masă lungă, drept- 
unghiulară, din sticlă groasă verde; pe masă, 
împrăștiați la distanțe egale, se aflau mici arbuști 
decorativi în cutii negre. Pe o margine a mesei se 
afla o frapieră din argint în care era o sticlă de 
şampanie Dom Perignon. Asta nu era ceva neo- 
bișnuit — Pierre începea fiecare întâlnire cu „un 
verre du Champagne“, fapt care o făcea pe Victory 
să se întrebe cum de nu se îmbăta pe parcursul 
zilei. Însă poate că o făcea. 

In sala de ședințe mai intrară doi oameni — 
directorii de la departamentul de publicitate şi de 
la departamentul de vânzări și distribuţie. Ei fură 
urmaţi de o femeie tânără, îmbrăcată complet în 
negru, care turnă șampania și o servi pe o tavă 
din argint celor din încăpere. Pierre ţinu un toast 
şi apoi un ecran care era instalat invizibil pe un 
perete prinse viaţă, dezvăluind o imagine cu o 
femeie îmbrăcată într-o ţinută creată de Victory 
pentru colecţia de primăvară. Lui Victory i se tăia 
respiraţia și îşi puse jos paharul cu șampanie. „O, 
nu“, se gândi ea înnebunită. Era greșit, complet 
greșit. Femeia era prea slabă, prea arogantă, prea 
tânără şi cu o înfăţişare prea franţuzească. Titlul 
spunea: „Victory Ford: ce-ţi dorești“, iar asta părea, 
de asemenea, greșit. 

Pentru o clipă, a fost măcinată de un soi de 
mânie puerilă simţi că vrea să se ridice şi să iasă 
din încăpere, așa cum ar fi făcut, de supărare, pe 
vremea când tocmai îşi începea activitatea în afa- 
ceri. Însă de atunci străbătuse un drum lung, iar 
acum era vorba de afaceri mari. O afacere foarte 
mare, cu milioane de dolari în joc. 

Rămase la locul ei, privind imaginea. 

— E foarte drăguţ, da? zise Pierre. 

„Fir-ar să fie“, se gândi ea. De ce nu putea fi 
ceva exact cum trebuia, măcar o dată? Dar asta 
ar fi fost prea uşor. Oricum, imaginea era doar un 
model din ceea ce putea fi o posibilă reclamă. Însă 
era o aducere aminte a faptului că, dacă ei făceau 
o ofertă şi ea o accepta, va lucra cu tot felul de 
oameni, care ar putea să-i vadă imaginea în mod 
diferit de cum şi-o închipuia ea. Şi va trebui să 
fie deschisă la acel gen de sugestii. 

Luă o gură de şampanie. În clipa aceea, totul 
era să-l facă pe Pierre să creadă că era entuzias- 
mată, încercând în același timp să-l conducă în 
mod delicat în direcţia în care voia ea. 

— E foarte interesant, da, zise ea. Imi place... 

Se ura pentru că minţea, însă atunci se întâm- 
plă să zărească inelele de pe degetele lui Muffie. 
Muffie Williams privea fix imaginea, cu degetele 
ţinând delicat piciorul paharului de șampanie și, 
în lumina aceea verde, slabă, inelele de pe degetele 
ei străluceau ca stelele. „Ai putea avea inele ca 
alea“, îi reaminti o voce din mintea ei. „Inele ca 
alea și mult, mult mai mult. Ai putea fi bogată...“ 
Şi se auzi spunând, de astă dată cu mai mult 
entuziasm: 

— Da, Pierre, chiar îmi place. Îmi place foarte 
mult. l 


Peste o oră şi jumătate, Victory se uita lung în 
profunzimile sclipitoare ale unui diamant albastru 
rar, de şase carate, în formă de lacrimă. „Proprietatea 
unui gentleman“, scria pe cartonașul de lângă el. 
„Preţ estimat: 1.200.000-1.500.000 $“. 

Se întrebă cine era domnul şi de ce îşi vindea 
diamantul. Întâi de toate, cum de ajunsese în pro- 
prietatea lui? Își închipui un burlac bătrân și excen- 
tric care nu fusese căsătorit niciodată şi care acum 
avea nevoie de bani. Poate că păstra diamantul de 
ani de zile, folosindu-l pentru a ademeni femeile în 
patul lui. „Vino în apartamentul meu“, şi-l imagină 

spunând. „Vreau să-ţi arăt ceva.“ Iar apoi scotea 
diamantul din seif şi femeile îi picau în pat, cre- 
zând că, dacă își jucau cărțile cum trebuie, într-o 
bună zi, el o să le dăruiască diamantul. 

„Dumnezeule, ce cinică sunt!“ se gândi ea, fre- 
cându-şi fruntea cu mâna. Probabil că povestea 
era mult mai romantică — bărbatul îi dăruise soţiei 
diamantul, iar ea a murit pe neașteptate și el l-a 
păstrat cât de mult a putut în amintirea ei. Victory 
încercă să meargă mai departe, însă diamantul 
părea să exercite o atracţie misterioasă asupra ei 
şi nu se putu urni de acolo. Avea o culoare ver- 
de-albăstrui pal — ca o gheaţă cu reflexe albastre, 
se gândi ea — cu o lucire fosforescentă asemenea 
interiorului verde, strălucitor, din sala de ședințe 
de la B et C. 

Cine îşi putea permite un diamant ca ăla? Cei 
ca Lyne Bennett... şi starurile de cinema. Dar de 
ce să nu fie al ei diamantul ăla? se gândi ea brusc. 
„Vreau diamantul ăla“, îşi spuse ea. „O să-l am 
într-o bună zi.“ 

Chiar că își pierdea minţile. Chiar dacă ar putea 
cheltui peste un milion de dolari pe un diamant, 
ar face-o? Nu. Părea ceva dezgustător de frivol. Însă 
era ușor să critici acest gen de comportament dacă 
nu aveai niciodată banii sau ocazia de a te răsfăţa 
cu ei. S-ar putea să gândească diferit dacă obținea 
tranzacţia şi avea, deodată, milioane de dolari. Ar 
schimba-o asta? Ce fel de femeie ar deveni? 

La etajul șapte, unde se afla expoziţia cu vân- 
zare de la Sotheby's, era cald şi Victory își dădu 
haina jos. Nico întârzia și asta nu-i stătea în fire. 
Nico era o nazistă în privinţa timpului — se ținea 
întotdeauna cu precizie de programul ei, afirmând 
că era singurul mod în care putea să rezolve totul. 
Victory se smulse de lângă diamant și trecu la 
următoarea vitrină, în care erau câteva inele mari 
cu pietre preţioase, de tipul celor purtate de Muffie 
Williams. 

— Căutaţi ceva anume, doamnă Ford? o întrebă 
o femeie, venind la ea. 

Era îmbrăcată într-o tunică gri și o fustă în 
dungi maro cu alb. Pe un ecuson mic era trecut 
numele ei: „D-na Smith“. 

— Deocamdată doar mă uit, mulțumesc, răs- 
punse Victory. 

— Avem nişte articole superbe de vânzare, spuse 
doamna Smith, făcând-o pe Victory să se gândească 
la faptul că „vânzare“ nu era, probabil, cel mai 
potrivit cuvânt pentru asta. Dacă doriţi să probaţi 
ceva, aș fi încântată să vă ajut. 

Victory aprobă din cap. Era cu adevărat grozav 
să fie recunoscută de personalul de la Sotheby's 
şi, mai ales, să fie tratată ca și cum era cât se 
poate de firesc să se afle acolo şi să-şi poată per- 
mite ceva. Chiar dacă nu cumpăra nimic, Nico 
avea dreptate. Era ceva foarte mulţumitor să ştii 
că eşti o femeie de carieră şi că îţi poţi permite 
bijuterii. Că ai muncit mult și că meriţi acum să 
te răsfeţi... Brusc, se simți din nou euforică. 

„De ce naiba îmi fac griji?“ se gândi ea, privind 
cu atenţie un şirag din perle naturale de 12 mili- 
metri, identice, care costa 25.000 de dolari. Ar fi 
trebuit să ţopăie de bucurie. Până şi Muffie Williams 
spusese că întâlnirea a mers grozav, iar după aceea, 
Pierre Berteuil îi strânsese mâna şi o sărutase pe 
ambii obraji, spunând: 

— Acum mergem la avocaţi, da? Îi lăsăm pe 
ei să se ocupe de treburile murdare, în vreme ce 
noi ne păstrăm mâinile curate. 

Ceea ce însemna un singur lucru: avocaţii lui 
Pierre şi avocaţii ei vor încerca să pună la punct 
un contract. Iar ea ar fi nebună să nu accepte. În 
afară de milioanele de dolari pe care ei le vor plăti 
ca să-i cumpere compania şi numele, îi ofereau 
tot felul de lucruri pe care ea nu și le-ar fi permis 
pe cont propriu, cum ar fi un buget de publicitate 
uriaș, de peste un milion de dolari pe an. 

— Cei din branșă te iau mult mai în serios 
dacă îţi faci reclamă, nu? spusese Pierre. E trist, 
dar asta e viața. Jucăm după reguli. 

— Asta e lucrul pe care știm să-l facem foarte 
bine aici, şoptise Muffie. Ştim să jucăm și să câş- 
tigăm. 

— Vei fi noua doamnă a modei, dragă, a spus 
Pierre ridicându-şi paharul de șampanie. 

lar ea se lăsase să plutească pe această bulă 
a posibilităţii extraordinare. Urma să trebuiască 
să se mute la Paris, deoarece majoritatea legătu- 
rilor lor de afaceri se aflau acolo, și avea să lucreze 
îndeaproape cu Pierre în următorii doi ani. Însă 
îşi va păstra apartamentul de la New York și va 
petrece cam o săptămână pe lună aici. Cine şi-ar 
fi putut imagina vreodată că viaţa ei va ajunge 
să fie atât de strălucitoare? 

Paris! Era la fel de incitant ca New Yorkul și 
mai frumos — sau, oricum, asta era ceea ce spunea 
toată lumea. Când fusese acolo în urmă cu o săp- 
tămână, stătuse într-un apartament la Plaza 
Athénée, într-o cameră cu un balconaş care dădea 
spre Turnul Eiffel. Apoi s-a plimbat prin Grădinile 
Tuileries, uitându-se la lalele, și a mâncat un send- 
viş cu jambon şi a traversat fluviul pe malul stâng, 
unde a stat într-un local la o cafea. Totul a fost 
un pic prea clișeizat şi își dăduse seama, cu tris- 
tețe, că se afla într-un punct din viaţa ei când o 
priveliște spre Turnul Eiffel nu mai era suficientă 
pentru a o mulţumi. Însă apoi au fost toate orele 
acelea când a colindat prin oraş în taxiuri şi a 
vorbit foarte prost franceza şi a alergat pe trotuare 
în pantofii cu tocuri înalte, îmbrăcată în pantalonii 
noi, lejeri, cu croială băiețească, acoperiţi cu paiete, 
şi s-a gândit întruna: „O să trăiesc la Paris! Şi o 
să fiu bogată!“. 

Un singur lucru o deranja: imaginea pe care 
i-o prezentaseră la întâlnirea din ziua aceea. Însă 
putea să schimbe asta. Bineînţeles că nu era totul 

perfect deocamdată. A avea unele îndoieli era cu 
siguranță parte din procesul afacerii, exact așa 
cum era parte integrantă din procesul de creaţie. 
Important era să ia o decizie și să se ţină de ea. 
Deciziile puteau fi schimbate. Indecizia, nu... 

„Inel cu safir galben de zece carate montat în 
platină, cu diamante de două carate. Preţ estimat 
la 30.000-35.000 $“, scria pe cartonaș. 

— Fiţi amabilă, îi zise Victory doamnei Smith. 
Aș putea să probez ăsta? 

— Desigur, răspunse doamna Smith. 

Descuie vitrina şi scoase inelul, punându-l pe 
un mic suport din piele întoarsă neagră. 

Victory îşi puse inelul pe deget. Piatra era atât 
de mare, că semăna cu o nucă. 

Îi sună telefonul. 

— Ce faci? se auzi vocea lui Lyne, pe un ton 
scăzut și sexy. 

— Îmi cumpăr bijuterii de la Sothebys, răs- 
punse ea, plăcându-i felul în care suna asta. 

— Deci bănuiesc că ai semnat pe linia punctată, 
zise el, însoţind această afirmaţie de un chicotit 
slab. 

Victory deveni distantă. 

— Nu încă, zise ea pe un ton afectat, îndepăr- 
tând o scamă de pe pulover. Însă acum se redac- 
tează contractele. O să le trimită avocaţilor. 

— Atunci mai am timp să te salvez. 

— Nu, nu ai, spuse Victory, întrebându-se de 
ce continua să se vadă cu acest bărbat. 

Exista ceva foarte enervant la el, însă pur și 
simplu nu putea să se despartă de el — cel puţin 
nu încă. 

— O să semnez de îndată ce primesc contractul. 

— Așa. „De îndată ce“, zise Lyne. Puştoaico, de 
câte ori trebuie să-ți spun? Să nu faci niciodată 
afaceri cu broscarii. Ascultă-mă pe mine, au un 
mod diferit de a face lucrurile. 

— Lyne, oftă ea. Eşti gelos! 

Lyne izbucni în râs: 

— Zău? Pe ce? 

„Bi bine, asta e o întrebare bună“, se gândi ea. 
Acum ce o să-i spună? Că Lyne era gelos pe Pierre? 
Asta ar suna prosteșşte — bărbaţii din New York 
de genul lui Lyne nu puteau concepe să fie geloși 
pe cineva, mai ales pe un bărbat ca Pierre Berteuil, 
pe care Lyne îl considera „fătălău“ doar pentru că 
era mai chipeș. Şi nici nu putea să spună că Lyne 
era gelos pe faptul că ea se afla în mijlocul unei 
afaceri importante — Lyne se afla în mijlocul unor 
afaceri importante tot timpul. 

— Pur şi simplu nu vreau să intru în detalii. 
Din nou, zise ea pe un ton lipsit de griji. 

— De ce? întrebă Lyne sarcastic. Pentru că știi 
că am dreptate? 

— Pentru că nu vreau să-ţi demonstrez că te 
înşeli — din nou, răspunse ea. 

Tăcere. Lyne păru să se gândească la asta. 

— Îmi place când demonstrezi că greşesc. Dar 
nu cred că mă înşel când vine vorba de broscari! 

Atunci el primi încă un apel telefonic şi închise, 
după ce îi promise că o va suna înapoi peste câteva 
minute. Ea oftă, dorindu-și pe jumătate ca el să 
nu o sune. Lyne făcea asta ore în şir — o suna în 
mod repetat printre convorbirile lui mai impor- 
tante legate de afaceri, de parcă ea nu avea nimic 
mai bun de făcut decât să stea să aștepte să o 
sune din nou... 

li dădu inelul înapoi doamnei Smith şi trecu 
mai departe, uitându-se lung la o pereche de clip- 
suri cu diamant, vechi și foarte scumpe. Lyne era 
enervant, iar conversaţia lor îi reaminti cât de 
ironic şi satisfăcător fusese să primească acel prim 
telefon de la Muffie Williams la scurt timp după 
ce se certase cu Lyne cu privire la câştigarea bani- ` 
lor. Cearta avusese loc în apartamentul lui, la câteva 
zile după ce ea avusese prezentarea de modă și 
primise cronici bune. Se simţea mândră, se simțea 

de parcă ar fi putut să realizeze orice visase vreo- 
dată, însă, pe neașteptate, când a intrat în casa 
enormă a lui Lyne, a cuprins-o o stare de iritare. 
Fiecare încăpere din reședința lui Lyne era un 
exemplu de design interior care demonstra bani 
şi gust, însă nu era vorba doar de mobilă, de covoare 
sau de draperii, ci și de numărul infinit de rarităţi 
şi obiecte de artă, fiecare în parte aşezat perfect 
la locul său, şters de praf şi lustruit, astfel încât 
singurul lucru la care se putea gândi un vizitator 
era cât trebuie să fi costat şi de cât timp ar fi nevoie 
pentru a le colecţiona şi a le aranja cum trebuie. 
Nici măcar casa lui Nico nu se apropia, nici de 
departe, de acest nivel al detaliului. Era genul de 
detaliu care putea fi realizat doar cu milioane și 
milioane de dolari. Brusc, i-a trecut prin minte 
că, indiferent cât de mult mult ar fi urcat în ierarhie, 
probabil că nu va avea niciodată banii lui Lyne — și 
asta nu era corect. Cunoştea o mulţime de femei 
de carieră, care câştigau bani „adevăraţi“, dar nici 
una cu averea unui Lyne Bennett sau George Paxton. 
Cum se făcea că întotdeauna erau bărbaţi, și nu 
femei? Urmându-l pe Lyne în sala de proiecţie, 
l-a întrebat pe neaşteptate: 

— Cum câştigi un miliard de dolari, Lyne? 

Bineînţeles, Lyne nu a luat întrebarea în serios. 
A ridicat telefonul și s-a răstit la majordom să le 
aducă două pahare cu votcă tonică, iar apoi s-a 
aşezat pe o canapea din mătase bej alcătuită din- 
tr-o singură piesă lungă, semicirculară, care era 
în mod evident făcută la comandă. Sala de pro- 
iecţie era încăperea preferată a lui Lyne. Situată 
la ultimul etaj, avea vedere spre Central Park, iar 
dacă priveai spre est vedeai un crâmpei din fluviu. 
Încăperea era decorată într-un amestec asiatic 
contemporan, cu draperii de un roșu-maroniu cu 
falduri elegante pe margini, perne din mătase și 
cai şi războinici din dinastia Tang aranjaţi pe un 
raft, care ocupa un perete întreg. Camera dădea 

spre o terasă enormă, cu arbori ornamentali per- 
fect aranjaţi, puşi în vase uriașe din teracotă, și 
cu alte statuete asiatice. 

— Vorbesc serios, Lyne, a stăruit ea, uitându-se 
pe geam la parc. 

Copacii erau dezgoliți și vedea luciul lacului 
unde copiii se întreceau cu bărcuţe teleghidate în 
zilele frumoase. 

— Chiar vreau să ştiu cum se face. 

— Cum am făcut eu asta sau cum o fac oamenii 
în general? a întrebat el. 

— În general, a răspuns ea. 

— Păi, e uşor. Tu nu poţi. 

— „Tu nu poţi“? s-a uitat ea printre gene. Nu 
pot ce? Spune-mi! 

Majordomul a adus băuturile pe o tavă din lac 
roșu — tava pe care Lyne dorea să o folosească 
numai în această cameră. 

— Să faci asta, a spus el luându-și paharul și 
sorbind o înghiţitură mare din băutură. 

— De ce? 

— Pentru că, Vic, a spus el pompos, stând picior 
peste picior şi apăsând un buton plasat pe mar- 
ginea măsuțţei, iar încăperea se umplu de muzică. 
E ca un club. Clubul miliardarilor. Munceşti ani 
în şir şi, la un moment dat, ceilalţi miliardari 
hotărăsc să te facă membru. 

Victory s-a gândit la asta o clipă, încruntân- 
du-se. 

— Ei bine, de ce să nu decidă să mă facă mem- 
bră și pe mine? 

— Nu se întâmplă așa, a spus Lyne zâmbind. 
E un club privat. Cu acces interzis femeilor şi 
minorităţilor. S-ar putea să nu-ţi placă, dar aşa 
stau lucrurile. 

— Nu e ilegal? 

— Cum? a întrebat Lyne cu nonşalanţă, sigur pe 
poziţia lui. Nu e o organizaţie oficială. Guvernul nu 
poate impune prin legi cum să-ţi alegi prietenii. 

A ridicat din umeri, ca şi cum nu era mare 
lucru. 

— Pentru tipii ăştia, femeile sunt oameni cu 
care ţi-o tragi, nu oameni cu care faci afaceri. 

— Asta e dezgustător. 

— Da? a întrebat el ridicându-și sprâncenele. 
Totuşi, așa stau lucrurile. Când o să înțeleagă 
femeile că nu poate fi schimbat felul în care gân- 
desc bărbaţii? 

S-a ridicat, zdrăngănind cuburile de gheaţă din 
pahar. 

— Că veni vorba..., a spus el pe un ton sugestiv. 

Victory a râs scurt. Dacă el credea că o să se 
culce cu el după discursul ăla, se înşela. S-a ridicat, 
s-a dus la telefon şi l-a rugat pe majordom să mai 
aducă un rând de votcă tonică. 

— Serios, Lyne, a spus ea. Ce ar fi dacă aș vrea 
să câștig un miliard de dolari? Cum aș face asta? 

— De ce ai vrea să câştigi un miliard de dolari? 
a întrebat Lyne ridicând amuzat din sprâncene. 

— De ce ar vrea cineva asta? Tu de ce ai vrea? 
a întrebat Victory. 

— Pentru că există, a spus el cu înflăcărare. 
Dacă ești bărbat, este cel mai extraordinar lucru 
pe care îl poţi face în viaţă. E ca și cum ai fi rege 
sau preşedinte. Doar că nu trebuie să te nașşti 
într-o familie regală și nu ai nevoie să fii ales. 
Nu trebuie să convingi o gloată de rataţi să te 
placă suficient ca să te voteze. 

Victory a râs: 

— Ba trebuie, Lyne, chiar tu ai spus asta. Ai 
spus că singurul mod de a deveni miliardar e să 
fii acceptat în club. 

— Ai dreptate, a spus el. Însă vorbim de vreo 
zece oameni, poate. Dacă nu poţi să faci zece oameni 
să te sprijine, chiar că ești un ratat. 

A făcut o pauză şi apoi a spus: 

— Acum putem să mergem la culcare? 

— Imediat, a spus ea studiindu-i chipul. 

„Cum o fi să fii Lyne Bennett?“ s-a întrebat ea. 
Să fii atât de sigur cu privire la locul tău în lume, 
să te simţi ca şi cum ai avea dreptul să iei orice 
vrei... să gândești ce doreşti, să trăieşti într-o lume 
unde nimeni nu impune vreodată limite cu privire 
la ce poţi să faci și la cât de mulţi bani ai voie 
să câştigi... 

— Scumpule, a spus ea trecând pe lângă el şi 
așezându-se pe un taburet îmbrăcat în mătase 
castanie, ce ar fi dacă aş vrea să câştig... ei bine, 
nu un miliard de dolari — în mod evident n-aş 
intra niciodată în clubul vostru, ci, să zicem, câteva 
milioane... 

— Ce ai? a întrebat Lyne, începând să ia dis- 
cuţia în serios. 

Lyne putea fi întotdeauna atras în discuţii pri- 
vind afacerile şi, uneori, Victory folosea asta ca 
mijloc de a-l scoate dintr-o dispoziţie proastă. De 
data asta, însă, ea chiar voia informaţiile. 

— Nu spun că nu s-ar putea întâmpla, a zis 
el. Însă este ca jocul de Monopoly, exact la fel, 
ceea ce femeile nu pricep niciodată. Este un joc. 
Ai nevoie de proprietăţi pe care alţi tipi le vor — şi 
nu vorbesc de Mediterranean Avenue. Ai nevoie 
de Park Place sau Boardwalk... Asta e ce am avut 
eu, înţelegi? În industria cosmeticelor, eu dețin 
Park Place. 

— Dar tu nu deții propriu-zis Belon Cosmetics, 
Lyne, i-a atras ea atenția. Nu-i aşa? 

— Asta e o chestie de semantică, a spus el. De 
fapt, o dețin. Nu pe toată, dar o proporție bunicică. 
30%. Asta se întâmplă să fie o cotă de acțiuni 
care îmi permite controlul. 

— Însă n-ai început jocul deținând Park Place, 
a spus Victory zâmbind. Chiar tu ai spus asta: ai 
început cu nimic. Aga că trebuie să fi avut cândva 
Mediterranean Avenue. 

— Păi, am avut, a spus el, aprobând din cap. 
Am început cu o afacere de distribuție cu mulți 

ani în urmă, când tocmai terminasem facultatea 
la Boston. Distribuiam o mică linie de cosmetice 
pe care o băbuţă o prepara la ea în bucătărie. 
Desigur, băbuţa aia era Nana Remmenberger, iar 
pudra aia de faţă a devenit Remchild Cosmetics... 

Victory dădu din cap cu nerăbdare: 

— Dar nu înţelegi, Lyne? Am deja Mediterranean 
Avenue... compania mea, Victory Ford Couture... 

— Nu te supăra, dar asta nu e mare lucru, Vic, 
a spus el. Afacerile de modă ca a ta... ei bine, își 
desfășoară activitatea cu sume de bani mici și dau 
faliment foarte repede. 

— Dar eu fac afaceri de peste douăzeci de ani. 

— Da? a spus el. Ce profituri ai? O sută, poate 
două sute de mii de dolari pe an? 

— Anul trecut am făcut două milioane de 
dolari. 

El s-a uitat la ea cu interes sporit. 

— Asta e suficient pentru a-i face pe investitori 
să muşte din momeală. Pentru a face pe cineva 
ca mine să investească niște bani, pentru ca tu 
să-ți poți mări producţia şi să vinzi mai multe 
haine. 

Și-a terminat băutura și a pus paharul pe 
măsuţă, ca și cum chiar avea de gând să meargă 
la culcare. 

— Desigur, primul lucru pe care aş încerca să-l 
fac, ceea ce orice om de afaceri bun ar face, este 
să facă cea mai bună afacere pentru el însuşi şi cea 
mai proastă posibil pentru tine. Cu alte cuvinte, 
aș încerca să te fentez, a spus el, punându-și bra- 
ţele în jurul umerilor ei ca să o conducă afară din 
încăpere. În esenţă, aș vrea să-ţi iau numele și 
să-ți iau toată puterea. Și n-ar fi pentru că ești 
femeie. Aș face exact același lucru oricărui bărbat 
care ar veni la mine cu o astfel de propunere. 

Victory a ridicat privirea spre el şi a oftat. „Exact 
ăsta e motivul pentru care n-aş face niciodată afaceri 
cu tine“, s-a gândit ea. 

S-a desprins din strânsoarea lui și s-a oprit în 
fața liftului micuţ aflat pe partea cealaltă a palie- 
rului faţă de scara care ducea jos, în dormitorul 
principal al lui Lyne. 

— Dar, cu siguranţă, nu toată lumea e un rechin 
nemilos ca tine, Lyne, l-a tachinat ea. Trebuie să 
existe o modalitate de a face rost de investitori 
fără să renunţ la tot controlul. 

— Sigur că da, a spus el. Dacă poţi să faci 
lumea să creadă că firma e pe cale să prospere — 
să-i faci să creadă că este o oportunitate de a face 
bani fără mult risc — atunci tu eşti cea care impune 
condiţiile. 

— Îşi mulțumesc, dragă, a spus ea apăsând buto- 
nul liftului. 

— Nu rămâi peste noapte? a întrebat el. 

Victory a zâmbit şi a scuturat din cap, gândin- 
du-se că asta era singura lui concesie făcută deli- 
cateţii — numea petrecerea nopţii împreună „a 
rămâne peste noapte“, de parcă erau copii. 

— N-ar trebui, a spus ea pe un ton de scuză. 
Am avion spre Dallas dis-de-dimineaţă. 

— la avionul meu, a spus el, insistând. Nu-l 
foloseşte nimeni mâine. O să ajungi mai repede. 
O să scuteșşti cel puțin două ore... 

Oferta era tentantă, dar Victory nu voia să capete 
obiceiul de a-l folosi pe Lyne pentru avionul lui 
particular — sau pentru orice altceva, la o adică. 

— Îmi pare rău, a spus ea clătinând din cap. 
Prefer să ajung acolo prin mijloace proprii. 

Lyne a părut jignit — probabil că era mai ofensat 
că ea nu avea de gând să ia avionul lui decât de 
faptul că nu se culca cu el — și apoi a spus cu 
răceală: 

— Cum vrei. 

Lyne s-a întors pe călcâie de parcă Victory era 
o angajată pe care tocmai o concediase şi s-a îndrep- 
tat spre scară fără o vorbă de rămas-bun, fără a 
o conduce până la ușă. 

În dimineața următoare, când avionul către 
Dallas a avut o întârziere pe pistă de două ore 
din cauza controlului de trafic aerian, și-a dorit, 
pentru o clipă, să fi acceptat oferta lui Lyne cu 
privire la sex şi avionul particular. l-ar fi făcut 
viața mult mai uşoară. De ce trebuia ea să stea 
pe o pistă două ore, fără nimic de mâncat sau de 
băut, cu soarta în voia proastei organizări a altor 
oameni, dacă nu trebuia să facă asta? Numai că 
oferta lui Lyne i-ar fi făcut viaţa mai ușoară doar 
pe termen scurt, și-a spus ea cu severitate. Știa 
cât de ușor era să te obișnuiești cu stilul de viață 
al lui Lyne și să te lași atras să gândești că ești 
specială şi că n-ai putea trăi altfel. Iar de aici, 
era o pantă alunecoasă. Nu doar pentru că acel 
stil de viaţă putea să dispară într-o secundă, ci 
și din cauza a ceea ce te pomeneai că ești dispusă 
să faci pentru a-l păstra — cum ar fi a face din 
bărbat, și nu din muncă, prioritatea ta. 

Desigur, probabil că asta era ceea ce îi plăcea 
lui Lyne la ea — faptul că refuza să-l pună mai 
presus de munca ei. Era convinsă, încă o dată, 
după acea seară în care refuzase oferta cu privire 
la avionul lui, că nu o să mai audă niciodată de 
el, însă Lyne era ca un ghimpe, pur și simplu nu 
putea să scape de el. Părea să nu-și aducă aminte 
de momentele neplăcute dintre ei — fie asta, fie 
pur şi simplu ele nu îl afectau. În orice caz, o 
sunase după două zile, ca şi cum nimic nu s-ar fi 
întâmplat, şi o invitase la casa lui din Bahamas 
în weekend. Victory chiar era epuizată și, gândin- 
du-se că ar fi frumos să plece undeva câteva zile, 
hotărâse să accepte oferta lui pentru un weekend 
relaxant... 

Ha! „Weekend relaxant“ era cea mai mare exa- 
gerare a anului, își aminti ea acum, făcându-i semn 
doamnei Smith să-i arate clipsurile cu diamant. 
Casa lui Lyne de pe exclusivista Harbour Island era 
minunată, desigur, cu „servitori săritori la dispoziție“, 

după cum s-a exprimat grosolan Lyne. Veniseră și 
Susan Arrow şi soţul ei, Walter, şi vineri după-amiază 
la ora cinci toți patru s-au îngrămădit în SUV-ul 
lui Lyne ca.să meargă la Aeroportul Teterboro, de 
unde au luat avionul lui Lyne spre Bahamas. Victory 
fusese şocată când a urcat în maşină și a desco- 
perit că Ellen, asistenta lui Lyne, mergea și ea. 
Acesta ar fi trebuit să fie un indiciu. Faptul că 
Lyne refuza să-i dea lui Ellen două zile libere 
deoarece nu voia să-și facă singur propriile-i aran- 
jamente în weekend nu era un semn bun. 

— Dacă lucrezi pentru mine, e o slujbă de 24 de 
ore din 24, șapte zile din șapte. Nu-i așa, Ellen? 
a spus Lyne în mașină în drum spre aeroport. 

— Aşa e, Lyne, lucrăm tot timpul, a răspuns 
Ellen pe un ton plăcut. 

Lyne a zâmbit, semănând cu un părinte mân- 
dru. 

— Ce spun eu tot timpul despre tine, Ellen? 

Ellen şi-a intersectat privirea cu Victory. 

— Că sunt ca o nevastă, dar mai bună. 

— Corect, a exclamat el. Vrei să știi de ce? a 
întrebat-o pe Victory. 

— Sigur, a răspuns ea, începând să se întrebe 
dacă acel weekend se va dovedi o greșeală. 

— Pentru că ea nu-mi poate cere vreodată alo- 
cație de întreţinere. 

Ellen i-a aruncat o privire lui Victory. 

— Întotdeauna îi spun lui Ellen că trebuie să 
o tratez cum se cuvine, căci altfel soţiorul ei o să 
mă zvânte în bătaie, a spus Lyne, scuturând mâna 
lui Victory ca să fie sigur că era atentă. E polițist. 

— Ar pune doar să fii arestat, a spus Ellen, 
corectându-l. Și numele lui e Bill. Lyne nu-şi amin- 
teşte niciodată numele lui, i-a spus ea lui Victory. 

Victory a dat din cap cu un aer cunoscător. În 
cele câteva luni de când se întâlnea cu Lyne, ea și 
Ellen deveniseră foarte apropiate. Ellen i-a expli- 
cat că Lyne era o mare bătaie de cap, dar îl suporta 

deoarece avea inimă bună -— şi din cauza salariului 
enorm cu care o plătea, care îi permitea să-i tri- 
mită pe cei doi băieţei ai ei la o școală particulară, 
în speranţa că poate, într-o bună zi, vor fi ei înșiși 
bogaţi. Exact ca Lyne. 

— De-aia te plătesc cu 250.000 de dolari pe an, 
a spus Lyne. Ca să nu trebuiască să ţin minte nume. 

— Totuşi, el ţine minte numele oricui e impor- 
tant, a subliniat Ellen. 

— Nu că bărbaţii sunt minunaţi? a oftat Susan 
Arrow un pic mai târziu, când erau în avion. Asta 
e ceea ce noi, femeile, nu putem să uităm. Îţi poți 
imagina cât de plictisitoare ar fi lumea fără băr- 
baţi? Sincer, nu știu ce m-aș face fără scumpul 
meu Walter. 

acel moment, „scumpul Walter“, care avea 
cel puţin 60 de ani, se afla într-o discuţie aprinsă 
cu Lyne despre avantajele şi dezavantajele celei 
mai noi operaţii de hernie. 

— Despre ce vorbiţi voi, femeile? a întrebat 
Lyne, întorcându-se în fotoliu şi mângâind-o pe 
Victory pe creștet. 

— Doar despre cât de minunaţi sunteţi voi, băr- 
baţii, a zis Victory. 

— Ştiu că eu sunt minunat, dar nu ştiu ce să 
spun despre Lyne, a spus Walter, făcând o glumă. 

— Ştiţi cum se spune: toți bărbaţii sunt ticăloşi 
şi toate femeile sunt nebune, a glumit Lyne. 

— Lyne, asta nu este deloc adevărat, a obiectat 
Victory. Cele mai multe dintre femei nu sunt nebune 
până când nu le înnebunește vreun bărbat. Pe de 
altă parte, cu excepţia lui Walter, cam trebuie să 
fiu de acord cu tine în ceea ce priveşte partea cu 
ticăloșii. 

Lyne a zâmbit şi l-a înghiontit cu cotul pe Walter 
în coaste: x 

— Asta îmi place la nebunie la ea. Are întot- 
deauna o replică isteață. 

— Şi întotdeauna voi avea, a spus Victory. 

— Îmi place o femeie care este ea însăși, a spus 
Walter. Ca Susan. E întotdeauna ea însăși. 

— Chiar dacă lumea zice că e o scorpie, a spus 
Lyne pe un'ton răutăcios. 

— Lyne Bennett, nu sunt nici pe jumătate atât 
de rea pe cât eşti tu, a ripostat Susan. Deci cum 
te face asta? 

— Da, însă eu scap basma curată fiindcă sunt 
bărbat, a spus Lyne pe un ton care nu admitea 
replică, după care și-a desfăcut ziarul. 

„Ce naiba caut eu aici?“ s-a gândit Victory. 


În clipa în care au ajuns în casă, Ellen le-a 
distribuit „Programul“, care urma să se desfăşoare 
după cum urmează: 


Vineri 

7:30 p.m. Cina 

9:00 p.m. Vizionare de film 

11:00 p.m. Stingerea! 

Sâmbătă 

7:30-8:30 a.m. Micul dejun în solariu 

8:45 a.m. Tenis 

10:00 a.m. Turul insulei 

12:45 p.m. Prânzul — foişorul de lângă piscină 
1:30 p.m. Eveniment nautic 


Și tot așa, cu activităţi planificate până la ple- 
carea lor la aeroport la ora 5 p.m., duminică. 

— Mă bucur să văd că acum operezi cu plus- 
valori de 15 minute, a remarcat Walter cu umor 
disimulat. 

— Aş vrea să ştiu un singur lucru, a spus Victory. 
Când suntem programaţi să mergem la baie? Și 
trebuie să folosim o anumită baie? 

Lui Susan și lui Walter asta li s-a părut extrem 
de amuzant. Lui Lyne, nu. 

Paharul s-a umplut duminică dimineaţă, când 
Victory s-a pomenit, din nou, stând pe un scaun 

de răchită în chioșcul de lângă terenul de tenis 
şi privindu-l pe Lyne cum juca un meci îndrăcit 
cu jucătorul profesionist local, după ce hotărâse, 
în ziua precedentă, că nici ea, nici Walter, nici 
Susan nu erau suficient de buni ca să joace cu el. 
Susan și Walter reușiseră să evite această activi- 
tate şi o șterseseră la o plimbare pe plajă (sau, 
poate, doar se duseseră în camera lor, pentru o 
odihnă foarte necesară), însă Lyne insistase ca 
Victory să-l privească jucând. Exact ca o iubită 
propriu-zisă. Ea a crezut că o să urle de plictiseală. 
Ştia că existau femei care ar fi fost perfect mul- 
ţumite, entuziasmate chiar, să-l privească pe iubi- 
tul lor miliardar omorând o minge de tenis, însă 
ea nu era una dintre acestea. 

„Ce naiba caut aici?“ s-a întrebat ea, pentru a 
nu ştiu câta oară. 

S-a ridicat și s-a dus la telefon, apăsând cu 
putere butonul pentru „administrator“. 

„Numai Lyne Bennett ar putea să aibă admi- 
nistrator în reşedinţa lui particulară din Bahamas“, 
s-a gândit ea, enervată. 

— Da, doamnă? a întrebat o voce politicoasă 
de bărbat. 

— Îmi pare foarte rău că te deranjez, dar ai 
un pix? a întrebat Victory. 

— Desigur, doamnă. Imediat. 

Victory s-a aşezat din nou. Lyne chiar nu era 
un jucător de tenis foarte bun, însă, la fel ca în 
cazul majorităţii bărbaţilor, nu-i puteai spune aşa 
ceva. Încerca să lovească mingea atât de tare, încât 
aproape o jumătate dintre mingi ajungeau peste 
gard. Asta, însă, nu era o problemă, căci Lyne 
avea doi băieţi de mingi care le recuperau. 

— Poftiţi, doamnă, a spus un bărbat cu chip 
zâmbitor, întinzându-i un stilou de argint. Ăsta e 
bun? 

— Este minunat, mulţumesc, a răspuns Victory, 
gândindu-se că un pix Bic ar fi fost la fel de bun. 

Însă pixurile Bic nu erau suficient de bune 
pentru Lyne Bennett... 

A scos „Programul“, pe care ea, Susan şi Walter 
îl purtau cu ei peste tot şi îl menţiona cât mai 
des posibil, pentru a-l enerva pe Lyne. L-a întors 
pe partea cealaltă şi a scris: 

„Primele zece lucruri pe care le-aş face altfel 
decât Lyne dacă aș fi miliardară...* 

A ezitat o clipă. Cu ce să înceapă? 

„Nr. 1“, a scris ea. „Nu obliga personalul casnic 
să poarte mănuși albe din bumbac. E înfiorător 
şi lipsit de respect.“ 

„Nr. 2: Nu face un program ca apoi să-i forţezi 
pe oaspeţi să-l accepte.“ 

„Nr. 3: Care e treaba cu frigiderul ăla ticsit cu 
Slim-Fast? Ce fel de ciudat consideră că musafirii 
vor Slim-Fast pe post de gustare la micul dejun, 
prânz şi după-amiaza? În plus, ce rost are să fii 
miliardar dacă nu poţi mânca mâncare adevă- 
rată?“ 

„Nr. 4: Nu-i sili pe musafiri să facă duş înainte 
de a intra în piscină. Dacă eşti atât de îngrijorat 
în legătură cu igiena corporală a oaspeților, la ce 
i-ai mai invitat?“ 

»Nr. 5: Nu vorbi la telefon despre afaceri în 
timpul meselor, mai ales după ce i-ai obligat pe 
musafiri să ia prânzul cu agentul imobiliar local.“ 

„Nr. 6: Nu încerca să ucizi musafirii.“ 

A făcut o pauză și apoi a subliniat cuvântul 
„ucizi“, amintindu-și de „evenimentul nautic“ din 
ziua precedentă. A fost mai degrabă o catastrofă 
nautică. Lyne insistase nu numai să se dea mare 
cu noua sa ambareațiune, ci să o şi conducă el 
însuşi. Iar apoi a ținut morţiş să se ia la întrecere 
cu o mică barcă de pescuit aparţinând unui local- 
nic. După aceea, Susan a jurat că n-o să mai vină 
niciodată pe insulă. 

Victory a ridicat privirea spre Lyne, care stătea 
în mijlocul terenului strângând puternic în mână 

o minge de tenis. Era roşu la faţă — arăta de parcă 
era pe cale să facă un infarct. 

— Mingea asta e moartă! a urlat el. 

— Îmi pare rău, domnule, a spus băiatul de 
mingi. Tocmai am deschis o cutie nouă... 

— Ei bine, deschide alta! 

A aruncat mingea pe jos, iar aceasta a sărit 
peste fileu. ` 

„Nr. 7“, a scris Victory. „Încearcă să te comporți 
ca o ființă umană normală. Chiar dacă nu ești.“ 

Chiar în acel moment i-a sunat telefonul mobil. 
S-a uitat la el, rugându-se să fie Nico sau Wendy. 

— Victory? a întrebat Muffie Williams cu vocea 
ei subțire. Unde ești? 

— Sunt în Bahamas... cu Lyne, a răspuns 
Victory. 

În tonul lui Muffie era ceva care a făcut-o brusc 
să se simtă vinovată că era plecată să se recreeze. 

— Poţi să ajungi la Paris mâine dimineaţă pen- 
tru o întâlnire? Cu cei de la B et C, a spus 
Muffie. 

Victory a aruncat o privire spre Lyne. Nu mai 
era pe teren — una dintre mingile lui greşite dis- 
trusese un cuib de albine, iar el își flutura acum 
racheta furios şi urla în timp ce alerga pe peluză, 
urmat de jucătorul profesionist de tenis și cei doi 
băieţi de mingi. 

— Nici o problemă, Muffie, a spus ea la telefon. 
Tocmai plecam. 

Lyne a fost furios. 

— Nu-mi scurtez weekendul, a fumegat el. 

— Nimeni nu-ți cere asta, a răspuns ea, arun- 
cându-și lucrurile în geanta de voiaj. 

— Dacă sunt atât de disperaţi după o întâlnire 
cu tine, pot să aștepte până marți. 

Probabil că Lyne avea dreptate, însă el nu înțe- 
legea cât de disperată era ea să plece de acolo. 

— Care-i scopul întâlnirii? 

— De unde să ştiu eu? a spus ea. 

— Dai fuga la Paris pentru o întâlnire — pleci 
din Bahamas într-o dimineaţă de duminică și strici 
weekendul — zbori toată noaptea ca să ajungi la 
o întâlnire despre care nici măcar nu ştii ceva? 

— Aşa fac eu lucrurile, Lyne. 

— E o prostie. 

Ea a înălțat din umeri și a continuat să-și facă 
bagajele. Ceea ce nu a vrut să-i spună lui Lyne 
era că, în clipa aia, ar fi folosit cam orice pretext 
ca să scape de el, de programul lui și de afurisitul 
lui de weekend „relaxant“ în Bahamas. 

— Vrei să ştii care e problema ta, Lyne? a întrebat 
ea. Îţi este atât de frică de intimitate, că trebuie 
să-ţi programezi fiecare clipă din viață. Nici măcar 
nu poți să stai jos și să porți o conversaţie ca o 
persoană normală. 

— Mie îmi este frică de intimitate? a întrebat 
el, înfuriat. Tu eşti cea care fuge la o întâlnire 
stupidă la Paris. 

A fost rândul ei să fie furioasă. S-a întors spre 
el, roșie la faţă şi cu inima bătându-i tare în 
piept: 

— Nu e o „întâlnire stupidă“, OK? Este afacerea 
mea. Doar pentru că nu câștig un miliard de dolari 
pe an nu înseamnă că afacerea mea nu e la fel 
de importantă ca a ta. 

Țipase atât de tare ultima parte a propoziției, 
încât, în semn de protest, a lăsat-o vocea. 

— Dumnezeule! a spus el, luat prin surprin- 
dere. Calmează-te, puștoaico. Ia avionul meu până 
pe JFK dacă vrei. Este o călătorie de doar patru 
ore dus-întors. Dacă pleci acum, noi tot o să putem 
să decolăm la cinci... 

„Poftim, din nou programul lui“, s-a gândit ea 
furibundă. 

— Nu pricepi? a întrebat ea, azvârlind de furie 
o pereche de chiloţi pe jos. 

Acest gest teatral nu a avut chiar impactul 
sperat, mai ales deoarece chiloţii doar au fluturat 

înainte să atingă podeaua și apoi au rămas acolo 
ca un şerveţel aruncat. 

— N-am nevoie de avionul tău... 

— Cum vrei. 

Lyne a ridicat din umeri și a ieșit din cameră, 
așa cum făcea întotdeauna când lucrurile nu mer- 
geau cum voia el. 

Când a sosit taxiul care urma să o ducă la 
micuțul aeroport, el deja trecuse la următoarea 
lui activitate — scufundări la mică adâncime. Și, 
încă o dată, în timp ce stătea la soare pe pistă, 
așteptând avionul cu un singur motor zgomotos, 
de cinci pasageri, pe care reușise să-l închirieze 
ca să o ducă pe Aeroportul Islip de pe Long Island, 
şi-a dorit să fi fost în stare să accepte oferta lui 
Lyne. Însă pur şi simplu nu a putut. Avionul închi- 
riat a costat 3.000 de dolari, iar apoi taxiul până 
pe JFK a costat 200 de dolari; a ajuns exact la 
timp ca să prindă zborul de șase după-amiaza 
către Paris, care a costat-o alți 3.000 de dolari. 
În total, întâlnirea aceea la Paris o costase aproape 
8.000 de dolari, însă a meritat efortul, mai ales 
după ce s-a întors şi, întâlnindu-se întâmplător 
cu Lyne la Michaels, i-a spus ca şi cum n-ar fi 
fost mare lucru: „Ei bine, se pare că B et C or 
să-mi facă o ofertă uriașă pentru companie“, iar 
el aproape că s-a înecat cu costița de miel... 

Amintirea acelui moment o făcu să zâmbească 
şi, aplecându-se pentru a se privi într-o oglindă 
de la Sotheby's, își întoarse capul dintr-o parte în 
alta, delectându-se cu felul în care clipsurile cu 
diamant din urechile ei captau lumina. Poate că 
ar trebui să-şi cumpere ceva micuţ pentru a săr- 
bători. Poate astea... 

Îi sună telefonul. 

— Deci, zise Lyne ca şi cum ar fi reluat discuția 
de unde rămăsese cu câteva minute înainte, sunt 
reţinut la Washington peste noapte. De ce nu urci 
în avion ca să vii aici pentru cină? 

Ea oftă: 

— Lyne, sunt ocupată. 

— Cu ce? 

— Cu a-mi trăi viaţa. 

— Deci n-o să vii la Washington pentru cină. 

— Nu. 

— OK. Pa, zise el şi închise. 

Nico îşi făcu brusc apariţia, udă, ciufulită și 
cu răsuflarea tăiată, cu obrajii îmbujoraţi ca și 
cum ar fi alergat. 

— Îmi pare rău că am întârziat, zise ea. Am 
avut ceva... 

— E OK, mă uitam doar, zise Victory. 

— Lyne? întrebă Nico, observând mobilul aflat 
încă în mâna lui Victory și expresia ei iritată. 

Victory ridică din umeri și îşi dădu ochii peste 
cap: 

— Voia să zbor până la Washington diseară ca 
să iau cina cu el. Am spus „nu“. Cred că e cam 
în stilul unei femei ușoare să fii plimbată în avi- 
onul particular al unui tip doar ca să iei cina cu 
el, nu crezi? A 

— Da? făcu Nico. Nu ştiu. Imi plac cerceii ăia. 

— Costă 22.000 de dolari, şopti Victory şi îi 
dădu clipsurile înapoi doamnei Smith. 

Merseră pe lângă vitrine până la diamantul 
albastru, proprietatea unui gentleman. 

— O să probez ăla, zise Nico pe neașteptate. 

— Dar nu ţi-l poţi permite... 

— Nu se știe niciodată, Vic. S-ar putea să ne 
permitem într-o zi, zise ea încrezătoare. 

Îşi dădu jos haina de blană și doamna Smith 
veni să descuie vitrina. 

— E frumos, nu-i aşa? zise doamna Smith, luând 
diamantul de pe suport. 

Îi tinu în sus, suspendat de un lănţişor fin din 
platină. 

— E pentru dumneavoastră? întrebă ea. Sau 
este un cadou? Din partea soțului dumneavoastră, 
poate...? 

— Dumnezeule, nu, răspunse Nico repede şi 
apoi roși. Soţul meu n-ar putea niciodată... 

Victory rămase cu ochii căscaţi. O cunoștea pe 
Nico de mulţi ani, dar habar nu avea că aceasta 
avea o pasiune atât de mare pentru bijuterii. Puteai 
afla lucruri noi despre prietenele tale în fiecare zi. 

— Pe soţul meu nu-l interesează... bijuteriile, 
zise Nico, ridicându-şi părul din spate pentru ca 
doamna Smith să-i poată prinde diamantul în jurul 
gâtului. 

— Așa stau lucrurile în zilele noastre, nu-i așa? 
consimţi doamna Smith. Vedem tot mai multe femei 
care își cumpără singure bijuteriile. Dar e mai 
bine așa. Măcar poţi să-ţi iei ce vrei... 

— Exact, zise Nico. 

Se întoarse că să se privească în oglindă. 

Diamantul arăta uluitor pe pielea albă a lui Nico. 
Victory se gândi brusc ce păcat era că nu erau 
mai bogate, deoarece diamantul era Nico — la fel 
de glacial, albastru şi puternic ca ea. „Diamantul 
ăsta îi aparține lui Nico“, se gândi Victory. Mare 
păcat că nu exista nici o posibilitate să și-l ia. 

Însă diamantul, chiar și pentru o clipă, o făcu 
pe Nico să redevină ea însăşi, deoarece în secunda 
următoare se aplecă spre Victory şi, cu vocea ei joasă, 
calmă, îi șopti ca și cum nu era mare scofală: 

— Apropo, am o aventură. 

Telefonul suna de foarte departe, posibil dintr-o 
altă ţară. Cel puţin, așa părea în visul lui Wendy. 
Apoi ea îşi. dădu seama că nu era un vis şi că 
telefonul chiar suna lângă capul ei. Totuşi, nu 
suna ca telefonul de acasă. Deschizând ochii şi 
privind în jur la camera mică, zugrăvită în alb 
tern, îşi aduse aminte că nu era acasă. Era în 
apartamentul de serviciu al companiei Parador de 
la Mercer Hotel. 

Era vinovată de o crimă groaznică pe care nu 
o comisese, dar pe care toată lumea părea să creadă 
că a făcut-o. Iar apoi evenimentele îngrozitoare 
din seara precedentă îi reveniră în memorie cu 
mare viteză; Shane încerca să divorțeze de ea... 

O, Doamne! Telefonul. Poate că era Shane, care 
o suna să-i spună că a făcut o greşeală imensă. 

Se repezi la receptor, apucându-l cu ambele 
mâini. 

— Alo? vocea ei semăna cu un croncănit. 

— Wendy Healy? spuse o voce de bărbat, care 
suna oficială şi era plină de entuziasm. 

Singurul lucru de care îşi dădu seama a fost 
că nu era Shane. Aruncă o privire la ceas. Afișajul 
electronic arăta 5:02 a.m., cu cifre care erau pro- 
babil la fel de roșii ca ochii ei. 

— Da? 

— Roger Pomfret la telefon, de la comitetul 
Academiei Premiilor Oscar. Felicitări. Porcul băl- 
fat a fost nominalizat la șase premii Oscar. 

— Mulţumesc mult, zise ea ameţită şi închise. 

Eeee. Uitase cu desăvârșire. Era ziua nomina- 
lizărilor la Oscar. Pentru a o face cu adevărat 
specială, te sunau la cinci dimineața. 

__ Căzu înapoi pe perne. Ce părere am despre asta? 
Îşi acoperi ochii. „Chiar nu-mi pasă“, se gândi ea. 
„Ce erezie!“ 

Se ridică în capul oaselor și aprinse lumina. 
În următoarele câteva minute, mobilul ei avea să 
înceapă să sune. Și atunci va trebui să fie cât se 
poate de emoţionată și veselă. Pentru ce anume, 
mai exact, nu era sigură. Îi închisese lui Roger 
Pomfret înainte ca el să apuce să-i spună la ce 
categorii au fost nominalizați. Nu că ar fi contat 
prea mult, de fapt. 

Țrrr. Mobilul ei țârâi de pe scaunul unde îl 
aruncase pe la unu noaptea. Trebuia să răspundă 
şi trebuia să se poarte normal. Dormitorul era 
micuţ — doar de vreo 11 metri pătraţi — şi scaunul 
era la nici un metru distanţă. Încercă să ajungă la 
telefon fără să se dea jos din pat, însă aşternuturile 
erau precum cele dintr-un hotel luxos care pot fi 
alunecoase și căzu pe jos, lovindu-se la genunchi. 

Au. La dracu’! 

— Alo? 

— Felicitări! zise Jenny Cadine. 

— Felicitări şi ţie, zise Wendy, bănuind că Jenny 
a fost nominalizată la categoria „Cea mai bună 
actriţă“. 

— Nu e extraordinar? Sunt atât de emoţionată. 

— O meriţi. Ai făcut o treabă grozavă. 

— Şi a fost o comedie romantică, adăugă Jenny. 
De obicei, nu eşti nominalizat pentru astea... 

Wendy voia să spună: „Jenny, nu vrei să taci 
odată? Probabil că oricum n-o să câştigi“. 

— Ştiu, zise ea cu voce tare. E cu adevărat 
uimitor. 

Se așeză pe marginea patului şi îşi sprijini 
fruntea cu vârful degetelor. Dormise, poate, o oră 
în timpul nopţii. Oboseala, combinată cu stresul, 
o făceau să simtă, la propriu, că o să vomite. 

— Încă o dată, felicitări, zise ea încercând să 
încheie convorbirea. 

— Eşti acasă? I-ai spus lui Shane? 

— Sunt la Mercer, zise ea pe un ton șovăitor, 
dorinţa ei de a împărtăşi groaznica veste copleșind 
bunul ei simţ cu privire la a-și ţine gura. 

„Rahat, de ce n-am minţit pur şi simplu, pre- 
făcându-mă că totul e în regulă?“ se gândi ea şi 
adăugă: 

— S-a spart o ţeavă în apartament... 

— Îmi place Mercer la nebunie, spuse Jenny. 
Salută pe toată lumea din partea mea. Și felicitări 
încă o dată. 

— Felicitări şi ţie. 

Jenny închise şi telefonul lui Wendy sună din 
nou. Era regizorul; fuseseră nominalizați, pare-se, 
şi la categoria „Cel mai bun film“. 

Mai primi câteva telefoane și, când se uită la 
ceas, acesta arăta 5:45. 

Era prea devreme să-l sune pe Shane? Probabil, 
dar nu-i păsa. O să-l trezească. Să sufere și el ca 
ea. De ce el să poată să doarmă când ea nu putea? 
Pe lângă asta, după trei ore de zăcut în pat, chi- 
nuindu-se cu privire la situaţie, hotărâse că cel 
mai bun lucru pe care putea să-l facă era să pre- 
tindă că totul era în regulă — și atunci poate că 
va și fi. Iar dacă totul era în regulă, primul lucru 
pe care trebuia să-l facă era să-l sune pe Shane 
ca să-i dea vestea cea bună. 

— Da? mormăi el la telefon. 

— Voiam doar să ştii, zise ea, cu vocea plină 
de un entuziasm fals. Am fost nominalizați la șase 
premii Oscar. Pentru Porcul bălțat. 

— Asta-i bine. Pentru tine, zise Shane. 

Suna ca şi cum încerca să se bucure pentru 
ea, însă ea ştia că, dacă se bucura, era doar numai 
pentru că își imagina că ar calma-o. Dacă el credea 
că ea nu are de gând să se lupte, va avea o 
surpriză. 

— Şi, mai exact, când veniţi acasă? întrebă ea. 

— 'Ţi-am spus, zise el plictisit. Poate pe la şapte 
sau opt. 

„E prea târziu“, vru ea să ţipe. „Chloe trebuie 
să fie în pat la șapte...“ 

— Ne întâlnim în faţa apartamentului, zise ea. 

— Eu n-aş face asta, a spus el pe un ton de 
avertisment. 

— Nu-mi spune tu ce pot şi ce nu pot să fac, 
Shane Healy, ţipă ea, ieșindu-şi brusc din fire. Nu 
mă poţi împiedica să fiu cu copiii mei. 

Ceva în capul ei explodă, poate un vas de sânge, 
şi o durere ascuţită o împunse în spatele ochilor. 

— Nu asta e ceea ce..., începu Shane, dar ea 
îl întrerupse. 

— Nu ştiu cine te sfătuieşte sau ce-ţi spune, 
dar face o mare greșeală. O să te dau în judecată 
şi n-o să-ți mai vezi niciodată copiii. Niciodată... 

Shane închise în mijlocul diatribei ei. Wendy 
privi telefonul cu chipul lipsit de expresie. Se auzi 
soneria de la ușă. 

— Cine e? întrebă ea, trecând prin micul living 
ca să ajungă la ușă. 

— Room service. 

— N-am comandat nimic. 

— Wendy Healy? 

— Da. 

— Room service. Doar să las asta înăuntru. 

Lasă-mă în pace! Wendy deschise ușa. 

Un bărbat tânăr, atât de frumos că nu puteai 
să nu observi, se gândi ea supărată, care probabil 
că lucra la hotel deoarece voia să fie actor şi credea 
că ăsta era un loc bun pentru a-ţi face relaţii, 

stătea în faţa uşii ținând o tavă pe care era coco- 
ţată o frapieră cu o sticlă de șampanie. Wendy își 
dădu seama după eticheta verde-închis din jurul 
dopului că era Dom Perignon. 

— Unde să pun asta? întrebă el cu amabili- 
tate. 

Ea privi prin cameră cu exasperare. Oare tipul 
ăsta avea habar că era şase dimineața? 

— Nu ştiu. Pe măsuţă, cred. 

El făcu mare spectacol din mutarea unei mici 
vaze de flori pe o măsuţă de lângă canapea. „Oare 
se poate mișca mai încet de atât?“ se întrebă ea. 
Tânărul puse frapiera pe masa din sticlă, dând 
la o parte un document îndoit. 

„O, Doamne“, îşi spuse ea. Făcu un pas înainte 
şi smulse documentul, vârându-l în buzunarul de 
la halat. 

— E şi o felicitare, zise el plin de solicitudine, 
înmânându-i un mic plic alb de pe tavă. 

— Mulţumesc, zise ea cu răceală, uitându-se 
urât la el. 

Tânărul începu să aranjeze șervetul alb în jurul 
gâtului sticlei de șampanie. 

— Să vă deschid asta? 

— E şase dimineaţa. 

— Nu se ştie niciodată, zise el, fără să priceapă 
aluzia. Adică, e o zi specială. S-ar putea să vreţi 
să vă îmbătaţi. Știu că eu aș vrea. 

„Sunt sigură că ai vrea“, se gândi ea, măsu- 
rându-l cu privirea de sus până jos. 

— Nu beau, zise ea răspicat. 

Asta era problema cu New Yorkul. Toată lumea 
era pur şi simplu prea prietenoasă şi prea fami- 
liară, mai ales într-un loc ca Mercer, unde era, 
practic, o mare petrecere tot timpul. 

— Te rog, zise ea uitându-se spre ușă. 

— Voiam doar să spun că știu cine sunteţi și că 
îmi plac la nebunie filmele dumneavoastră, zise el 
cu entuziasm. Și felicitări pentru nominalizări... 

— Mulţumesc, zise ea, adunându-și ceea ce i 
se păru a fi ultima ei fărâmă de politeţe. 

'Ținu ușa deschisă. 

— La revedere, spuse tânărul. 

— La revedere. 

Ea lăsă uşa să se închidă cu zgomot în urma 
lui. De ce se întâmpla asta în viaţă întotdeauna? 
Când totul se ducea de râpă în viaţa personală, 
cariera ta lua brusc avânt. 

Wendy clătină din cap, copleșită de un val de 
tristeţe care se simţea ca o adiere puternică, pus- 
tie, plină de fum. Rupse plicul micuţ şi citi feli- 
citarea dinăuntru. „Scumpă Wendy, eşti o vedetă. 
N-aș fi putut face asta fără tine şi te iubesc la 
nebunie. XXOO Jenny.“ 

„Bi bine, măcar mă apreciază cineva“, se gândi 
ea. Rupse felicitarea în bucățele, apoi privi cum 
acestea se lăsau uşor în coşul de gunoi. 

Apoi se întoarse în dormitor şi se așeză pe pat 
turceşte, trăgându-şi pilota albă în jurul ei. Își 
simțea venele — sau erau arterele? — pulsând în 
tâmple, de parcă avea o orchestră de percuție în 
cap. Se uită în gol la perete. Asta nu se putea 
întâmpla cu adevărat. Nu putea să fie real. Era 
imposibil. Lucruri ca astea nu se întâmplau, însă 
lumea zicea că, atunci când era vorba de divorţ, 
oamenii făceau lucruri nebunești. 

Cum ar fi să-ţi laşi soţia pe afară şi să furi 
copiii. 

Cu siguranţă, asta era ilegal. 

Va suna la Poliţia din Palm Beach și Shane 
va fi arestat pentru răpire. 

Wendy formă numărul lui Shane. 

— Ce? zise el. 

— Sunt surprinsă că răspunzi la telefon. 

— N-o să mai răspund într-o clipă. 

Ea a fost cât pe ce să cedeze atunci, să-l implore 
să o primească înapoi, să-i acorde o a doua șansă. 

Însă, chiar înainte de a se pierde cu firea, spuse 
pe negândite: 

— O să pun să fii arestat. 

— O, Wendy. Eşti nebună, zise el, de parcă ea 
era cea demnă de milă. 

— Sunt, sun la Poliţie chiar acum, îl avertiză 
ea. 

— N-ai decât. O să pui să fie arestaţi și părinţii 
mei? 

— Corect, voi toţi, toată familia Healy, o să 
ajungeţi la închisoare. 

In tăcerea care urmă, Wendy avu o imagine cu 
Shane şi părinţii lui, care aveau 70 de ani şi înce- 
peau să se sfrijească, stând împreună într-o celulă. 
Mama lui Shane avea o eșarfă Hermès la gât, iar 
tatăl lui probabil că purta un sacou bleumarin cu 
nasturi aurii, de la Ralph Lauren. Aveau să fie 
speriaţi de moarte, exact cum era ea. 

— A, Shane? Te urăsc. Voiam doar să ştii asta. 

— Foarte frumos, Wendy. Ține-o tot aşa. O să 
fie mai ușor pentru mine pe parcursul proce- 
sului. Haide, pune să ne aresteze. Sunt sigur că 
un judecător va considera asta o dovadă de purtare 
raţională. 

El închise. Wendy azvârli cu telefonul prin 
cameră și acesta se lovi de perete cu un pocnet 
zgomotos. Probabil că își spărsese telefonul. Se 
dădu jos din pat să-l recupereze și documentul îi 
căzu din buzunarul de la halat. Îl ridică şi cuvin- 
tele țâşniră spre ea ca nişte degete care i se băgau 
în ochi. „Statul New York. Departamentul Matri- 
monial. Abandon. Prin prezenta sunteți citată să 
apăreţi în instanţă pe 14 aprilie.“ 

„Instanță? Nu, nu, nu“, se gândi ea scuturând 
din cap. Nu avea să ajungă în instanţă. Niciodată. 
Nu primise niciodată nici măcar vreo amendă pen- 
tru parcare neregulamentară, pentru Dumnezeu. 
Era fată bună. Era o persoană bună şi oamenii 
buni nu ajungeau în instanţă. 

Era președinta de la Parador Pictures, iar pre- 
ședinta de la Parador Pictures nu ajungea în 
instanţă. 

Îşi culese mobilul de pe jos. Carcasa era crăpată, 
însă continua să funcţioneze. „OK, poate că nu e o 
idee atât de bună să pun ca Shane să fie arestat“, 
se gândi ea. Asta ar ajunge în ziare şi era posibil 
ca acest incident să explodeze. Însă nimic nu o 
va împiedica să se ducă la Palm Beach şi să-i ia 
pe copii. lar dacă Shane va încerca în continuare 
să nu o lase să intre în casă, îi va aduce pe copii 
la Mercer Hotel. Puteau să locuiască acolo, cu ea, 
până când îl scotea pe Shane din viața ei. Mercer 
era un hotel cu servicii complete — aveau oameni 
care să plimbe câinii și, credea ea, bone. Iar dacă 
nu aveau, cu siguranţă îi vor face rost de una. 

Wendy formă un alt număr. 

— Bună, Josh, zise ea, încercând să pară cât 
mai normală posibil. 

— Cred că se cuvin niște felicitări, zise Josh. 

Despre ce naiba vorbea? 

— Nominalizările la Oscar? întrebă el. Bănuiesc 
că de-aia mă suni atât de devreme într-o dimineaţă 
de duminică. 

— A, da. Am primit şase. Și vreau să-ți mul- 
țumesc, Josh. Ai fost de mare ajutor. 

„Bla bla bla“, zise o voce în capul ei. 

— Mă străduiesc, zise Josh exagerând teatral. 

— Josh? întrebă ea, cu cel mai bun ton lingu- 
şitor al ei. Trebuie să ajung la Palm Beach imediat. 
În dimineaţa asta. Poţi să-mi rezervi un bilet, te 
rog, și să mă suni înapoi? Iar dacă nu poţi să-mi 
faci rost de un bilet de avion, poţi să afli dacă 
Citation e liber? O să-mi folosesc cardul NetJet. 

Wendy făcu o pauză. Folosirea avionului Citation 
pentru o problemă personală era foarte dezapro- 
bată (şi putea, practic, să o coste slujba ei), însă 
se putea demonstra că era o urgenţă (Shane răpise 
copiii!) — iar singurul motiv pentru care ea avea 

această urgenţă era slujba ei — fusese nevoită să 
petreacă o lună în România ca să rezolve situaţia 
cu Pelerini în zdrenţe. Iar în cel mai rău caz, pur 
şi simplu avea să plătească ea însăși pentru folo- 
sirea avionului companiei. Indiferent cât costa... 

— De fapt, dacă mă gândesc mai bine, lasă zbo- 
rurile comerciale și încearcă mai întâi cu Citation, 
zise ea. Dacă e rezervat, atunci apelează la zborurile 
comerciale. 

Josh o sună înapoi după 15 minute. 

— Ai noroc, zise el. Citation e pe Aeroportul 
Teterboro şi e liber, însă trebuie să fie înapoi la 
trei după-amiază. Victor Matrick are nevoie de el 
la patru. 

— Nici o problemă, spuse ea. 

Se uită la ceas. Era 6:53 dimineaţa. Asta ar 
trebui să-i ofere suficient de mult timp pentru a 
zbura la Palm Beach, a-i lua pe copii şi a se întoarce 
în New Jersey foarte repede. 

Își luă valiza ponosită — aceeaşi pe care o târâse 
după ea în ultima lună și pe care nu se deranjase 
să o desfacă în seara precedentă — și o mică valiză 
cu rotile pe care o cumpărase de pe aeroportul 
din Paris, care era plină de cadouri pentru copii. 
O luă cu pași nesiguri pe hol spre lift, oboseala 
sfâşiindu-i fiecare mușchi. Îşi spuse că era vorba 
de doar câteva ore în plus şi apoi toată această 
aventură groaznică avea să ia sfârşit. 

— Bună ziua — doamnă Healy? o strigă recep- 
ţionera când trecu pe lângă ea. Plecaţi în această 
dimineață? 

Wendy se opri. 

— Nu ştiu, răspunse ea, conștientă brusc de 
felul în care trebuie să fi arătat. i 

Nu se spălase pe față sau pe dinți şi purta acelaşi 
tricou pe care îl avusese în timpul călătoriei (şi în 
care dormise peste noapte, dacă asta se putea numi 
„dormit“) şi avea o pereche de pantaloni care cândva 
erau mulaţi, dar care acum erau lălâi de la prea 

mult purtat, iar părul nu-i era pieptănat şi era prins 
sus cu un elastic — dar, la naiba, chiar conta asta? 

— Trebuie să văd ce se întâmplă, zise ea. O să 
vă anunţ, bine? 

Din fericire, tinerei nu i se păru ciudat asta și 
nici înfățișarea neobișnuită a lui Wendy („Și de ce 
i s-ar părea? se gândi Wendy; „E obișnuită să aibă 
de-a face cu oamenii excentrici din showbiz“). Aprobă 
din cap, zâmbi şi, ținând ușa deschisă, zise: 

— Apropo, felicitări pentru nominalizările la 
Oscar. 

— Mulţumesc, zise Wendy. . 

ta e singurul lucru de care îi pasă lumii — 
nominalizările la Oscar“, se gândi ea cu amără- 
ciune. Dacă erai nominalizat, puteai să conduci 
planeta. 

Însă nu-ți puteai păstra soţul. 

Un taxi opri în fața hotelului și Wendy urcă. 

— Aeroportul Teterboro, vă rog, zise ea. 

Taxiul porni cu o zdruncinătură şi ea se lăsă 
pe spate pe banchetă. Să dea fuga la Palm Beach 
în felul ăsta era, probabil, o nebunie, o aventură 
necugetată care putea să înrăutăţească lucrurile. 
Însă nu avea de ales. Când copiii ei vor creşte, 
ce-o să le spună? Cum va putea explica faptul că 
Shane îi luase şi că ea nu făcuse tot ce-i stătuse 
în putere pentru a-i aduce înapoi? Asta era, pro- 
babil, un pic teatral (hei, stăteau la Breakers Hotel 
în weekend, deci cât de rău putea să fie?), însă 
atunci când îndepărtai părțile strălucitoare, ăsta 
era, în esenţă, scenariul. 

Nimic nu putea fi pus la îndoială, într-adevăr. 
Trebuia să meargă să-şi salveze copiii de la Shane. 
La urma urmei, erau copiii ei. 


Așezată pe bancheta din spate a taxiului, Wendy 
trase de o bucăţică de piele uscată de pe buza de 
Jos, minunându-se de înşiruirea bizară de eveni- 
mente care au condus la momentul acela, când 

gonea spre aeroport la șapte dimineaţa pentru a 
se îmbarca pe un Citation ca să zboare la Palm 
Beach să-şi ia copiii înapoi de la soţul ei, care 
încerca să divorțeze de ea pentru că fusese nevoită 
să petreacă o lună în România, ca să pună pe 
picioare un film de 125 de milioane de dolari de 
care era singura răspunzătoare. 

Era ceva în asta care părea neliniștitor de ine- 
vitabil. 

Cum se făcea că doar cu 24 de ore în urmă 
totul era bine? Se afla pe o pantă noroioasă de 
unde se vedea un sat îndepărtat, urmărind-o pe 
Jenny Cadine cum încerca să mâne o vacă în sus, 
pe o potecă stâncoasă. Vaca nu se clintea. Asta a 
durat o oră. 

— Putem să facem rost de o altă vacă, vă rog? 
a întrebat ea. 

— Nu există o altă vacă. Nu sunt vaci aici. Pe 
asta a trebuit să o aducem cu camionul din Moldova, 
a spus cineva. 

— Trebuie să existe altă vacă. De unde își iau 
laptele cei de pe aici? 

— O altă vacă e pe drum, i-a spus cineva în cască, 
pe care o avea conectată la un mic walkie-talkie 
prins de partea din spate a pantalonilor. 

Implicarea ei în film Za acest nivel — să se poarte 
ca un soi de iiber-regizor-liniuță-producător — nu 
era ceva obișnuit pentru președintele unui studio. 
insă ea decisese că, dacă filmul era să aibă vreo 
șansă de a ieşi cum trebuie, ea va trebui să se 
implice în munca de jos. Va trebui să fie chiar 
acolo, în tranșee, să-și conducă trupele... 

Acum, incidentul cu vaca o făcu să se gândească 
la faptul că existau două feluri de oameni pe pla- 
tourile de filmare: cei care anticipau problemele 
şi se pregăteau pentru ele, care erau întotdeauna 
cu un pas înainte (iar aceştia erau oamenii care 
ajungeau să aibă succes), şi cei care pur și simplu 
se lăsau în voia lucrurilor până când apărea o 

problemă şi atunci ridicau din umeri şi făceau o 
încercare cam lipsiți de chef de a se ocupa de 
aceasta. 

Ghemuindu-se pe bancheta din spate a taxiului, 
se gândi că dificultatea era că, dacă aceeaşi jude- 
cată aspră putea fi făcută despre oameni în căs- 
nicie, majoritatea lumii ar trebui să o acuze că se 
încadrează în cea de-a doua categorie. În ultimele 
câteva luni se lăsase în voia lucrurilor, presupu- 
nând, rugându-se că totul va fi bine (şi fusese, 
pentru o vreme, nu-i așa?), şi abia când problema 
i-a explodat în față s-a gândit să se ocupe de ea. 
Poate că ar fi trebuit să se străduiască mai mult 
la acele ședințe de terapie transatlantice cu Shane 
şi dr. Vincent. Însă era o diferenţă de fus orar de 
şase ore şi, deși dr. Vincent taxa o oră cu cinci 
sute de dolari, asta era nimic în comparaţie cu 
costul unei ore irosite pe un platou de filmare: 
25.000 de dolari. Iar când erau gata să filmeze, tre- 
buia să te duci. Nu puteai să spui: „Vin în câteva 
minute, imediat ce rezolv cu orgoliul soțului meu“. 

Însă ea încercase. lar când venise acasă, cu 
două săptămâni în urmă, pentru cinci zile, își făcuse 
timp pentru o şedinţă de urgenţă cu dr. Vincent, 
de trei ore. Dr. Vincent ceruse un şevalet și un 
bloc cu foi mari albe, de genul celor folosite de 
scenariștii de televiziune pentru a schița planul 
naraţiunii pentru episoadele unui serial. S-a dove- 
dit, desigur, că dr. Vincent fusese cândva scena- 
ristă de televiziune, dar îşi dăduse seama că ar 
putea să facă mai mult bine ajutându-i pe cei din 
branșă să ajungă la o mai bună înţelegere a rela- 
țiilor şi a lor înşişi. 

„E“, a scris ea cu marker albastru și a încercuit 
litera. 

— Ce vă vine în minte când vedeţi litera „E“? 
i-a întrebat ea. 

— Ego? a spus Wendy, gândindu-se că devenea 
destul de bună la jocul ăsta. 

— Foarte bine. Shane? 

— Excalibur, a spus Shane pe negândite. 

S-a uitat la Wendy ca şi cum ar fi provocat-o 
să facă glume pe seama lui. 

— „Excalibur“, a scris dr. Vincent pe foaie, după 
care a pus un semn mare de întrebare. Hai să 
vorbim despre asta. Excalibur era o sabie. Te gân- 
deşti la penisul tău, Shane? 

— Intotdeauna se gândeşte la penisul lui, a 
spus Wendy. 

Nu şi-a putut ţine gura, pur şi simplu aşa i-a 
venit. Shane s-a uitat urât la ea. Wendy a ridicat 
din umeri şi a adăugat: 

___— Adică nu la asta se gândesc toţi bărbaţii? 
În cea mai mare parte a timpului? 

— Nu, Wendy. Nu facem asta, a spus el. 

— Ce ziceţi de ăsta? a întrebat dr. Vincent. 

A scris cuvântul „evadare“ cu majuscule. 

— Evadare? a întrebat Wendy. 

— Munca este egal cu evadarea, a spus dr. 
Vincent, scriind asta pe foaie. 

— Ei bine, e adevărat, a spus Shane încruci- 
şându-și braţele. 

— Ba nu e! a protestat Wendy, uitându-se cu 
mâhnire de la Shane la dr. Vincent. Oamenii trebuie 
să muncească, a insistat ea, dându-și seama de gafa 
ei în clipa în care cuvintele i-au ieșit pe gură. 

Ce spunea ea? Shane nu lucra. Ce însemnau 
toate astea? Era ceva care o nedumerea foarte 
tare. 

— Munca este o Evadare, a spus din nou dr. 
Vincent. Însă când pui literele împreună, ce obţii? 

— E-M. Em? a întrebat Wendy. 

— Noi!, a spus Shane uitându-se la ea ca la o 
proastă. 


1. Joc de cuvinte intraductibil de la inițialele celor două 
cuvinte — muncă (work) şi evadare (escape); succe- 
siunea E-W (în E-M) nu are nici o semnificaţie în 

— Exact. NOI, a spus dr. Vincent. Nu vrem ca 
Munca să devină o Evadare de la NOI. 

— Dar nu este, a protestat Wendy. Eu şi Shane 
avem reguli şi eu le respect. Nu am voie să fiu 
plecată mai mult de două săptămâni. Și niciodată 
nu sunt. Ar fi trebuit să rămân în România — nici 
măcar n-ar trebui să fiu aici acum — dar m-am 
întors. M-am întors, nu-i așa, Shane? Am fost plecată 
doar zece zile... 

— Ai spus că o să fii plecată trei zile. Maximum, 
a spus Shane. 

Wendy s-a uitat la dr. Vincent, după ajutor. 

— A trebuit să concediez regizorul şi să angajez 
pe altul, iar după aia a trebuit să... 

S-a lăsat fără vlagă în scaun, înfrântă. Cum ar 
fi putut să explice întregul proces chinuitor de a fi 
nevoit să faci rost de un regizor nou şi să lucrezi 
cu el? Iar apoi producătorul își dăduse demisia, în 
semn de protest, iar ea a trebuit să meargă înapoi 
să preia această poziție până când noul producător 
(care termina un alt film) putea să-și termine treaba 
și să vină la locaţia lor în exact patru zile, dacă 
totul mergea conform programului. 

— Nu te duce. Te provoc, Wendy, a spus Shane 
a doua zi, când ea se pregătea să plece din nou. 

— Trebuie să merg. 

— N-ai auzit ce a spus dr. Vincent? Evadezi. 
Te foloseşti de filmele tale — fanteziile tale — pentru 
a evada, pentru a fugi de viaţă. 

Wendy ar fi putut să o omoare pe dr. Vincent în 
clipa aia. Își zise că nimic nu era mai periculos decât 
un bărbat cu ceva cunoştinţe de psihologie, deoarece 
avea să le folosească împotriva ta. Poate că feme- 
ilor le era mai bine înainte, când bărbaţii erau ca 
niște oameni de Neanderthal, care nu își înţele- 
geau deloc acțiunile, şi nici pe cele ale femeilor. 


limba engleză, în schimb succesiunea W-E formează 
cuvântul „we“ („noi“). 

Ca să se apere, a spus: 

— Oamenii au nevoie de fantezii, Shane. Dacă 
am privi cu toţii lumea cu ochii larg deschişi, 
nimeni nu s-ar mai da jos din pat dimineața. 

— E vorba doar de tine, Wendy. Eu pot să văd 
lumea așa cum este cu adevărat. Şi să-i fac faţă. 

Această afirmaţie era de o falsitate atât de 
jignitoare, că Wendy s-a pierdut cu firea: 

— Asta doar pentru că nu eşti nevoit să o faci, 
Shane. Deoarece munca mea asiduă face posibil 
ca tu să trăiești sub un clopot de cristal în care 
nu trebuie niciodată să faci ceea ce nu vrei! 

Asta era — în sfârşit, o spusese cu voce tare. 
Wendy se gândi că aceasta a fost, probabil, cea mai 
dureroasă ceartă pe care au avut-o în cei 12 ani 
de căsnicie. Însă numai pentru că, pentru prima 
oară, ea .nu plecase de acolo sau nu-l minţise ca 
să-i menajeze orgoliul. Dr. Vincent avea dreptate. 
Se folosea de muncă pentru a evada — pentru a 
scăpa de Shane! 

Isuse. Oare îl mai iubea măcar? 

Cum ar putea? Chiar dacă ar fi vrut, n-ar fi 
putut, nu după ceea ce încerca să-i facă ei şi fami- 
liei lor. Era ceva atât de incredibil, de josnic, încât 
nu se mai putea gândi la asta. Iar acum, stând 
în taxi şi privind pe geam la peisajul întunecat 
din beton (taxiul tocmai ieșea din tunelul Lincoln 
şi intra în New Jersey), simţi cum se înroșeşte de 
jenă şi mânie. 

Ştiuse că s-a întâmplat ceva încă de când era 
pe aeroportul din Paris, în drum spre casă, când 
s-a întors din România. Era o tradiţie ca întot- 
deauna să vină dintr-o călătorie cu cadouri și era 
singura parte a deplasării pe care o aştepta cu 
nerăbdare — să cumpere lucruri pentru copii, deoa- 
rece asta însemna că o să-i vadă curând. Cumpărase 
o mică valiză din pânză, pe rotile, ca să o umple 
cu daruri, şi, colindând prin magazinele duty-free, 
încercase de mai multe ori să-l sune pe Shane. 

Nu i-a răspuns pe nici un telefon — nici pe mobil, 
nici acasă, nici măcar la telefonul din apartamen- 
tul părinţilor lui. A încercat să sune pe mobilele 
copiilor, însă nici ei nu au răspuns. Era patru 
după-amiaza la Paris, zece dimineaţa la New York. 
Probabil că exista o explicaţie logică — plecaseră 
undeva. Poate la cumpărături. Era posibil ca Shane 
să nu știe că ea se întorcea sâmbătă seara? Era 
foarte sigură că îi spusese, dar poate că el nu o 
crezuse. Ea făcuse o regulă din a-i suna pe Shane 
şi pe copii cel puţin o dată pe zi. Convorbirile cu 
Shane erau formale și tensionate, însă asta era 
de așteptat; chiar dacă nu se certau, convorbirile 
telefonice transatlantice erau imposibile și ea învă- 
țase de multă vreme să nu le interpreteze — dacă 
făceai asta, o luai razna. Însă când nu a putut 
să-l contacteze pe Shane de pe aeroportul din Paris, 
Wendy s-a panicat și i-a sunat şi pe el, şi pe copii 
din zece în zece minute în următoarele două ore, 
până când a urcat în avion şi însoţitoarea de zbor 
a rugat-o să-și închidă telefonul mobil. A cuprins-o 
o senzaţie de spaimă — o teamă care i-a rămas pe 
toată durata zborului de şapte ore. Se produsese 
un accident. Poate un incendiu. Poate că Shane 
a murit. Însă ceva îi spunea că era şi mai rău. 

(Singurul lucru care putea fi mai rău era să li 
se întâmple ceva copiilor. „Te rog, Doamne, nu 
asta.*) 

S-a apucat să formeze din nou numerele lor de 
îndată ce roţile avionului au atins pista de pe JFK 
la 8:03 seara. 

Tot nici un răspuns. Nicăieri. 

Asta era cu adevărat grav. A început să respire 
din ce în ce mai repede, trăgând de valize pe pistă 
şi pe culoarul șerpuit, frustrant de lung, care ducea 
la vamă. Nu se putea gândi decât că trebuia să 
ajungă acasă. 

— Aveţi ceva de declarat? a întrebat-o vameşșul, 
uitându-se prin pașaportul ei. 

Ea a zâmbit. 

— Nu. 

Te rog, lasă-mă să plec, s-a rugat ea în gând. 

Vameșul s-a uitat la ea şi a scris un „1“ pe 
declaraţia ei vamală, încercuindu-l. La naiba, la 
naiba, la naiba! Mai că-i venea să urle. Asta însemna 
că aveau de gând să o percheziționeze. De ce li 
se întâmpla întotdeauna asta femeilor care călă- 
toreau singure? Era ca şi cum întreaga lume voia 
să te pedepsească. 

La ieşire o aştepta o femeie vameșş. Ăsta era un 
alt semn rău. Însemna că, din cine ştie ce motiv, 
o aleseseră pe ea — pe ea! — ca potenţial infractor 
(ceea ce era, într-un fel, nu-i așa, pentru că își pără- 
sise soțul și copiii ca să-și urmeze cariera strălu- 
citoare şi probabil total lipsită de sens acum) și 
aveau nevoie de un vameș care să fie femeie, în caz 
că situaţia impunea o percheziţie corporală totală. 
Nimeni nu o credea când povestea despre această 
mică rutină a celor de la vamă, însă ea călătorise 
prea mult ca să nu ştie ce însemna asta. 

Chiar suspectau că era o infractoare. O per- 
soană care transporta droguri. Deoarece lumea nu 
putea crede că o femeie care călătoreşte mult sin- 
gură ar putea fi altceva decât un traficant. 

Instinctiv, ochii ei s-au mișcat dintr-o parte în 
alta, căutând o rută de evadare (chiar dacă nu 
făcuse nimic rău sau, cel puţin, nimic ilegal), iar 
apoi, înainte să poată fugi, femeia de la vamă 

(„Agent Cody“, a numit-o Wendy în gând) s-a apro- 
piat de ea şi a întins mâna, spunând: 

— Pot să văd declaraţia dumneavoastră vamală, 
vă rog? 

Era un ordin, nu o întrebare. 

— Sigur, a spus Wendy, mutându-și valiza din- 
tr-o mână într-alta, cu neliniște. 

Agent Cody a examinat fişa. 

— Veniţi cu mine, vă rog. 

Wendy a urmat-o la o masă lungă, simțindu-se 
deja expusă, ca şi cum ar fi fost pusă să mărșă- 
luiască dezbrăcată în fața unei mulţimi de străini. 

— Care a fost scopul călătoriei dumneavoastră? 
a întrebat femeia. 

— Afaceri, a răspuns Wendy ferm, cu gura 
uscată. 

— Şi care este natura afacerilor dumneavoas- 
tră? 

Agent Cody a ridicat valiza pe masă şi a început 
să cotrobăiască prin ea. 

— Sunt producătoare de film... De fapt, sunt 
președinta unui studio de film. Tocmai am fost pe 
un platou de filmare... 

— Ce film? 

— Se numește Pelerini în zdrenţe... 

— Pelerini în zdrențe? L-am văzut? 

"— Nu. E în producţie... O să apară de Crăciun, 
a spus ea pe un ton de scuză. 

S-a apropiat un alt vameș. Bărbat, la vreo 45 de 
ani, 1,75 metri înălţime. Cu buzele subţiri ca două 
linii. Acum o înconjuraseră, observă Wendy. A început 
să transpire. 

— Ai auzit de vreun film numit Pelerini în zdrențe? 
l-a întrebat Agent Cody pe Buze-Subţiri. 

— Nu, a răspuns acesta. 

— Zice că e producătoare de film, a spus Agent 
Cody, scoțând trusa de cosmetice din valiză și împin- 
gând-o spre Buze-Subţiri. 

Acesta a desfăcut fermoarul și s-a uitat înăun- 
tru, scoțând o periuță de dinţi care era atât de 
folosită, încât perii erau îndoiţi în afară, ca nişte 
Aoaele fără vlagă. 

ää... Vă deranjează dacă... dau un telefon? 
a întrebat Wendy. Trebuie să-mi sun copiii. 

— Nu se poate, a spus Agent Cody. 

— Ce? 

— Nu. Nu se poate da telefon în zona vămii. 

— Pot să văd ăla? a întrebat Buze-Subţiri. 

Wendy i-a dat telefonul. Buze-Subţiri l-a ţinut 
în sus şi l-a scuturat. 

— E doar un telefon... pe bune, a spus Wendy 
îndrăznind, să-şi arate nerăbdarea. 

Cât mai aveau de gând să o tortureze în felul 
ăla? În câteva clipe, probabil că o vor duce să-i 
facă o percheziţie corporală... 

— Pot să vă văd paşaportul, vă rog? 

Buze-Subţiri îl răsfoi rapid. 

— Călătoriţi mult, a spus el cu severitate, ca 
şi cum acest lucru în sine constituia o activitate 
suspectă care trebuia evitată. Ar trebui să știți 
că organele vamale au dreptul să percheziţioneze 
orice pasager, oricând, pentru orice motiv. 

Ea şi-a plecat capul, resemnată: 

— Da, domnule. Aveţi dreptate. 

Și abia atunci, după ce, în sfârșit, au umilit-o, 
au lăsat-o să plece. 

O, slavă Domnului. Era liberă! A trecut zorită 
prin uşile batante în sala de aşteptare. Era o mul- 
time de oameni, însă chiar în față, așa cum fusese 
instruit, se afla un şofer în uniformă cu un carton 
pe care scria „Doamna Healy“. S-a năpustit spre 
el, făcând cu mâna... Și atunci un alt bărbat a 
făcut un pas în faţă. Purta un trenci murdar și 
era chel, cu câteva șuviţe de păr negru soios piep- 
tănate peste scalpul ciupit de vărsat. 

— Wendy Healy? a întrebat el. 

Ea s-a gândit îngrozită: „O, Doamne, asta este. 
Purtătorul de veşti proaste“. Avusese dreptate tot 
timpul, ceva groaznic li s-a întâmplat lui Shane 
şi copiilor. Genunchii au început să-i tremure de 
frică. Nu a putut să vorbească. 

— Sunteţi Wendy Healy? a întrebat bărbatul 
din nou. 

Avea o voce neclară, genul de voce pe care ar 
avea-o un animal împăiat dacă ar putea vorbi. Ea 
a aprobat din cap, fără să scoată un sunet. 


320 


— Vă mulţumesc, a spus el dându-i un plic, 
după care s-a întors și a dispărut în mulțime. 

Wendy a deschis plicul. „Statul New York, Secţia 
Judecătorească pentru Divorţuri, Healy contra 
Healy“, a citit ea repede, aruncându-şi o privire 
pe rândurile tipărite. „Citaţie pentru divorț... acu- 
zată de abandon... Copiii vor rămâne în grija tată- 
lui legal, Shane Healy, până la hotărârea definitivă 
a instanţei...“ 

A simțit o ușurare ameţitoare — copiii nu erau 
morţi, cel puţin aşa reieșea din ceea ce scria acolo — 
până la urmă nu era altceva decât un alt truc 
stupid al lui Shane. 

La naiba cu el! 

Şoferul s-a repezit brusc spre ea şi a luat-o de 
acolo. 

— Asta e o lovitură josnică, a remarcat el cu 
indignare. Să-i înmânezi soției actele de divorţ 
chiar când coboară dintr-un avion. Dacă aş fi ştiut 
ce avea de gând tipul ăla, l-aș fi împiedicat. 

— Hmm, făcu ea pe un ton neutru. 

Chestia asta nu putea fi luată în serios, nu-i 
aşa? Cu o voce care părea, probabil, de o răceală 
necuvenită şi stranie, ea a spus: 

— Nu contează. Nu e nimic. Nu e nimic, a repe- 
tat. Doar încă un lucru de care va trebui să mă 
ocup. Soțul meu e nebun. 

Şoferul a ajutat-o, cu delicateţe, să urce în maşină 
și i-a spus: 

— Dacă aveţi nevoie de șerveţele, e o cutie de 
Kleenex în consolă. 

Ea a scuturat din cap în semn de refuz. Nu 
avea de gând să plângă. Întotdeauna era uimitor 
cum, în momente ca acelea, nu plângeai. În schimb, 
avea în cap doar un vid anost, de un gălbui greţos. 
„Măi să fie“, s-a gândit ea. „Așadar de-aia nu răs- 
pundea Shane la telefon. Li e frică.“ 

Totul era prea ciudat şi patetic pentru a fi expri- 
mat în cuvinte. 


Paznicul de noapte a privit-o ciudat când a intrat 
în bloc. 

— Soţul meu e acasă? a întrebat ea. 

Paznicul s-a uitat în altă parte, iar când s-a 
întors şi a ridicat din umeri, pe chipul lui era o 
expresie uşor ostilă, ca și cum s-ar fi aşteptat 
la o ceartă şi încerca să o prevină să nu încerce 
asta. 

— Nu ştiu, a răspuns el. Cred că s-ar putea să 
fie plecați pe durata weekendului. 

Plecaţi? Asta nu era posibil. Nu după toate 
câte se întâmplaseră. Inima a început din nou să-i 
bubuie de panică. 

— Credeţi sau ştiţi? a întrebat ea, apăsând buto- 
nul liftului. 

— Nu i-am văzut azi. Au plecat ieri după-amiază 
cu valize după ei. Dar nu ştiu nimic. 

Liftul s-a deschis spre un hol slab luminat, cu 
pereţi cu decoraţii cu un model în relief. La fiecare 
capăt al holului se afla o ușă; în dreapta era apar- 
tamentul ei. Mergând pe hol, a avut senzaţia că 
trăieşte în afara corpului ei, că urma un scenariu 
scris de altcineva. Propria-i uşă i s-a părut nefa- 
miliară şi până şi asta era ceva inerent, nu sur- 
prinzător ; când a scos cheia ca s-o bage în broască, 
a văzut că şi broasca era altfel, lucioasă, nouă, 
de alamă. A văzut în faţa ochilor întreaga scenă 
groaznică: va încerca să bage cheia în broască şi 
cheia nu se va răsuci, iar atunci, din cauza con- 
fuziei, va crede că se află la altă ușă și va încerca 
cealaltă broască, şi atunci își va da seama că Shane 
a schimbat încuietorile. Totuşi, a încercat cheia ei 
şi a fost cum și-a închipuit: cheia a intrat doar 
pe jumătate şi, deoarece trebuia să epuizeze toate 
posibilităţile, chiar s-a dus în celălalt capăt al 
holului pentru a încerca și cealaltă ușă. Nici acolo 
nu a mers și, făcând încă o încercare disperată, 
şi-a băgat cheia în noua încuietoare. Cheia s-a 
înțepenit acolo, bătându-și joc de ea. 

A cuprins-o un val de disperare şi deznădejde, 
și din acest val negru s-a ivit certitudinea irațio- 
nală, dar indiscutabilă, a faptului că s-a pierdut 
ceva ce nu avea să fie găsit niciodată. „Așadar, a 
sosit ziua aceea“, s-a gândit ea; ziua de care îi 
fusese groază toată viaţa. Era o ratată desăvârşită. 
Era un lucru ce nu putea fi negat. Făcuse totul 
greșit. Dezamăgise pe toată lumea, în special pe 
copiii ei. 

Vinovăţia a fost aproape insuportabilă. S-a 
îndepărtat de ușă împleticindu-se şi, aplecată de 
durere, şi-a pus palma pe peretele aspru, ca să 
se sprijine. Ce trebuia să facă acum? Să cheme 
un lăcătuș, sau un avocat... ori Poliția? O senzaţie 
groaznică de inerție a copleșit-o când s-a gândit 
la tot acest efort. Sau putea pur și simplu să renunţe 
şi să se întindă pe jos. Până la urmă, Shane avea 
să se întoarcă și s-o găsească acolo. 

Lăsându-se pe vine, s-a gândit că era exact ca 
în visul ei. Visul acela în care zăcea pe hol nea- 
jutorată, pe moarte, neputând să se miște. Și-a 
ținut mâinile apăsate pe ochi, deschizând gura 
într-un strigăt mut. 

A respirat adânc, trecându-și mâinile peste faţă. 
Trebuia să respire şi să gândească. Primul lucru pe 
care trebuia să-l facă era să cheme un lăcătuș — 
asta cerea scenariul — iar apoi va intra în apar- 
tament şi va căuta dovezi care să indice unde ar 
fi putut Shane să-i ducă pe copii. S-a ridicat şi 
şi-a luat geanta. De acum, era pur și simplu un 
joc al așteptării. Avea să-l aștepte pe lăcătuș, iar 
apoi își va găsi copiii. 

A scos telefonul și s-a uitat la ecran. Nu era 
nimic nou de afișat. Murise bateria. Așadar, avea 
să fie genul ăla de scenă. Mamă ieșită din minţi de 
îngrijorare își pierde copiii şi se loveşte de împre- 
jurări potrivnice la orice mişcare. 

„Haide, gândeşte!“ s-a îndemnat ea. Și-a strâns 
patetic lucrurile şi s-a întors jos în hol. 

— Aveţi cheia? l-a întrebat pe paznic. 

— Noi nu avem chei, a spus el cu încăpățâ- 
nare. 

— Soţul .meu a schimbat încuietoarea cât am 
fost eu plecată. Trebuie să aveţi cheia. 

— Noi nu ţinem chei. Nu avem voie. 

— Cine are cheia? 

— Nu ştiu. 

— Administratorul are cheia? 

— Nu ştiu. 

— Aveţi numărul lui de telefon? 

— Nu. 

Era o situaţie fără ieşire. A simţit o violență 
criminală faţă de acest bărbat care probabil că 
încerca doar „să-şi facă treaba“. Dacă Wendy ar 
fi fost bărbat, ar fi dat în el. 

— Cum vă numiţi? a întrebat ea, scotocind în 
geantă după un pix. 

— Lester James. 

— Mulţumesc, Lester. O să am grijă să fii con- 
cediat mâine. 

— Nu mă ameninţaţi pe mine, doamnă. 

— Nu e o ameninţare. 

Incidentul a făcut ca inima să-i bată cu putere 
în piept. A împins uşile din sticlă ca să iasă stradă. 
Furia ei, descătușată acum, era de asemenea cople- 
şitoare. Cum a îndrăznit Shane să-i fure copiii? A 
ieşit în stradă să cheme un taxi. O mașină aproape 
că a dat peste ea, virând în ultimul moment ca 
s-o evite, după care şoferul a claxonat-o cu mânie 
frustrată. Ea i-a arătat degetul mijlociu, supărarea 
ei transformându-se într-o mânie aprinsă. 

Au trecut câteva taxiuri, toate ocupate, și, după 
câteva minute, și-a dat seama că va trebui să 
caute unul. A început să meargă spre 7th Avenue, 
cărându-şi valiza care acum părea să cântărească 
vreo 20 de kilograme şi trăgând după ea valiza 
pe rotile, plină de noroi. După câțiva metri, s-a 
oprit pentru a-și trece valiza în cealaltă mână, 

respirând greu din cauza efortului. De ce nu era 
nici un taxi? Observând grupurile de tineri de pe 
stradă, şi-a adus brusc aminte că era sâmbătă 
seară. 

Sâmbătă seara în Chelsea, la ora zece. Nu putea 
fi mai rău de atât. Zona era plină cu restaurante 
ieftine şi cluburi şic; era o destinaţie pentru petre- 
căreţii de weekend. Nu avea să găsească nici un 
taxi, însă exista o staţie de metrou pe Strada 23. 
Oprindu-se la fiecare câţiva metri pentru a-și trece 
greutatea dintr-o mână într-alta, și-a croit drum 
cu greu, încet, de-a lungul celor trei cvartale până 
la intrarea în staţia de metrou. 

Însă, când a ajuns la balustrada vopsită în 
albastru, cu vopseaua sărită, care ducea la scările 
rulante, a ezitat, întrebându-se unde anume, mai 
exact, ar trebui să meargă. Putea să încerce la 
apartamentul părinţilor lui Shane din Central 
Park West — era posibil ca Shane să-i fi lăsat pe 
copii acolo în weekend şi el să fi plecat singur — 
însă era posibil, de asemenea, ca ei să nu fie acolo, 
caz în care avea să irosească o jumătate de oră 
cel puţin pe drum doar ca să descopere că nu 
putea intra. Sau putea să încerce la Victory ori 
Nico, dar era posibil ca nici ele să nu fie acasă. 
Cel mai bine era să meargă la un hotel... şi şi-a 
adus aminte deodată că Parador Pictures avea un 
apartament de serviciu la Mercer. Ea personal 
nu-l folosise niciodată, acesta fiind rămas de pe 
vremea când Comstock Dibble era președinte la 
Parador, care îl folosea pentru legendarele sale 
petreceri de după anumite evenimente și pentru 
aventurile lui. Însă era foarte sigură că rămâsese 
în proprietatea companiei — ori de câte ori venea 
vorba de această chestiune, întotdeauna se găsea 
cineva care să sublinieze că îl obținuseră așa ieftin, 
încât merita păstrat. 

Pentru urgenţe, s-a gândit ea posomorâtă, cobo- 
rând scările cu valiza pe rotile sărind ciudat în 

urma ei. Un grup de fete a împins-o în timp ce a 
trecut pe lângă ea, mai să o dea jos; fetele purtau 
fuste scurte și pantofi ieftini cu tocuri înalte şi 
pălăvrăgeau animate ca niște gaiţe, pline de bra- 
vada tinereţii. „Oare ele ştiu ce le așteaptă?“ s-a 
întrebat Wendy, măsurându-le cu privirea, cu iri- 
tare şi admiraţie faţă de entuziasmul lor copilă- 
resc. Dacă i-au simţit privirea, nu s-au sinchisit 
şi ea și-a dat brusc seama: de ce ar fi făcut-o? Pentru 
ele, era total insignifiantă, invizibilă, şi chiar dacă 
ar fi știut că ea era președinta de la Parador Pictures, 
oare le-ar fi păsat sau ar fi fost impresionate? Nu 
credea. Pentru ele, nu era nimic mai mult decât 
o femeie disperată între două vârste, genul de 
femeie la care tinerele se uită și, întorcându-se 
spre prietenele lor, șoptesc: „Împuşcă-mă dacă ajung 
vreodată ca ea, bine?. 

Însă ele aveau să devină ca ea. Asta era ceea 
ce tinerele nu înțelegeau. Toată lumea îmbătrânea 
şi ţi se întâmplau chestii nasoale. Foarte nasoale. 
Chestii pe care nu le puteai controla... 

A urcat în metrou, mergând spre centru, recu- 
noscătoare că nu se uita nimeni la ea. A oftat 
şi a coborât la staţia Spring Street, târându-se 
epuizată în sus pe scări până pe o stradă veche, 
pavată cu piatră cubică. Dintre toate cartierele 
din Manhattan, mai ales Soho avea atmosfera încăr- 
cată a unui platou de filmare, populat cu trecători 
care arătau ca niște figuranţi de la Centrul de 
Distribuţie, atât de bine se încadrau în acest pei- 
saj. Avea senzaţia că nimic nu era foarte real ori 
că totul era prea asemănător cu un clișeu ca să fie 
adevărat şi a început să cadă o burniţă fină, ca un 
abur, dintr-un cer negru ca suprafața unui lac. 

A vorbit, în sfârşit, cu Shane la 11:15 noaptea. 

El a răspuns la telefon cu un „alo“ aspru şi sus- 
picios; „ca un infractor care se ascunde“, s-a gândit 
ea. A fost ușurată să-i audă vocea; și supărată, 
şi înspăimântată — înspăimântată că el nu o să 

vrea să-i spună unde sunt copiii sau că ar putea 
să-i închidă, ştiind că el a răspuns la telefon doar 
pentru că suna dinr-un hotel şi nu i-a recunoscut 
numărul. Faptul că tot ceea ce făcuse el era atât 
de ireal — luarea copiilor, înmânarea actelor de 
divorţ, schimbarea încuietorii de la propriul ei 
apartament — a copleşit-o dintr-odată neștiind ce 
să spună. Shane îi tăiase toate căile de acces. 
Avea toată puterea, iar ea nu avea nimic. 

— Shane..., a început ea pe un ton ferm, dar 
nu foarte agresiv. 

El a ezitat, din cauza vinovăţiei, a fricii sau a 
surprinderii — încercând să analizeze tonul din vocea 
ei și dacă era sau nu primejdios să continue. 

— A, bună, a spus el, ca şi cum și-ar fi adunat 
forțele. 

— Unde sunt copiii? 

S-a îndreptat automat spre fereastră, cu capul 
în jos, cu toată atenţia concentrată asupra acestui 
colac de salvare subțire pe care îl ţinea la ureche. 

— Sunt bine. Sunt cu mine, a spus el defensiv. 

— Unde sunteţi? a întrebat ea, aproape cu 
veselie. 

I-a trecut brusc prin minte că modalitatea cea 
mai bună de a rezolva această scenă era să-l dez- 
amăgescă purtându-se contrar așteptărilor lui, ca 
şi cum nimic nu s-ar fi întâmplat. 

— Suntem la Palm Beach, a răspuns el, părând 
uşor nedumerit. Am venit să ne uităm la niște 
ponei... 

— Foarte frumos, a zis ea, gândindu-se că el 
era cu siguranţă complet uimit, întrebându-se de 
unde îl sună şi dacă avionul ei a avut întârziere 
şi dacă fusese pe acasă deja, ca să descopere ce 
făcuse el. 

— Da, a spus el pe un ton precaut. Au venit 
şi părinţii mei... 

— Grozav, a spus ea cu entuziasm. O adevărată 
excursie de familie. Îmi pare foarte rău că eu n-am 
putut să ajung. 

Era o nuanţă de sarcasm în vocea ei, însă în 
forul ei interior a rămas cu gura căscată, înţele- 
gând brusc semnificaţia situaţiei. Se duseseră toți 
fără ea. Nu o voiau, nu aveau nevoie de ea, nu 
le păsa de ea. Era asemănător cu a fi singurul 
copil din clasă care nu a fost invitat la petrecerea 
de ziua de naștere a cuiva, dar cam de o mie de 
ori mai rău. Durerea i-a produs un şoc; a făcut 
să-i dispară dorinţa de a se certa. 

Nu-i trecuse niciodată prin minte că ei vor conspira 
cu toţii ca să o îndepărteze. 

S-a așezat pe marginea patului, luptându-se 
să-și stăpânească emoţiile suficient pentru a fi în 
stare să vorbească. 

— Şi unde staţi? a întrebat ea, cu o veselie 
prefăcută. 

— Mama a găsit o ofertă la Breakers, a şoptit 
Shane. 

Părea trist. 

— O, Breakers. Înţeleg că este superb acolo, a 
spus ea. 

— Au trei piscine, a zis el neajutorat. 

Pauză. Ea a respirat cu greutate, având nasul 
plin din cauza lacrimilor iminente. A strâns din 
ochi și şi-a încleștat dinţii, ca și cum ar fi încercat 
să ţină durerea înăuntru. 

— Wendy? a întrebat el. Ai... ăăă... 

Ea nu avea de gând să-l lase să deschidă acest 
subiect, nu când se simţea atât de înfrântă. 

— Magda e acolo? a întrebat ea repede. Pot să 
vorbesc cu ea? — s-a gândit cât de patetic era să 
trebuiască să-ți implori soțul ca să poţi vorbi cu 
propriii tăi copii. 

— Probabil că a adormit... 

Inima ei a împietrit de disperare. Făcându-i-se 
milă, Shane a spus: 

— Mă duc să văd. 

Ea a așteptat cu neliniște, ca o adolescentă a 
cărei viaţă e dominată de teama de a fi respinsă. 

— Alo? s-a auzit vocea Magdei, catifelată de 
somn și totuși surprinzător de matură. 

— Bună, scumpo. Ce mai faci? a spus ea cu 
glas intim şi tandru. 

— Sunt bine. Astăzi am văzut cel mai tare ponei. 
Are 1,40 metri înălțime și este sur. 

Îi spuse asta cu mândria unui specialist. 

— Sunteţi bine? Ce fac Tyler şi Chloe? 

— Tyler zice că vrea şi el un ponei, dar e prea 
mic, nu-i aşa, mamă? Ar trebui să aștepte până 
va avea cel puţin 12 ani, ca mine. 

— Nu ştiu, Magda... 

— Bunica şi bunicul sunt și ei aici. 

— Unde e Chloe? 

— Doarme în pat cu mine, iar Tyler doarme cu 
tati... Unde eşti, mamă? Eşti acasă? 

— Sunt la New York. 

A şovăit o clipă, apoi a continuat: 

— Sunt la un hotel. Tati a schimbat încuietorile 
de la apartament și nu am putut să intru. 

— Oh, a spus Magda. 

Și Wendy s-a gândit că în tonul acelui singur 
cuvânt era totul. Era trist, înțelegător, compătimitor, 
înspăimântat, neajutorat şi totuși distant. „Ştie“, 
s-a gândit Wendy. „Ştie exact ce se întâmplă și nu 
ştie ce ar trebui să facă în legătură cu asta.“ 

— Însă totul o să fie bine, a spus Wendy încre- 
zătoare, învingând nevoia de a se sprijini emoţional 
pe fiica ei de 12 ani, de a o convinge prin lingușeli 
să-i dea informaţii, de a face din ea un complice 
în această dramă împotriva tatălui ei — sau, poate 
mai realist, împotriva ei înseși. 

Se simţea foarte vulnerabilă, însă asta era pro- 
blema ei; un copil nu ar trebui să-și consoleze 
părintele. l 

— Da, mamă? a întrebat Magda. 

— Da, scumpo, totul va fi bine, a răspuns Wendy 
cu o notă veselă de optimism fals. Când veniți 
acasă? 


329 


— Mâine, a spus Magda. 

Apoi, ca şi cum fusese cu adevărat liniştită de 
verbele ei, a adăugat: 

— O, mamă. Abia aştept să-mi vezi poneiul! 

Un mic sunet involuntar a scăpat din gâtul lui 
Wendy, precum chițăitul uimit al unui şoricel în 
clipa în care e prins în capcană. A înghiţit cu 
greutate. 

— Atunci ne vedem mâine, a spus ea. Vă sun 
mâine dimineaţă... 

— Pa, mamă. 

Wendy a pus receptorul înapoi în furcă. Nu se 
putea gândi decât la felul în care Magda spusese 
că abia aşteaptă să-i vadă poneiul, nu că abia 
așteaptă să o vadă pe ea. 

S-a lăsat cu grijă în jos pe pat. Copiii erau bine 
şi o urau... Minunat! Trebuia să sune un avocat. 
Mâna ei s-a mișcat încet înapoi spre telefon şi a 
luat receptorul. A apăsat butonul pentru a vorbi şi 
s-a gândit să formeze numărul... dar pe cine să 
sune?... Desigur, pe şeful Departamentului Juridic 
de la Splatech-Verner... și s-a gândit să se ridice şi 
să caute numărul acestuia în carneţelul albastru 
care cuprindea numerele de telefon importante ale 
principalilor directori... dar oare numărul lui de 
acasă era trecut?... şi forma numărul, dar nu îl forma 
corect şi trebuia să o ia întruna de la capăt... 

S-a trezit după o oră, scâncind ca un câine 
bătut. Shane! Copiii! Divorțul! Mânia pulsa în ea, 
prinzând avânt ca un tren scăpat de sub control. 

Atunci a format numărul, fără a face vreo 
greşeală. 

— Breakers Hotel. Din Palm Beach. 

Pauză. 

Vă rugăm apăsaţi tasta 1 pentru un cost adi- 
țional de 60 cenți... 

— Cu Shane Healy, vă rog. 

— Alo? 

Tonul acela — ca și cum ştia că va primi încă 
un apel telefonic și acest lucru îl înspăimânta. 

— Cum ai putut să mă lagi în stradă, Shane? 

— Am fost nevoit. 

De data asta, era mai pregătit. 

— De ce? 

— Tyler doarme! a spus el pe un ton acuzator, 
ca și cum ea ar fi încercat intenţionat să-și rănească 
propriul copil. 

— Şi să-mi dai actele de divorț. 

— Vorbim mâine despre asta. Când ne întoar- 
cem. 

— Vorbim acum. 

— Du-te la culcare, a spus el pe un ton plicti- 
sit. 

— Nu poţi face asta. N-o să meargă. E ilegal... 

— Culcă-te. Te rog. 

— Nu-ţi pasă că mi-am ieșit din minţi de teamă? 
Că a trebuit să vin la Mercer? Îţi pasă vreun pic 
de mine? 

— Nu eşti prima persoană căreia i se întâmplă 
aşa ceva. 

Ce dracu' însemna asta? 

— Și poţi să te descurci. 

— Nu pot... 

— Culcă-te. 

Fâşâit, clic. 

Iar apoi a zăcut trează, rugându-se să vină 
dimineaţa, până când a cuprins-o un fel de somn 
agitat și pe urmă a primit telefonul de la cinci 
dimineaţa, iar acum, acum, acum... 

Wendy privi afară pe geamul de la taxi. 

Autostrada dis-de-dimineaţă, sub un cer alb-por- 
tocaliu. De dincolo de fluviu, soarele lumina vâr- 
furile zgârie-norilor din Manhattan, poleindu-i cu 
aur. Wendy se înfioră. Avea să fie o zi frumoasă. 

Pe prima pagină a numărului din acea dumi- 
nică a ziarului New York Post era un titlu scris 
cu litere. mari: „Cele mai puternice 50 de femei 
din New York“. În biroul lui Victory Ford, aşezată 
cu picioarele ridicate pe măsuţa de cafea și cu 
faţa ascunsă în spatele acestui ziar, se afla come- 
diana și actrița Glynnis Rourke. 

— Hei, ce crezi despre asta? zise ea lăsând 
ziarul în jos, pentru a dezvălui un chip de heruvim 
care contrasta puternic cu personalitatea ei, com- 
parată adesea cu cea a unui pit bull. Pe locul întâi 
e Hillary, desigur — nu poţi s-o învingi pe viitoarea 
preşedintă a Statelor Unite când e vorba de putere, 
bănuiesc, iar eu sunt pe locul șase, deoarece valo- 
rez, chipurile, foarte mulți bani, 52 de milioane, 
ceea ce nu este tocmai adevărat, iar pe locul opt 
este prietena ta Nico şi drăguţa de Wendy e pe 
12... iar tu, puştoaico, eşti pe locul 17. De ce naiba 
stăm aici? Ar trebui să fim pe afară, cucerind 
lumea. 

— O, dar vom face și asta, răspunse Victory, 
ridicând privirea din schiţa ei. 

Glynnis era o veche şi scumpă prietenă (o veche 
prietenă pe care o vedea doar de trei sau patru 
ori pe an, însă erau întotdeauna încântate să se 
vadă), care venise la prima ei prezentare de modă 

şi, într-o manieră tipică, vrusese să „felicite bucă- 
tarul“ după aceea. Pe atunci, Glynnis era acrită 
de stand-up comedy, însă în ultimii zece ani, cari- 
era ei luase avânt cu propria ei emisiune de tele- 
viziune, propria revistă, iar acum, cu o nominalizare 
la Oscar pentru „Cea mai bună actriţă în rol secun- 
dar“ în filmul lui Wendy, Porcul bălţat. 

— De îndată ce te vom îmbrăca pentru cere- 
monia de decernare a Premiilor Academiei, adăugă 
Victory. 

— Haine! Ha. Le urăsc, zise Glynnis dispreţu- 
itor şi continuă să citească. „Victory Ford, 43 de 
ani“ — te deranjează că ţi-au pus vârsta aici? Cred 
că a minţi în legătură cu vârsta e groaznic — o 
femeie care minte în legătură cu vârsta ei ar minţi 
în legătură cu orice, nu? „Îndrăgita creatoare de 
modă care este cea mai bună prietenă a femeilor 
din New York e hotărâtă să cucerească Europa 
când compania ei de 25 milioane de dolari va fuzi- 
ona cu B et C. Pregătiţi-vă pentru accesorii și mai 
şic, care să se asorteze cu hainele pe care le iubim.“ 
Drăguţ. A 

— Foarte drăguţ. Însă nu pe de-a-ntregul exact. 

— O, să-i ia dracu”, zise Glynnis. Presa întot- 
deauna înţelege totul greșit. 

Aruncă ziarul pe măsuţa de cafea, dezgustată, 
şi se ridică în picioare, de parcă ar fi avut arcuri. 
Glynnis era rotofeie — de fapt, era grasă — însă 
avea energia unei gimnaste. Ca persoană, era ado- 
rabilă, dar în calitate de clientă, era cel mai groaz- 
nic coșmar al oricărui designer, căci nu avea decât 
1,55 metri înălțime. Însă Glynnis o sunase pe Victory 
în dimineaţa aceea la ora opt, după ce a aflat 
vestea nominalizării ei, implorând-o să o îmbrace. 
A insistat că Victory era singura care nu va încerca 
să o îmbrace într-o „afurisită de rochie bună pentru 
un bal şcolar“, cum zicea Glynnis. 

Lumina soarelui de primăvară intra pe feres- 
trele din partea din faţă a biroului și, pentru o 

clipă, Victory se simți nostalgică, gândindu-se cât 
de mult îi plăcea viaţa ei în acel moment. „Ar putea 
exista ceva mai frumos decât să stai în biroul tău 
din compania pe care ai ridicat-o de la zero şi să 
fii numită una dintre cele mai puternice 50 de 
femei din New York (nu însemna neapărat ceva, 
însă întotdeauna era plăcut să fii recunoscută) și 
să o îmbraci pe Glynnis Rourke pentru Oscaruri?“ 
se gândi ea. Glynnis era doar începutul, desigur; 
în următoarele câteva zile, avea să fie asaltată de 
solicitări din partea actriţelor şi stiliștilor lor, aflați 
cu toții în căutarea rochiei perfecte — şi, într-ade- 
văr, stilistul lui Jenny Cadine o sunase deja. Se 
gândi că ar fi aproape perfect mulțumită dacă ar 
face numai asta mereu. Însă bineînţeles că nu se 
putea. În următoarele câteva zile trebuia să ia 
cea mai importantă decizie din viaţa ei... 

— Glynnis? întrebă Victory ridicând privirea 
spre Glynnis, care ţopăia pe acolo, dând cu pumnii 
în aer ca un boxer. Te-ai gândit vreodată că ţi se 
vor întâmpla toate astea? 

— E o întrebare pe care mi-o pun tot timpul, 
răspunse Glynnis, lovind un adversar imaginar. 
Când eşti copil, te gândești că vrei să fii bogat şi 
celebru, dar nu știi de fapt ce înseamnă asta. Apoi 
vii la New York și vezi asta și te întrebi cum naiba 
o să ajungi vreodată acolo. Însă îţi place la nebunie 
ceea ce faci și continui să faci asta, iar apoi ţi se 
dau câteva șanse şi începi să ajungi undeva. Însă 
a ajunge aici, ei bine, e ca şi cum s-a nimerit să 
urci în trenul care trebuie. Tonţii ăia de la 
Hollywood zic întotdeauna că universul decide — 
lovi ea în aer o dată și încă o dată — dar asta 
deoarece cei mai mulți dintre ei sunt atât de jal- 
nici, încât nu pot nici măcar să-și asume respon- 
sabilitatea de a se șterge la fund. Însă e ceva 
adevăr în asta, cred. Iar dacă obţii oportunităţile, 
trebuie să profiți de ele. Desigur, trebuie să fii 
dispus să plătești preţul, care este acela că întâlneşti 

nemernici care încearcă tot timpul să te omoare 
şi să te controleze. 

Glynnis se aşeză pe scaun epuizată, dar, într-o 
clipă, își reveni suficient pentru a împunge ziarul 
cu degetul: 

— Ai de gând să accepţi afacerea aia? întrebă 
ea. 
Victory oftă, frecându-şi buza de jos. 

— Sunt o grămadă de bani, zise ea. Și vreau 

să câștig bani. Întotdeauna mă gândesc că mințim 

când spunem că a câștiga bani nu e important — la 

urma urmei, dacă privești în jur, este imposibil 

să ai putere reală fără bani, iar ăsta e motivul 
entru care bărbaţii conduc încă lumea, nu-i așa? 
nsă nu știu... 

— Ei bine, dă-mi voie să-ţi spun ceva, zise 
Glynnis. Să faci vreo două milioane e greu. Însă 
să faci douăzeci de milioane e foarte greu. Iar 
după ce le faci, ia ghici? Dintr-un motiv ciudat, 
pe care încă nu îl înțeleg complet, nu e atât de 
diferit de a avea două milioane. La naiba, ştii? 
Nici măcar nu e un avion. 

— Totuşi, ar putea fi un avion în coproprietate 
de la NetJet, zise Victory. 

Deodată, se simţi din nou nostalgică. Unde în 
altă parte puteai să găsești femei ca Glynnis, Wendy 
şi Nico în afară de New York? „Cu siguranță nu 
la Paris“, se gândi ea, unde până și femeile care 
aveau succes se purtau de parcă erau o specie de 
câine ultrarasat, cu eșarfele şi fustele lor simple 
din tweed și cu atitudinea lor distantă. Nu vorbeau 
niciodată despre bani și nu discutau niciodată despre 
a cuceri lumea. „Fir-ar să fie“, se gândi ea. Ei îi 
plăcea să vorbească despre bani. Și îi plăcea să 
discute despre cucerirea lumii. Chiar dacă nu se 
va întâmpla niciodată, era totuşi ceva incitant la 
care să te gândești. 

Iși luă schiţa și se ridică, ducându-se la masa 
lungă. de la fereastră. 

— Problema e că par bani câștigați ușor, zise 
ea. 25 de milioane pentru a cumpăra compania şi 
numele meu. N-am încredere în banii câștigați 
uşor, Glynn, întotdeauna e o şmecherie la mijloc. 
Apropo, mă gândesc la Beatles ca să te îmbrace 
pentru Oscaruri. Mai exact, la Abbey Road; John 
Lennon în costumul ăla alb. 

— Un costum, hmm? Imi place asta, zise Glynnis 
sărind în sus și ţopăind până la masă. 

— Scumpo, o să-ţi placă la nebunie orice o să 
pun pe tine, spuse Victory dojenind-o în joacă. Să 
nu te îndoiești de designer. Crezi că ai putea să 
mergi desculță ca Paul McCartney? Și să mergi 
pe călcie? 

— Ce ai? Eşti nebună? exclamă Glynnis, vrând 
să o tachineze. Nu te lasă înăuntru fără pantofi — 
Julia Roberts a încercat asta odată, cred. E ceva 
legat de regulile privind sănătatea. 

— Íți aduci aminte imaginea aia cu Beatles-ii 
de pe coperta de la Abbey Road, nu? întrebă Victory. 
O să facem pantaloni lungi, foarte evazaţi jos, ca 
niște clopote; cămașă lungă din mătase, lejeră, 
albastru-deschis, dar nu pastelat, ci ceva rece, care 
să-ţi scoată în evidenţă părul negru, şi pe urmă 
o cravată subțire din mătase plină, albastru-închis, 
înnodată mai jos, şi apoi sacoul — scurt, de un bleu 
superb, tighelit cu roşu și galben — aparent lejer, 
deoarece o să fie acoperit cu paiete transparente. 

— Mamă, exclamă Glynnis, ridicând schița. Cum 
naiba ai făcut asta? 

— Cu asta mă ocup. Nici eu nu-mi pot imagina 
cum faci ceea ce faci. 

— Clubul celor care se admiră reciproc, hmm? 
zise Glynnis. 

Şi lui Glynnis, care avea înclinaţie spre izbuc- 
niri înflăcărate şi teatrale, i se înlăcrimară brusc 
ochii. : 

— Isuse, Vic. Ai face asta pentru mine? 

— Bineînţeles, scumpo. 


336 


— E așa de mişto... Drace, o să fiu cea mai 
mişto femeie de la Oscaruri. 

Cum această problemă era acum rezolvată, 
Glynnis deschise un alt subiect: 

— Dacă ar trebui să merg în instanţă, ce crezi 
că ar trebui să port? 

— Mergi în instanţă? întrebă Victory, ridicând 
din sprâncene. 

— Păi, s-ar putea, înţelegi? explică Glynnis. 

Se trânti din nou pe scaun, trăgându-se în față 
ca să stea pe margine. 

— Ştii că ai spus că ești îngrijorată în legătură 
cu faptul că B et C îţi vor lua numele? Am cam 
același gen de problemă. Cu revista aia pe care o 
fac cu Splateh-Verner. Sigur, chestia asta trebuie 
să fie strict secretă şi total confidențială, însă noi, 
fetele, putem avea încredere una în alta. 

Se lăsă pe spate în scaun, închizându-şi ochii 
pe jumătate. Privind-o cum își schimba expresia, 
Victory îşi aduse aminte de faptul că, deşi lumea 
o vedea pe Glynnis drept o actriță de comedie 
țicnită, în viața reală era o femeie de afaceri necru- 
țătoare. 

— Înţelegi? Sunt un pic cam supărată, Vic, con- 
tinuă ea. Şi nu vrei să te pui cu mine când sunt 
supărată. 

Victory aprobă din cap şi întrebă: 

— Care e problema? 

— Păi, zise Glynnis, încrucișându-și braţele. Ai 
auzit vreodată de un tip pe nume Mike Harness? 


În articolul despre „Cele mai puternice 50 de 
femei“ apărut în Post scria: „Nico O'Neilly, 42 de 
ani. Nu vă lăsaţi păcăliţi de răceala ei legendară. | 
Când vine vorba de reviste, nu există cineva mai 
înflăcărat. A transformat îmbătrânita revistă Bonfire 
în publicaţia cea mai profitabilă a companiei 
Splatch-Verner — și se zvoneşte că în curând va 

fi desemnată să reorganizeze întreaga divizie de 
reviste, în valoare de trei miliarde de dolari.“ 

Nico clătină din cap şi închise ziarul, după ce 
citise acast lucru de vreo zece ori în dimineața aceea. 
Nu era un dezastru, doar că nu era tocmai ce îi 
trebuia ei în acel moment. Și-l închipuia întruna 
pe Mike Harness luând micul dejun în aparta- 
mentul lui din Upper East Side (sau poate că era 
în casa lui de la ţară, din Greenwich, Connecticut), 
mâncând cereale și având o criză de apoplexie din 
cauza articolului. Dacă situaţia ar fi fost invers, 
Nico ştia că ea ar fi avut o criză în momentul ăla. 

şi imagina că Mike vorbise deja la telefon cu 
Victor Matrick, cerând să ştie ce se întâmpla. Îl 
văzu pe Victor liniștindu-l pe Mike, spunându-i 
că totul era bine și că Presa oricum relata întot- 
deauna greșit totul și cine ar trebui să ştie asta 
mai bine ca el? 

„Numai că, în acest caz, Presa a relatat corect, 
cu siguranţă. Sau, oricum, pe-aproape“, se gândi 
Nico. 

Puse ziarul înapoi pe masa colonială (Seymour 
explicase că, la 10.000 de dolari, era un chilipir, 
deoarece mobila autentică din acea perioadă era 
foarte rară) și se duse la scară să o strige pe fiica 
ei. 

— Kat, o să întârziem, strigă ea. 

Se uită la ceas — era 11:50, ceea ce însemna 
că aveau încă timp să ajungă fără probleme la 
Madison Square Garden. Însă nu voia să piardă 
chiar momentul lui Seymour. Era ziua Concursului 
Canin de la Westminster; la 13:30 era programată 
categoria de câini din rasa dachshund pitic, în 
care Seymour o prezenta pe Petunia. Nico era con- 
vinsă că „Iunie“ o să câştige, dar, chiar dacă nu 
câştiga, Nico nu voia ca Seymour să se streseze 
şi la gândul că ea și Katrina nu au ajuns. 

Simţindu-se un pic agitată și emoționată pentru 
Seymour şi fiind nerăbdătoare să plece, se plimbă 

de colo până colo prin foaier, uitându-se urât la 
Post. „De unde naiba fac ăştia rost de asemenea 
informaţii din interior?“ se minună ea. Nu spusese 
nimănui altcuiva, în afară de Seymour, Victory și 
Wendy, despre posibilitatea de a prelua funcţia 
lui Mike şi ştia că nici unul nu ar fi spus nimănui. 
Desigur, de la weekendul acela secret în St. Barts 
cu Victor, ea își consolidase poziţia de „fată de 
succes“ a șefului, iar acesta era genul de lucru 
care se observa. Mai ales că ea gi Victor luau 
prânzul cam o dată la zece zile şi erau zăriţi uneori 
în întrevederi scurte, între patru ochi, pe hol sau 
la diferite evenimente. Ştia că se putea trage cu 
uşurinţă concluzia că se pregătea să preia funcţia 
lui Mike — sau oricum, o funcţie mai importantă 
decât cea ocupată în prezent. Însă apoi îi trecu 
prin minte o altă posibilitate: poate că Victor însuşi 
aruncase pastila. 

Părea improbabil, ridicol chiar, însă cum ajun- 
sese să-l cunoască mai bine pe Victor în ultimele 
câteva luni, își dădea seama că nimic nu era mai 
presus (sau mai prejos) de el, date fiind împreju- 
rările potrivite. Victor Matrick era un ticălos bătrân 
şi viclean, care se folosea de purtarea sa bonomă 
şi veselă de Moș Crăciun pentru a-i lua pe oameni 
prin surprindere. 

— Cel mai important lucru în afaceri este masca 
Nico, îi plăcea lui să spună. Oamenii vor să știe 
imediat cu cine au de-a face. Iar când se gândesc 
la tine, trebuie să te conturezi în mintea lor pre- 
cum un personaj de roman. ; 

Nico dăduse din cap — nu tot ce spunea Victor 
avea logică la început (chiar era un pic nebun, 
însă ea a descoperit că majoritatea oamenilor care 
ajungeau sus erau, ca să se exprime blând, „dife- 
riţi“, o etichetă pe care se gândea că ar trebui.să 
o aplice şi în propriul caz), însă când se gândea 
mai târziu la ceea ce zisese Victor, de obicei des- 
coperea ceva deosebit de inteligent în spusele lui. 

— Asta ai tu, Nico, a zis Victor. Masca. Răceala 
aia glacială. Îi face pe oameni să creadă că nu-ţi 
pasă. Îi îngrozeşte de moarte. Dar sub exteriorul 
ăla de Grace Kelly, îţi pasă cu înflăcărare. Dacă 
stai să te gândeşti, se pare că Grace Kelly a fost 
şi ea o femeie foarte pasională. A avut tot felul 
de iubiţi secreţi. 

Victor i-a aruncat una dintre privirile lui pătrun- 
zătoare şi Nico se îmbujorase, întrebându-se dacă 
se referea cumva la aventura ei secretă cu Kirby. 
Dar Victor nu putea să ştie despre Kirby... nu-i 
așa? 

— Mulţumesc, Victor, a răspuns ea, cu vocea 
ei plăcută, pe un ton scăzut. 

Bineînţeles că nu i-a spus lui Victor Matrick 
că „masca ei glacială“ apăruse cu mulți ani în 
urmă doar dintr-o timiditate cumplită, cu care se 
luptase mereu, încă de când era mică. 

Iar acum, gândindu-se la articolul din Post, 
credea că vede mâna subtilă a lui Victor în tot 
cuprinsul acestuia. Alăturarea cuvintelor „răceală“ 
şi „înflăcărare“ semăna în mod ciudat cu ceea ce 
îi spusese Victor. Poate că Victor lăsase informaţia 
să se scurgă pentru a precipita lucrurile cu Mike. 
Pe de altă parte, dacă nu o făcuse el, acesta putea 
bănui că Nico însăși era sursa — i-ar fi putut crea 
probleme. Lui Victor nu i-ar plăcea ca ea să preia 
frâiele şi să încerce să sprinteze. 

— Katrina, scumpo, strigă ea pe un ton de 
încurajare, ducându-se din nou până la scară. 

— Imediat, mamă, strigă Katrina. 

Nico măsură cu pași mari covorul oriental vechi, 
tocit. Dacă ea prelua poziţia lui Mike, titulatura 
ei avea să fie cea de preşedintă şi director executiv 
la Verner, Inc. De fiecare dată când îşi permitea 
să se gândească la asta, era cuprinsă de încântare 
și mândrie — avea să fie o muncă uriașă, dar ştia 
că putea să o facă. Partea grea era să obțină titu- 
latura și poziţia. 

În timpul acelui weekend de la St. Barts, ea 
şi Victor petrecuseră ore în şir discutând despre 
divizia de reviste. Victor considera că Mike Harness 
era prea de „modă veche“, încercând încă să năs- 
cocească titluri care să-i intereseze pe bărbați. 
Amândoi știau că bărbaţii nu mai citeau reviste — cel 
puţin nu așa cum obișnuiseră, în aşa-numita peri- 
oadă de glorie a revistelor din anii '50, '60 şi '70. 
Nico a explicat că publicul important era constituit 
din femei mai tinere și obsedate de celebrităţi. 
Dintre cele 33 de reviste de la Splatch-Verner, 
doar 15 făceau bani, iar Bonfire era în frunte. 
Nico se gândea că fie numai şi acest fapt ar fi 
trebuit să fie suficient ca Victor să-l concedieze 
pe Mike și să-o pună pe ea în loc. Însă Victor nu 
avea de gând să facă îi dea postul aşa ușor. 

— Oricine vine pe această poziţie ar putea avea 
acelaşi palmares, a spus Victor, iar Nico n-a ştiut 
dacă era o provocare sau că doar se îndoia de 
faptul că ea putea face o treabă mai bună. . 

— Sunt sigură că aş putea să cresc profiturile 
cu zece procente, a spus Nico pe un ton calm, cu 
o voce care nici nu admitea contrazicere, nici nu 
suna ca şi cum s-ar fi bătut cu pumnul în piept 
în mod egotist. 

— Ai niște idei bune, a spus Victor, dând gân- 
ditor din cap. Însă aici e nevoie de mai mult decât 
a avea idei. E nevoie de multă strategie. Dacă îl 
dau pe Mike afară şi îţi dau ţie funcţia, vor fi 
voci nemulțumite. O să te pomeneșşti cu o grămadă 
de oameni lucrând împotriva ta, spunând că nu 
meriţi postul. Chiar vrei să-ţi începi prima zi de 
liceu cu jumătate din clasă împotriva ta? 

— Sunt sigură că pot să mă descurce, Victor, a 
murmurat ea. 

— O, sunt convins, a zis Victor. Dar nu sunt 
sigur că eu vreau asta. 

Stăteau pe terasa casei lui Victor din St. Barts, 
după ce tocmai luaseră prânzul. Victor îi expediase 

viclean pe Seymour şi doamna Victor (după 50 de 
ani de căsnicie, soţia lui Victor îi era atât de devo- 
tată, încât insista ca lumea să-i spună „doamna 
Victor“) în oraş, unde doamna Victor promisese 
să-i arate lui Seymour cel mai bun loc pentru a 
cumpăra trabucuri. Terasa, construită din lemn 
scump şi negru de mahon (trebuia să fie înlocuit 
din trei în trei ani din cauza aerului sărat, dar 
Victor considera că „merită“), se întindea pe o supra- 
față de 15 metri până la o piscină plină cu apă 
albastră și limpede, care se revărsa în gol la capătul 
îndepărtat. Când stăteai pe terasă, aveai senzaţia 
că eşti suspendat în aer sau cocoţat pe marginea 
unei stânci. 

— Cum propui să ne ocupăm de asta, Victor? 
a întrebat Nico. 

— Cred că tu o să te ocupi, iar eu o să admir, 
a spus Victor pe un ton enigmatic. 

Nico a aprobat din cap, concentrându-se asupra 
priveliştii pentru a-şi ascunde frustrarea. Despre 
ce naiba vorbea Victor? 

— Oamenilor le place să înţeleagă, a continuat 
Victor, bătând darabana cu unghiile pe masa cu 
intarsii din marmură. 

Avea mâinile mari, cu pielea ca un pergament 
alb-cenușiu, presărată cu pete maronii. 

— Le place să poată identifica evenimentele şi 
să cunoască motivul pentru care acestea s-au întâm- 
plat. Dacă, de exemplu..., a spus Victor contem- 
plând priveliștea, Mike ar face ceva... rău, sau 
măcar aparent rău, ar fi mult mai plăcut pentru 
toată lumea. „Aha“, va zice lumea. „De-aia a fost 
Mike dat afară... şi de-aia Nico O'Neilly a luat 
postul lui.“ 

— Desigur, Victor, a spus Nico pe un ton liniștit, 
însă în sinea ei s-a pomenit că până și ea era un 
pic îngrozită. 

Mike Harness lucra pentru Victor de treizeci 
de ani, probabil; fusese loial, punând întotdeauna 

pe primul loc interesele companiei, iar Victor stă- 
tea acolo și complota la prăbușirea lui, de parcă 
asta l-ar fi distrat. 

„Chiar vreau să mă înham la asta?“ s-a întrebat 
ea. Dar apoi şi-a amintit de post. Titulatura era 
ameţitoare, nu putea nega asta, însă ceea ce o 
ardea pe ea era ideea postului în sine. Știa exact 
ce să facă în privinţa diviziei de reviste; trebuia 
să aibă postul. I se potrivea. Era destinul ei... 

— Ciuleşte urechile şi fii cu ochii în patru, a 
spus Victor. Când vei descoperi ceva, vino la mine 
şi vom face pasul următor. 

Iar apoi s-a ridicat, încheind conversaţia. 

— Ai încercat vreodată să faci surfing cu para- 
şuta? a întrebat el. E un pic periculos, dar foarte 
distractiv... 

În următoarele trei luni, Nico încercase să urmeze 
sugestia lui Victor. A studiat rapoartele financiare 
ale diviziei de publicaţii pe ultimii trei ani, dar 
nu a reușit să găsească nimic nelalocul lui. Mike 
menținea lucrurile în funcţiune în acelaşi ritm. 
Poate că nu scotea cât s-ar fi putut, dar nici nu 
era în pierdere. Totuşi, ceva avea să se întâmple. 
Întotdeauna se întâmpla, până la urmă. Doar că 
sincronizarea era totul. A acţiona în pripă era la 
fel de rău ca a acţiona prea târziu. lar ea nu știa 
sigur pe ce teren se mișca. 

Aruncând din nou o privire spre ziar, se chiorî 
la el cu iritare. Ar fi fost mult mai bine dacă n-ar 
fi apărut nimic în ziar — nici măcar să fie pomenit 
acest lucru. În mod sigur, Mike Harness avea să 
ia articolul ca pe o ameninţare la postul lui și 
atunci avea să facă tot ce-i stătea în putere pentru 
a-şi consolida poziția. Nu se putea nega faptul că 
ea devenise un fel de ameninţare. Era posibil ca 
Mike să încerce chiar să facă în așa fel ca ea să 
fie concediată... 

— Gata, am venit, zise Katrina, coborând scă- 
rile în fugă. 

Nico o privi pe Katrina cu uşurare şi zâmbi, 
nu doar pentru că era, în sfârşit, gata de plecare, 
ci şi din cauza simplei plăceri de a şti că existau, 
în esenţă, lucruri mai importante în viaţa ei decât 
Victor Matrick şi Mike Harness. Ca majoritatea 
fetiţelor de vârsta ei, Katrina era absorbită de 
înfăţişarea ei, iar „fetele“, cum îi plăcea lui Nico 
să se gândească la Katrina şi la prietenele aces- 
teia, se dădeau în vânt după un designer nou, pe 
nume Tory Burch. Katrina purta pantaloni evazaţi, 
cu un model geometric portocaliu cu maro, şi un 
pulover mulat din caşmir, maro, pe sub care avea 
o cămașă galbenă din mătase. Avea trăsăturile 
sculpturale ale lui Seymour, și ochii verzi, rotunzi, 
şi părul lui Nico — acel neobișnuit blond-roșcat pe 
care francezii îl numeau verte mort sau frunze 
ruginii. (Lui Nico îi plăcea la nebunie expresia 
asta; era foarte poetică.) Nico se gândi fericită că 
fiica ei îi amintea de cât de norocoasă și binecu- 
vântată era. 

— Bună, Kitty Kat, zise Nico, strecurându-și 
braţul pe după mijlocul fiicei ei. 

Nico se bucura că erau foarte apropiate şi, în 
vreme ce ea și Seymour nu erau afectuoşi din 
punct de vedere fizic, Katrina încă se așeza uneori 
la ea în poală şi, în unele seri, când se întâmpla . 
ca ei să fie acasă şi să se uite la televizor, Nico 
o mângâia pe Katrina pe spate, lucru care îi plăcea 
foarte mult încă de când era bebeluş. 

— Mamă, ştiai că ai fost numită una dintre 
cele mai puternice 50 de femei din Univers? întrebă 
Katrina, lăsându-și capul pe umărul lui Nico. 

Nico râse — era o glumă de familie ca atunci 
când pe Nico o .apucau „pandaliile“, Katrina să-i 
spună pe un ton calm: „O, mamă, de ce nu îţi 
cumperi tu propriul tău univers?“ 

— Ei, de unde ştii asta? o întrebă Nico, mân- 
gâind-o pe păr. 

— Am văzut pe internet, prostuţo, răspunse 
Katrina. 

Petrecea ore în şir pe internet, comunicând per- 
manent mulţi prieteni. Pe lângă şcoală, echitație, 
gătit şi multe alte pasiuni efemere, avea o viaţă 
socială complexă, ca un labirint, despre care Nico 
își imagina că rivaliza cu o companie din topul 
Fortune 500. 

Oricum, sunt foarte mândră de tine. 

— Ai grijă, s-ar putea să-ți cumpăr propria ta 
planetă, zise Nico. 

Deschise ușa masivă din stejar și ieşiră în lumina 
soarelui de aprilie. 

— Nu e nevoie, zise Katrina, gonind în faţa ei 
spre mașina de serviciu care aștepta la marginea 
trotuarului. Când o să cresc mare o să pot să mi-o 
cumpăr singură. 

„Sunt sigură că așa va fi, scumpo“, se gândi 
Nico, privindu-și fiica strecurându-se cu graţie 
în mașină. Katrina era suplă ca un mesteacăn 
tânăr — un alt clișeu, însă Nico nu se putea gândi 
la o modalitate mai bună de a o descrie. Nico se 
simţi cuprinsă de mândrie. Katrina era foarte încre- 
zătoare în sine şi sigură pe ea; mult mai încreză- 
toare în ea însăşi decât fusese Nico la vârsta ei..- 
Dar Katrina trăia într-o epocă diferită. Fetele din 
generaţia ei credeau că pot orice. Și de ce nu? Aveau 
mame care erau o dovadă vie a acestui lucru. 

— Crezi că o să obţii postul, mamă? întrebă 
Katrina. Ştii tu, stăpâna universului? 

— Dacă vrei să spui președintă şi director exe- 
cutiv la Verner, Inc., cred că da, răspunse Nico. 
E un pic mai fezabil decât stăpâna universului. 

— Îmi place asta, zise Katrina îngândurată. 
Mama mea este președinta și directorul executiv 
al Verner, Inc. 

Se întoarse spre Nico și zâmbi: 

— Sună minunat de important. 

Nico o strânse pe fiica ei de mână. Mâna fetiţei 
părea foarte fragilă şi vulnerabilă în strânsoarea 
ei — în ciuda faptului că era o amazoană nemai- 
pomenită şi era capabilă să stăpânească animale 
uriaşe cu degetele alea de fetiță. Nico se simţi 
recunoscătoare că Katrina nu ajunsese încă la vârsta 
aceea când nu voia să aibă nimic de-a face cu ea 
şi că încă o lăsa pe mama ei să o ţină de mână 
când ieșeau în oraș. „E încă un copil, un copil care 
trebuie protejat“, se gândi Nico. Dădu la o parte o 
șuviță lungă de păr de pe chipul Katrinei. Îşi iubea 
atât de mult fiica, încât uneori asta o speria. 

— Cea mai importantă slujbă a mea e să-ţi fiu 
mamă, zise ea. 

— Asta e drăguţ, mamă, dar nu vreau să fie 
așa, zise Katrina, foindu-se pe locul ei. 

Iar apoi, cu acea intuiție uimitoare a copiilor, 
adăugă: 

— E prea multă presiune. Vreau ca tu şi tati să 
fiți mereu fericiţi singuri. Fără mine. Bineînţeles, 
dacă sunteţi fericiţi cu mine, asta e frumos, însă nu 
vreau să fie motivul pentru care staţi împreună. 

Nico a fost cuprinsă deodată de vinovăţie. De 
unde naiba îi venise Katrinei ideea că ea şi Seymour 
nu erau fericiți? Oare aventura ei cu Kirby era, 
cumva, evidentă? Fusese foarte atentă să nu se 
comporte diferit — singurul lucru diferit era că 
fusese mai atentă și mai răbdătoare cu Seymour 
decât de obicei. Faptul că îl avea pe Kirby eliberase 
o parte din tensiunea înăbușită din relaţia lor — nu 
o mai preocupa că ea şi Seymour nu mai făceau 
sex. „Dar dacă află Katrina?“, se gândi ea agitată. 
Ce ar crede Katrina despre ea atunci? Ar mai fi 
mândră de mama ei? 

— Eu şi tati suntem foarte fericiţi, scumpo, 
zise Nico ferm. Nu trebuie să-ţi faci griji în pri- 
vința noastră. 

Katrina ridică din umeri, ca şi cum nu era 
convinsă, şi Nico zise: 

— Îşi faci griji pentru noi? 

— Nuuu, răspunse Katrina şovăitor, dar... 

— Dar ce, scumpo? întrebă Nico, un pic prea 
repede. 

Zâmbi, însă stomacul i se strânse de neliniște. 
Dacă Katrina suspecta sau chiar ştia ceva, era mai 
bine să afle acum, ca să poată nega. Şi atunci — și 
atunci, îşi promise ea cu hotărâre — nu avea să o 
mai facă niciodată. 

— Chipurile n-ar trebui să ştiu asta, dar cred 
că părinţii Magdei divorțează, zise Katrina, cu 
ochii măriţi fie din cauza vinovăţiei de a fi cea 
care transmite acest mesaj, fie din cauza uimirii 
că acest lucru ar putea fi adevărat. 

„O, slavă Domnului“, se gândi Nico automat. Era 
vorba despre Wendy, nu despre ea... Nu era de mirare 
că era supărată Katrina. Probabil era îngrijorată că 
dacă asta i se putea întâmpla Magdei, i s-ar putea 
întâmpla și ei. Se încruntă. Cu siguranţă, asta nu 
putea să fie adevărat. Wendy era plecată la filmări. 
Când să fi avut timp să intenteze divorț? 

— Wendy şi Shane au niște probleme, dar sunt 
sigură că totul e bine. 

Katrina clătină din cap. Nu era o discuţie neo- 
bișnuită, căci Nico şi Katrina bârfeau adesea (sau, 
mai degrabă, „analizau“) acţiunile atât ale prie- 
tenelor ei, cât şi ale prietenelor fiicei ei. Însă părea 
uimitor ca fata ei să știe mai multe despre asta 
decât ea. 

— Se duceau la un psiholog, continuă Katrina 
sigură de informaţiile ei, însă nu dădea rezultate. 
Desigur, Shane încerca să păstreze secretul faţă 
de copii, însă nu există secrete într-o mansardă 
de 325 m2. 

Nico se uită la Katrina cu surprindere și cu un 
pic de mândrie — de unde naiba îi venise felul acesta 
matur de a vedea relaţiile? — dar, de asemenea, cu 
un pic de teamă. Oare era bine ca un copil de 12 ani 
să aibă cunoștință de asemenea chestiuni? 

— De unde naiba ştii asta? întrebă Nico. 

— Magda, răspunse Katrina, ca şi cum Nico ar 
fi trebuit să ştie asta. 

— Dar credeam că nu ești prietenă cu ea. 

Katrina și Magda erau în aceeași clasă la o şcoală 
particulară și, datorită prieteniei dintre Wendy şi 
Nico, fuseseră mereu împreună. De ani în şir se 
tolerau una pe cealaltă de dragul mamelor lor, însă 
nu reușiseră să devină prietene, în parte deoarece, 
credea Nico, Magda era o fetiță ciudată. Ținea 
morțiş să se îmbrace doar în negru și părea mai 
puţin interesată să socializeze decât alţi copii — în 
mod cert, mai puţin decât Katrina — şi avea acea 
sfidare a lui Wendy faţă de orice adaptare. Acest 
lucru i se păruse întotdeauna lui Nico uşor îngri- 

-jorător. Un adult putea să transforme acest lucru 
într-un avantaj, aşa cum făcuse Wendy, dar la un 
copil, asta putea doar să facă viaţa mai dificilă... 

— Magda e foarte dramatică, zise Nico. S-ar 
putea să inventeze asta. 

„Sigur inventează“, se gândi Nico. Era imposibil 
ca Wendy să aibă asemenea necazuri cu Shane 
fără să-i spună ei. 

— Păi acum suntem prietene mai bune, spuse 
Katrina, trăgând de o şuviţă de păr și punând-o 
gânditoare peste buze, cu un gest fermecător. De 
când a început să călărească. Acum o văd după 
şcoală o dată la două zile, așa că n-am cum să 
nu fiu prietenă cu ea. 

— Wendy e cea mai bună prietenă a mea... 

— Şi Victory Ford este, o corectă Katrina; fusese 
întotdeauna fascinată şi liniștită, ştiind că mama 
ei avea două prietene foarte bune. 

— Şi Victory, aprobă Nico din cap. Și ne spunem 
totul una alteia... ei bine, nu chiar totul, încă nu-i 
spusese lui Wendy despre Kirby, dar asta doar 
pentru că ea nu fusese prin preajmă. Și ştiu că 
Wendy mi-ar spune. 

— 'Ţi-ar spune, mamă? întrebă Katrina. Poate 
că îi este jenă. Magda a zis că tatăl ei s-a dus la 
un avocat şi că miercuri a schimbat încuietorile 
de la casă. Mama ei avea nevoie de o cheie nouă şi 
Magda era îngrijorată pentru că Wendy urma să 
vină acasă şi nu va putea intra în apartament, 

— O, ăăă... zise Nico gânditoare, această infor- 
maţie părându-i-se și ei îngrijorătoare. Sunt sigură 
că Shane i-a lăsat cheia la portar. Iar că s-a dus 
la un avocat, nu înseamnă nimic. Putea să se ducă 
pentru orice motiv. 

— Mamă, zise Katrina cu răbdare. Ştii că nu 
e adevărat. Când părinţii merg la avocați, toată 
lumea ştie că înseamnă divorţ. 

— Sunt sigură că e în regulă, spuse Nico. O 
s-o sun pe Wendy chiar acum... 

— Nu-i spune că ţi-am zis despre divorț. Nu. 
vreau să o bag pe Magda în bucluc! se alarmă 
Katrina. 

— N-o să-i spun. O s-o întreb doar ce mai face — 
probabil că nici măcar nu s-a întors încă. 

Nico formă numărul, dar intră direct mesage- 
ria vocală — Nico se gândi că aceasta era dovada 
că Wendy nu s-a întors sau că era în avion în 
după-amiaza aceea. 

Maşina opri în fața intrării expozanţilor de la 
Madison Square Garden, iar ea şi Katrina coborâră 
şi traversară micuța piaţă. În fața intrării, care 
era blocată de cordoane de Poliţie, stăteau doi sau 
trei paparazzi cu înfățișare neîngrijită, concursul 
canin nefiind renumit ca eveniment deosebit de 
monden. Expresiile lor plictisite păreau să arate 
că erau foarte conștienți de acest lucru, dar că 
hei, nu se știe niciodată. Poate că Jennifer Lopez 
a făcut o pasiune pentru câini. 

— Hei! Nico! o strigă scurt unul dintre ei, ridi- 
cându-și aparatul de fotografiat. 

Nico scutură din cap și își puse instinctiv brațul 
pe după gâtul Katrinei, încercând să-i acopere faţa. 


349 


Katrina oftă şi, după ce trecură în siguranţă de 
fotografi, se eliberă. 

— Mamă, o mustră ea, aranjându-şi părul cu 
un gest iritat, eşti prea protectoare. Nu mai sunt 
o fetiță. 

Nico se opri, zâmbindu-i jenată Katrinei, rănită 
brusc de dezaprobarea fiicei ei. Gândul că fiica ei 
ar putea să o urască a fost ca împunsătura dure- 
roasă a unui cuţit. Însă ea era totuşi mama, iar 
Katrina era încă o fetiță, oarecum. 

— Fiind mama ta, este dreptul meu să fiu pro- 
tectoare. Până când vei avea cel puțin 50 de 
ani. 

— O, mai lasă-mă, făcu Katrina. 

Pe chip avea o expresie bosumflată, drăguță — 
Nico se gândi alarmată că, în curând, fiica ei va 
săruta băieţi. Nu voia ca fiica ei să se încurce cu 
băieţi. Era o mare pierdere de timp. Băieții ado- 
lescenţi erau groaznici... Poate că ea şi Seymour 
ar trebui să o trimită pe Katrina la un internat 
de fete, undeva în siguranţă... cum ar fi Elveţia... 
dar cum ar putea să trăiască fără să o poată vedea 
pe fiica ei săptămâni întregi? 

— Hei, mamă? zise Katrina, uitându-se la ea 
cu o îngrijorare ciudată. Hai să-l găsim pe tati. 

Luând-o pe Nico de mână, ea o luă repede îna- 
inte, trăgând-o după ea. 

— Așteaptă, scumpo. Sunt pe tocuri, zise Nico, 
gândindu-se că vorbea exact ca mama ei. 

„Și ce dacă“, se gândi ea. Nu aveai cum să nu 
semeni un pic cu mama ta atunci când deveneai 
tu însăţi mamă; să te împotrivești era o prostie. 
Şi, în plus, era plăcut... 

— Tu te-ai născut purtând tocuri, râse Katrina, 
oprindu-se unde începeau treptele pentru ca Nico 
să o ajungă din urmă. Te-ai născut să conduci. 

— Mulţumesc, Kitty. 

— Sunt convinsă că Tunie o să câștige, tu 
nu, mamă? zise Katrina, legănând mâinile lor 


350 


împreunate. Tati zice că e cel mai bun dachshund 
pitic din ţară, iar dacă juriul nu vede asta... 

Katrina continuă să trăncănească, fiind din nou 
fetiţa plină de entuziasm. Nico aproba din cap, 
ascultând, gândindu-se încă o dată cât de mult 
îşi iubea fiica şi cât de norocoasă era. 


Shane era îmbrăcat în blugi albi şi cu un tricou 
polo roșu. Roşu-închis, nu maro-roșcat sau roșu-aprins, 
ca de Crăciun. Cu un mic crocodil verde în stânga 
a pieptului. Tricoul era băgat în blugi, care erau 
strânși cu o curea maro din piele, cu dungi roz, 
galbene și albastre dintr-un material asemănător 
cu cel din care sunt confecționate panglicile. Însă 
tricoul era cel care ieșea în evidenţă. Wendy nu 
avea să uite niciodată tricoul ăla, toată viaţa ei. 

— Înapoi la aeroport, vă rog, zise Wendy. 

Şoferul dădu din cap. A fost surprinsă cât de 
calmă şi netulburată suna vocea ei. Ca de robot, 
de fapt. Dar poate că asta nu era surprinzător. 
Oficial, era acum moartă pe dinăuntru. Nu mai 
avea sentimente, nu mai avea suflet. Nu avea să 
mai fie niciodată afectată de ceva. Era doar o maşină. 
Preţuită doar pentru capacitatea ei de a face bani 
şi de a întreține familia. De a plăti pentru diverse 
lucruri. În afară de asta, ei nu aveau nevoie de ea. 

Maşina se opri la poartă și o izbi gândul că, 
după ce mașina trecea de poartă și părăsea Clubul 
de Polo din Palm Beach, ea va fi ajuns în punctul 
de unde nu mai era cale de întoarcere. „Stop!“ 
zise o voce în mintea ei. „Întoarce-te — îritoar- 
ce-te!“. Însă o altă voce spuse: „Nu. Ai fost umilită 
destul. Trebuie să tragi linie sau o să pierzi pentru 
totdeauna respectul lor. Dacă te întorci acum, n-o 
să se schimbe nimic; doar va fi mai rău“. Nu exista 
cale de întoarcere. Putea să meargă doar înainte, 
purtând cu ea groaznicul adevăr. 

Porţile albe din metal se deschiseră şi mașina 
trecu. Se făcu mică pe banchetă, ca şi cum i-ar fi 

fost teamă să fie văzută. Ce ar fi putut să facă 
diferit? Ce ar fi putut să spună? Ce trebuia să 
spună? Care era răspunsul potrivit la afirmaţia: 
„Wendy, nu te iubesc. Şi nu cred că te-am iubit 
vreodată“? 

Dacă măcar... dacă măcar i-ar fi avut pe copii 
să-i aducă alinare. „Însă nici ei nu mă vor“, se gândi 
ea cu o durere surdă. Chiar era adevărat? Sau privea 
situaţia cu imaturitatea simplistă a unui copil? La 
urma urmei, ei erau doar niște copii; nu voiau să 
le fie stricată ziua. Ar fi putut să rămână, însă nu 
putea să fie în preajma lui Shane și a părinţilor lui, 
care îi aruncau priviri pe furiș, ştiind adevărul... 

„Nu o iubește, știi. Şi nu a iubit-o niciodată. 
Noi întotdeauna am ştiut. Ea de ce nu a știut?“ 

Și: „Ce o să facă acum? Atenţie. E periculoasă. E 
o femeie rea. Ar putea să le îngreuneze situația lui 
Shane şi copiilor. Sperăm că o să fie rezonabilă...“ 

Şi tricoul ăla roşu şi blugii ăia albi! Și mocasinii 
Gucci din piele întoarsă maro. Shane devenise... 
unul dintre ei. 

O persoană care iubeşte caii. 

Iar ea nu. Locul ei nu era acolo. 

Când Citation a aterizat pe aeroportul din Palm 
Beach, a mers cu mașina direct la Breakers Hotel, 
așteptându-se să-i găsească pe Shane şi pe copii 
în apartamentul lor. În schimb, i-a găsit doar pe 
părinţii lui Shane, îmbrăcaţi în bermude — din 
care ieșeau picioare îngroșate, durdulii, care semă- 
nau cu aluatul de pâine nefrământat. Își luau micul 
dejun şi când Harold, tatăl lui Shane, a deschis 
ușa, acesta nu s-a ferit să-și ascundă uimirea. 

„Pun pariu că nu te aşteptai să mă vezi aici“, 
s-a gândit Wendy, sigură de triumful ei. 

— Bună, Harold, a spus ea. 

Iar Harold, care trebuie să fi considerat că era 
mai bine să nu o provoace, s-a întors repede şi a 
spus: 

— Marge, uite cine a venit. Wendy. 

— Bună, Wendy, a zis Marge, fără să se ridice 
de la masă. 

În vocea ei era o răceală indubitabilă, 

— Ce păcat, a spus ea. Shane și copiii tocmai 
au plecat. Dar nu cred că ştiau că vii. 

„Nu mai spune“, s-a gândit Wendy și a întrebat: 

— Unde s-au dus? 

Marge şi Harold s-au uitat unul la altul. Marge 
şi-a luat furculița şi a băgat-o în ouăle jumări. 

— S-au dus să caute un ponei, a răspuns 
Marge. 

— Vrei cafea, Wendy? a întrebat-o Harold, aşe- 
zându-se față în faţă cu soţia lui. Arăţi ca şi cum 
ți-ar prinde bine nişte cafea. 

— Da, mi-ar prinde bine. Mersi, zise Wendy. 

— Poţi să suni la room service să mai aducă o 
ceașcă, a spus Harold. Sunt foarte rapizi aici. Au 
servicii grozave. 

„Dacă îi omor pe bătrânii ăştia, juraţii vor înţe- 
lege?“ s-a întrebat Wendy. 

— Nu te prosti, Harold. Poate să ia ceașca mea. 
Poftim, Wendy, a spus Marge, împingând spre ea 
ceașca şi farfurioara. 

— Marge oricum nu bea cafea. N-a băut nicio- 
dată, a spus Harold. 

— Obişnuiam să beau, a zis Marge cu afectare. 
Nu-ţi aduci aminte? Când ne-am căsătorit, beam 
şase ceşti pe zi. Am renunţat când am rămas însăr- 
cinată cu Shane. Obstetricianul spunea că nu e 
bună cofeina. Era considerat foarte progresist pe 
vremea aia. 

Wendy aprobă din cap, fără nici o expresie. 
Făceau asta înadins, ca să o tortureze pentru că era 
o soţie atât de rea pentru scumpul lor fiu perfect? 
Cât de mult știau? Probabil tot — erau acolo, nu-i 
așa? Cu siguranţă erau amestecați în toată poves- 
tea asta. 

— Unde sunt? a întrebat Wendy, turnându-și 
o ceașcă de cafea dintr-o cafetieră albă. 

— Cine? a întrebat Marge. 

„O, haide“, s-a gândit Wendy uitându-se la ea. 
„Nu eşti chiar atât de bătrână. Ştii cine.“ 

— Shane. Și copiii. 

A luat o gură de cafea și şi-a fript buzele. 

Marge se încruntă concentrându-se. 

— Cum îi zice, Harold? a întrebat ea. Clubul 
nu-ştiu-cum... 

— Clubul de Polo din Palm Beach, a răspuns 
Harold, având grijă să nu se uite la Wendy. 

— Da, aşa îi zice, a aprobat Marge. Cică e foarte 
faimos. 

A urmat o tăcere lungă, stânjenitoare, între- 
ruptă în cele din urmă de Marge: 

— Doar nu te gândești să mergi să te întâlneşti 
cu ei, nu? a întrebat Marge. 

— Bineînţeles că da, a răspuns Wendy. De ce 
n-aş face-o? 

A pus cu atenţie ceașca înapoi pe farfurioară. 

— Nu aș face asta dacă aş fi locul în tău, a 
spus Harold. 

Marge i-a aruncat o privire pentru a-l reduce 
la tăcere, însă Harold a ignorat-o. 

— Cred că mai bine ai suna mai întâi. Shane 
a zis ceva despre un permis special de intrare. 

— Ca să cumperi un ponei? N-aş prea crede, 
a spus Wendy. 

A coborât în hol şi a obţinut informaţii de la 
recepţie. Clubul de Polo din Palm Beach nu se 
afla, practic, în Palm Beach. Era în Wellington, 
Florida, la treizeci de minute spre vest. 

A urcat din nou în maşină. Când a ajuns la 
Clubul de Polo, a descoperit că Harold avea drep- 
tate — chiar aveai nevoie de un permis special ca 
să ai acces în perimetrul clubului. L-a mituit pe 
paznic cu 200 de dolari bani gheaţă, ultimii bani 
gheaţă pe care îi avea. 

A pășit printr-o deschizătură îngustă dintr-un 
gard viu, târând după ea valiza cu cadourile pentru 

copii, sperând încă la succes. Când a trecut în 
partea cealaltă, s-a oprit, disperată. Locul părea 
enorm, cam de mărimea unui teren de golf. În 
dreapta era un grajd lung, cu o pajiște îngrădită 
în faţă, dar mai departe erau mai multe grajduri 
şi padocuri, și corturi mari, albe cu albastru. Cum 
avea să-l găsească? 

S-a apropiat de intrarea primului grajd. Înăuntru 
era întuneric şi răcoare, ca într-un tunel, și şi-a 
imaginat că, la fel ca într-un tunel, ar putea fi 
plin de surprize neplăcute. Trăgând cu ochiul cu 
atenţie în lumina scăzută, a zărit un cal mare 
priponit de zid; calul s-a uitat la ea, a lăsat capul 
în jos şi a început să scurme pământul. Wendy a 
sărit înapoi de frică. 

Din spatele calului a apărut o femeie tânără. 

— Pot să vă ajut? a strigat ea. 

Wendy a făcut un mic pas în faţă. 

— Îmi caut soţul. Şi copiii. Au venit aici să 
cumpere un ponei. 

— De la care grajd? 

— Poftim? 

— De la care grajd? a repetat femeia. Sunt 
sute aici. Ar putea fi oriunde. 

— Oh. 

— Puteţi să-i sunaţi? 

— Da, a dat Wendy din cap. Asta o să fac. 

A făcut câţiva paşi în spate. 

— Cum îl cheamă pe dresor? a întrebat femeia, 
hotărâtă să fie de ajutor. 

„Dresor?“ s-a gândit Wendy. 

— Nu ştiu. 

— Puteţi încerca la birou, a spus femeia. Mergeţi 
pe aleea aia. E după colţ. 

— Vă mulţumesc, a spus Wendy. 

A mers pe lângă grajd şi aproape că a fost 
călcată de o maşinuţă de golf în care erau două 
femei care purtau apărătoare de soare. Maşinuţa 

de golf a oprit cu un scârțâit şi femeia care con- 
ducea și-a întors capul, întinzându-și gâtul: 

— Wendy? a întrebat ea. Wendy Healy? 

— Da? a răspuns Wendy, făcând câţiva pași în 
față. 

— Sunt Nina. Şi Cherry, a spus Nina, arătând 
spre însoțitoarea ei. Ți-amintești de noi? Copiii noștri 
merg la Școala St. Mary — Alice cu copiii tăi. 

— Bunăăă, a spus Wendy, ca și cum le-ar fi 
recunoscut brusc. 

— Ce plăcere să te văd, a spus Nina, aplecân- 
du-se în afară și îmbrăţişând-o spontan pe Wendy 
ca şi cum ar fi fost o prietenă pe care nu o văzuse 
de mult. Ce faci aici? 

— Fiica mea cumpără un ponei... 

— Cine e dresorul ei? a întrebat Cherry. 

Purta nişte cercei cu diamante de mărimea unor 
migdale. 

— E Marc Whittles? El e cel mai bun. Trebuie 
să-l ai pe Marc când cumperi un ponei... 

— Nu sunt prea sigură... Tocmai m-am întors de 
la filmări. Din România, a adăugat Wendy, sperând 
că asta ar putea explica totul. 

` — Dumnezeule! Viaţa ta e senzaţională, a excla- 
mat Nina. Eu şi Cherry spunem mereu că ar fi 
trebuit să avem cariere în loc de soți. 

— Mai puţină muncă, a încuviinţat Cherry. 

Iar Nina, care avea un uşor accent sudist, a 
râs zgomotos. Wendy își spuse că Nina era una 
dintre acele femei de care era imposibil să nu-ți 
placă, chiar dacă nu aprobai neapărat stilul ei de 
viață. 

— Scumpo, unde ţi-e maşinuţa de golf? a între- 
bat ea, uitându-se surprinsă la Wendy. 

— Maşinuţa de golf? N-am ştiut că am nevoie 
de una. 

— Totul e la kilometri depărtare... Doar nu aveai 
de gând să mergi pe jos, nu-i așa? a întrebat Cherry 
şocată. 

— Nu sunt foarte sigură unde sunt ei, a măr- 
turisit Wendy. Am fost plecată, iar apoi telefonul 
meu... 

— O, scumpo, nu-ţi face griji în legătură cu 
asta. Noi ne pierdem soţii și copiii tot timpul, a 
exclamat Nina, înlăturând cu o fluturare de mână 
scuzele lui Wendy. 

— E mai bine aşa, a adăugat Cherry. 

Afirmația lui Cherry a stârnit alte hohote de 
râs. 

—- Ce-ar fi să încercăm mai întâi la grajdul lui 
Marc, ce zici? a spus Nina consultând-o pe Cherry. 
Urcă, i-a spus ea lui Wendy. Te ducem noi. 

Wendy și-a urcat valizele într-un coș metalic 
din spate. 

— Dumnezeule, a spus Cherry. Doar n-ai cărat 
alea tocmai din România, nu-i aşa? 

— Ba da, chiar aşa, a răspuns Wendy, așezân- 
du-se în spate. 

— Eşti o mamă devotată, a zis Cherry. Când 
mă întorc din Europa, soțul meu şi copiii ştiu că 
nu mă dau jos din pat trei zile. Din cauza oboselii 
provocate de diferenţa de fus orar. 

— Scumpo, tu obosești din cauza diferenţei de 
fus orar și când urci în vârful Muntelui Aspen. 

Cherry a ridicat din umeri ca o fetiţă: 

— Sunt delicată. 

Wendy a zâmbit, dorindu-și să se poată alătura 
distracției. Nina şi Cherry erau cât se poate de 
cumsecade, însă erau foarte diferite. Nările lor 
care fremătau (probabil rezultatul unor operaţii este- 
tice de la începutul anilor '80; Wendy s-a gândit 
că era neliniștitor felul în care îţi puteai da seama 
acum de perioada în care au fost făcute anumite 
operaţii estetice) şi siluetele lor înalte, zvelte, îi 
aminteau de caii de rasă de la curse. Păreau să nu 
aibă nici o grijă şi, de ce ar fi avut în fond? Soții 
lor erau bogaţi și, chiar dacă divorţau, s-ar fi ales 
cu suficienți bani ca să nu trebuiască niciodată 

să muncească... „Cum ar fi asta?“ s-a întrebat ea. 
Și-a lăsat capul pe spate. Probabil că extraordinar 
de plăcut. Nu era de mirare că erau atât de cum- 
secade. Probabil că în viaţa lor nu li se întâmplase 
niciodată ceva rău... Gândindu-se la scena care 
urma inevitabil cu Shane, s-a apucat şi mai strâns 
de marginea maşinuţei de golf. 

— Apropo, băieţelul tău — Tyler? — este absolut 
adorabil, a spus Nina. 

— Da, nu-i aşa? a aprobat Wendy dând din 
cap. 

Acum că știa că o să-și vadă copiii, simţea o 
senzaţie dureros de plăcută de nerăbdare. 

— Iar soțul tău, Shane, se descurcă foarte bine 
cu el, a adăugat Cherry. Vorbim mereu despre cât 
de norocoasă eşti să ai un soț care chiar face lucru- 
rile pe care le face o mamă. E acolo să-i ia în 
fiecare după-amiază după școală. Majoritatea băr- 
baţilor zic că vor să facă asta, dar când îi laşi, 
sunt complet neajutoraţi. 

— Al meu nici măcar nu a învăţat vreodată 
cum să desfacă un cărucior rabatabil, a spus Nina. 

— Noi credem că l-ai dresat foarte bine, a dat 
Cherry din cap aprobator. Întotdeauna ne-am între- 
bat care e secretul tău. 

„Dacă ar şti adevărul“, s-a gândit Wendy cu 
amărăciune. 

— Păi... cred că sunt pur şi simplu norocoasă, 
a zis ea cu tristeţe. 

— Am ajuns! a exclamat Nina vesel, arătând spre 
un grajd vopsit în alb, cu acoperiș verde din cupru. 

În faţă era un ţarc, în care erau împrăștiate 
obstacole vopsite în culori vii. În mijlocul ţarcului 
era un ponei alb-cenușiu călărit de o tânără care 
purta o cască de călărie neagră. Într-o parte erau 
Shane și Magda, care discutau cu un tânăr înăltuţ, 
cu un chip ca al unui star de cinema; în cealaltă 
parte erau Tyler și Chloe, care o ţineau de mâini 
pe Gwyneth, bona lor. 

— Uite-l pe Shane, a spus Cherry. lar ăla e 
Marc, nu-i așa? O, bine, îl aveţi pe Marc până la 
urmă. Nu e nevoie să-ţi faci griji, sunteţi pe mâini 
bune, a spus ea, întorcându-se ca să-i zâmbească 
lui Wendy. 

Wendy i-a zâmbit la rândul ei, simțindu-se stân- 
jenită. 

— Shane, dragule, a strigat Nina, ţi-am adus 
un dar! Soţia ta! 

Wendy a coborât din maşinuţa de golf. Cele 
două femei au plecat în viteză, fluturând ugor dege- 
tele încărcate cu inele. 

Wendy a rămas acolo, cu geanta într-o mână 
şi valiza pe rotile în cealaltă, gândindu-se că arăta 
ca o refugiată. Familia ei se uita lung la ea. Nimeni 
nu părea să ştie ce să facă. „Poartă-te normal“, 
s-a gândit ea. Dar ce era normal? A lăsat jos vali- 
zele şi a făcut cu mâna: 

— Bună... 

— Mama! a ţipat Magda cu dramatism, de parcă 
o omora cineva. 

Era îmbrăcată în pantaloni mulaţi maro, cu man- 
şete la glezne; era încălțată cu cizmuliţe cu şireturi. 

— Ai ajuns! 

A alergat cu stânjeneală spre Wendy, cu braţele 
întinse. 

„E un pic dolofană“, s-a gândit Wendy cu un fior 
de îngrijorare — pe sub cămaşa albă se vedeau un 
început de burtică și două umflături mici, necon- 
turate, ale sânilor. „Trebuie să-i iau sutien. Mâine“, 
s-a gândit Wendy, simțindu-se incredibil de vino- 
vată. „N-o să spun nimic despre greutatea ei — o 
să slăbească — Magda abia a început să crească.“ 
Și şi-a deschis braţele să-şi îmbrăţişeze fiica, miro- 
sindu-i părul care duhnea înţepător a transpiraţie 
dulce, și s-a gândit la felul cum mamele puteau, 
probabil, să-şi identifice copiii doar după miros. 

— Sunt atât de fericită să te văd, a exclamat 
Magda. 

Iar apoi Tyler, ca şi cum hotărâse că nu era 
nici un pericol, s-a năpustit spre ea, dându-i ocol 
ca un avion. Micuța Chloe a început să lovească 
marginile căruciorului, vrând să fie luată în braţe. 

— Iat-o, a spus Gwyneth, întinzându-i-o pe Chloe. 
Iat-o pe mămica ta. În sfârșit. 

Și i-a aruncat lui Wendy un zâmbet cercetător, 
oarecum îngrijorat. 

Wendy s-a uitat spre Shane, ca să se asigure 
că el aprecia pe deplin semnificaţia acestei scene. 
El i-a oferit un zâmbet resemnat, iar ea s-a întors, 
aplecându-se spre Tyler. 

— Mami, mi-a căzut un dinţişor, a spus el, punân- 
du-și degețelul în locul unde îi lipsea dintele. 

— Să vedem, a spus Wendy. Te-a durut? A venit 
Zâna Măseluţă? 

Tyler şi-a clătinat tot corpul dintr-o parte în 
alta: 

— N-a durut, dar a curs sânge. Şi Zâna Măse- 
luţă mi-a dat zece dolari. Așa că tati a spus că a 
meritat. 

— Zece dolari? Sunt o grămadă de bani pentru 
un dinţișor. Ce ai de gând să faci cu ei? 

— O, mami, zece dolari nu înseamnă foarte mult. 
Nici măcar cât să cumperi un CD. 

„Isuse. Ce-i învaţă Shane?“ S-a ridicat şi, luân- 
du-și copiii de mână, s-a dus spre el. 

Shane nu a schiţat nici o mișcare pentru a o 
săruta de bun venit. În schimb, a arătat spre băr- 
batul de lângă el, care, s-a gândit Wendy, nu era 
nici pe departe la fel de atrăgător cum părea de la 
distanţă. De aproape părea fabricat, ca și cum avea 
pielea din plastic. Purta ochelari de aviator, cu 
lentile închise la culoare, și fuma o ţigară (tocmai 
Parliament) și avea o claie de păr vopsit în șuviţe 
care păreau să fie aranjate cu fixativ. Purta nişte 
pantaloni albi strânşi pe picior şi cizme negre până 
la genunchi, iar tricoul lui era alb cu dungi roşii, 
de același roșu-închis ca al tricoului lui Shane. 

— Aceasta e soția mea, Wendy Healy. Mare 
Whittles, dresorul nostru, a făcut Shane prezen- 
tările. 

„Măcar m-a numit soţia lui“, s-a gândit Wendy, 
dând mâna cu Marc. Și, pentru o secundă, a crezut 
că poate a făcut o greşeală, că poate, până la urmă, 
totul era în regulă. 

— Nu o aşteptam pe Wendy, a spus Shane, uitân- 
du-se la ea cu subînţeles. Însă cred că își făcea 
griji pentru copii. 

— Am fost plecată... Nu i-am văzut... 

— Unde? a întrebat Marc, scuturând un pic de 
scrum de ţigară de pe pantalonii albi. 

»E șmecher“, s-a gândit Wendy, „ca un agent 
imobiliar“. 

— România, a răspuns Wendy. 

— România? s-a mirat Marc, trăgându-şi capul 
înapoi de dezgust. Ce-i acolo? Nu se schiază, nu-i 
așa? Şi, în mod sigur, nu e un loc pentru cum- 
părături. 

— Cu serviciul, a spus Wendy, gândindu-se că 
era pe cale să-și piardă răbdarea cu bărbatul 
acela. 

— Wendy lucrează în industria cinematogra- 
fică, a spus Shane. 

— E preşedintă la Parador Pictures, s-a trezit 
și Tyler vorbind. 

„Ce băiat cuminte“, și-a spus Wendy, strângân- 
du-l de mânuţă. 

— Asta e foarte... drăguţ, a zis Marc, ca şi cum 
cântărea din priviri. Avem aici o mulţime de oameni 
din industria filmului. Așa că ar trebui să vă sim- 
țiți ca acasă. 

Wendy îi adresă un zâmbet fals arătându-i că 
era imposibil. 

— Deci, după cum vezi... copiii sunt bine, a 
spus Shane cu o nuanţă de triumf în voce. 

— Da, văd asta, a răspuns Wendy înţepat. 

S-au privit cu ură. 

— Să mergem să deshămăm poneiul, bine? a 
spus Marc, aruncându-şi neceremonios ţigara în 
iarbă şi strivind-o cu vârful cizmei. 

Magda a apucat-o pe Wendy de mână și a început 
să o tragă după ponei. 

— Nu e cel mai frumos ponei pe care l-ai văzut 
vreodată? a întrebat Magda cu ochii arzând de 
dorință. 

— O, da, scumpo. Este... este frumos, a răspuns 
Wendy. 

Nu fusese niciodată în preajma cailor și, chiar 
dacă acesta nu era deosebit de mare („1,40 metri 
înălțime“, îi spunea întruna toată lumea, lucru a 
cărui semnificaţie nu o înţelegea deloc), ei îi era 
prea frică să se apropie la mai mult de câţiva metri 
de animal. Chiar şi după ce l-au legat în grajd cu 
funii de o parte şi de alta — Wendy credea că pentru 
a-l împiedica să fugă — ea tot a fost agitată. 

— Haide, mami, a spus Tyler trăgând-o de 
mână. 

— Tyler, stai... stai aici, i-a poruncit ea, însă 
Tyler s-a smuls din strânsoarea ei şi s-a dus direct 
la ponei, care şi-a lăsat capul în jos şi şi-a frecat 
botul de părul lui Tyler. 

Ea a crezut că o să facă un infarct atunci, dar 
Tyler a ţipat de încântare. 

— O să fie și poneiul meu, nu-i așa? a întrebat 
el pe un ton insistent. 

— Mamă, asta e mai grozav decât de Crăciun, 
a spus Magda. 

Și-a pus braţele pe după gâtul poneiului şi i-a 
zis: 

— Te iubesc, Prince, „Prince“ fiind numele pone- 
iului sau numele pe care i-l dăduse Magda. Pot 
să stau cu el la noapte? 

— Nu. Nu, scumpo... 

— Dg’ Sandy Pershenki... — cine dracu! era aia? — 
a stat noaptea cu calul ei. Când acesta a avut 
colici. Era cu trei zile înainte de probele olimpice 

şi ea și-a petrecut noaptea în boxa lui, pe un pat 
de campanie. Și calul nu s-a așezat pe ea sau ceva 
de genu' ăsta. Așa că nu e nici un pericol, zău. Și 
când cazi, calul nu calcă pe tine. Unii spun că te 
calcă nu e așa? Caii știu. Ei știu totul... 

— Mami, o cunoşti pe Sandy? a întrebat Tyler. 

— Nu. Nu, scumpule, n-o cunosc, a răspuns ea, 
aplecându-se şi luându-l în brațe. 

Era foarte greu. Şi era îmbrăcat exact ca Shane, 
cu blugi albi şi un tricou polo albastru. 

— Tu îl iubeşti pe Prince, mami? a întrebat 
Tyler. 

— Da. Pare un căluț foarte drăguţ. 

— Nu e un căluț, mamă, e un ponei. E o dife- 
rență. Chiar cred că ar trebui să stau la noapte 
cu el, a spus Magda. Nu vreau să-i fie frică. 

— N-o să-i fie frică. Aici locuieşte, a replicat 
Wendy cu falsă veselie. Iar acum e timpul să mer- 
gem și noi acolo unde locuim... 

— Înapoi la New York? a întrebat Magda îngro- 
zită. 

— E în regulă, scumpo. Nu vrei să mergi acasă? 
a întrebat Wendy. 

— Nu, a răspuns Tyler. 

— Dar mami are un avion. Un avion particular 
care să ne ducă acasă. 

— Putem să-l luăm pe Prince cu noi? 

— Nu, scumpo... 

— Atunci vreau să rămân aici, a zis Magda. 

— Şi bunica şi bunicul? a întrebat Tyler. 

— Vor merge acasă mai târziu. Cu tati. 

— Dg’ bunica a zis că o să stau lângă ea în 
avion. 

— Poţi să stai lângă bunica altă dată. | 

— Mamă, strici totul, a spus Magda, cu faţa 
schimonosită de teamă furibundă. 

— Cumpărăm poneiul, Magda. E suficient. 

— Probleme, doamnă Healy? 

Era Marc, care venise în spatele ei. 

— Nu, e în regulă. Doar că nu vor să meargă 
acasă. 

— Cine ar vrea? Este minunat aici, nu-i așa? 
Clubul de Polo din Palm Beach. O bucăţică secretă 
de rai, nu? 

„Nu, e iadul“, a vrut ea să spună. 

— Aşadar, să mergem să cumpărăm poneiul 
ăla, atunci, doamnă Healy, a spus Marc. 

S-a aplecat, dar claia de păr nu s-a clintit. 

— Copii, v-ar plăcea să vedeţi puii? a întrebat 
el. 

— Puii? a întrebat Magda, entuziasmată. 

— Răţuştele şi pisoii. Și poate şi nişte căţeluşi, 
a spus el, îndreptându-se de spate. Copiilor le place 
asta la nebunie. O s-o pun pe Julie, îngrijitoarea 
de la grajd, să-i ducă şi apoi să-i aducă înapoi 
aici. Magda o să vrea în mod sigur să-l vadă din 
nou pe Prince, a spus el, aruncându-i lui Wendy 
un zâmbet familiar. Primul ei ponei. E un eveni- 
ment foarte important în viaţa unei fetiţe. Un 
moment pe care nu-l va uita niciodată. 

„Are dreptate în legătură cu asta“, s-a gândit 
Wendy. Totul era, într-adevăr, de neuitat. A rămas 
acolo, epuizată, în timp ce copiii au trecut pe lângă 
ea alergând. 

— Wendy! Haide, a strigat Shane cu nerăbdare 
de pe locul din dreapta al mașinuţei de golf. 

Wendy a oftat şi, târând bagajele după ea, s-a 
îndreptat cu greutate spre maşinuţa de golf, pri- 
vind înapoi la copii, cu dor. S-a aşezat pe locul 
din spate şi şi-a pus valiza în poală. Erau 27°C 
şi ea era îmbrăcată toată în negru. Se simţea ca 
o italiancă bătrână. 

Marc a urcat pe locul șoferului şi și-a aprins 
o altă ţigară. 

— Magda o să se descurce foarte bine cu Prince, 
doamnă Healy, a spus el virând atât de brusc, că 
Wendy aproape că a fost aruncată afară din maşinuţă. 
N-aș fi surprins dacă s-ar califica de la primul ei 

concurs. l-am tot spus lui Shane ce norocoși sunteți — 
ponei ca ăsta se găsesc foarte rar. 

— Cât costă poneiul? a întrebat Wendy, uitân- 
du-se urât la ceafa lui. 

— 50.000 de dolari, a spus Shane pe un ton 
egal. 

Wendy a rămas fără aer și s-a apucat strâns de 
partea din spate a scaunului lui Shane, ca să se 
sprijine. Shane s-a întors şi i-a aruncat o privire 
aspră: 

- — Nu înseamnă chiar aşa de mult, Wendy, a 
spus el. 

— E un preţ rezonabil, a intervenit Marc arun- 
cându-și ţigara, de parcă oamenii cumpărau în 
fiecare zi ponei de 50.000 de dolari. Red Buttons 
pentru 200.000 de dolari — ei, asta nu e rezonabil. 

S-a întors spre ea cu un rânjet: 

— Lucrul cel mai important e că Magda iubește 
poneiul. Au deja o relație. Îți poți da seama că ea 
iubește poneiul și că poneiul o iubește. Cum puteţi 
să-i refuzaţi fiicei dumneavoastră prima iubire? 

Wendy a clătinat din cap cu deznădejde. 50.000 
de dolari? Era o nebunie. Ce dracu' trebuia să faci 
în această situație? Dacă obiecta, Magda avea să 
fie distrusă, iar Wendy va fi vrăjitoarea cea rea. 
Și, pe deasupra, asta era numai vina lui Shane — 
încă o dată, el îi jucase o festă, regizând o situaţie 
în care ea nu avea cum să nu dea greş cu copiii. 
Wendy voia să-şi sprijine capul în mâini și să plângă. 
Oboseala începea să o facă să tremure. 

— Dacă nu vă supăraţi, aş vrea să vorbesc sin- 
gură cu soţul meu. Înainte să încheiem această 
tranzacţie, a spus Wendy cu toată puterea pe care 
şi-a putut-o aduna. 

— Desigur, a răspuns Marc cu amabilitate. E 
în joc viitorul fiicei dumneavoastră ca jocheu. Ar 
trebui să discutați. Dar vă garantez că n-o să găsiți 
un ponei mai bun la acest preţ. 

Shane s-a uitat la ea peste umăr și s-a încrun- 
tat: 

— Ce e, Wendy? a întrebat el. E vreo problemă? 

— Da. Cam e, a răspuns ea epuizată. 

„Soțul meu tocmai mi-a transmis actele de divorț, 
m-a lăsat: pe afară şi mi-a răpit copiii. lar acum 
vrea să cheltui 50.000 de dolari pe un ponei...“ 

Marc a înălţat din umeri şi şi-a aprins încă o 
ţigară, în timp ce oprea în faţa unui grajd în stil 
Tudor, care voia probabil să semene cu un grajd 
dintr-un refugiu regal de la munte. 

— Mă găsiţi în birou. Prima ușă pe dreapta, a 
spus Marc. Veniţi când terminaţi. 

— Venim imediat, a răspuns Shane. 

A făcut o pauză şi a întrebat: 

— Ei bine? 

Wendy s-a holbat surprinsă la el. Nu ştia cu 
ce să înceapă. 

— După toate astea... după ceea ce ai făcut... 
tot ce ai de zis e „ei bine“? 

— Nu putem pur şi simplu să cumpărăm pone- 
iul, te rog? De ce trebuie ca totul să fie așa mare 
tevatură cu tine? 

Ea l-a privit fără să înțeleagă. Era posibil ca 
el să fi uitat că îi trimisese actele de divorț şi că 
o lăsase pe dinafară? Sau își pierdea ea minţile? 

— Ce vrei să spun? a întrebat Shane cu nerăb- 
dare. 

Ea a ezitat. Ce voia? „Vreau ca totul să fie din 
nou în regulă. Vreau ca totul să fie așa cum era 
înainte să plec în România. Nu era prea grozav, dar 
era mai bine decât acum“, a vrut ea să spună. 

— Vreau să-mi explici. 

El a privit-o sfidător, ca un băieţel, și apoi i-a 
întors spatele și a început să meargă spre grajd. 
Wendy a alergat după el, ajungându-l din urmă 
imediat după ce el a intrat înăuntru. 

— Nu vreau să avem acum această discuţie, a 
şuierat el. Nu în fața acestor oameni..., a spus el, 
arătând cu mâna spre ușa biroului. 

— De ce nu? Ce-ţi pasă de ei? 

— Nu e vorba despre ce cred eu, Wendy. E vorba 
despre ce cred ei despre fetița noastră. De ce tre- 
buie să o faci de ruşine? A căpătat în sfârşit curajul 
de a încerca ceva nou, ceva sportiv, și tu vrei să 
distrugi asta. 

— Nu, nu vreau... 

— Nu ştii cum se bârfeşte aici? a întrebat Shane 
acuzator. Toată lumea ştie problemele tuturor. Le-ai 
văzut pe Cherry şi Nina - vor vorbi cu Marc — 
mâine o să se știe totul la Școala St. Mary-Alice. 
Nu crezi că e şi așa suficient de dificil pentru 
Magda? Chiar trebuie ca toți copiii să vorbească 
despre cât de nebună e maică-sa? 

— Shane, a spus Wendy fixându-l îngrozită cu 
privirea. N-am făcut nimic. N-aş face niciodată 
ceva care să o rănească pe fetița noastră... 

— Nu, tot ce ai făcut a fost să apari pur și 
simplu aici pe neașteptate. Vreau să zic că a fost 
destul de dificil să încerc să explic asta. 

— Ce e de explicat? Sunt mama ei... 

— Eşti? 

— 'Ticălosule. 

Wendy a făcut o pauză, apoi a hotărât să treacă 
peste asta deocamdată. Era prea groaznic ca să 
se apuce să discute despre asta. A întrebat: 

— Cum aveai de gând să plătești poneiul ăla 
fără mine, Shane? 

— Cu cardul. 

— Sunt totuşi banii mei, a spus ea şi s-a urât 
că a subliniat asta. 

— Bine, a spus Shane. Frânge-i inima fiicei 
tale. Asta o să te facă să intri cu adevărat în 
grațiile copiilor tăi. 

— N-am spus că n-o să-l cumpăr... 

— Fă ce vrei. Eu am încercat tot ce am putut. 
Am terminat, a spus el ridicându-şi mâinile cu 
deznădejde. 

A început să meargă prin cotloanele întunecate 
ale grajdului, făcând zgomot cu mocasinii lui în 
spaţiul mare şi gol. 

Wendy a ezitat şi apoi l-a urmat în grabă. Cel 
puţin, grajdul ăsta părea să fie gol, fără animalele 
alea înspăimântătoare care puteau să sară şi să 
te calce în-picioare. 

— Shane! a şuierat ea. Treci înapoi. 

Shane s-a întors. 

Wendy s-a gândit că trebuia să-l facă să-i spună. 
Nu-l putea lăsa să scape atât de uşor. 

— N-am de gând să cumpăr poneiul ăla până 
când nu discutăm despre ce se întâmplă. 

Gura lui Shane s-a strâmbat a dezgust. 

— Bine, a spus el, plin de bravură mânioasă, 
şi a intrat într-o boxă goală. 

Wendy a şovăit. Pe jos era plin de paie de un 
galben strălucitor. Poate că pur și simplu ar fi 
putut să facă dragoste şi apoi totul avea să revină 
la normal. Asta funcţionase de foarte multe ori 
înainte. Shane stătea în mijlocul boxei, cu braţele 
încrucişate defensiv la piept. Ea a făcut un pas 
spre el, simțind paiele tăioase care îi înţepau glez- 
nele. Shane se purta foarte prostește. Toată chestia 
asta era ridicolă. Dacă el ar fi încetat, ea l-ar fi 
iertat. Era obişnuită să-l ierte. li venea uşor să 
facă asta după doisprezece ani de practică, la fel 
cum era ușor să înveţi să spui că îţi pare rău. A 
te scuza şi a ierta erau lucruri mult mai uşor de 
făcut decât credea lumea. 

După ce a reușit să intre într-o stare mai bine- 
voitoare, a hotărât să-şi încerce norocul. Pe tonul 
neameninţător, de copil, pe care îl folosea cu el, 
i-a spus jucăuş: 

— Hai să facem sex. 

Însă în loc ca aceste cuvinte tandre să-l cal- 
meze, ele au părut să dezlănţuie fiara din el. 
S-a repezit spre ea ca și cum ar fi avut de gând 
s-o lovească, dar, în ultima clipă, s-a oprit şi s-a 
năpustit spre perete, lovind cu mâna scândurile 
din lemn. 

— Tu tot nu pricepi, nu-i așa? a ţipat el. 

Apoi, poate jenat de această răbufnire neobiş- 
nuită, și-a acoperit faţa cu mâinile. Trupul lui a 
început să se zguduie ca şi cum ar fi plâns în 
hohote, însă nu se auzea nici un sunet. Ea a făcut 
câțiva paşi spre el și l-a atins pe umăr. 

— Shane? 

A repetat mai insistent: 

— Shane... plângi? 

— Nu. 

Sunetul era înăbușit de mâinile lui. 

Wendy şi-a pus mâinile peste ale lui și a încer- 
cat să i le dea la o parte. Expresia de pe chipul 
lui a înspăimântat-o. Ochii lui erau roşii — pline 
de ură, a simțit ea, față de ea sau față de el însuşi 
ori, poate, ambele. 

— N-are nici un rost, a spus el. 

„S-a terminat“, s-a gândit ea. „S-a terminat...“ 

— Ce n-are nici un rost? a întrebat ea, totuşi. 

— Noi, a răspuns el. 

A inspirat adânc şi a expirat cu gura deschisă. 

— Nu te iubesc, Wendy, a zis el. Şi nu cred că 
te-am iubit vreodată. 

Arggghhhh. Wendy a făcut un pas înapoi. 
Arggggggh. Ha scotea zgomotul ăla sau îl auzea 
doar în mintea ei? Întreaga ei viaţă părea să i se 
scurgă printre degete. Stătea pe marginea unei 
stânci. Arggggh. Cum se putea asta? 

El nu spusese asta, nu-i aşa? 

— Nu mi-ai dat niciodată ocazia de a decide 
pentru mine însumi, a spus el. Ai fost întotdeauna 
atât de acolo — atât de implicată de la început. 
Nu puteam să scap de tine. Nu acceptai niciodată 
un răspuns negativ. La început, m-am gândit: fata 
asta trebuie să fie nebună. Mă culcam cu alte fete 
şi tu ştiai, și nu spuneai niciodată nimic. lar apoi 
am început să mă gândesc că poate erai cu ade- 
vărat îndrăgostită de mine. Puteam să fac ce voiam 
şi ai fi fost întotdeauna acolo să ai grijă de mine. 
Nu zic că nu-mi plăcea de tine. Ne-am distrat minu- 
nat împreună. Însă n-am fost niciodată îndrăgostit 

de tine. Aşa cum am fost îndrăgostit de unele 
dintre celelalte fete... 

— Celelalte fete...? 

— Nu când eram căsătoriţi, a spus Shane pe un 
ton defensiv. Nu te-am înșelat. Vorbesc de dinainte 
de a ne căsători, 

— Atunci de ce te-ai căsătorit cu mine? a între- 
bat ea. 

— De ce vrei să auzi asta? a replicat el. Crezi 
că-mi place să-ți spun chestiile astea? De ce nu 
pleci? Te torturezi întruna din cauza mea. Crezi 
că mă face să te respect? | 

— Îmi datorezi o afurisită de explicaţie! a țipat 
ea. 

El a lovit din nou în perete cu palma. 

— Nu-mi vine să cred, Shane. Cum ai putut 
să fii atât de slab? 

— Crezi că mi-a plăcut să fiu slab? Tu m-ai 
făcut slab! a strigat el. N-am fost niciodată îndră- 
gostit de tine. Imi pare rău că trebuie să auzi 
asta, dar ăsta e adevărul. Totuşi, am tot sperat 
că o să mă îndrăgostesc de tine. Toată lumea zicea 
că sunt nebun — erai atât de grozavă. Și erai pur 
şi simplu foarte sigură. Însă în ziua nunții noas- 
tre... Când ne-am întors de la altar... Am ştiut că 
făcusem o greșeală. Te-ai întrebat vreodată de ce 
nu m-am putut uita la tine? Eu eram unul dintre 
țelurile tale. Fusesem îndeplinit! Și probabil că 
aş fi plecat, dar ai rămas însărcinată imediat. Eu 
n-am avut nici un cuvânt de spus în această ches- 
tiune. N-ai mai luat pilulele. Ai spus că le iei, că 
a fost un accident... 

— A fost! 

— Asta e o abureală, Wendy. 

— Dacă mă urai atât de mult, de ce n-ai 
plecat? 

— Pentru că m-am îndrăgostit de fetiţa noastră. 
Nu-ţi dai seama de asta? Nu sunt atât de ticălos 
cum crezi tu. Am încercat să fac ceea ce trebuie. 

M-am gândit că puteam, cel puţin, să fiu un tată 
bun. Iar apoi ai rămas din nou însărcinată. Și din 
nou. Şi, de fiecare dată, m-am gândit: te atrage 
în cursă din ce în ce mai mult, ca să nu poţi pleca 
niciodată... 

— Pleacă, Shane. Pleacă acum. 

Wendy a alergat la el şi l-a lovit cu pumnul în 
bicepşi cât de tare a putut. Impactul i-a provocat 
durere în mână. Shane s-a răsucit, îndepărtân- 
du-se de ea rânjind. 

— Asta ai de gând să faci? Nu poţi să faci cum 
vrei tu și atunci ai de gând să mă baţi? 

— Pleacă. Nu vreau să te mai văd niciodată. 

— Da, asta ar fi foarte convenabil pentru tine, 
nu-i așa? a spus Shane, dând din cap și frecându-și 
braţul acolo unde îl lovise — „exact ca o fată“, s-a 
gândit ea. Dar n-am de gând să fac asta, Wendy. 
Când am fost plecat, mi-am dat seama că lucrul 
cel mai important din viața mea sunt copiii. Și 
n-am de gând să renunţ la ei. 

Ea și-a strâns buzele într-un zâmbet nemilos 
şi şi-a încrucișat braţele, sigură că acum va avea 
câștig de cauză. 

— N-o să ai niciodată custodia copiilor. O să 
mă asigur de asta. O să iau copiii cu mine şi o 
să mă asigur că n-o să-i mai vezi mulţi ani. 

— Da, a dat el din cap. M-am gândit că o să 
spui asta. Eşti foarte importantă, foarte deşteaptă, 
foarte bogată, plină de succes, însă, în fond, eşti 
doar un copil tulburat de emoţii. Nu poţi niciodată 
să înţelegi că altcineva — eu — ar putea avea sen- 
timente care sunt diferite de ceea ce vrei tu. Nu 
poţi sili pe cineva să te iubească, Wendy, dar tu 
refuzi să accepţi asta. Așa că tot ce vrei să faci e 
să mă pedepseșşti. Să faci uz de puterea ta. Exact 
ca unul dintre mahării ăia de la Hollywood de 
care te plângi tot timpul. Spui mereu că femeile 
se poartă altfel. De ce nu practici ce predici? De 
doisprezece ani, sunt un tată grozav. Şi am încercat 


371 


să fiu un soţ bun. Am stat în preajmă. Dar e o 
minciună. Ştii cât de greu îmi este să recunosc 
adevărul? Nu vreau să-mi petrec restul vieţii căsă- 
torit cu o femeie pe care n-o iubesc. E atât de 
groaznic? Îmi petrec după-amiezile stând de vorbă 
cu femei — discutând cu mame — mamele priete- 
nilor copiilor noştri. Și știi ce? Dacă situaţia ar 
fi invers, dacă femeia ar fi cea care nu-l iubește 
pe soţul ei, toate prietenele ei ar spune: „Ai dreptul 
să găsești iubirea adevărată“. Cum se face că feme- 
ile au acest drept și eu nu? 

Wendy nu putu să vorbească. 

— Și o să-ți mai spun un lucru, a continuat 
Shane. Am renunţat la cariera mea ca să am grijă 
de copiii noştri. Tu crezi că din cauză că nu eram 
talentat... sau pentru că eram leneș. OK, nu eram 
la fel de talentat cum ești tu. Eu nu am ce ai tu; 
nu am calităţile necesare. Însă am alte lucruri. 
Şi tu nu ai respectat niciodată asta. De ce când 
o femeie renunţă la carieră ca să aibă grijă de 
copii e o eroină, dar când un bărbat face asta, voi, 
femeile, credeţi toate că ceva nu e în regulă cu 
el? Că e slab sau că e un ratat. Asta e ceea ce 
crezi de fapt, nu-i aşa, Wendy? Că sunt un ratat. 

„O, Doamne, are dreptate“, s-a gândit ea. Au 
existat ocazii, de foarte multe ori, când îl privise 
cu dispreţ, iar apoi, simțindu-se groaznic pentru 
asta, încercase să ascundă acest lucru răsfățându-l 
sau cumpărându-i ceva... Cum naiba se întâmplase 
asta? Lumea era cu susul în jos. S-a gândit că nu 
existau răspunsuri, cu excepția... cu excepția unui 
crâmpei de speranţă, pentru a încerca să mergi 
înainte și să faci ceea ce trebuie... ca adult. Și, într-o 
clipă, şi-a dat seama că trebuia să încerce să pună 
deoparte suferința ei personală. Era mult mai puter- 
nică decât el; întotdeauna fusese şi întotdeauna 
avea să fie, şi trebuia să-l ierte pentru asta. El 
nu putea să o rănească — nu putea, într-adevăr. 
Ea trebuia să fie blândă. Trebuia... 

— Shane, a spus ea, strângându-și ochii cu putere, 
copleșită brusc de un val uriaș de durere pentru 
tot ce înţeleseseră greșit unul despre celălalt. N-am 
crezut niciodată că ești un ratat. Te-am iubit, Shane. 
Am fost îndrăgostită de tine. De la început... 

Shane a scuturat din cap: 

— Nu ai fost, Wendy. Crezi că ai fost. Însă nu 
puteai să fii. Cum poate o persoană raţională, sănă- 
toasă, să fie cu adevărat îndrăgostită de cineva 
care nu e îndrăgostit de ea? 

Ea l-a privit. Era atât de neînsemnat. Și atât 
de patetic cu tricoul ăla roșu şi blugii albi. „El nu 
va fi niciodată mai mult decât e acum“, s-a gândit 
ea cu tristeţe, „însă are propriul său drum de par- 
curs“. Într-o bună zi era posibil ca Shane să-şi 
regrete faptele; să-și dea seama că a făcut o gre- 
şeală. Poate că avea să fie pedepsit, dar dacă va 
fi, universul o să fie cel care îl va pedepsi, nu ea. 
Și atunci s-a gândit: „Trebuie să plec“. 

A plătit poneiul și s-a dus să-și ia la revedere 
de la copii. 

— Acum că îl am pe Prince, nu cred că o să 
mai am nevoie vreodată de vreo altă persoană, a 
spus Magda cu entuziasm. 

Wendy a înclinat din cap. Înţelegea. Erau lucruri 
prin care Magda va trebui să treacă, lucruri pentru 
care poneiul putea să-i fie de ajutor mai mult 
decât propria ei mamă. „Am fost înlocuită de un 
ponei“, s-a gândit Wendy cu tristeţe. 

— Plecaţi, doamnă Healy? a întrebat timid 
Gwyneth. 

— Trebuie să mă întorc, i-a răspuns Wendy. 
Azi dimineaţă am fost nominalizați la șase premii 
Oscar și trebuie să mă ocup de publicitate. 

S-a gândit că era o minciună lipsită de conţinut 
şi de sens, însă trebuia să-și păstreze demnitatea, 
cel puţin în faţa familiei ei. 

— Asta e grozav, a spus Gwyneth, făcând ochii 
mări în semn de apreciere. Trebuie să fie foarte 
greu să ajungi să fii nominalizat la șase Oscaruri. 

Wendy a ridicat din umeri. 

— Nu e chiar așa mare scofală, a spus ea. 

A inspirat adânc şi a adăugat: 

— Cu asta mă ocup. 

lar acum, în timp ce stătea pe bancheta din 
spate a maşinii, îndreptându-se spre aeroport ca 
să se întoarcă la New York, se gândi din nou, 
epuizată: „Cu asta mă ocup“. li sună telefonul și 
răspunse automat. 

— Alo? zise ea plictisită. 

— Wendy! exclamă Victor Matrick cu voce 
veselă. 

Wendy trecu imediat pe pilot automat: 

— Bună, Victor. Ce mai faci? 

— Ce faci tu? Trebuie să fii extaziată. Eu sunt. 
Bună treabă cu nominalizările alea la Oscar. Acum 
nu mai trebuie decât să câştigăm unul sau două. 

— Avem șanse foarte mari, Victor. O să aranjez 
nişte vizionări speciale pentru membrii Academiei. 

— Să mă anunţi dacă pot să fac ceva. Frumos 
articolul din numărul de azi din Post, adăugă el. 

„Ce articol?“ se gândi ea. Dar își spuse că nici 
nu conta, atâta timp cât Victor era încântat. 

— Sper că ai de gând să-ţi iei liber după-amiază 
ca să sărbătorești un pic, zise Victor. Vreun plan 
special? 

— Nu chiar, răspunse ea. Sunt în Palm Beach, 
cu familia mea. Tocmai i-am cumpărat fiicei mele 
un ponei. 

— Bravo ţie, zise Victor. Nimic nu e mai bun 
pentru fetițe decât poneii, mereu spun asta. Le 
învaţă ce e responsabilitatea. Dar nu e nevoie să-ţi 
spun eu asta, nu? Păi, felicitări din nou şi toate 
cele bune familiei tale. Nimic nu se compară cu 
timpul petrecut cu familia. Cu toţii avem nevoie 
de mai mult timp pentru asta. Distracţie plăcută. 

— Mulţumesc, Victor, zise ea. 

Avionul o aştepta pe aeroport cu scara coborâtă. 
Mașina trecu de gardul de sârmă şi intră pe pistă 

şi însoţitorul de zbor veni spre ea să-i care 
bagajul. 

— A fost o călătorie rapidă, remarcă el. 

— Da, zise ea. Am avut o treabă de rezolvat. 
A mers mai bine decât m-am gândit. 

Urcă în avion, se aşeză într-un fotoliu din piele 
moale de vițel, bej, şi își puse centura de sigu- 
ranţă. 

— Doriţi ceva? o întrebă însoţitorul de zbor. Ce 
ziceţi de nişte caviar și șampanie? îi făcu el cu 
ochiul. E Dom Perignon. Victor Matrick a coman- 
dat-o special pentru dumneavoastră. 

„De ce nu?“ se gândi ea. Iar apoi își spuse: 
„Deci Victor ştie că am luat avionul“. Era normal, 
Victor ştia totul... 

Într-un suport din faţa ei erau mai multe ziare 
şi reviste. Scoase ediţia din New York Post — „Cele 
mai puternice 50 de femei!“ anunţa ziarul. 

Ea îl deschise. În interior era poza ei, făcută 
la premiera unui film. Se machiase în noaptea 
aceea și îşi pusese lentilele de contact, iar părul 
îi era strâns. Se gândi că nu arăta prea rău, însă 
cui îi păsa? 

Dedesubt era un paragraf: „Wendy Healy, 43 
de ani, preşedinta companiei Parador Pictures. 
Când Comstock Dibble a fost dat afară din funcţia 
de preşedinte, a existat o singură femeie pentru 
acest post — Wendy Healy, frumoasa super-inteli- 
gentă care poartă ochelari. Ea a făcut un succes 
din Parador şi a adus companiei un profit net de 
două sute de milioane de dolari“. 

„Oh!“ îşi zise ea. Împături ziarul şi îl puse pe 
locul de alături. Pilotul porni motoarele şi avionul 
rulă pe pistă. Ar fi trebuit să fie încântată de 
menţionarea ei în articol, însă nu simţi nimic. 
Avionul mări viteza pe pistă și ea privi cum pei- 
sajul devenea neclar dincolo de geam, gândindu-se 
că nu avea să mai simtă nimic vreodată. 

Uitându-se afară pe fereastră, Nico O'Neilly se 
gândi că era o zi perfectă pentru a cuceri lumea. 

Era 7:30 într-o dimineaţă de joi și ea își pre- 
gătea fără grabă oul fiert moale, vrând să ţină 
minte cum arăta cu exactitate ziua aceea și cum 
anume i se părea dimineaţa aceea — dimineaţa în 
care trebuia să aibă o întrevedere cu Victor Matrick 
pentru a-i da veştile despre Mike Harness. Veşti 
foarte interesante, care, era foarte sigură, aveau 
să-l termine pe Mike. Odată pentru totdeauna. 

Răsturnă oul pe o parte şi tăie cu grijă capătul 
acestuia, ceea ce era exact ce avea de gând să 
facă şi cu capul lui Mike. Avea să fie o tăietură 
curată şi, spera ea, Mike avea să o simtă doar un 
pic şi numai pentru câteva secunde. Una... două, 
se gândi ea, presărând sare pe ou. Luă o coajă de 
pâine prăjită, care avea exact un centimetru lățime, 
şi o înmuie în gălbenuș. Mestecă îngândurată, cu 
plăcere. Ca de obicei, atât oul (fiert timp de patru 
minute şi jumătate), cât şi cojile de pâine prăjită 
erau perfecte, fiind pregătite de mâna ei. Nico 
mânca același lucru la micul dejun în fiecare zi — un 
ou fiert moale, jumătate de felie de pâine prăjită 
şi o ceașcă de ceai englezesc cu zahăr și lămâie — și 
pentru că aceste lucruri trebuiau să fie preparate 
cu precizie (de exemplu, apa pentru ceai trebuia 

să clocotească treizeci de secunde), îşi pregătea 
întotdeauna singură micul dejun. În viaţă erau 
unele lucruri pe care pur și simplu era mai uşor 
să le faci chiar tu. 

Se uită din nou lung pe fereastră la micuța 
grădină din spate. Venise într-adevăr primăvara — 
cireşii (care erau un soi special, cu fructe și flori, și 
care se găseau în mod normal doar în Washington, 
D.C., şi pe care Seymour îi cumpărase de la nevasta 
unui senator) aveau deja muguri plini, pufoși; peste 
câteva zile aveau să înflorească. Iar în câteva săp- 
tămâni, ei vor deschide casa din East Hampton 
şi cât de minunat va fi asta! Foloseau casa în 
mai, iunie și iulie, lăsând luna august mulțimilor 
de turiști, însă cea mai bună lună era mai, când 
aerul de mare era cald și somnolent, iar iarba era 
de un verde aprins precum cioburile de sticlă. Îşi 
spunea întotdeauna că o să se apuce de grădinărit 
şi niciodată nu o făcea, dar poate că anul ăsta o 
să apuce să planteze o floare sau două... 

— Ai văzut ăsta? o întrebă Seymour, intrând 
în încăperea unde se servea micul dejun ținând 
în'mână New York Times. 

Seymour se îmbrăcase în ziua aceea ca un stu- 
dent — în blugi și cu niște pantofi sport scumpi, 
cu părul lui destul de lung dat după urechi. Ochii 
îi erau pătrunzători — expresia lor obișnuită — și 
Nico zâmbi, gândindu-se că Seymour probabil aşa 
se născuse şi speriase pe toată lumea în sala de 
naşteri. 

— Ce, scumpule? întrebă ea. 

— Articolul de la pagina cu ştirile locale. Despre 
Trent Couler. Creatorul de modă care tocmai a 
dat faliment. Sper că Victory citeşte articolul, zise 
el, aplecându-se deasupra ei. 

— De ce? întrebă Nico, luând o înghiţitură de 
ceai. 

— Ar trebui să o facă să se simtă bine că a 
acceptat oferta aia. O să fie în siguranță; zise 
Seymour. 


377 


— Nu sunt sigură că Victory vrea să fie în 
siguranță. 

— Toată lumea vrea să fie în siguranţă. Acum 
poate ieşi la pensie. 

Nico zâmbi în sinea ei și mușcă din nou. Se gândi 
că atitudinea lui Seymour era atât de tipic mascu- 
lină. Era ceva ironic, dar, când treceai de suprafaţă, 
majoritatea bărbaţilor de succes lucrau pentru un 
singur lucru — să iasă la pensie — și cu cât mai 
repede, cu atât mai bine. În timp ce femeile erau 
total opusul. Nu auzise niciodată o femeie spunând 
că munceşte ca să se pensioneze pe o insulă pustie 
sau ca să trăiască pe o ambareaţiune. Se gândi 
că asta era, probabil, din cauză că majoritatea 
femeilor nu credeau că e bine să stai degeaba. 

— Poate că o s-o invit pe Victory să luăm prân- 
zul, zise Seymour ieșind din cameră. 

Nico aprobă din cap, uitându-se după el. Victory 
era, probabil, prea ocupată ca să meargă să ia 
prânzul cu Seymour, dar nu conta. „Nu e de mirare 
că Seymour chiar nu pricepe“, se gândi ea. Mulțumită 
ei, Seymour se pensionase şi el, într-un anumit 
sens, singura lui obligaţie reală fiind unicul curs 
pe care îl preda la Columbia. 

Insă el își ocupa minunat timpul liber, se corectă 
ea. Ea n-ar fi fost în stare niciodată să-şi ocupe 
timpul atât de minunat cum o făcea Seymour. Și 
simţi încă una dintre acele împunsături de vino- 
văţie. 

— Cum poți să-l înșeli pe Seymour? o întrebase 
Victory. 

— Nu sunt o persoană atât de rece cum crede 
toată lumea, i-a răspuns Nico. Am dorinţe. Trebuie 
să-mi reprim acele dorinţe tot restul vieţii mele? 

„Victory e atât de rigidă în legătură cu asta“, 
s-a gândit Nico. 

— Îţi asumi riscul de a-ţi distruge viaţa pentru 
un pic de sex? Asta e ceea ce fac bărbaţii tot 
timpul, a spus Victory. 


378 


Victory era îngrozită, însă persoanele care nu 
fuseseră niciodată căsătorite erau foarte idealiste 
în legătură cu instituţia căsătoriei, în timp ce, 
dacă erai căsătorit, înțelegeai că această instituţie 
nu e perfectă şi că trebuie să o faci să funcţioneze 
compensând acel defect. 

— ÎI iubesc pe Seymour. Nu l-aş părăsi nicio- 
dată, protestase Nico, dar noi n-am mai făcut sex 
ca lumea de... 

— Ştiu, a spus Victory. Dar cum se poate asta? 

— E ceva care se întâmplă pur şi simplu, i-a 
răspuns Nico. Devii prea ocupat. Eşti obosit. Și pe 
urmă te obișnuiești să nu faci. E confortabil așa. 
Există alte lucruri care sunt mai importante... 

— Atunci de ce s-o faci? Cu Kirby? a întrebat 
Victory, punându-și mâna pe braţul lui Nico. 

Mergeau pe West Broadway ca să-i facă o vizită 
lui Wendy în noul ei cămin — un apartament la 
Mercer Hotel. Ce dezastru — prin comparaţie, pro- 
pria ei situaţie părea insignifiantă. 

— Ar trebui să nu mai fac sex ca lumea tot 
restul vieţii? a întrebat Nico. 

Nu putea să explice cum o făcea să se simtă 
faptul că era cu Kirby sau, oricum, cum o făcuse 
să se simtă la început. Nu mai făcuse niciodată 
sex așa. Era ca şi cum ar fi descoperit o jucărie 
nouă — sau, mai degrabă, ca şi cum ar fi înţeles, 
în sfârşit, de ce toţi ceilalți făceau tot timpul așa 
mare caz de asta. Să facă sex în felul acela o făcea 
să se simtă mai asemănătoare cu ceilalți oameni. 

— Unii oameni ar spune că o căsnicie s-a ter- 
minat când încetezi să mai faci sex, a spus Victory. 

— Unii oameni judecă mereu relaţiile altora. 
Și unii oameni nu ştiu ce se poate întâmpla când 
eşti căsătorit de paisprezece ani. lar Seymour nu 
ştie... 

— Nu poţi să fii sigură de asta, a spus Victory. 
Poate că ştie şi nu-i pasă. Poate că ai dreptate și 
habar nu are. Dar nu contează. Chiar dacă nu știe. 

Chiar cred că, dacă ai de gând să continui cu aven- 
tura asta, ar trebui să-i spui, a zis Victory pe un 
ton afectat. Măcar așa, Seymour are de ales în 
această chestiune. Ăsta e lucrul foarte nedrept la 
chestiile astea — nu-i dai de ales celuilalt. Bineînţeles 
că bărbaţii fac asta tot timpul, dar noi trebuie să 
fim peste ei. E ceva în asta care nu e onorabil... 

— Știu... ştiu, a încuviințat Nico. Chestia asta 
mă înspăimântă. Dar nu pot să renunţ. 

— E OK să faci lucruri pentru a descoperi anu- 
mite aspecte despre tine însăţi. Trebuie să facem 
greşeli. Însă chiar cred că ar trebui să te opreşti 
acum, înainte de a-ţi distruge familia, a spus Victory 
cu încăpățânare. 

— Chiar dacă am... divorța, ştiu că am fi bine 
cu toții, a spus Nico, la fel de încăpăţânată. 

— Dar pentru ce!? a exclamat Victory. Nu sunt 
mulți bărbaţi ca Seymour. Ştiu că e aspru uneori, 
dar e cinstit. Seymour are caracter și atât de mulți 
bărbaţi nu au în vremurile astea. Uită-te la Shane. 
Nici o fărâmă de caracter, chiar de la început. 

A făcut o pauză, uitându-se ţintă înainte. 

— Ín ultimă instanţă, nu poți să faci să meargă 
o căsnicie cu un bărbat lipsit de caracter. O să se 
termine întotdeauna cu un dezastru, a spus ea. 
Dar tu ai ales înţelept de la început. Căsnicia ta 
merge. Doar nu vrei să laşi un... futai, a spus 
Victory, cutremurându-se de cuvântul folosit, a cărui 
utilizare nu-i era caracteristică, să distrugă ceva 
ce merge atât de bine pentru tine... 

Nico oftă și scoase din coajă ultima rămășiță 
de albuş. Victory avea dreptate, desigur, şi, în mod 
inconștient, probabil că îi spusese acesteia despre 
aventura ei pentru ca Victory să o convingă să 
renunţe la ea. Știa că e ceva greșit și că trebuie 
să-i pună capăt, însă nu era atât de uşor să se 
desprindă. 

Luă farfuria şi ceașca şi le duse în bucătărie, 
clătind stropii de gălbenuș coagulat sub un jet de 

apă fierbinte. Când farfuria a fost curată, o puse 
în maşina de spălat vase, și aranjă obiectele care 
urmau a fi spălate. Bucătăria era spațioasă — o 
bucătărie de catering, cu cuptoare şi plite având 
calitatea celor dintr-un restaurant — şi era în gene- 
ral ordonată, însă, privind în jur, Nico descoperi 
o aţă lungă, prinsă de marginea unei plite, rămasă 
probabil de la cârpa de vase a menajerei. Pentru 
o clipă se gândi să o lase acolo — era doar o aţă 
mică! — dar știa că, dacă o lăsa acolo, o să se 
gândească la afurisita aia de aţă încă două ore. 
Aţa avea să capete o importanță supradimensio- 
nată; avea să devină egală cu toate celelalte lucruri 
de care se ocupa. Aţa... și Mike Harness: o dilemă. 
Nu era sănătos să gândească așa, să fie obsedată 
de o aţă, însă nu se putea stăpâni. Apucă aţa şi 
o aruncă la gunoi, iar când aţa se așeză pe un 
şerveţel murdar, se simți imediat mai bine. „Victory 
are mare dreptate“, se gândi ea. Era nevrotică şi 
avea noroc să îl aibă pe Seymour, care o suporta. 
Nici măcar nu se plângea. Dacă ar fi fost în bucă- 
tărie cu ea în acel moment şi ar fi văzut-o războ- 
indu-se cu aţa, el ar fi râs. Şi nu într-un fel răutăcios. 
Ea şi Seymour chiar se plăceau unul pe celălalt 
şi întotdeauna fusese așa, iar pe termen lung nu 
era asta mult mai important decât dorinţa fizică? 

Bineînţeles că era. Și, după ce îşi dădu seama 
de asta, se duse la etaj să-și ia la revedere de la 
fiica ei. 

Camera Katrinei era oaza ei personală și avea 
chiar și baie proprie — un lux pe care nici un copil 
nu şi l-ar fi putut imagina pe vremea când Nico 
era copil. Ce ciudat era pe vremuri, în anii '60 şi 
'70, când o familie întreagă alcătuită din cinci 
persoane folosea în comun o singură baie. Ea nici 
măcar nu avusese camera ei. O împărţise cu o 
soră cu doi ani mai mică şi cât de fericită fusese 
sora ei atunci când Nico plecase la facultate, iar 
ea rămăsese, în sfârșit, singură în cameră. Se iubeau 

una pe alta, dar se certau permanent când erau 
copii. Desigur, toţi cei pe care îi cunoştea și care 
aveau vârsta ei suferiseră traume în copilărie — 
taţi care beau prea mult, mame frustrate, mustrări 
zilnice, fraţi nefericiţi. Era ceva normal ca taţii 
să vină acasă de la serviciu şi să-i pedepsească 
pe copii bătându-i cu cureaua. Pe vremea aceea, 
copiii nu erau adoraţi, în mod cert nu așa cum 
erau acum, şi în weekenduri apărea o listă nesfâr- 
şită de treburi gospodărești. Ea trebuise să tundă 
peluza şi să ia ziarele, iar când s-a făcut mai mare, ` 
a fost prima fată din cartier care distribuia ziarele, 
căci hotărâse că era un lucru preferabil ocupaţiei 
de babysitter. Nu a avut o copilărie urâtă și totuși 
aproape nici un părinte de vârsta ei nu ar fi visat 
să o repete, dorindu-și ceva mai bun pentru pro- 
priii copii: să se simtă mai iubiţi, mai doriţi şi 
mai prețuiţi decât se simţiseră ei de către părinţii 
lor. Când se gândea la copilăria ei, ceea ce își 
amintea cel mai clar era litania nesfârşită de nemul- 
țumiri pe care părinţii le aveau vizavi de copiii 
lor, de cât de răi erau și că nu realizau niciodată 
nimic. Au rezultat adulţi lipsiţi de stimă de sine — ca 
sora ei, care trăia într-un orăşel şi era o creștină 
renăscută şi lucra ca ospătăriţă într-o pizzerie (şi 
era la al treilea soț, un zugrav) — sau adulţi supra- 
realizaţi, ca ea însăşi. Hotărâţi să evite nefericirea 
prin realizări. Nu era, probabil, soluţia perfectă, 
mai ales dacă realizarea nu venea. Însă dacă mun- 
ceai suficient de mult, de obicei venea, şi într-un 
anumit moment din viață îți dădeai seama că nu 
există soluţii perfecte și că lucrul cel mai impor- 
tant e să faci ceva util cu timpul tău, eventual 
ceva ce îţi plăcea, dacă aveai noroc. 

Însă în timp ce traversa holul mic spre camera 
Katrinei, simţi deodată teamă. Dacă obținea postul 
lui Mike şi asta nu conta? 

Dacă nimic nu conta? 

Şi ăsta era marele secret, nu-i așa? Chiar nu 
conta. În ultimă instanță, nu era important, sub 
aspectul fericirii, dacă obținea sau nu postul lui 
Mike. Asta avea să o facă fericită o clipă. Aşa că 
de ce să o facă? De ce să-și dea atâta osteneală? 
Nu era nevoită. Cu toate acestea, ştia că o s-o 
facă. Iar după ce avea să obțină poziţia, o să mun- 
cească pe brânci ca să facă treabă bună. Uneori 
asta era tot ceea ce exista, de fapt, dorinţa de zi 
cu zi de a face mai bine, iar dacă asta era tot ce 
exista, atunci aşa să fie. Ciocăni la ușă și intră 
în camera fiicei ei. 

Katrina era îmbrăcată în uniforma de şcoală 
şi se uita la un film japonez de desene animate 
la computer. 

— Bună, mamă, zise ea fără să ridice privirea 
de la desenele animate. Pleci? 

— Îndată, răspunse Nico. 

Vru să-i spună ceva fiicei ei, poate ceva care 
să o inspire ori ceva semnificativ, dar ce? 

Aruncă o privire la monitor. Katrina şi prietenele 
ei erau obsedate de animația japoneză și, uitându-se 
la personajele feminine exagerate, îşi dădu brusc 
seama că japonezii se mișcaseră cam cu un centi- 
metru în atitudinea lor față de femei, care putea fi 
rezumată ca o obsesie privind transformarea femeii 
într-o creatură de o obedienţă sexuală neamenin- 
țătoare. Femeia ideală era fie o gheișă, fie, ca în 
desenele animate, o păpuşică asemănătoare unui 
clovn, a cărei înfățișare era singurul ei atu. Nico 
ura mesajul, dar totuși o parte din ea înţelegea 
atracţia exercitată de acesta. Era mult mai uşor să 
te ascunzi în spatele înfățișării şi, pentru o fetiță, 
această opțiune putea să pară o sursă de putere. 

— Ştii că există o metodă mai bună de a o face, 
zise Nico, stând în picioare în spatele fiicei ei. 

Katrina privi în sus: 

— Sunt doar nişte desene animate, mamă. Nu 
au nici o semnificaţie. 

Din nou cuvântul ăla: semnificaţie. 

— Ba înseamnă ceva, zise ea. 

Și se întrebă de ce, indiferent cât de mulţi paşi 
înainte făceau femeile, când venea vorba de gene- 
raţia următoare, părea totuși că nu progresaseră 
deloc. Uitându-se din nou la desenele animate, își 
dădu seama că fiica ei avea să trebuiască să se 
lupte cu aceleași lucruri cu care trebuise să se lupte 
şi ea, în legătură cu bărbaţii, viaţa şi munca. Iar 
când fiica ei va ajunge să aibă vârsta ei, oare femeile 
vor fi avansat vreun pic? Sau vor fi regresat, trăind 
într-o lume în care oamenii se vor fi întors la 
ideea de a insista că locul unei femei e acasă? 

Simţind dezaprobarea mamei ei, Katrina închise 
computerul. 

— Ce faci azi? Ceva special? întrebă ea, ridi- 
cându-se şi strângându-și lucrurile. 

— Azi va trebui să fac în așa fel ca cineva să 
fie dat afară, răspunse Nico. 

Katrina îi aruncă o privire chinuită: 

— Vai, mamă. E frumos așa ceva? întrebă ea. 

. „Cum aş putea să-i explic?“ se gândi Nico. Însă 
trebuia să încerce. Întotdeauna crezuse că era impor- 
tant să nu o ferească pe Katrina de realităţile 
carierei ei, că a ști ce face ea avea să o ajute pe 
Katrina într-o bună zi. 

— Nu e frumos, dar e necesar, zise ea netezind 
o cută de pe patul Katrinei. Omul ăsta nu a făcut 
nimic să îmbunătăţească divizia de publicații și 
profiturile nu au crescut. 

„Poate să înțeleagă asta?“ se întrebă Nico pri- 
vindu-şi fiica, după care continuă: 

— Şi e un şovin. Dacă nu-l dau eu afară, pro- 
babil că o să mă dea el pe mine. Când e vorba de 
afaceri, nu poţi să fii drăguţ tot timpul. Sunt anu- 
mite lucruri pe care, ca adult, trebuie să le accepţi 
ca să ai succes. Și toată lumea care face afaceri 
înțelege. Toţi joacă același joc. Incerci să faci ce 
e corect... 

Se întrerupse deznădăjduită. Katrina o privea 
cu plictiseală răbdătoare — probabil că se gândea 
deja la altceva. 

— Aşa e, mamă, zise Katrina fără a fi convinsă 
în totalitate. 

— Vezi tu, încercă Nico din nou. Nimeni nu 
ştie exact cum o să se comporte până când nu dă 
de anumite provocări. E unul dintre cele mai minu- 
nate lucruri din viaţă — să te pui în situația de 
a întâlni provocări noi şi să nu-ți fie teamă să 
faci asta. E ceea ce face viaţa interesantă şi, în 
ultimă instanţă, te face să progresezi. 

„Şi asta e lecţia ta pe ziua de azi, dacă folosește 
la ceva“, se gândi Nico şi întrebă: 

— Are vreo logică? 

— Bănuiesc că da, înălță Katrina din umeri. 

Luă un ghiozdan roz de lac din piele, decorat 
cu un desen cu fulgere şi cu o pisicuţă fardată la 
ochi cu albastru. 

— Succes, mamă, zise Kat, îmbrăţișând-o scurt. 

Și, după ce Kat ieşi din cameră, Nico își dădu 
seama că nu pe fiica ei încerca să o convingă, ci 
pe sine. 


Kirby o sună exact când ea intra în birou. 

— Bună, frumoasă doamnă, zise el, cu salutul 
lui tipic care încă o făcea pe Nico să se încrunte. 

N-ar fi trebuit să o sune deloc, însă era prea 
târziu. Ea permisese asta şi, încet, dar sigur, ajun- 
seseră să vorbească la telefon cel puţin o dată pe 
zi, iar uneori de două, trei sau chiar patru ori pe 
zi — de fapt, era mai implicată în relaţia cu Kirby 
decât recunoscuse, chiar şi față de Victory. 

— Nu pot să vorbesc acum, răspunse ea la 
telefon. 

Una dintre asistentele ei ridică privirea și dădu 
din cap. În ultimele câteva luni, ele trebuie să se 
fi întrebat cine era persoana cu care vorbea așa. 
Trebuia să-i pună capăt... 

— Ne vedem mai târziu? întrebă Kirby. 

— Nu pot. Am o zi foarte importantă. 

Intră în birou şi închise ușa pe jumătate, lăsând-o 
deschisă un pic pentru a nu stârni bănuieli. Cei 
care lucrau la birouri nu aveau încredere în ușile 
închise — exista ceva la o ușă închisă care ducea la 
speculaţii privind ce se întâmpla în spatele aces- 
teia. Iar de când apăruse articolul acela în Post 
despre posibila preluare de către ea a funcţiei lui 
Mike Harness, Nico fusese deosebit de atentă. În 
dimineața de luni de după apariţia articolului, 
Mike îi trimisese un e-mail, pe care el îl transmi- 
sese şi altor directori, în care spunea: „Mă bucur 
să văd că o să-mi preiei funcţia“. La care ea răs- 
punsese în mod inteligent: „Ai vrea tu!“ — sugerând 
că ea nu lua asta în serios şi că nici el nu ar 
trebui să o facă. 

— Dar te gândeşti la asta, nu-i așa? întrebă 
Kirby. 

— La ce? întrebă ea, știind exact la ce se referea 
el. 

— La sex, zise el. 

Cu o lună în urmă, acest cuvânt, venind din 
gura lui, ar fi excitat-o imediat, însă acum nu 
simţi decât iritare. Ce nu era în regulă cu ea? 
Era posibil să nu o mai poată mulțumi nimic? 

— Va trebui să te sun mai târziu, zise ea cu 
fermitate şi închise. 

Se așeză în faţa computerului. Era 8:30 dimi- 
neața; mai avea o oră până la întâlnirea cu Victor 
Matrick. Își deschise e-mailurile, care erau pline 
cu corespondenţă de la diverse departamente (toată 
lumea trimitea la toată lumea tot felul de chestii 
banale pentru a dovedi că sunt stăpâni pe situaţie 
şi că nimeni nu era lăsat pe dinafară — şi, prin 
urmare, nimeni nu putea fi învinovăţit sau nu putea 
fi răspunzător de orice ar fi putut să iasă rău), 
precum şi cu machetele, articolele și termenele- 
-limită pentru revistă. Îi ceru asistentei să scoată 

la imprimantă două articole, apoi îl sună pe Richard, 
directorul de creaţie, şi îi ceru să schimbe una 
dintre machete. El făcu mare caz de asta, venind 
până la ea în birou să se contrazică în legătură 
cu asta. Ea îi acordă două minute pentru a-și susține 
cauza, apoi îi repetă cu calm obiecțiile ei şi îi 
spuse să schimbe macheta, cerându-i noua versi- 
une înainte de prânz. El părăsi biroul furios şi 
Nico clătină din cap, iritată. Richard era conside- 
rat cel mai bun în branșă, însă era nespus de 
emotiv şi lua personal orice critică, agățându-se 
de munca lui de parcă tocmai ar fi pictat Capela 
Sixtină. Nico știa că, pe la spate, el o numea „Bomba 
Nico-Tano“ şi se gândise de mai multe ori să-l 
concedieze. Mai făcuse asta în trecut — concediase 
angajaţi care o vorbiseră de rău —, raţionamentul 
ei fiind că, dacă spusele lor reușeau să ajungă la 
ea, însemna că trebuie să fi fost extrem de urâte 
şi că, dacă ei aveau o problemă atât de mare cu 
ea, atunci cu siguranţă aveau să fie mai fericiţi 
în altă parte. 

Luă un articol și începu să citească, dar îl lăsă 
jos după câteva secunde. Nu se putea concentra. 
Se ridică şi se duse la fereastră, uitându-se afară 
la priveliște, care cuprindea o fâșie din Central 
Park. Biroul lui Mike, aflat la două etaje mai sus 
în partea din faţă a clădirii, avea o priveliște de 
ansamblu a Central Park-ului şi, la o adică, la fel 
şi cel al lui Wendy. Editorii-șef nu erau la fel de 
sus pe scara ierarhică precum preşedinţii de divizii 
întregi, iar faptul că Victor Matrick o luase în 
considerare pentru funcţia lui Mike era neobișnuit. 

n mod normal, editorii-şef nu puteau să avanseze 
mai mult de atât — odată devenit editor-şef, puteai 
să te miști doar pe orizontală, devenind edito- 
rul-şef al altei reviste. Însă ei nu-i păsa de exis- 
tența sau nu a unui precedent. Dacă cineva spunea 
că un lucru nu poate fi făcut, părea să fie un lucru 
care merită încercat. „Iar eu sunt deșteaptă“, se 

gândi ea. De ce să rămână într-un loc de muncă 
de unde nu putea avansa? 

„Auzi la mine!“ se gândi ea zâmbind. Job care 
reprezintă o fundătură. Ridicol. Avea deja un job 
pentru care alți oameni ar fi fost în stare să ucidă. 
Femeile îşi spuneau tot timpul una alteia să fie 
fericite cu ceea ce aveau, deoarece lucrurile mici 
erau cele care contau cel mai mult. lar ea era 
fericită şi recunoscătoare, dar asta nu însemna că 
lucrurile mari nu erau și ele importante. Nu însemna 
că lucrurile mari din lumea exterioară nu erau ceva 
ce merita câștigat. Entuziasm, motivaţie, succes — 
acestea erau lucrurile care ţineau în priză și o femeie. 
Ele îi dădeau respectabilitate — greutate în lume. 
Cum putea o femeie să fie cu adevărat mulțumită 
dacă nu ştia că s-a ridicat la adevăratul ei poten- 
tial sau că măcar a încercat din toate puterile? 

Se întoarse și se uită la ceasul de pe birou. 
Treizeci de minute până la întrevederea cu Victor. 
Se duse la uşă și își scoase capul afară: 

— N-o să fiu disponibilă în următoarele câteva 
minute, le spuse ea asistentelor. Vă rog să nu-mi 
transferați apelurile, bine? 

— Sigur, răspunseră ele. 

Erau fete de treabă, plăcute şi muncitoare. Nico 
îşi făcuse o regulă din a le scoate la prânz în oraş 
o dată pe lună. Când avea să avanseze, aveau să 
avanseze şi ele. Le va lua cu ea... 

Iar acum chiar închise uşa. Trebuia să gân- 
dească. Se aşeză într-un fotoliu acoperit cu o pie- 
licică de miel — ideea lui Victory, îşi aminti ea. 
Cu ani în urmă, Victory o ajutase să-și amenajeze 
biroul și aceasta găsise chiar şi un loc unde săi 
se facă mobila, biroul și cele două fotolii. Iar acum 
trebuia să-i mulțumească din nou lui Victory, căci 
îi făcuse rost de la Glynnis Rourke de informaţiile 
de care avea nevoie pentru a-i da lovitura decisivă 
lui Mike Harness. Însă așa mergeau lucrurile. Ea 
o ajutase pe Victory cu mulți ani în urmă în cariera 

ei, împrumutându-i bani pentru afacere. lar acum 
Victory a ajutat-o pe ea, punând la cale acele întâl- 
niri secrete cu Glynnis, care avuseseră loc în 
showroomul lui Victory... 

„Însă e corect? se întrebă ea. Era ceva pueril și 
meschin în ceea ce era pe cale să facă. Însă poate 
că era doar propria-i conștiință. Recent, ziarele 
fuseseră pline cu o poveste despre un politician 
care nu avea să obţină o poziţie guvernamentală 
din cauza a ceea ce oamenii au crezut la început 
că erau „probleme cu dădaca“, dar care după aceea 
s-au dovedit a fi o aventură cu o mare avocată de 
la o firmă de avocatură. De ce această femeie — 
Marianna pe numele ei — avusese o aventură cu 
Sam, politicianul, era dincolo de înţelegerea lui 
Nico. Sam era bătrân, chel şi stafidit. Insă Marianna, 
care avea în jur de 55 de ani, era vechiul model 
de femeie „puternică“ — femeia care ajungea să 
aibă succes deoarece îi plăcea la nebunie să fie 
singura femeie dintr-o încăpere plină cu bărbaţi 
puternici. Era femeia care nu avea încredere în: 
alte femei şi nici nu-i plăceau alte femei; care 
încă mai credea că singurul mod în care o femeie 
putea să ajungă să aibă succes era a fi o scorpie. 
Nico credea că femei ca Wendy, Victory şi ea însăşi 
erau un nou model de femei puternice. Nu erau 
scorpii şi nu erau amorezate de acea idee demodată 
că a fi cu bărbaţi puternici te făcea mai impor- 
tantă. Noua tipă puternică voia să fie în preajma 
altor femei puternice. Ele voiau ca femeile să con- 
ducă lumea, nu bărbaţii. 

Distrată, Nico frecă între două degete marginea 
blăniţei de miel. Succesul în viaţă putea fi redus 
la două lucruri: a avea curajul de a nutri convin- 
geri înflăcărate și a fi în stare să-ți asumi anga- 
jamente. Convingerea ei înflăcărată era că femeile 
meritau să ajungă la cel mai înalt nivel şi ea își 
luase angajamentul să facă asta. Partea dificilă 
era, însă, cum puneai asta în practică. Și, fiind o 

persoană curajoasă, trebuia să se întrebe încă o 
dată dacă îşi atingea scopul în mod corect. 

Strategia era simplă și Victory îi pusese planul 
pe tavă în după-amiaza aceea când Seymour a 
câştigat premiul „Cea mai bună rasă“ la Concursul 
Canin de la Westminster. În timp ce Seymour alerga 
uşor, cu paşi regulaţi, prin ring, îmbrăcat în jacheta 
lui bleumarin din catifea, cu Tunie tropăind lângă 
el, Nico primise un mesaj de la Victory: „Info impor- 
tante re: serviciu. Strict secret. Contactează-mă 
imediat“. După ce Seymour şi-a primit panglica 
şi ea l-a felicitat, s-a strecurat la toaletă ca să o 
sune pe Victory. Versiunea scurtă era că Glynnis 
Rourke, care semnase cu Mike Harness pentru a 
face o revistă în legătură cu talk-show-ul ei, inten- 
ţiona să-l dea în judecată pe Mike Harness şi com- 
pania Splatch-Verner pentru încălcarea contractului. 
Nico ştia ceva despre proiect, dar primul număr 
al revistei fusese amânat întruna și Mike fusese 
foarte secretos în legătură cu asta. 

— E un ticălos sexist, exclamase Glynnis în 
timpul primei întrevederi cu Nico. Nu poți să vor- 
beşti cu el deschis. I-am spus că ideile lui erau 
de rahat şi el s-a înfuriat tot şi a ieșit din cameră. 
Îmi pare rău, dar greşesc în legătură cu asta? 
Facem afaceri. E numele meu pe revistă, nu al 
lui. De ce ar trebui să menajez orgoliul tipului 
ăstuia? Adică, alo? Nu e adult? 

— Nu chiar, murmurase Nico. 

Concluzia era că, deşi era obligat prin contract 
să o consulte pe Glynnis în toate deciziile privind 
conținutul revistei, Mike nu făcuse acest lucru. 
Nu voia să-i răspundă la telefon şi refuza să aibă 
întrevederi personale cu ea, ascunzându-se în spa- 
tele e-mailurilor. Glynnis îi ceruse în mod repetat 
să lase baltă proiectul, dar el refuzase, afirmând 
că ei „deţineau“ numele ei şi că puteau să facă 
orice voiau cu el. Asta dura de două luni și ea 
avea de gând acum să-i dea în judecată pentru 


390 


cincizeci de milioane de dolari — „N-o să obțin 
niciodată suma asta, dar e nevoie de o sumă mare 
ca să-i sperii pe idioții ăștia“, explicase ea — şi 
intenţiona să deschidă acţiunea în justiție cât de 
curând. Corporaţiile de talia lui Splatch-Verner 
aveau procese tot timpul, dar Nico ştia că această 
situaţie era diferită: Glynnis era o persoană publică 
și era deosebit de gălăgioasă. Povestea avea să 
fie în toate ziarele. 

Iar lui Victor Matrick nu avea să-i placă asta. 

Se ridică, se duse din nou la fereastră şi bătu 
darabana pe calorifer. Victor era dintr-o altă gene- 
raţie. Avea să considere nepotrivit ca directorul 
său general să fie implicat într-o gâlceavă publică 
alături de o celebritate. Cu câţiva ani în urmă, 
când Selden Rose era căsătorit cu Janey Wilcox, 
manechinul acela de la Victoria's Secret, şi Janey 
se implicase într-un scandal care apăruse pe prima 
pagină din toate ziarele, Victor Matrick îi spusese 
lui Selden că trebuia să scape de nevastă-sa ori 
să plece din companie. Victory Ford aflase povestea 
de la Lyne Bennett, care o ştia de la George Paxton, 
unul dintre cei mai buni prieteni ai lui Selden. 
Selden fusese implicat în scandal doar din cauza 
întâmplării nefericite de a fi căsătorit cu sursa, 
aşa că Nico îşi putea imagina ce părere va avea 
Victor despre problema lui Mike. Pe de altă parte, 
să meargă la Victor cu aceste informaţii i se părea 
că aduce un pic a flecăreală de şcolari. „Parcă am 
fi în curtea şcolii“, se gândi ea cu dezgust. 

Își miji ochii și își încrucișă braţele la piept. 
Totuşi, nu era vorba de bârfă, erau informaţii. Se 
gândi că un bărbat aflat în aceeași situație nu ar 
fi ezitat, nu ar fi avut remușcări să-i vină de hac 
altuia folosindu-se de informaţii secrete. Nimănui 
nu-i plăceau intrigile de birou, însă acestea erau 
pur şi simplu inevitabile dacă voiai să ajungi la 
conducerea unei corporaţii. Trebuia să facă asta. 

Mike o dădea rău în bară, iar Victor îi spusese ei 
să găsească ceva. 

Intră în baia ei personală şi deschise dulăpiorul 
cu medicamente, scoțând un ruj şi nişte pudră. 
Avea să fie unul dintre oamenii de bază ai lui 
Victor, îşi spunea ea, dându-se cu ruj pe buze. 
Ştia că întotdeauna va exista un bărbat căruia 
să-i dea socoteală, până când avea să vină ziua 
în care ea va avea poziţia lui Victor. Atunci și 
numai atunci nu va mai trebui să dea socoteală 
nimănui, în afară de ei înseși... 

Însă trebuia să înceapă cu începutul. Totul tre- 
buia realizat în ordine. Punând înapoi capacul de 
la ruj, se duse sus. 


În dimineaţa aceea, pe biroul lui Victor Matrick 
erau mai multe poşete. 

— Ia uite, Nico, exclamă el cu mândrie când 
intră ea. Am cumpărat toate poşetele astea de pe 
stradă, cu mai puțin de 300 de dolari. Asta da 
afacere. 

Nico zâmbi şi se aşeză pe un fotoliu îmbrăcat 
în creton din fața biroului. Se părea că Victor 
colindase iarăşi străzile pe jos. În mod normal, 
era plimbat prin tot orașul într-o mașină break 
de epocă, cu caroserie din lemn şi un ornament 
din cristal pe capotă, în formă de cap de grifon, 
însă, din când în când, cobora din maşină și mer- 
gea pe jos, revenind cu vreun chilipir „nou“ pe 
care îl descoperea de vânzare pe străzi. 

— Maureen - asta era secretara lui — zice că 
sunt contrafăcute, spuse el. Da' cine își poate da 
seama de diferență? Tu poţi? întrebă el. 

Nico ezită. Aceasta era fie o întrebare sinceră, 
fie vreun test misterios. Lui Victor îi plăcea la 
nebunie să pară un bătrânel jovial şi ramolit, însă, 
dacă ar fi fost cu adevărat așa, nu ar fi supravieţuit 
la cei peste optzeci şi ceva de ani ai săi ca director 
executiv la Splatch-Verner. Instinctul îți spunea, 

desigur, să-l mulțumești pe Victor, să fii de acord 
cu afirmaţiile lui uneori ridicole şi să te prefaci 
interesat de subiectele lui preferate, cel mai impor- 
tant fiind „omul obişnuit“. Ceea ce era neliniștitor 
de ironic, ţinând seama de faptul că Victor deținea 
două avioane particulare și mai multe case, inclu- 
siv o proprietate de 30 de milioane de dolari în 
Greenwich, Connecticut. Victor fusese obsedat ani 
de zile de emisiunea lui Jerry Springer, până când 
aceasta încetase să mai fie difuzată; acum era 
captivat de Dr. Phil și reality show-uri. Nu era 
ceva neobișnuit ca directorii să aibă o întrevedere 
cu Victor la care să nu apuce să discute chestiunea 
în cauză, deoarece Victor stătea o oră întreagă să 
vorbească despre un episod din „Când altcineva 
îți aranjează o întâlnire amoroasă — Necenzurat“. 
Directorii ieșeau de la întrevedere afirmând că 
Bătrânul era la limita nebuniei, însă Nico știa că 
era mai bine să nu-l subestimeze. Victor știa întot- 
deauna ce se petrece şi folosea aceste discuţii bizare 
deopotrivă pentru a-i ţine în frâu pe directorii săi 
şi pentru a-i ţine într-o stare de incertitudine. 
Nico sperase că această întrevedere nu avea să 
fie una dintre acele întâlniri, însă, ținând cont de 
poșetele de pe biroul lui Victor, erau mari șanse 
ca el să deturneze discuţia şi să bată câmpii. 

Ea hotărî că sinceritatea era cea mai bună 
metodă. 

— Da, Victor, eu mi-aş da seama de diferenţă. 

— Zău? întrebă Victor, luând o imitație de Louis 
Vuitton. Mă gândeam să le dau pe post de cadouri 
de Crăciun. 

Nico ridică din sprâncene. 

— Unora dintre nevestele băieţilor, adăugă el. 

— Eu n-aş face asta, zise Nico. Își vor da seama 
că le-ai cumpărat de pe stradă. Și atunci toată 
lumea o să vorbească despre asta. Vor spune că 
ești zgârcit. 

Închise gura. Se gândi: „Aș putea fi dată afară 
pentru asta, dar n-o să fiu“. 

— Ho, ho, ho, făcu Victor. 

Avea o claie de păr alb-gălbui — ca o urină foarte 
deschisă la culoare, medită Nico — care i se înălța 
din vârful frunţii ca o coamă arsă. La petrecerea 
anuală de Crăciun de la birou, care se ţinea întot- 
deauna într-o locaţie imensă precum Roxy Ballroom 
şi la care participau aproape două mii de angajaţi, 
Victor se costuma în Moș Crăciun. 

— Deci tu nu crezi că sunt o idee bună? întrebă 
el din nou. 

— Nu, nu cred, zise Nico. 

Victor se aplecă peste birou și apăsă butonul 
interfonului de pe telefon. 

— Maureen, zise el în difuzor, de parcă nu prea 
avea încredere că acesta funcţiona, Nico O'Neilly 
zice că poşetele sunt de rahat. Poţi să vii să le iei? 

Nico îşi legănă piciorul cu nerăbdare. Se întrebă 
dacă Victor chiar lucra ceva în timpul zilei, o între- 
bare pe care directorii lui şi-o puneau de ani buni. 

— Mike va fi dat în judecată, zise ea brusc. 

— Chiar aşa? Ce crezi că ar trebui să fac cu 
poşetele? 

— Donează-le. La Armata Salvării. 

Maureen, o femeie fără vârstă, intră în încă- 
pere. Era secretara lui Victor dintotdeauna ; lumea 
specula că ei doi avuseseră cândva o aventură. 

— Te-ai hotărât că nu le vrei până la urmă, 
zise ea, aproape mustrător. 

— Nico a hotărât. Nico hotărăşte totul astăzi, 
spuse Victor. 

Nico zâmbi politicos. Oare Victor ar fi trăncănit 
atâta despre poşetele alea dacă ea ar fi fost băr- 
bat? Se îndoia. 

— Mike știe că va fi dat în judecată? întrebă 
Victor, după ce Maureen strânse poşetele şi ieşi. 

— Nu încă. 

— Hmm, făcu Victor, frecându-și bărbia. Eu de 
ce nu știu despre asta? 

— Ziarele nu au fost încă informate. 

— Vor fi? 

— O, da, zise Nico pe un ton sumbru. 

— De cine? 

— Glynnis Rourke, răspunse Nico. Are de gând 
să-l dea în judecată pe Mike şi Splateh-Verner. 
Pentru încălcarea contractului. 

— A, da, zise Victor dând din cap. Glynnis 
Rourke. America o iubeşte, nu-i aşa? 

— Da, aşa e, spuse Nico. Probabil că o să câştige 
Oscarul pentru „Cea mai bună actriță în rol secun- 
dar“ în filmul lui Wendy Healy, Porcul bălțat. 

— Wendy Healy, zise Victor gânditor. Am auzit 
că divorțează. 

Nico se încordă uşor. Asta era una dintre pro- 
blemele cu Victor — nu știai niciodată încotro o să 
o apuce. 

— Am auzit şi eu asta, spuse ea, nevrând să 
divulge nimic. 

— Ai auzit? întrebă Victor, devenind un pic agre- 
siv. Aș fi crezut că ştii. 

— Nu e tocmai informație publică, zise Nico, 
preocupată. 

— O să fie? întrebă Victor. 

Luă un prespapier din sticlă — un suvenir turis- 
tic conținând o miniatură cu priveliștea zgârie-no- 
rilor din New York -— şi îl scutură, împrăștiind 
sclipici peste clădirile argintii. 

— Nu cred, răspunse Nico. 

Trebuia să-l facă pe Victor să se întoarcă la 
subiectul despre Mike, însă, dacă era prea lipsită 
de tact, Victor avea s-o reducă la tăcere. 

— Ce vrea soţul? întrebă Victor. 

Puse jos prespapierul şi se aplecă, uitându-se 
ţintă la chipul ei. Albul ochilor era uşor galben 
din cauza vârstei, semănând cu hârtia veche. Însă 
irişii erau întunecaţi — un albastru închis, aproape 
negru. 

— Soţul nu lucrează, nu-i așa? zise Victor. O 
să vrea bani. O grămadă de bani. 

— Chiar nu ştiu, Victor, murmură ea și se întrebă 
brusc dacă a făcut o greşeală. 

— Nu ştii, zise Victor gânditor, lăsându-se pe 
spate și rezemându-se de spătarul scaunului. 

Continua să se uite ţintă la ea. Nico se simțea 
de parcă s-ar fi aflat în cușca unui leu. Nu mai 
văzuse niciodată această latură a lui Victor. Era 
capabil întotdeauna să izbucnească într-o digresiune 
nebunească, însă ea nu sesizase niciodată această 
violenţă ascunsă. Dar, bineînţeles, era logic. 

Nico îl fixă cu privirea, fără să spună nimic și - 
deschizându-și ochii cât mai mult posibil. Cei mai 
mulți oameni nu puteau suporta o astfel de privire, 
iar Victor Matrick nu făcea excepţie. Incepu să 
vorbească: 

— Dacă vrei într-adevăr să ajungi în vârf în 
această companie, ai face bine să știi totul despre 
toată lumea, zise el. 

— În cazul ăsta, replică Nico, pe tonul cel mai 
amabil pe care şi-l putu găsi, ştiu într-adevăr des- 
pre asta. Doar că aș prefera să nu discut. 

— Dar eşti dispusă să vii aici să-l torni pe 
Mike. 

Nico simţi cum se înroșeşte la faţă. „Asta e“, 
se gândi ea. Abordase greşit problema, atât cu 
Wendy, cât şi cu Mike, iar acum urma să fie con- 
cediată. Poate că ar fi trebuit să-i povestească 
despre Wendy și despre cum Shane cerea aparta- 
mentul şi custodia copiilor. Însă nu putea să-i facă 
asta lui Wendy; Victor ar fi putut să folosească 
aceste informaţii împotriva ei. Nu trebuia să se 
agite, aşa că îi spuse: 

— Credeam că ai vrea să ştii, zise ea. 

— Deoarece Wendy îţi este prietenă, iar Mike 
nu, spuse Victor. 

— Compania lui Wendy a adus peste 200 de 
milioane de dolari anul trecut. Divizia de publicaţii 
a adus un profit de doar 73 de milioane. lar 23 dintre - 
aceste 73 de milioane au venit de la Bonfire. 

„Slavă Domnului pentru datele exacte“, se gândi 
ea. Însă Victor ştia deja asta. Ce naiba făcea el? 

— Deci vrei postul lui Mike, zise Victor. 

— Da, îl vreau. Discutăm asta de luni în şir, 
spuse Nico pe un ton calm. 

Dacă putea continua să-și folosească tacticile 
ei obişnuite, poate că avea să iasă vie din asta. 

— Zău? Nu-mi aduc aminte de asemenea dis- 
cuţii. 

Ea se încordă şi se uită în altă parte. Nu se 
aștepta la acest răspuns, dar ar fi trebuit să se 
aștepte. Lumea zicea că Victor era în stare de aga 
ceva — să nege total că a făcut sau a spus ceva, 
lucru care îl făcea pe celălalt să se întrebe dacă 
el însuşi era nebun. „Sunt terminată“, se gândi 
ea. „Seymour va fi foarte dezamăgit... Cum o să 
mă suport? Toată lumea avea dreptate... Victor 
Matrick e un ticălos afurisit. E nebun...“ 

Deodată, îi trecu prin minte că poate Victor îi 
întinsese ei o capcană, ca să o dea afară. Dar cum 
era posibil? Informaţiile proveneau de la Glynnis 
însăși, prin Victory. Victory nici măcar nu-l cunoş- 
tea pe Victor Matrick, însă, fără îndoială, el ştia 
că ele erau prietene. Dacă Victor îi întinsese o cursă 
lui Glynnis Rourke? — dacă făcuse asta, însemna 
că el juca la un nivel de înșelătorie care era aproape 
de neînchipuit. Era în stare de orice. Pe de altă 
parte, poate că Victor făcea pur şi simplu același 
lucru pe care ea îl făcea cu Mike, fiind atent și 
așteptând. Așteptând ca ea să dea greș. 

— Ei? întrebă Victor. 

Ea îi întoarse privirea. O reţea de mici vase de 
sânge sparte acoperea obrajii lui Victor ca o pânză 
fină de păianjen. Era atât de bătrân! Ar fi trebuit 
să fie mort, poate că, de fapt, era mort şi nimeni 
nu-şi dăduse seama. „25 de ani“, se gândi ea. 25 de 
ani de săptămâni cu 74 de ore de lucru, sacrificii, 
triumfuri, toate pe cale să se ducă pe apa sâmbetei 
din cauza acestui bătrân ciudat care era atât de 

ţicnit, încât voia să le dea cadou de Crăciun soțiilor 
directorilor săi nişte copii ieftine de poşete. Se 
gândi că Victor era întruchiparea a tot ce era greșit 
în lumea afacerilor corporatiste. „lar într-o bună 
zi, eu o să te înlocuiesc“, se gândi ea. 

Se rezemă de scaun și își puse picior peste 
picior, trăgând de timp. Manualul nu prevedea 
nimic despre cum să te porți în această situație, 
însă orice se întâmpla, ea nu trebuia să implore 
sau să arate teamă. Trebuia să întoarcă lucrurile 
în favoarea ei — dacă făcea asta, probabil că putea 
să rezolve orice. Ridică din umeri. 

— Nu face mişto de mine, Victor, zise ea calm, 
ca şi cum cu siguranţă el glumea şi amândoi savurau 
gluma. Știm amândoi că Mike ar trebui să plece. 

„E cea mai bună şansă“, se gândi ea. Părea 
fermă, dar nu agresivă. 

— Mike nu crede asta, zise Victor şi zâmbi. 

Zâmbetul era ca un surâs dintr-un desen animat, 
exagerat şi ireal. Nico bănui că răspunsul lui Victor 
însemna că acesta vorbise cu Mike. Aceasta era cea 
mai groaznică temere a ei — că Mike îl va atrage 
pe Victor de partea lui ca să o dea pe ea afară. 

— Nu m-aş aștepta să creadă asta, spuse Nico. 

Deodată, Nico îşi închipui oul ei fiert moale şi 
cuțitul pe care îl folosise pentru a tăia capătul. 
Cu doar trei ore în urmă, era convinsă de succesul 
ei. Cum de făcuse o asemenea greşeală? 

Deveni brusc conștientă de respiraţia ei. Era 
prea zgomotoasă. Probabil că Victor putea să o 
audă cum respiră de la trei metri depărtare și o 
să ştie că îi este frică. Își tinu respirația pentru 
o clipă, străduindu-se să expire. 

— Nu, noi nu ne-am aștepta la asta, nu-i așa? 
zise Victor. 

Işi duse mâna în sus și își atinse unul dintre 
dinții din față, mişcându-l încet cu degetul. 

„A spus noi“, se gândi Nico, privindu-l cu groază 
şi uşurare. Asta însemna că probabil ea era încă 

în joc. Dacă era, trebuia să termine asta repede, 
înainte ca Victor să devină din nou distrat sau 
să-și scoată dintele. 

— Procesul o să apară în toate ziarele, zise 
Nico. Glynnis e o persoană publică şi e foarte gălă- 
gioasă. Toată lumea va fi interesată, iar ea nu va 
ezita să povestească varianta ei. 

— Să bată toba, spuse Victor, mişcând în conti- 
nuare dintele. Asta fac celebrităţile, nu? E o boală. 
Devin dependenți de atenţia care li se acordă. Asta 
se întâmplă şi cu copiii, potrivit lui Dr. Phil. Ar trebui 
să existe o cameră de pedeapsă pentru celebrităţi. 

Nico zâmbi şi își legănă ușor piciorul. „Până 
la urmă, va fi în regulă“, se gândi ea, simțindu-se 
ca și cum în lumea ei tocmai a revenit culoarea. 
Când Victor începea să vorbească despre emisiu- 
nile lui TV preferate, știai că ești OK. 

— S-o facem înainte sau după ce ei deschid 
procesul? întrebă Victor. 

— Ar trebui s-o facem imediat, răspunse Nico. 
De vreme ce Mike va fi citat în proces, dacă nu mai 
este angajat la Splateh-Verner, cazul lor o să pară 
prostesc. În plus, probabil că putem să salvăm 
relaţia cu Glynnis fără să pară că am ceda cererilor 
ei. Dacă ne mișcăm repede, nu va afla nimeni. 

Acesta era discursul pe care îl pregătea de zile 
întregi. 

— Prea bine, atunci, zise Victor, ridicându-se 
pentru a arăta că întrunirea s-a încheiat. 

Îşi sprijini pe birou monturile îngroșate, nodu- 
roase, de la mâna stângă pentru a-şi menţine echi- 
librul și adăugă: 

— O s-o facem după-amiază. La ora patru. 

— Mulţumesc, Victor, zise ea ridicându-se. 

— Sper că ești disponibilă, zise Victor cu far- 
mecul lui obişnuit. Vreau să iei parte la asta. De 
fapt, vreau ca tu să-i dai vestea. 


Nico stătea încordată pe bancheta din spate a 
maşinii de serviciu, în timp ce aceasta rula încet 

pe East Drive, prin Central Park. Nu era încă ora 
cinci, dar parcul era plin de lume. Oameni care 
își plimbau câinii în lesă, oameni pe biciclete și 
pe patine cu rotile („patine cu rotile!“ se gândi 
Nico, „lumea încă mai făcea asta?“), oameni care 
alergau, care se plimbau, unii care chiar mergeau 
în trăsurile acelea trase de cai care probabil că 
ar trebui să fie scoase în afara legii. „Săracii cai“, 
se gândi ea în timp ce mașina depășea o trăsură. 
Aruncă o privire atentă la cal, încercând să-şi dea 
seama după fața lui dacă era fericit. Nu-şi putu 
da seama — ochii calului nu se vedeau din cauza 
ochelarilor de protecţie — însă el își mişca în sus 
şi în jos capul, asemenea unui animal de jucărie 
care au capul pe un arc, pe care lumea îl pune 
pe bordul mașinii... 

Îi sună telefonul. 

— Ai făcut-o? întrebă Seymour nerăbdător. 

— O, Doamne, Seymour, zise ea cu mai multă 
emoție decât intenţiona. 

Trase cu ochiul la șofer să vadă dacă asculta. 

— A fost greu, continuă ea, încruntându-se ca 
şi cum ar fi fost vina lui Seymour. 

— Dar ai făcut-o? întrebă Seymour. 

— Aveam de ales? 

— Deci ai făcut-o? 

— Mhm. 

— ȘI? 

Nico simți brusc că se înfurie. 

— Exact cum am plănuit noi, Seymour. Cum 
ţi-am spus că o să se întâmple. Asta-i tot. 

nchise şi, apăsând pe un buton, deschise gea- 
mul. În maşină năvăli un aer cald, liniștitor. „De 
ce şoferii pornesc întotdeauna aerul condiționat 
cum se termină iarna?“ se întrebă ea. Era o chestie 
de-a lor. 

Insă nu era tot. 

Formă numărul de acasă. Seymour răspunse. 

— Seymour, Mike... 

Avea de gând să spună „a plâns“, dar se gândi 
mai bine și continuă: 

— A fost supărat. 

— Zău? făcu Seymour. Cum te aşteptai să fie? 

— Supărat, răspunse ea. 

— Păi vezi, zise Seymour. 

Frustrată, Nico închise. Îşi dorea să-i poată 
explica lui Seymour, să-l poată face să înţeleagă 
violența emoțională neașteptată din acea zi. Ca să nu 
mai spună și despre confuzie, teamă și vinovăţie. 

Violenţa emoţională... Nico se cutremură. Ceea 
ce nimeni nu înţelegea era că aceasta semăna cu 
violenţa fizică adevărată, care nu aducea deloc cu 
violența trucată pe care o vedeai la televizor sau 
în filme. Îşi aminti de un prilej când ea și Seymour 
fuseseră la un mic bar din West Village şi izbucnise 
o bătaie. Reacţia imediată a lui Seymour fusese 
să se adăpostească sub masă, însă ea fusese prea 
uimită ca să se miște. Era şocată de cât de violente 
puteau fi fiinţele umane atunci când treceau gra- 
niţa spaţiului personal, chiar dacă bătaia nu a 
fost, practic, mare lucru — vreo doi tipi care şi-au 
tras câțiva pumni şi au răsturnat niște scaune și 
o sticlă cu apă. Însă a fost suficient. „Lasă-te în 
jos!“, ţipase Seymour, apucând-o de încheietura 
mâinii și trăgând-o sub masă. Pentru o clipă, i-a 
trecut prin minte că el era un laş — ar fi trebuit 
să se bată — însă asta era o nebunie și şi-a dat 
brusc seama cât erau de fragili și de vulnerabili. 
După ce cineva încălca granița aceea, mai erai 
vreodată același? Puteai să uiţi? Apucând-o de 
braţ, Seymour o trăsese repede afară din bar, pe 
triunghiul mic de trotuar din fața acestuia, unde 
s-au uitat unul la altul şi s-au prăbușit în hohote 
de râs pe care nu și le-au putut opri cel puţin 
jumătate de oră. 

„Insă ceea ce mi s-a întâmplat azi nu e ceva ce 
Seymour ar înţelege“, se gândi ea. Era un triumf, 
dar cu un anumit preț. Puteai să realizezi ceva, 

dar plăteai un preţ pentru aceste realizări. Era 
genul de lucru despre care un soț nu vrea să ştie 
şi pe care numai prietenele tale îl puteau pricepe. 

— A plâns, Wendy, şoptise ea la telefon mai ` 
devreme, când era pe trotuar și își aştepta mașina. 
Nu mă aşteptam la asta. 

— Știu, a spus Wendy. E întotdeauna uimitor 
cât de repede se prăbuşesc bărbaţii când presiunea 
ajunge să fie prea mare. Credeam tot felul de lucruri 
despre ei, însă nimic nu e adevărat. Bărbaţii sunt 
doar niște omulețţi slabi și înspăimântați, cu peni- 
suri atașate. Când Shane a plâns, a fost groaznic. 
A fost ca şi cum, dintr-odată, el nu mai era bărbatul, 
iar eu nu mai eram femeia. Și mi-am dat seama 
că va trebui să învăţ cum să devin un nou gen 
de femeie, care să trăiască fără toate clişeele alea 
despre cum ar trebui să fie bărbaţii și femeile. 

Nico dăduse aprobator din cap. 

— M-am simţit ca o ticăloasă. Și atunci el m-a 
atacat. A zis că sunt slujnica lui Victor, că sunt o 
scorpie. Nu m-a deranjat atât de tare partea cu 
scorpia, dar să mă facă slugă? 

— N-ai fost slugă în viaţa ta, a pufnit Wendy. 
Noi suntem genul de femei care au slugi. Și ele 
se numesc bărbaţi. 

— Dar asta e ceea ce o să spună toată lumea. 
Or să mă numească slugă lui Victor Matrick... 

— N-au decât, a replicat Wendy. E doar un mod 
de a te denigra pentru că eşti o femeie aflată 
într-o poziţie de putere, astfel încât ei să se poată 
simți mai bine cu vieţile lor jalnice. Trebuie să 
încetăm să ne mai facem griji în legătură cu ce 
cred alții despre noi. Tot timpul se emit judecăţile 
astea. Este acel „da, dar...“ — este o mamă, femeie 
de afaceri şi soție bună? Cui îi pasă ce cred alţii, 
Nico? Ei nu sunt înăuntrul tău. Nu sunt în locul 
tău. Facem cât de bine putem — și mai bine decât 
majoritatea — date fiind circumstanţele cu care 
avem de-a face. lar asta este tot ce putem să facem. 


402 


Eu, una, am decis să renunţ la vinovăţie. Nu pot 
să fac totul şi nu vreau să fac totul. Și nici nu ar 
trebui să se aştepte asta de la mine. 

A făcut o pauză pentru a respira și apoi a con- 
tinuat;: 

— Isuse, Nico, a bombănit ea. Tu faci totul. Şi 
foarte bine. Eşti o persoană excepțională. Trebuie 
să împărtășești asta şi, dacă asta înseamnă că 
unora nu le place, asta e. Tu ești acum președinta 
şi director executiv de la Verner Publishing şi numai 
Dumnezeu ştie că afurisita aia de companie e noro- 
coasă să te aibă! 

„Ei, ăsta e genul de discurs pe care nu-l poţi 
auzi decât de la o prietenă“, se gândi Nico. 

Maşina luă curba pe lângă un petic de peluză 
verde, oprindu-se la semaforul de la intersecţia 
dintre Strada 72 şi 5th Avenue. Nico se gândi cât 
de frumos era — iarba verde și copacii înmuguriţi 
în contrast cu clădirile cenușii, elegante, de pe 
5th Avenue. Totul avea să fie în regulă. Și de ce 
n-ar fi fost? Ziua aceea a fost, într-un sens, la fel 
cu a da naștere unui copil — chinuitoare, obosi- 
toare, înspăimântătoare, triumfătoare — solicitând 
fiecare dram din puterea ta, dar, în final, chiar 
uitai de toate. Îţi scoteai din minte toate părţile 
rele şi, când îţi priveai copilul, înţelegeai cât de 
mult merita efortul. i 

Şi, la fel ca în cazul nașterii unui copil, nimeni 
nu explica cât de dureros avea să fie să obţii această 
realizare. Era ceva prin care trebuia să treci tu 
însăţi pentru a înţelege — deși, pentru a fi corectă, 
nașterea era probabil mult mai grea. Însă când 
se termina, aveai un copilaş minunat. Pe când în 
acest caz, după ce s-a terminat și Mike era condus 
afară de cei de la pază, iar Victor dădea mâna cu 
ea, și-a dat brusc seama că acum se procopsise 
cu Victor Matrick şi că probabil urma să rămână 
cu el pe cap tot restul vieții lui. 

„Atât cât va trăi“, se gândi ea crispată. 

Când plecase prima oară din biroul lui Victor 
în dimineaţa aceea, după scena aia îngrijorătoare 
în care își făcuse griji că ea va fi cea care va fi 
dată afară, a urcat în lift şi și-a dat seama că 
inima îi bătea cu putere și că era udă de transpi- 
raţie la subraţ. Nu îi era clar cum se întâmplase, 
însă era zguduită de latura lui Victor pe care o 
văzuse cu acel prilej. Imprevizibilitatea, iraţiona- 
litatea pură a omului — era ca şi cum aveai de-a 
face cu un animal mare care funcţiona doar pe 
bază de instinct. Şi, pentru o clipă, îi fusese teamă 
pentru ea însăși — dacă ajungea ca Victor Matrick? 
Nu se putea spune ce ar fi putut el să-i facă sau 
cu ce gen de provocări morale ar putea să o testeze 
în viitor — Victor aproape că încercase să o silească 
să vorbească despre divorțul lui Wendy. Nu era 
vorba doar de faptul că o aşteptau noi provocări 
profesionale, ci şi de faptul că în joc aveau să fie 
şi chestiuni emoționale şi psihologice. Până să ajungă 
liftul la etajul ei, luase decizia că putea să le facă 
faţă, că voia să accepte provocarea. Iar apoi făcuse 
câţiva paşi pe hol și îl găsise pe Mike Harness 
stând în biroul ei. 

Așteptând-o. 

S-a gândit posomorâtă că era la fel ca întot- 
deauna. Mike ştia. Ea nici măcar nu s-a prefăcut 
surprinsă să-l vadă. 

— Bună, Mike, l-a salutat ea, trecând pe lângă 
el ca să se așeze la birou. 

A apăsat pe un buton de la computer și moni- 
torul s-a deschis. 

— M-am gândit că poate luăm prânzul împre- 
ună astăzi, a spus Mike. 

Avea un pix în mână și ţăcănea întruna. 

Practic, era încă şeful ei, deci ea nu putea să-l 
refuze. 

— Dă-mi voie să văd dacă pot să-mi modific 
programul. 

A apăsat butonul interfonului: 

— Sally? Poţi să-mi aduci agenda, te rog? 

Mike a rămas în biroul ei, ca şi cum ar fi vrut 
să se asigure că Nico nu avea de gând să încerce 
să iasă de acolo. 

Au luat prânzul într-un local în culori vii, des- 
tinat turiștilor, unde mergeau cei din branșă când 
nu voiau să fie văzuți. 

— Sunt tulburat de zvonurile astea, Nico, a 
spus el, băgându-şi un tortellini în gură. 

Pielea lui Mike avea culoarea lemnului vechi — 
zicea că tocmai s-a întors dintr-un weekend prelungit 
la St. Barts. Ea a aprobat din cap. Îşi comandase 
friptură sote de vițel și nu avea de gând să mănânce 
mai mult de câteva înbucături. 

— Şi eu sunt, a spus ea. 

I-a făcut semn chelnerului să-i mai aducă apă 
minerală. 

— Dar sunt doar zvonuri, Mike. Cum aș putea 
să plec de la Bonfire? 

— Cineva a spus cândva că New York Post ştie 
mai multe decât CIA, a remarcat Mike. 

— Probabil că e adevărat, date fiind evenimen- 
tele internaţionale recente, a zis Nico. Dar CIA nu 
trebuie să vândă ziare, pe când Post da. Aşa că... 

— Da, a spus Mike bănuitor. Aşa e. 

A făcut o pauză şi a spus: 

— Vreau să ţii minte un lucru. Eu te-am găsit. 
Eu te-am adus la Splateh-Verner. Fără mine, prac- 
tic n-ai exista. 

A ridicat din umeri: 

— Ştii că am politica de a fi onest cu angajaţii 
mei. Nu eşti foarte creativă. Recunosc, ai meritul 
de a fi foarte atentă la detalii. Însă ai nevoie de 
mai mult de atât ca să conduci o întreagă divizie. 

Ea a zâmbit. O ameninţa? S-a gândit că exista 
un anume tip de persoană care încerca întotdeauna 
să-și asume meritele pentru succesul altora, în timp 
ce reușea ca, în acest proces, să-i pună la punct. 
Un egotist, o persoană care se punea întotdeauna 

în centrul scenei, chiar dacă piesa nu era despre ea. 
S-a gândit atunci: „Nu face asta, Mike. Nu face 
ca asta să fie inutil de urât pentru tine la final“. 
Și, pentru că nu mai conta, a spus cu voce tare: 

— Ai dreptate, Mike. 

După care a schimbat subiectul. Mike avea un 
copil adolescent dintr-o căsătorie din tinereţe, care 
urma să termine liceul. Au discutat despre avan- 
tajele şi dezavantajele diverselor universităţi. De 
fiecare dată când Mike încerca să schimbe subiec- 
tul, ea aducea din nou vorba despre facultate. Nu 
era frumos, însă nu exista o altă modalitate de a 
se descurca, așa că, atunci când s-au despărțit la 
lifturi, Mike ştia, însă nu știa ceva concret. 

„Eşti mort“, s-a gândit ea în timp ce uşile lif- 
tului se închideau după el. 

La ora patru a sunat-o Maureen, secretara lui 
Victor Matrick. 

— Victor ar vrea să vii la el în birou, a spus 
ea. 

A intrat în birou la Victor cu un minut înaintea 
lui Mike. 

— Eşti pregătită, Nico? a întrebat Victor. O să 
fie exact ca la Dr. Phil. 

Nico nu văzuse niciodată Dr. Phil, însă nu-şi 
putea închipui că ar putea să fie ceva atât de 
brutal. 

Mike a intrat după câteva secunde. Când a 
pășit peste prag, a existat un scurt moment când 
a avut o expresie de surprindere şi şoc, urmat de 
un moment în care ochii lui s-au uitat în toate 
părțile, ca un animal care se pomenește brusc într-o 
cușcă. Nico era în picioare lângă biroul lui Victor, 
iar Mike trebuie să se fi întrebat dacă ea și Victor 
erau amândoi implicaţi în asta sau dacă ea și 
Mike dăduseră de necaz cu Victor. Oricum ar fi fost, 
strategia lui a fost să se distanțeze de Nico, igno- 
rând-o. A trecut pe lângă ea, evitându-i intenţionat 
privirea, şi s-a așezat în faţa biroului lui Victor. 

— Ei, Victor, a spus el pe un ton pervers de 
jovial. Care-i treaba? 

Victor şi-a dat pe spate coama zburlită de pe 
frunte. 

— Nico zice că o să fii dat în judecată. 

— Nico? 

Mike s-a uitat la ea, prefăcându-se uimit. 
Dedesubtul surprinderii era ură. 

— Ce dracu! ştie ea? 

— Mai mult decât tine, pare-se, a spus Victor 
afabil. 

— Pentru ce? a întrebat Mike cu aerul că nu 
lua în serios asta. 

— Încălcarea contractului. Glynnis Rourke, a 
spus Nico. 

— Glynnis Rourke e o ţăcănită netalentată care 
nici măcar nu e în stare să ajungă la timp lao 
întrevedere. 

— Am e-mailurile. De la tine către ea. Ai făcut-o 
proastă..., a spus Nico. 

— Păi e... 

— Gândește-te cum o să arate asta în ziare. 

— Cui îi pasă? a replicat Mike. 

Nico a ridicat din umeri: 

— De ce să avem un scandal public când îl 
putem evita? a întrebat ea. 

Mike a căutat din priviri ajutorul lui Victor, 
însă acesta nu i l-a oferit. S-a uitat din nou la 
Nico: 

— Ce eşti tu? O trădătoare afurisită? Obţii infor- 
maţii pe la spatele meu... 

— Ele au ajuns la mine. Suntem norocoşi — ar 
fi putut cu ușurință să ajungă la altcineva. Cineva 
din exterior... 

— Ce fel de scorpie ești? a întrebat Mike. 

— Mike..., a spus Victor pe un ton blajin. 

— A, pricep, a spus Mike dând din cap. Acum 
eşti sluga lui Victor. Micuța virgină care face treaba 
murdară a lui Victor. Sluga de gheaţă. 

— Ai ieşit din joc, Mike, a spus Nico. 

— Ce? 

Nico a oftat. Și-a încrucișat braţele la piept, 
rezemându-se ușor de marginea biroului lui Victor. : 
S-a gândit că Mike n-ar fi trebuit să se așeze; 
fără să-şi dea seama, o pusese în mod automat în 
poziţie de putere. 

— Cum ai auzit, a spus ea. Tu ai ieşit — eu 
intru. 

Mike a început să râdă isteric. 

— Nu poţi să mă dai afară, a spus el cu răsu- - 
flarea întretăiată. 

Victor şi-a mişcat ușor dintele. 

— Poate, a spus el. Și tocmai a făcut-o. 

Iar pe urmă Victor a făcut un lucru cumplit. 
S-a ridicat şi, deschizând gura larg, s-a aplecat 
peste birou și a scos un răget. 

„Doamne!“ s-a gândit Nico. A făcut alarmată un 
pas înapoi, lovind din greşeală prespapierul cu 
New Yorkul de pe marginea biroului, dar s-a întins 
după el şi l-a prins din reflex cu ambele mâini. 
Râsul lui Mike s-a transformat în uluire mută; 
s-a sprijinit de spătarul scaunului, groaznic de 
nedumerit. De acolo de unde era așezat, să se uite 
în gura neagră și aparent nesfârșită a lui Victor 
trebuie să fi fost ca a te uita în gura unui leu. 

— Ce dracu, Victor? a ţipat Mike. 

S-a ridicat de pe scaun. 

— Ce dracu faci? De ce dracu’ îmi faci asta? 

Victor se așezase din nou pe scaun și revenise 
la obișnuita lui purtare de Moș Crăciun. 

— Pentru că pot, Mike, a spus el. 

— Nu înţeleg, Victor, a zis Mike ridicându-și 
mâinile a nedumerire. 

Din ochi îi curgeau lacrimi. Avea nasul roșu și 
umflat. 

— Sunt cu tine de 25 de ani... 

Victor şi-a împreunat mâinile. 

— Sfârşit de capitol, a spus el vesel. 

A apăsat butonul interfonului și i-a spus secre- 
tarei: 

— Poţi să-i trimiţi pe cei de la pază înăuntru, 
te rog? 

Mike s-a întors spre ea. Pe fiecare obraz avea 
o dâră albicioasă, acolo unde şirul de lacrimi înce- 
pea să șteargă crema autobronzantă. „Unii bărbaţi 
n-or să priceapă niciodată cum se utilizează corect 
cosmeticele“, s-a gândit Nico. 

— De ce ai făcut asta? a întrebat-o Mike. Eu 
te-am făcut. 

Ea a scuturat din cap. Se simţea murdărită. 
Ce scenă dezgustătoare jucaseră, și doar în bene- 
ficiul lui Victor Matrick. Ei bine, era și ea băgată 
acum și nu exista nici o cale de ieșire. 

— Îmi pare rău, a spus ea. 

— Da, a spus Mike dând din cap. Dacă nu-ți 
pare acum, o să-ţi pară. 

Ce altceva să fi spus? Dar, cu toate acestea, 
ea a simţit un fior de teamă, ca o funie groasă 
care i-a traversat corpul și i s-a înfășurat în jurul 
inimii ca un şarpe. 

Doi agenţi de pază l-au întâmpinat pe Mike la 
ușă. Unul a încercat să-și pună mâna cu delicateţe 
pe braţul lui Mike, dar acesta i-a îndepărtat-o 
mânios. 

— O să mă conduc singur afară, dacă nu te 
superi, a spus el. 

— Ei, a zis Victor întinzându-i mâna. Felicitări. 

Nico a pus la loc prespapierul pe birou şi a dat 
mâna cu Victor. Mâna lui era rece, ca mâna unui 
mort. 

— Mulţumesc, a spus ea. 

— Cred că a mers bine, tu nu crezi? a zis el. 

S-a aplecat și a vorbit în difuzor: 

— Maureen, poţi să-mi faci o programare la 
dentistul ăla? Am impresia că o să-mi cadă din 
nou lucrarea. 

ar acum, așezată pe bancheta din spate a mași- 
nii de serviciu, rememorând scena aceea cu Victor 
Matrick, Nico se cutremură. i 

Se uită afară pe geam. Maşina era pe Strada 
79, în apropiere de locuinţa lui Kirby. Nu era prea 
târziu să se răzgândească, să-i spună şoferului să 
treacă de blocul lui Kirby și să o ia pe FDR Drive 
ca să meargă acasă, ceea ce ar fi trebuit să facă, 
însă nu era încă pregătită să dea ochii cu Seymour. 
În clipa aia avea nevoie de ceva special, poate să | 
fie ţinută în braţe și mângâiată, să i se permită 
să se simtă ca o fetiță, şi nu putea să facă asta 
cu Seymour. Nu putea să fie vulnerabilă. Însă 
Kirby o văzuse vulnerabilă şi dezbrăcată — atât 
emoţional, cât şi fizic — şi chiar şi un pic umilită, 
atunci când el a legat-o şi a obligat-o să-l implore 
să-i facă anumite lucruri... 

„Cum ar fi să fiu măritată cu Kirby în loc de 
Seymour?“ se întrebă ea, în timp ce mașina oprea 
pe aleea de la blocul lui Kirby. Se strecură repede 
pe lângă portar, dădu nerăbdătoare un pumn în 
butonul de la lift, gândindu-se: Kirby! Dacă Kirby 
era răspunsul — dacă, până la urmă, era îndră- 
gostită de el? 

Merse repede de-a lungul holului, măcinată brusc 
de teama iraţională că el nu va fi acasă şi că, 
până la urmă, nu va putea să-l vadă. Apăsă pe 
sonerie şi, când el nu răspunse imediat la ușă, 
inima începu să-i bată cu putere în piept. „Trebuie 
să-l văd“, se gândi ea, apăsând din nou soneria. 
O auzea cum răsună în apartament şi își ţinu 
răsuflarea, sperând să audă pași. Însă nu auzi 
nimic și, începând să intre în panică, ciocăni uşor 
în uşă cu pumnul. 

„Nu e acasă, exact acum când chiar am nevoie 
de el“, se gândi ea. Se uită la ceas; era 5:15 şi el 
spusese că ajunge acasă la cinci. Avea să aștepte. 
O să-i acorde cinci minute și, stând nerăbdătoare 
în faţa ușii, se uită întruna la ceas, iar după ce 

trecură patru minute, hotărî că va mai aștepta 
încă cinci. „Cum poate să-mi facă asta?“ se întrebă 
ea și apoi începură să-i vină tot felul de gânduri 
groaznice. Poate că a făcut-o înadins. Ca să o pedep- 
sească, să-i demonstreze că nu era legat de pro- 
gramul ei. Sau poate că nu-i mai plăcea de ea şi 
nu voia să o mai vadă, iar ăsta era modul lui de 
a scăpa de ea... 

De la capătul coridorului se auzi clinchetul lif- 
tului şi sunetul ușilor care se deschideau. „El tre- 
buie să fie“, se gândi ea și, într-adevăr, Kirby se 
ivi de după colţ după o secundă mergând agale, 
cu o căciuliță tricotată pe cap și îmbrăcat într-o 
jachetă maro din piele, cu telefonul mobil într-o 
mână şi o pungă cu cumpărături în cealaltă. 

— Bună! îi strigă el, de parcă era o cunoştinţă 
întâmplătoare de care dăduse pe stradă. 

Nu era tocmai salutul la care spera și, pentru 
o clipă, se simţi zdrobită. Insă îşi spuse că nu 
conta; important era că el se afla acolo. 

— Tocmai voiam să plec, zise ea. 

El mută cumpărăturile dintr-o mână în alta şi 
băgă mâna în buzunar după chei, sărutând-o scurt 
pe buze în timp ce descuia uşa. 

— A trebuit să repet o scenă pentru cursul de 
actorie şi am pierdut complet noţiunea timpului, 
zise el trecând pe lângă ea şi intrând în aparta- 
ment. Ştii cum e când te captivează ceva și nici 
măcar nu bagi de seamă că trece timpul? Pe urmă 
mi-am adus aminte că trebuie să iau lapte. Imi 
spun în fiecare zi să cumpăr lapte și n-o fac. 

Ea îl urmă în bucătărie, privindu-l cum scoate 
o cutie de lapte din punga de plastic şi o pune pe 
raftul de sus din frigiderul lui aproape gol. „Lapte!“ 
se gândi ea. Își dorea ca, în loc de asta, el să se 
fi gândit la ea. 

— Ce mai faci? o întrebă el, întorcându-se spre 
ea. Nu te-am mai văzut de... cât? Vreo săptă- 
mână? 

— N-am avut încotro, răspunse ea, ușurată să 
descopere că răceala lui se datora faptului că îi 
fusese dor de ea. Am avut o zi infernală... 

— Şi eu, zise el cu afectare, trecând pe lângă 
ea şi mergând în living. Sunt cam nervos și agitat. 
Trebuie să fac scena asta diseară la curs şi vreau 
să fie foarte bună. 

— Sunt sigură că va fi. 

— E foarte emoţionantă, ştii? zise el, așezân- 
du-se pe canapea şi trecându-şi mâinile prin păr. 

Îşi ridică privirea spre ea. 

— Ce faci? o întrebă el. Vino încoace. 

— O, Kirby, murmură ea. 

Brusc, se simţi neajutorată. 

„Nu mă simt niciodată aşa“, se gândi ea şi se 
întrebă dacă era pe cale să plângă. 

— Hei, ce s-a întâmplat? întrebă Kirby. 

Nico se aşeză lângă el şi Kirby îşi puse braţele 
pe după umerii ei, iar ea se relaxă sprijinindu-se 
de el, savurând senzaţia minunată de a fi ţinută 
în braţe. Kirby nu era cea mai inteligentă persoană 
din lume, însă reușea întotdeauna să-și dea seama 
de ce anume avea ea nevoie din punct de vedere 
emoţional și Nico își întoarse faţa în sus spre el, 
vrând să-i povestească despre ziua ei. Însă el tre- 
buie să fi interpretat greşit semnalele ei, fiindcă 
începu imediat să o sărute. 

Gura ei se încordă, protestând. Nico făcu jocul 
lui Kirby câteva secunde, dar apoi se retrase. 

— Kirby, am avut o zi cu adevărat ciudată, zise 
ea pe un ton poruncitor, vrând ca el să înţeleagă. 
A trebuit să concediez pe cineva... 

— Credeam că faci asta tot timpul, zise el în 
glumă. 

Ea zâmbi, răbdătoare, enervată brusc de faptul 
că el încerca să facă o glumă atunci când ea era 
disperată să fie serioasă. 

— Intâmplător, persoana era şeful meu, sau, mai 
degrabă, fostul meu șef. Și acum i-am luat postul. 

— Deci ar trebui să fii fericită, zise Kirby, smu- 
cind-o de braţ ca să o tragă spre el. 

Îşi frecă nasul de gâtul ei, chiar sub ureche, 
şi şopti: 

— Ai o slujbă nouă. Eu sunt întotdeauna fericit 
când obţin o slujbă nouă. Înseamnă că o să obţin 
mai mulți bani. 

— Nu e doar asta, spuse ea, întorcându-și 
capul. 

— N-o să iei mai mulţi bani? Nu mi se pare o 
chestie foarte deşteaptă. 

Se lăsă pe spate triumfător, ca și cum tocmai 
descoperise cine ştie ce cugetare. 

Ea se uită la chipul lui frumos, calm. „Seamănă 
cu un Golden Retriever“, se gândi ea. „Frumos, 
dar tont.“ I se strânse stomacul. Nu putea să simtă 
asta în legătură cu Kirby. Nu era vina lui că nu 
înțelegea. Pur și simplu nu era foarte educat — 
făcuse doar doi ani de colegiu, în timp ce încerca 
să-și înceapă cariera în modelling. 

— Haide, iubitule, zise ea ridicându-se şi luân- 
du-l de mână. Hai să mergem în dormitor. 

După ce aveau să înceapă să facă sex, totul 
avea să fie în regulă şi ea va avea din nou acele 
sentimente bune față de el. 

— Chiar mă întrebam dacă mai vrei să faci 
sex, zise Kirby, lăsând-o să-l conducă. Eşti foarte 
ciudată astăzi. 

— E doar din cauza zilei pe care am avut-o, zise 
ea, dezbrăcându-se repede şi punându-și apoi hainele 
cu grijă pe biroul lui, vârându-și chiloţii sub fustă. 

Nico se întinse pe pat şi Kirby se întinse, dez- 
brăcat, peste ea. „Ei, asta chiar e plăcut“, se gândi 
ea, încolăcindu-și strâns braţele în jurul lui, ca 
să-i poată simţi greutatea. Nimic nu se compara 
cu un bărbat tânăr cu trup musculos. Pielea lui era 
foarte catifelată — chiar mai catifelată decât a ei. 

— Să aduc cordoanele? întrebă el. 

— Nu ştiu, răspunse ea. 

Uneori, Kirby o lega de încheieturile mâinilor, 
de o parte şi de alta a patului (patul nu avea 
tăblie, așa că o lega de bara metalică de la cadru), 
iar a fi limitată în mișcări o făcea întotdeauna și: 
mai excitată. Însă acum nu voia asta. Voia ca el 
să o elibereze de după-amiaza ei. Voia ca el să o 
facă să se simtă altfel, aşa cum făcea întotdeauna. 
Poate o femeie desfrânată dintr-un film porno. O 
femeie care şi-o trăgea cu un bărbat în timp ce 
alți bărbaţi priveau... 

— Trage-mi-o, zise ea. 

El își strecură mâna între picioarele ei. 

— Orice doreşti, frumoasă doamnă, spuse el. 

„O, nu!“ se gândi ea enervată. De ce trebuia 
să spună asta? Mai ales când dorinţa ei era atât 
de firavă în acel moment. Frumoasă doamnă. Nu 
trebuia să se gândească la asta. Trebuia să ignore 
şi să se relaxeze. Însă nu se putea abține să nu se 
gândească la asta. Oare chiar voia să facă sex? 

— Nu eşti foarte udă, zise el. 

— Îmi pare rău, spuse ea zâmbind dulce, spe- 
rând să-şi ascundă sentimentele. Bănuiesc că sunt 
tensionată... 

— Te detensionez eu, zise el. 

Kirby se trase în jos la capătul patului, depăr- 
tându-i picioarele, iar apoi, punându-și mâna dea- 
supra vaginului ei, îi depărtă labiile. Începu să o 
lingă şi ea își puse mâna pe creștetul lui, silindu-se 
să simtă ceva. Însă nici asta nu funcţionă. De 
fapt, chiar i se părea enervant. 

Ce nu era în regulă cu ea? 

— Kirby, zise ea încetişor. 

El ridică privirea. 

— Hai să facem pur şi simplu sex, bine? spuse 
ea. 

— Sigur, răspunse el. Cum vrei tu, iubito. Știi 
asta. Știi că fac orice... 

Ea îşi puse degetul peste buzele lui, ca să-l 
facă să tacă. Dacă începea iar să vorbească prea 

mult, ea chiar nu avea să fie în stare să continue. 
Își lăsă capul pe spate, trecându-și mâinile peste 
umerii lui musculoși și simțind o umflătură mică, 
surprinzătoare. Un coș? Kirby Atwood avea un 
coș... pe umăr? 

„Incetează!“ își porunci ea. Nu avea de gând 
să facă lucrul acela pe care îl făceau femeile, să 
se concentreze asupra micilor defecte ale unui băr- 
bat până când acesta își pierdea toată atracția 
sexuală. „Sunt a naibii de norocoasă“, îşi reaminti 
ea cu severitate. Avea 43 de ani; era norocoasă 
că un bărbat voia să se culce cu ea, mai ales un 
bărbat ca Kirby. Avea să savureze asta. Trebuia 
să savureze asta. Trebuia să evadeze... Şi, concen- 
trându-se asupra penisului lui tare şi a felului în 
care i-l simţea înăuntrul ei, asupra bucuriei fizice 
pure de a fi cu un bărbat tânăr şi foarte sexy, ea 
își împinse în sus şoldurile, punându-și mâinile 
pe fesele lui și trăgându-l mai adânc în ea. 

Pentru câteva clipe, aproape că reuși să uite 
tot, țipând de plăcere. După aceea, se agăţă de 
el, trecându-și mâinile peste spatele și fesele lui, 
delectându-se cu senzația pielii lui netede și apă- 
sându-l în ea chiar şi dupa ce penisul lui deveni 
flasc. 

— Mamă! exclamă el, uitându-se în jos la ea. 
Asta a fost foarte intens. 

Ea aprobă din cap, nevrând să-i dea drumul. 
„Slavă Domnului că remediul meu Kirby încă func- 
ționează“, se gândi ea. Însă, în timp ce se îmbrăca, 
o izbi realitatea situaţiei și se simţi un pic tristă. 
Nu avea cum să ocolească faptul că nu mai era 
la fel de bine ca înainte şi că, într-o bună zi, pro- 
babil curând, nu avea să mai funcționeze deloc. 

Telefonul din apartament sună scurt de două 
ori, indicând un vizitator. Wendy luă receptorul 
şi își puse mâna peste cealaltă ureche. Magda se 
uita la televizor cu volumul dat tare pentru a 
acoperi zgomotul aspiratorului pe care o cameristă 
îl plimba pe covor într-un mod haotic, în timp ce 
cântărea din ochi dezordinea cu dezaprobare. 

— Alo? ţipă Wendy în receptor. 

— A venit Tessa Hope. Să o trimit sus? întrebă 
femeia de la recepţie. 

— Da, vă rog, răspunse Wendy. 

Se uită la ceas. Era 2:30 — Shane întârziase 
15 minute. Un lucru despre care avea să o infor- 
meze neapărat pe doamna Hope, ca fiind o dovadă 
în plus a lipsei lui Shane de calităţi parentale. leşi 
în holul micuţ și intră pe o uşă care ducea la came- 
rele copiilor, care cuprindeau două încăperi mici și 
o baie, plasate în oglindă cu dormitorul și livingul 
de pe partea cealaltă. În prima cameră erau două 
paturi identice; pe jos, între ele, Tyler și micuța 
Chloe colorau. Tyler smulse creionul lui Chloe: 

— Nu așa se face, proasto, zise el. 

— Tyler, nu-i frumos, zise Wendy cu răbdare, 
luând creionul din mâna lui Tyler şi dându-i-l înapoi 
lui Chloe. 

— Iese în afara conturului, obiectă Tyler. 

— Are doar doi ani, zise Wendy. Are voie să 
iasă în afara conturului. 

— O să ies și eu în afara conturului, afirmă el. 

— Poţi, dacă vrei, spuse Wendy, uitându-se în 
jos la el. 

Săracul copil. Putea să-i n ea iritarea de 
a fi închis în acel spaţiu mic. Însă era doar tem- 
porar. Se aplecă spre el: 

— O să avem curând un apartament nou, mare, 
îi spuse ea atingându-i umerii, pentru ca el să se 
uite la ea. O să-ţi placă asta? 

— Nu ştiu, înălță el din umeri. Avem deja un 
apartament. 

— O s-o vedem pe Gwyneth, mami? întrebă 
Chloe. 

— O s-o vedeţi luni dimineaţă, când vă întoar- 
ceţi aici. Acum o să mergeţi cu tati şi o să veniţi 
înapoi duminică seară. 

— De ce trebuie să ne întoarcem aici? întrebă 
Tyler, uitându-se mânios în jos, la creioanele lui 
colorate. De ce nu putem să rămânem acasă la noi? 

— Nu vreţi să staţi cu mami? 

— De ce nu poţi veni tu la noi acasă? întrebă 
Tyler. 

Wendy zâmbi: 

— Fiindcă mami și tati nu mai locuiesc împre- 
ună, răspunse ea, pentru a nu știu câta oară. Mami 
o să găsească un alt apartament și atunci o să 
locuim cu toții acolo. 

— O să vină și tati? întrebă Chloe. 

— Nu, tati o să stea în apartamentul lui. 

— Vrei să zici apartamentul nostru, mami, zise 
Tyler. Acolo unde locuim noi. Tu locuiești în hotelul 
ăsta. 

— Şi voi locuiţi aici, zise Wendy răbdătoare. 

— Vreau să merg acasă, spuse Chloe începând 
să plângă. 

Se auzi soneria. Wendy o ridică pe Chloe şi o 
așeză pe pat. 

— Magda! strigă ea. Poţi să răspunzi tu? 

— De ce? răspunse Magda țipând şi ea. 

— Pentru că sună la ușă... 

Oftă şi o cără pe Chloe pe holișor, în timp ce 
Magda se hotărî brusc să fie de ajutor şi deschise 
uşa. 

— O, făcu ea şi plecă de la ușă. 

— E tati? întrebă Tyler, venind în goană spre 
ele. 

Tessa Hope, avocata, rămase nesigură în prag, 
examinând scena cu groază abia ascunsă. Tessa 
avea 35 de ani, era necăsătorită și era atrăgătoare 
într-un mod standard, specific pentru zona Upper 
East Side. Era îmbrăcată într-o bluză Roberto 
Cavalli cu imprimeu şi blugi şi purta pantofi cu 
tocuri înalte Mary Jane, din piele de lac neagră. 
Era considerată cea mai dură avocată specializată 
în divorțuri de la firma de avocatură Berchell & 
Dingley şi era numărul 43 pe lista celor mai puter- 
nice 50 de femei din metropolă. 

— Îmi cer scuze, zise Wendy. Intră. Shane tre- 
buia să ia copiii la 2:15, dar a întârziat. Ia loc... 

Nu aveai, desigur, unde să te aşezi, toate supra- 
fețele disponibile fiind acoperite cu hârtii, cărți, 
scenarii, DVD-uri, un burete, o perie pentru păr, 
un avion cu telecomandă şi diverse articole de 
îmbrăcăminte. 

— E în regulă. Pot să merg jos să aştept, dacă 
vrei, zise Tessa pe un ton precaut. 

— Nu, intră, insistă Wendy. Cameristele tocmai 
pleacă... 

Eliberă o porţiune mică de canapea și Tessa se 
așeză cu grijă. Wendy adăugă pe un ton de scuză: 

— În mod normal, nu e așa. De obicei, e un 
pic mai multă ordine. 

— E bine, zise Tessa zâmbind cu încordare. Copiii 
tăi sunt adorabili. 

— Mulţumesc, spuse Wendy cu mândrie. 

Făcu o pauză, observând brusc părul Magdei: 


418 


— Magda, scumpo, n-ai spus că mergi să te 
speli pe păr? 

— M-am spălat, mamă. 

— Ba nu te-ai spălat, zise Wendy. 

— Nu-mi place şamponul ăla, replică Magda. 

— Tu cine ești? o întrebă Tyler pe Tessa. 

— E avocata lui mami, explică Wendy. 

— Nu-mi plac avocaţii, zise Tyler. 

Wendy își puse mâna pe creștetul lui: 

— E doar un pic timid, nu-i așa, amice? 

— Mie nu mi se pare deloc timid, zise Tessa 
în glumă, așezându-se picior peste picior. 

— Nu-mi plac avocaţii, repetă Tyler, cu faţa 
lipită de piciorul lui Wendy. 

— Tessa e foarte drăguță, zise Wendy. O să ia 
măsuri ca voi să puteţi sta mereu cu mami. 

— Acum ne ducem acasă, anunţă Chloe. 

Se auzi soneria de la ușă. 

— Tati! exclamă Magda alergând la ușă. 

Shane intră. Wendy băgă de seamă, cu satis- 
facţie, că părea un pic palid şi tras la faţă. 

— Ai întârziat, spuse Wendy. 

— A trebuit să merg la farmacie. Nu mă simt 
bine. 

— Poate n-ar trebui să iei copiii. 

El îi aruncă o privire: 

— Nu mă simt chiar atât de rău. E doar o durere 
de cap. Sunt bine. 

O privi cu precauţie pe Tessa. 

— 'Ţi-o aminteşti pe avocata mea, Tessa Hope, 
zise Wendy, arătând spre Tessa. 

— Da, zise Shane pe un ton neutru. 

— Ce mai faci, Shane? întrebă Tessa, ridicân- 
du-se. A 

— Grozav, răspunse Shane, ridicând-o în braţe 
pe Chloe. Lucrezi sâmbăta? 

— Lucrez în fiecare zi. 

— Tu şi Wendy ar trebui să faceţi o echipă 
nemaipomenită, bombăni Shane. 

Se întoarse spre Magda și Tyler: 

— Sunteţi gata, copii? 

— Deci vă întoarceţi mâine. La cinci? zise 
Wendy. 

— Da, Wendy, răspunse Shane enervat de între- 
bare. Când pleci la Cannes? o întrebă el, păstrând 
aceeași atitudine. 

— Luni seară, spuse Wendy. 

Shane ştia că urma să plece şi ea știu ce avea 
să urmeze. 

— Nu ştiu de ce nu poți să-i laşi să stea cu 
mine până te întorci, zise el. Plimbatul ăsta dintr-o 
parte în alta e stupid. 

— Ai noroc că poţi să-i iei chiar și atât, Shane, 
spuse ea. 

— Da, mai vedem noi în legătura cu asta, zise 
Shane, uitându-se pe lângă Wendy la Tessa. 

Apoi îi adună pe copii și ieși. 

Wendy ezită și apoi scoase capul afară pe uşă: 

— Doar mâncare organică, OK? strigă ea în 
urma lui. Și ore de culcare stricte. 

Shane aprobă din cap, fără să se deranjeze să 
se întoarcă. Ea îşi urmări cu privirea mica trupă, 
în timp ce mergea de-a lungul coridorului tăcut, 
până când se opri în fața liftului. 

— Pa, mami, zise Tyler vesel, întorcându-se pen- 
tru a-i face cu mâna. 

— Pa, spuse ea cu căldură. Ne vedem mâine. 

Se uită la ei până când intrară în lift, simțind 
un amestec de mânie și frustrare, dar mai ales 
neliniște. Copiii ei, după câte se părea, nu aveau 
deloc nevoie de ea. Nici măcar nu păreau să fie 
foarte interesaţi de a fi cu ea. 

Se gândi că asta era doar din cauză că ea locuia 
încă la hotel. Când își va lua un apartament nou, 
totul avea să se schimbe şi viața lor va putea să 
revină la normal. De cum se întorsese din Palm 
Beach, a angajat-o pe Tessa, iar aceasta făcuse 
demersuri astfel încât copiii să-şi petreacă timpul 

când cu ea, când cu Shane. Și asta era ceva tem- 
porar. Wendy spera să poată să-l scoată definitiv 
pe Shane din peisaj. 

Închise ușa şi se întoarse la Tessa. 

— Cine şi-ar fi putut imagina că doi oameni 
s-ar putea uri atât de mult unul pe altul? întrebă 
ea, referindu-se la Shane. 

Era o întrebare retorică. 

Totuşi, Tessa îi răspunse: 

— Te urăște, într-adevăr, zise ea, luându-și lucru- 
rile. În orice caz, nu are de gând să renunţe uşor. 


— Problema e avocatul lui Shane, zise Tessa 
cincisprezece minute mai târziu, când erau așezate 
la o măsuţă din barul aflat în holul hotelului. 

La picioarele lor flutura o perdea lungă din 
voal. 

Wendy se uită afară pe fereastră la trecătorii 
de pe stradă; era o după-amiază de sâmbătă de la 
sfârșitul lui aprilie, iar Soho era plin de turişti. 

—— Nu mi-e frică de avocatul lui, spuse Wendy, 
amestecând cu linguriţa în espresso. Trebuie să 
ştie că Shane nu are un caz solid. 

— Din perspectivă tradiţională, poate că nu are, 
încuviinţă Tessa. Dar Juan Perek e bărbat și își 
petrece cea mai mare parte din timp obţinând 
sume uriașe de la bărbaţi bogaţi pentru soțiile și 
copiii acestora. Așteaptă un caz ca ăsta de mulţi 
ani. E o oportunitate pentru a dovedi că justiţia 
chiar e oarbă, nici rasistă, nici sexistă. Cu alte 
cuvinte, adăugă ea sorbind dintr-o cafea neagră, 
simplă, el vrea să facă din tine un exemplu. 

— Dar deja a făcut asta, zise Wendy încruci- 
şându-și braţele. Îi dau lui Shane apartamentul. 
Valorează peste două milioane de dolari. Asta 
înseamnă o grămadă de bani pentru un bărbat 
care nu muncește de zece ani. 

— Știu, spuse Tessa dând din cap cu compasi- 
une. Însă și ast; ar fi 

lucrat, ar fi mai uşor. Ar însemna că e în stare 
să se întreţină singur. Instanţa se ocupă de acele 
situaţii care indică faptul că nu ar trebui să se 
aștepte din partea soțului ca acesta să lucreze, 
deoarece nu a fost pe piața muncii de zece ani. 

— Asta e ridicol, zise Wendy. Shane e un bărbat 
sănătos de 40 de ani. Poate să-și ia o slujbă ca toată 
lumea. Poate să fie chelner, dacă n-are încotro. 

— Eu n-aş aduce vorba de asta în faţa judecă- 
torului, zise Tessa cu precauţie. N-ar da bine. 

— De ce nu? întrebă Wendy. E adevărat. Poate 
să-şi ia o afurisită de slujbă. Nu ca până acum. 

— Trebuie să încerci să înţelegi asta dintr-o 
perspectivă diferită, spuse Tessa pe un ton liniștitor. 
Shane afirmă că el are deja o slujbă — şi că are o 
slujbă de 12 ani — aceea de a fi tatăl copiilor tăi... 

— O, mă laşi? zise Wendy pe un ton batjocoritor. 

— Nu ştiu cât de mult a avut grijă de copii, 
însă asta nu prea contează. În ochii instanței, a 
avea grijă de copii este o slujbă. Iar dacă situația 
ar fi invers, dacă Shane ar fi femeie, ei bine, a 
spune judecătorului că ar trebui să meargă să-și 
ia o slujbă de chelner ar fi la fel cu un bărbat de 
succes care i-ar spune soției lui care trăieşte în 
suburbii că ar trebui să meargă să-și ia o slujbă 
la spălătoria de mașini din apropiere. 

Wendy se uită printre gene: 

— Presupun că vrea mai mulţi bani. 

— Nu e vorba chiar de bani, zise Tessa. Vrea 
pensie de întreținere pentru el. Şi pensie alimen- 

Wendy râse scurt: 

— Nici o şansă. Sunt copiii mei. Îi iubesc; tre- 
buie să fie cu mine. Locul copiilor e lângă mamele 
lor şi cu asta basta. Shane poate să facă aşa cum 
face orice bărbat divorțat şi să-i vadă o dată la 
două săptămâni, în weekend. 

— În mod normal, ăsta ar fi rezultatul, dacă 
asta ar fi situaţia obişnuită. Dar nu este, zise 

Tessa, luând o gură de cafea. Eşti una dintre cele 
mai importante femei din ţară, așa că regulile 
obişnuite nu prea se aplică. 

Wendy puse jos ceaşca. 

— Am trecut prin iad, Tessa. Și ceea ce toată 
lumea pare să uite e că nu eu am vrut să divorţez. 
N-a fost ideea mea. A fost ideea lui Shane. El e 
cel care vrea să plece. El e cel care ar trebui să 
fie pedepsit. Dacă îţi urăști atât de mult soția că 
nu poți suporta să fii în cameră cu ea, ia ghici? 
Trebuie să renunţi la copiii tăi. 

— Hai să inversăm situaţia, bine? spuse Tessa 
cu tact. 

Aceasta nu devenea niciodată nervoasă sau sen- 
timentală, o trăsătură pe care Wendy începea să 
se întrebe dacă nu cumva ajunsese să o deteste. 

— Să zicem că o femeie care nu avea o carieră 
prea strălucită s-a măritat cu un bancher în plină 
ascensiune şi, deoarece el câştiga foarte mulți bani, 
ea a renunţat la serviciul ei. Apoi au început să 
aibă copii. Femeia stă acasă și are grijă de copii. 
Bărbatul urcă în ierarhie şi, din cauza serviciului, 
începe să petreacă din ce în ce mai puţin timp 
acasă. Femeia începe să se simtă abandonată, ajunge 
să aibă resentimente. Ea e acasă cu copiii, în timp 
ce soțul ei e în lume, bucurându-se de respect şi 
admiraţie. Într-o zi, ea se trezește și hotărăşte că 
merită mai mult — şi vrea divorţul. 

— Dar eu am vrut să-l apreciez pe Shane, obiectă 
Wendy. M-am dus la afurisita aia de consilieră 
maritală... 

— Da, zise Tessa. Însă e prea târziu. Resenti- 
mentele sunt prea profunde, cuplul s-a înstrăinat 
prea mult. Și ce se întâmplă? Femeia obține casa. 
Obține pensie de întreţinere şi pensie alimentară. 
Și, dacă insistă, probabil că poate să obțină cus- 
todia totală a copiilor. Și nimeni nu se gândește 
de două ori la asta. Îți poţi imagina scandalul 
dacă ne-am apuca deodată să le spunem acestor 

femei că nu pot și pot păstra copiii şi că trebuie 
să meargă să-şi ia slujbe? 

— Dar eu îmi vreau copiii, protestă Wendy. 

Cu cât era mai calmă Tessa, cu atât părea Wendy 
să devină mai aprigă. 

— Fir-ar să fie, zise ea, trântind ceașca pe masă. 
N-am de gând să fiu pedepsită pentru că sunt 
femeie şi am o carieră. 

Tessa nu spuse nimic, făcând o pauză ca şi 
cum ar fi așteptat ca Wendy să-și ţină în frâu 
emoţiile. 

— Dacă avem de gând să trecem prin asta cu 
cât mai puţine daune posibil, începu ea, va trebui 
să privești situaţia dintr-o perspectivă mai largă. 
Știu că asta e ceva deosebit de personal, dar, la 
un moment dat, pentru a lua decizia corectă va 
trebui să lași la o parte supărarea. Realitatea e 
că, din punct de vedere logic şi la rece, bărbaţii 
sunt pedepsiţi tot timpul pentru că au o carieră. 
Unui bărbat de succes divorţat i se refuză în mod 
obișnuit să îşi vadă copiii. În orice caz, poţi fi 
sigură că rareori li se permite copiilor să locuiască 
cu el, dacă mama nu este de acord. 

— Bărbaţii ăia nu își vor copiii... 

— De fapt, ai fi surprinsă, zise Tessa, făcând 
semn chelnerului să-i mai aducă o cafea. 

Era a treia ceașcă — Wendy se gândi că Tessa 
trebuie să fi fost atât de insensibilă, încât nici 
măcar cofeina nu o putea afecta. 

— Din experienţa mea, majoritatea bărbaţilor 
vor să stea cu copiii lor. Li se frânge inima la 
gândul de a nu-i vedea în fiecare zi. Însă ei știu 
că aproape niciodată nu pot să câştige în instanţă, 
aşa că nu merită să se lupte. 

— Ei bine, în cazul ăsta merită osteneala, stărui 
Wendy. Vreau custodia totală a copiilor. Și vreau 
ca tu să obţii asta. 

Tessa păru să nu se simtă în largul ei pentru 
prima oară de când începuseră discuţia. Se şterse 

în colțul gurii cu șervetul, îl puse jos şi privi în 
altă parte. 

— În calitate de avocată a ta, zise ea, am obli- 
gația morală de a-ți spune adevărul. Aş putea să 
te mint şi am putea să petrecem doi ani în instanță 
şi probabil că aș putea să câştig suficient de mulţi 
bani de pe urma ta ca să-mi deschid propria firmă 
de avocatură. Dacă aş fi genul de avocat cum sunt 
mulți bărbaţi în această branșă, nu m-aș gândi 
de două ori. E genul de caz după care salivează 
avocații — un client important, care are o grămadă 
de bani şi care vrea răzbunare. Însă răzbunarea 
e costisitoare. Şi, din experiența mea, chiar dacă 
vei câștiga, n-o să ţi se pară nici pe departe atât 
de satisfăcător pe cât te aștepți. O să-ţi petreci 
mai mult timp cu mine decât ai prefera — timp 
pe care l-ai putea petrece cu copiii tăi sau la ser- 
viciu. Și, în ultimă instanță, Wendy... 

Făcu o pauză, aruncându-“i lui Wendy o privire 
plină de compasiune. Clătină din cap și adăugă: 

— N-o să obţii niciodată custodia totală a copi- 
ilor. Nu la felul în care e viaţa ta acum. 

— Din cauză că muncesc, zise sec Wendy. Minunat. 
Ce mesaj grozav pentru tinerele din America. Dacă 
vei munci din greu şi vei ajunge sus, într-o bună 
zi, societatea te va pedepsi într-un fel sau altul. 

— Societatea le pedepsește pe femei în general, 
zise Tessa calm. Indiferent ce faci, nu există garan- 
ţie că o să câştigi. Poţi să stai acasă să ai grijă 
de copii timp de 20 de ani, iar apoi copiii tăi se 
duc la facultate și soţul te părăsește pentru o 
femeie mai tânără și nu mai ai nimic. 

Wendy se uită mânioasă în ceașca de cafea: 

— Ai o casă. 

— Mare scofală, Wendy. Ai o casă. 

Tessa clătină din cap: 

— Juan Perek a luat cazul ăsta doar pentru 
publicitatea potenţială. Este o inversare perfectă 
a rolurilor tradiționale ale sexelor: când o femeie 

își asumă rolul de bărbat, ea poate s-o pățească 
exact ca un bărbat. Shane i-a dat documentaţie din 
care reiese întreaga perioadă pe care ai petrecut-o 
fiind plecată în interes de serviciu anul trecut. 
Dacă o să ceri custodie totală, vor cere şi ei cus- 
todie totală. Și, în funcţie de direcţia din care bate 
vântul, există posibilitatea ca ei să câştige. 

Wendy simţi că i se scurge sângele din obraji. 
Să nu câştige — asta nu intra în calcul. 

— Nimeni n-ar putea să creadă că ar trebui să 
fie luaţi copiii de lângă mamele lor. 

— În mod normal, da, zise Tessa. În situaţia 
obișnuită..., oftă ea. 

— Nu sunt o mamă rea, spuse Wendy, simțindu-se 
deodată disperată. M-ai văzut cu copiii mei... 

— Nu spune nimeni că ești o mamă rea, o linişti 
Tessa. Practic, mama trebuie să fie abuzivă, extrem 
de labilă, dependentă de droguri sau să fie decla- 
rată alienată mintal ca instanța să despartă copi- 
lul de mamă. Însă premisa este că mama se ocupă 
de creşterea copiilor. Pe când în cazul tău și al 
lui Shane, Juan Perek va încerca să demonstreze 
că Shane făcea asta. Aşa că, dacă nu putem dovedi 
că Shane e abuziv, labil, dependent de droguri sau 
alienat mintal, nu există nici un motiv întemeiat ca 
instanța să nu-i acorde cel puţin custodie comună. 

— Cel puţin? întrebă Wendy. 

— E abuziv, labil, dependent de droguri sau 
alienat mintal? întrebă Tessa. 

— Azi a întârziat 15 minute ca să ia copiii. Ai 
văzut asta, pară Wendy. 

— A întârziat o dată, ridică Tessa din umeri. 
Dar îi duce pe copii la şcoală... 

— Eu îi duc, obiectă Wendy. Câteodată... 

— Şi îi ia de la școală și îi duce la doctor când 
au programare, zise Tessa. Vor putea să argumen- 
teze destul de convingător. Și, din punct de vedere 
istoric, instanţa nu-i desparte pe copii de cel care 
se ocupă de creşterea lor. Vor argumenta că, în 

cazul în care copiii îţi vor reveni ţie permanent, 
vor ajunge să fie crescuţi de bone. O situaţie care 
e mai puțin ideală decât să fie crescuţi de părintele 
lor biologic. Îmi pare rău, Wendy, zise Tessa. 

— Să nu-ţi pară, spuse Wendy aprig. E simplu. 
O să-mi dau demisia. O să mă ocup de creşterea 
lor. 

Tessa zâmbi cu un aer răbdător: 

— Asta e soluţia obișnuită în filme, nu-i așa? 
Femeia de carieră renunţă la slujbă pentru copiii 
ei şi toată lumea se simte bine. Însă asta nu e cu 
adevărat practic în viața reală, nu-i aşa? Mai ales 
în cazul vieţii tale, asta dacă nu cumva Shane 
decide brusc că vrea să înceapă să-şi câștige exis- 
tenţa, lucru pe care el afirmă că nu are de gând 
să-l facă, deoarece are deja o slujbă: să aibă grijă 
de copii. 

— Deci, cu alte cuvinte, am pus-o, zise Wendy 
încet. 

— N-aş spune asta. Sunt sigură că putem ajunge 
la o înţelegere cu Shane. Am senzaţia că el va fi 
rezonabil dacă vei fi și tu rezonabilă. 

— N-ai cum să fii rezonabil când e vorba de 
copiii tăi, spuse Wendy. 

Ii făcu semn chelnerului. 

— Ştiu că e greu, spuse Tessa luându-și geanta. 
Gândeșşte-te la asta. Crede-mă, există situații mai 
rele. 

— Zău? Să mi le aminteşti ândva, spuse Wendy, 
conducând-o pe Tessa până la ușa turnantă. 

După o scurtă pauză, zise: 

— Spune-mi ceva. Ai fost îndrăgostită vreo- 
dată? 

— Nu cred în asta, răspunse Tessa. 

— Zău? Eşti norocoasă. 

— În branşa mea, nu poți să crezi în iubirea 
adevărată. Vezi prea multe dovezi că nu există. 
Insă intenţionez să am un copil în curând. Banca 
de spermă. Este singura modalitate. 

— Ce noroc pe tine, zise Wendy din nou, gân- 
dindu-se că aşa ceva nu era deloc genul ei. 
Era oribil să fii atât de înverşunată pe viaţă. 


Mercedesul negru rula încet pe șoseaua Croisette 
din orașul situat pe malul mării, Cannes. În stânga 
era o porţiune uniformă și nu foarte interesantă 
de mare, cu o fâșie îngustă de nisip, pe care se 
înălțau palmieri la distanţă egală. De cealaltă parte 
era o serie de hoteluri mari, de o maiestuozitate 
de prost gust. Traficul se opri şi Victory se foi pe 
banchetă. Newyorkezii se plângeau tot timpul de 
traficul din Hamptons, însă traficul din sudul 
Franţei era și mai rău. Exista, la propriu, o singură 
şosea şi toată lumea o folosea, și era zece seara. 
Era prima zi a Festivalului de Film de la Cannes 
şi petrecerile aveau să ţină toată noaptea. 

— Aproape că am ajuns, Madame, zise şoferul, 
întorcându-se. Mai avem trei semafoare și ajun- 
gem la port. 

— Mulţumesc, spuse Victory, gândindu-se: „lar 
cuvântul ăsta — «Madame». «Sau ma'am», la New 
York.“ 

Era ca şi cum s-a trezit într-o bună zi şi, deo- 
dată, vânzătoarele şi şoferii de taxi îi spuneau 
„ma'am“ în loc de „miss“l, de parcă era brusc de 
vârstă mijlocie. Pentru o vreme, asta a tulburat-o, 
mai ales că nu era măritată. A fi încă celibatară 
la 40 şi ceva de ani era o situaţie pe care lumea 
nu prea putea să o înțeleagă, mai ales în Europa, 
unde femei care aveau chiar și numai 30 de ani 
se panicau cu privire la ceasul lor biologic. Însă 
dacă erai foarte sus, puteai să-ţi faci propriile reguli 
cu privire la cum voiai să-ți trăieşti viața. 

„Și ce bucurie e asta!“ se gândi ea, uitându-se 
pe geam la un şir de reflectoare Klieg care stră- 
pungeau cerul negru al nopţii cu raze de lumină 


1. Doamnă, respectiv domnişoară. 

albă, puternică. Să fie singură pe lume, liberă. De 
ce lumea nu le spunea niciodată femeilor despre 
acest gen de fericire? Sentimentul putea să nu 
dureze, însă nu conta. Ceea ce era important era 
să experimentezi totul în viaţă, chinurile, și tris- 
teţea, și triumfurile ameţitoare. Și dacă munceai 
din greu şi credeai în tine şi erai dispusă să tră- 
iești durerea şi teama (clișee, desigur, însă erau 
adevărate), puteai să ai noroc şi să ai parte de o 
seară ca aceea. „Orice se poate întâmpla în viață“, 
se gândi ea; orice se putea întâmpla oricui și une- 
ori asta era bine. Trebuia doar să crezi că ţi se 
poate întâmpla și ţie. 

Mașina înaintă vreun metru şi se opri din nou, 
căci un grup de oameni traversă strada. Nici tra- 
ficul nu conta — petrecerea era pentru ea şi putea 
să întârzie. Inspiră adânc, apreciind mirosul pielii 
nou-nouţe din Mercedes. Nimic nu se compara cu 
mirosul unei maşini noi și, când aveai suficient 
noroc să ai parte de el, trebuia să-l savurezi. Ce 
frumos din partea lui Pierre Berteuil să-i trimită 
un Mercedes nou-nouţ (un model care nu era încă 
disponibil în Statele Unite) care să-i fie la dispo- 
ziție în weekend. 

— Acesta este domnul Hulot, șoferul tău, îi spu- 
sese Pierre în acea dimineaţă, când domnul Hulot, 
purtând o șapcă de şofer şi o uniformă gri, își 
făcuse apariţia pe terasa de la Hotel du Cap, unde 
aveau o întrevedere la micul dejun și unde Victory 
mâncase două croasante acoperite cu acel unt sărat 
şi cremos care se putea găsi doar în Franţa. Domnul 
Hulot e şi bodyguard, așa că vei fi în siguranţă. 

— E primejdios aici? a întrebat ea. 

— Festivalul atrage și niște oameni ciudaţi, a 
răspuns Pierre.. Nu e periculos, dar trebuie să fii 
atentă. Nu vrem să te pierdem, a adăugat el, cu 
un zâmbet ușor lasciv. 

Așa că acum, pe lângă apartamentul de la Hotel 
du Cap (era una dintre cele mai bune camere, din 

clădirea principală care dădea spre grădini, piscină 
şi mare, cu obloane care se deschideau spre un mic 
balcon), avea şi propria ei mașină și un bodyguard. 
şi încrucișă picioarele, netezind cutele rochiei 
din mătase albastră. Era una dintre preferatele ei 
şi avea de gând să o prezinte pe podium la prezen- 
tarea de modă din toamnă, care se apropia. Însă 
prezentarea avea să se ţină la New York sau la 
Paris? Trebuia să nu uite să discute cu Pierre des- 
pre asta. E] voia ca ea să petreacă două săptămâni 
pe lună la Paris, însă compania voia să facă din ea 
un designer de modă american, desigur, cu o colecție 
de haine de-a gata cu preţuri mai accesibile. Insă 
tocmai șansa de a face o colecţie de lux de haine 
de-a gata o convinsese, în final, să accepte oferta; 
era pur și simplu prea tentantă ca să o refuze. 
„Știu că îmi asum un risc“, se gândi ea încrun- 
tându-se, în timp ce se uita lung la traficul din 
faţa ei. Însă viaţa însemna riscuri. Își făcuse griji 
că B et C avea un plan secret să-i cumpere numele 
şi să nu o mai lase să se implice. Se întâmpla tot 
timpul în industria modei şi existau o grămadă 
de poveşti-avertisment despre designeri care şi-au 
pierdut companiile când şi-au vândut numele unei 
corporaţii de modă. Era un pact care putea să 
sfârşească prin a semăna cu pactul încheiat de 
Faust: te alegeai cu o grămadă de bani, însă puteai, 
de asemenea, să-ţi pierzi drepturile asupra pro- 
priului tău nume și chiar asupra capacităţii tale 
de a câștiga bani. Una dintre clauzele contractului 
era că, odată ce erai deţinut de B et C, nu puteai 
să înfiinţezi o altă firmă. Pe de altă parte, fie și 
numai gândul de a face o colecţie de lux de haine 
de-a gata o făcea să se lumineze pe interior ca un 
pom de Crăciun. O astfel de colecţie era ceva ce visa 
să facă orice designer, dar puţini aveau ocazia măcar 
să încerce. Reprezenta apogeul, locul unde moda 
se transforma în artă, nu în comerţ. După săptă- 
mâni în şir de întâlniri cu Wendy și Nico în care 

au analizat situația, Victory a decis că merita, pro- 
babil, să-şi asume riscul. Raționamentul ei a fost 
că dacă B et C voia ca ea să facă această colecţie 
de haine de-a gata, atunci ei aveau nevoie de ea. 

Incă nu semnase contractele, dar avea să facă 
asta, credea ea, la sfârşitul săptămânii, când se 
va întoarce la Paris. Miercuri dimineaţă avea să 
meargă cu avionul la Florenţa ca să viziteze trei 
fabrici de textile, afaceri de familie care erau atât 
de exclusiviste, încât un designer nici măcar nu 
putea să intre pe ușă fără relaţiile potrivite, iar 
“vineri dimineaţă avea să fie înapoi la Paris. Între 
timp, Pierre stăruise ca ei să ia avionul până la 
Cannes pentru weekendul de deschidere a Festivalului 
de Film. Pierre dădea o petrecere în onoarea ei 
pe iahtul lui de 90 de metri, spre care se îndrepta 
acum, şi unde, spera ea, avea să ajungă în cele 
din urmă — dacă reușeau vreodată să înainteze 
prin traficul acela afurisit. 

Croisette era mărginită de afişe publicitare de 
15 metri care anunțau diverse filme ce urmau să 
fie prezentate la festival și deasupra ei zări afișul 
cu filmul verii, un thriller futurist produs de Wendy, 
intitulat Moarte lentă. Simţi imediat că i se umple 
inima de mândrie pentru prietena ei. Lui Wendy 
îi mergea foarte bine — în carieră, cel puţin. Porcul 
bălțat tocmai câștigase două premii Oscar şi Wendy 
zicea că asta ar fi fost minunat dacă nu i-ar fi 
venit ciclul în timp ce mergea pe covorul roşu şi 
n-ar fi trebuit să-şi petreacă restul serii îndesân- 
du-şi hârtie igienică în chiloţi. Lui Nico și lui Victory 
asta li s-a părut amuzant și i s-ar fi părut și lui 
Wendy dacă n-ar fi fost atât de supărată în legă- 
tură cu Shane. Ceea ce îi făcuse el era de neînțeles, 
însă Wendy se descurca admirabil de bine. Îşi luase 
copiii în apartamentul de la Mercer Hotel și, după 
ce văzuse situația, Victory a crezut că Wendy sigur 
o să înnebunească. Insă ea nu se plângea nicio- 
dată. Nici măcar nu a țipat când Tyler și-a vărsat 

sucul pe covor în mod intenţionat, fiindcă voia suc 
de merişor, nu de portocale. 

— Hei, care-i problema, amice? îl întrebase Wendy 
pe Tyler, îmbrăţișându-l. Eşti speriat? 

Tyler aprobase din cap și Wendy i-a spus că 
toată lumea era speriată uneori şi că asta era în 
regulă. Apoi a strâns chiar ea mizeria cu mopul 
şi a sunat la room service pentru un pahar cu suc 
de merișor. 

— Îmi pare rău, Wendy, dar eu aș fi ţipat, a 
spus Victory admirativ. 

— Nu, n-ai fi ţipat, a replicat Wendy. E altfel 
dacă sunt copiii tăi. 

Uitându-se încă o dată în sus la afișul lui Wendy, 
Victory se gândi că toată lumea spune asta şi credea 
că era adevărat. Însă asta nu o făcea, totuşi, să 
vrea să aibă ea însăşi această experienţă. 

n orice caz, Wendy urma să sosească la Cannes 
marți dimineaţă, pentru premiera filmului ei care 
avea loc în acea seară. Urma să se cazeze și ea 
tot la Hotel du Cap şi aranjase să ia apartamentul 
de lângă cel al lui Victory. Vor deschide ușa care 
făcea legătura între cele două apartamente şi vor 
avea o petrecere în pijamale de două zile. Una 
foarte costisitoare și luxoasă, care era, zicea Wendy, 
singurul lucru pe care îl aştepta cu nerăbdare de 
săptămâni în şir. 

„O să ne distrăm de minune“, încuviinţă Victory 
în gând. Își scoase telefonul mobil și îi trimise un 
mesaj lui Wendy: „în drum spre petrecere. trec pe 
lângă afișul tău din cannes. super, super, super. 
felicitări. abia aştept să te văd“. 

Apăsă tasta pentru a expedia mesajul şi tresări 
când auzi zgomotul unui ciocănit uşor în geamul 
mașinii. Un copil murdar — o fetiță cu un păr 
blond care îi atârna ca niște sfori de o parte şi 
de alta a feţei — lovea în geam cu un buchet de 
trandafiri roşii. Victory se uită la ea cu tristeţe. 
Acești copii sărmani erau pretutindeni — pe străzi, 

în restaurante şi în magazine, încercând să vândă 
turiştilor trandafiri. Unii dintre ei nu puteau să 
fi avut mai mult de cinci sau şase ani; era groaz- 
nic. Tot weekendul Victory se întrebase ce fel de 
țară permite copiilor să vândă lucruri pe stradă, 
mai ales o ţară ai cărei locuitori pretind că iubesc 
copiii. „E ipocrizie tipic franţuzească“, se gândi 
ea, lăsând geamul în jos. De afară intră zgomotul 
muzicii şi al unei petreceri gălăgioase care avea 
loc undeva peste drum. 

— Voulez-vous acheter une rose?! întrebă fetiţa. 

Se holbă cu mirare la mașină, observând rochia 
lui Victory şi colierul ei, un pandantiv cu un diamant 
în formă de lacrimă, de 15 carate, pe care Pierre 
aranjase să-i fie împrumutat pentru seara aceea. 

— Absolument. Merci?, zise Victory. 

Își deschise poșeta micuță, în care erau 500 euro, 
cardul ei negru American Express, un ruj şi o pudri- 
eră şi îi dădu fetiţei o bancnotă de 100 de euro. 

— Ah, Madame, exclamă fetița. Vous-âtes très 
gentile. Et très belle. Vous-âtes une movie star? 

— Non, une fashion designer, răspunse Victory 
zâmbind. 

Maşina înaintă câţiva centimetri și fetița se 
agăţă de geam, alergând pe lângă maşină. 

— Attention, le traffic strigă Victory alarmată. 

Fetiţa râse — îi lipseau majoritatea dinţilor din 
faţă — și în clipa următoare dispăru în coloana de 
maşini din spatele lor. 

— Madame, n-ar trebui să faceţi asta, zise dom- 
nul Hulot clătinând din cap. Îi încurajează. Acum 
or să înconjoare maşina, ca porumbeii... 


Doriţi să cumpăraţi un trandafir? (în fr. în original). 
. Desigur. Multumesc (în fr. în original). 
. O, doamnă. Sunteţi foarte amabilă. Și foarte fru- 
moasă. Sunteţi vedetă de cinema? (în fr. în original). 
4. Nu, creatoare de modă. Atenţie, traficul! (în fr. în 
original). 

— Sunt doar niște copii, protestă Victory. 

— Sunt... cum le spuneţi dumneavoastră... mici 
pirați. Or să-şi pună mâinile pe toată mașina și 
domnului Berteuil nu-i place asta. 

Urme de mâini? 

— Tant pis}, zise Victory. 

Dacă lui Pierre Berteuil nu-i convenea ca ea 
să ajute o fetiță, mare pagubă. Nu era proprietarul 
ei şi, doar pentru că era bogat, nu însemna că ar 
trebui ca întotdeauna să fie cum voia el, se gândi 
ea făcând haz de necaz, amintindu-și că acestea 
au fost aproape aceleaşi cuvinte pe care le folosise 
cu două săptămâni în urmă, când se despărțise 
de Lyne Bennett. „Oh, Lyne“, se gândi ea ridicând 
din umeri. Se uită din nou pe geam, încruntân- 
du-se. „El nu e chiar atât de rău...“ 

Pentru o clipă, îşi dori brusc ca el să fi fost 
acolo, cu ea. Să meargă la marea ei petrecere. Ar 
fi fost frumos. 

„Ei, de unde îmi vin gândurile astea?“ se minună 
ea, aranjând conţinutul poșetei ei. Abia dacă se 
gândise la Lyne în ultimele două săptămâni. În 
clipa în care s-a despărţit de el, acesta i-a dispărut 
din minte, ceea ce era cu siguranţă un semn că 
făcuse ceea ce trebuia. Totuşi, de ce i se întâmpla 
întotdeauna asta cu bărbaţii? Când cunoștea un 
bărbat și începea să se vadă cu el, era întotdeauna 
extrem de interesată la început, gândindu-se că, 
în sfârşit, poate că a întâlnit bărbatul potrivit — iar 
apoi începea să se plictisească. Era singura femeie 
căreia i se părea, în cele din urmă, că bărbaţii şi 
relaţiile sunt un pic plictisitoare? Sau cauza era 
că, pur și simplu, când era vorba de relaţii, ea 
semăna mai mult cu prototipul bărbatului decât 
cu al femeii? Îşi roase o unghie, consternată. Adevă- 
rul era că, în ultima vreme, toate astea începuseră 
să i se pară un pic... neliniștitoare. 


1. Cu atât mai rău (în fr. în original). i 

Dar cine şi-ar fi închipuit vreodată că Lyne 
Bennett avea să ajungă să devină insistent şi să 
se agaţe de ea? Era unul dintre cei mai realizați 
bărbaţi de pe planetă, dar, în cele din urmă, ea 
se pomenise întrebându-se de ce nu putea şi el să 
semene mai mult cu Nico sau Wendy, care aveau 
şi ele cariere, dar ştiau să-i lase în pace pe ceilalți 
să-şi facă treaba. De când ea își luase tălpăşița 
din casa lui Lyne din Bahamas pentru întâlnirea 
aceea de la Paris, Lyne o bătuse întruna la cap, 
sunând-o tot timpul și făcându-și apariția pe neaş- 
teptate în showroomul ei, și se instala la ea în 
birou, citind ziarele și punând la cale afaceri la 
telefonul mobil. 

Până la urmă, a treia oară când el a decis să 
treacă pe acolo, la patru după-amiaza, ea s-a văzut 
nevoită să-i spună: 

— Lyne, tu nu trebuie să mergi nicăieri? Nu 
trebuie să te întâlneşti cu nimeni? N-ai nimic de 
făcut? 

— Dar fac, iubito, a răspuns el, ridicându-şi 
BlackBerry-ul. Birou mobil, ştii? Teh-mod. Nimeni 
nu mai e legat de un birou. 

— Tehnologia modernă nu e chiar așa grozavă 
cum se zice, a replicat Victory, aruncându-i o privire 
care arăta că şi-ar fi dorit ca el să fie la birou. 

— O, bună, Lyne, a spus asistenta ei, Clare, pe 
un ton neceremonios, când a intrat la ea în birou. 

— Bună, puştoaico, a răspuns Lyne. Cum merge 
treaba cu tipu' ăla nou? 

Asta era foarte ciudat. Mai târziu, ea a între- 
bat-o pe Clare: 

— Tu și Lyne petreceţi mult timp stând de 
vorbă? i 

— E vorbăreţ, a ridicat din umeri Clare. Te 
caută uneori la telefon și, când nu ești aici... 

— Sună chiar el? 

— Sigur. De ce nu? a întrebat Clare. E de treabă. 
Sau cel puţin pare că încearcă să fie de treabă. 

— „De treabă“ nu e un cuvânt pe care l-aş folosi 
ca să-l descriu pe Lyne Bennett, a spus Victory. 

— Păi... e amuzant. Trebuie să recunoști asta. 
E foarte distractiv. Și pare nebun după tine. Se 
uită întotdeauna la tine şi, când nu ești aici, întreabă 
tot timpul ce mai faci. 

„Ciudat. Foarte ciudat“, s-a gândit Victory. 

Iar apoi a avut loc incidentul cu artista aceea 
hip-hop, Venetia, care apărea într-una dintre cam- 
anale publicitare pentru firma lui de cosmetice. 

tr-o după-amiază, Lyne, Venetia și cele patru 
persoane din anturajul ei şi-au făcut apariţia nea- 
nunțaţi la showroomul lui Victory. În mod normal, 
ea nu s-ar fi supărat, deoarece avea o politică a 
ușilor deschise conform căreia se înţelegea de la 
sine că prietenii și clienţii „Puteau să treacă ino- 
pinat pe acolo. În împrejurări obișnuite, ar fi fost 
bucuroasă să-i arate chiar ea colecţia Venetiei şi 
să-i împrumute orice dorea. Însă în după-amiaza 
aceea, la ea în birou se afla Muffie Williams, de 
la B et C, un eveniment aproape nemaiauzit, și 
erau în toiul unei discuţii despre apropiata colecție 
de primăvară. Nu putea să o roage pe Muffie să se 
dea la o parte pentru o celebritate, o chestiune de 
onoare pe care Lyne nu a părut să o înțeleagă. 

— Arată-i Venetiei rochia aia verde, iubito, a 
insistat Lyne. Ştii tu, aia care îmi place mie... 

Muffie s-a holbat la Lyne de parcă tocmai i-ar 
fi călcat pisica şi, când Lyne nu a priceput mesajul, 
s-a ridicat şi a început să-şi strângă repede lucru- 
rile, spunându-i lui Victory: 

— O să facem asta în altă zi, dragă. 

— Muffie, îmi pare rău, a spus Victory deznă- 
dăjduită. 

Apoi s-a uitat urât la Lyne. 

— Ce? a întrebat el. Cu ce am greşit? N-ar 
trebui să-mi placă rochia? 

— Cum ai putut să-mi faci asta? l-a întrebat 
Victory mai târziu. 

Se aflau pe bancheta din spate a SUV-ului lui, 
îmbrăcaţi la patru ace, îndreptându-se spre o gală 
de binefacere de la Metropolitan Museum. 

— Eram într-o întrevedere cu Muffie Williams, 
care se întâmplă să fie una dintre cele mai impor- 
tante femei din modă... 

— Hei, eu doar încercam să ajut. M-am gândit 
că ţi-ar plăcea să o îmbraci pe Venetia. E peste 
tot. Ar putea să poarte o rochie de-a ta la premiile 
Grammy... 

— Of, Lyne, a oftat ea frustrată. Nu e vorba de 
asta. E vorba că tu nu pari să respecţi ce fac eu. 

— Nu respect? a întrebat el. Imi place la nebu- 
nie ce faci tu, iubito. Eşti cea mai tare... 

— Cum ar fi dacă eu mi-aș face pur și simplu 
apariţia la tine la birou? a întrebat ea. 

S-a uitat afară pe geam și l-a privit mânioasă: 

— Îmi pare rău, Lyne, dar de acum încolo nu 
mai ai voie în showroom. 

— A, pricep, a spus el. E vorba de bani, nu-i 
aşa? - 

— Bani? 

— Da. Acum că o să câştigi 25 de milioane de 
dolari, crezi că nu mai ai nevoie de mine. 

— N-am avut niciodată nevoie de tine. Și, mai 
ales, nu pentru banii tăi. Sincer, Lyne, banii tăi 
nu sunt chiar atât de interesanţi. 

— Şi ai tăi sunt? a replicat Lyne, refuzând să 
o ia în serios. Vrei să zici că banii tăi sunt mai 
interesanți decât banii mei? 

— Pentru mine, sunt mai interesanţi, a spus 
ea bosumflată. 

S-a foit pe banchetă. 

— OK, ai dreptate, a spus ea. E vorba de bani. 
Nu vreau să fiu cu un bărbat care are atât de 
mulți bani ca tine. Pentru că totul se rezumă la 
tine la bani. 

ncerci întruna să mă târăști în lumea ta, când 
eu sunt cât se poate de fericită cu lumea pe care 
mi-am făurit-o singură. 

— Ei, nu prea ştiu cum să răspund la asta, a 
spus el. 

— Uite cum stă treaba, a zis ea încercând să 
explice. Viaţa ta e ca un spectacol important de 
pe Broadway. lar viaţa mea e ca un spectacol mai 
mic, pe o scenă care nu e situată pe Broadway. S-ar 
putea să nu fie la fel de mare, dar e spectacolul 
meu şi e la fel de interesant ca al tău. Să încercăm 
să fim împreună e ca și cum am încerca să combinăm 
cele două spectacole. Există un singur rezultat: spec- 
tacolul cel mic va fi înghiţit şi absorbit de specta- 
colul cel mare. S-ar putea ca spectacolul cel mare 
să fie fericit, dar spectacolul cel mic ar fi nefericit. 
Spectacolul cel mic n-ar putea să se suporte... 

— Credeam că ești creatoare de modă, a spus 
Lyne rânjind. 

Ea a zâmbit sarcastic. Bărbatul ăsta avea să 
se maturizeze vreodată? 

— Ştiu că ştii ce vreau să zic... 

— Ce aud eu este că tu pari să crezi că sunt 
un spectacol de pe Broadway. Trebuie să vorbeşti 
pe şleau cu mine, iubito. Eu sunt tipul care nu 
pricepe subtilităţile, ţii minte? 

A bătut-o ușurel pe mână cu un aer triumfător. 
Incapacitatea lui încăpăţânată de a sesiza senti- 
mentele altora era ceva în legătură cu care îi făcuse 
morală cu o săptămână înainte, iar acum el încerca 
să facă pe deșteptul şi să-i întoarcă spusele împo- 
triva ei. 

— Problema e: cum pot să fiu o femeie de succes 
când sunt cu un bărbat care are o carieră și mai 
importantă? a întrebat ea. Nu pot. E ca și cum 
eu nu contez. 

— Despre asta e vorba? a întrebat Lyne cu un 
zâmbet afectat. Credeam că asta e tot ceea ce vă 
doriţi voi, femeile. Să fiţi cu un bărbat care are 
o carieră mai strălucită decât a voastră. Nu despre 
asta a fost vorba în toată această mișcare a femeilor 
din ultimii 20 de ani? Femei de succes care nu 

pot găsi bărbaţi pentru că nu sunt destui bărbați 
care să aibă mai mult succes decât ele, iar cei 
câțiva care sunt mai tari decât ele nu vor să fie 
cu ele? Nu de asta se plâng femeile, că majoritatea 
bărbaţilor de succes vor să fie cu niște femei fru- 
moase, dar proaste? Aşa că, având în vedere toate 
astea, s-ar cuveni să fii fericită, puștoaico. Ai pus 
mâna pe lozul câştigător și lozul câștigător se 
numește Lyne Bennett. 

„Ce tupeu pe capul lui!“ 
du-l scandalizată. 

— Gândirea asta e atât de tipică pentru înce- 
putul anilor '90, Lyne. Nu cunosc nici o femeie de 
carieră care gândeşte așa. Majoritatea femeilor de 
succes pe care le cunosc vor să fie cu bărbaţi care 
sunt ceva mai jos... 

— Pentru ca ele să poată să-i comande? 

— Nu. Pentru că ele nu vor să fie comandate. 

S-a rezemat de banchetă și a continuat: 

— Este o realitate inevitabilă ca persoana care 
are mai mulţi bani într-o relaţie să deţină contro- 
lul. 

— S-ar putea să fie așa, dar dacă e o persoană 
cumsecade, va face în așa fel încât cealaltă per- 
soană să nu simtă diferenţa. 

Ea l-a privit surprinsă. Cu toată lăudăroşenia 
lui, erau momente când Lyne avea sclipiri neaş- 
teptate de modestie. Poate că l-a judecat prea aspru... 
La urma urmei, nu era vina lui că era bogat. Asta 
nu era neapărat un defect de caracter. 

— Înţeleg ce zici, a spus el. Vrei să vin în lumea 
ta. Atunci de ce nu mă duci la casa aia de la țară 
de care vorbeşti mereu? 

— OK, o să te duc, a spus ea. Însă toată casa 
mea e cam cât livingul tău. Probabil mai mică. 

— Vrei să spui că sunt un snob? a întrebat 
Lyne cu groază prefăcută. 

— Vreau să zic că probabil o să-ţi ieși din minţi 
de plictiseală. Nu e nimic acolo — nu poți să faci 
rost nici măcar de brânză ca lumea. 


s-a gândit ea, privin- 

— Amuzant, a spus el clătinând din cap. Nu 
aveam de gând să merg pentru brânză. 

Să-l ducă pe Lyne la casa ei de la ţară era un 
scenariu pe care Victory spera să-l evite. Căsuţa 
ei, nu mai mare de 140 mê, era sanctuarul ei, situat 
într-un sătuc izolat din nordul Connecticutului, 
care se mândrea cu o brutărie, un oficiu poştal, 
un magazin universal și o benzinărie. Nu era câtuşi 
de puţin spectaculos; nu aveai la ce petreceri să 
mergi, nu exista nici măcar un restaurant decent 
pe o rază de kilometri întregi. Insă ei tocmai asta 
îi plăcea. Când mergea la ţară, purta haine vechi 
şi ochelari, iar uneori nu se spăla pe păr câteva 
zile. Se uita la insecte și studia păsările cu ajutorul 
unui binoclu, consultând un ghid despre diversele 
tipuri de ciocănitori. Casa era plasată în mijlocul 
unui teren de 3,5 hectare și avea o piscină mică 
şi un heleşteu. Noaptea, asculta cântecul răgușit 
de împerechere al broaștelor. Probabil că putea 
să fie foarte plictisitor, însă ea nu se plictisea 
niciodată acolo. Cum ar fi putut, cu toată natura 
aceea în jur? Însă Lyne Bennett avea să înțeleagă 
asta? Puțin probabil. Avea să vină îmbrăcat cu unul 
dintre puloverele lui Etro din caşmir, de 1.000 de 
dolari bucata, şi urma să strice totul. 

„Dar poate că asta e soluţia“, s-a gândit ea. 
Lyne avea să o vadă pe adevărata Victory şi nu 
o să mai fie interesat de ea. 

Lyne a vrut să-i ducă Hârtoapă cu mașina vineri 
seara, dar Victory a refuzat: 

— Mergem cu maşina mea şi conduc eu. 

Lyne a părut un pic şocat când ea a oprit în 
faţa reședinței lui în mașina ei PT Cruiser, însă 
nu a spus nimic. În schimb, a făcut mare spectacol 
din a-și pune centura de siguranţă și a-și împinge 
scaunul spre spate, ca şi cum şi-ar fi făcut curaj 
pentru călătoria care îi aștepta. 

— Deci, bănuiesc că dacă îţi vinzi compania, 
probabil că o să-ți cumperi altă mașină, a spus el 
cu subînțeles. 

— M-am gândit la asta, a zis ea înscriindu-se 
în trafic, însă eu sunt în esenţă o persoană foarte 
practică. Adică, o mașină e doar o chestiune de 
vanitate, nu-i așa? Nu e o investiţie — se devalo- 
rizează de îndată ce pleci cu ea din showroom. Nu 
poţi să vinzi o maşină cu tât ai dat pe ea, cum e 
în cazul bijuteriilor, mobilei sau covoarelor. 

— Mica mea afaceristă, a spus Lyne, apucându-se 
de bord, în timp ce ea se strecura prin trafic. 

— Îmi place să păstrez legătura cu ce e impor- 
tant. 

— Tuturor femeilor le place asta, nu-i așa? E 
una dintre acele reguli plictisitoare ale femeilor. De 
ce să nu păstrezi legătura cu ceea ce e frivol? 

— Pentru asta te am pe tine, a spus ea. 

Lyne s-a întins spre bord şi a început să se 
joace cu butoanele. 

— Ce faci? a întrebat Victory. 

— Mă întrebam dacă maşina asta are aer con- 
diționat. 

— Are, dar îl urăsc. Chiar dacă afară sunt peste 
32" C, conduc cu geamurile deschise. 

Și, pentru a-și întări afirmaţia, a deschis gea- 
murile, învăluindu-l pe Lyne într-o pală puternică 
de aer cald. 


Până sâmbătă seară, weekendul nu a fost un 
dezastru total. Până atunci, Lyne s-a străduit din 
răsputeri să demonstreze că și el avea o latură 
diferită, mai relaxată, însă era posibil ca asta să 
se fi datorat în parte faptului că telefonul mobil 
nu avea semnal pe o rază de 50 kilometri. Sâmbătă 
dimineaţă s-au dus la un târg agricol local și, în 
loc să se uite la iepuri şi cocoşi, Lyne s-a uitat 
întruna la mobilul lui. 

— Cum să n-ai semnal aici? a întrebat el. Am 
folosit telefonul ăsta pe o insulă izolată de lângă 
coasta Turciei, dar nu pot să am semnal în 
Connecticut? 

— Scumpule, e așa de plictisitor să te plângi 
că n-ai semnal la mobil. Trebuie s-o lași baltă. 

— OK, a zis Lyne. 

În joacă, şi-a vârât degetul în cușca unui cocoș 
şi acesta l-a ciupit imediat. 

— Isuse, a exclamat el, scuturându-şi degetul. 
Ce fel de loc e ăsta? Fără semnal şi cu pui ucigași. 

— Hai să mergem să ne uităm la concursul de 
tractoare, a spus ea. 

— În pantofii ăştia? a întrebat el, ridicând un 
picior. 

Era încălțat cu mocasini italieneşti scumpi. 

— Hei, fereşte, a strigat o femeie într-o rochie 
elegantă, care stătea călare pe un cal. 

Lyne a sărit într-o parte, călcând în bălegar, 
iar Victory a bănuit imediat că era de vacă. Lyne 
a zâmbit jucăuș, uitându-se în jos la pantof cam 
din 15 în 15 secunde. 

„lar acum, iată-l pe John într-un tractor de 
grădină de cinci cai putere, făcând prima încercare 
de a trage 180 de kilograme“, a spus crainicul în 
portavoce. 

— Imi place asta la nebunie, ţie nu? a întrebat 
Victory. 

S-a uitat spre Lyne ca să-i confirme, însă el 
părea să fi dispărut brusc. „Afurisitul naibii“, s-a 
gândit ea. Era exact ca un copil care fugea tot 
timpul şi se pierdea. Și-a încrucișat braţele. Nu 
avea de gând să-l caute. Era bărbat în toată firea, 
iar ea nu era maică-sa. 

A urmărit concursul, enervarea şi îngrijorarea 
ei cu privire la ce păţise Lyne crescând cu fiecare 
minut. lar apoi l-a auzit pe prezentator spunând: 

„lată-l pe Line sau Lynn, nu-mi dau seama 
cum se pronunţă exact numele tipului ăsta, care 
va face prima încercare cu 180 de kilograme...“ 

Nu era posibil. Insă era. Lyne era acolo, stând 
călare pe un tractor, ambalând motorul în timp 
ce încerca să meargă cu viteză pe pista noroioasă. 

A reuşit să ajungă la linia de sosire şi ea a ova- 
ţionat, gândindu-se că Lyne era atât de competitiv, 
că nu putea să reziste să nu se înscrie în orice 
fel de concurs. 

Lyne a reușit să ajungă în semifinale, dar a fost 
eliminat când a început să iasă fum din motorul 
tractorului lui, în timp ce trăgea 360 de kilograme. 

— Hei, ai văzut asta, iubito? a spus el cu răsu- 
flarea tăiată, plin de sine. Le-am arătat eu fer- 
mierilor ăstora, nu? 

— De unde ai făcut rost de tractor? a întrebat 
ea. 

— L-am cumpărat de la un fermier cu 10.000 de 
dolari. 

— Ce dracuw' ai de gând să faci cu el? 

— Tu ce crezi? | l-am dat înapoi. E noul meu 
cel mai bun prieten. I-am zis că data viitoare când 
mai vin pe aici o să mă duc la el la fermă şi o să 
merg cu tractorul. 

seara aceea, ea a gătit pui prăjit pentru cină. 
Lyne turuia întruna despre concursul de tractoare 
şi despre cum îi bătuse el pe unii dintre localnici 
de le merseseră fulgii. Ea a considerat discuţia 
amuzantă, până când s-a apucat să prepare sosul. 
Lyne, încă absorbit de performanţa lui de la con- 
curs, a insistat să se bage, pretinzând că ştia de la 
mama lui o rețetă grozavă de sos. A turnat vin roșu 
în sos şi apoi nişte sos Worcestershire. Deodată, 
Victory a simţit că i-a ajuns. A ţipat la el și, pentru 
o clipă, el a rămas nemișcat, uluit. Apoi, Lyne a 
aruncat lingura în chiuvetă. 

— Cum îndrăzneşti? a spus Victory, ridicând 
ustensila ofensatoare și agitându-i-o în față. Nu 
poţi să te porţi așa în casa mea. 

— Bine, a spus el. Oricum, se pare că vrei să 
fii singură, aşa că poate mai bine aș pleca. O să-l 
sun pe Hârtoapă să-i spun să vină să mă ia. 

— Probabil că asta e o idee bună, a zis ea. 

Lui Hârtoapă i-a luat două ore şi jumătate să 
ajungă acolo; în acest timp, nu și-au vorbit. Ea a 


443 


încercat să mănânce puiul, însă era uscat și îi 
rămânea în gât. Acesta a fost momentul când ei 
ar fi trebuit să se împace, când unul dintre ei ar 
fi trebuit să-și ceară scuze, dar nici unul nu voia 
să se deranjeze să facă acest efort. 

— Probabil că e mai bine aşa, i-a spus Victory 
lui Lyne, când acesta a ieşit în sfârșit pe ușă. 

— Cum spui tu, a răspuns el cu răceală. 

Se retrăsese înapoi în cochilia lui de miliardar 
indiferent şi ea îl băgase acolo. 

Mai târziu, Wendy a exclamat la telefon: 

— V-aţi despărţit din cauza sosului!? 

— Întotdeauna e vorba de chestii mărunte, nu-i 
așa? a spus Victory. 

S-a uitat în jur prin căsuţa ei. Aceasta ar fi 
trebuit să i se pară de o linişte binecuvântată, 
acum că se restabilise ordinea, însă, în schimb, îi 
părea goală și deprimantă. 

— O, Wendy, sunt o ticăloasă, a spus ea. M-am 
purtat ca o nemernică. Nu ştiu ce m-a apucat. 
M-am speriat. Pur şi simplu n-am putut suporta 
să-l văd în spaţiul meu. 

— Atunci de ce nu-l suni? 

— Nu cred că ar trebui. E prea târziu acum. 
Sunt sigură că mă urăște. Sau crede că sunt nebună. 
Căci i-am dat un motiv foarte întemeiat ca să 
creadă asta. 

Totuşi, se gândise că Lyne o va suna până la 
urmă. Întotdeauna făcuse asta. Însă de data asta, 
nu a făcut-o. Au trecut două zile, apoi patru. Și, 
între timp, luase hotărârea să-l uite. Nu conta. 

Cu toate acestea, asta o speria — această capa- 
citate înspăimântătoare de a se desprinde imediat 
de un bărbat şi de sentimentele pentru el. Ochii 
care nu se văd se uită. Chiar era atât de uşor. 

Oare alte femei simțeau așa? Wendy nu simţea 
aşa, şi nici Nico. Chiar dacă Nico avea o aventură, 
îl „iubea“ încă pe Seymour. Însă ţi se întâmpla 
ceva atunci când aveai multe relaţii în spate, asta 

însemnând şi multe despărţiri. La început, durea 
groaznic şi credeai că n-o să fii în stare să-ţi revii 
niciodată. Dar apoi învăţai să fii circumspectă. 
Erai rănită doar pentru că bărbatul îţi luase visul 
despre relaţie. Înţelegeai că sentimentele dure- 
roase aveau de fapt de-a face cu orgoliul, cu ego- 
centrica idee că fiecare bărbat cu care ești ar trebui 
să te iubească și că universul îţi datorează asta. 
Însă iubirea nu era un drept inalienabil al omului 
şi unele femei își trăiau probabil întreaga viață 
fără să fi avut parte de un bărbat care să le iubească 
într-adevăr. Și, de asemenea, şi unii bărbaţi! Iar 
ea era probabil unul dintre acei oameni. Era un 
adevăr pe care era datoare să-l accepte, indiferent 
cât de mult durea. Nimeni nu spunea că viaţa va 
fi uşoară. Era capabilă să suporte; avea să răzbată. 
Și, în plus, își avea cariera ei. 

Victory se uită din nou afară prin geamul 
Mercedesului. Mașina trecuse de o intersecţie şi, 
în sfârșit, domnul Hulot semnaliză pentru a vira 
la stânga pe aleea care ducea la port. „Asta e“, 
-se gândi ea. Petrecerea era o recunoaştere a talen- 
tului ei, a tot ce muncise din greu să realizeze. 

Maşina înaintă încet pe o alee îngustă din beton, 
oprindu-se în cele din urmă la capătul acesteia, 
în faţa unui iaht de un alb strălucitor de pe care 
sclipeau mici lumini albe. Doi bărbaţi voinici, care 
erau îmbrăcaţi în ţinută marinărească şi ţineau 
în mână câte un clipboard, erau postați la capătul 
pasarelei. Într-o parte pândeau mai mulţi agenţi 
de pază cu câte un walkie-talkie, iar în faţă era 
o hoardă de paparazzi, care erau împiedicaţi să 
înainteze de o baricadă portocalie a Poliţiei. Bliţurile 
erau aproape orbitoare şi, prin lumina albă, Victory 
recunoscu un cuplu celebru de staruri de cinema, 
care se ţineau de braţ și laceau cu mâna în mod 
profesionist. 

Victory coborî din maşină, ținându-și în sus poala 
rochiei. Brusc, atenţia paparazzilor se îndreptă spre 

ea şi Victory zâmbi, oprindu-se să le pozeze fotogra- 
filor, dintre care pe unii îi știa de la New York. 

— Hei, Victory! o strigă unul dintre ei. Unde 
e Lyne? 

Ea ridică din umeri. 

— Am auzit că e la Cannes..., strigă un altul. 

— Jahtul lui e aici..., zise altul. 

„Lyne, aici? La Cannes?“ Inima îi bătu cu putere. 
„Nu, e imposibil“, se gândi ea. Și, chiar dacă el ar 
fi fost acolo, probabil că era cu altcineva... şi oricum 
nu conta. „De-aş putea avea ceva mai multă putere“, 
se gândi ea în timp ce urcă pasarela şi se opri 
din nou pentru a poza paparazzilor, care o tot 
rugau să se întoarcă spre ei. „Poate că dacă mun- 
cesc mai mult și câștig mai mulţi bani, și compania 
mea devine și mai importantă...“, se gândi ea. „Poate 
că atunci va apărea în sfârșit un bărbat care să 
mă iubească într-adevăr.“ 


— Wendy!? exclamă Selden Rose. Wendy, tu 
eşti? 

„Cine altcineva crede că e?“ se gândi Wendy, 
un pic enervată. Îl zărise pe Selden cu colţul ochiu- 
lui când coborâse să stea de vorbă cu managerul 
pentru a obține încă o cameră, pentru Gwyneth. 
Sperase să-l evite, însă el ridicase brusc privirea 
din ziar şi chipul i se luminase datorită surprizei 
plăcute. Ei bine, nu avea cum să treacă pe lângă 
el. Era nevoită să-l salute. Dacă nu va face asta, 
probabil că el o să spună tuturor că ea a fost 
nepoliticoasă cu el. 

— Bună, Selden, zise ea apropiindu-se de masă. 

„Ce naiba caută în barul de la Mercer Hotel 
duminica la nouă dimineața, bând ceea ce pare a : 
fi un Bloody Mary?“ se gândi ea, observând paha- 
rul din fața lui. „Unde mai pui că e cu un bastonaș 
de ţelină, o felie de lămâie, trei măsline și pai?“ 

„Selden Rose bea Bloody Mary cu paiul? Da’ 
ce, are 12 ani?“ se gândi Wendy răutăcios. 

El se ridică. În ciuda paiului, Selden arăta alar- 
mant de sexy, cu părul lui gaten destul de lung 
şi ochelarii pentru citit. Rame din baga. Adorabil, 
într-adevăr. 

— Vrei o tărie? Sau poate o cafea? întrebă el. 
Arăţi ca şi cum ai avea nevoie. 

Ea își îndreptă imediat spatele: 

— Chiar aşa de rău arăt? întrebă ea pe un ton 
imperativ. 

— Nu, Wendy, chiar deloc... 

— Dă-mi voie să-ţi explic ceva, Selden, zise ea 
pe un ton de avertisment. Dacă vrei să știi un 
lucru despre femei și mai ales despre femeile ca 
mine, e că n-ar trebui niciodată să ne spui că 
arătăm ca şi cum am avea nevoie de o tărie, o 
operaţie estetică la sâni sau o afurisită de cafea. 

— Dumnezeule, Wendy, zise el uimit de acest 
atac. N-am vrut să... Arăţi grozav, ca întot- 
deauna... 

— Grozav? întrebă ea, ușor mânioasă. 

— Și în mod clar n-ai nevoie de o operaţie la 
sâni. Adică..., zise el şovăind sub privirea ei aprigă. 
Am spus doar că ai nevoie de cafea, sperând că o 
să stai cu mine să bei una. 

Selden trase un scaun. Wendy privi scaunul cu 
suspiciune. „O, la naiba, de ce nu?“ se gândi ea, 
dându-și părul peste umăr. Nu era ca și cum avea 
altceva de făcut. Se aşeză. 

— Şi? Ce mai faci, Selden? 

— Foarte bine... 

— Toată lumea din New York şi Los Angeles, 
mai ales cei din branșa noastră, face întotdeauna 
foarte bine. Ai observat asta? 

— Păi, eu... 

— Nu te deranjează, Selden? Nu ţi se pare... 
suspect? 

— Dacă pui problema așa..., începu el. 

— Da, zise ea. ` 

Selden învârtea paiul. 

— Tu ar trebui să faci foarte bine, Wendy. Porcul 
bălţat a câştigat două premii Oscar. 

— Dar nu pentru „Cel mai bun film“. 

— Era o comedie, Wendy, zise Selden răbdător. 
Ultima comedie care a câștigat la categoria asta 
a fost Conducând-o pe Miss Daisy. La sfârşitul 
anilor '80. Ştii şi tu cum stă treaba. 

— Da, ştiu, zise ea tăios. 

Se miră de ea însăşi. De ce era atât de rea cu 
Selden? „Uită-te la el“, se gândi ea luându-și șer- 
vetul. Cu faţa lui blândă și părul destul de lung, 
semăna mai mult cu un profesor universitar decât 
cu un director nemilos din industria cinematografică, 
fapt care putea fi o încercare deliberată din partea 
lui de a-i induce în eroare pe partenerii lui de afaceri 
cu privire la adevărata lui fire. Pe de altă parte, 
putea să însemne și că Selden Rose era pur şi 
simplu ca toată lumea şi voia să pară mai tânăr. 
Nu-i venea să creadă că i se păruse înspăimântător 
cu un an în urmă. Dar poate că atunci când cele mai 
groaznice temeri ale tale deveneau realitate, toate 
celelalte lucruri erau puse într-o altă lumină. 

„Trebuie s-o sun pe Nico să-i spun despre această 
întâlnire cu Selden“, se gândi ea. 

— Tu ce faci aici? îl întrebă ea, încercând să 
schiţeze un zâmbet. 

— Locuiesc după colţ. Vin aici în fiecare dumi- 
nică dimineaţă să iau micul dejun, zise el. Nu mă 
deranjează că sunt singur, în afară de duminica 
dimineață. Nimic nu e mai deprimant decât să 
faci ouă cu şuncă doar pentru tine. 

Zâmbi dulce, în timp ce Wendy se holbă din 
nou la părul lui. Cum şi-l făcea atât de drept? 
Spera că nu-l întindea cu placa. 

— Sunt sigură că n-ai avea nici o problemă în 
a-ţi găsi o iubită, Selden, spuse ea ferm, nevrând 
să se lase păcălită de povestea lui cu burlacul 
singuratic. Eşti un bărbat realizat, nu ai copii, 
eşti... — avu o ezitare — atrăgător. 

— Crezi? întrebă el, părând sincer încântat de 
acest compliment. 

Îi dădu meniul lui: 

— Ar trebui să încerci sufleul de brânză. Este 
foarte bun. Oricum, nu e chiar așa uşor, zise el pe 
un ton lejer, rezemându-se de spătarul scaunului. 

Wendy aprobă din cap, uitându-se în meniu: 

— Sufleul sau relația? întrebă ea, sperând că 
era vorba de sufleu. Nu e prea dimineaţă să vorbim 
despre relaţii? spuse ea, dându-i înapoi meniul. 

— Ai dreptate. Hai să vorbim despre tine. Apropo, 
tu ce faci aici? întrebă el cu inocenţă. Nu locuiești 
mai departe de centru, în cartierul rezidenţial? 

— Acum iar vorbim despre relaţii. 

— Da? 

— Bi bine, acum locuiesc aici. Asta-i tot, zise ea. 

Privi în jur stingherită, simțind un fior de exci- 
tare sexuală. Dintr-un motiv ciudat, era atrasă de 
Selden Rose şi pur şi simplu nu se putea controla. 

şi încrucișă gleznele, ca și cum acest gest ar fi 
putut să-i stăpânească dorința necuviincioasă. 

— Zău? făcu Selden. 

Era o nuanţă de entuziasm în tonul lui? Sau 
era doar imaginația ei? Ca şi cum ar fi încercat 
să-și stăpânească propriile-i sentimente, el se 
încruntă: 

— Deci, până la urmă, nu s-au aranjat lucrurile 
cu soțul tău. 

— Nu, clătină ea din cap. Presupun că aveai 
dreptate. Ai spus că dacă cineva te-a trădat o 
dată, o s-o facă din nou. 

— Îmi pare rău pentru tine, Wendy, dacă asta 
te face nefericită. 

Făcu o pauză şi apoi spuse cel mai uimitor 
lucru: 

— Dar mă bucur pentru mine. 

Ea îl privi şocată. Chiar spusese asta? Rogi, 
simțindu-se brusc năucă. Nu se putea ca el să fi 
vorbit, serios. Era mai bine să ignore asta... 

— Vreau să zic..., spuse el. Probabil că n-ai vrea, 
dar mă gândeam că poate luăm cina cândva. 

— Vrei să spui...? 

— Vreau să ieşim la o întâlnire romantică, spuse 
Selden cu îndrăzneală. Cred că încă se mai numește 
așa. Deşi pare oarecum ciudat ca oameni de vârsta 
noastră să meargă la întâlniri. . 

— Noi? întrebă ea îngrozită. 

Nu intenționase să sune așa, dar era atât de 
uluită, că nu mai știa ce zice. „Când a fost ultima 
dată când un bărbat mi-a cerut o întâlnire?“ se 
minună ea. Se întâmplase vreodată? 

— Dacă nu vrei, înţeleg, zise Selden. Vreau să 
zic... pentru că lucrăm împreună... 

„Dacă aveau o întâlnire, asta însemna că vor face 
sex?“ se întrebă ea, această idee provocându-i un 
nou fior de excitare. Dar nu, asta se întâmpla mai 
târziu. Nu trebuia să faci sex la prima întâlnire. 

Se simţea un pic ameţită. 

— O, nu, Selden, zise ea, vrând să-l liniștească. 
Vreau să zic, sigur, mi-ar plăcea foarte mult să 
iau cina cu tine. Bănuiesc că acum pot. Nu am 
copiii în fiecare zi. 

— Nu? 

Ea înălță din umeri, vrând să schimbe repede 
subiectul. Una era să fie de acord să ia cina cu 
el şi cu totul altceva să-i povestească despre situ- 
aţia ei jalnică. 

— Tu ai copii? îl întrebă ea. 

— Mi-ar plăcea..., zise el părând stânjenit, dar 
nu pot. 

— Nu poţi? spuse Wendy, luată prin surprin- 
dere. 

— Eu şi prima mea soție am încercat. Ne-am 
făcut tot felul de teste și a reieşit că eu eram cel 
care avea probleme. Ea nu a suportat asta prea 
bine. M-a înșelat și eu am aflat, iar apoi am înșe- 
lat-o eu. 

Wendy rămase cu gura căscată şi spuse: 

— Asta e groaznic. 

— A fost un dezastru, încuviință Selden. Apoi, 
cu cea de-a doua soție... Ei bine, să spunem doar 
că m-am însurat cu cineva total diferit față de 
prima mea soţie. Nu am fost căsătoriți suficient 
de mult timp ca să aflu dacă voia sau nu copii, 
dar sunt sigur că nu voia. Oricum, nu eram sufi- 
cient de bogat pentru ea. 

— Mai sunt femei de genul ăsta? întrebă Wendy 
oripilată. 

— Da, răspunse Selden, dându-și la o parte 
părul de pe frunte. Însă asta a fost vina mea. Am 
fost prost. Ea era top-model şi mi-am lăsat orgoliul 
să-mi domine bunul simţ. 

— Cel puţin ţi-ai dat seama, zise Wendy încu- 
rajator, ușurată că discutau despre el şi nu despre 
problemele ei ori despre întâlnirea lor viitoare. 
Majoritatea bărbaţilor încă mai cred că, dacă pot 
să pună mâna pe un top-model, acest lucru le va 
rezolva toate problemele. 

— Atunci încep problemele, zise Selden enig- 
matic. 

Wendy aprobă din cap şi se rezemă de scaun, 
impresionată. Nimic nu făcea o femeie să se simtă 
mai bine decât un bărbat care fusese cu un top-mo- 
del... şi îl respinsese! Era ceva foarte alinător în 
asta. Însemna că bărbatul avea un sistem de valori 
solid. Studie o clipă chipul lui Selden. Chiar era 
așa de treabă? Sau ea făcea o greșeală și toată... 
chestia asta... era doar parte dintr-un truc ca să... 
ca să facă ce? „Dacă încearcă să mă convingă să mă 
culc cu el, e asta chiar așa de rău?“ se întrebă ea. 

— Ce faci acum? întrebă el deodată. Aveam de 
gând să fac o plimbare prin Soho. Vrei să vii? 

— De ce nu? spuse Wendy, perspectiva unei plim- 
bări cu Selden Rose părându-i-se brusc o modali- 
tate minunată de a petrece dimineaţa. 

Măcar nu avea să fie singură. 

Selden plăti nota și se ridicară. 

— Hei, zise el. Am uitat să te întreb. De ce stai 
tu la Mercer? N-ar trebui să stea soţul tău aici? 

Brusc, Wendy se simţi din nou ca naiba, amin- 
tindu-și discuţia cu Tessa Hope din ziua prece- 
dentă, 

— Aşa ar trebui... dar e o situație neobișnuită. 
A trebuit să-i dau soțului meu apartamentul. 

— Dumnezeule, Wendy, spuse Selden. Ai trecut 
prin multe. 

'Ținu deschisă ușa, lăsând-o să treacă: 

— Dacă ai nevoie de un apartament, e posibil 
să te pot ajuta. Am un agent imobiliar grozav. 

— Mersi, zise ea. S-ar putea să apelez la tine 
pentru asta. 

Ieşind afară, ea se gândi cât de amabil era 
Selden şi cât de uşor era să fii cu un bărbat care 
era de treabă. „De treabă!“ se gândi ea. Cine și-ar 
fi închipuit vreodată că aceasta era calitatea pe 
care va ajunge să şi-o dorească cel mai mult la 
un bărbat? 


Trei ore mai târziu, ea şi Selden urcau cu liftul 
de marfă la mansarda lui, după ce colindaseră 
până la Fluviul Hudson și înapoi. Pentru prima 
oară după săptămâni bune, Wendy fusese în stare 
să se distreze un pic, uitând de Shane şi de cererile 
lui înspăimântătoare. Era atât de ciudat şi tulbu- 
rător să se plimbe cu un bărbat care nu era soţul 
ei într-o zi de duminică și să se poarte ca un 
cuplu, intrând în diverse magazine și oprindu-se 
pentru încă o cafea. Cumpărase o rochie pentru 
Chloe, un dinozaur de pluş pentru Tyler, pe care 
îl alesese Selden, şi o jachetă pentru Magda, toate 
astea în timp ce vorbiseră întruna, ca și cum amân- 
doi ar fi știut că, dacă se opreau din vorbit, ar fi 
trebuit în cele din urmă să se despartă. Când 
ajunseseră din nou pe West Broadway, ea privise 
în pământ, nedorind să plece, însă neștiind ce 
altceva să facă, iar el spusese: 

— Vrei să-mi vezi mansarda? Aș putea să-ţi 
dau numărul agentului meu imobiliar. 

— Ar fi grozav, răspunsese ea, uşurată şi, din- 
tr-odată, entuziasmată din nou. 

— Trebuie să te previn, nu sunt mare meșter 
la decorat... 

— Nici eu, i-a spus ea, aruncându-i o privire 
pe furiș. 

El se uita la ea și amândoi au privit în altă 
parte, stânjeniţi. Ea s-a gândit că tot ce aveau 
nevoie să ştie se afla în privirea aceea, care spu- 
nea: „Vreau să fac sex cu tine, acum. Și sper că 
și tu vrei“. Nu mai văzuse privirea aceea de ani 
buni, de când era nemăritată — cu peste 15 ani 
în urmă! Ciudat cum revenea totul — gura uscată, 
senzaţia de încordare. Teama şi entuziasmul la 
perspectiva unui teritoriu necunoscut. Un trup dife- 
rit, un penis nou și speranţa că sexul nu avea să 
fie o dezamăgire... 

Wendy se strâmbă. 

— S-a întâmplat ceva? o întrebă Selden. 

— A, nu, răspunse ea. Totul e în ordine. 

— Nu ești îngrijorată în legătură cu copiii, nu? 
zise el. 

Urcarea cu liftul până la etajul lui părea inter- 
minabilă. De vină erau lifturile alea vechi — făceau 
o veșnicie până sus. 

— Întotdeauna sunt îngrijorată, zise ea. Dar 
sunt bine. Shane o să-i aducă înapoi abia la cinci. 

„Acum am făcut-o lată“, se gândi ea, îndepăr- 
tându-se un pas de el. Practic, îl anunţase că ea 
avea la dispoziţie patru ore ca să facă sex cu el. 

— Ce face Shane cu ei toată ziua? întrebă 
Selden. 

— li duce la manej... fiica mea cea mare are 
un ponei... şi în parc. Și, de obicei, la vreo petre- 
cere de zi de naştere a vreunui copil. 

— Poate să se descurce singur cu ei? întrebă 
Selden. 

Wendy aprobă din cap: 

— E un bărbat de rahat, dar un tată bun. Din 
păcate. 

Uşa de la lift se deschise și ieșiră într-un hol 
spaţios, cu un perete din cuburi de sticlă verde. 
Pe jos era un covor oriental bej. 

— Drăguţ, zise Wendy cu precauţie. 

— Nu ai văzut-o încă, spuse el, împingând o 
ușă ascunsă în peretele din sticlă, care dădea spre 
un imens spaţiu gol. 

Mansarda lui Selden era mult mai mare decât a 
ei — livingul şi bucătăria aveau probabil 230 m? — însă 
nu minţise: nu era mare meşter la decorat. În mij- 
locul încăperii era o masă lungă din lemn, cu opt 
scaune; de-a lungul unui perete cu ferestre se afla 
o canapea solitară, în faţa căreia era o măsuţă din 
sticlă. Și asta era tot. Wendy nu știa ce să spună. 

— E... 

— Dezolantă, hmm? zise Selden mergând în 
bucătărie. Îmi tot spun că o să merg să cumpăr 
niște mobilă sau că măcar o să angajez un deco- 
rator. Dar știi cum e. Eşti ocupat și amâni întruna 
şi, până să-ţi dai seama, au trecut doi ani. 

— Măcar ai pat? întrebă Wendy. 

— Asta am. Şi un televizor mare. În dormitor. 
Îmi văd toate emisiunile din pat. 

Ea îl urmă în bucătărie, paşii ei răsunând pe 
podeaua goală. Nu şi l-ar fi închipuit niciodată pe 
Selden Rose -— directorul agresiv de carieră, din 
industria divertismentului — trăind așa. Nu ştiai 
niciodată mare lucru despre oameni până când 
nu-i cunoșteai. Să o lase să-i vadă apartamentul 
era, probabil, un risc pentru el. Trebuie să fi avut 
suficientă încredere în ea, pentru a crede că n-o 
să se ducă la Splatch-Verner să bată toba despre 
apartamentul lui ciudat de gol. Avu brusc în minte 
imaginea lui Selden întins singur în pat, cu un 
halat pe el şi telecomanda în mână, vizionând 
secvențele filmate zilnic din diversele lui emisiuni 

TV. Era ceva profund vulnerabil și trist în asta. 
Dar era, de asemenea, ceva ce putea să înţeleagă. 

— Am o șampanie rece, strigă el, deschizând 
ușa frigiderului. E o sticlă de Cristal. Mi-a dat-o 
Victor anul trecut. 

— Și n-ai băut-o încă? întrebă ea, venind în 
spatele lui. 

— Bănuiesc că aşteptam o ocazie specială, zise 
el întorcându-se cu sticla în mână, astfel încât 
Aproape că s-au ciocnit unul de altul. 

— Îmi pare rău, zise Wendy. 

— Mie nu. Wendy, eu... 

Nu-şi termină propoziţia, pentru că se aplecă 
brusc şi începu să o sărute. 

Era unul dintre acele momente minunate și 
deodată se aflară unul în braţele celuilalt, Selden 
oprindu-se doar pentru a pune jos sticla de şam- 
panie. Încă sărutându-se, începură să-şi dea jos 
hainele, în timp ce Selden o conducea prin living, 
pe canapea. 

— Sânii mei, şopti ea. Burta mea. Am făcut 
trei copii... 

— Nu-mi pasă, zise el cu înflăcărare. 

Încă făceau dragoste o oră mai târziu, când ea 
şi-a auzit telefonul sunând, clinchetul acestuia fiind 
amplificat de spaţiul gol. 

— Telefonul meu..., zise ea. 

— Trebuie să răspunzi? întrebă el. 

— Nu ştiu... 

Telefonul nu mai sună şi, după câteva secunde, 
se auzi sunetul care semnala primirea unui mesaj. 

— Mai bine ai răspunde, zise Selden, rostogo- 
lindu-se de pe ea. N-are rost să fii neliniștită. 

Wendy se dădu jos din patul lui, unde ajunse- 
seră în cele din urmă, și se duse dezbărcată în 
living, unde își lăsase geanta pe masă. Cotrobăi 
prin ea după telefon. : 

— Mamă, unde eşti? întrebă Magda pe un to 
imperativ, într-o șoaptă aspră şi acuzatoare, care 

o făcu imediat pe Wendy să se înspăimânte. Unde 
eşti? întrebă fetiţa din nou. Avem bubiţe. Şi ne e 
rău la toți... 


O rază de soare care strălucea răutăcios se 
strecură prin glasvandul deschis, ajunse până la 
pat şi se opri pe faţa lui Victory, făcând-o să-şi 
deschidă ochii, tresărind. 

Se ridică în capul oaselor, dar apoi se întinse 
imediat la loc, gemând încet. Își simţea capul ca 
o bucată de beton care fusese strânsă într-o men- 
ghină. 

O, nu. Era încă beată? 

Și de ce erau deschise jaluzelele? 

Hmm. Cu siguranţă le-a deschis ea, când s-a 
întors în cameră noaptea trecută. Acum că se gân- 
dea la asta, își aminti că a ieşit pe balcon şi s-a 
uitat la mare şi că luna strălucea alb pe apa cu 
valuri mici, care reflectau lumina ca nişte scântei. 
Dar, mai ales, părea să-şi amintească următoarea 
frază: „Nu e cu nimic mai bine, de fapt, decât în 
Hamptons, ştii? Dar francezii sunt foarte snobi în 
legătură cu asta“. Ei, cui îi spusese asta? Nu lui 
Pierre... poate lui Lyne Bennett? L-a văzut pe 
Lyne noaptea trecută? Își amintea faţa lui — erau 
şi alte chipuri în jurul acesteia — ca şi cum ar fi 
zărit pe cineva într-o fotografie din albumul lice- 
ului, făcută pentru cor. Și-l reaminti îmbrăcat de 
gală şi părând nemaipomenit de amuzat. 

Brusc, sări în sus ca un arc. Nu era Lyne. Era 
actorul ăla, se gândi ea. Starul francez pe care l-a 
cunoscut... la hotel... noaptea târziu... „Surprinzător 
cum francezii își au propriile lor staruri de cinema“, 
se gândi ea. Acesta avea un nas destul de mare, 
deşi părea a fi un star tânăr. Speră că acesta nu 
ajunsese să doarmă în camera ei. Genul ăsta de 
lucruri i se mai întâmplaseră, când se trezea și 
descoperea oameni care dormeau pe scaune sau 
pe jos, iar odată descoperise chiar şi un bărbat 

care dormea în cadă. Însă asta fusese la Los Angeles, 
unde, pare-se, așa ceva se întâmpla tot timpul. 

Se târî până la capătul patului și cercetă camera. 
Nu părea să conţină nici o prezență rătăcită și se 
așeză pe vine, cu uşurare. Și totuși părea să existe 
un sentiment uşor neplăcut asociat cu tânărul res- 
pectiv. S-a culcat cu el? Ori poate l-a insultat? 
Părea să-și aducă aminte că a discutat despre 
nasul lui, despre faptul că era ceva mai mare şi 
despre cum, dacă ar fi fost un actor american, ar 
fi fost nevoit să şi-l micşoreze. Oare asta era sursa 
acestei senzaţii stânjenitoare de vinovăţie? Însă 
nu era ca şi cum un francez ar fi jignit de comen- 
tarii despre nasul lui. Francezii se mândreau cu 
trompele lor, pretinzând că acestea aveau tot felul 
de utilizări inţeresante pe care americanii nu le 
puteau înţelege. 

„Hmm“, se gândi ea. Trebuia să bea niște cafea. 
Cafeaua ar putea-o ajuta să gândească. Puse mâna 
pe telefon: 

— Cafe au lait, s'il vous plait ceru ea. 

— Bună dimineaţa, Madame. Îmi pare rău, dar 
room service-ul o să dureze o oră. 

— Une heure!?? se îngrozi ea. Pentru o ceașcă 
de cafea? 

— Da, Madame. Suntem foarte aglomerați în 
dimineața asta. 

— Ce fel de hotel e ăsta? întrebă ea disperată. 
Nici măcar nu sunt atât de multe camere... 

— Restaurantul e foarte drăguţ pentru a lua 
micul dejun, Madame. Foarte plăcut. Se vede 
marea. 

— De peste tot se vede marea, zise ea, oftând 
enervată. Și poți, te rog, să spui la toată lumea să 
nu-mi mai zică „Madame“? Nu sunt măritată. 


1. Cafea cu lapte, vă rog (în fr. în original). 
2. „O oră!?* (în fr. în original). 

Închise şi se aşeză furioasă pe pat. „Pentru 
200 de dolari pe noapte, ai crede că ai putea să 
primeşti o cafea în cameră dimineaţa!“ 

O, Doamne, capul ei... chiar nu se simțea prea 
bine, şi pe bună dreptate. Mai întâi, a fost petre- 
cerea de pe iahtul lui Pierre, unde în mod cert a 
băut multă șampanie (ca toată lumea, de altfel) 
pentru că erau foarte multe de sărbătorit. Iar apoi 
s-a întors la hotel şi a mai băut destul de mult, 
pentru că dintr-odată nu era nimic de sărbătorit, 
la urma urmei... 

Vai. Scena aia de pe iaht. Avu o imagine bruscă 
şi descurajatoare cu Pierre Berteuil, a cărui faţă 
era schimonosită într-o expresie de mânie. Ce ar 
fi putut să-i spună să-l enerveze atât de tare? Dar 
poate că nu s-a înfuriat pe ea. Poate că îl supărase 
altcineva. Începea să-şi dea seama că Pierre era 
unul dintre acei bogătaşi care aveau crize de furie. 
Fără îndoială, era și el la fel de mahmur ca ea; 
probabil că nici el nu-şi amintea mare lucru. 

Se auzi soneria de la uşă şi ea tresări, târân- 
du-se din pat să deschidă. Poate că erau cei de la 
room service, până la urmă. Deschise ușa cu nerăb- 
dare, dar nu era decât o cameristă, care aducea 
ziarele şi un teanc de prosoape și care părea foarte 
dezaprobatoare. 

— Madame, pufni ea, dându-i ziarele lui Victory. 

„Care e problema ei?“ se gândi Victory. Franţu- 
zoaicele astea bătrâne erau foarte ciudate. Camerista 
intră în baie şi dădu drumul la apă, lăsând-o să 
curgă zgomotos. Victory se întoarse în pat și începu 
să se uite prin ziare. În Franţa, creatorii de modă 
erau la fel de celebri ca starurile de cinema și ziarele 
relatau fidel despre petrecerea organizată pentru 
Victory pe iahtul lui Pierre, denaturând amănun- 
tele pentru a le face să sune de o decadenţă stră- 
lucitoare. A cântat Robbie Williams (dar numai două 
cântece, nici unul dintre ele vreun hit), oaspeţii 
au fost serviţi cu Dom Perignon şi caviar Beluga 

(partea asta era adevărată) și Jenny Cadine a fost 
acolo (însă a plecat după o jumătate de oră, afir- 
mând că e obosită), şi la fel și prinții William și 
Harry („care ar fi trebuit să fie la şcoală!“ se gândi 
Victory). „Viva La Victory!“ spunea titlul unui articol, 
deasupra unei poze cu ea dansând pe o masă. 

„O, Doamne“, își spuse ea, uitându-se mai atent 
la fotografie. Avea un picior în aer şi își pierduse 
un pantof. Nu era de mirare că a privit-o deza- 
probator camerista. Era groaznic de neprofesionist 
să dansezi pe o masă fără un pantof. Insă cineva 
trebuia să o facă... şi din ceea ce îşi putea da 
seama cu franceza ei proastă, petrecerea fusese o 
reuşită. Poate că, până la urmă, nu avea de ce 
să-şi facă griji. 

Taa atunci îi reveniră în minte, ca o secvență 
dintr-un film, Pierre și expresia lui furioasă. Pupa 
iahtului fusese transformată într-o discotecă, fusese 
adusă și o instalaţie de lumini, şi revăzu în minte, 
ca nişte instantanee fotografice, imaginea lui Pierre 
care se îndepărta târându-se furios spre un taburet 
îmbrăcat în piele de ponei. „Zău așa“, se gândi 
ea. Pierre era chipeș, dar nu când se înfuria. Faţa 
i se încreţea ca un cartof copt, ţinut prea mult în 
cuptor. „Poate că ar trebui să-i amintească cineva 
de asta“, se gândi ea. 

Capul începea să-i zvâcnească. Nu avea de ales, 
trebuia să coboare la restaurant, care era renumit 
pentru prețurile mult prea mari — era foarte posibil 
ca o cafea să coste 20 de dolari. Se deplasă cu pași 
nesiguri până la șifonier, de unde scoase o rochie 
strâmtă din pânză de in şi o pereche de pantofi 
decupaţi la spate. Intră în baie să se spele pe dinţi, 
zâmbindu-i cameristei cu subînțeles, până când 
aceasta pricepu mesajul și ieși. Apoi se uită în 
oglindă. Masca de dormit pe care o purtase i se 
ridicase în vârful capului, ca o omidă, iar părul 
îi stătea acum în sus, ca o perucă ce trebuia să 
exprime groazâ. 

Îl netezi cu apă, dar se ridică din nou în sus. 
Se întoarse în dormitor și zări o eșarfă lungă din 
mătase albă, cu franjuri la capete, care zăcea pe 
fotoliu. A cui era? În mod evident, a unui bărbat — era 
o eșarfă din aceea de mătase pe care bărbaţii o 
poartă la smoching. O ridică şi crezu că detectează 
un iz de apă de colonie franțuzească. Se uită în 
oglindă şi se încruntă, înfășurându-și eşarfa în 
jurul capului. Important era faptul că bărbatul 
misterios avusese bunul simţ de a pleca înainte 
ca ea să se trezească, scutindu-i astfel pe amândoi 
de o stânjeneală și mai mare. 

Se uită prin cameră și ochi pe birou o pereche 
de ochelari de soare mari, negri. Nici ăia nu erau 
ai ei. Îi puse la ochi, uitându-se afară pe geam la 
soare, şi apoi ieşi din cameră. „Ei bine, indiferent 
ce s-a întâmplat azi-noapte, măcar azi e o zi minu- 
nată“, se gândi ea, coborând cu grijă pe treptele 
din marmură până la parter. Era duminică și nu 
avea nimic planificat — poate o să stea la piscină. 
Cu siguranţă o să dea peste niște cunoscuţi și, 
foarte posibil, cineva avea să o invite să ia prânzul. 
Îşi acoperi urechile cu mâinile. Treptele astea din 
marmură erau foarte zgomotoase; ar fi trebuit să 
fie acoperite cu mochetă. Zgomotul pantofilor ei 
care loveau marmura răsuna în hol ca niște împuş- 
cături. lar acum, recepționerul se uita în sus la 
ea, încruntându-se. leși de după biroul lui și veni 
spre ea. 

— Ah, Madame, am ceva pentru dumneavoas- 
tră, zise el, şi îi întinse ceasul ei de mână. 

Ea îl luă nedumerită, întrebându-se cum ajun- 
sese ceasul ei pe biroul lui. 

Recepţionerul se aplecă spre ea şi, pe un ton 
conspirativ, spuse: i 

— Cred că l-aţi pierdut azi-noapte. La poker. 
Domnul care l-a câștigat a vrut să se asigure că 
îl veţi recăpăta. 

" „Poker?“ 

— Vă mulţumesc, zise ea. 

Îşi prinse ceasul la mână și zâmbi stânjenită. 

— Sunteţi bine, Madame? 

— O, da, zise ea. Sunt foarte bine. Nu se putea 
mai bine. 

După o scurtă ezitare, întrebă: 

— Și bărbatul...? 

— A plecat de dimineaţă, acum vreo oră şi jumă- 
tate. A spus că se întoarce pe iahtul lui și nu ştia 
când o să vă revadă. 

Asta nu suna deosebit de plăcut, aşa că Victory 
hotărî să nu întrebe mai multe. 

— Mulţumesc, spuse ea. 

Începu să străbată holul călcând cu grijă. Peste 
tot erau împrăștiate canapele îmbrăcate în mătase 
şi măsuţe de marmură. Un veritabil câmp de mine, 
zău așa — te puteai împiedica în orice clipă! 

leşi pe ușile placate cu lemn din celălalt capăt 
al holului. Acestea dădeau spre un alt şir de trepte 
abrupte din marmură, care trebuiau coborâte cu 
grijă, şi la grădinile de jos. leși afară și își puse 
ochelarii. Poker! Din nefericire, avea logică. Nu 
putea niciodată să reziste unui joc de poker. Și, 
dintr-un motiv regretabil, pokerul era întotdeauna 
însoțit de mari cantități de scotch. Deplasându-se 
delicat, ca şi cum ar fi fost făcută din sticlă şi 
s-ar fi putut sparge, coborî scările într-o parte, ca 
un crab. 

O alee de cărămidă ducea la restaurant prin- 
tr-un labirint de gard viu înalt şi, din spatele unei 
tufe, îi apăru brusc în faţă un cărucior, cât pe ce 
o lovească. Victory sări înapoi în ultima clipă, căzând 
în gardul viu. 

— Îmi pare foarte rău, zise o voce plăcută de 
englezoaică, urmat de: O, scumpo! Tu ești. Nu 
te-am recunoscut cu ochelarii ăia de soare. Te-ai 
trezit devreme, nu-i așa? 

— Da? făcu Victory, zâmbind jucăuș, în timp 
ce ieşea din tufă. 

Femeia era una dintre englezoaicele acelea dră- 
gute pe care le cunoscuse la petrecerea din noaptea 
precedentă. „Dar cum o cheamă? Ceva neobişnuit, 
gen „Granny“... Grainne, asta e“, se gândi ea cu 
ușurare. Îşi aduse aminte că a petrecut multe ore 
cu fetele alea. Erau foarte amuzante — și aveau 
o purtare destul de necuviincioasă. Soții lor erau 
parteneri de afaceri cu Pierre și ele îşi petreceau 
tot timpul făcând cumpărături, mergând la petre- 
ceri, colindând lumea în avioane particulare şi 
fiind, după cum ziceau ele întruna, „obraznice“. 
După cum suna, ele păreau să fi fost „obraznice“ 
cam în toate ţările din lume... 

— Erai un pic beată azi-noapte, scumpo, zise 
această Grainne, cu o ciudată afirmaţie modestă. 
Dar cu toţii eram. Și ai perfectă dreptate, zise ea, 
dând din cap spre copilașul prins cu centură în 
cărucior. Bebeluşii sunt foarte plictisitori. 

— Am spus asta? întrebă Victory îngrozită. Sunt 
sigură că nu vorbeam serios. Habar n-aveam că 
şi tu ai unul... 

— Ai fost foarte nostimă, scumpo. Toată lumea 
a fost nebună după tine. Iar soțul meu zice că 
n-ar trebui să-ţi faci griji deloc în legătură cu 
Pierre. Chiar e un moș plicticos. Știi, mama lui 
este elveţiancă, așa că el e groaznic de scorţos... 

— Pierre..., zise ea cu voce spartă. 

— Indiferent ce se întâmplă, trebuie musai să 
vii să stai cu noi în Gstaad în februarie, zise Grainne 
cu amabilitate, bătând-o ușurel pe mână. O să-mi 
las numărul de mobil la recepţie... Pa, scumpo! 
Să ne suni, zise ea peste umăr, în timp ce împingea 
căruciorul repede. 

Victory înaintă cu hotărâre. Trebuia să bea niște 
cafea. Avea groaznica senzaţie că se întâmplase 
ceva cu Pierre. Și nu de bine. 

Un şir scurt de trepte din lemn ducea la teresa 
restaurantului și, aranjându-și eşarfa în aşa fel 
încât să-i acopere vârful urechilor, începu să urce 

treptele, hotărâtă să pară cât mai normală şi lip- 
sită de griji posibil. Dacă se întâmplase într-adevăr 
ceva rău cu Pierre în noaptea precedentă, era obli- 
gatoriu ca ea să se poarte firesc, ca şi cum totul 
era în regulă. Era totuşi posibil ca doar câţiva 
oameni să știe de acest incident neplăcut, deduse 
ea. Dacă acesta chiar avusese loc. 

— Bon matin, Madamel, zise şeful de sală, încli- 
nându-se uşor. 

Victory dădu din cap şi îl urmă prin restaurant, 
până la o măsuţă de lângă grilaj. Restaurantul, 
care era acoperit cu o copertină în dungi alb cu 
verde, era destul de aglomerat şi, uitându-se la 
ceas, văzu că era nouă dimineaţa. 

Era o oră matinală, mai ales că se culcase foarte 
târziu. Nu era de mirare că lumea părea să aibă 
o aparenţă uşor ireală, ca şi cum Victory încă mai 
visa parțial. Ridicând privirea, ar fi putut să jure 
că l-a zărit pe Lyne Bennett așezat la o masă de 
lângă grilaj, citindu-și ziarul şi ţinând un şervet 
cu gheaţă pe nas. Când se apropie, văzu că era, 
într-adevăr, Lyne şi că nu părea să fie în toane 
deosebit de bune. „Ce naiba caută aici?“ se întrebă 
ea, oarecum enervată. Chiar nu era pregătită să dea 
nas în nas cu el acum, mai ales în starea aceea... 

Șeful de sală o conduse la masa goală de lângă 
cea a lui Lyne. Trase scaunul de lângă el, astfel 
încât ea și Lyne să stea spate în spate. Lyne ridică 
privirea pentru o clipă. 

— Bună dimineaţa, spuse el pe un ton neutru 
şi reluă lectura ziarului. 

„Ei, ăsta e un salut ciudat din partea cuiva cu 
care m-am întâlnit şase luni. Însă Lyne e ciudat. Ei 
bine, jocul ăsta poate fi jucat în doi“, se gândi ea. Pe 
un ton nonșalant, îi dădu și ea „bună dimineaţa“ 
şi se așeză. Îşi desfăcu şervetul din pânză roz şi 
îl puse în poală. În spatele ei, îl auzea pe Lyne 


1. Bună dimineaţa, doamnă (în fr. în original). 

cum dădea paginile ziarului. Era un foșnet puter- 
nic, urmat de sunetul enervant provocat de Lyne 
când netezea paginile. Victory luă o gură de apă. 

— Chiar trebuie să faci asta? întrebă ea. 

— Ce anume? zise el. 

— Să netezești paginile ziarului. E ca şi cum 
ai scârţâi cu creta pe tablă. 

— O, îmi pare rău, zise el, cu falsă politeţe. 
Însă în caz că nu ai băgat de seamă, sunt un pic 
invalid astăzi. 

— Asta nu este vina mea, nu-i așa? întrebă ea. 

ji făcu semn chelnerului. 

— Oricum, ce ai păţit la nas? 

— Poftim? întrebă el. 

— Nasul tău, zise ea. Ce i-ai făcut? 

— Eu nu i-am făcut nimic, răspunse el, cu ceea 
ce ea speră că era jignire prefăcută. După cum 
probabil îți amintești, prietenul tău, actorul fran- 
cez cu nas excepţional de mare, a fost cel care a 
părut să vrea să-mi mărească nasul astfel încât 
să aibă aceeași dimensiune ca al lui. 

„Dimineaţa asta totul pare din ce în ce mai 
rău“, se gândi ea. Ceva rău se întâmplase cu Pierre 
Berteuil noaptea trecută, iar apoi Lyne se alesese 
cu un pumn în nas de la actorul francez. Își aminti 
brusc o imagine vagă cu Lyne şi francezul luptân- 
du-se pe hol. 

— Deci chiar te-am văzut azi-noapte, zise ea. 

— Da, confirmă el apăsat. M-ai văzut. 

— Hmm, dădu ea din cap. Înţeleg. 

Un chelner veni la masă cu o cafetieră. 

— Şi ai fost și tu la hotel? 

— Eu te-am adus înapoi aici. După petrecere. 
Ai insistat să joci poker. Actorul francez a încercat 
să-ţi şterpelească ceasul şi, când eu am protestat, 
a început să dea în mine. 

— Ce... extraordinar, zise Victory. 

— Eu am ajuns târziu la petrecere, spuse el. 
Chiar la ţanc ca să te aud spunându-i lui Pierre 


464 


Berteuil că într-o bună zi o să ai un iaht mai 
mare decât al lui. 

Victory scăpă linguriţa din mână, aterizând cu 
zgomot pe jos, sub scaunul lui Lyne. Cum a putut 
să-i spună aşa ceva lui Pierre Berteuil? Însă era 
exact genul de lucru pe care l-ar fi spus. Se aplecă 
să ia linguriţa în acelaşi timp cu Lyne. El îi dădu 
linguriţa. 

— Îmi cer scuze, zise ea cu politeţe exagerată. 

— Nici o problemă, zise Lyne. 

„Nici el nu arată prea bine, mai ales cu umflă- 
tura aia mare și roşie de la baza nasului“, se gândi 
Victory. 

— Mă bucur să văd că mi-ai găsit eșarfa şi 
ochelarii, adăugă el. 

— O! Ale tale sunt? întrebă ea. Le-am găsit la 
mine în cameră de dimineaţă. 

„Asta dă foarte rău“, se gândi ea. Brusc, şi-l 
aminti pe Lyne intrând în camera ei şi găsindu-l 
acolo pe francez şi apoi târându-l afară pe hol. Își 
drese vocea și întrebă: 

— Ai... ăăă... rămas peste noapte? La hotel, 
vreau să zic. 

auzi pe Lyne amestecând în cafea, apoi sor- 
bind puţin din ea. 

— Tehnic vorbind, da. M-am trezit pe podeaua 
ta. Complet îmbrăcat, aş putea să adaug. 

Ea luă meniul. Trecu un minut. 

— Lyne? Chiar i-am spus lui Pierre că într-o 
bună zi o să am un iaht mai mare decât al lui? 
— Ai afirmat asta cu tărie, confirmă Lyne. 

Victory dădu din cap. Nu era de mirare că vedea 
întruna faţa lui Pierre schimonosită ca un cartof 
copt. 

— A fost... neplăcut? întrebă ea cu precauţie. 

— Partea aia n-a fost, răspunse Lyne. Cred că, 
Pierre a fost surprins. Dar nu s-a supărat încă. 

— O, Doamne. 

Victory se rezemă de spătarul scaunului. 

— În esenţă, îi ofereai tratamentul Victory Ford 
Special, zise Lyne, împăturindu-şi ziarul. 

— Înţeleg. 

După o scurtă ezitare, a întrebă: 

— Şi ce anume mai exact l-a scos din sărite? 

— Nu sunt sigur, zise Lyne. 

Un chelner îi aduse o farfurie cu ouă, după 
care el continuă: 

— S-ar putea să fi fost atunci când i-ai spus 
că femeile vor conduce lumea modei şi că e foarte 
probabil ca el să ajungă să fie scos din circulaţie 
în următorii zece ani. 

— Asta nu e chiar atât de rău... 

— Nu, nu este. Și, așa cum am spus si eu după 
aceea, ai avut un motiv întemeiat să te aperi. 

— O, da, zise ea, închizând ochii şi frecându-și 
tâmplele. Sunt sigură că am avut. 

— Doar tipul a zis că, după ce obţii banii, ar 
trebui să nu mai muncești și să-ţi găsești un băr- 
bat şi să faci copii. 

— Ăsta a fost un lucru groaznic. 

— Da. Ei, am încercat să-i explic că nu e genul 
de lucru pe care ar trebui să i-l spui unei newyor- 
keze. 

— Nu prea i-a convenit, nu-i aşa? 

— Nu, zise Lyne. A spus că s-a săturat de feme- 
ile de afaceri şi că toată lumea s-a plictisit de 
femeile care se poartă ca bărbaţii şi de femeile cu 
servietă şi că femeile vor, de fapt, să stea acasă 
şi să se aibă grijă de ele. 

Lyne făcu o pauză. 

— Francezii ăștia sunt foarte provinciali. Indi- 
ferent ce spun ei. 

— Totuşi, a fost foarte amabil din partea ta 
să-mi iei apărarea, spuse Victory, 

— Nu prea aveai nevoie de mine, zise Lyne. Ai 
făcut singură o treabă foarte bună. 

— Am fost ca un tigru? întrebă ea, punând trei 
cuburi de zahăr în ceașcă. 

— L-ai sfâşiat. Până să termini cu el, nu mai 
rămăsese nimic din francezul ăla, cu excepția unei 
băltoace de șampanie. 

— Dar n-am vorbit serios. Zău că nu. 

— În mod cert, el a părut să creadă că vorbeai 
serios. S-a ridicat şi a plecat foarte supărat. 

— O, Doamne, zise Victory. 

Îşi termină cafeaua şi își mai turnă o ceagcă. 

— Crezi că era... iremediabil supărat? Adică, 
trebuie să fi ştiut că avem o discuție înflăcărată, 
de bețivi, nu? E genul de bărbat foarte sensibil? 

— Ce înţelegi prin asta? 

— Păi, doar un bărbat foarte sensibil, care se 
poartă ca un copil, se ridică și pleacă în toiul unei 
discuţii. Asta înseamnă, de regulă, un singur lucru. 
E răsfăţat și nu-i place ce-i spui. 

— Cred că asta e ceea ce i-ai zis, cuvânt cu 
cuvânt, spuse Lyne amuzat, dar prefăcându-se 
serios. 

Victory suspină. Îi venea să se bage sub masă. 
Lyne avea dreptate. Exact asta spusese. 

— Nu cred că a fost prea încântat. Eu, pe de 
altă parte, am crezut că e foarte amuzant. Pierre 
Berteuil e un copil răsfățat și era vremea să-i 
spună cineva asta. 

— Și chiar aveam dreptate, zise Victory. Cred 
că acum o să pot să mănânc nişte ouă. 

Mai trecu un minut şi apoi se răsuci panicată 
spre el: 

— Lyne, zise ea brusc. Nu era... foarte supărat, 
nu-i așa? Adică nu îndeajuns de supărat pentru 
a revoca înţelegerea...? 

— Cred că ar trebui să-l întrebi asta, răspunse 
Lyne, zâmbindu-i compătimitor. 

Victory se ridică de la masă și înhăţă telefonul 
mobil, coborând zorită treptele. După câteva minute, . 
se întoarse târșâindu-şi picioarele. Se aşeză pe 
scaun şocată. 

— Ei? întrebă Lyne. 

— A spus că a fost bine că eu n-am semnat 
încă actele, pentru că trebuie să ne gândim amân- 
doi foarte bine la afacerea asta. 

— Îmi pare rău, mormăi Lyne cu blândeţe. 

Victory privi spre mare. Simţea cum îi dau 
lacrimile. 

— E în regulă, zise ea răgușit. 

Lacrimile i se scurgeau pe sub ochelarii de soare. 
Le șterse cu șervetul. 

— Sunt o neghioabă. Atâta tot. Iar acum pro- 
babil că mi-am ruinat afacerea. 

— O, haide, zise Lyne. Nu ţi-ai ruinat deloc 
afacerea. Încă o mai ai, nu? 

— Nu e vorba doar de asta, spuse ea răsucin- 
du-și şervetul. Tocmai mi-am dat seama de ceva 
groaznic în legătură cu mine însămi. M-am purtat 
faţă de Pierre Berteuil la fel cum mă port cu toți 
bărbaţii cu care am o relaţie. Indiferent că e vorba 
de afaceri sau dragoste. La un moment dat, mă 
sperii foarte tare. Și atunci mă pierd cu firea. Le 
mai fac... cum se zice... încă o gaură în fund. Și 
ei fug. Şi cine poate să-i învinovăţească? Am făcut 
același lucru cu tine şi cu Pierre... Şi cu el nici 
măcar nu m-am culcat... 

— Ei bine, știi cum se zice: un parteneriat în 
afaceri e un fel de căsnicie, zise Lyne. Și dacă merge 
prost, e şi mai rău. În orice caz, măcar ai identi- 
ficat problema. Așa cum spui tu mereu, nu poți 
să rezolvi o problemă până când nu o identifici. 

— Chiar zic asta? întrebă ea ridicând capul. 
Dumnezeule, uneori chiar că spun o groază de 
tâmpenii. 

— Şi uneori chiar sunt adevărate, zise Lyne 
ridicându-se. 

— Unde mergi? întrebă ea. 

— Mergem la cumpărături, spuse el, întinzân- 
du-i mâna. 

Ea clătină din cap: 

— Nu pot să merg la cumpărături acum. Sunt 
lefteră. 

— Fac eu cinste, puştoaico, zise el, luând-o de 
mână şi ridicând-o de pe scaun. O să-mi plăteşti 
cu aceeași monedă: data viitoare când o să se 
ducă de râpă o afacere de-a mea, poţi să mă duci 
tu pe mine la cumpărături. 

— Asta e cu siguranţă o propunere costisitoare. 

— Până atunci, mă aştept să fii în stare să-ți 
permiţi. 

Îşi puse brațul pe după umerii ei. 

— Îmi place să mă gândesc la asta în următorul 
mod, zise el pe un ton lejer, luând ochelarii de 
soare de ia ochii lui Victory şi punându-i la ochii 
lui: Nu în fiecare zi ai ocazia să pierzi 25 de mili- 
oane de dolari. Vreau să spun: câți oameni se pot 
lăuda cu asta? 

Nico O'Neilly se aplecă şi, uitându-se cu atenţie 
în oglinda care mărea, îşi cercetă părul, căutând 
firele albe. Rădăcinile aveau, poate, trei milimetri 
gi, chiar la baza scalpului, amestecate cu fire de 
păr un pic mai închise, de culoarea ei naturală, 
erau fire de păr sfidător de strălucitoare şi argintii, 
care sclipeau ca beteala de Crăciun. Aceste fire 
erau altfel decât părul ei obişnuit, stând ridicate 
în sus ca nişte arcuri de 2,5 centimetri, creând un 
halou de fire creţe care nu mai puteau fi îmblânzite 
cu uscătorul de păr. Chiar și atunci când creșteau, 
tot nu se prindea vopseaua de ele și, când își exa- 
mina părul, descoperea un număr îngrijorător de 
şuviţe care semănau cu argintul coclit. Mama ei 
plânsese în ziua în care îşi descoperise primul fir 
de păr alb la vârsta de 38 de ani, iar Nico îşi 
amintea după-amiaza când ajunsese acasă şi o 
găsise pe mama ei cu lacrimi în ochi, uitându-se 
lung la un fir alb pe care îl smulsese din faţă. 

— Sunt bătrână. Sunt băăătrânăăă, hohotise ea, 

— Ce înseamnă asta, mamă? 

— Înseamnă că tati n-o să mă mai iubească. 

Chiar şi atunci, la 15 ani, Nico a considerat 
ridicol genul ăsta de gândire negativă abia sesi- 
zabilă. Și-a spus: „N-o să fac niciodată așa. Nu 
voi fi niciodată în această poziţie“. 

Se îndepărtă de oglindă şi oftă, spălându-se pe 
mâini. În ciuda tuturor eforturilor ei, în ultimele 
şase luni se simţise de parcă îmbătrânise. Ştia că 
nu se putea face nimic, în ultimă instanţă, pentru 
a împiedica acest proces și că, într-o bună zi, tot 
părul ei avea să fie cărunt și că va trece prin 
menopauză. Însă, în ultima vreme, se pomenea 
întrebându-se cum ar arăta ea dacă dădeai la o 
parte Restylane, botox-ul, smalțul artificial de pe 
dinţi și vopseaua de păr. Uneori, avea senzația 
clară că undeva pe sub aceste îmbunătăţiri cos- 
metice banale se afla o hoașcă bătrână, ţinută să 
nu se descompună cu un pic de lipici și vopsea. 

„Oaie deghizată în miel“, se gândi ea. 

Pe de altă parte, dacă te gândeai bine, oaia era 
mult mai interesantă decât mielul, şi numai pentru 
simplul fapt că supraviețuise suficient de mult timp 
pentru a ajunge oaie. Mielul era mâncat, oaia nu. 

această notă uşor veselă, coborî la parter. 
Seymour era în încăperea în care luau micul dejun, 
studiind broşuri cu proprietăţi imobiliare scumpe 
cuprinzând reședințe din West Village. 

— Chiar vrei o casă mai mare? întrebă ea. 

— Da, răspunse Seymour, încercuind ceva într-o 
broșură. Proprietăţile imobiliare din Manhattan 
sunt cele mai bune investiții acum. Dacă ne cum- 
părăm o casă de cinci milioane de dolari şi o renovăm, 
peste zece ani o să valoreze probabil 15 milioane. 

Ridică privirea spre ea: 

— Ai luat deja micul dejun? 

— Da. 

— Mincinoaso. 

— Am mâncat oul, zise ea. Pe cuvânt. Dacă nu 
mă crezi, du-te să verifici farfuriile din maşina de 
spălat vase. 

— Asta nu foloseşte la nimic, zise el, rezemân 
du-se de spătarul scaunului şi privind-o cu afec- 
țiune. Chiar dacă ai fi mâncat, n-ai fi lăsat în 
farfurie nici o urmă. 

— Am mâncat, iubitule. Pe cuvânt. 

Se aplecă peste umărul lui. 

— Ceva interesant? întrebă ea, privind în jos 
la broșuri. 

— E o casă de 12 metri lăţime pe Strada 11 Vest, 
în stare proastă. E proprietatea unui muzician — pe 
vremuri, a fost chitarist într-o trupă heavy metal. 
Are cinci etaje şi o suprafaţă de peste 750 m?. 

— Avem nevoie de așa mult spaţiu? întrebă ea. 

— De asemenea, cred că ar trebui să ne mai 
cumpărăm o casă undeva, zise el. Poate la Aspen. 

„Toată povestea asta cu cumpărat case... Se 
plictisește?“ se gândi Nico, așezându-se. 

— N-ai luat micul dejun, nu-i aşa? spuse el cu 
aer de cunoscător. 

Ea clătină din cap. Seymour se ridică și zise: 

— Atunci o să-ţi fac un ou. 

Ea îl atinse pe braţ şi îi șopti: 

— Nu ou fiert moale. Sunt sătulă de ele. 

— De-aia n-ai luat micul dejun în ultimele câteva 
zile? întrebă el. Nu te-ai putut gândi ce altceva 
vrei să mănânci? 

— Da, răspunse ea. 

Acum minţea. 

— Ouă jumări, atunci. Și pâine prăjită, zise 
Seymour. Sau te-ai săturat şi de pâinea prăjită? 

— Un pic, recunoscu ea. Problema e că viața 
noastră e atât de organizată..., spuse ea cu o înflă- 
cărare subită. 

— Da? Nu cred deloc asta. Ni se întâmplă tot 
timpul lucruri noi. Tu ai noua ta slujbă şi în curând 
vom avea o casă nouă. O să dăm petreceri mai 
mari. Nu m-ar surprinde dacă într-o bună zi ar 
veni Președintele. În mod sigur îl putem avea ca 
invitat pe fostul Preşedinte. 

Seymour începu să meargă spre bucătărie şi 
se opri: 

— Ar trebui să-mi spui dacă ai vrea ca fostul 
Președinte să vină aici. Pot să-l fac să vină aici 
cât ai clipi. 

Nico știa că ar fi trebuit să-i pese. Fostul 
Președinte la o petrecere de-a lor... Nu era o idee 
chiar atât de deplasată. Zvonul s-ar răspândi în tot 
New Yorkul şi la Splatch-Verner: Nico O'Neilly l-a 
avut invitat la cină, acasă la ea, pe fostul Preşedinte. 
Însă brusc asta i se păru neimportant. Cum putea 
să-i spună lui Seymour că nu-i păsa, indiferent 
dacă venea sau nu? Nu putea. 

— Seymour, ești minunat. 

— Aşa zic unii, aprobă el din cap. Ce zici de o 
brioșă în loc de pâine prăjită? Bucătarul a adus 
unele cu afine. Katrinei îi plac... 

Ea se uită într-o doară la broşuri. 

— Ar fi drăguţ, murmură ea. 

Însă nu-i era foame. În ultima vreme, era ciudat 
de agitată. Era presiunea noului job. În unele zile 
se trezea plină de idei grozave, iar în altele se 
trezea cu un zumzăit furios în cap, ca şi cum cre- 
ierul ei ar fi fost legat la nişte fire electrice. În 
ultima vreme nu-și mai lua micul dejun şi Seymour 
descoperise asta. După câteva minute, el se întoarse 
cu un ou făcut jumări şi cu o brioșă mică şi un 
pic de unt, şi o linguriţă de gem pe o farfurie de 
porțelan. Nico ridică privirea şi îi zâmbi, gândin- 
du-se: „O, Seymour, am greşit față de tine. Îţi 
pasă? Ai observat orice altceva, dar asta nu“, căci 
încă avea acea aventură cu Kirby, deși scăzuse în 
intensitate şi frecvenţă. „Dar dacă aş renunţa la 
ea, n-aş mai face sex deloc“, se gândi ea. 

Seymour se uită lung la ea: 

— Arăţi bine, zise el, după un moment. 

— E o ţinută făcută de Victory. Diseară e pre- 
miera lui Wendy, îți amintești? Tu și Katrina vreţi 
să vă întâlniți cu mine la birou sau la cinemato- 
graf? întrebă ea. 

— La cinematograf, cred. 

— Te îmbraci la costum? 

— E musai? 

— Ar trebui. Diseară e un eveniment impor- 
tant. E o ocazie specială pentru Wendy. Lucrează 
la filmul ăsta de zece ani. 

Făcu o pauză ca să bage ia o gură din ou, 
concentrându-se asupra mestecatului și înghițitu- 
lui, apoi adăugă: 

— Dacă Pelerini în zdrențe e nominalizat la 
„Cel mai bun film“ şi câștigă, Wendy nu va mai trebui 
să-și facă griji câțiva ani de acum încolo. 

— Și cum rămâne cu Selden Rose? întrebă 
Seymour, studiindu-şi din nou broşurile. 

— A fost neutralizat, zise Nico. 

Se uită la creștetul capului lui Seymour şi simți 
o emoție asemănătoare cu dragostea. 

— O să-ţi cumpăr o cravată. Ca s-o porți diseară, 
la premieră. 

— Am o grămadă de cravate. Nu e nevoie să 
faci asta. 

— Vreau să fac asta, spuse ea, gândindu-se: „Te 
iubesc, Seymour. Dar nu sunt îndrăgostită de tine“. 

Pentru o clipă, încercă să-şi închipuie că ar fi 
îndrăgostită de Seymour, dar cumva pur şi simplu 
nu mergea. 

— O duc eu pe Katrina la şcoală azi, zise ea 
brusc. Și s-ar putea să trebuiască să mă întorc la 
birou după premieră, aşa că o să-ţi trimit o mașină 
pe care poţi s-o păstrezi toată seara. 

Se ridică și își luă farfuria. Seymour privi în 
sus la ea și îi zâmbi cu nonşalanţă. 

— Să ai o zi frumoasă, zise el. Vreau să progra- 
mez nişte vizionări la unele dintre casele astea în 
weekend. Poţi să faci asta sâmbătă după-amiază? 

— Sigur, răspunse ea. 

Ieşi din cameră, știind că, dacă ar fi fost „îndră- 
gostită“ de Seymour, viaţa lor ar fi fost mult mai 
dezordonată. 


În ziua aceea era frig afară; -5° C şi era abia 
1 decembrie! În aer se simţea apropierea zăpezii, 

ca şi cum era pe cale să se întâmple un lucru 
minunat. La baza treptelor, așteptând lângă bor- 
dură, era noua maşină cu şofer a lui Nico. Când 
era editor-şef la Bonfire, folosea maşini de serviciu, 
însă acum, când avea funcţia de director executiv 
şi președintă a diviziei de publicaţii de la Verner, 
compania luase în leasing o maşină pentru ea (orice 
maşină, la alegerea ei, atâta timp cât era nou-no- 
uţă — asta din motive legate de asigurare), cu un 
şofer care era la dispoziția ei 24 de ore din 24. 
Se gândi că atunci când va îmbătrâni, când va 
avea 70 sau 80 de ani — peste decenii, dar nu 
chiar atât de multe; deceniile puteau trece foarte 
repede — avea să privească înapoi și să se gân- 
dească: „Odată, am avut propria mea maşină cu 
şofer. Un BMW 760 Li Sedan argintiu, cu interior 
gri. Pe șofer îl chema Dimitri și avea un păr negru 
și lucios care semăna cu pielea lăcuită“. Sau poate 
că la 70 sau 80 de ani avea să fie o mare doamnă, 
încă bogată, încă frumoasă şi poate că încă va 
lucra, ca Victor Matrick, și se va plimba în vechiul 
ei BMW argintiu, asemenea acelor femei fabuloase 
pe care le vedeai la galele de balet, și le va avea 
încă pe bunele ei prietene. Ce minunat avea să 
fie să spună: „Ne cunoaștem de aproape 50 de ani“. 
Ce minunat avea să fie să ai mereu viaţa ta. 
Coborî treptele şi urcă în mașină, unde era 
cald. l 
— Bună dimineaţa, doamnă O'Neilly, o salută 
Dimitri vesel, cu şarmul lui din Lumea Veche. 
Era grec şi era chipeș, era căsătorit și avea doi 
copii care în curând aveau să meargă la facultate 
și locuia dincolo de fluviu, în New Jersey. Dimitri 
avea ceva (poate faptul că se născuse în altă țară) 
care o făcea întotdeauna să se gândească la el ca şi 
cum ar fi fost de vârstă mijlocie și mai bătrân decât 
ea, însă Nico bănuia că, de fapt, el era mai tânăr. 
— Bună dimineaţa, Dimitri, zise ea cu căldură. 
Trebuie să aşteptăm un pic, vine şi fiica mea. O 
să o lăsăm la școală. 

— Foarte bine. Mă bucur întotdeauna să o văd 
pe domnișoara Katrina, spuse Dimitri, dând din 
cap cu entuziasm. 

După câteva secunde, Katrina ieși din casă și 
coborî scara repede, cu paşi ușori. Purta o haină 
albă din lână cu nasturi din lemn, pe care i-o 
alesese Seymour, şi avea pe cap o imensă căciulă 
albă, pufoasă, pe care Nico nu o mai văzuse până 
atunci. 

— Bună! spuse Katrina, sărind pe bancheta din 
spate și umplând maşina cu prospeţimea magică 
a tinereţii. 

— Aia e o căciulă nouă? întrebă Nico. 

Katrina ridică din umeri: 

— A trimis-o Victory acasă, ieri. Cred că era 
pentru tine, dar ştiam că n-o să o porţi pentru că 
n-o să vrei să-ţi ciufulești părul. Așa că am luat-o 
eu. Nu te superi, mami, nu-i aşa? 

— Sigur că nu, răspunse Nico. Îţi stă grozav. 

— E teribil de ţipătoare şi hip-hop şi sofisticată, 
nu crezi? În genul lui Audrey Hepburn, zise Katrina, 
întorcându-şi capul dintr-o parte în alta pentru 
ca Nico să o vadă în toată splendoarea. Crezi că 
o să ningă azi? întrebă ea. 

— Nu ştiu. 

— Aşa pare, nu-i aşa? Sper să ningă. Sper să 
fie prima zi de zăpadă. Toată lumea iubeşte la 
nebunie asta — zăpada îi face fericiţi pe oameni. 

— Şi nefericiţi mai târziu, râse Nico. 

— Dar prima zăpadă e cea care contează. Îţi 
aduce aminte că mai si ninge. 

„Da... da“, se gândi Nico, dând din cap spre 
fiica ei. „Noroc cu prima zăpadă. Chiar îți aduce 
aminte — indiferent cât de în vârstă ajungi şi cât 
de multe ai văzut, că lucrurile se mai pot schimba 
dacă ești dispus să crezi că mai contează.“ 

Katrina se întoarse brusc spre ea, încruntân- 
du-se: 

— Mamă? întrebă ea, frecând pielea de pe consola 
dintre ele. Tu şi tati sunteţi... fericiţi, nu-i așa? 

— Bineînţeles. De ce n-am fi? 

Katrina înălță din umeri: 

— Așa... Cineva a spus că a văzut un articol 
în care nu se preciza nici un nume... 

Își coborî vocea, aruncând o privire la ceafa lui 
Dimitri. 

— In Post. Suna ca şi cum... ca şi cum tu ai 
avea o aventură. 

Pentru o clipă, lumea se prăbuși în jurul lui 
Nico. Pe trotuar copacii negri, desfrunziți, păreau 
că se răstoarnă pe stradă, casele frumoase din 
cărămidă roşie dărâmându-se în faţa ochilor ei. 

— Un articol în care nu se preciza numele? 
întrebă ea. 

— Ştii tu, mamă. Apar tot timpul la Pagina 6. 
Nu dau numele, dar părea să fie vorba despre tine. 

— Tu l-ai văzut? întrebă Nico pe un ton egal, 
lumea începând să-și recapete coerenţa. 

— Mi l-a arătat cineva la școală. Acum câteva 
zile. 

— Eu nu l-am văzut, zise Nico liniştitor, ca şi 
cum faptul că ea nu l-a văzut ar fi trebuit să 
însemne că articolul nu era adevărat. În genul 
ăsta de articole ar putea fi oricine. Probabil că 
sunt complet inventate. 

— Zicea că femeia are o aventură cu un „mane- 
chin sexy care e dornic să-şi dea la schimb chiloţii 
pentru statutul de amant al unei bogătașe mai în 
vârstă“. 

— Asta e pur și simplu ridicol, Kat, zise ea, 
nevrând să pară prea defensivă. 

Se întrebă de ce o fi reţinut Kat fraza aceea. 
Şi de ce citeau copiii New York Post, mai ales 
Pagina 6? Dar, desigur, toţi copiii de vârsta lui 
Kat erau captivaţi de viaţa mondenă și bârfe. 

— Deci nu ai o aventură? întrebă Katrina pe 
un ton insistent, dorind să fie uşurată de povara 

acestei posibilități și a tot ce putea să implice 
aceasta. 

Nico se gândi că nu era o idee bună să se eschi- 
veze, chiar dacă nu-i plăcea nici să o mintă cu 
tupeu pe fiica ei. 

— Categoric nu, scumpo, eu şi tati suntem foarte 
fericiţi. Nu trebuie să-ţi faci griji pentru noi. 

„Trebuie să-i pun capăt acum. Astăzi. Ăsta e 
un semn. E 1 decembrie, în prima zi cu zăpadă“, 
se gândi Nico. Îşi promisese că, dacă se auzea 
vreo aluzie despre aventura ei, avea să-i pună 
capăt imediat. Se gândise în permanenţă că nu 
voia să-l rănească pe Seymour — Seymour era 
adult,- probabil că putea să reziste unui atac asu- 
pra psihicului său. Însă acum vedea că Katrina 
era cea care nu putea. Katrina nu avea să fie în 
stare să înțeleagă situaţia și de ce ar fi făcut-o? 
Nu avea nici o experienţă de viaţă care să-i ofere 
instrumentele necesare şi, spera Nico, nu o va 
avea pentru mult timp. Însă realitatea ca mama 
ei să aibă o aventură ar distruge viziunea Katrinei 
despre tatăl ei — l-ar face pe Seymour mai slab 
în ochii ei, ca să nu mai spună ce ar crede despre 
mama ei. Fetele precum Katrina aveau o morali- 
tate în alb și negru, un idealism despre cum ar 
trebui să se comporte oamenii. Ele nu înțelegeau 
slăbiciunile trupului. Exista ceva pur și aproape 
sfânt la Katrina, în inocenţa ei. 

— Am ştiut eu că nu ai, mami, zise Katrina, 
uşor triumfătoare, în timp ce se aplecă să o sărute 
pe mama ei. 

Maşina ajunsese în dreptul şcolii — o clădire 
frumoasă din cărămidă, cu un mic teren de joacă 
alături, îngrădit de un gard din sârmă. Înăuntru, 
grupuri de copii se adunau după o ordine de cârd 
atavică, ştiută doar instinctiv. 

— La revedere, scumpo, zise Nico. Ne vedem 
diseară. 

Apoi se rezemă de bancheta mașinii, ușurată. 
Fusese cât pe ce — cum de își asumase un asemenea 

risc? Dăduse dovadă de lipsă de discernământ. 
„Trebuia să judec“, se certă singură. Lipsa de dis- 
cernământ era un defect. Era în stare de mai mult. 
Trebuia să remedieze acest defect; să-l smulgă din 
rădăcini. 

Maşina se deplasa încet pe strada îngustă din 
West Village. În faţă, pe dreapta, îl zări pe Shane 
Healy mergând pe trotuar cu doi dintre copiii lui 
Wendy — Magda și Tyler. Erau şi copiii lui Shane, 
însă ea se gândea la ei ca fiind ai lui Wendy, mai 
ales după ceea ce încercase Shane să facă. Să ia 
copiii. Jalnic. Dar Wendy îl învinsese, născocind 
soluţia perfectă. Îşi îngustă ochii. : 

— Dimitri, ai putea să opreşti o secundă? Am 
văzut pe cineva cunoscut. 

Maşina opri şi, când Shane aproape că ajunsese 
în dreptul ei, Nico lăsă geamul în jos. 

— Bună, Shane, zise ea răspicat, oferindu-i un 
zâmbet rece, şi, înainte ca el să poată răspunde, 
ridică geamul la loc, dispărând în spatele sticlei 
fumurii. 

„Ei, asta a fost imatur, dar distractiv“, se gândi 
ea. Lui Shane trebuia să i se aducă aminte că nu 
mai putea să scape nepedepsit cu ceva. Că toți 
prietenii lui Wendy erau cu ochii pe el ca să o 
păzească. 

După ce ea se ocupă de această mică, dar plă- 
cută afacere, maşina îşi continuă drumul prin West 
Village şi apoi pe West Side Highway. Fluviul 
Hudson avea aceeași culoare ternă, de un gri albi- 
cios, ca şi cerul — ștearsă și totuși, extrem de 
liniştitoare. Era plăcut să meargă cu maşina în 
fiecare zi de-a lungul fluviului în drum spre ser- 
viciu și mereu îl contempla. Privi locurile pe lângă 
care treceau: parcul asfaltat unde lumea mergea 
cu bicicleta sau cu patinele cu rotile; hidoasa clă- 
dire albastră, ondulată, unde municipalitatea ţinea 
mașinile ridicate pentru parcare ilegală; Cheiul 
Chelsea, unde călărea Katrina; iar apoi, după colţ, 

pe dreapta, o serie de panouri publicitare. Primul 
era al unei companii de depozitare, întotdeauna 
un pic lipsit de gust, cu fotografia unui soldat gi 
fraza: „Mămica mea nu vrea să ies afară să mă 
joc“. Însă în ziua aceea, când cotiră, Nico se uită 
de două ori, de mirare. În loc de soldat, era o ima- 
gine uriașă cu Victory Ford. Victory, arătând uluitor 
cu o imensă căciulă albă ca aceea pe care o purta 
Katrina, cobora dintr-o limuzină albă, uitându-se 
într-o parte cu ochii aceia senzaţionali de culoarea 
migdalei. Și ce expresie avea! Apărând în fața 
fotografilor ca și cum, cu modestie și cu cel mai 
mare respect, cucerise lumea. lar dedesubt era 
sloganul: „Victory Ford: Trăieşte din plin“, iar în 
dreapta, jos, erau trei puncte — nuanţe pastel de 
roz, albastru și verde — urmate de logoul Huckabees. 
„Şi afișul e aici, să-l vadă toată lumea“, se gândi 
ea cu mândrie. Triumfurile lui Victory erau întot- 
deauna emoțţionante, însă acesta era plăcut în mod 
deosebit deoarece ea ajutase la realizarea afacerii 
dintre Victory Ford şi Huckabees și era ceva foarte 
mulțumitor nu numai să ai idei grozave, ci și să 
fii în stare să le transformi în realitate. 

Ea aranjase întâlnirea dintre Peter Borsch şi 
Victory cu șase luni în urmă, când Victory se întor- 
sese din Franţa după incidentul dezastruos cu Pierre 
Berteuil de pe iahtul acestuia. Nico n-ar fi făcut 
niciodată aşa ceva, însă Victory avea un alt stil. 
Era creativă, nu corporatistă; se împotrivea con- 
strângerilor atunci când trebuia brusc să se poarte 
cu ipocrizie corporatistă și devenea ca o adoles- 
centă hotărâtă să se răzvrătească împotriva adul- 
ţilor. „Victory va face întotdeauna lucrurile cum 
vrea ea sau nu le va face deloc“, se gândi Nico. Își 
câștigase dreptul de a-și asuma genul ăsta de ris- 
curi, iar acum Victory avea să devină mai bogată 
decât ele toate. Însă ea și Wendy știuseră întot- 
deauna că așa avea să fie. 

Işi luă telefonul mobil. 

— Scumpo, tocmai trec pe lângă reclama ta, 
zise ea entuziasmată. Sunt foarte mândră de tine. 

— Tocmai am trecut și eu pe lângă ea. L-am 
pus pe șofer să o ia pe West Side Highway ca s-o 
pot vedea — au pus-o aseară, după miezul nopţii, 
zise Victory. Îţi place? 

— La nebunie, spuse Nico. E perfectă. Unde 
eşti? 

— Sunt pe Strada 33. 

— Eu sunt pe Strada 31. Spune-i șoferului tău 
să meargă mai încet şi te ajungem din urmă. 

Nico zâmbi copilăros. „Îmi place asta la nebu- 
nie“, se gândi ea. Nu ştia de ce, dar era distractiv, 
ca atunci când erai pe stradă, vorbind cu cineva 
la telefonul mobil şi întrebând unde era, iar per- 
soana respectivă era la doar câțiva metri distanţă. 
Genul ăsta de lucruri încă o mai făceau să râdă. 
Victory era într-un Cadillac DeVille auriu, nou; 
Dimitri ajunse paralel cu el şi cele două femei 
lăsară geamurile în jos, în timp ce mașinile se 
deplasau încet prin intersecţie. 

— De unde ai maşina asta? ţipă Nico. 

— Abia am cumpărat-o, răspunse Victory, aple- 
cându-se în afară pe geam. Am vândut deja 20.000 
de căciuli albe şi nu e nici măcar nouă dimineaţa. 

— Asta e grozav. Dar mașina asta e oribilă. 

— Nu că e superbă? Nu mai are nimeni așa 
ceva. Şi a fost doar 53.000 de dolari. Un chilipir, 
strigă ea. Când o s-o vadă Lyne, o să facă infarct, 

— Excelent, scumpo. Ne vedem la prânz? 

Victory aprobă din cap şi făcu cu mâna: 

— La 12:30, strigă ea. 

Deodată, maşina ei acceleră ca să prindă sema- 
forul, cotind brusc pe Strada 36. 

Nico se rezemă din nou de banchetă, lăsând 
geamul deschis pentru a permite aerului rece să-i 
învioreze fața ca o pânză foarte rece, doar așa, 
de-a naibii. „Şi apoi, se zice că aerul rece e foarte 
bun pentru piele“, se gândi ea. 

— Magda a văzut căciula Katrinei și acum vrea 
şi ea neapărat una, zise Wendy. 

— Nici o problemă, o să-i aduc una diseară, 
spuse Victory. 

— Apropo, azi-dimineaţă l-am văzut pe Shane, 
zise Nico. Am fost un pic nepoliticoasă cu el. Imi 
pare rău. Nu m-am putut abține. 

Nico puse meniul deoparte și își aşeză şervetul 
în poală, cercetând restaurantul. Erau la masa 
nr. 1, masa care i se dădea acum de obicei la 
Michaels. Deşi știa că nu e practic femeia cea mai 
de succes din local (existau câteva prezentatoare 
de ştiri care în mod sigur câştigau mai mulţi bani 
decât ea), de când fusese promovată părea să radi- 
eze un sentiment de putere aproape palpabil (şi, 
spera ea, generos). Pe de altă parte, era posibil ca 
asta să se datoreze și faptului că îi lăsase șefului 
de sală un bacşiș de 1.000 de dolari în ziua în care 
au venit toate trei să ia prânzul pentru a sărbători. 

— Nu-ţi face griji pentru asta, zise Wendy. Shane 
crede că o grămadă de oameni sunt nepoliticoşi 
cu el, acum că ne-am despărțit. Zice că abia dacă 
mai e invitat pe la petreceri... 

— Asta e foarte trist, spuse Victory şi Nico se 
gândi că acesteia părea să-i fie sincer milă de 
Shane. 

Victory avea o slăbiciune pentru toată lumea şi 
îi dăduse chiar și lui Muffie Williams o slujbă (Nico 
știa că o plătea cu un mic procent din profiturile 
marii afaceri cu Huckabees), după ce Muffie își 
dăduse demisia de la B et C în iunie, spunând că 
nici ea nu-l mai putea suporta pe Pierre Berteuil. 

— O să supraviețuiască, zise Wendy referin- 
du-se la Shane. Ei, vreau să aflu şi eu de căciula 
asta despre care vorbeşte toată lumea. O căciulă! 
îi zise ea lui Nico. Cât de genial e asta! 

— E doar o căciulă, spuse Victory. Nu se compară 
cu filmul tău. Shane şi Selden vin amândoi? 

Wendy aprobă din cap: 

— Le-am spus că trebuie să se înțeleagă bine. 
Lui Shane, în orice caz. Selden e cât se poate de 
dispus să fie rezonabil. Iar Magda îl iubeşte, desi- 
gur. S-ar putea să fie mai îndrăgostită de el decât 
sunt eu. A slăbit aproape cinci kilograme. 

— Asta pentru că eşti fericită şi acest lucru o 
face fericită şi pe ea, spuse Nico. 

— Ştiu. Însă uneori mă simt un pic vinovată. 
Pentru că lucrurile s-au rezolvat atât de uşor, spuse 
Wendy, referindu-se la felul cum aranjase situaţia 
locuinţei. 

Cumpărase două apartamente la ultimele două 
etaje ale unui depozit din Soho, astfel încât, deși 
ea și Shane nu locuiau propriu-zis împreună, copiii 
erau la fel de aproape de ambii părinți pe cât puteau 
să fie fără ca acei părinţi să mai fie căsătoriți. 

— Adică e foarte ușor să-ţi rezolvi problemele 
când eşti o femeie de carieră și ai banii tăi, explică 
Wendy. Mă gândesc la toate femeile care nu au 
aceeași situație și la iadul prin care trebuie să 
treacă. E ceva ce nu trebuie să uităm niciodată. 

— Dar ăsta e şi motivul pentru care să devii 
o femeie de carieră, zise Nico aprig. Atunci înţelegi 
cu adevărat de ce ai muncit atât de mult. Pentru 
ca, în caz de criză, familia ta să nu fie nevoită să 
sufere. 

Wendy ezită şi privi în jos, în farfurie. Pe chipul 
ei era un mic zâmbet. 

— Ei bine, ar trebui să știți ceva, atunci. E 
prea devreme ca să spun la toată lumea și s-ar 
putea să nu se realizeze, dar sunt însărcinată. 

Lui Victory i se tăie respiraţia și, pentru o 
clipă, Nico a fost atât de şocată, încât nu putu să 
vorbească. 

— Ştiu, zise Wendy. Nu a fost ceva intenţionat. 
Selden zicea că nu poate să facă copii, dar s-a 
înșelat. 

Ridică negjutorată din umeri: 

— Uneori trebuie să te lași în voia lucrurilor. 
Cred că e un dar, pentru că am adus în sfârşit 

pe ecran Pelerini în zdrențe. Aveam de gând să-mi 
cumpăr un inel cu safire, dar cred că asta e şi 
mai grozav, 

„Selden Rose!“ se gândi Nico. 

— Wendy, e minunat, spuse ea în cele din urmă, 
regăsindu-și glasul. 

— S-ar putea ca lui Victor să nu-i placă asta, 
dar nu-mi pasă, spuse Wendy. Sunt şefă la Parador. 
O să pun piciorul în prag. Selden a fost deja de 
acord că, dacă unul dintre noi va trebui să plece 
de la Splatch, el va fi acela. O să-și înființeze 
propria companie. Vrea asta oricum. 

— Nu trebuie să-ţi faci griji în legătură cu Victor, 
zise Nico, gesticulând elocvent din mână ca şi cum 
Victor Matrick n-ar fi avut mai multă importanţă 
decât un om de serviciu. Rezolv eu lucrurile cu 
el. O să fac să pară ca și cum asta a fost ideea 
lui, ca tu şi Selden să fiți împreună şi să aveți 
un copil. 

— Nu ştiu..., zise Wendy meditativ. Dar încă de 
când am petrecut acele trei zile cu Shane şi copiii, 
având grijă de ei când au avut pojar și ratând 
petrecerea în pijamale cu Victory la Cannes... pur 
şi simplu m-am gândit: pot să fac asta. Chiar fac 
asta. Fac asta de mulţi ani. Asta sunt eu. Am 
cariera mea și am copiii. Și le vreau pe amândouă. 
Am nevoie de amândouă. Nu pot să fiu în fiecare 
clipă cu copiii, dar nici ei nu vor să fie cu mine în 
fiecare clipă. Ei nu mă văd în felul ăsta. Și asta 
e în regulă. Și nu mi-a mai fost frică. Am decis 
pur şi simplu că n-o să mă simt vinovată... 

— Nu aveai nimic pentru care să te simţi vinovată, 
protestă Victory. Sunt foarte fericită pentru tine, 
zise ea ridicându-se să o îmbrăţişeze pe Wendy. 

— Hei, e doar un copil, spuse Wendy cu sarcasm 
prefăcut. Încă unul... Dar cel puţin, de data asta, 
e un copil adevărat și nu un bărbat în 'toată firea. 

Nico se uită la Victory şi la Wendy şi aproape 
că îi dădură lacrimile — lacrimi care i-ar fi curs 

dacă le-ar fi dat voie. „Suntem toate fericite“, se 
gândi ea deodată. 

— Şi Victory şi căciula ei, zise ea cu amabili- 
tate. Genial. Căciula aia a făcut deja fericite 20.000 
de femei. Ca să nu mai zic şi de două fetiţe. 

Victory o privi cu recunoștință. 

„Devin sentimentală“, se gândi Nico. „Asta mi 
se întâmplă. Trebuie să pun punct imediat.“ 


După prânz, când era afară pe trotuar, Nico 
se gândi să meargă acasă la Kirby și să pună 
punct, în sfârşit. Plănuia să treacă pe la el după 
petrecerea de la premiera lui Wendy, dar poate că 
era mai bine să termine cu asta cât mai curând. 
Se gândi că dura de peste un an. Cum se întâm- 
plase asta? Ca orice altceva în viaţă, aventura 
alunecase într-o rutină. La început a existat pasi- 
une şi excitare, şi fericirea de a scăpa fără să fie 
descoperită. Acum mai rămăsese doar un pic din 
emoție, emoția de a-și acoperi urmele, de a avea 
ceva care era doar al ei, de care nu ştia nimeni; 
o emoție cu nimic diferită, probabil, de ceea ce 
simțeau dependenţii de droguri. Cu excepţia fap- 
tului că puteai oricând să spui lumii că luai dro- 
guri, exact aşa cum lumea începea să se prindă 
de faptul că ea avea o aventură. O coti în sus, pe 
Strada 57, şi se cutremură, gândindu-se la arti- 
colul acela din Post în care nu se dădeau nume. Era 
asemenea unui imens steag de avertizare. Însemna 
că cineva ştia ceva, dar că editorii nu credeau că 
au suficiente informaţii pentru a da nume. 

Cerul părea foarte jos şi apăsător și, mergând 
repede pe Strada 57 Vest, Nico se gândi că, dacă 
nu ar fi fost frigul, s-ar fi întrebat dacă era într-ade- 
văr afară. Orașul i se părea întotdeauna ca şi cum 
ar fi fost închis într-o cupolă de sticlă şi „a fi 
afară“ era, de fapt, o iluzie. Se gândi că toţi pri- 
veau chipurile trecătorilor, ca nişte creaturi micuțe 
captive într-un prespapier plin cu apă în care se 

poate uita un copil, fascinat şi îngrozit de întâm- 
plările din acea lume minusculă. 

La colțul Străzii 57 cu 5th Avenue, Nico ezită, 
vrând să traverseze spre East Side și să ia un 
taxi până pe Madison Avenue, la apartamentul 
lui Kirby, însă îşi aduse brusc aminte de cravata 
lui Seymour. El nu avea să se supere dacă ea uita, 
însă avea să observe. Seymour avea obiceiul de a 
ţine minte tot ce spuneau oamenii şi de a-i obliga 
să-și respecte cuvântul. Zicea că oamenii trebuie 
să dea socoteală pentru cuvintele lor, că ar trebui 
să facă ceea ce spuneau că vor face. „Imaginează-ţi 
cum ar fi lumea dacă nimeni nu s-ar simţi răs- 
punzător să-şi respecte promisiunile — totul ar fi 
un haos.“ Ea încerca tot timpul să-i spună că exis- 
tau nuanțe ale lucrurilor şi că trebuie să laşi loc 
pentru circumstanţe și nuanţe. „Nuanţe — pfui!“ 
zicea el. „Nuanţele sunt începutul pantei alune- 
coase spre haos!“ 

„Trebuie să-i cumpăr cravata aia“, se gândi ea. 
Traversă 5th Avenue. Era ca şi cum treceai o gra- 
niță imaginară. Partea de oraș aflată la est de 
5th Avenue era mult mai frumoasă decât partea 
de vest. Oare pe vremuri se strânseseră arhitecţii 
şi spuseseră: partea noastră o să fie mai bună 
decât a voastră? Împinse uşa turnantă de la maga- 
zinul pentru bărbaţi Bergdorf's și o pală de aer 
cald, uşor parfumat, veni spre ea ca o îmbrăţișare. 
Mirosul era de pin. Se apropia Crăciunul. În anul 
acela urmau să se ducă la Aspen și St. Barts. 
Seymour avea să schieze şi să înoate, iar ea pro- 
babil că o să lucreze în cea mai mare parte a 
timpului. 

Wendy urma să plece în India cu copiii și cu 
Selden, şi îl lăsa acasă pe Shane; dar nu, probabil 
că acum nu avea să mai plece, pentru că era însăr- 
cinată. Nico se gândi că Shane era în mod sigur 
furios din cauza asta, însă nu avea ce să facă. 
Wendy era ca unul dintre acei bărbaţi realizaţi 

care divorțează şi găsesc imediat o nouă fericire, în 
timp ce femeia e lăsată acasă, fumegând de supărare. 
Nico nu era încă sigură în legătură cu Selden — 
avea de gând să fie atentă și să aștepte —, însă 
îi plăcea la nebunie faptul că Wendy întorsese 
situaţia cu Shane în avantajul ei. Iar el nu se putea 
plânge — Wendy îi dăduse tot ce solicitase în cere- 
rea de divorţ: un apartament, custodia comună a 
copiilor, pensie de întreţinere şi pensie alimentară 
pentru copii. Wendy îi dădea 15.000 de dolari pe 
lună, şi asta era suma după impozitare. „Când 
eram căsătoriţi, îi dădeam tot ce voia și tot nu 
era de ajuns“, spunea Wendy şi Nico credea că 
asta suna exact ca ceea ce îi auzise pe foarte mulţi 
bărbați spunând despre fostele lor soţii. Shane 
voia ceva intangibil (foarte posibil, preţuire de sine), 
ceva sentimental, însă problema cu umplerea acelui 
gol emoţional era că acest lucru nu era ceva ce 
îţi putea fi oferit de altcineva. Trebuia să vină din 
interior. Își spunea că Shane făcuse aceeași gre- 
şeală pe care o făcuseră toate acele soții casnice 
nefericite din anii '50. 

„Ai face bine să fii drăguță cu Seymour, căci 
altfel o să încerce să-ţi facă același lucru“, i-a spus 
Wendy, glumind mai pe jumătate. Nico își închi- 
puia că aceasta era o conversaţie pe care, cu 15 
ani în urmă, lumea şi-ar fi putut-o imagina ca 
fiind purtată doar de bărbaţi. „Nu, Seymour n-ar 
face niciodată asta“, se gândi Nico, pipăind o cra- 
vată. Seymour era mulţumit. Avea spirit de echipă. 
Încerca întotdeauna să facă viaţa lor mai bună și 
ea îl aprecia. Era generoasă. Când erai, în esenţă, 
„bărbatul în relaţie“, trebuia să fii o persoană gene- 
roasă și trebuia să ai grijă să nu-i atragi atenţia 
niciodată celeilalte persoane că tu plăteşti, că, în 
principiu, e spectacolul tău. Cu alte cuvinte, tre- 
buia să încerci să te porţi așa cum își doreau femeile 
să se poarte bărbaţii la modul ideal, dar aceştia 
rareori o făceau. 

Un vânzător la costum negru și cravată îşi făcu 
apariţia în spatele ei, cu paşi uşori: 

— Pot să vă ajut? întrebă el. 

Nico se simţi brusc ca un bărbat într-un maga- 
zin de lenjerie intimă de damă. 

— Da. Aş vrea să cumpăr o cravată pentru soțul 
meu, răspunse ea, gândindu-se că încă îi mai plă- 
cea cum sunau cuvintele acelea: „soțul meu“. 

Trebuia să facă asta mai des. Trebuia să-i cum- 
pere lui Seymour câte ceva în fiecare săptămână. 
Merita. 

— O anumită culoare? Pentru o ocazie speci- 
ală? întrebă vânzătorul. 

— Pentru premiera unui film... 

— Deci soțul dumneavoastră lucrează în indus- 
tria filmului? 

— Nu, zise ea. Prietena mea... e premiera ei, 
sublinie ea — se gândi că nu era nevoie ca vânză- 
torul să ştie asta, dar, cumva, părea important să 
clarifice asta, 

— Deci sunteţi invitaţi, atunci. 

— Da. 

— Vreo culoare anume...? 

— Nu știu, răspunse ea. 

„Verde“, se gândi ea. „Nu, verdele cică nu e o 
culoare veselă. Galben? Niciodată. Seymour ar con- 
sidera galbenul prea în stilul Wall Street din anii 
80.“ 

— Ce ziceţi de roz? Rozul e în mare vogă la 
bărbaţi acum. 

„Seymour cu cravată roz? Nu, asta chiar că 
era prea mult.“ 

— Nu roz, zise ea cu hotărâre. 

— Argintiu, sugeră vânzătorul. Merge minunat 
la orice. Completează foarte bine un costum. E 
potrivit pentru o „ocazie specială“. 

Nico aprobă din cap. 

— Argintiu, atunci, zise ea. 

— Veniţi pe aici... 

Ea îl urmă spre capătul magazinului. De o parte 
şi de alta erau standuri pentru ajustat — „podiu- 
muri înconjurate de sicrie cu oglinzi pe trei laturi“, 
se gândi Nico. Așezată pe un scaun lângă unul 
dintre aceste sicrie, era o tânără pe care Nico o 
recunoscu de la birou. Femeia lucra la departa- 
mentul de publicitate al uneia dintre revistele ei. 
Părul ei blond era strâns la spate într-o coadă şi 
era frumoasă în acel mod nedeterminat în care 
sunt adesea frumoase tinerele care se apropie de 
30 de ani, ca şi cum încerca încă să stabilească 
cine era şi unde era locul ei în lume. 

— Bună, zise Nico, înclinând din cap cu ama- 
bilitate. 

Nu intenţiona să interacţioneze prea mult cu 
tânăra, însă fata păru şocată, apoi îngrozită şi 
apoi vinovată, ca şi cum fusese prinsă pe neag- 
teptate făcând ceva ilegal. Înspăimântată, aruncă 
o privire de la Nico la un bărbat care stătea în 
picioare pe unul dintre podiumurile de ajustare. 
Nico recunoscu pielea ca mahonul a bărbatului și 
ştiu că era Mike Harness. 

El se prefăcea a fi ocupat cu croitorul de la 
picioarele lui, care prindea cu bolduri tivul pan- 
talonilor, însă în mod sigur o văzuse în oglindă. 
„Mike!“ se gândi Nico. Chiar se întreba ce se întâm- 
plase cu el — auzise că plecase în Anglia pentru 
o vreme. Să treacă pe lângă el, prefăcându-se că 
nu l-a văzut, aşa cum încerca el să facă, scutindu-i 
în felul acesta pe amândoi de stânjeneală? Insă 
Nico ezită prea mult şi el ridică privirea, uitân- 
du-se în oglindă şi văzând-o în spatele lui, curios, 
probabil, ce avea ea de gând să facă şi plănuind 
ce să spună, dar poate că avea deja ceva plănuit, 
ştiind că într-o bună zi aveau să se întâlnească 
întâmplător. 

— Bună, Mike, zise ea. 

Nu-i întinse mâna — nu credea că el ar da mâna 
cu ea. 

— Ei, ia te uită, spuse Mike, uitându-se în jos 
la ea de pe podiumul pe care era cocoțat. Nico 
O'Neilly. 

— Mă bucur să te văd, Mike, zise ea repede, 
înclinând uşor din cap și întorcându-se. 

Se gândi că ăsta era lucrul potrivit. Să-l salute 
fără să stea la discuţii. Însă în timp ce începea 
să examineze cravatele argintii, prezenţa lor şi 
tot ceea ce se întâmplase între ei umplu magazinul 
ca doi nori de furtună. Nu se putea concentra. „O 
să-mi cer scuze faţă de el“, se gândi ea. 

Și se duse înapoi. Mike stătea jos, legându-și 
şireturile de la pantofi, ca și cum ar fi fost nerăb- 
dător să iasă cât mai repede din magazin. Era 
mai bine așa — cel puţin el nu avea să o domine 
cu înălțimea lui, ca un gargui. 

— Mike, îmi pare rău pentru ce s-a întâmplat. 

Mike ridică privirea, surprins şi încă supărat. 

— Nu ar trebui să-ţi ceri niciodată scuze în 
fața dușmanilor tăi, Nico, spuse el cu aerul că nu 
o lua în serios. Aș fi zis că tu, dintre toți oamenii, 
știi asta. 

— Suntem dușmani, Mike? Nu-i nevoie de așa 
ceva. 

— Pentru că nu mai sunt o ameninţare pentru 
tine? Atunci, în cazul ăsta, bănuiesc că nu. 

Ea zâmbi cu un pic de tristeţe, cu buzele strânse. 
Se gândi că Mike nu avea să se schimbe niciodată, 
că nu o să reușească niciodată să treată peste 
orgoliul lui. Ea făcuse tot ce putuse. Cel mai bine 
era să lase lucrurile așa. 

— Sper că ești bine, Mike. 

cepu să se întoarcă şi el se ridică în picioare. 

— Păi, cred că trebuie să-ţi mulţumesc pentru 
un lucru, zise el brusc. Eu și Natalia ne căsătorim, 
spuse el arătând spre tânăra femeie, care îi zâmbi 
lui Nico de parcă nu era sigură de partea cui trebuia 
să fie. Cu siguranţă o cunoști pe Natalia, zise Mike 
acuzator. Lucrează pentru tine. Acum, adăugă el. 

— Desigur, spuse Nico. Felicitări. 

— I-am spus că dacă vrea să avanseze ar trebui 
să se poarte exact ca tine, continuă Mike luându-și 
paltonul. 

n mod evident, asta se voia o insultă, dar Nico 
hotărî să nu o considere astfel. 

— Asta e foarte drăguţ, zise ea, ca și cum ar 
fi fost flatată. 

— În orice caz, continuă Mike, în timp ce se 
îmbrăca, mi-ai deschis ochii la ce e important în 
viaţă. E așa cum aţi spus tot timpul voi, femeile: 
relaţiile contează, nu cariera. Cariera e o prostie. 
Cariera e pentru nemernici. Când mă gândesc cât 
de mult m-am chinuit... la ce am renunţat ca să-i 
fac pe plac lui Victor Matrick... 

Privi în jos la Natalia şi o luă de braţ cu aerul 
unui proprietar: 

— Nu-i așa, iubito? 

— Bănuiesc că da, şopti Natalia, uitându-se de 
la Mike la Nico. Însă cred că e o idee bună să încerci 
să le ai pe amândouă, se aventură ea, nevrând 
să jignească pe nici unul dintre şefii ei, după cum 
se gândi Nico. 

— Păi, felicitări din nou, zise Nico. 

Îi urmări cu privirea o clipă, în timp ce ieșeau 
agale din magazin. „Săraca fată, să trebuiască să 
se mărite cu Mike Harness“, se gândi Nico. Era așa 
un tiran. Nico avea de gând să se uite cu mai multă 
atenţie la Natalia. Spera că era bună; dacă era, 
o să considere de datoria ei să o ajute. Puștoaica 
merita ceva bun în viaţa ei după ce se căsătorea 
cu Mike. 

— Să împachetez cravata asta şi să o trimit 
din partea dumneavoastră? întrebă vânzătorul, 
arătându-i o cravată argintie împăturită, într-o 
cutie maro lucioasă. 

— Da, vă rog, răspunse Nico, bucurându-se din 
nou de ziua ei. 


491 


„Oh, ce se mai agită oamenii“, se gândi Nico. 
Era șapte seara și maşina era prinsă într-o coloană 
de vehicule, care încercau să vireze de pe 7th Avenue 
pe Strada 54, la Cinema Ziegfeld, unde avea loc 
premiera lui Wendy. Se putea simţi tensiunea care 
emana din celelalte maşini, stresul pur de a ter- 
mina ziua participând la premiera unui film: să 
te îmbraci de gală, să găseşti un mijloc de trans- 
port... Pe urmă, mai era și mulțimea din fața cine- 
matografului (împiedicată să înainteze, de o parte 
şi de alta a străzii, de baricadele Poliţiei), oameni 
care sperau să zărească un star de cinema ade- 
vărat (Nico se întrebă dacă clipa în care au văzut-o 
pe Jenny Cadine în carne și oase era genul de 
moment pe care oamenii îl preţuiau toată viaţa), 
iar apoi fotografii şi fetele de la PR, cu agendele 
lor, care trebuiau să facă distincția între cei care 
erau cineva și cei care erau niște nimeni... 

Maşina opri într-un mic spaţiu din faţa cine- 
matografului şi Nico se dădu repede jos. Lăsându-și 
capul în jos, se împinse prin mulțime şi se strecură 
pe o ușă laterală, evitând cu totul covorul roșu. 
Din ce în ce mai mult, în ultimele şase luni, accep- 
tase gândul că nu voia să fie deloc o figură publică. 
Nu avea nevoie de asta. Directorul executiv și 
președinta de la Verner Publications ar trebui să 
fie un personaj uşor misterios, puţin cunoscut, 
care să apară rar în ziare. Și, oricum, era seara 
lui Wendy. Nu era nevoie ca fotografii să facă poze 
cu ea. 

— Nico O'Neilly? o întrebă o tânără îmbrăcată 
în negru, cu cască în ureche. 

— Da, răspunse Nico amabil. 

— Avem un loc rezervat pentru dumneavoastră 
pe rândul lui Wendy Healy. Cred că soțul dum- 
neavoastră e deja aici. 

— Mulţumesc, spuse Nico. 

O urmă pe tânără pe intervalul dintre scaune. 
La mijloc era un rând de fotolii pe al căror spătar 

era lipit „Healy“. Shane era la un capăt, lângă Tyler 
şi Magda, care stătea lângă scumpa ei Katrina 
(ce minunat arăta — chipul ăla îi frângea inima), 
după care urma Seymour, care îşi etala cravata cea 
nouă. Magda și Katrina purtau amândouă căciulile 
pufoase. Erau prietene bune acum, amândouă cu 
ponei și căciuli. „Ce minunat pentru ele“, se gândi 
ea. Spera că aveau să fie prietene mereu... De 
cealaltă parte a lui Seymour erau trei locuri libere. 
Ea avea să se aşeze lângă Seymour, iar apoi Victory 
şi Lyne vor sta lângă ea. Aruncă o privire spre 
capătul rândului. De cealaltă parte a lui Shane 
erau două locuri goale — „asta înseamnă că Selden 
va trebui să stea lângă Shane!“ se gândi ea. „Ba 
nu, Wendy o să stea între ei.“ Și, stabilind asta, 
îşi ocupă locul lângă Seymour. 

— Bună, șopti ea. 

— Bună, zise el şi aruncă o privire la ceasul 
de la mână — modul lui de a o întreba decea 
întârziat. 

— Traficul, spuse ea. Sunt vreo mie de oameni 
afară... 

Nico se uită dincolo de el, la celălalt capăt al 
rândului. Pe interval venea Selden Rose. Se opri... 
se uită la Shane... și se așeză, așa cum prevăzuse 
ea, lăsând un loc liber pentru Wendy între ei. 
Shane îl ignora pe Selden, se uita drept înainte. 
„Ei bine, Shane va trebui să se obişnuiască acum 
cu Selden“, se gândi Nico. Se întrebă dacă Shane 
ştia de sarcină. Dacă nu ştia, avea să afle în curând: 
Selden își vindea apartamentul şi urma să se mute 
cu Wendy. 

— Ce face Wendy? întrebă Seymour după ce îl 
văzu pe Selden ocupându-și locul. 

— Cred că o să ţină un discurs înainte să înceapă 
filmul, răspunse Nico. 

— Nu, şuieră Seymour. Vreau să zic cu Selden 
şi Shane. Nu e corect. 

— Sunt cu toţii oameni în toată firea, înălță 
ea din umeri. 

— Nu e foarte frumos faţă de Shane, zise 
Seymour, luând partea lui Shane. 

— Nu, dar şi-o merită. El a fost cel care a vrut 
să plece, zise Nico. Și, pe urmă, nu ţi-a plăcut 
niciodată de el. 

— Şi nu sunt sigur că îl plac pe Selden mai 
mult, replică Seymour înţepat. 

— E cumsecade... cred, adăugă Nico. 

Aruncă din nou o privire spre capătul rândului. 
Shane încă se mai uita fix în faţă... nu, acum se 
agita aranjându-i sacoul lui Tyler, care avea pe 
chip expresia aceea ca şi cum era pe cale să facă 
o criză de nervi. Se foia și lovea cu piciorul în 
fotoliul din faţa lui. Selden îl privea pe Tyler, în 
taină, întrebându-se probabil dacă se cuvenea să 
intervină. Shane încerca acum să-i ignore atât pe 
Tyler, cât şi pe Selden. 

„Chestia asta aproape că e mai bună decât un 
film“, se gândi Nico. 

Selden arunca întruna câte o privire spre Shane... 
„Chiar are de gând să intervină“, se gândi Nico. 
Și, într-adevăr, Selden se aplecă peste fotoliu. Îi zise 
lui Shane ceva ce părea a fi „Salut, amice“ — salutul 
universal al bărbaţilor. Acum Shane trebuia să se 
uite la el. Selden încerca să fie prietenos... îi întin- 
dea mâna. Shane se văzu nevoit să i-o strângă. 
Iar apoi Selden se aplecă, spunându-i ceva lui 
Tyler. Tyler a fost distras pentru o clipă din criza 
lui de nervi iminentă. Selden se strâmba în mod 
caraghios şi Tyler râdea. Shane părea bosumflat, 
însă acum Selden îi spunea din nou ceva, încercând 
să-l facă să se simtă în largul lui. „Bravo, Selden“, 
se gândi Nico, rezemându-se de spătarul fotoliului 
ei. Era fericită să vadă că Selden stăpânea situaţia 
şi încerca să facă ceea ce se cuvenea. Chiar avea 
de gând să încerce să-i placă de el. Poate că lucru- 
rile aveau să iasă bine pentru Wendy și Selden. 

n orice caz, Wendy merita cu siguranţă un pic 
de fericire în viaţa personală. 

Luminile din cinematograf scăzură în intensi- 
tate şi se făcu linişte. Apoi se aprinse un reflector 
şi apăru Wendy, mergând grăbită pe interval. Cineva 
îi dădu un microfon și ea urcă treptele şi se duse 
pe scenă. 

Lumea începu să aplaude. La început încet, 
apoi cu entuziasm din ce în ce mai mare. „Oamenii 
ăștia o iubesc“, se gândi Nico. Din mulțime se 
revărsa foarte multă afecţiune pentru Wendy; sala 
era plină nu doar cu vedete şi oameni din industria 
filmului, ci și cu cei din echipa de filmare şi fami- 
liile lor. O adorau pe Wendy — această femeie care 
făcuse ca visurile multor oameni să devină reali- 
tate. Pentru câteva clipe, Wendy stătu în lumina 
reflectorului — „foarte calmă“, se gândi Nico — încli- 
nând din cap şi acceptând aplauzele. Apoi îşi drese 
vocea și toată lumea râse şi aplauzele se stinseră. 

— Bună seara, tuturor. Sunt Wendy Healy, pre- 
şedinta Parador Pictures, şi sunt foarte fericită 
să vă urez bun venit în seara aceasta la premiera 
mondială a filmului Pelerini în zdrențe. Filmul 
acesta este... în sfârşit, gata! (Această afirmaţie 
primi o izbucnire de hohote apreciative.) Au fost 
şase ani de chinuri ale dragostei din partea foarte 
multor oameni implicaţi în acest proiect, oameni 
care nu au renunțat nici o clipă la viziunea lor 
de a vedea pe ecran, într-o bună zi, această poveste 
uimitoare... 

„Ce bine arată Wendy“, se gândi Nico. Privirea 
ei alunecă spre capătul rândului. Shane se încrunta, 
iar Selden, cu noua lui tunsoare cu părul lung și 
drept, se uita în sus la Wendy cu mândrie. Apoi 
Shane privi iritat spre Selden. „Ei, ghinionul lui“, 
se gândi Nico. Shane începea să-şi piardă frumu- 
seţea. Avea faţa roşie și umflată, dar poate că era 
așa doar din cauza vreunei proceduri cosmetice, 
precum o exfoliere cu laserul. Urmă încă o explozie 
de aplauze furtunoase și Wendy coborî de pe scenă 
şi se îndreptă spre locul ei, oprindu-se pe interval 

din metru în metru pentru a săruta pe cineva sau 
a da mâna cu lumea. Ridică ochii şi privirea ei 
se intersectă cu cea a lui Nico. Nico îi făcu semn 
cu mâna și ridică în sus degetul mare, în semn 
de reușită. 

Pe interval se produse un pic de agitaţie și 
Victory şi Lyne veniră grăbiţi, scuturându-și părul. 
Victory.se strecură pe locul de lângă Nico, cu obra- 
jii roşii de la frig. 

— În sfârşit ninge, zise ea, aplecându-se să o 
sărute rapid pe Nico. A trebuit să mergem pe jos 
jumătate de cvartal. Lyne aproape că a făcut 
infarct. 

Aruncă o privire spre Wendy, pe lângă Nico, 
Seymour și copii, şi îi făcu semn cu mâna. 

— Vită-te la Wendy şi la cei doi bărbați ai ei! 
îi gopti ea lui Nico. 

— Știu, dădu din cap Nico. 

— Ştiam eu că o să se ajungă aici într-o bună 
zi, bombăni Lyne. Mai întâi femeile cuceresc lumea, 
iar acum au doi bărbaţi. Ai fi crezut că unul ar 
fi de ajuns... 

Nico și Victory se uitară una la alta și râseră. 

— Orice femeie știe că e nevoie să combini cel 
puţin doi bărbaţi ca să obţii unul ca lumea. 

Victory îl strânse de mână pe Lyne, veselă, în 
timp ce luminile se stinseră și în cinematograf se 
făcu întuneric. 

„Oare de asta are nevoie o femeie — de doi băr- 
baţi?“ se gândi Nico, rezemându-se de spătar. Era 
foarte interesant. Când aveau douăzeci şi ceva de 
ani, erau înspăimântate că nu vor găsi nici măcar 
un singur bărbat... şi existau încă foarte multe femei 
de treizeci și ceva de ani care îl căutau pe acel 
unic bărbat. Și iat-o pe Wendy, cu doi! La patruzeci . 
şi ceva de ani. Când toată lumea încerca să le 
spună femeilor că erau terminate, cel puţin din 
punct de vedere sexual... ei bine, asta era cu sigu- 
ranţă o minciună. Munca grea te menținea tânără, 

plină de viaţă. Era secretul pe care bărbaţii îl ştiau: 
dacă voiai să atragi sexul opus, tot ce trebuia să 
faci era să devii un om puternic şi de carieră. 
Pe ecran apăru logoul casei de filme Parador 
şi toată lumea începu să aplaude. Apăru o secvenţă 
cu o petrecere care avea loc la New York chiar 
înainte de război şi peste aceasta apăru genericul, 
în care se menționa: „Produs de Wendy Healy“. 
Din celălalt capăt al rândului, se auziră uralele de 
apreciere ale lui Selden Rose. Nico înclină aprobator 
din cap. Ceea ce îi spusese lui Seymour era adevărat: 
acum că era cu Wendy, Selden nu avea să mai fie 
o ameninţare. Nu numai pentru că Wendy n-o să-l 
lase de capul lui, ci şi pentru că, medita Nico, el nu 
va mai vrea să fie o amenințare. Pentru Nico, Selden 
era la fel ca majoritatea bărbaţilor: era ambițios 
deoarece credea că aşa ar trebui să fie un bărbat. 
Deşi, probabil că în secret, voia să se retragă. lar 
după ce Wendy avea să-i facă un copil, cu siguranţă 
Selden va fi diferit. O să se îndrăgostească de 
copilul acela, probabil că o să vrea să-și petreacă 
tot timpul cu el. Nico spera, de dragul lui Wendy, 
că Selden va continua să lucreze, măcar pentru o 
scurtă perioadă. „Imaginează-ţi să trebuiască să 
întreţii doi bărbaţi și patru copii!“ se gândi ea. 


— Asta mi se întâmplă tot timpul, zise Kirby 
cu amărăciune, ducându-se în living. Femeilor le 
place de mine, sunt nebune după mine, iar apoi... 
nu ştiu. Se întâmplă ceva și nu mai vor să fie cu 
mine. 

Nico înclină din cap într-o manieră care spera 
că arată compasiune şi se uită pe furiș la ceas. Era 
aproape 10:30 seara. Plecase de la petrecere la zece, 
când Seymour o dusese acasă pe Katrina, spunându-i 
soțului ei că trebuia să treacă un pic pe la birou, 
unde stabilise cu Victory şi Wendy să se întâl- 
nească după aceea pentru a sărbători. Seymour 
nu a fost suspicios, însă pentru a se asigura că 

nu era, ea trebuia să se ocupe de situaţia asta cu 
Kirby şi apoi trebuia să ajungă neapărat la birou 
ca să-l sune pe Seymour de pe telefonul fix de 
acolo. Inima îi bătea puternic de nerăbdare. Acum, 
că era aici şi sfârşitul era inevitabil, tot ce voia era 
să termine cu asta cât mai repede și să plece. 

— Îmi pare rău, Kirby, zise ea, ceea ce sună 
absolut jalnic, dar ce altceva mai putea să spună? 

Făcu câţiva paşi spre el. Kirby era în blugi și 
fără cămaşă, ca şi cum l-ar fi surprins exact când 
se schimba. 

— Am crezut că tu și cu mine suntem altfel, 
zise el. 

Stătea la fereastră, cu spatele la ea, de parcă 
nu suporta să se uite la ea. Nico spera că el nu 
avea de gând să facă o scenă. Înghiţi şi spuse: 

— Kirby, știai că sunt măritată. 

— Și? zise el, răsucindu-se spre ea. 

— Chiar îmi iubesc soţul, Kirby. E un bărbat 
minunat. Și nu vreau să-l rănesc. 

Asta semăna cu un discurs pregătit și Kirby 
dădu din cap ca şi cum mai auzise asta. Nico îşi 
încrucișă braţele, ugor iritată. Probabil că nu ar 
fi trebuit să vină deloc; probabil că ar fi trebuit 
să facă așa cum ar fi făcut un bărbat, adică pur 
şi simplu să nu-l mai sune și să le spună asisten- 
telor ei că, dacă o suna Kirby, era plecată. Însă 
asta părea o soluţie neplăcută şi lașă. 

— Deci m-ai folosit ca să afli asta, spuse Kirby. 

— O, Kirby. i 

Nico se aşeză pe marginea canapelei și se chiorî 
la perete. Nici ea nu putea să-l privească. Se simţi 
vinovată și vinovăția o făcu să se simtă enervată. 
Strânse din buze. Oare l-a folosit pe Kirby pentru 
a descoperi adevăratele ei sentimente față de 
Seymour? Nu intenţionase asta. Nu știuse ce inten- 
ţiona atunci când și-a început aventura cu Kirby; . 
ştia doar că simţise ca şi cum din viața ei lipsea 
ceva. Ca de obicei, se dovedise că piesa lipsă nu 

era o altă persoană sau ceva ce putea să obțină 
de la altcineva. Tot ce ştia acum era că fiecare 
părticică din ea se simţea plină până la refuz şi 
că nu mai exista spaţiu pentru Kirby. 

Se sili să-l privească: 

— Dacă aşa ţi se pare, Kirby, îmi pare rău. 
N-am intenţionat deloc asta, zise ea. Credeam că 
suntem prieteni și că pur și simplu ne distrăm. 

„O, Doamne, asta chiar că sună ca replica unui 
bărbat“, se gândi ea. 

— Că ne distrăm? zise el. 

— Kirby, începu ea din nou. Eşti minunat și 
ești un bărbat tânăr. Ai toată viața înainte. N-ai 
nevoie de mine în ea. 

„lar acum parcă aș fi mama lui“, se gândi ea. 

— Nu poate să fie mare scofală. 

— Nu pricep, zise Kirby, întorcându-se din nou 
spre fereastră. Poate că îmi scapă ceva. Știi, orașul 
ăsta e naşpa. 

După o clipă, exclamă: 

— Hei, ştiai că ninge? 


„Ei bine, tocmai i-am dat unui bărbat 5.000 de 
dolari ca să nu facă sex cu mine“, se gândi ea, 
punându-și mănușile. Acest gând o amuză un pic 
şi, în același timp, o întristă ușor. 

— Acasă, doamnă O'Neilly? întrebă Dimitri de 
pe scaunul şoferului, uitându-se la ea în oglinda 
retrovizoare. ` 

— Trebuie să merg un pic înapoi la birou, răs- 
punse ea și, după o clipă, adăugă: Imi pare rău, 
Dimitri. A fost o zi lungă pentru tine. Sunt sigură 
că și tu vrei să mergi acasă. | 

— Îmi place să fiu în oraș, zise Dimitri, scoțând 
mașina cu atenţie de pe aleea din faţa blocului 
lui Kirby şi intrând pe Strada 79. Și apoi, trebuie 
să munceşti. Trebuie să faci ceea ce este necesar 
în oraşul ăsta, corect? 

— E adevărat, încuviință Nico, simțindu-se din 
nou vinovată. 

Privi afară prin geamul fumuriu. Ningea cu 
fulgi mici, strălucitori, ca o ploaie de diamante. 
„Dar s-a terminat“, își spuse ea. li pusese capăt 
şi nu avea să mai facă niciodată asta. Așa că, de 
fapt, nu trebuia să se mai simtă vinovată. 

Ce ușurare! 

Tot ce trebuia să facă acum era să se roage ca 
Seymour să nu descopere niciodată cecul acela pe 
care i l-a scris lui Kirby. Insă era imposibil. Seri- 
sese cecul din contul ei personal, iar Seymour con- 
sidera sub demnitatea lui să-și bage nasul. Zâmbind 
ușor, rememoră momentul când îi dăduse cecul 
lui Kirby. 

— Cum se face că nimeni nu mă iubeşte? se 
văita Kirby, mergând în cerc prin living, în timp 
ce își trecea mâinile peste pieptul gol. Am 28 de 
ani. Vreau să mă însor și să am copii. Unde e 
femeia mea? 

— O, Kirby, te rog, a spus ea în cele din urmă, 
ridicându-se în picioare și luându-și geanta. Sunt 
mii de femei tinere care, sunt sigură, abia aşteaptă 
să se îndrăgostească de tine. lar dacă vrei să te 
însori, n-ar trebui să-ţi pierzi vremea cu femei 
care sunt deja căsătorite. 

— Aşadar chiar s-a terminat? a întrebat Kirby. 

— Da, Kirby. Mă tem că da. 

Apoi, ea a scos un cec din portofel. 

Fireşte, Kirby a protestat: 

— Nu trebuie să faci asta, a spus el pe un ton 
insistent. Nu sunt ceva ce poţi să plătești. 

— Nu fi prostuţ, scumpule, a zis ea. Nu e o 
plată. E un cadou. 

Și, în ciuda protestelor lui, a luat totuşi cecul. 
Iar apoi s-a uitat la cec şi a făcut ochii mari când 
a văzut suma. L-a împăturit şi l-a pus în buzu- 
narul de la spate. 

— Eşti sigură că nu vrei să... încă o dată? a 
zis el, gesticulând din mâini. De dragul vremurilor 
trecute? 

— Nu, mulţumesc, Kirby, a răspuns ea. Chiar 
nu cred că ar fi o idee bună. 

Apoi ea a parcurs cu paşi vioi coridorul lung 
și îngust până la lift, gândindu-se că aceasta era 
ultima dată când făcea acest drum. 

şi rezemă capul de banchetă. „Iar acum, pro- 
babil că n-o să mai am niciodată parte de sex ca 
lumea“, se gândi ea. Ar fi trebuit să-i pară rău? 
Probabil că da. Şi poate că, într-o zi, avea să-și 
plângă de milă. Însă în momentul acela nu-i părea 
rău. Sex... „Ei şi ce!“ se gândi ea cu nerăbdare. 
Mare scofală. Nu era bărbat, dominat de scula 
lui. Era femeie și era liberă... Clinchetul telefo- 
nului o anunţă că a primit un mesaj. 

„sunt cu wendy. eşti la birou?“ scria în mesajul 
de la Victory. 

Nico zâmbi și răspunse: „în 2 min“. 

„avem șampanie. ne vedem în 20 min.“ 


Lumea a zis că filmul lui Wendy e un succes. 
Fără îndoială, era. Întotdeauna îţi puteai da seama 
de asta după reacţia publicului, iar publicul de la 
premierele din New York era cel mai blazat din 
lume. Însă publicul a aplaudat şi a ovaţionat la 
final, pe toată durata genericului. Iar apoi, la petre- 
cerea de după premieră de la Maritime Hotel, toată 
lumea a fost bine dispusă, ca și cum toți se bucu- 
rau să se afle acolo. Iar ăsta era un alt semn că 
filmul avea să fie o mare reușită. Dacă ar fi fost 
un eşec, lumea ar fi mers la petrecere pentru zece 
minute şi apoi ar fi plecat, zicea Wendy. Se aflase 
şi în această situaţie de suficiente ori. 

Stăteau toate la Nico în birou, ameţite de entu- 
ziasmul provocat de succesul răsunător al lui 
Wendy. 

___— Trebuie doar să rămâi în joc, zise Victory. 
Întotdeauna vor să te scoată din joc, dacă pot. 

Victory îi dădu sticla de Dom Perignon lui Nico, 

iar ea turnă şampanie în trei pahare de cristal. 

„Doar ce e mai bun pentru cei care sunt director 
executiv la Splateh-Verner“, se gândi ea, făcând 
haz de necaz, şi spuse: 

— Încearcă ei, dar nu reușesc. 

— Ai mare dreptate, zise Wendy, ridicându-şi 
paharul. 

— Iar Selden s-a purtat atât de frumos. Mi-a 
plăcut la nebunie felul în care a stat lângă tine 
la petrecere și ţi-a adus de băut și te-a lăsat să 
vorbeşti cu toată lumea, fără să se simtă nesigur 
şi să trebuiască să se bage, zise Victory. 

Se duse la o ușă din sticlă şi o deschise. 

— O, Nico! exclamă ea cu răsuflarea tăiată. 
Terasa ta! 

— Știu, zise Nico. 

Se simţea un pic stânjenită în legătură cu 
terasa — de fapt, se simţea un pic stânjenită în 
legătură cu biroul ei, în general. Era imens, cu un 
bar zidit în perete, moştenire de la Mike, pe care 
hotărâse să-l păstreze. Și avea terasă. O fărâmă 
de rai la etajul 32, cu privelişte spre Central Park 
şi spre clădirile elegante de pe 5th Avenue şi spre 
clădirile înalte şi ascuţite care se înălțau în apro- 
piere de centru ca o pădure falnică. În clădirea 
Splatch-Verner erau opt birouri care aveau terasă, 
iar ea era singura femeie cu un astfel de birou. 

Victory ieşi afară, urmată de Wendy. Nico se 
opri în uşă şi, văzându-și prietenele într-un halou 
neclar de zăpadă, îşi dădu brusc seama că e feri- 
cită. Această fericire se abătu asupra ei ca o pasăre 
extrem de bucuroasă. Îi rămase în gât şi se eliberă 
cu un suspin de uimire. 

Wendy ridică paharul: 

— În cinstea noastră, zise ea şi, privind la zgâ- 
rie-norii din centrul orașului, adăugă: Știţi ce se 
zice. E o junglă acolo. 

— Nu, fetelor, spuse Nico mergând spre ele. 

Îşi desfăcu braţele, ca pentru a cuprinde oraşul 
în îmbrăţișarea ei. 

— E jungla orașului. 

Multumiri 


Le mulțumesc lui Bob Miller, Ellen Archer, Leslie 
Wells, Beth Dickey, Katie Wainwright şi celorlalți 
membri ai genialei echipe de la Hyperion și, desigur, 
lui Heather Schroder. 

care vor să cunoască mai bine lumea trendy 
a New York-ului.“ 


Booklist 


„Adexžrata atracție a Junglei oraşului vine din 
feminismul ei declarat, foarte asemănător celui 
din Sex and the City, dar mai pătrunzător.“ 


Men fark RDG 


„Candace Bushnell este o povestitoare 
fermecătoare, cu o rară plăcere a detaliului, 
însoţită de un veritabil simț al personajelor şi 
al situaţiilor.“ 

